
O  nelinişte  inexplicabilă  îl  cuprinse  pe  Perry 
Bergman  chiar  din  clipa  în  care  somnul  agitat  îi  fu 
curmat  de  nişte  vibraţii  de-a  dreptul  ciudate.  Era  un 
soi  de  scrîşnet  enervant,  asemănător  zgomotului 
făcut  de  unghiile  ce  zgîrie  o  tablă  de  scris.  Se 
înfioră,  azvîrli  în  lături  pătura  subţire  care-l  învelea  şi 
coborî  din  pat.  Stînd  aşa,  cu  picioarele  goale  pe 
podeaua  de  oţel,  i  se  părea  acum  că  zgomotul 
seamănă  mai  degrabă  cu  acela  făcut  de  freza  unui 
dentist.  Era  un  sunet  diferit  atît  de  bîzîitul  monoton 
al  generatoarelor  navei,  cît  şi  de  zumzetul 
ventilatoarelor  de  aer  condiţionat. 

-  Ce  naiba  se-ntîmplă?  se  pomeni  întrebînd,  deşi 
nu  era  nimeni  acolo  să-i  răspundă. 

îşi  aminti  cum  ajunsese  pe  vasul  Benthic  Explorer 
cu  o  seară  înainte,  după  un  zbor  lung  cu  elicopterul 
tocmai  din  Los  Angeles,  via  New  York,  pînă  la  Ponta 
Delgada,  pe  Insula  San  Miguel  din  Arhipelagul  Azore. 
Pe  lîngă  diferenţa  de  fus  orar,  îl  mai  obosise  peste 
măsură  şi  şedinţa  prelungită  în  care  i  se  aduseseră 
la  cunoştinţă  problemele  cu  care  se  confrunta 
echipajul.  Era  de  înţeles  că  nu-i  convenea  defel  să 
fie  trezit  după  numai  patru  ore  de  somn,  şi  încă  de 
un  zgomot  atît  de  enervant. 

Smulse  din  furcă  telefonul  interior  şi  formă  nervos 
numărul  pentru  puntea  de  comandă.  în  aşteptarea 
legăturii,  se  ridică  pe  vîrfuri  şi  aruncă  o  privire  prin 
hubloul  cabinei  destinate  oaspeţilor  de  seamă  şi 
care-l  găzduia  acum  pe  el.  La  un  metru  şi  şaptezeci 
şi  cinci  de  centimetri,  Perry  nu  se  considera  un 
bărbat  scund,  dar  nici  înalt. 

Afară,  soarele  abia  dacă  se  înălţase  peste  orizont. 
Vasul  îşi  arunca  umbra  prelungă  peste  Atlantic. 

întorcîndu-şi  privirea  către  apus,  Perry  contemplă 
ceaţa  ridicata  deasupra  oceanului  liniştit,  a  cărui 
suprafaţă  se  ondula  ca  o  nesfirşită  folie  de  cositor. 
Peisajul  respira  o  seninătate  care  nu  trăda  nimic  din 
ce  se  petrecea  în  adîncuri. 
Benthic  Explorer  se  postase  deasupra  unui  anumit 
punct  al  lanţului  muntos  submarin  lung  de  aproape 
douăzeci  de  mii  de  kilometri,  care  împărţea 
Atlanticul  în  două.  Vasul  îşi  menţinea  poziţia  fixă  cu 
ajutorul  comenzilor  computerizate  către  elice  şi 
către  servomotoarele  de  la  prova  şi  pupa.  Erupţiile 
continue  de  lavă  în  cantităţi  uriaşe,  exploziile  de 
gaze  fierbinţi  şi  frecventele  miniseisme  făceau  din 
cordiliera  scufundată  un  peisaj  în  totală  antiteză  cu 
paşnica  suprafaţă  a  oceanului,  care  oglindea  o 
frumoasă  zi  de  vară. 

-  Puntea,  răsună  o  voce  plictisită  în  urechea  lui 
Perry. 

-  Unde-i  căpitanul  Jameson?  întrebă  Perry  răstit. 

-  în  cabina  lui,  presupun,  răspunse  cu  nonşalanţă 
glasul  de  la  celălalt  capăt  al  firului. 

-  Ce  naiba  e  cu  trepidaţiile  astea?  vru  Perry  să  ştie. 

-  Habar  n-am...  în  orice  caz,  nu  vin  de  la  centrala 
electrică,  dacă  asta  vreţi  să  ştiţi.  M-ar  fi  înştiinţat  din 
sala  maşinilor.  Probabil  că  sînt  de  la  sonda  de  foraj. 
Vreţi  să  sun  la  comanda  sondei? 

Fără  nici  un  răspuns,  Perry  trînti  telefonul.  Nu-i 
venea  să  creadă  că  ofiţerul  de  serviciu  de  pe  puntea 
de  comandă,  oricine  ar  fi  fost  acela,  nu  avea 
elementara  iniţiativă  să  cerceteze  cauza 
trepidaţiilor.  Chiar  nu-i  păsa  deloc?  Gîndul  că  vasul 
lui  era  administrat  cu  atîta  lipsă  de  profesionalism  îl 
scotea  din  minţi  pe  Perry,  dar  se  hotărî  să  atace 
această    problemă    altă    dată.    Deocamdată  îşi 

concentra  atenţia  asupra  pantalonilor  şi  a 
puloverului  cu  care  voia  să  se  îmbrace.  Nu  avea 
nevoie  să-i  spună  cineva  că  vibraţiile  ar  putea 
proveni  de  la  instalaţia  de  forare;  era  evident  lucrul 
ăsta.  în  fond,  sesizarea  unor  probleme  tehnice  la 
instalaţie  era  chiar  motivul  care  îl  adusese  aici, 
tocmai  din  Los  Angeles. 

Perry  ştia  foarte  bine  că  proiectul  actual  în  care  se 
angajase  reprezenta  un  risc  serios  pentru  compania 
Benthic  Marine.  Nu  făcuse  nici  un  contract  pentru  a 
fora  într-o  pungă  submarină  de  magmă,  undeva,  la 
vest  de  Arhipelagul  Azore,  ceea  ce  însemna  că  firma 
lui  suporta  toate  cheltuielile,  iar  scurgerea  de 
lichidităţi  era  îngrozitoare.  Perry  se  aventurase 
totuşi  în  acest  proiect  fiind  convins  că,  în  caz  de 
reuşită,  compania  Benthic  Marine  va  fi  propulsată  în 
fruntea  cercetărilor  oceanografice,  stimulînd 
imaginaţia  publicului  şi  sporind  interesul  în  domeniul 
explorărilor  submarine.  Din  păcate  însă,  lucrurile  nu 
păreau  să  se  desfăşoare  conform  aşteptărilor. 

După  ce  termină  cu  îmbrăcatul,  Perry  aruncă  o 
privire  în  oglinda  de  deasupra  chiuvetei  din  cabina 
strimtă  de  toaletă.  Pînă  acum  cîţiva  ani  nici  nu  s-ar  fi 
sinchisit,  însă  acum  era  altceva.  Trecuse  de 
patruzeci  de  ani  şi  constata  deja  că  aerul  neîngrijit 
care  îl  avantaja  odinioară  îl  făcea  acum  să  pară 
îm-bătrînit  sau,  în  cel  mai  bun  caz,  obosit.  I  se  rărise 
părul  şi  avea  nevoie  de  ochelari  la  citit,  în  schimb  îşi 
păstrase  acelaşi  zîmbet  cuceritor.  Era  mîndru  nevoie 
mare  de  dantura  albă  şi  regulată,  cu  atît  mai  mult 
cu  cît  îi  scotea  în  evidenţă  tenul  bronzat  pe  care  îşi 
dădea  toată  silinţa  să-l  îngrijească.  Mulţumit  de  ce-i 
arăta  oglinda,  Perry  ieşi  din  cabină  şi  se  îndreptă 
grăbit  de-a  lungul  culoarului. 

Trecînd  prin  faţa  cabinelor  căpitanului  şi 
secundului,  abia  îşi  stăpîni  impulsul  de  a  bate  tare  în 
uşile  de  metal.  Zgomotul  infernal,  care  cu  siguranţă 
că  i-ar  fi  smuls  pe  ocupanţi  din  somnul  lor  lipsit  de 
griji,  i-ar  fi  răcorit  sufletul,  în  calitatea  sa  de 
fondator,  preşedinte  şi  acţionar  majoritar  al 
companiei  Benthic  Marine  s-ar  fi  aşteptat,  din  partea 
personalului  angajat,  la  mai  multă  atenţie  faţă  de 
prezenţa  sa  la  bordul  vasului.  Chiar  pe  nimeni  nu 
interesa  să  afle  de  unde  provin  trepidaţiile  astea? 

Odată  ieşit  pe  punte,  Perry  încercă  să  localizeze 
sursa  straniului  bîzîit  care  se  contopea  acum  cu 
zgomotul  produs  de  instalaţia  de  forare.  Benthic 
Explorer  era  un  vas  lung  de  o  sută  cincizeci  de 
metri,  avînd  la  mijloc  un  bazin  peste  care  trona  o 
turlă  de  sondă  ce  se  înălţa  pe  douăzeci  de  nivele.  Pe 
lîngă  instalaţia  de  forare,  nava  mai  dispunea  de 
camere  şi  echipament  de  presurizare  pentru 
scufundări,  de  un  batiscaf  de  mare  adîncime  şi  de 
mai  multe  care  mobile  de  luat  vederi,  operate  prin 
telecomandă,  fiecare  dintre  acestea  fiind  dotat  cu 
un  bogat  arsenal  de  camere  foto  şi  de  înregistrare 
video.  Tot  acest  echipament,  la  care  se  adăuga  un 
laborator  ultrasofisticat,  făcea  ca  Benthic  Explorer 
să  poată  acoperi,  în  numele  companiei  posesoare, 
Benthic  Marine,  o  gamă  largă  de  studii  şi  operaţiuni 
în  domeniul  oceanografiei. 

Perry  văzu  o  matahală  de  om  apărînd  în  cadrul  uşii 
de  la  cabina  de  comanda  a  sondei.  Omul  căscă,  se 
întinse,  îşi  aranjă  bretelele  salopetei  pe  umeri  şi  îşi 
trînti  pe  cap  o  şapcă  galbenă  pe  al  cărei  cozoroc 
scria:  ŞEF  DE  TURA.  îşi  îndreptă  paşii  împleticiţi  de 
somn  spre  platforma  turnantă.  în  ciuda  vibraţiilor 
care  scuturau  nava,  era  clar  că  nu  avea  nici  o  grabă. 

Perry  grăbi  pasul  să-l  ajungă  din  urmă  pe  uriaş, 
căruia  i  se  mai  alăturară  alţi  doi  mateloţi. 

-  De  vreo  douăzeci  de  minute  face  tămbălăul  ăsta, 
şefu',  strigă  unul  din  muncitori,  ca  să  acopere 
zgomotul  maşinilor.  Nimeni  nu  părea  să-l  bage  în 
seamă  pe  Perry.  Mormăind,  şeful  de  tură  îşi  trase  o 
pereche  de  mănuşi  groase  de  lucru  şi  urcă  pe 
pasarela  care  traversa  puţul  central.  Perry  fu 
impresionat  de  calmul  omului  care  păşea  nonşalant 
de-a  lungul  grătarului  fragil,  la  mai  bine  de 
cincisprezece  metri  deasupra  apelor  oceanului, 
protejat  doar  de  o  balustradă  subţire  şi  joasă  de 
metal.  Ajuns  la  platforma  turnantă,  maistrul  se 
aplecă  şi  apucă  lejer  arborele  rotativ  între  palmele 
înmănuşate,  să-i  simtă  mişcarea.  Preţ  de  cîteva  clipe 
ascultă  cu  atenţie  tremurul  ce  se  transmitea  în 
lungul  axului,  apoi  strigă: 

-  Opreşte  maşinile! 

Un  muncitor  se  repezi  la  tabloul  exterior  de 
comandă  şi  în  clipa  următoare  încetă  toată  gălăgia. 
Maistrul  se  întoarse  pe  punte. 

-  Of,  Doamne!  Iar  s-a  rupt  sapa  de  foraj,  făcu  el  cu 
o  expresie  de  silă  întipărită  pe  faţă.  Chiar  că  începe 
să  mă  calce  pe  nervi  gluma  asta  proastă! 

-  Gluma  bună  e  că  n-am  forat  nici  măcar  un  metru 
de  patru-cinci  zile  încoace,  interveni  celălalt 
muncitor. 

-  la  mai  taci!  îi  strigă  uriaşul.  Treci  mai  bine  şi 
trage  tija  la  baza  schelei  de  foraj! 

La  porunca  maistrului,  motoarele  troliului  porniră  a 
hurui  fără  întîrziere,  zgîlţîind  vasul  din  încheieturi. 

-  De  ce  eşti  aşa  de  sigur  că  s-a  rupt  sapa?  strigă 
Perry,  ca  să  se  facă  auzit  deasupra  vacarmului. 
Şeful  de  echipă  îl  privi  de  undeva,  de  sus. 

-  Din  experienţă,  urlă  el,  după  care  se  întoarse  şi 
se  îndreptă  spre  pupa  vasului. 

Perry  trebui  să  alerge  ca  să  se  ţină  după  maistru,  al 
cărui  pas  era  cît  doi  de-ai  lui.  încercă  să  mai  întrebe 
ceva,  însă  uriaşul  fie  că  nu-l  auzi,  fie  că  nu-i  mai 
dădu  nici  o  atenţie.  Ajunseră  la  scara  tambuchiului, 
de  unde  şeful  de  echipă  prinse  a  sări  cîte  trei  trepte 
deodată.  La  a  doua  punte  de  deasupra  o  luă  pe  un 
culoar  şi  se  opri  în  faţa  unei  cabine  pe  a  cărei  uşă 
scria:  MARK  DAVIDSON,  COMANDANT  TEHNIC. 
Uriaşul  bătu  zdravăn  în  uşă.  Se  auzi  mai  întîi  un 
acces  de  tuse,  apoi  un  glas  care-i  invită  să  intre. 
Perry  se  înghesui  şi  el  în  cabina  strimtă,  în  spatele 
maistrului. 

-  Veşti  proaste,  şefu',  începu  acesta  din  urmă.  Mă 
tem  că  iar  s-a  prăpădit  sapa. 

Mark  şedea  pe  marginea  cuşetei,  cu  faţa  buhăită, 
îmbrăcat  doar  în  chiloţi  şi  tricou. 

-  Cît  naiba  e  ceasul?  întrebă  el  cu  un  glas  hîrîit, 
înecat  de  somn,  trecîndu-şi  degetele  prin  părul 
zburlit.  Fără  să  aştepte  răspunsul,  se  întinse  după 
pachetul  de  ţigări.  Aerul  din  cabină  era  îmbîcsit  de 
miros  de  tutun  stătut. 

-  Să  tot  fie  în  jur  de  şase,  zise  maistrul. 

-  O,  Doamne!  făcu  Mark,  apoi  îşi  mută  privirea 
asupra  lui  Perry  şi  clipi  din  ochi,  surprins:  Perry!  Tu 
cum  de  eşti  treaz  la  ora  asta? 

-  Parcă  poţi  să  dormi  cu  trepidaţiile  alea!  răspunse 
el. 

-  Ce  trepidaţii?  întrebă  Mark  uitîndu-se  la  maistrul 
care,  la  rîndul  lui,  se  holba  la  Perry. 

-  Sînteţi  Perry  Bergman?  îngăimă  el. 

-  Da,  după  ultimele  verificări,  i-o  întoarse  Perry, 
simţind  o  oarecare  satisfacţie  la  stînjeneala  bruscă  a 
uriaşului. 

-  Să  mă  scuzaţi,  vă  rog,  bîigui  şeful  de  echipă. 

-  Nici  o  problemă,  îl  linişti  PeTry  cu  generozitate. 

-  Se  auzea  acelaşi  huruit  în  angrenaje?  interveni 
Mark. 

Şeful  de  echipă  dădu  din  cap: 

-  Ea  patra  oară  cînd  se  întîmplă  exact  acelaşi  lucru, 
parcă  chiar  mai  rău  de  data  asta. 

-  Nu  ne-a  mai  rămas  decît  o  singură  sapă  din 
carbură  de  wolfram  cu  tăiş  de  diamant,  se  lamenta 
Mark. 

-  Asta  ştiu  şi  eu,  zise  maistrul. 

-  La  ce  adîncime  am  ajuns?  întrebă  Mark. 

-  Nu-i  mare  diferenţă  faţă  de  ieri,  îl  lămuri  maistrul. 
Avem  întinşi  445  de  metri  de  ţeavă.  Cum  fundul  e  la 
circa  330  de  metri  şi  n-avem  strat  de  sedimente,  se 
cheamă  că  am  săpat  în  piatra  cam  115  metri, 
plus-minus  cîţiva  centimetri. 

-  Vezi,  asta  încercam  să-ţi  explic  eu  aseară,  i  se 
adresa  Mark  lui  Perry.  Toate  mergeau  ca  pe  roate 
pînă  acum  patru  zile.  De  atunci  n-am  mai  înaintat 
decît  foarte  puţin,  ca  să  nu  mai  vorbim  că  am 
pierdut  patru  sape  de  foraj. 

Perry  se  simţi  dator  să  sublinieze  o  concluzie 
evidentă: 

-  Prin  urmare,  bănuieşti  că  aţi  dat  de  un  strat 
foarte  dur? 

-  Dur  e  puţin  spus,  rîse  Mark  sarcastic.  Doar 
folosim  sape  cu  diamant  şi  canelură  de  ultimul  tip! 
Ce-i  mai  trist  e  că  mai  avem  de  străpuns  încă 
treizeci  de  metri  în  acelaşi  material  care  nici  măcar 
nu   ştim   ce   este,   pînă   să   ajungem   la  punga 

magmatică  -  cel  puţin,  aşa  ne  indică  radarul.  în 
ritmul  ăsta,  o  să  mai  avem  de  stat  aici  încă  vreo 
zece  ani. 

-  Laboratorul  a  făcut  analizele  resturilor  de  rocă 
rămase  pe  ultima  sapă  tocită?  întrebă  maistrul. 

-  Da,  s-a  făcut  şi  asta.  E  un  tip  de  rocă  nemaiîntîlnit 
pînă  acum.  Cel  puţin,  aşa  spune  Tad  Messenger.  E 
compusă  dintr-un  soi  de  olivină  cristalină  despre 
care  el  crede  că  are  structura  microscopică 
asemănătoare  diamantului.  Aş  vrea  totuşi  să 
obţinem  o  mostră  mai  consistentă.  Una  dintre 
problemele  mari  ale  forării  submarine  este  că  nu 
poţi  trage  nici  o  concluzie  de  pe  urma  fluidelor 
circulate  în  timpul  procesului.  E  ca  şi  cum  ai  fora  în 
beznă,  de  fapt. 

-  N-am  putea  băga  un  cateter  pînă  acolo?  întrebă 
Perry. 

-  Ce  mare  scofală  ar  fi  asta,  dacă  nici  cu  sapa  de 
diamant  nu  poţi  pătrunde?  Dacă  am  putea  aduce  o 
mostră  ca  lumea  din  chestia  asta  în  care  încercăm 
să  forăm,  poate  că  am  reuşi  să  încropim  un  plan  de 
bătaie  mai  acătării.  Nu  de  alta,  dar  am  băgat  prea 
mulţi  bani  în  proiectul  ăsta  ca  să  renunţam  aşa  de 
uşor. 

Mark  îşi  îndreptă  privirile  mai  întîi  spre  maistru, 
care  înalţă  din  umeri,  apoi  spre  Perry,  căruia  îi  zise: 

-  în  fond,  tu  eşti  şeful. 

-  Da,  cel  puţin  deocamdată,  veni  răspunsul.  Perry 
nu  glumea  deloc:  deja  îşi  punea  întrebarea  cîtă 
vreme  o  să  mai  dureze  şefia  lui  dacă  proiectul  se 
împotmolea. 

-  în  fine,  retrageţi  capul  de  injecţie  la  schelă,  zise 
Mark,  rezemîndu-şi  ţigara  pe  marginea  unei 
scrumiere  care  gemea  de  mucuri. 

-  Băieţii  se  ocupă  deja  de  treaba  asta,  îl  lămuri 
maistrul. 

-  Scoateţi  ultima  sapă  cu  diamant  din  magazie, 
continuă  Mark,  întinzîndu-se  după  telefon.  Am  să-i 
cer  lui  Larry  Nelson  să  pună  în  funcţiune  staţia  de 
presurizare  şi  dau  ordin  să  coboare  batiscaful. 
înlocuim  sapa  şi  vom  vedea  dacă  putem  obţine  o 
probă  mai  bună  din  roca  asta  în  care  ne  opintim. 

-  Am  înţeles,  spuse  şeful  de  echipă  şi  părăsi 
cabina,  în  timp  ce  Mark  se  pregătea  să-l  sune  pe 
comandantul  operaţiunilor  de  scufundare. 

Perry  se  pregătea  să  iasă  şi  el,  cînd  Mark  îi  făcu 
semn  să  mai  rămînă. 

-  Mai  e  ceva  ce  n-am  pomenit  aseară  la  şedinţă, 
spuse,  dar  cred  că  tu  ar  trebui  să  ştii  despre  ce  e 
vorba... 

Perry  înghiţi  un  nod;  gura  i  se  uscase.  Nu-i  plăcea 
deloc  tonul  lui  Mark,  în  spatele  căruia  presimţea  o 
nouă  porţie  de  veşti  proaste. 

-  S-ar  putea  să  nu  fie  nimic  serios,  continuă  Mark, 
dar  cînd  am  folosit  radiolocatorul  teluric  ca  să 
explorăm  stratul  ăsta  în  care  tot  încercăm  să 
sfredelim,  aşa  cum  ţi-am  mai  spus  înainte,  am 
descoperit  ceva  ciudat.  Am  datele  aici,  pe  birou,  vrei 
să  le  vezi? 

-  Spune-mi  tu  pe  scurt  despre  ce  este  vorba,  zise 
Perry.  O  să  citesc  eu  datele  mai  tîrziu. 

Păi,  conform  semnalelor  radiolocatorului, 
conţinutul  pungii  magmatice  s-ar  putea  să  fie  cu 
totul  altul  decît  am  presupus  noi  la  primele  studii 
seismologice.  Mai  precis,  s-ar  putea  să  nu  fie  vorba 
de  o  substanţă  lichidă. 

-  Sper  că  glumeşti!... 

Această  ultimă  informaţie  nu  făcea  decît  să 
sporească  presimţirile  negre  ale  lui  Perry.  Vara 
trecută,  Benthic  Explorer  descoperise  printr-o 
întîmplare  muntele  submarin  în  care  încercau  să 
foreze  acum.  Acesta  făcea  parte  din  lanţul  median 
subatlantic,  studiat  în  detaliu  de  Geosat,  satelitul 
Marinei  S.U.A.,  care  făcea  măsurători  cu  scopul  de  a 
cartografia  fundul  oceanului.  Curios  lucru  însă, 
radarul  de  pe  Geosat  nu  localizase  această 
formaţiune. 

Deşi  echipajul  lui  Benthic  Explorer  ardea  de 
nerăbdare  să  se  întoarcă  acasă,  vasul  a  mai  zăbovit 
totuşi  o  bună  bucată  de  vreme  pentru  a  cerceta 
misteriosul  munte  submarin.  Au  făcut  un  studiu 
orientativ  al  structurii  sale  interne  cu  ajutorul 
sona-rului  de  ultimă  generaţie  de  care  dispuneau  şi 
rezultatele  au  fost  la  fel  de  surprinzătoare  pentru 
toată  lumea,  ca,  de  altfel,  însăşi  prezenţa  muntelui 
în  acel  loc.  Acesta  apărea  ca  un  vulcan  inactiv,  cu  o 
crustă  neobişnuit  de  subţire,  al  cărei  miez  lichefiat 
s-ar  fi  aflat  la  numai  o  sută  treizeci  şi  ceva  de  metri 
sub  fundul  oceanului.  Un  fapt  şi  mai  uimitor: 
substanţa  din  interiorul  a  ceea  ce  trebuia  să  fie 
punga  magmatică  prezenta  caracteristici  de 
propagare  a  sunetului  identice  cu  acelea  întîlnite  în 
spaţiul  discontinuităţii  Mohorocicic  -  sau  Moho,  cum  i 
se  mai  spunea  acelei  misterioase  zone  care 
desparte  scoarţa  pămîntului  de  mantia  sa.  Şi  pentru 
că  nimeni  nu  reuşise  să  extragă  magmă  din  acest 
strat,  cu  toate  că  atît  ruşii,  cît  şi  americanii  făcuseră 
încercări  în  vremea  Războiului  Rece,  Perry  luase 
hotărîrea  să  revină  pentru  a  fora  în  muntele  cu 
pricina,  în  speranţa  de  a  încununa  compania  Benthic 
Marine  cu  performanţa  obţinerii  primelor  mostre  din 

topitura  magmatică.  Se  gîndea  că  analizele  îi  vor 
lămuri  asupra  structurii  şi  că  ar  putea  obţine  date 
preţioase  cu  privire  la  originea  Pămîntului.  Dar  iată 
că  însuşi  comandantul  tehnic  de  pe  Benthic  Explorer 
îi  spune  acum  că  datele  seismice  iniţiale  ar  putea  fi 
eronate! 

-  Cu  alte  cuvinte,  punga  magmatică  ar  putea  fi  un 
spaţiu  gol,  reluă  Mark. 

-  Cum  adică  gol?  zise  Perry. 

-  Mă  rog,  nu  gol  propriu-zis,  se  corectă  Mark;  plin, 
să  zicem,  cu  vreun  gaz  comprimat,  poate  chiar  cu 
abur  fierbinte,  îmi  dau  seama  că,  la  astfel  de 
adîncimi,  extrapolarea  datelor  ar  însemna  forţarea 
graniţelor  în  tehnologia  de  explorare  prin 
radiolocaţie.  De  fapt,  mulţi  ar  zice  că  rezultatele 
despre  care-ţi  vorbesc  acum  nu  sînt  decît  simple 
speculaţii,  ca  să  zic  aşa.  Mă  îngrijorează  totuşi 
neconcordanţa  datelor  de  pe  radar  cu  cele  seismice. 
Vreau  să  spun  că  m-ar  scoate  din  minţi  să  constat 
că  am  făcut  atîtea  eforturi  doar  ca  să  scoatem  un  jet 
de  abur  fierbinte.  Asta  n-ar  fi  de  natură  să  bucure  pe 
nimeni,  cu  atît  mai  puţin  pe  investitorii  noştri. 

Perry  îşi  supse  obrajii,  meditînd  la  îngrijorarea  lui 
Mark.  începu  să  regrete  clipa  cînd  auzise  prima  dată 
de  muntele  submarin  Olympus,  cum  botezaseră  cei 
din  echipaj  culmea  aceea  teşită  de  pe  fundul 
oceanului,  în  măruntaiele  căreia  se  tot  străduiau  să 
pătrundă. 

-  l-ai  vorbit  despre  asta  domnişoarei  doctor 
Newell?  întrebă  Perry.  Ea  a  văzut  înregistrările  radar 
despre  care-mi  povesteşti? 

Dr.  Suzanne  Newell  era  oceanograful-expert  de  pe 
Benthic  Explorer. 

-  N-a  văzut  nimeni  datele,  răspunse  Mark.  Abia  ieri, 
cînd  făceam  pregătirile  pentru  sosirea  ta,  am  văzut 
din  întîmplare  pata  asta  de  umbră  pe  ecranul 
computerului  şi  m-am  gîndit  să  aduc  vorba  la 
şedinţa  de  aseară.  Pînă  la  urmă  însă  m-am  gîndit  că 
ar  fi  mai  bine  să  stau  de  vorbă  cu  tine  între  patru 
ochi.  în  caz  că  n-ai  observat,  avem  oarecare 
probleme  cu  moralul  unor  membri  ai  echipajului; 
mulţi  au  ajuns  la  concluzia  că  forarea  în  bolovanul 
ăsta  de  sub  noi  e  ca  un  fel  de  bătălie  cu  morile  de 
vînt.  Oamenii  ar  prefera  să  renunţe  şi  să  se  întoarcă 
pe  la  casele  lor  înainte  de  sfirşitul  verii.  în  condiţiile 
astea,  n-am  vrut  să  mai  torn  şi  eu  gaz  peste  foc. 

Perry  simţi  că  i  se  înmoaie  genunchii;  trase  scaunul 
de  sub  biroul  lui  Mark  şi  se  prăbuşi  pe  el,  frecîndu-se 
la  ochi.  Era  obosit,  flămînd  şi  descurajat.  îi  venea 
să-şi  tragă  palme  că  riscase  viitorul  firmei 
bazîndu-se  pe  date  insuficiente,  însă  descoperirea 
fusese  atît  de  surprinzătoare,  încît  n-a  putut  rezista 
tentaţiei  de  a  acţiona. 

-  Hei,  nu-mi  place  să  fiu  purtător  de  veşti  proaste, 
încercă  Mark  să-l  mai  liniştească.  Uite,  o  să  facem 
cum  ai  propus  tu:  o  să  încercăm  să  obţinem  o  idee 
mai  clară  despre  pietroiul  ăsta  care  nu  se  lasă 
găurit.  Hai  să  nu  disperăm  încă! 

-  E  cam  greu  să  nu  disperi,  comentă  Perry,  dacă  te 
gîn-deşti  la  cheltuielile  suportate  de  Benthic  Marine 
ca  să  ţină  nava  asta  aici.  Poate  c-ar  fi  mai  bine  să 
reducem  pierderile,  pur  şi  simplu. 

-  Ascultă,  ce-ar  fi  să  iei  ceva  în  gură,  îi  propuse 
Mark.  N-are  rost  să  iei  decizii  bruşte  pe  stomacul 
gol.  Dacă  mă  gîndesc  bine,  te-aş  însoţi  şi  eu  dacă 
mă  aştepţi  să  fac  un  duş.  Ai  să  vezi,  foarte  curind  o 
să  ştim  mai  multe  despre  beleaua  asta  care  ne-a 

ieşit  în  cale  şi  atunci  o  să  ne  fie  mai  limpede  ce 
avem  de  făcut. 

-  Cît  durează  să  schimbe  sapa? 

-  O  oră  pînă  lansează  la  apă  batiscaful,  care  are  de 
cărat  sapa  cea  nouă  şi  sculele  de  lucru  pînă  jos,  la 
capătul  conductei  de  foraj.  Intrarea  scafandrilor 
durează  mai  mult,  fiindcă  trebuie  să  treacă  prin 
cabina  de  presurizare  înainte  de  a  coborî  în  clopotul 
de  imersie.  Asta  le  ia  cam  două  ore  sau  poate  mai 
mult  dacă  acuză  careva  dureri  în  timpul  presurizării. 
Pe  urmă,  schimbarea  sapei  nu-i  o  treabă  complicată. 
Una  peste  alta,  toată  operaţia  durează  trei  sau  patru 
ore,  poate  chiar  mai  puţin. 

Perry  se  ridică  în  picioare  cu  efort  şi  se  îndreptă 
spre  uşă. 

-  Sună-mă  în  cabina  mea  cînd  eşti  gata  să  mergi  la 
masă,  spuse. 

-  Hei,  ia  stai  puţin,  îl  reţinu  Mark,  cu  un  entuziasm 
subit.  Am  o  idee  care  ţi-ar  mai  putea  ridica  moralul: 
ce-ar  fi  să  cobori  şi  tu  cu  batiscaful?  Suzanne,  cel 
puţin,  spune  că-i  o  frumuseţe  acolo,  jos.  Pînă  şi 
Donald  Fuller,  pilotul  batisca-fului,  susţine  că  e  un 
peisaj  remarcabil  -  şi  ăsta  e  fost  ofiţer  de  Marină,  nu 
se  entuziasmează  uşor. 

-  Ce  mare  minunăţie  poţi  să  vezi  la  un  munte  cu 
vîrful  plat,  de  pe  fundul  mării?  întrebă  Perry,  sceptic. 

-  Eu,  unul,  n-am  coborît,  recunoscu  Mark.  Dar  cică 
e  vorba  de  consistenţa  geologică  a  locului,  care, 
după  cum  ştii  foarte  bine,  face  parte  din  lanţul 
subatlantic  median.  întrea-bă-i  mai  bine  pe  Newell  şi 
pe  Fuller  -  te  asigur,  amîndoi  vor  fi  în  culmea  fericirii 
la  vestea  că  vor  coborî  din  nou  acolo.  Ai  vizibilitate 
pînă  la  o  sută  de  metri,  datorită  reflectoarelor  cu 

halogen  ale  submarinului  şi  clarităţii  apei  de  mare  la 
adîncimea  aceea.  -* 

Perry  încuviinţă  din  cap.  Nu  era  o  idee  rea  să  facă 
şi  el  o  scufundare  -  pe  de  altă  parte,  asta  i-ar  mai 
îndepărta  gîndurile  de  la  situaţia  în  care  se  aflau  şi 
l-ar  face  să  se  simtă  şi  el  util.  Nu  mai  coborîse  decît 
o  singură  dată  cu  batiscaful,  în  largul  Insulei  Santa 
Cătălină,  atunci  cînd  Benthic  Marine  achiziţionase 
aparatul.  Fusese  o  experienţă  memorabilă,  ce-i 
drept.  Unde  mai  pui  că  acum  avea  posibilitatea  să 
vadă  cu  ochii  lui  muntele  acela  care-i  pricinuia 
atîtea  necazuri. 

-  Cu  cine  trebuie  să  vorbesc  ca  să  mă  treacă  pe 
listă?  întrebă. 

-  Lasă  asta  în  grija  mea,  zise  Mark  ridicîndu-se  în 
picioare  şi  dezbrăcîndu-şi  tricoul.  Am  să-l  anunţ  eu 
pe  Larry  Nelson. 

2 

Richard  Adams  scoase  un  combinezon  din  cheson, 
după  care  închise  uşa  cu  piciorul.  Şi-I  trase  pe  el,  îşi 
trînti  pe  cap  un  fes  negru  tricotat,  de  felul  celor 
purtate  de  matelotul  de  cart,  şi,  astfel  echipat, 
părăsi  cabina  şi  prinse  a  bate  cu  pumnii  în  uşile 
compartimentelor  lui  Louis  Mazzola  şi  Michael 
Do-naghue.  Amîndoi  îl  răsplătiră  cu  o  cascadă  de 
înjurături.  Limbajul  acesta  pestriţ  îşi  pierduse  de 
mult  forţa  ofensatoare,  de  vreme  ce  el  colora  în 
proporţie  covîrşitoare  dialogurile  acestor  onorabili 
membri  ai  echipajului.  Richard,  Louis  şi  Michael, 
scufundători  profesionişti,  erau  băutori  adevăraţi, 
genul  de  indivizi  duri  care-şi  riscau  viaţa  ori  de  cîte 
ori  era  nevoie  de  a  se  face  sudură  subacvatică,  de  a 
se  dinamita  vreun  recif  ori  de  a  se  schimba  sapa  de 

foraj  submarin.  Erau  mîndri  de  meseria  lor  grea, 
plină  de  pericole. 

Cei  trei  fuseseră  instruiţi  în  Marina  Statelor  Unite  şi 
se  împrieteniseră  repede.  în  curînd  se  numărau 
printre  membrii  de  frunte  ai  brigăzii  navale  de 
scufundători  la  mare  adîncime.  Toţi  trei  îşi  doriseră 
să  intre  în  SEAL,  forţele  speciale  antitero,  dar  nu  le-a 
reuşit  pasienţa  deoarece  înclinaţiile  lor  către  pahar 
şi  violenţă  le  depăşeau  cu  mult  pe  ale  tuturor 
colegilor.  Toţi  trei  avuseseră  parte  în  copilărie  de  un 
mediu  familial  neprielnic,  cu  taţi  alcoolici  şi  violenţi 
care-şi  băteau  nevestele,  ceea  ce  era,  în  bună  parte, 
o  explicaţie,  dar  nu  şi  o  scuză  pentru 
comportamentul  lor.  Departe  însă  de  a  se  ruşina  cu 
asemenea  părinţi,  ei  vedeau  în  acea  perioadă  a 
vieţii  lor  o  treaptă  firească  spre  ceea  ce  considerau 
a  fi  adevărata  bărbăţie.  Nici  unul  nu  dădea  doi  bani, 
de  altfel,  pe  zicala  conform  căreia  „aşchia  nu  sare 
departe  de  butuc". 

Masculinitatea  era  o  virtute  obsedantă  pentru  toţi 
trei.  Pedepseau  fără  milă  pe  oricine  s-ar  fi  încumetat 
să  intre  în  localul  unde-şi  goleau  ei  paharele  şi  care 
li  s-ar  fi  părut  lor  că  nu  e  destul  de  bărbat.  îl  priveau 
cu  dispreţ  pe  avocatul  „sclivisit"  ori  pe  ofiţerul  cu 
fundul  gras  de  prea  multă  şedere  pe  scaun. 
Ferească  sfintul  să  le  fi  intrat  în  colimator  vreun 
filfizon,  vreun  tîrîie-brîu  sau  vreun  poponar. 
Homosexualii  îi  deranjau  de  fapt  cel  mai  tare,  iar 
politica  de  tipul  „n-am  văzut,  nu  cunosc",  practicată 
frecvent  în  armată,  li  se  părea  ridicolă  şi  de-a 
dreptul  insultătoare. 

Deşi  în  cadrul  Marinei  scufundătorii  se  bucurau  de 
un  plus  de  toleranţă  faţă  de  alte  categorii  de 
personal,  Richard  Adams  şi  acoliţii  lui  depăşiseră 

orice  măsură.  într-o  după-a-miază  toridă  de  august, 
flăcăii  se  retrăseseră  în  spelunca  lor  preferata  de  pe 
Point  Loma,  în  San  Diego.  Erau  la  capătul  unei  zile 
grele  de  antrenament,  cu  scufundări  epuizante. 
După  mai  multe  rînduri  de  tărie  şi  certuri 
interminabile  în  legătură  cu  sezonul  de  base-ball  în 
curs,  şi-au  fixat  privirile  perplexe  şi  scîrbite  asupra  a 
doi  militari  ferchezuiţi  care  intraseră  în  pas  voios  pe 
uşa  tavernei. 

în  faţa  Curţii  Marţiale,  scufundătorii  au  susţinut  că 
acei  doi  bărbaţi  se  retrăseseră  într-un  separeu  să-şi 
descarce  hormonii.  Faptul  că  militarii  în  speţă  aveau 
grade  de  ofiţeri  n-a  făcut  decît  să-i  înfurie  şi  mai  tare 
pe  eroii  noştri,  care  nu  şi-au  pus  nici  o  singura  clipă 
întrebarea  ce  căutau  doi  ofiţeri  de  armată  în  San 
Diego,  oraş  cunoscut  ca  fief  al  marinei  militare  şi 
comerciale.  Richard,  care  dintotdeauna  fusese 
liderul  de  opinie  în  gaşcă,  s-a  ridicat  primul  şi  s-a 
îndreptat  spre  separeu,  întrebînd  batjocoritor  dacă 
poate  să  participe  şi  el  la  orgie.  Neînţelegînd  că 
Richard  îi  invita,  de  fapt,  să  se  ducă  de  unde  au 
venit,  ofiţerii  au  răspuns  veseli  că  nu  era  vorba  de 
nici  o  orgie  şi  s-au  oferit  să  le  facă  băieţilor  cinste  cu 
un  rînd.  Urmarea  a  fost  o  chelfăneală  de  pomină, 
soldată  cu  internarea  celor  doi  ofiţeri  de  armată  în 
Spitalul  Marinei  din  Balboa  şi  cu  scoaterea  din 
serviciul  Marinei  a  celor  trei  scandalagii.  Ghinionul  a 
făcut  ca  ofiţerii  cu  pricina  să  mai  fie  şi  membri  ai 
baroului  tribunalului  militar... 

-  Haideţi  odată,  prăpădiţilor!  urlă  Richard,  văzînd 
că  ceilalţi  nu  mai  apăreau.  Se  uită  la  ceasul  lui 
subacvatic;  ştia  că  Nelson  va  fi  ţîfnos,  fiindcă  le 
ordonase  să  se  prezinte  de  urgenţă  la 
comandamentul  imersiunii. 

Primul  îşi  făcu  apariţia  Louis  Mazzola.  Era  cu  un  cap 
mai  scund  decît  Richard,  care  măsura  aproape  doi 
metri.  Richard  îl  compara  pe  Louis  cu  o  bilă  de 
bowling.  Un  tip  masiv,  mai  tot  timpul  neras,  cu  o 
ţeastă  rotundă  acoperită  cu  o  mirişte  neagră.  Părea 
că-i  lipseşte  complet  gîtul;  muşchiul  trapez  îi 
pornea,  umflat,  direct  de  la  baza  craniului. 

-  Ei,  ce-i  atîta  grabă?  se  văită  Louis  cu  glas 
piţigăiat. 

-  Intrăm  la  apă,  îl  informă  Richard. 

-  Mă  rog!  Ce  e  nou  în  asta?  îşi  exprima  Louis 
nemulţumirea. 

Se  deschise  şi  uşa  cabinei  lui  Michael.  Acesta  se 
încadra  undeva  între  silueta  osoasă  a  lui  Richard  şi 
cea  îndesată  a  lui  Louis.  Avea  o  musculatură  la  fel 
de  impresionantă  şi  se  vedea  că  e  într-o  formă  fizică 
excelentă.  Altminteri,  arăta  la  fel  de  şleampăt, 
purtînd  acelaşi  fel  de  combinezon  lălîu.  Ceea  ce  I 
deosebea  de  ceilalţi  doi  era  şapca  echipei  de 
base-ball  Red  Sox,  cu  cozorocul  tras  într-o  parte. 
Michael  provenea  din  Chelsea,  Massachussetts,  şi 
era  un  suporter  îndîrjit  al  echipelor  Sox  &  Bruins. 

Michael  dădu  să  protesteze  că  fusese  trezit  din 
somn,  dar  Richard  nu-l  băgă  în'  seamă  şi  o  luă 
înainte  spre  puntea  principală.  Pe  drum,  Louis  îi 
strigă  lui  Richard: 

-  Hei,  Adams,  ai  luat  cărţile? 

-  Normal  că  le-am  luat,  se  răsti  acesta  peste  umăr. 
Tu  ai  luat  carnetul? 

-  'Te-n  moaş-ta,  i-o  întoarse  Louis.  Nu  m-ai  bătut 
nici  o  singură  dată  în  ultimele  patru  scufundări! 

-  Intenţionat,  bătrîne,  se  apără  Richard.  Ţi-am 
întins  o  capcană  dacă  vrei  să  ştii,  mă-nţelegi? 

-  la  mai  dă-le-n  mă-sa  de  cărţi,  interveni  şi  Michael. 
Reviste  porno  aţi  luat? 

-  Păi  tu  crezi  că  m-aş  duce  la  fund  fără  ele?  îl  luă 
Louis  în  primire.  Mai  degrabă  mi-aş  uita  labele  de 
înot. 

-  Sper  că  le-ai  luat  pe  cele  cu  păsăricile,  nu  pe-alea 
cu  papagalii,  îl  înţepă  Michael. 

Louis  se  opri  brusc,  făcîndu-l  pe  Michael  să  se 
ciocnească  de  el. 

-  Ce  spui,  mă?!  se  stropşi  el  înfuriat. 

-  Am  vrut  să  fiu  sigur  că  ai  luat  ce  trebuie,  făcu 
Michael,  cu  un  surîs  perfid.  Poate-mi  vine  şi  mie  chef 
să  mă  uit  şi  n-aş  vrea  să  dau  cu  ochii  de  vreun 
ştrumeleag. 

Braţul  lui  Louis  zvîcni  înainte,  apucîndu-l  pe 
Michael  de  piept.  Acesta  îl  prinse  cu  o  mînă  şi  o 
ridică  pe  cealaltă  cu  pumnul  strins.  Ostilităţile  s-au 
oprit  însă  aici  datorită  lui  Richard. 

-  Terminaţi,  zevzecilor!  le  strigă  acesta,  vîrîndu-se 
între  ei  şi  măturînd  braţul  lui  Louis  cu  o  lovitură  de 
jos  în  sus.  Un  pîrîit  de  pînză  sfişiată  şi  braţul  se 
ridică  în  aer,  strîngînd  între  degete  un  petic  smuls 
din  combinezonul  lui  Michael.  Ca  un  taur  care  vede 
roşu  înaintea  ochilor,  Louis  se  repezi  încercînd  să 
treacă  de  Richard.  Cum  nu  reuşi  însă,  încercă  să  se 
întindă  peste  umărul  acestuia  vizînd  capul  lui 
Michael,  care  se  feri  cu  un  hohot  de  rîs. 

-  Mazzola,  cap  sec  ce  eşti!  urlă  Richard  la  el.  Nu 
vezi  că  încearcă  să  te  scoată  de  pe  şine? 
Potoleşte-te  odată,  pentru  numele  lui  Dumnezeu! 

-  Ticălosule!  şuieră  Louis,  azvîrlind  în  direcţia  lui 
Michael  peticul  rupt.  Michael  nu-şi  putu  reţine  un  al 
doilea  hohot  de  rîs. 

-  Haideţi  odată,  îi  îndemnă  Richard  cu  lehamite, 
luînd-o  înainte  de-a  lungul  culoarului. 

Michael  se  aplecă  şi  culese  de  pe  jos  peticul  de 
bumbac  şi  se  făcu  că  vrea  să  şi-l  lipească  la  loc, 
ceea  ce  îl  făcu  pe  Louis  să  pufnească  în  rîs.  Apoi  se 
grăbiră  amîndoi  să-l  prindă  din  urmă  pe  Richard. 

Odată  ajunşi  pe  punte,  văzură  cum  troliul  ridica 
ţevăria. 

-  Iar  au  paradit  sapa,  constată  Michael,  iar  ceilalţi 
doi  dădură  din  cap.  Bine  că  ştim  măcar  ce  avem  de 
făcut,  mai  zise  el. 

Intrară  cîteşitrei  în  cabina  comandamentului  şi  se 
tolăniră  în  şezlongurile  de  lîngă  uşă.  Aici  era  biroul 
lui  Larry  Nelson,  omul  care  dirija  toate  operaţiunile 
de  scufundare.  în  spatele  lui  se  întindea,  pe  tot 
peretele  din  dreapta,  tabloul  de  comandă  cu  toate 
butoanele,  manetele  şi  cadranele  care  monitorizau 
intervenţiile  sub  apă.  în  partea  stîngă  erau 
comenzile  şi  monitoarele  pentru  filmări;  şi  tot  în 
stînga  se  afla  o  fereastră  care  dădea  spre  bazinul 
central  al  navei,  pe  unde  urma  să  fie  coborît  clopotul 
de  imersie. 

Sistemul  de  presurizare  de  pe  Benthic  Explorer  se 
baza  pe  principiul  saturaţiei,  ceea  ce  înseamnă  că 
scufundătorii  trebuiau  să  asimileze  o  cantitate 
maximă  de  gaz  inert  pentru  o  singură  imersiune. 
Decompresia  ulterioară,  necesară  eliminării  gazului 
inert,  avea  o  durată  fixă,  indiferent  de  cît  timp  îşi 
petreceau  ei  sub  apă.  Instalaţia  de  presurizare 
consta  din  trei  module  cilindrice  de  cîte  patru  metri 
în  diametru  şi  şapte  metri  lungime.  Acestea  erau 
conectate  între  ele,  ca  nişte  cîrnaţi  imenşi,  printr-un 
fel  de  ecluze  cu  cîte  două  ieşiri.  Fiecare  modul 
dispunea   de   patru   cuşete,   mese   rabatabile,  o 

toaletă,  o  chiuvetă  şi  un  duş.  Exista  cîte  o  intrare 
laterală  şi  cîte  un  sas  superior  la  care  se  putea 
conecta  clopotul  de  imersie,  căruia  i  se  mai  spunea 
şi  capsulă  de  transfer  personal. 

Atît  compresia,  cît  şi  decompresia  scafandrilor 
avea  loc  în  aceste  module.  Odată  atinsă  presiunea 
echivalentă  adîncimii  la  care  aveau  de  lucru,  aceştia 
urmau  să  treacă  în  clopotul  cu  care  erau  lansaţi  la 
apă.  Capsula  se  scufunda  pînă  la  adîncimea  de 
lucru,  unde  scafandrii  ieşeau  prin  acelaşi  sas  prin 
care  intraseră  şi  înotau  pînă  la  punctul  de  lucru.  Pe 
tot  parcursul  scufundării,  lucrătorii  erau  legaţi  de 
clopot  printr-un  cordon  ombilical  care  adăpostea 
tuburi  pentru  respiraţie,  pentru  încălzirea 
costumelor  izolatoare  din  neopren  cu  apă  caldă, 
precum  şi  cabluri  de  comunicare  şi  monitorizare  a 
funcţiilor  vitale. 

Scafandrii  de  pe  Benthic  Explorer  foloseau  măşti 
etanşe,  ceea  ce  făcea  posibilă  comunicarea  verbală, 
chiar  dacă  vocile  erau  întrucîtva  distorsionate  din 
cauza  amestecului  de  heliu  şi  oxigen  pe  care  îl 
respirau.  Cablurile  de  monitorizare  a  funcţiilor  vitale 
transmiteau  permanent  date  despre  ritmul  cardiac, 
respirator  şi  despre  presiunea  gazului  de  respirat. 

Aşezat  la  birou,  Larry  îşi  ridică  privirea  şi  îi  măsură 
acru  pe  membrii  celei  de-a  doua  echipe  de 
scufundare.  Ca  de  fiecare  dată,  îl  oripila  aspectul  lor 
neîngrijit,  şleampăt  şi  complet  neprofesional. 
Remarcă  şapca  şmecheră  de  base-ball  şi  cămaşa 
ruptă  a  lui  Michael,  dar  nu  zise  nimic.  Urmînd 
uzanţele  din  Marina  militară,  avea  şi  el  faţă  de 
scafandri  o  toleranţă  pe  care  ar  fi  refuzat-o  din  capul 
locului  altor  membri  ai  echipajului.  Ceilalţi  trei 
scufundători   din   echipa   de   schimb,   la   fel  de 

enervanţi  şi  nedisciplinaţi,  de  altminteri,  se  aflau 
încă  într-unui  din  module,  în  regim  de  decompresie 
după  ultima  scufundare  la  baza  schelei  de  foraj. 
După  ce  ai  coborît  la  peste  trei  sute  de  metri  sub 
apă,  decompresia  se  măsoară  în  zile,  nu  în  ore. 

-  Mi  se  rupe  sufletul  că  v-am  tulburat  somnul  de 
frumuseţe,  maimuţoilor,  îi  luă  Larry  în  primire.  V-a 
luat  cam  mult  să  ajungeţi  pînă  aici,  nu  credeţi? 

-  A  trebuit  să  mă  spăl  pe  dinţi,  zise  Richard  în 
batjocură. 

-  Da,  şi  eu  nu-mi  terminasem  de  făcut  unghiile,  se 
băgă  şi  Louis,  fluturîndu-şi  mîna  prin  aer  ca  o 
domnişoară. 

Michael  îşi  dădu  ochii  peste  cap,  arborînd  un  aer  de 
dezgust. 

-  Auzi,  să  nu  începi  iar!  se  repezi  Louis 
îndreptîndu-şi  arătătorul  bont  spre  faţa  amicului  său, 
care  îl  lovi  peste  mînă  în  silă. 

-  Ajunge,  animalelor,  veniţi-vă  în  fire  odată!  le 
strigă  Larry  autoritar.  Veţi  coborî  la  325  de  metri  ca 
să  inspectaţi  şi  să  înlocuiţi  sapa  de  foraj. 

-  O,  şefu',  ce  de  noutăţi  avem  azi!  se  maimuţări 
Richard,  cu  un  glas  piţigăiat.  Nu-i  decît  a  cincea  oară 
că  se  face  bîldîbîcul  ăsta,  şi  pentru  noi  doar  a  treia. 
Gata,  hai  să-i  dăm  bătaie  odată! 

-  Lasă  gura  şi  ascultă,  i-o  tăie  Larry.  Avem  un 
element  nou  de  data  asta:  veţi  avea  de  montat 
împreună  cu  sapa  şi  un  cateter,  un  colector  de 
probe  care  să  ne  aducă  o  mostră  cumsecade  din 
porcăria  asta  în  care  ne  forţăm  ca  broasca-n  beton. 

-  Nu-i  rău  deloc,  comentă  Richard. 

-  Vom  reduce  timpul  de  compresie,  continuă  Larry; 
avem  la  bord  un  ştab  care  vrea  urgent  nişte 
rezultate,  aşa  că  o  să  vă  trimitem  la  fund  în  vreo 

două  ore.  Dacă  simte  cineva  dureri  la  încheieturi  în 
timpul  compresiei,  anunţă  imediat.  N-avem  nevoie 
de  eroisme  gratuite,  s-a-nţeles? 
Toţi  trei  încuviinţară  din  cap. 

-  O  să  vă  trimitem  şi  ceva  de-ale  gurii  imediat  ce 
primim  de  la  cambuză;  dar  pînă  atunci  veţi  trece  în 
cabina  de  compresie,  şi  asta  înseamnă  că  nu  mai  e 
timp  de  pierdut  cu  tîmpeniile  şi  cu  bumbăceala. 

-  Jucăm  cărţi,  zise  Louis. 

-  Treaba  voastră,  dar  jucaţi  în  cuşete.  Şi  vă  repet: 
fără  bătaie!  Dacă  vă  mai  prind,  vă  confisc  cărţile,  e 
clar? 

Larry  îi  măsură  crunt  pe  fiecare  în  parte,  dar  nici 
unul  nu  îndrăzni  să-i  întoarcă  privirea.  Nu  mai  avea 
nimeni  nimic  de  comentat. 

-  Iau  tăcerea  voastră  drept  răspuns  afirmativ, 
încheie  Larry.  Aşadar,  Adams,  tu  vei  fi  scafandru 
roşu;  Donaghue,  scafandru  verde;  Mazzola,  clopotar. 

Richard  şi  Michael  chiuiră  de  bucurie,  apoi  se 
întoarseră  unul  către  celălalt  şi  îşi  loviră  palmele 
ridicate.  Louis  pufni  bosumflat.  Treaba 
„clopotarului"  pe  parcursul  scufundării  era  să 
rămînă  în  clopotul  de  imersie  pentru  a  desfăşura 
cablurile  de  alimentare  ale  celorlalţi  doi  scafandri  şi 
pentru  a  sta  tot  timpul  cu  ochii  pe  aparatele  de 
control.  El,  scafandrul  clopotar,  nu  intra  în  apă  decît 
în  caz  de  urgenţă.  Era  o  sarcină  mai  puţin 
periculoasă,  şi  tocmai  de  aceea  scafandrii  o 
dispreţuiau. 

Se  numeau  „scafandrul  roşu"  şi  „scafandrul  verde" 
pentru  a  evita  confuziile  de  nume  în  timpul 
comunicării  cu  suprafaţa.  Pe  Benthic  Explorer 
scafandrul  roşu  era  recunoscut  drept  conducătorul 
operaţiilor  subacvatice  la  punctul  de  intervenţie. 

Larry  luă  de  pe  birou  un  clipboard  şi  i-l  întinse  lui 
Richard. 

-  Scafandru  roşu,  ai  aici  inventarul  preoperatoriu. 
Şi  acum,  mişcaţi-vă  fundurile  în  modulul  de 
compresie  nr.  1!  încep  compresia  în  cincisprezece 
minute. 

Richard  luă  în  primire  planşeta  cu  foile  de  inventar 
şi  părăsi  cabina,  urmat  de  ceilalţi  doi.  Odată  ajunşi 
afară,  Louis  prinse  a  se  plînge  de  mama  focului  de 
sarcina  lui  ingrată,  motivînd  că  tot  el  fusese  clopotar 
şi  la  ultima  scufundare. 

-  Eu  cred  că  şeful  s-a  prins  că  eşti  cel  mai  bun  la 
treaba  asta,  îl  tachină  Richard,  făcînd  cu  ochiul  în 
direcţia  lui  Do-naghue.  De  fapt,  Richard  abia  îşi 
putea  ascunde  bucuria  că  nu  fusese  el  desemnat, 
deşi  urma  la  rînd. 

Trecînd  pe  lîngă  modulul  de  compresie  nr.  3,  băieţii 
se  uitară  prin  hubloul  mic  şi  le  făcură  semne  de 
prietenie  şi  încurajare  celorlalţi  trei  scufundători 
dinăuntru,  care  mai  aveau  cîteva  zile  bune  de  stat  la 
decompresie.  Deşi  se  mai  încaieră  uneori  între  ei, 
scafandrii  au  un  puternic  spirit  de  solidaritate  şi 
respect  reciproc  datorită  primejdiilor  şi  riscurilor 
care  îi  leagă.  Izolarea  şi  pericolele  asociate  unei 
scufundări  seamănă  întru-cîtva  cu  situaţia  în  care  te 
afli  într-un  satelit  care  face  înconjurul  Pămîntului: 
orice  problemă  ivită  se  poate  uşor  transforma  într-o 
catastrofă,  iar  întoarcerea  acasă  poate  atîma  de  un 
fir  de  păr. 

Richard  pătrunse  primul  prin  sasul  lateral  al 
modulului.  Se  prinse  cu  mîinile  de  o  bară  orizontala 
de  metal,  se  ridică  şi  se  strecură  cu  picioarele 
înainte  prin  deschizătura  strîmtă.  Interiorul  era 
mobilat  auster:  la  un  capăt,  cuşetele,  pe  pereţi 

atîrnau  măştile  de  respirat  în  caz  de  urgenţă,  iar 
între  cuşete  era  îngrămădit  echipamentul  de 
scufundare,  incluzînd:  costume  de  neopren,  centuri 
de  greutate,  mănuşi,  căşti  şi  alte  accesorii.  Măştile 
de  scafandru  se  găseau  deasupra,  în  clopotul  de 
imersie,  împreună  cu  toată  tubulatura,  cordoanele  şi 
cablurile  de  comunicare.  La  capătul  opus  al 
modulului  erau  duşul,  toaleta  şi  chiuveta,  fără 
perete  despărţitor.  Scufundarea  presurizată 
presupunea  traiul  în  comun,  fără  nici  cel  mai  mic 
hatîr  făcut  noţiunii  de  intimitate. 

Louis  şi  Michael  intrară  imediat  după  Richard.  Louis 
se  căţără  de  la  bun  început  în  clopotul  de  imersie,  în 
timp  ce  Michael  trecu  la  sortarea  echipamentului.  Pe 
măsură  ce  Richard  denumea  diversele  articole  de 
inventar,  Louis  sau  Michael,  după  caz,  confirmau 
prezenţa  ori  absenţa  acestora,  iar  Richard  le  bifa  pe 
listă.  Lucrurile  care  lipseau  soseau  fără  întîrziere 
prin  sasul  lateral,  rămas  deocamdată  deschis.  Cînd 
isprăvi  cele  patru  foi  de  inventar,  Richard  făcu  un 
semn  cu  degetul  mare  ridicat  în  direcţia  camerei  de 
luat  vederi  montată  pe  plafon. 

în  regulă,  Roşule,  îi  veni  ^  răspunsul 
supraveghetorului  prin  intercom.  închide  şi 
etanşeizează  sasul  şi  pregătiţi-vă  pentru  compresie. 

Richard  făcu  întocmai  ce  i  se  spusese.  Aproape 
imediat  auziră  şuieratul  gazului  comprimat,  iar  acul 
aparatului  de  control  începu  să  urce  pe  cadran. 
Relaxaţi,  scufundătorii  îşi  ocupară  locurile  în  cuşete, 
iar  Richard  dădu  la  iveală  pachetul  de  cărţi  ponosite 
din  buzunarul  combinezonului  său. 

Perry  ieşi  pe  puntea  suspendată  de  la  pupa, 
îmbrăcat  într-un  costum  maro  de  jogging  pe 
deasupra  tricoului,  aşa  cum  îl  sfătuise  Mark  care  îi 

spusese  că  asta  purtase  şi  el  cînd  fusese  ultima  oară 
cu  batiscaful.  Cabina  era  strimtă,  prin  urmare  era 
bine  să  porţi  haine  cît  mai  comode  şi  în  mai  multe 
straturi,  ca  să  nu  suferi  de  frig.  Acolo,  jos, 
temperatura  apei  nu  depăşea  patru  grade  Celsius  şi 
ar  fi  fost  o  prostie  să  oboseşti  bateria 
submersibilului  pentru  încălzire. 

Perry  nu  prea  se  simţea  în  largul  său  pe  grătarul 
metalic  al  punţii  suspendate,  prin  care  vedea  apa 
oceanului  la  vreo  cincisprezece  metri  dedesubt. 
Culoarea  cenuşiu-verzuie  a  apei  îi  dădea  un 
sentiment  de  ameninţare  rece,  care-i  trimise  fiori  pe 
şira  spinării  în  ciuda  căldurii  plăcute  a  zilei  de  vară. 
Se  întrebă  dacă  n-ar  fi  mai  bine  să  renunţe  la 
incursiunea  propusă,  în  fond.  Presimţirile  sumbre  cu 
care  se  trezise  de  dimineaţă  îl  cuprinseră  din  nou, 
ridicîndu-i  părul  de  pe  ceafă.  Deşi  nu  se  considera 
propriu-zis  un  claustrofob,  nu  se  simţea  tocmai  bine 
dacă  era  închis  într-un  spaţiu  strimt,  cum  este 
interiorul  unui  batiscaf.  De  fapt,  Perry  fusese  marcat 
de  o  experienţă  oribilă  în  copilărie:  odată,  jucîndu-se 
de-a  v-aţi-as-cunselea,  fratele  lui  mai  mare  îl  găsise 
pitit  sub  plapumă  şi,  preţ  de  cîteva  secunde  care  i 
s-au  părut  o  eternitate,  l-a  burduşit  acolo  nelăsîndu-l 
să  iasă.  încă  era  bîntuit  uneori  de  coşmaruri  în  care 
se  revedea  înghesuit  acolo,  între  cearşafuri,  cu 
senzaţia  că  se  sufocă. 

Perry  îşi  mută  privirea  asupra  micului  submarin 
proptit  pe  suporţi  la  capătul  pupei.  Deasupra  lui 
plana  braţul  unei  macarale  mari,  suficient  de  solide 
ca  să  ridice  submersibilul  şi  să-l  coboare  în  apă.  Un 
grup  de  lucrători  roiau  preocupaţi  împrejurul 
aparatului  ca  nişte  albine  harnice  în  jurul  stupului. 
Deşi  Perry  nu  avea  prea  multe  cunoştinţe  tehnice, 

nu  era  greu  să-şi  dea  seama  că  toţi  aceştia  erau 
absorbiţi  în  verificările  preliminare  în  vederea 
apropiatei  scufundări.  Batiscaful  îi  apărea  acum  lui 
Perry  mult  mai  mare  decît  atunci  cînd  îl  văzuse  în 
apă,  ceea  ce  avu  darul  să-i  mai  liniştească 
claustrofobia  renăscută. 
Submersibilul  era,  într-adevăr,  mai  mare  decît 
multe  altele  de  felul  său.  Avea  cincisprezece  metri 
în  lungime  şi  patru  în  lăţime.  Arăta  ca  un  imens 
cîrnat  umflat  de  oţel,  cu  suprastructură  din  fibră  de 
sticlă.  Avea  patru  hublouri  (două  frontale  şi  două 
laterale)  din  plexiglas,  în  secţiune  conică,  groase  de 
douăzeci  de  centimetri,  iar  pe  aripa  dorsală  trona, 
cu  litere  albe,  numele  Oceanus,  după  zeul  grec  al 
mărilor. 

-  Frumuşică  jucărie,  nu? 

Perry  se  întoarse  şi  dădu  cu  ochii  de  Mark,  care  se 
strecurase  pe  nesimţite  în  spatele  lui. 

-  Poate  că  ar  fi  mai  bine  să  nu  mă  duc  totuşi  cu  ei, 
îi  spuse  Perry,  afişînd  un  ton  degajat. 

-  De  ce,  mă  rog? 

-  N-aş  vrea  să  le  stau  pe  cap,  motivă  el.  Eu  am 
venit  aici  să  dau  o  mînă  de  ajutor,  nu  să  pun  beţe  în 
roate.  Sînt  convins  că  pilotul  ar  prefera  să  nu  mai 
aibă  şi  grija  unui  turist  ca  de-alde  mine. 

-  Fii  serios!  exclamă  Mark  fără  ezitare.  Donald  şi 
Su-zanne  sînt  de-a  dreptul  entuziasmaţi  că  mergi  şi 
tu.  Mi-au  spus-o  chiar  ei  cînd  i-am  anunţat,  acum 
vreo  douăzeci  de  minute.  A,  uite-l  pe  Donald  acolo, 
pe  platformă,  supraveghează  legarea  batiscafului  la 
macaraua  de  lansare.  După  cîte  ştiu,  nu  v-aţi 
cunoscut,  nu? 

Perry  privi  în  direcţia  indicată  de  Mark.  Donald 
Fuller  era  un  american  de  culoare,  complet  ras  în 

cap,  cu  o  mustaţă  subţire,  îngrijită,  şi  un  corp 
musculos  impresionant.  Purta  o  salopetă  bleumarin 
cu  epoleţi,  scrobită  şi  impecabil  călcată,  şi  un 
ecuson  strălucitor  cu  numele  său.  Perry  contemplă 
de  la  distanţă  ţinuta  marţială  a  personajului  şi  vocea 
adîncă,  baritonală,  cu  care  împărţea  ordine  într-o 
manieră  categorică.  Era  clar  cine  conducea 
operaţiunile  care  se  desfăşurau  acolo,  sub  ochii  iui. 

-  Hai,  vino  să  te  prezint,  continuă  Mark  înainte  ca 
Perry  să  fi  apucat  să-i  dea  un  răspuns. 

Perry  îl  urmă  pe  Mark  spre  submarin  cu  o  oarecare 
reţinere.  începea  să-i  fie  dureros  de  limpede  că  nu 
se  va  putea  sustrage  aventurii  subacvatice  pe 
Oceanus  fără  să-şi  şifoneze  prestigiul.  Pentru  asta  ar 
fi  fost  nevoit  să-şi  recunoască  spaimele,  ceea  ce  nu  i 
se  părea  deloc  potrivit.  Pe  de  altă  parte,  îşi  amintea 
cu  plăcere  de  prima  scufundare  cu  submarinul 
acesta,  chiar  dacă  fusese  la  numai  treizeci  de  metri 
sub  apă,  în  apropierea  portului  Santa  Cătălină  -  dar 
nu  se  putea  compara,  desigur,  cu  mijlocul 
Atlanticului. 

Mulţumit  de  pregătirile  pentru  lansarea 
batiscafului,  Donald  cobori  de  pe  platformă  şi  începu 
să-i  dea  tîrcoale.  Deşi  verificările  preliminare  ale 
exteriorului  cădeau  în  sarcina  echipei  de  suprafaţă, 
Donald  ţinea  să  se  asigure  cu  ochii  lui  că  totul  era  în 
ordine,  mai  ales  la  punctele  în  care  diversele 
accesorii  exterioare  se  articulau  la  coca  aparatului. 
Mark  se  apropie  şi  i-l  prezentă  pe  Perry,  preşedintele 
companiei  Benthic  Marine.  Donald  salută  în  poziţie 
de  drepţi,  lovindu-şi  călcîiele.  într-un  gest  reflex, 
Perry  se  pomeni  răspun-zînd  la  salut  şi  imediat  îşi 
dădu  seama  cît  de  penibil  trebuia  să  arate,  pentru 

că  el  nu  avea  habar  să  salute  şi  nu  exersase 
niciodată  mişcarea  aceasta. 

-  Sînt  onorat  să  vă  cunosc,  domnule,  rosti  Donald, 
înţepenit  în  poziţie  de  drepţi,  cu  buzele  strînse  şi 
nările  umflate.  Perry  se  gîndi  că  aşa  trebuie  să  arate 
un  războinic  în  pragul  luptei. 

-  Plăcerea  e  de  partea  mea,  îi  răspunse  el.  Apoi, 
arătînd  spre  Oceanus:  Nu  vreau  să  deranjez. 

-  Nici  o  problemă,  domnule,  veni  răspunsul  lui 
Donald,  la  fel  de  sacadat. 

-  Eu  nu  ţin  neapărat  să  particip  la  scufundarea 
aceasta,  atacă  Perry.  Nu  vreau  să  vă  stînjenesc. 

-  Nu  ne  stînjeniţi,  domnule,  îl  dezarmă  prompt 
Donald. 

-  După  cîte  ştiu,  scufundarea  asta  e  strict 
profesionala,  insistă  Perry.  Nu  aş  vrea  să  vă  distrag 
atenţia  de  la  treabă. 

-  Cînd  Oceanus  e  în  mîinile  mele,  nimeni  nu-mi 
poate  distrage  atenţia,  domnule! 

-  Sînt  încîntat  să  aud  asta.  Oricum,  nu  m-aş  simţi 
cîtuşi  de  puţin  ofensat  dacă  aţi  considera  că  ar  fi 
mai  bine  să  rămîn  la  suprafaţă.  Vreau  să  spun  că 
înţeleg  foarte  bine  situaţia. 

-  Voi  fi  bucuros  să  vă  arăt  performanţele  acestui 
submersibil,  domnule. 

-  Ei,  atunci,  mulţumesc,  renunţă  Perry  dîndu-şi 
seama  că  epuizase  orice  cale  de  retragere  sub 
masca  ipocrită  a  politeţii. 

-  Plăcerea  e  de  partea  mea,  domnule,  făcu  Donald 
cu  acelaşi  ton  milităros,  aproape  răstit. 

-  Nu-i  nevoie  să-mi  spui  „domnule",  spuse  Perry. 

-  Da,  domnule!  se  repezi  Donald  din  obişnuinţă,  iar 
gura  i  se  lungi  într-un  zîmbet  subţire  cînd  realiză 

comicul  situaţiei.  Vreau  să  spun,  da,  domnule 
Bergman,  se  corectă  el. 

-  Spune-mi  Perry. 

-  Da,  domnule,  zise  Donald  din  nou  şi  zîmbi  iar,  la 
gîndul  că  păţeşte  aceeaşi  încurcătură  în  interval  de 
numai  cîteva  secunde.  Vedeţi,  e  cam  greu  să-mi 
schimb  obiceiurile. 

-  Văd,  răspunse  Perry.  Cred  că  n-ar  fi  o 
performanţa  într-ale  ghicitului  să  spun  că  ţi-ai 
cîştigat  experienţa  în  cadrul  armatei. 

-  Aşa  este,  spuse  Donald.  Douăzeci  şi  cinci  de  ani 
la  submarine. 

-  Ai  fost  ofiţer? 

-  Da.  M-am  retras  cu  gradul  de  comandant. 

Ochii  lui  Perry  alunecară  în  direcţia  batiscafului. 
Acum,  că  se  împăcase  cu  gîndul  iminentei 
scufundări,  nu  mai  voia  decît  să  se  liniştească. 

-  Şi  cum  merge  Oceanus? 

-  Impecabil,  îl  asigură  Donald. 

-  Deci,  e  o  jucărioara  de  ispravă,  aşa-i?...  Perry 
bătu  uşor  cu  palma  în  coca  de  oţel  ranforsat. 

-  De  toată  isprava,  zise  Donald;  e  mai  bună  decît 
tot  ce  am  pilotat  pînă  acum  şi  aş  zice  că  am 
oarecare  experienţa. 

-  Ce  faci  acum,  lauzi  marfa?  îl  tachină  Perry. 

-  Deloc,  răspunse  Donald.  în  primul  rînd,  poate 
coborî  mai  adînc  decît  oricare  alt  submarin  care 
mi-a  trecut  prin  mînă  pînă  acum.  Nava  asta,  sînt 
convins  că  ştiţi  şi  dumneavoastră,  poate  opera  pînă 
la  adîncimi  de  peste  şase  mii  cinci  sute  de  metri,  iar 
plafonul  de  rezistenţă  la  presiune  este  dincolo  de 
unsprezece  mii  şase  sute  de  metri.  Cu  alte  cuvinte, 
ne-am  putea  aşeza  pe  fundul  Gropii  Marianelor  fără 
probleme. 

Perry  înghiţi  în  sec.  Cuvintele  plafon  de  rezistenţă 
la  presiune  îi  trimiseră  pe  şira  spinării  acelaşi  fior  de 
teamă  nelămurită. 

-  Ce-ar  fi  să-i  faci  lui  Perry  o  recapitulare  a  datelor 
despre  Oceanus,  ca  să-i  împrospătezi  memoria, 
sugeră  Mark. 

-  Sigur,  consimţi  Donald.  Numai  o  clipă,  însă.  Cu 
mîinile  făcute  pîlnie  la  gură,  îi  strigă  unuia  dintre 
lucrătorii  care  definitivau  inspecţia  batiscafului:  Hei, 
aţi  verificat  camerele  de  luat  vederi? 

-  S-a  executat,  veni  răspunsul. 

-  Aşadar,  reluă  Donald  îndreptîndu-şi  din  nou 
atenţia  către  Perry,  este  vorba  de  şaizeci  şi  opt  de 
tone  şi  spaţiu  pentru  doi  piloţi,  doi  observatori  şi  alţi 
şase  pasageri.  Avem  cameră  de  ecluzare  pentru 
scafandri  şi,  la  nevoie,  dispozitiv  de  joncţiune  cu  un 
modul  de  decompresie.  Capacitatea  de  subzistenţă 
acoperă  două  sute  şaisprezece  ore.  Energia 
electrică  este  asigurată  de  baterii  cu  argint  şi  zinc. 
Propulsia  o  asigură  elicea  şi  propul-soarele 
orizontale  şi  verticale,  orientate  cu  ajutorul  a  două 
manete  cu  buton  în  capăt.  Avem  sonar  lateral  de 
mică  distanţă  cu  fascicul  îngust,  radiolocator 
geopenetrant,  magnetometru  protonic  şi  termistori. 
Aparatura  de  înregistrare  include  şi  camere  video  cu 
silicon  pentru  mărirea  contrastului  imaginii. 
Comunicarea  se  face  prin  radio  în  bandă  de  unde 
ultrascurte  şi  telefon  subacvatic.  Navigaţia  este  de 
tip  inerţial. 

Donald  se  întrerupse,  plimbîndu-şi  privirea  pe 
corpul  batiscafului. 

-  Cam  asta  ar  fi,  în  linii  mari.  întrebări?... 

-  Deocamdată  nu,  se  grăbi  Perry  să  răspundă.  Se 
temea  ca  nu  cumva  Donald  să-i  pună  lui  vreo 

întrebare,  căci  singura  informaţie  care-i  rămăsese  în 
memorie  din  toată  relatarea  era  un  număr: 
unsprezece  mii  şase  sute  de  metri  -  plafonul  de 
rezistenţă  la  presiune! 

-  Oceanus  este  gata  de  lansare,  răsună  o  voce  prin 
megafon. 

Donald  îi  conduse  pe  Mark  şi  Perry  ceva  mai 
departe  de  submarin.  Cablurile  se  întinseră  şi,  cu  un 
scrîşnet,  nava  fu  ridicată  în  aer.  O  mulţime  de 
cabluri  de  ancoraj  legate  în  punctele  cheie  o 
împiedicau  să  se  balanseze.  Un  scîrţîit  strident  însoţi 
mişcarea  braţului  macaralei  în  afara  punţii  de  la 
pupa  şi  batiscaful  prinse  a  coborî  încet  spre 
suprafaţa  apei. 

-  A,  iat-o  şi  pe  domnişoara  doctor,  zise  Mark. 
Perry  se  întoarse  să  privească  peste  umărul  lui 

către  silueta  care  tocmai  îşi  făcuse  apariţia  pe 
punte.  O  singură  dată  o  mai  văzuse  pe  Suzanne 
Newell,  şi  anume  atunci  cînd  aceasta  făcuse  o 
expunere  a  studiilor  seismologice  iniţiale  asupra 
muntelui  submarin  Olympus.  Asta  se  petrecea  însă 
la  Los  Angeles,  unde  o  femeie  frumoasa  nu  e  chiar  o 
raritate.  Aici,  în  largul  oceanului,  în  atmosfera  strict 
utilitară  de  pe  Benthic  Explorer,  cu  un  personal 
masculin  în  proporţie  de  sută  la  sută  -  ca  să  nu  mai 
vorbim  de  lipsa  preocupării  pentru  aspectul  exterior 
-  aici,  aşadar,  o  astfel  de  prezenţă  feminină  sărea  în 
ochi  asemenea  unui  crin  în  mijlocul  unui  cîmp  de 
bălării.  Avea  sub  treizeci  de  ani,  o  ţinută  sportivă  şi 
emana  o  feminitate  inconfundabilă  în  ciuda 
salopetei  de  lucru  care,  de  altminteri,  nu  se 
deosebea  cu  nimic  de  cea  a  lui  Donald.  Purta  o 
şapcă  bleumarin  de  base-ball  pe  care  scria,  cu  litere 
brodate:  BENTHIC  EXPLORER  şi  cu  un  şnur  auriu 

brodat  pe  cozoroc.  La  ceafă  îi  ieşea  pe  sub  şapcă 
părul  castaniu  lucios,  prins  în  coadă. 

La  vederea  grupului,  Suzanne  le  făcu  semn  cu 
mîna  şi  se  îndreptă  spre  ei.  La  apropierea  ei,  Perry 
rămase  cu  gura  căscată,  lucru  ce  nu-i  scăpă  lui 
Mark,  care  remarcă: 

-  Nu-i  rea  deloc,  ce  zici? 

-  E  chiar  atrăgătoare,  recunoscu  el. 

-  Şi  stai  să  vezi  după  cîteva  zile,  continuă  Mark;  de 
cînd  e  aici  îi  prieşte  şi  parcă  se  înviorează  pe  zi  ce 
trece.  Nici  n-ai  zice  că  ai  în  faţă  un 
geofizician-oceanograf. 

-  Trebuie  să  recunosc  că  eu,  unul,  n-am  întîlnit 
prea  mulţi  din  aceştia,  se  scuză  Perry.  Şi,  dintr-o 
dată,  avu  sentimentul  că,  la  urma  urmei,  călătoria 
asta  subacvatică  s-ar  putea  să  se  dovedească  a  fi 
mai  puţin  neplăcută  decît  se  temuse  el. 

-  Păcat  că  nu  e  doctor  în  medicină,  strecură  Mark 
în  barbă;  zău  că  nu  m-ar  deranja  să  mă  controleze 
dacă  am  hernie... 

-  Dacă-mi  permiteţi,  eu  am  să  continuu  cu 
pregătirile  pentru  scufundare,  interveni  Donald. 

-  Sigur,  sigur,  aprobă  Mark;  vor  sosi  imediat  noua 
sapă  de  foraj  şi  cateterul  de  extracţie  a  probei  şi  am 
să  le  spun  să  le  ducă  direct  la  bord. 

-  Am  înţeles,  domnule!  zise  Donald,  salutînd.  Se 
îndepărtă  pînă  la  capătul  punţii  suspendate  şi  privi 
în  jos  la  batiscaful  care  continua  să  coboare. 

-  Aşa  e  el,  un  pic  mai  înţepenit,  comentă  Mark  în 
urma  sa,  dar  să  ştii  că  la  treabă  te  poţi  baza  pe  el 
sută  la  sută. 

Perry  nici  nu-l  mai  asculta,  însă;  rămăsese  cu  ochii 
pironiţi  la  Suzanne,  admirîndu-i  elasticitatea  pasului 

şi  zîmbetul  cald,  prietenos.  Avea  două  cărţi  mari  pe 
care  le  ţinea  strîns  la  piept  cu  mîna  stîngă. 

-  Domnul  Perry  Bergman!  exclamă  ea,  cu  mîna 
dreaptă  întinsă.  M-am  bucurat  foarte  mult  cînd  am 
auzit  că  veniţi  aici,  pe  vas,  ca  să  nu  mai  spun  cîtă 
plăcere  îmi  face  să  ştiu  că  ne  însoţiţi  în  expediţia 
noastră  de  lucru.  Cum  vă  simţiţi?  Presupun  că  sînteţi 
încă  obosit  după  un  zbor  atît  de  lung. 

-  Mă  simt  foarte  bine,  mulţumesc,  răspunse  Perry 
strîn-gîndu-i  mîna  tinerei  femei-oceanograf.  Fără 
voia  lui,  îşi  ridică  mîna  să  controleze  dacă  părul  îi 
acoperă  suficient  porţiunea  rărită  din  creştet. 
Observă  că  Suzanne  avea  o  dantură  la  fel  de 
strălucitoare  ca  a  lui. 

-  După  întîlnirea  din  Los  Angeles  n-am  mai  avut 
ocazia  să  vă  spun  cît  de  mult  m-a  bucurat  hotărîrea 
dumneavoastră  de  a  reveni  cu  Benthic  Explorer 
deasupra  muntelui  Olympus. 

-  îmi  pare  bine  să  aud  asta,  răspunse  Perry, 
forţîndu-se  să  zîmbească.  Era  de-a  dreptul  vrăjit  de 
ochii  Suzannei  şi  nu-şi  dădea  seama  dacă  erau 
albaştri  ori  verzi.  îmi  pare  rău  totuşi  că  lucrările  de 
forare  nu  merg  aşa  cum  ar  trebui,  adăugă  el. 

-  Şi  mie  îmi  pare  rău,  zise  Suzanne.  însă  trebuie 
să-mi  recunosc  egoismul,  eu,  una,  ador  viaţa  de 
campanie.  Muntele  acesta  de  dedesubt  e  un  loc 
fascinant,  o  să  vedeţi  -  cît  despre  problemele  pe 
care  le  avem  cu  forarea,  ei  bine,  tocmai  datorită  lor 
am  şi  eu  ocazia  să  cobor  pînă  acolo. 

-  Mă  bucur  că  treaba  asta  face  măcar  un  om  fericit, 
zise  Perry.  Dar  nu-mi  dau  seama:  ce-i  aşa  de 
fascinant  la  muntele  ăsta? 

-  E  vorba  de  structura  geologică,  explică  Suzanne. 
Ştiţi  ceva  despre  coloanele  bazaltice? 

-  N-aş  putea  spune  că  ştiu,  recunoscu  Perry,  în 
afară  de  faptul  că  sînt  făcute  din  bazalt,  presupun. 
Rîse  stîngaci  în  timp  ce  se  gîndea  că  ochii  ei  erau, 
de  fapt,  albastru-deschis,  cu  reflexe  verzui  de  la  apa 
oceanului.  Mai  constată  cu  plăcere  că  singurul  adaos 
cosmetic  era  o  umbră  de  ruj  pe  buze.  Fardurile  erau 
un  subiect  controversat  în  familia  lui  Perry.  Soţia  lui, 
care  lucra  ca  machieză  într-un  studio 
cinematografic,  le  folosea  din  abundenţă  şi  de 
curînd,  spre  disperarea  lui  Perry,  se  molipsiseră  şi 
fiicele  lor  de  unsprezece  şi,  respectiv,  treisprezece 
ani.  Discuţiile  se  înfierbîntaseră  în  ultimul  timp,  dar 
Perry  îşi  dădea  seama  că  nu  avea  nici  o  şansă. 

Zîmbetul  Suzannei  înflori  în  timp  ce  porni  să 
explice: 

-  Coloanele  bazaltice  sînt,  într-adevăr,  din  bazalt. 
S-au  format  cînd  bazaltul  topit  a  pătruns  prin  fisurile 
din  scoarţa  Pămîntului.  Lucru  curios  însă,  ele  au 
nişte  forme  geometrice  care  te  fac  să  te  gîndeşti  că 
ar  fi  fost  create  de  mîna  omului.  O  să  le  vedeţi. 

-  Scuzaţi-mă  că  vă  întrerup,  interveni  Donald. 
Oceanus  este  gata  de  drum  şi  trebuie  să  ne 
îmbarcăm.  E  periculos  să  stea  prea  mult  timp 
ancorat  în  apropierea  vasului,  chiar  şi  pe  o  mare 
calmă. 

-  Am  înţeles!  făcu  Suzanne,  salutînd  vioi,  cu  un  aer 
poznaş.  Donald  nu  se  lăsă  afectat  în  nici  un  fel, 
pentru  că  ştia  că-l  tachinează. 

Suzanne  îl  invită  pe  Perry  să  o  ia  înainte  către 
platforma  de  lansare  a  scafandrilor,  care  servea  în 
acelaşi  timp  şi  ca  platformă  de  andocare.  înainte  de 
a  porni,  Perry  avu  o  ezitare  provocată  de  încă  un  fior 
involuntar  de-a  lungul  spinării.  în  ciuda  efortului  de 
a   se   convinge   de   calităţile   incontestabile  ale 

submersibilului  şi  în  ciuda  companiei  mai  mult  decît 
plăcute  pe  care  o  anticipa  în  persoana  Suzannei,  îl 
năpădi  iar  aceeaşi  presimţire  sumbră  şi  nelămurită 
pe  care  o  avusese  şi  mai  devreme,  ca  un  suflu  de 
gheaţă  ieşit  dintr-o  criptă  îngropată  -  ceea  ce  nu  era 
departe  de  imaginea  pe  care  şi-o  formase  despre 
interiorul  batiscafului,  de  altfel.  Un  glas  interior  îi 
şoptea  că  e  curată  nebunie  să  se  lase  închis  într-o 
cochilie  scufundată  în  mijlocul  Atlanticului. 

-  O  clipă,  zise  el;  cît  o  să  dureze  scufundarea  asta? 

-  S-ar  putea  să  fie  vorba  de  maximum  două  ore,  îi 
răspunse  Donald,  sau  mai  mult,  dacă  doreşti 
dumneata. 

-  Nu  de  alta,  dar...  trebuie  să  sun  la  birou,  găsi 
Perry  o  ultimă  justificare  de  circumstanţă. 

-  Azi,  duminică?  se  miră  Suzanne.  Păi,  pe  cine  mai 
găsiţi  la  birou  duminica? 

Perry  simţi  din  nou  cum  se  înroşeşte.  Zborul  de  la 
New  York  pînă  în  Azore  îl  făcuse  să  piardă  noţiunea 
timpului.  Rîse  prosteşte  şi  se  bătu  cu  palma  peste 
frunte. 

-  Am  şi  uitat  că  e  duminică,  zise.  Astea  sînt  semne 
de  Alzheimer  timpuriu,  cred. 

-  Gata,  plecăm,  anunţă  Donald,  coborînd  primul  pe 
platformă. 

Perry  îl  urmă  cu  paşi  şovăielnici,  conştient  de 
ridicola  sa  laşitate.  Cu  inima  grea,  înaintă  de-a 
lungul  pasarelei  ce  i  se  legăna  sub  picioare.  Era 
uimitor  să  constaţi  cît  de  multă  frămîntare 
ascundeau  apele  unei  mări  pe  care  ai  fi  crezut-o 
liniştită.  Capătul  exterior  al  pasarelei  se  rezema  pe 
dorsala  lui  Oceanus.  Valurile  măturau  puntea 
submersibilului  care  se  comporta,  practic, 
asemenea    unei    geamanduri    uriaşe.    Perry  se 

strecură  în  interior  cu  oarecare  dificultate.  Cînd 
coborî  în  submarin  prin  tambuchiul  îngust,  trebui  să 
stea  aproape  lipit  de  scara  rece  de  metal. 

Interiorul  era  într-adevăr  strimt,  aşa  cum  îl 
avertizase  Mark.  Perry  începu  să  aibă  îndoieli  că  ar  fi 
loc  pentru  zece  persoane  -poate  numai  dacă  s-ar  fi 
înghesuit  ca  sardinele  într-o  conservă.  Senzaţia  de 
înghesuiala  era  sporită  şi  de  aparatele  de  control, 
cadranele  cu  afişaj  în  cristale  lichide  şi  tot  felul  de 
butoane  şi  manete  care  înţesau  panoul  frontal  al 
cabinei,  fără  să  lase  liber  nici  măcar  un  centimetru 
pătrat.  în  tot  acest  păienjeniş  de  echipament 
electronic,  cele  patru  hublouri  păreau  de-a  dreptul 
minuscule.  Singurul  lucru  bun  era  aerul  din  cabină, 
care  avea  un  miros  curat.  Perry  distingea  bîzîitul 
unui  ventilator  undeva,  în  spate. 

Donald  îi  arătă  lui  Perry  un  scaun  foarte  jos,  la 
tribord,  chiar  în  spatele  locului  său.  Pilotul  avea  în 
faţa  lui  mai  multe  monitoare  computerizate  care 
afişau  imagini  virtuale  ale  fundului  mării,  pentru 
orientare  în  navigaţie.  Donald  vorbea  prin  radio  cu 
Larry  Nelson,  la  comandamentul  imersiunii, 
defini-tivînd  verificările  preliminare  ale  aparaturii 
interioare  şi  ale  sistemelor  electrice. 

Perry  auzi  cum  se  închide  şi  se  blochează  sasul  de 
acces  şi,  o  clipă  mai  tîrziu,  îşi  făcu  apariţia  Suzanne  - 
trebuia  să  recunoască,  mult  mai  agilă  decît  el.  N-o 
încurcaseră  nici  cele  două  cărţi  masive  pe  care  i  le 
înmînă  lui  Perry. 

-  Pentru  dumneavoastră  le-am  adus,  îi  spuse  ea. 
Cea  mai  groasă  e  despre  viaţa  subacvatica  în 
oceane,  iar  cealaltă  este  o  carte  de  geologie  marină. 
M-am  gîndit  că  poate  aţi  dori  să  aflaţi  cîte  ceva 

despre  ce  vom  vedea.  Ştiţi,  nu  am  vrea  să  vă 
plictisiţi. 

-  Sunteţi  foarte  amabili,  bîigui  acesta.  Suzanne 
nu-şi  dădea  seama  că  era,  de  fapt,  prea  speriat  ca 
să-şi  mai  poată  permite  luxul  de  a  se  plictisi.  Se 
simţea  ca  de  fiecare  dată  înaintea  unei  decolări  cu 
avionul,  cînd  ştia  că  următoarele  cîteva  minute  ar 
putea  fi  ultimele  din  viaţa  lui. 

Suzanne  se  aşeză  în  scaunul  copilotului,  la  babord; 
de  îndată  începu  să-şi  facă  de  lucru  cu  butoanele  din 
faţa  ei,  comunicîndu-i  lui  Donald  rezultatele.  Se 
vedea  că  cei  doi  formau  o  echipă.  Din  clipa  în  care 
Suzanne  se  alătură  verificărilor  preliminare,  începu 
o  serie  de  ţiuituri  a  căror  reverberaţie  în  spaţiul 
strimt  îi  amintea  lui  Perry  de  filmele  cu  submarine 
din  al  doilea  război  mondial.  ^ 

Perry  se  înfioră  din  nou.  închise  o  clipă  ochii  şi 
încercă  să-şi  alunge  din  minte  trauma  din  copilărie, 
cînd  fusese  cît  pe-aci  să  se  asfixieze  sub  plapumă 
din  cauza  fratelui  său.  Nu  reuşi  însă.  Privi  pe  hubloul 
din  stînga  lui  şi  încercă  să  priceapă  de  ce  simţea  că 
luase  cea  mai  proastă  decizie  din  viaţa  lui  cînd 
acceptase  să  participe  la  această  scufundare  scurtă, 
de  rutină.  îi  era  limpede  că  nu  era  un  sentiment 
raţional,  de  vreme  ce  ştia  foarte  bine  că  se  afla  pe 
mîinile  unor  adevăraţi  profesionişti,  pentru  care 
această  aventură  era  doar  o  bagatela.  Mai  ştia  că 
batiscaful  este  într-adevăr  foarte  performant,  ca  să 
nu  mai  vorbim  că  de  curînd  chiar  el  subvenţionase 
ranforsarea  suplimentară. 

Perry  tresări  deodată  la  vederea  unui  chip  mascat 
care  îi  apăru  ca  din  senin  înaintea  ochilor.  Lăsă  să-i 
scape  un  scîncet  involuntar  înainte  să-şi  dea  seama 
că  îl  privea,  de  fapt,  pe  unul  dintre  operatorii 

subacvatici  ai  batiscafului.  O  clipă  mai  tîrziu,  văzu  în 
apă  şi  alte  siluete  cu  echipament  de  scufundare.  Ca 
într-un  soi  de  balet  lent,  scafandrii  dezlegară 
cablurile  de  ancoraj.  O  ciocănitură  în  coca  navei  îi 
anunţa  că  Oceanus  este  liber. 

-  Am  primit  semnalul  de  eliberare,  îl  anunţă  Donald 
prin  radio  pe  supraveghetorul  care  se  afla  pe  puntea 
suspendată  de  la  pupa  lui  Benthic  Explorer.  Cer 
permisiunea  să  mă  îndepărtez  de  navă! 

-  Se  acordă,  răspunse  o  voce. 

Perry  simţi  cum  o  mişcare  rectilinie  se  adaugă 
celor  de  ruliu,  tangaj  şi  flotare  de  pînă  atunci.  îşi 
turti  nasul  de  hublou  ca  să  vadă  cum  Benthic 
Explorer  se  îndepărtează  şi  iese  din  cîmpul  său 
vizual.  Privi  apoi  în  jos,  spre  adîncurile  care  îl 
aşteptau.  Jocul  straniu  al  razelor  de  soare  răsfrînte 
prin  hula  de  deasupra  îi  dădeau  senzaţia  că  priveşte 
în  infinit. 

înfiorat,  Perry  se  simţi  la  fel  de  neajutorat  ca  un 
copil.  Un  amestec  de  vanitate  şi  prostie  îl  împinsese 
în  această  aventură,  într-un  mediu  pe  care-l  simţea 
ostil  şi  în  care  nu  avea  nici  un  fel  de  control  asupra 
sorţii  sale.  Deşi  nu  era  religios,  se  pomeni 
rugîndu-se  ca  această  excursie  sub  apă  să  fie 
scurtă,  plăcută  şi  lipsită  de  primejdii. 

-  Nimic,  îi  răspunse  Suzanne  lui  Donald  care  voia 
să  ştie  dacă  sonarul  raporta  vreun  obstacol 
neprevăzut  sub  Oceanus. 

Era  puţin  probabil  ca  în  mijlocul  oceanului  să  se  fi 
strecurat  vreun  alt  submarin  dedesubt,  însă 
verificările  preliminare  prevedeau  şi  această  măsură 
de  siguranţă.  Donald  luă  microfonul  staţiei  radio  şi 
făcu  legătura  cu  Larry  Nelson,  pe  vas: 

-  Raportez:  ne-am  îndepărtat  de  navă;  sursa  de 
oxigen  funcţionează,  radarul  funcţionează,  telefonul 
subacvatic  funcţionează,  parametrii  sînt  normali  şi 
sonarul  e  limpede.  Cerem  permisiunea  de  imersie. 

-  Aveţi  luminile  de  poziţie  aprinse?  întreba  Larry  de 
la  celălalt  capăt. 

-  Confirmat,  transmise  Donald. 

-  Se  aprobă  imersia,  auziră  ei  vocea  lui  Larry,  uşor 
bruiată.  Distanţa  pînă  la  capătul  sondei  este  de  trei 
sute  treizeci  şi  trei  de  metri.  Drum  bun! 

-  Am  înţeles!  încheie  Donald  şi  dădu  să  închidă, 
cînd  Larry  adăugă: 

-  Presurizarea  este  aproape  completa,  deci  vom 
coborî  clopotul  foarte  curînd.  Cred  că  într-o  jumătate 
de  oră  vor  ajunge  şi  scafandrii  la  punctul  de  lucru. 

-  Aşteptăm;  terminat,  zise  Donald  întrerupînd 
microfonul.  Apoi,  către  însoţitorii  săi:  Gata,  coborîm! 
Lestează  flo-toarele  principale! 

Suzanne  se  aplecă  înainte  şi  acţionă  un  comutator. 

Lestez  flotoarele  principale,  repetă  ea 
regulamentar.  Donald  făcu  o  notă  în  jurnalul  de 
drum. 

Cu  un  zgomot  asemănător  celui  făcut  de  un  duş 
într-o  încăpere  alăturată,  apele  reci  ale  Atlanticului 
pătrundeau  în  rezervoarele  lui  Oceanus.  Flotanţa 
batiscafului  scăzu  vertiginos  şi,  cînd  ajunse  la  valori 
negative,  acesta  alunecă  sub  valuri.  Preţ  de  cîteva 
minute  Donald  şi  Suzanne  fură  absorbiţi  cu 
verificarea  parametrilor  de  funcţionare  ai  tuturor 
aparatelor,  iar  schimbul  lor  de  cuvinte  se  limită 
strict  la  jargonul  tehnic.  Controlară  rapid,  pentru  a 
doua  oară,  lista  preoperativă,  în  vreme  ce 
submersibilul  îşi  continua  scufundarea  cu  o  mişcare 

accelerată,  pînă  cînd  se  stabiliza  la  viteza  de  treizeci 
de  metri  pe  minut, 
între  timp,  Perry  se  uita  afară  prin  hublou.  Culoarea 
apei  trecuse  de  la  albastru-verzui,  cum  era  la 
început,  la  un  indigo  din  ce  în  ce  mai  intens.  După 
cinci  minute  nu  mai  vedea  decît  o  vagă  urmă  de 
albastru,  undeva  deasupra.  în  jos  era  un  violet 
închis  care  se  topea  în  negură.  Interiorul  lui 
Oceanus  forma  un  contrast  vădit,  datorită  miilor  de 
beculeţe  şi  cadrane  electronice. 

-  Cred  că  avem  un  uşor  surplus  de  greutate  în  faţă, 
observă  Suzanne  după  ce  termină  cu  verificarea 
aparaturii. 

-  Ai  dreptate,  zise  Donald.  Fă  modificările  de 
rigoare  ca  să-l  compensăm  pe  domnul  Bergman. 

Suzanne  manevră  un  alt  comutator  şi  se  auzi  un  fel 
de  bîzîit.  Perry  se  aplecă  înainte,  iţindu-şi  capul  între 
cei  doi  piloţi. 

-  Cum  adică,  să  mă  compensaţi  pe  mine?  întrebă  el 
înghiţind  un  nod,  cu  un  glas  care  pînă  şi  lui  îi  suna 
caraghios. 

-  Avem  un  sistem  de  lestare  variabilă,  îi  explică 
Suzanne.  E  pe  bază  de  ulei  şi  acum  pompez  o  parte 
din  el  ca  să  compensăm  surplusul  pe  care-l 
reprezintă  greutatea  dumneavoastră  în  jumătatea 
frontală  a  navei. 

-  Aha,  făcu  Perry,  rezemîndu-se  la  loc  în  fotoliul 
său.  Ca  inginer,  înţelegea  foate  bine  principiile 
fizicii.  Pe  de  altă  parte,  avu  un  sentiment  de  uşurare 
aflînd  că  nu  se  refereau  la  timiditatea  lui,  pentru 
care  se  simţea  cu  musca  pe  căciulă. 

Cînd  fu  mulţumită  de  poziţia  batiscafului,  Suzanne 
opri  pompa  de  lestare  variabilă  şi  se  întoarse  cu  faţa 
la  Perry.  îşi  dorea  din  tot  sufletul  să-l  facă  să  se 

simtă  cît  mai  bine  pe  parcursul  vizitei  la  muntele 
submarin.  Nutrea  speranţa  ca,  odată  întorşi  pe  vas, 
să-l  convingă  să  demareze  un  program  de  cercetări 
subacvatice  pur  ştiinţifice  în  locul  acela.  Pînă  acum 
nu  coborîse  acolo  decît  pentru  schimbarea  sapelor 
de  foraj,  iar  pe  Mark  Davidson  nu-l  putuse  convinge 
de  valoarea  unor  cercetări  aprofundate  la  faţa 
locului.  Pe  Suzanne  o  mai  îngrijora  şi  zvonul  că  se  va 
renunţa  în  curînd  la  operaţiile  de  forare  din  cauza 
problemelor  tehnice  -  prin  urmare,  muntele 
submarin  Olympus  va  fi  abandonat  înainte  ca  ea  să-l 
poată  studia  mai  îndeaproape.  Era  ultimul  lucru  pe 
care  şi  l-ar  fi  dorit,  şi  asta  nu  doar  din  interes  pur 
profesional.  Nu  cu  mult  înainte  de  a  se  angaja  în 
proiectul  pentru  care  se  afla  aici,  Suzanne  rupsese  - 
definitiv,  nădăjduia  -  o  relaţie  nereuşită  cu  un  actor 
în  devenire,  lată  un  alt  motiv  pentru  care,  în 
momentul  de  faţă  n-ar  fi  vrut  în  ruptul  capului  să  se 
întoarcă  la  Los  Angeles.  Apariţia  lui  Perry  Bergman 
pe  vas  era  un  noroc  chior,  nici  că  se  putea  mai  bună 
ocazie  pentru  ea  să-şi  expună  doleanţele. 

-  Vă  simţiţi  comod?  îl  întrebă  ea. 

-  Niciodată  nu  m-am  simţit  mai  comod,  minţi  Perry. 
Suzanne  surise,  prefăcîndu-se  a  nu  lua  în  seamă 

nota  evidentă  de  sarcasm  din  vocea  lui  Perry. 
Aşadar,  lucrurile  nu  stăteau  tocmai  pe  roze. 
Preşedintele  lui  Benthic  Marine  era  tensionat,  se 
vedea  după  cum  stringea  braţele  fotoliului,  de  parcă 
s-ar  fi  temut  să  nu  cadă  în  nas.  Cărţile  pe  care  le 
cărase  pînă  aici  zăceau  neatinse  pe  podea. 

Preţ  de  o  clipă,  Suzanne  contemplă  figura 
încordată  a  preşedintelui,  care  se  uita  în  orice  altă 
parte,  numai  în  ochii  ei,  nu.  Femeia  nu-şi  putea  da 
seama  dacă  neliniştea  lui  Perry  se  datora  senzaţiei 

de  claustrare  în  batiscaful  acela  strimt  ori  era  cumva 
o  trăsătură  permanenta  a  personalităţii  sale.  Nu  de 
alta,  dar  şi  cînd  îl  întîlnise  pentru  prima  dată  acum 
şase  luni  i  se  păruse  a  fi  un  tip  uşor  excentric,  cam 
înfumurat  şi  nervos.  în  orice  caz,  nu  era  deloc  genul 
ei,  unde  mai  pui  că  era  şi  ceva  mai  scund  decît  ea, 
astfel  încît  chiar  cînd  era  încălţată  în  tenişi  trebuia 
să-şi  aplece  puţin  privirea  ca  să  se  uite  în  ochii  lui. 
Nu  aveau  într-adevăr  mai  nimic  în  comun,  mai  ales 
că  el  era  inginer  şi  antreprenor,  iar  ea,  om  de  ştiinţă 
-  şi  totuşi,  Suzanne  trăgea  nădejde  că  argumentele 
ei  vor  găsi  înţelegere  la  el.  O  încuraja  şi  faptul  că 
fusese  de  acord,  la  cererea  ei,  să  revină  cu  Benthic 
Explorer  deasupra  muntelui  submarin  Olympus,  fie 
şi  numai  pentru  a  fora  în  căutarea  unei  presupuse 
pungi  magmatice. 

Pe  Suzanne  o  preocupa  muntele  Olympus  de 
aproape  un  an  de  zile  -  mai  precis,  de  cînd  aflase  din 
întîmplare  de  existenţa  lui  activînd,  din  plictiseală, 
sonarul  lui  Benthic  Explorer  In  timp  ce  se  îndreptau 
spre  casă.  La  început  fusese  curioasă  doar  pentru  că 
nu-şi  putea  explica  motivul  pentru  care  Geosat  nu 
detectase  prezenţa  masivă  a  acestui  vulcan,  după 
toate  aparenţele,  stins.  Acum  însă,  după  patru 
descinderi  la  faţa  locului,  se  adăugase  fascinaţia 
provocată  de  formaţiunile  geologice  de  pe  creasta 
teşită  a  muntelui,  mai  ales  că  avusese  posibilitatea 
să  facă  explorări  în  imediata  apropiere  a  capătului 
sondei.  însă  ceea  ce  a  intrigat-o  cel  mai  tare  a  fost 
rezultatul  testului  de  datare  a  eşantionului  de  rocă 
scos  la  suprafaţă  o  dată  cu  sapa  de  foraj 
deteriorată. 

Testul  îl  făcuse  din  proprie  iniţiativă,  iar  rezultatul  a 
fost  în  măsură  s-o  uimească  mai  mult  chiar  decît 

duritatea  neobişnuita  a  rocii.  Judecind  după 
aşezarea  muntelui  în  vecinătatea  lanţului  median 
subatlantic,  s-ar  fi  aşteptat  ca  vîrsta  lui  să  fie  în  jur 
de  şapte  sute  de  milioane  de  ani.  Cînd  colo,  s-a 
pomenit  cu  o  cifră  fabuloasă  de  ordinul  a  patru 
miliarde!... 

Ştiind  că  rocile  cele  mai  vechi  găsite  vreodată  la 
suprafaţa  Pămîntului  ori  pe  fundul  mărilor  erau  cu 
mult  mai  tinere  faţă  de  aşa  o  vîrstă,  Suzanne  a 
socotit  că  ori  o  luase  razna  aparatul  de  datare,  ori 
făcuse  ea  vreo  boacănă  la  operare.  De  teamă  să  nu 
se  facă  de  rîs,  nu  a  spus  nimănui  rezultatul.  în 
schimb,  s-a  apucat  gospodăreşte  să  recalibreze 
aparatura  şi  să  verifice  în  repetate  rînduri  cu  alte 
probe.  Spre  stupoarea  ei,  rezultatele  dădeau 
diferenţe  între  trei  şi  patru  sute  de  milioane  de  ani, 
de  la  un  caz  la  altul.  S-a  încăpăţînat  să  creadă  că 
era  totuşi  vorba  de  o  defecţiune  la  instrumentele  de 
testare  şi  l-a  rugat  pe  Tad  Messenger,  şeful  de 
laborator,  să  facă  o  recalibrare.  La  repetarea 
analizelor  a  obţinut  diferenţe  de  numai  cîteva 
milioane  de  ani  faţă  de  rezultatele  anterioare.  încă 
nelămurită,  Suzanne  a  hotărît  să  aştepte  pînă  cînd 
se  vor  întoarce  la  Los  Angeles,  unde  va  face  din  nou 
analizele  în  laboratorul  universităţii.  Pînă  una-alta, 
rezultatele  obţinute  zăceau  încuiate  în  chesonul  din 
cabina  ei.  A  încercat  să  se  abţină  de  la  concluzii, 
însă  interesul  ei  pentru  muntele  Olympus  devenise 
de-a  dreptul  incandescent. 

-  Avem  cafea  fierbinte  într-un  termos,  îl  îmbie 
Suzanne  pe  oaspete.  Dacă  doriţi,  vă  aduc  cu  toată 
plăcerea. 

-  Mi-ar  face  mai  multă  plăcere  să  vă  ştiu  la 
comenzi,  i-o  întoarse  Perry. 

-  Donald,  ce-ar  fi  să  aprinzi  puţin  reflectoarele 
exterioare?  propuse  ea. 

-  Sîntem  abia  la  o  sută  cincizeci  de  metri,  zise 
acesta;  nu-i  nimic  de  văzut  aici. 

-  Domnul  Bergman  este  la  prima  sa  scufundare  în 
largul  oceanului,  insistă  Suzanne.  Ar  trebui  să  vadă 
planctonul. 

-  Spune-mi  Perry.  La  urma  urmei,  ce  rost  mai  are 
protocolul  de  vreme  ce  sîntem  împachetaţi  aici  ca 
sardelele  în  cutie... 

Suzanne  primi  oferta  lui  Perry  cu  un  surîs.  îi  părea 
rău  totuşi  că  omul  nu  savura  deloc  excursia. 

-  Donald,  fă-mi  te  rog  plăcerea  şi  aprinde  luminile, 
zise  ea. 

Pilotul  se  conformă  fără  alte  comentarii,  aprinzînd 
lămpile  cu  halogen  de  la  tribord.  Perry  se  răsuci  să 
privească  prin  hublou. 

-  Parcă  ar  ninge,  spuse  el. 

-  Este  planctonul,  îi  explică  Suzanne;  mii  de 
miliarde  de  organisme.  Ne  aflăm  încă  într-o  zonă 
epipelagică,  aşa  că  e  vorba,  probabil,  de 
fitoplancton,  un  plancton  vegetal  la  care  este  încă 
prezent  fenomenul  de  fotosinteză.  El  stă  la  baza 
fondului  nutritiv  oceanic,  împreună  cu  algele 
albastre-verzui. 

-  Mă  bucur,  spuse  Perry. 

Donald  stinse  luminile  şi  se  aplecă  spre  Suzanne, 
şoptindu-i: 

-  La  o  aşa  reacţie,  n-are  rost  să  consumam  bateria, 
în  întunericul  care  se  lăsă,  Perry  observă  sclipiri 

verzui  şi  galbene,  ca  nişte  palide  luminiţe  de  neon. 
O  întrebă  pe  Suzanne  ce  sînt  acelea. 

-  Este  bioluminiscenţă,  răspunse  ea. 

-  Tot  plancton? 

-  Posibil;  dacă  e  tot  plancton,  probabil  că  sînt 
dinoflage-late.  Dar  ar  mai  putea  fi  şi  crustacei 
minusculi  sau  chiar  peştişori.  Am  pus  un  semn  de 
carte  galben  în  volumul  despre  viaţa  marină,  la 
capitolul  despre  bioluminiscenţă. 

Perry  dădu  din  cap,  însă  nu  făcu  nici  un  gest  în 
direcţia  cărţii.  „Mă  rog,  am  încercat  şi  eu",  gîndi 
Suzanne  cu  tristeţe.  Optimismul  ei  în  ceea  ce  privea 
ridicarea  moralului  lui  Perry  scăzuse  apreciabil. 

-  Benthic  Explorer  către  Oceanus,  răsună  vocea  lui 
Larry  Nelson  în  receptor.  V-aş  sugera  un  curs  de 
două  sute  şaptezeci  de  grade  la  cincizeci  de  amperi, 
durată  două  minute. 

-  Recepţionat,  răspunse  Donald.  Modifică  fără 
întîrziere  cursul  navei  şi  ridică  intensitatea  motorului 
elicei  la  valoarea  indicata,  după  care  notă 
schimbările  făcute  în  jurnal. 

-  Larry  ne  detectează  poziţia  după  impulsurile 
sonarului  nostru,  puse  în  relaţie  cu  hidrofoanele  de 
adîncime,  explică  Suzanne.  înaintînd  în  timpul 
coborîrii,  vom  atinge  fundul  exact  la  baza  sondei.  E 
ca  şi  cum  am  merge  în  zbor  planat. 

-  Şi  ce  facem  pînă  cînd  sosesc  scafandrii?  întrebă 
Perry.  Stăm  şi  batem  darabana? 

-  Deloc,  zise  Suzanne,  silindu-se  să  zîmbească. 
Descărcăm  sapa  de  foraj  împreună  cu  uneltele  de 
lucru,  după  care  ne  retragem.  Din  acel  moment 
avem  la  dispoziţie  circa  două-zeci-treizeci  de  minute 
să  explorăm  zona.  Aceasta  este  partea  care  o  să  vă 
placă  cel  mai  mult. 

-  Abia  aştept,  mormăi  Perry  pe  acelaşi  ton 
sarcastic,  atît  de  descurajant  pentru  Suzanne.  Dar 
nu  vreau  să  faceţi  nimic  special  pentru  mine, 

adăugă.  Vreau  să  spun,  nu  încercaţi  să  mă 
impresionaţi  -  sînt  şi  aşa  destul  de  impresionat. 
Ticăitul  monoton  al  sonarului  îşi  schimbă  brusc 
ritmul,  semn  că  batiscaful  se  apropia  de  fund,  iar 
sonarul  frontal  de  rază  scurtă  înregistra  un  contact 
solid.  Pe  monitor  apăru  imaginea  de  la  baza  sondei 
şi  ţeava  care  se  desfăşura  în  sus.  Donald  procedă  la 
delestarea  parţială  şi  submarinul  îşi  încetini 
alunecarea.  Apoi  trecu  la  echilibrarea  sistemului  de 
balastare  variabilă,  ca  să  aducă  flotanţa  la  punctul 
neutru.  în  vreme  ce  Donald  era  ocupat  cu  pomparea 
uleiului  în  instalaţie,  Suzanne  întinse  mîna  în  spate 
şi  dădu  drumul  unui  casetofon  mic.  Asta  făcea  parte 
din  planul  ei  de  cucerire.  Interiorul  batiscafului  fu  pe 
dată  inundat  de  acordurile  din  Sfinţirea  primăverii 
de  Igor  Stravinski.  Luînd  muzica  drept  un  semnal, 
Donald  se  aplecă  înainte  şi  aprinse  reflectoarele 
exterioare. 

Perry  privi  prin  hublou,  cu  ochii  cît  cepele. 
Ninsoarea  de  plancton  aproape  că  dispăruse,  iar  apa 
era  mult  mai  limpede  decît  îşi  închipuise.  Putea  să 
vadă  pînă  la  zeci  de  metri  în  faţă,  iar  ceea  ce  vedea 
îl  lăsă  cu  gura  căscată.  Se  aştepta  la  un  fund  plat, 
fără  relief,  asemănător  cu  ceea  ce  văzuse  cu  prilejul 
scufundării  în  apropierea  Insulei  Santa  Cătălină.  Hai, 
să  zici  că  s-ar  mai  fi  adăugat  cîţiva 
castraveţi-de-mare,  acolo.  Cînd  colo,  se  pomeni 
privind  un  tablou  ireal,  cu  contururi  uşor  estompate: 
cît  vedea  cu  ochii  răsăreau  vertical,  una  lîngă  alta, 
coloane  uriaşe  de  un  cenuşiu-închis,  amintind 
în-trucîtva  de  pistoanele  încremenite  ale  unei 
maşinării  enorme.  Cîţiva  peşti  cu  cozi  lungi  şi  ochi 
bulbucaţi  se  vînzoleau  dînd  tîrcoale  submarinului.  Ici 
şi   colo,    prinse   de    marginea    stîncilor,  diverse 

vieţuitoare  ale  adîncurilor  îşi  unduiau  sinuos  formele 
diafane  ca  nişte  evantaie. 

Doamne-Dumnezeule!  se  pomeni  Perry 
exclamînd.  Era  pur  şi  simplu  siderat,  stare  la  care 
contribuia  şi  muzica  din  fundal. 

-  De-a  dreptul  impresionant,  nu?  făcu  Suzanne, 
prinzînd  curaj  la  ceea  ce  se  dovedea  a  fi  prima 
reacţie  pozitivă  a  lui  Perry. 

-  Parcă  am  fi  printre  ruinele  unor  temple  antice, 
exclamă  acesta. 

-  Da,  cam  aşa  ar  trebui  să  arate  Atlantida, 
bunăoară...  Suzanne  îşi  dădea  toată  silinţa  să 
exploateze  efectul  momentului. 

-  Da-da,  Atlantida,  aşa  e!  se  repezi  Perry.  îţi  dai 
seama  cîţi  bani  ai  scoate  dacă  ai  aduce  aici  turişti  şi 
le-ai  spune  că  se  află  în  Atlantida?  O  adevărată  mină 
de  aur,  ce  mai... 

Suzanne  îşi  drese  glasul.  Preţiosul  ei  Olympus 
devenit  ţintă  a  curiozităţii  turiştilor  era  chiar  ultimul 
lucru  pe  care  şi  l-ar  fi  dorit.  Pe  de  altă  parte  însă  nu 
putea  să  nu  profite  de  entuziasmul  lui  Perry. 

-  Viteza  curentului  este  sub  o  optime  de  nod,  zise 
Donald.  Ne  apropiem  de  baza  sondei.  Pregăteşte 
descărcarea  sapei  de  foraj. 

Suzanne  îşi  concentra  atenţia  asupra  îndatoririlor 
ei  de  copilot.  Puse  în  funcţiune  servomecanismele 
pentru  braţele  de  manipulare  care  urmau  să 
descarce  sapa  de  foraj  şi  instrumentele  de  lucru, 
între  timp,  Oceanus  se  aşeză  docil  pe  fundul  mării, 
sub  mîna  expertă  a  lui  Donald. 

-  Am  ajuns  şi  descărcăm  marfa,  raportă  el  în 
telefon. 

-  Recepţionat,  veni  răspunsul  lui  Larry.  De  fapt, 
mi-am  dat  seama  cînd  am  auzit  muzica  pusă  de 
Suzanne  -  apropo,  alt  disc  nu  mai  are? 

-  E  tocmai  ce  trebuie  pentru  decorul  de  aici, 
interveni  Suzanne  apărîndu-şi  concepţia  regizorală. 

-  Dacă  s-or  mai  ivi  ceva  scufundări  în  program,  o 
să-ţi  împrumut  cîteva  CD-uri  cu  muzică  New  Age  - 
nu  de  alta,  dar  nu  pot  să  sufăr  chestiile  astea 
clasice,  i-o  întoarse  Larry. 

-  Ce  văd  eu  acolo  sînt  cumva  coloane  bazaltice? 
întrebă  Perry. 

-  Cred  că  da,  îi  răspunse  Suzanne.  Ai  auzit 
vreodată  de  Trecătoarea  Uriaşului? 

-  N-aş  putea  spune,  zise  Perry. 

-  E  o  formaţiune  de  roci  naturale  pe  coasta  nordică 
a  Irlandei,  asemănătoare  cu  ceea  ce  vezi  aici,  îi 
explică  Suzanne. 

-  Cît  de  mare  e  culmea  muntelui  ăstuia?  se 
interesă  Perry. 

-  După  socoteala  mea,  cam  cît  patru  terenuri  de 
fotbal.  Din  păcate,  nu  am  apucat  să-mi  dau  seama 
mai  exact,  pentru  că  niciodată  nu  am  avut  timp 
suficient  pentru  o  explorare  completă. 

-  Cred  c-ar  trebui  s-o  facem  şi  pe-asta,  zise  Perry. 
„Bingo!"  se  bucură  Suzanne  în  sinea  ei.  Abia  se 

putu  abţine  să  nu-i  întrebe  pe  Larry  şi  Mark  dacă 
auziseră  şi  ei  în  receptor  comentariul  lui  Perry. 

-  Şi  tot  vîrful  muntelui  arată  la  fel  ca  aici?  continuă 
acesta  din  urmă  cu  întrebările. 

-  Nu  chiar,  îl  informă  Suzanne.  Din  puţinul  pe  care 
l-am  văzut,  am  dat  de  cîteva  porţiuni  cu  formaţiuni 
vulcanice  submarine  mai  tipice.  La  ultima 
scufundare  totuşi  am  zărit  ceva  care  ar  putea  fi  o 
falie  transversală;  dar  nu  am  apucat  să  vedem  mai 

îndeaproape  despre  ce  e  vorba  fiindcă  am  fost 
chemaţi  înapoi  la  suprafaţă.  Şi  uite-aşa,  muntele 
rămîneîn  cea  mai  mare  parte  un  mister  neelucidat. 

-  Cam  pe  unde  era  falia  în  raport  cu  baza  sondei? 
deveni  Perry  curios. 

-  Spre  vest,  din  locul  acesta,  cam  în  direcţia  în  care 
priveşti  acum.  Vezi  acolo  un  şir  de  coloane  mai 
înalte? 

-  Cred  că  da,  zise  Perry,  forţîndu-se  să  privească 
oblic  în  jos  prin  hublou.  Era,  într-adevăr,  un  şir  de 
coloane  la  limita  cîmpului  său  vizual.  Şi  de  ce  ar  fi 
chiar  aşa  de  interesant  să  găseşti  o  falie 
transversală  aici?  continuă  el  să  se  intereseze. 

-  Ar  fi  de-a  dreptul  extraordinar,  răspunse 
Suzanne.  Aceste  falii  apar  de-a  lungul  lanţului 
subatlantic  median,  însă  ar  fi  cu  totul  neobişnuit  să 
găseşti  aşa  ceva  aici,  la  distanţa  asta  de  lanţul 
propriu-zis,  şi  încă  pe  creasta  a  ceea  ce  presupunem 
a  fi  un  vulcan! 

-  Hai  să  aruncăm  o  privire,  propuse  Perry.  Locul 
ăsta  mă  fascinează  de-a  dreptul. 

Suzanne  nu-şi  putu  stăpîni  un  zîmbet  de  triumf  şi 
se  uită  la  Donald,  care  era  la  fel  de  surîzător.  Deşi 
era  cu  totul  de  partea  ei,  nu-şi  pusese  totuşi  mari 
speranţe  în  eforturile  de  a-l  ispiti  pe  preşedinte. 

în  numai  cîteva  minute,  Suzanne  efectuă  toate 
operaţiile  de  descărcare  şi  aliniere  a  materialelor  la 
baza  sondei,  după  care  trase  la  loc  braţele  de 
manevră  în  poziţie  neutră  şi  le  decuplă  de  la  sursa 
de  curent. 

-  Cu  asta  am  terminat,  anunţă  ea. 

-  Oceanus  către  bază,  vorbi  Donald  în  microfon. 
Terminat  descărcarea.  Care  e  starea  scafandrilor? 

-  Compresia  aproape  de  final,  raportă  Larry.  în 
curînd,  coborîm  clopotul.  Vor  fi  acolo  în  jumătate  de 
oră,  plus-minus  cinci  minute. 

-  Recepţionat,  zise  Donald.  Ţineţi-ne  la  curent!  Ne 
deplasăm  spre  vest  să  cercetăm  o  falie  pe  care  am 
văzut-o  data  trecută. 

-  Se  aprobă,  zise  Larry.  Vă  anunţăm  cînd 
desprindem  clopotul  de  pe  cabina  de  compresie  şi 
apoi  cînd  va  trece  de  jumătatea  drumului,  ca  să  vă 
ocupaţi  poziţia. 

-  Recepţionat,  repetă  Donald  şi  închise  aparatul. 
Manevră  delicat  manetele,  aducînd  forţa  de 
propulsie  la  cincizeci  de  amperi.  Submarinul  se 
îndepărtă  de  baza  sondei,  ocolind  ţeava  care  se 
pierdea  în  înălţimi.  Cîteva  clipe  mai  tîrziu,  Oceanus 
plana  lent  pe  deasupra  straniei  topografii  a  crestei 
vulcanice. 

-  Ceea  ce  vedem  aici  ar  fi,  după  părerea  mea,  o 
porţiune  din  cea  mai  veche  configuraţie  a  mantiei 
Pămîntului,  zise  Suzanne.  Dar  dacă  mă  întrebi  cum 
şi  de  ce  a  cristalizat  lava  în  asemenea  forme,  nu  ştiu 
ce  să  zic.  într-adevăr,  seamănă  cu  nişte  cristale 
enorme. 

-  îmi  place  ideea  cu  Atlantida,  îşi  aminti  Perry,  care 
nu-şi  mai  desprindea  nasul  de  hublou. 

-  Ne  apropiem  de  locul  unde  am  zărit  falia,  anunţă 
Donald. 

-  Da,  ar  trebui  să  fie  chiar  în  spatele  şirului  de 
coloane  care  se  vede  acolo,  îi  arătă  Suzanne  lui 
Perry. 

Donald  reduse  puterea  motoarelor  şi  batiscaful 
încetini  în  timp  ce  treceau  pe  deasupra  locului 
pomenit. 

-  Ooo!  exclamă  Perry.  la  te  uită  ce  prăpastie! 

-  Aşadar,  nu  e  chiar  o  falie,  remarcă  Suzanne  cînd 
avu  sub  ochi  toată  panorama.  De  fapt,  dacă  ar  fi  o 
falie,  ar  trebui  să  fie  un  graben.  Celălalt  perete  e  la 
fel  de  abrupt. 

-  Ce  naiba  înseamnă  graben?  întrebă  Perry. 

-  Un  graben  se  formează  atunci  cînd  se  scufundă 
un  bloc  de  rocă,  îi  dădu  Suzanne  explicaţia.  Dar  aşa 
ceva  nu  se  întîm-plă  pe  creasta  unui  munte 
submarin. 

-  Mie  îmi  pare  a  fi  ca  o  imensă  groapă 
dreptunghiulară,  zise  Perry.  Să  fie  cam  cincizeci  pe 
douăzeci  de  metri,  ce  zici? 

-  Cam  aşa  ceva,  aprobă  Suzanne. 

-  E  de  necrezut!  comentă  Perry.  îţi  vine  să  crezi  că 
un  uriaş  a  tăiat  cu  un  cuţit  pe  măsura  lui  o  bucată 
din  piatra  asta,  aşa  cum  ai  decupa  un  dop  într-un 
pepene. 

Donald  conduse  submarinul  pe  deasupra  ciudatei 
gropi  şi  se  uitară  cu  toţii  în  jos. 

-  Nu-i  văd  fundul,  spuse  Perry. 

-  Nici  eu,  zise  şi  Suzanne. 

-  Nici  sonarul  nu  înregistrează  nimic,  li  se  alătură  şi 
Donald  arătînd  spre  monitorul  care  nu  dădea  nici  un 
semn,  de  parcă  Oceanus  ar  fi  trecut  pe  deasupra 
unui  puţ  fără  fund. 

-  Asta-i  bună!  exclamă  Suzanne  perplexă. 
Donald  dădu  un  bobîrnac  în  monitor,  care  nu 

reacţionă  însă  în  nici  un  fel. 

-  Ciudat,  zise  Suzanne.  Crezi  că  ar  putea  avea  vreo 
defecţiune? 

-  Nu  ştiu,  răspunse  Donald  încercînd  să  schimbe 
reglajele. 

-  la  staţi  un  pic,  rosti  Perry  cu  o  voce  încordată;  voi 
nu  cumva  încercaţi  să-mi  jucaţi  o  farsă? 

-  încearcă  sonarul  lateral,  veni  Suzanne  cu  ideea, 
igno-rînd  remarca  lui  Perry. 

-  E  tot  aiurea,  spuse  Donald.  E  de-a  dreptul 
aberant  -  asta,  dacă  nu  cumva  sîntem  dispuşi  să 
credem  că  puţul  se  duce  în  jos  numai  doi  metri,  doi 
metri  jumate,  cum  ne  indică  semnalul. 

-  E  clar  că-i  mult  mai  adînc  decît  atît,  zise  Suzanne. 

-  Bineînţeles,  o  seconda  Donald. 

-  Hai,  fraţilor,  terminaţi  cu  prostiile!  începeţi  chiar 
să  mă  speriaţi,  se  băgă  Perry  peste  ei. 

-  N-avem  nici  o  intenţie  să  te  speriem,  se  întoarse 
Suzanne  spre  el.  Sîntem,  pur  şi  simplu,  induşi  în 
eroare  de  instrumentele  astea. 

-  Eu  aş  zice  că  avem  de-a  face  cu  o  termoclină 
foarte  aproape  de  buza  gropii  ăsteia,  zise  Donald. 
Cred  că  sonarul  ricoşează  în  ceva. 

-  N-ai  putea  să-mi  traduci  şi  mie?  ceru  Perry. 

-  Diferenţele  mari  şi  bruşte  de  temperatură 
formează  un  fel  de  zid  în  care  undele  sonore 
ricoşează,  îl  lămuri  Suzanne.  Şi  s-ar  putea  să  avem 
de-a  face  cu  un  astfel  de  fenomen,  aici. 

-  Dacă  vrem  să  obţinem  date  clare  despre 
adîncimea  puţului  ăstuia,  va  trebui  să  coborîm 
patru-cinci  metri  înăuntru,  spuse  Donald.  Am  să 
reduc  flotanţa,  dar  mai  întîi  vreau  să  modific 
orientarea  submarinului. 

Din  cîteva  impulsuri  scurte  ale  propulsorului 
faţă-babord  submarinul  se  aşeză  paralel  cu 
lungimea  fosei.  Apoi  Donald  acţiona  sistemul  de 
balastare  variabilă  şi  începură  să  coboare  încet. 

-  Poate  că  n-ar  trebui  să  facem  asta,  zise  Perry, 
aruncînd  priviri  nervoase  de  la  ecranul  monitorului 
la  hubloul  de  lîngă  el. 

Deodată,  difuzorul  staţiei  de  comunicare  prinse 
viaţa: 

-  Baza  către  Oceanus.  Desprindem  clopotul  de 
cabina  de  presurizare.  Scafandrii  vor  ajunge  la 
jumătatea  drumului  în  circa  zece  minute. 

-  Am  înţeles,  baza,  răspunse  Donald  în  microfon. 
Ne  aflăm  la  treizeci  şi  ceva  de  metri  vest  de  intrarea 
sondei  şi  cercetăm  o  termoclină  acută  într-o 
formaţiune  geologică  destul  de  curioasă.  E  posibil  să 
se  întrerupă  legătura  cîteva  minute,  dar  îi  vom 
aştepta  pe  scafandri  la  punctul  de  operaţii. 

-  S-a  făcut,  încheie  glasul  lui  Larry. 

-  la  te  uită  cît  de  netezi  sînt  pereţii,  observă 
Suzanne  cînd  începură  să  coboare.  Sînt  perfect 
lustruiţi,  parcă  ar  fi  de  obsidian! 

-  Haideţi  mai  bine  să  ne  întoarcem  la  baza  sondei, 
îi  îndemnă  Perry. 

-  Oare  aşa  să  arate  craterul  unui  vulcan  stins?  se 
miră  Donald  şi  figura  mai  tot  timpul  serioasă  îi  fu  o 
clipă  luminată  de  un  zîmbet  fugar. 

-  Mai  ştii?  rîse  şi  Suzanne.  Trebuie  să  recunosc 
totuşi  că  nu  am  auzit  niciodată  despre  un  crater 
perfect  dreptunghiular.  Coborîrea  noastră  mă  duce 
cu  gîndul  la  Jules  Verne  şi  a  lui  Călătorie  spre  centrul 
Pămîntului. 

-  Cum  aşa?  întrebă  Donald. 

-  N-ai  citit  cartea? 

-  Eu  nu  citesc  romane,  se  apără  el. 

-  Aşa-i,  uitasem,  se  corectă  ea.  în  fine,  pe  scurt, 
eroii  povestirii  au  pătruns  prin  craterul  unui  vulcan 
stins  într-un  fel  de  lume  paralelă  preistorică. 

Donald  răspunse  clătinînd  din  cap,  fără  să-şi 
desprindă  ochii  de  pe  ecranul  monitorului: 

-  Cîtă  pierdere  de  timp,  să  citeşti  tot  felul  de 
prostii.  Uite,  de-asta  nu  citesc  eu  romane  -  nu  de 
alta,  dar  n-am  destul  timp  nici  pentru  toate  jurnalele 
tehnice  pe  care  aş  vrea  să  le  citesc. 

Suzanne  vru  să-i  dea  o  replică,  dar  se  abţinu.  Oricît 
ar  fi  încercat,  nu-i  putea  schimba  lui  Donald  părerile 
înţepenite  despre  literatură  şi  despre  artă  în 
general. 

-  Iertaţi-mă,  nu  vreau  să  vă  sîcîi,  dar... 

Brusc,  batiscaful  îşi  acceleră  coborîrea,  iar  sfirşitul 
frazei  lui  Perry  rămase  undeva  în  urmă. 

-  Doamne,  asta  ce-o  mai  fi?!...  exclamă  Donald,  iar 
Perry  se  agăţă  cu  amîndouă  mîinile  de  braţele 
fotoliului  pînă  i  se  albiră  încheieturile  degetelor.  Nu-I 
îngrozea  atît  scufundarea  bruscă  a  navei,  cît  ieşirea 
necontrolată  a  pilotului:  păi,  dacă  imperturbabilul 
Donald  Fuller  s-a  speriat,  înseamnă  că  într-adevăr 
nu-i  a  bună! 

-  Delestăm  imediat!  strigă  pilotul  şi  submarinul  îşi 
încetini  căderea,  după  care  se  opri  complet.  Donald 
continuă  să  elibereze  lest  şi  aparatul  începu  să  urce. 
Manevră  apoi  propulsorul  din  tribord  pentru  a 
menţine  poziţia  paralel  cu  lungimea  fosei.  Ar  fi  fost 
chiar  o  catastrofă  dacă  se  loveau  de  vreun  perete. 

-  Ce  naiba  s-a  întîmplat?  reuşi  Perry  să  îngaime 
cînd  îi  mai  reveni  glasul. 

-  Am  pierdut  flotanţa,  îi  răspunse  Suzanne,  iar 
Donald  o  completă,  cu  ochii  pe  cadrane: 

-  Ori  ne-am  îngreunat  noi  brusc,  ori  apa  a  devenit 
mai  uşoară. 

-  Ce  vrea  să  însemne  asta?  ceru  Perry  lămuriri. 

-  Este  evident  că  noi  nu  aveam  cum  să  cîştigăm  în 
greutate  dintr-o  dată,  deci  apa  este  cea  care  a 
devenit  mai  uşoară,  continuă  Donald  arătînd  spre 

indicatorul  de  temperatură.  Am  traversat  stratul  de 
fractură  termică,  aşa  cum  am  bănuit,  numai  că 
diferenţa  e  mult  mai  mare  decît  bănuiam  şi,  pe 
deasupra,  în  sens  opus  decît  credeam:  temperatura 
de  afară  a  crescut  cu  treizeci  şi  şapte  de  grade 
Celsius! 

-  Haideţi  să  ne  cărăm  odată  de  aici!  izbucni  Perry. 

-  Asta  şi  facem,  răspunse  Donald  în  doi  peri, 
încercînd  zadarnic  să  ia  legătura  cu  Benthic  Explorer 
prin  staţie.  Puse  microfonul  la  loc  şi  constată: 

-  Stratul  ăsta  e  impermeabil  la  undele  sonore. 

-  Da'  ce-i  asta,  un  fel  de  gaură  neagră  care  înghite 
sunetele?  făcu  Perry,  iritat. 

-  Sonarul  arată  ceva  acum,  interveni  Suzanne.  Ei, 
nu  se  poate!...  Cică  fosa  asta  ar  avea  peste 
unsprezece  mii  de  metri  în  jos! 

-  Dar  ce-o  avea  aparatul  ăsta?  se  întreba  Donald 
nedumerit,  ciocănind  cadranul  ceva  mai  zdravăn  ca 
prima  dată.  Afişajul  rămase  însă,  cu  încăpăţînare,  la 
cifra  10  139  m. 

-  Dă-I  încolo  de  sonar!  zise  Perry.  Nu  putem  să 
ieşim  mai  repede  de  aici? 

Oceanus  se  ridica,  într-adevăr,  foarte  lent. 

-  N-am  avut  niciodată  probleme  cu  sonarul  ăsta, 
continuă  Donald  să  se  mire. 

-  Poate  că  fosa  asta  o  fi  fost  un  puţ  magmatic, 
avansă  Suzanne  o  ipoteză.  E  clar  că-i  adîncă,  deşi 
nu  ştim  exact  cît  de  adîncă,  iar  apa  e  fierbinte,  ceea 
ce  ar  putea  însemna  că  are  contact  cu  lava...  Se 
aplecă  sa  se  uite  prin  hublou. 

-  Măcar  n-am  putea  să  închidem  muzica  aia?  se 
răţoi  Perry,  a  cărui  nervozitate  era  sporită  de  pasajul 
în  crescendo  care  tocmai  se  scurgea  din  difuzor. 


56 


-  Măi,  să  fie!  exclamă  Suzanne.  la  uitaţi-vă  la  pereţi 
acum!  Bazaltul  are  aici  orientare  transversală,  dar 
eu  n-am  auzit  niciodată  de  un  filon  transversal  de 
bazalt.  Şi  uite,  are  reflexe  verzui  -  poate  ca  nici  nu  e 
bazalt,  poate  că  e  gabro... 

-  îmi  pare  rău,  dar  cred  că  trebuie  să  fac  uz  de 
autoritate,  interveni  Perry  răspicat,  sătul  să  tot  fie 
ignorat.  Vreau  să  mă  duceţi  la  suprafaţa  imediat! 

Suzanne  se  întoarse  să-i  dea  răspunsul,  însă 
rămase  cu  gura  căscată.  înainte  să  poată  rosti  o 
singură  silabă  măcar,  batiscaful  fu  scuturat  de  o 
trepidaţie  de  frecvenţă  joasă,  care  o  făcu  să  se 
prindă  de  marginea  fotoliului  ca  să  nu  cada.  Din 
cauza  cutremurului  iscat  din  senin,  tot  felul  de 
obiecte  care  nu  erau  fixate  căzură  pe  podea; 
cioburile  unei  ceşti  de  cafea  se  amestecară  printre 
creioanele  răsfirate  pe  jos.  Auzeau  cu  toţii  un 
zgomot  înfundat  care  semăna  cu  un  tunet  în 
depărtare. 

Zgîlţîiala  dură  aproape  un  minut.  Nimeni  n-a  rostit 
nici  un  cuvînt,  doar  lui  Perry,  livid  la  faţă,  i-a  scăpat 
un  scîncet.  Donald  fu  primul  care  îşi  reveni. 

-  Ce  naiba  a  fost  asta?  şopti  el,  măturînd  cu 
privirea  instrumentele  de  control. 

-  N-aş  putea  să  spun,  zise  Suzanne,  dar  parcă  a 
semănat  cu  un  cutremur.  Sînt  o  mulţime  de-a  lungul 
lanţului  subatlantic. 

-  Cutremur!!  se  îngrozi  Perry. 

-  Poate  că  se  trezeşte  vulcanul  la  viaţă,  reluă 
Suzanne.  Ce  ocazie  unică  am  avea,  să  fim  martorii 
unui  asemenea  eveniment! 

-  Hopa,  făcu  Donald;  ceva  nu-i  în  ordine  aici! 

-  Ce  e?  întreba  Suzanne,  îndreptîndu-şi,  la  rîndul  ei, 
ochii  spre  cadranele  şi  ecranele  din  faţa  sa.  Nimic  nu 
părea  însă  nelalocul  lui. 

-  Sonarul!  o  făcu  el  atentă,  cu  o  bruscheţe  care 
nu-i  stătea  în  fire. 

Privirea  Suzannei  coborî  pe  afişajul  electronic 
dintre  cele  două  locuri  de  pilotaj:  cifrele  se  succedau 
vertiginos,  în  ordine  descrescătoare. 

-  Ce  se-ntîmplă?  întrebă  ea.  Crezi  că  se  ridică  lava 
în  crater? 

-  Nu,  strigă  Donald.  Noi  sîntem  cei  care  coborîm  şi 
am  aruncat  tot  lestul.  Am  pierdut  flotanţa,  aia  e! 

-  Dar  uite,  presiunea  nu  creşte  deloc!  Cum  putem 
să  ne  scufundăm,  atunci? 

-  Probabil  că  ăla  nu  mai  funcţionează,  zise  Donald 
exasperat.  E  clar  că  ne  scufundăm,  uită-te  şi  tu  pe 
geam! 

Suzanne  se  răsuci  spre  hublou,  doar  ca  să  constate 
că,  într-adevăr,  coborau:  peretele  neted  de  piatră  se 
deplasa  cu  iuţeală  în  sus. 

-  Băgăm  aer  în  rezervoare,  se  agită  Donald.  Nu-i 
mare  lucru  la  adîncimea  asta,  dar  altceva  nu  mai 
avem  de  făcut. 

Preţ  de  douăzeci  de  secunde,  şuieratul  aerului 
comprimat  înecă  acordurile  lui  Stravinski.  Manevra 
nu  avu  însă  nici  un  efect  asupra  vitezei  cu  care 
coborau  în  adîncuri. 

-  Faceţi  ceva,  pentru  numele  lui  Dumnezeu!  urlă 
Perry  de  îndată  ce  îi  reveni  glasul. 

-  Nu  se  poate,  îi  răspunse  Donald  pe  acelaşi  ton. 
Comenzile  nu  mai  răspund,  nu  mai  avem  nici  un 
control!... 

5 

Mark  Davidson  trăia  unul  dintre  acele  momente 
cînd  ar  fi  dat  un  regat  pentru  o  ţigară.  Era  fumător 
înrăit,  dar  susţinea  că  nu-i  mare  lucru  să  te  laşi  de 
tutun  -  el,  unul,  făcea  treaba  asta  în  fiecare 
săptămînă.  Cel  mai  tare  îl  ardea  pofta  atunci  cînd  se 
odihnea,  cînd  lucra  sau  cînd  era  nervos.  Acum,  de 
exemplu,  era  foarte  nervos.  Pentru  el,  operaţiunile 
de  scufundare  la  mare  adîncime  reprezentau  de 
fiecare  dată  o  sursă  cumplită  de  stres,  pentru  că 
experienţa  îi  arătase  cît  de  uşor  puteau  lua  lucrurile 
o  întorsătură  urîtă. 

îşi  ridică  privirile  spre  ceasul  de  perete  din  cabina 
de  comandă.  Era  monstruos  de  mare,  o  prezenţă 
de-a  dreptul  intimi-dantă,  în  faţa  căreia  nu  prea 
aveai  cum  să  pierzi  noţiunea  timpului  -  mai  ales  din 
cauza  secundarului,  şi  el  pe  măsură,  a  cărui 
înaintare  mătura  implacabil  cadranul  uriaş. 
Trecuseră  douăsprezece  minute  de  la  ultimul 
contact  radio  cu  Oceanus.  Ce-i  drept,  Donald  îl 
avertizase  că  s-ar  putea  întrerupe  legătura  pentru 
scurt  timp,  însă  parcă  dura  totuşi  prea  mult.  în  plus, 
ultimul  apel  al  lui  Larry  Nelson,  prin  care  anunţa  că 
scafandrii  ajunseseră  la  jumătatea  drumului,  nu 
primise  nici  un  răspuns. 

Ochii  lui  Mark  se  lipiră  dureros  de  pachetul  de 
Marlboro  pe  care  îl  aruncase  neglijent  pe  masă.  Abia 
se  putea  abţine  să-şi  aprindă  o  ţigară.  Din  păcate, 
de  cîtva  timp  fumatul  fusese  interzis  în  spaţiile 
publice  de  pe  navă,  iar  căpitanul  Jameson  era 
neînduplecat  în  privinţa  legilor  şi  a  regulamentelor. 

Mark  îşi  dezlipi  anevoie  privirea  de  pe  pachet  şi  se 
uită  în  jur.  Toţi  cei  din  cabina  de  comandă  erau 
calmi,  fapt  care  îl  irita  şi  mai  mult.  Larry  Nelson 
şedea    nemişcat    la    staţia    de    monitorizare  a 

operaţiunilor  de  scufundare,  împreună  cu  operatorul 
sonarului,  Peter  Rosenthal.  în  spatele  lor,  doi 
observatori  şedeau  la  fel  de  liniştiţi  în  faţa  pupitrului 
de  comenzi  ale  complexului  tehnic  de  imersie;  doar 
ochii  lor  scrutau  fără  încetare  cadranele.  Mai  încolo, 
mecanicul-operator  şedea  cu  mîna  pe  maneta 
vinciului,  cocoţat  pe  un  taburet  înalt  în  faţa  ferestrei 
care  dădea  spre  bazinul  central  de  pe  navă. 
Urmărea  cablul  care  se  derula  în  afară  cu  viteza 
maximă  admisă.  La  capătul  cablului  se  afla  clopotul 
de  imersie.  De  pe  un  tambur  alăturat  se  desfăşura 
un  al  doilea  cablu  flexibil  care  conţinea  conducta  de 
gaz  comprimat,  tubul  de  apă  încălzită  şi  firele  de 
comunicare.  în  fundul  cabinei,  căpitanul  Jameson 
mesteca  absent  o  scobitoare.  Şi  el  avea  în  faţă  un 
pupitru  de  comenzi  care,  la  nevoie,  i-ar  fi  permis  să 
intervină  în  controlul  electronic  automat  al  elicelor  şi 
al  propulsoarelor  care  menţineau  vasul  deasupra 
locului  de  forare. 

-  Mama  mă-sii!  izbucni  Mark,  ridicîndu-se  şi  trîntind 
pe  masă  un  creion  pe  care  îl  tot  chinuise  pînă  atunci 
între  degete.  La  ce  adîncime  au  ajuns  scufundătorii? 
întrebă  el. 

-  Două  sute  patru  metri,  domnule,  raportă  prompt 
mecanicul  de  la  vinci. 

-  Mai  încearcă  să  iei  legătura  cu  Oceanus,  îi  zise 
Mark  lui  Larry  pe  un  ton  răstit.  I  se  pusese  un  nod  în 
stomac  şi  avea  o  presimţire  urîtă  care  începea  să-l 
copleşească. 

Deja  îşi  făcea  reproşuri  că  îl  încurajase  pe  Perry 
Bergman  să  coboare  în  adînc.  Ştia  şi  el  de  pasiunea 
doctorului  Suzanne  Newell  pentru  muntele  de  sub  ei 
şi  de  dorinţa  ei  nestăvilită  de  a  face  cercetări 
ştiinţifice  la  faţa  locului  şi  se  temea  că  va  fi  încercat 

să-l  ademenească  pe  preşedintele  companiei  să-i 
facă  pe  plac.  Pe  de  altă  parte,  mai  ştia  că  ea  era 
singura  persoană  care  îl  putea  convinge  pe  Donald 
Fuller  să  facă  lucruri  de  care,  altminteri,  disciplina 
lui  de  fost  ofiţer  l-ar  ţine  departe. 

Mark  simţi  că-l  trec  fiori.  Ar  fi  un  adevărat  dezastru 
dacă  submersibilul  s-ar  înţepeni  într-o  fisură  sau  o 
crevasă,-  în  încercarea  de  a  cerceta  mai 
îndeaproape  cine  ştie  ce  particularitate  geologică. 
Ceva  asemănător  era  cît  pe  ce  să  se  în-tîmple  cu 
batiscaful  Alvin  din  Woods  Hole,  şi  asta  avusese  loc 
tot  în  zona  lanţului  median  subatlantic,  nu  foarte 
departe  de  locul  în  care  se  aflau  ei  acum. 

-  Tot  nu  răspunde,  zise  Larry  după  cîteva  încercări 
nereuşite  de  a  lua  legătura  prin  staţie  cu  Oceanus. 

-  Sonarul  îi  semnalează  prezenţa?  se  adresă  Mark 
operatorului. 

-  Nu,  răspunse  Peter.  Nici  hidrofoanele  de  adîncime 
nu  reuşesc  să  depisteze  semnalele  lor.  Termoclina 
peste  care  spuneau  că  au  dat  trebuie  să  fie  una 
neobişnuită.  Parcă  s-ar  fi  îngropat  în  fundul 
oceanului,  nu  alta. 

Mark  îşi  întrerupse  mersul  nervos  prin  cabină  şi  se 
uită  din  nou  la  ceas. 

-  Cît  timp  a  trecut  de  la  vibraţiile  acelea?  întrebă 
el. 

-  N-a  fost  chiar  o  simplă  vibraţie,  zise  Larry. 
Seismograful  lui  Tad  Messenger  a  indicat  patru 
grade  pe  scara  Richter. 

-  Nici  nu-i  de  mirare,  dacă  s-a  prăvălit  stiva  aia  de 
ţevi  de  pe  punte,  comentă  Mark.  Şi  dacă  la  noi  s-a 
simţit  aşa,  îţi  închipui  cum  o  fi  fost  acolo,  jos!  Cît  e 
de  atunci? 

-  Aproape  patru  minute,  zise  Larry,  cu  ochii  în 
jurnalul  de  operaţii.  Crezi  cumva  că  are  vreo 
legătură  cu  tăcerea  lui  Oceanus? 

Mark  nu  îndrăznea  să  dea  un  răspuns.  Nu  că  ar  fi 
fost  superstiţios,  dar  avea  sentimentul  că,  dacă  şi-ar 
fi  exprimat  temerile  cu  glas  tare,  ar  fi  contribuit  la 
materializarea  lor.  Nu  excludea  însă  posibilitatea  ca 
seismul  acela  de  4,4  grade  să  fi  dislocat  vreo  stîncă 
peste  submarin.  Nu  era  imposibilă  o  astfel  de 
catastrofă,  dacă  Donald  ar  fi  coborît  într-adevăr 
aparatul  în  cine  ştie  ce  depresiune  îngusta,  la 
insistenţele  Suzannei. 

-  Dă-mi  voie  să  vorbesc  cu  scafandrii,  îi  ceru  Mark 
lui  Larry  şi  luă  microfonul.  Gîndindu-se  la  ce  ar  fi 
trebuit  să  spună,  îşi  aruncă  privirea  pe  monitor  şi 
văzu  capetele  celor  trei  şi  restul  trupurilor  în 
raccourci,  filmate  de  sus. 

-  Măi,  tîmpitule,  era  să  mi  le  faci  omletă,  se  văită 
Michael  cu  un  glas  care  se  auzea  ca  un  şir  de 
scîncete  caraghioase. 

Amestecul  de  gaz  de  respirat,  conţinînd  heliu  în  loc 
de  azot,  producea  asemenea  deformări  ale 
sunetului,  care  ar  fi  fost  de  neînţeles  pentru  omul 
obişnuit.  Presiunea  pe  care  o  ai  de  suportat  la  o 
adîncime  de  trei  sute  treizeci  de  metri  ar  face  azotul 
să  acţioneze  ca  un  anestezic.  înlocuirea  azotului  cu 
heliul  rezolvă  problema  -  în  schimb,  distorsionează 
vocea.  Scafandrii  erau  însă  obişnuiţi  şi,  cu  toate  că 
glasurile  lor  îţi  aminteau  de  răţoiul  Donald  din 
desenele  animate  ale  lui  Walt  Disney,  ei  se 
înţelegeau  perfect. 

-  Da'  cin'  te  pune  să  le  ţii  în  calea  mea?  Dă-te  mai 
încolo!  i-o  întoarse  Richard  lui  Michael.  Nu  vezi  că 

mă  chinui  să-mi  pun  în  picioare  prăpăditele  astea  de 
înotătoare? 

Clopotul,  care  avea  un  diametru  mai  mic  de  trei 
metri,  îi  silea  pe  cei  trei  să  stea  înghesuiţi  ca  nişte 
sardele,  împreună  cu  tot  echipamentul, 
instrumentele  şi  zeci  de  metri  de  cablu  încolăcit. 

-  Auzi  la  el,  să  mă  dau  mai  încolo,  mormăi  Michael. 
N-ai  vrea  cumva  să  ies  afară,  ca  să-ţi  fac  ţie  loc? 

Deodată,  auziră  pîrîituri  în  staţia  montată  deasupra 
lor  lîngă  o  minusculă  cameră  de  luat  vederi, 
prevăzută  cu  lentile  panoramice.  Scufundătorii  ştiau 
că  sînt  observaţi  în  perma  nenţă,  dar  nu  se 
sinchiseau  nici  cît  negru  sub  unghie. 

-  Atenţie,  băieţi,  vă  vorbeşte  comandantul  vostru, 
auziră  ei  vocea  lui  Mark,  care  suna  relativ  normal  în 
comparaţie  cu  a  Io 

-  Mama  mă-sii!  înjură  Richard,  examinînd  atent 
înotătoarea  care  îi  dădea  bătaie  de  cap.  Păi  cum 
să-mi  intre  jegul  ăsta  de  înotătoare,  cînd  nici  nu-i  a 
mea?!  A  ta  e,  Donaghue! 

Fără  nici  un  avertisment,  Richard  îl  croi  pe  Michael 
cu  laba  de  cauciuc  peste  cap.  Pe  Michael  nu-l 
deranjă  lovitura  decît  pentru  că  îi  zbură  preţioasa  lui 
şapcă  Red  Sox  care  se  rostogoli  jos,  în 
compartimentul  clopotului,  oprindu-se  exact  pe 
trapa  de  imersie. 

-  Hei,  nu  mişcă  nimeni!  făcu  Michael.  Mazzola, 
dă-mi  şapca;  nu  vreau  să  intre  la  apă. 

Complet  echipat  în  costumul  etanş  de  neopren,  cu 
vesta  flotoare  şi  centurile  de  lestare,  lui  Michael  i-ar 
fi  fost  imposibil  să  se  aplece  pentru  a-şi  recupera 
şapca. 

-  Domnilor!  li  se  adresă  Mark  din  nou,  pe  un  ton 
mai  insistent. 


63 


-  Du-te-n  mă-ta,  i-o  trînti  Louis  lui  Michael.  Oi  fi  eu 
clopotar,  da'  sclavul  tău  nu  sînt,  e  clar? 

-  Dar  terminaţi  odată,  dobitocilor!  urlă  Larry  în 
difuzorul  minuscul.  Vocea  ricoşă  în  pereţii  de  metal 
ai  clopotului,  mai-mai  să  le  spargă  urechile  celor 
dinăuntru.  Domnul  David-son  vrea  să  vă  spună 
ceva,  aşa  că  faceţi  bine  şi  ţineţi-vă  gura! 

Richard  vîrî  o  pereche  de  înotătoare  de  cauciuc  în 
mîinile  lui  Michael,  apoi  se  uită  în  sus  la  camera 
video. 

-  Gata,  ascultăm,  răspunse  el. 

-  Aşteptaţi  un  moment,  nu  ştiam  că  nu 
funcţionează  depa-razitorul  de  heliu,  zise  Larry. 

-  Hai,  dă-mi  labele  mele,  îi  ceru  Richard  lui  Michael, 
pro-fitînd  de  răgaz. 

-  Cum  adică,  astea  pe  care  le  am  în  picioare  nu-s 
ale  mele? 

-  Haida-de!  făcu  Richard  în  batjocură.  Păi  dacă 
pe-ale  tale  le  ţii  în  mînă,  cum  să  le  ai  în  picioare,  cap 
pătrat  ce  eşti!? 

Bombănind,  Michael  îşi  vîrî  sub  braţ  înotătoarele  şi 
le  des-călţă  pe  cele  care  nu  erau  ale  lui.  Apoi,  cei  doi 
scafandri  se  încurcară  unul  pe  celălalt  încercînd 
să-şi  încalţe  labele  în  acelaşi  timp. 

-  Gata,  băieţi,  se  auzi  din  nou  vocea  lui  Larry.  Am 
pus  în  funcţiune  deparazitorul,  aşa  că  fiţi  cuminţi  şi 
ascultaţi-l  pe  domnul  Davidson. 

Scafandrii  nu  se  sinchisiră  să-şi  ridice  privirile  către 
cameră,  ci  se  înghesuiră  lîngă  peretele  cabinei  şi 
afişară  un  aer  plictisit. 

-  N-am  mai  putut  lua  legătura  cu  Oceanus  prin 
staţie  şi  nici  sonarul  nu-l  mai  interceptează,  începu 
Mark.  Singura  speranţă  este  să-l  vedeţi  voi.  Dacă  nu 

daţi  de  el  cînd  ajungeţi  la  punctul  de  lucru,  ne 
comunicaţi  şi  aşteptaţi  instrucţiuni.  Aţi  înţeles? 

-  Confirmat,  răspunse  Richard.  Acum  putem 
continua  pregătirile  de  ieşire? 

-  Se  aprobă,  zise  Mark. 

Richard  şi  Michael  îşi  reluară  îndeletnicirile:  se 
strînseră  cît  putură  ca  să-şi  facă  loc  unul  altuia  şi 
reuşiră  în  cele  din  urmă  să-şi  pună  înotătoarele  în 
picioare.  în  timp  ce  Richard  se  chinuia  să-şi  tragă  pe 
el  vesta  flotoare  şi  centurile  cu  greutăţi,  Michael 
încercă  să-şi  recupereze  şapca,  dar  nu  se  putu 
întinde  pînă  la  ea. 

Cinci  minute  mai  tîrziu,  manipulantul  vinciului  îi 
anunţă  că  depăşiseră  plafonul  de  trei  sute  de  metri 
adîncime.  Tot  atunci,  viteza  de  coborîre  se  micşoră 
sensibil.  Pe  cît  putură,  Richard  şi  Michael  îi  făcură 
loc  lui  Louis  să  fixeze  cablurile  de  control  pe  care,  în 
calitate  de  scafandru  clopotar,  urma  să  le  deruleze. 

-  Aprindem  luminile  exterioare,  îi  informă  Larry. 
Richard  şi  Michael  se  răsuciră,  pe  cît  le  permitea 

locul,  ca  să  privească  prin  hublourile  minuscule, 
diametral  opuse.  Deşi  mai  rămîneau  încă  două 
ferestruici,  Louis  era  prea  ocupat  ca  să  se  mai  uite  şi 
el. 

-  Se  vede  fundul,  zise  Richard. 

-  Da,  îl  văd  şi  eu,  nu  se  lăsă  Michael  mai  prejos. 
Clopotul  de  imersie  se  rotea  într-o  parte  şi  în  alta, 

agăţat  la  capătul  cablului  principal.  învîrtirea  era 
întru  cîtva  controlată  de  legăturile  de  siguranţă, 
care  permiteau  doar  cîteva  rotaţii  spre  stînga  şi  apoi 
spre  dreapta.  Mişcarea  înceta  cu  totul  în  clipa  în 
care  coborîrea  clopotului  fu  oprită,  la  adîn-cimea  de 
trei  sute  douăzeci  şi  opt  de  metri,  într-un  loc  de 
unde  scafandrii  aveau  vizibilitate  în  cîmp  de  trei 

sute  şaizeci  de  grade.  Suspendaţi  la  ceva  mai  mult 
de  patru  metri  deasupra  fundului  pietros,  pe  o 
porţiune  mai  ridicata  a  spinării  teşite  a  lui  Olympus, 
scafandrii  aveau  o  panoramă  cuprinzătoare  îr  jurul 
lor,  luminată  de  reflectoarele  exterioare  cu  halogen. 
Numai  în  partea  dinspre  apus  priveliştea  le  era 
limitată  de  nişte  ţancuri  de  piatră.  Acestea  arătau  ca 
un  zid  de  coloane  împreunate,  înalte  cam  pînă  la 
nivelul  ochilor  lor.  Dar  şi  această  formaţiune  era  la 
periferia  zonei  luminate. 

-  Vezi  submarinul?  îl  întrebă  Richard  pe  Michael. 

-  Nţţ,  făcu  Michael.  Dar  văd  sapa  şi  uneltele  la  baza 
sondei  şi  sînt  aşezate  ordonat,  bag  seamă. 

Richard  se  retrase  de  la  hublou  şi  privi  spre 
obiectivul  camerei  video. 

-  Nu  se  vede  Oceanus,  dar  a  trecut  pe  aici,  raportă 
el. 

-  Atunci  facem  o  schimbare  în  planul  de  operare, 
răsună  vocea  lui  Larry  în  difuzor.  Domnul  Davidson 
vrea  ca  Roşu  şi  Verde  să  se  îndrepte  în  direcţia  vest. 
Se  vede  un  dolomit  în  partea  aceea? 

-  Ce  mama  naibii  e  ăla,  dolomit?  se  răţoi  Richard. 

-  Un  perete  de  stîncă,  explică  Larry. 

-  Aha...  da,  parcă  se  vede,  zise  Richard,  cu  ochii 
îndreptaţi  spre  locul  cu  pricina. 

-  Domnul  Davidson  vrea  să  vă  îndreptaţi  într-acolo, 
reluă  Larry.  Cît  de  înalt  e  peretele  în  raport  cu 
clopotul? 

-  Cam  la  fel,  zise  Richard. 

-  Bun,  înotaţi  pînă  după  creastă  şi  vedeţi  dacă 
batiscaful  e  cumva  pe  acolo.  Dl.  Davidson  crede  că 
ar  putea  fi  o  crevasă.  Şi  fiţi  atenţi,  se  pare  că  sînt 
nişte  diferenţe  mari  de  temperatură  acolo. 

-  'Nţeles,  zise  Richard. 

-  Nu  uitaţi,  adăugă  Larry,  că  limita  voastră  de 
deplasare  este  de  o  sută  cincizeci  de  metri  şi  nu  vă 
ridicaţi  cu  mai  mult  de  trei  metri  peste  nivelul 
clopotului.  Nu  vrem  să  avem  necazuri,  s-a-nţeles? 

-  'Nţeles,  repetă  Richard.  Larry  nu  făcea  decît  să 
recite  instrucţiunile  standard,  ca  la  fiecare 
scufundare. 

-  Clopotar,  continua  acesta,  amestecul  respirator 
trebuie  să  rămînă  tot  timpul  la  1,5%  oxigen  şi  98,5% 
heliu.  Recepţionat? 

-  Recepţionat,  confirmă  Louis. 

-  încă  o  dată  vă  spun,  Roşu  şi  Verde:  nu  vreau 
eroism  gratuit,  aşa  că  fiţi  cu  băgare  de  seamă! 

-  S-a  făcut!  răspunse  Richard.  Făcu  un  semn  cu 
degetul  mare  ridicat  în  direcţia  camerei  video,  după 
care  îşi  întoarse  faţa  spre  Michael:  Auzi,  ne  spune 
nouă  să  fim  cu  băgare  de  seamă  aici,  de  parcă  i-ar 
zice  lui  fiu-său  să  fie  cu  băgare  de  seamă  înainte 
să-l  trimită  la  joacă  pe  autostradă. 

Michael  dădu  din  cap,  dar  nu-l  mai  asculta.  Acum 
începea  partea  serioasă  a  muncii  lor  şi  îşi  concentra 
toată  atenţia  la  ultimele  detalii  ale  echipării  pentru 
drum.  Cînd  fu  gata,  Louis  îi  înmînă  masca  etanşă 
anexată  la  o  cască  din  fibră  de  sticlă  de  un 
portocaliu  aprins.  Michael  o  ţinu  sub  braţ, 
aştep-tîndu-l  pe  Richard.  în  ciuda  experienţei,  avea 
trac  de  fiecare  dată  cînd  trebuia  să  intre  în  apă. 

Richard  îşi  termină,  la  rîndul  lui,  pregătirile  şi  luă 
două  lanterne  subacvatice,  le  încercă  şi  îi  dădu  una 
lui  Michael.  Cînd  termină  cu  toate  îi  făcu  semn  lui 
Michael  şi  amîndoi  îşi  traseră  căştile  pe  cap  în 
acelaşi  timp. 

Primul  lucru  pe  care  Louis  îl  verifică  pe  monitoare 
fu  gazul  de  respirat,  apoi  apa  caldă  -  un  accesoriu 

indispensabil  pentru  nişte  scafandri  care  lucrau  în 
condiţii  de  temperatură  ambiantă  sub  patru  grade 
Celsius.  în  sfirşit,  verificară  dispozitivele  de 
comunicare  şi  senzorii.  Cînd  totul  fu  gata,  Louis 
dădu  raportul  celor  de  la  suprafaţă  şi  ceru 
permisiunea  de  lansare  la  apă  a  scufundătorilor. 

-  Se  aprobă,  răspunse  Larry.  Deschideţi  sasul. 

Cu  destulă  greutate  şi  o  serie  de  mormăieli 
înfundate,  Louis  reuşi  să-şi  strecoare  trupul  masiv  în 
corpul  principal  al  clopotului. 

-  Şapca  mea!  ţipa  Michael,  cu  vocea  piţigăiată  din 
cauza  gazului  de  respirat. 

Louis  culese  de  pe  jos  şapca  de  base-ball  şi  i-o 
întinse  lui  Michael,  care  o  atîmă  cu  delicateţe  de  una 
dintre  multiplele  protuberante  din  interiorul 
clopotului.  O  trata  ca  pe  cea  mai  scumpă  avere  a  lui, 
dar  n-ar  fi  recunoscut  în  ruptul  capului  că  ar 
considera-o  drept  talisman. 

Scafandrul  clopotar  deschise  sasul  de  presiune  şi 
ridică  trapa  cu  oarecare  greutate,  fixînd-o  la  perete. 
Priviră  cu  emoţie  apa  ridicîndu-se  ameninţător  în 
ecluză  şi  împrăştiind  reflexe  de  un  albastru  intens, 
ultramarin.  Toţi  trei  respirară  uşuraţi  cînd  apa  se 
opri,  foarte  aproape  de  buza  sasului.  Ştiau  ei  foarte 
bine  că  trebuia  să  se  oprească  acolo,  dar  mai  ştiau 
că,  dacă  vreodată  nu  s-ar  întîmpla  aşa,  n-ar  mai 
avea  unde  să  se  ascundă. 

Richard  şi  Michael  îşi  făcură  unul  altuia  semn  că 
totul  e  în  regulă,  apoi  Richard  coborî  primul  în 
ecluză,  cu  multă  atenţie,  şi  îşi  dădu  drumul  în  afara 
clopotului.  „Aşa  trebuie  să  fie  cînd  te  naşti",  se 
gîndea  el  extaziat,  ori  de  cîte  ori  se  elibera  din 
pîntecul  strimt  de  metal.  Nu  simţea  răceala  apei 
decît  prin  mănuşile  impermeabile.  Aruncă  o  privire 

în  jur  şi  îşi  regla  flotanţa.  Deodată,  văzu  o  siluetă 
care  aluneca  în  penumbră,  la  marginea  cercului  de 
lumină.  Nu,  nu  era  batiscaful;  era  un  rechin  cu  ochi 
fosforescenţi,  de  două  ori  mai  lung  decît  diametrul 
clopotului  lor. 

-  Avem  musafiri,  zise  Richard  calm.  Aruncă-mi 
cangea,  pentru  orice  eventualitate,  şi  spune-i  şi  lui 
Michael  să  şi-o  ia  pe  a  lui. 

Din  tot  arsenalul  de  protecţie  antirechini  de  pe 
piaţă,  Richard  şi-a  ales  o  simplă  vergea  metalică, 
ceva  mai  lungă  de  un  metru.  Din  experienţa  lui  ştia 
că  rechinii  se  feresc  de  aşa  ceva  ca  de  foc,  numai 
dacă  întinzi  vergeaua  spre  ei.  N-ar  fi  băgat  mîna  în 
foc  că  e  valabil  şi  pentru  un  exemplar  înfometat; 
însă,  la  urma  urmei,  nimic  pe  lumea  asta  nu  e 
valabil  sută  la  sută... 

Vergeaua  apăru  din  sasul  clopotului  şi  alunecă  prin 
apă,  lovindu-se  mut  de  fundul  de  piatră.  O  clipă  mai 
tîrziu  se  iviră  şi  picioarele  lui  Michael,  care  se 
strecura  să  iasă  din  ecluza.  Cei  doi  se  uitară  unul  la 
celalalt,  iar  Richard  arătă  cu  mîna  spre  rechinul  care 
tocmai  intra  în  cîmpul  de  lumină. 

-  A,  nu-i  decît  un  rechin  de  Groenlanda,  îl  lamuri  el 
pe  Louis,  care  ţinu  să  se  asigure  că  auzise  şi 
Michael. 

Richard  se  linişti  pe  de-a  întregul.  Intrusul  era 
mare,  într-a-devăr,  dar  nu  dintre  rechinii  periculoşi;  i 
se  mai  spunea  şi  „rechinul  somnoros",  din  cauza 
mişcărilor  lui  foarte  ieneşe. 

După  ce  Michael  îşi  făcu  la  rîndul  lui  reglajele  de 
echilibrare  a  flotanţei,  Richard  îi  arătă  peretele  de 
stîncă.  Michael  dădu  din  cap  şi  o  luară  amîndoi 
într-acolo,  ţinînd  lanternele  în  mîna  stîngă  şi  căngile 
în  dreapta.  Erau  înotători  profesionişti,  deci  nu  le 

trebui  mult  ca  să  acopere  distanţa,  fără  efort 
deosebit.  La  o  presiune  de  aproape  treizeci  de 
atmosfere,  pînă  şi  efortul  de  a  respira  amestecul 
greu  de  gaz  comprimat  e  un  tribut  fizic  destul  de 
serios. 

Rămas  înăuntrul  clopotului,  Louis  se  îndeletnicea 
febril  cu  desfăşurarea  cablurilor  de  siguranţă.  Nu 
voia  să  le  îngreuneze  înaintarea  partenerilor  săi,  dar 
nici  nu  trebuia  să  deruleze  prea  repede,  fiindcă 
exista  riscul  ca  scufundătorii  să  se  încurce  în  cabluri. 
Clopotarul  era  cel  mai  solicitat  membru  al  echipei 
pînă  în  momentul  cînd  ceilalţi  ajungeau  la  punctul 
de  lucru.  Munca  lui  cerea  o  bună  concentrare  şi 
reflexe  rapide,  în  paralel  cu  manevrarea  cablurilor, 
trebuia  să  stea  cu  ochii  pe  monitoarele  de  presiune 
şi  de  oxigen;  pe  deasupra,  tot  el  asigura 
comunicarea  permanentă,  atît  cu  scafandrii,  cît  şi  cu 
cei  de  pe  vas.  Avea  pe  cap  un  set  de  căşti  cu 
microfon,  care  îi  permitea  mai  multă  libertate  de 
mişcare  a  mîinilor. 

Ajunşi  pe  creasta  peretelui  de  stîncă,  cei  doi  se 
opriră  şi  aprinseră  lanternele.  Se  îndepărtaseră  şi 
lumina  oferită  de  clopotul  de  imersie  era  aici  prea 
slabă;  acesta  abia  dacă  răs-pîndea  o  strălucire 
fantomatică,  arătînd  ca  un  modul  spaţial  pierdut 
într-un  straniu  peisaj  selenar.  De  deasupra  lui  ieşeau 
şiruri  de  bule  de  gaz  care  se  pierdeau  undeva,  în 
sus,  către  lumina  zilei. 

Ştiau  că  rechinul  acela  enorm  era  încă  prin 
preajmă,  deşi  nu-l  mai  vedeau.  Lumina  lanternelor 
nu  pătrundea  decît  vreo  cincisprezece  metri  prin 
bezna  îngheţată. 

-  E  o  rîpă  adîncă  dincolo  de  creasta  asta,  raportă 
Richard.  Cred  că  ăsta  e  dolomitul  de  care  vorbeau. 

Louis  transmise  informaţia  celor  de  la  suprafaţă. 
Deşi  se  putea  comunica  direct  cu  scafandrii,  Larry 
prefera  să-l  folosească  pe  clopotar  ca  intermediar, 
pentru  că  astfel  erau  scutiţi  de  efectele  nedorite  ale 
amestecului  de  gaz  respirator  asupra  vocilor.  Nici 
dispozitivul  de  deparazitare  nu  reuşea  să  elimine  pe 
de-a  întregul  distorsiunile  cu  care,  pe  de  altă  parte, 
clopotarul  se  obişnuise  în  mai  mare  măsură. 

-  Roşule,  baza  vrea  să  ştie  dacă  îl  vezi  pe  Oceanus, 
rosti  Larry  în  microfon. 

-  Negativ,  raportă  Richard. 

-  Dar  vezi  pe-acolo  vreo  crevasă,  vreo  fosă,  ceva 
de  genul  ăsta? 

-  Deocamdată,  nimic,  zise  Richard,  dar  chiar  acum 
vrem  să  coborîm  dincolo  de  zidul  ăsta. 

Richard  şi  Michael  înotară  pe  deasupra  crestei  de 
piatră  şi  începură  coborîrea  pe  partea  opusă. 

-  Piatra  asta  e  netedă  ca  sticla,  observă  Richard. 
Michael,    care-şi    trecuse    mîna    pe  suprafaţa 

peretelui,  aprobă  din  cap. 

-  Sînteţi  pe  ultimii  treizeci  de  metri  de  cablu,  îi 
anunţă  Louis,  care  desfăşura  febril  ultimele  cîteva 
bucle  de  pe  tambur,  înjurînd  în  barbă.  Rareori  se 
întîmpla  să  fie  trimişi  scafandrii  atît  de  departe  şi 
tocmai  acum,  cînd  se  ivise  în  sfirşit  ocazia,  uite  că 
tocmai  el  trebuia  să  fie  clopotar! 

Richard  îşi  întrerupse  coborîrea,  oprindu-l  şi  pe 
Michael.  îi  arătă  termometrul  de  la  mînă.  Michael 
privi  şi  simţi  cum  i  se  taie  respiraţia. 

-  Temperatura  apei  s-a  schimbat,  raportă  Richard. 
A  sărit  în  sus  cu  mai  mult  de  cincizeci  de  grade, 
închide-ne  încălzirea  cu  apă! 

-  Roşule,  te  ţii  de  glume?  întrebă  Louis. 

-  Ceasul  lui  Michael  arată  la  fel,  zise  Richard;  e  ca 
şi  cum  am  fi  intrat  într-o  cadă  cu  apă  fiartă! 

Richard  îndreptă  lanterna  în  jos,  în  speranţa  că  va 
da  de  fundul  gropii,  apoi  mătură  cu  ea  în  plan 
orizontal.  La  capătul  razei  de  lumină  se  distingea 
vag  umbra  unui  alt  perete,  chiar  în  faţa  celui  pe  care 
coborîseră. 

-  Hei!  Se  pare  că  ne  aflăm  într-un  soi  de  crevasă 
imensă,  zise.  De-abia  se  vede  pînă-n  partea  ailaltă, 
cred  că  are  mai  mult  de  cin'şpe  metri. 

Michael  îl  bătu  pe  umăr,  îndreptîndu-i  privirea  spre 
stînga. 

-  Uite,  şi  într-acolo  se  termină! 

-  Michael  are  dreptate,  comunică  Richard,  privind 
în  direcţia  arătată,  după  care  se  răsuci  cu  lanterna 
în  partea  opusă.  Cred  că-i  un  fel  de  canion  închis, 
dar  nu  văd  capătul  celălalt  de  aici,  continuă  el  să 
raporteze. 

-  Hei,  ne  scufundăm!  strigă  Michael  în  cască. 
Richard  privi  peretele  din  spatele  său.  într-adevăr, 

se  scufundau,  şi  încă  mai  rapid  decît  ar  fi  crezut  el 
că  se  poate.  Totuşi,  nu  avea  nici  cea  mai  mică 
senzaţie  de  rezistenţă  a  apei.  Călcară  apa  cu 
disperare,  ca  să  oprească  înaintarea  nebunească  în 
jos,  dar  constatară  cu  surprindere  că  totul  era  în 
zadar.  Cu  un  gest  reflex,  se  grăbiră  amîndoi  să-şi 
umfle  vestele  flotoare  şi,  văzînd  că  nici  aceasta  nu 
are  efect,  se  debarasară  de  centurile  de  lestare  şi  de 
vergelele  antirechin.  Continuînd  în  acelaşi  timp  să 
lovească  frenetic  apa  cu  picioarele,  observară  o 
încetinire  a  căderii  lor  spre  abis  şi,  în  cele  din  urmă, 
se  opriră.  Richard  făcu  un  semn  în  sus  cu  mîna  şi 
porniră  să  înoate  fără  întîrziere  într-acolo,  din  toate 
puterile,  în  ciuda  respiraţiei  îngreunate.  Straniul 

episod  prin  care  tocmai  trecuseră  îi  cam  băgase  în 
sperieţi  şi,  colac  peste  pupăză,  începeau  să  simtă  şi 
căldura  prin  costume. 

Tocmai  cînd  atinseră  din  nou  culmea  peretelui  de 
stîncă,  îi  ajunse  din  urmă,  din  adînc,  o  vibraţie 
prelungă,  ca  o  undă  de  şoc.  Preţ  de  cîteva  clipe 
rămaseră  amîndoi  miraţi.  Le  venea  din  ce  în  ce  mai 
greu  să  respire  în  timp  ce  înotau.  Tremurul  acesta 
era  asemănător  cu  ceea  ce  simţiseră  în  timpul 
coborîrii  cu  clopotul,  doar  că  de  data  asta  era  cu 
mult  mai  puternic,  înţeleseră  că  era  vorba  de  un 
seism  submarin  şi  intuiră  că  se  găseau  chiar  la 
epicentru  sau,  în  orice  caz,  foarte  aproape. 

Louis  simţi  cutremurul  şi  mai  violent.  Impactul  îl 
surprinse  în  timp  ce  trăgea  înnebunit  de  corzile 
care,  la  un  moment  dat,  slăbiseră  brusc.  Se 
dezechilibra  şi  fu  nevoit  să  le  dea  drumul,  pentru  a 
se  feri  de  una  din  protuberantele  care  împînzeau 
peretele  cabinei. 

Ameţit  zdravăn  de  unda  de  şoc  care  îl  lovise  din 
plin  în  piept,  Richard  trase  cu  greutate  o  gură  de 
aer.  Experienţa  sa  de  scufundător  îi  dictă  să  se  uite 
în  primul  rînd  după  colegul  lui,  ceea  ce  şi  făcu, 
învîrtindu-se  agitat  în  loc.  O  clipă  simţi  că  i  se  taie 
respiraţia,  căci  nu-l  zărea  nicăieri  pe  Michael.  Se  uită 
atunci  în  jos  şi  îl  văzu  pe  acesta  agăţîndu-se,  parcă, 
de  apă,  să-şi  facă  drum  în  sus.  Richard  îi  întinse  o 
mînă  să-l  ajute  şi  constată  că  amîndoi  se  scufundau, 
de  fapt,  cu  repeziciune.  Nemaiavînd  nici  o 
posibilitate  de  a-şi  micşora  greutatea,  lui  Richard 
nu-i  mai  rămînea  decît  să  ia  exemplu  de  la  Michael, 
adică  să  se  împotrivească  din  toate  puterile 
curentului  descendent.  Nu  reuşiră  însă  nici  unul,  cu 
toate  că  îşi  aruncaseră  şi  lanternele  ca  să  nu  le 

incomodeze  mişcările.  Coborîrea  continua  inexorabil 
pînă  cînd,  deodată,  se  simţiră  traşi  în  jos  cu  o  forţă 
cumplită,  care  îi  îndepărtă  de  peretele  de  stîncă 
asemenea  unui  vîrtej,  înfundîndu-i  în  abis. 
în  interiorul  clopotului  de  imersie,  Louis  îşi 
recăpătase  echilibrul  şi  îşi  îndreptase  din  nou 
atenţia  asupra  corzilor  care  erau  la  fel  de  slabe. 
Făcu  repede  o  buclă,  însă  înainte  de  a  reuşi  să  o 
fixeze  de  ceva  solid,  simţi  o  smucitură  puternică  în 
direcţie  opusă.  încercă  să  reţină  corzile;  dar  îi  fu 
imposibil  -ar  fi  însemnat  să  fie  tras  şi  el  în  afara 
clopotului,  împreuna  cu  acestea.  Se  trase  într-o 
parte,  înjurînd  de  mama  focului,  şi  privi  neputincios 
cum  ultimii  metri  de  coardă  se  derulează  cu  o  viteză 
nebună.  Era  ca  şi  cînd  Richard  şi  Michael,  legaţi  la 
celălalt  capăt,  ar  fi  fost  momeala  prinsă  de  un  peşte 
enorm  şi  dusă  în  adînc. 

-  Eşti  teafăr,  Clopotare?  întrebă  în  aparat  glasul  lui 
Larry. 

-  Teafăr,  da!  urlă  Louis.  Dar  nu-mi  vine  să  cred  ce 
se-n-tîmplă:  cordoanele  sînt  trase  afară  cu  o  viteză 
nebună! 

-  Se  vede  şi  aici,  pe  monitor,  zise  Larry  neliniştit. 
Nu  poţi  să  faci  nimic  să  le  opreşti? 

-  Ce  să  mai  fac?...  întrebă  Louis  neputincios,  cu 
lacrimi  în  ochi,  privind  cum  se  derulează  ultimele 
bucle.  îi  îngheţă  sîngele  în  vine  văzînd  cum  coarda 
se  întinde  o  clipă,  apoi  se  rupe  violent  şi  se  pierde 
pentru  totdeauna  în  oceanul  lacom.  O,  Doamne!  mai 
strigă  el,  repezindu-se  să  închidă  robineţii  de  la 
sursa  de  aprovizionare  cu  gaz  de  respirat. 

-  Ce  se  întîmplă  acolo?  vru  Larry  să  ştie. 

-  Nu  ştiu  nici  eu,  ţipă  Louis.  Apoi,  de  parcă  n-ar  fi 
fost  destul  de  îngrozit,  trepidaţiile  şi  uruitul  acela 

reîncepură,  scuturînd  clopotul  ca  pe  o  solniţă  în 
mîna  unui  uriaş. 

Louis  lăsă  să-i  scape  un  urlet  şi,  ca  răspuns  la  o 
rugăciune  parcă,  zgîlţîiala  se  micşoră  pînă  cînd 
ajunse  o  vibraţie  uşoară.  Totodată,  omul  percepu  un 
alt  sunet,  ceva  ca  un  şuierat,  iar  prin  hublouri 
pătrundea  o  lumină  roşiatică.  Dînd  drumul  la 
robineţii  de  care  se  agăţase  cu  toată  puterea,  Louis 
se  răsuci  să  privească  şi  încremeni.  O  cascadă  de 
lavă  roşie,  încinsă  se  prăvălea  peste  muchia 
peretelui  îndărătul  căruia  dispăruseră  prietenii  lui.  în 
contact  cu  apa  îngheţată,  frontul  de  înaintare  al 
lavei  bolborosea  şi  ţîşnea  în  aburi  furioşi. 

Căutînd  să-şi  recapete  glasul,  Louis  îşi  repezi 
privirile  îngrozite  în  obiectivul  camerei  de  luat  vederi 
de  deasupra  lui. 

-  Scoate-ţi-mă  de  aici!  zbieră  el.  Sînt  în  mijlocul 
unui  nenorocit  de  vulcan  în  plină  erupţie!... 

O  muţenie  perplexă  puse  stăpînire  pe  toţi  cei  aflaţi 
în  cabina  comandamentului  de  operaţiuni 
subacvatice.  Singurul  zgomot  se  strecura  dinspre 
motoarele  de  pe  punte  care  rulau  vinciurile  pentru  a 
aduce  la  suprafaţă  clopotul  de  imersie.  Cu  doar 
cîteva  clipe  înainte  se  dezlănţuise  aici  un  adevărat 
infern,  cînd  realizaseră  cu  toţii  că  tocmai  pierduseră 
doi  scufundători  într-o  stranie  catastrofă 
piroclastică.  Singura  consolare  era  aceea  că  al 
treilea  scafandru  scăpase  totuşi  cu  viaţă  şi  era  pe 
cale  de  a  fi  adus  teafăr  la  suprafaţă. 

Mark  trase  din  ţigara  prelung,  cu  sete.  O  dată  cu 
primele  semne  ale  necazului  care-i  păştea,  el  se 
repezise  în  mod  reflex  asupra  pachetului  de 
Marlboro,     uitînd    complet    de    orice    fel  de 

regulamente,  iar  pe  măsură  ce  temperatura 
evenimentelor  creştea,  se  pomeni  topind  ţigară 
după  ţigară,  copleşit  de  îngrijorare.  Nu  numai  că 
pierduse  un  submersibil  de  o  sută  de  milioane  de 
dolari,  dimpreună  cu  doi  piloţi  specializaţi  şi  doi 
scafandri  experimentaţi,  dar  reuşise  să-l  piardă  şi  pe 
însuşi  preşedintele  companiei  Benthic  Marine!  De  nu 
l-ar  fi  încurajat  pe  Perry  să  se  alăture  echipei  de 
scufundare!  El  era  singurul  răspunzător  pentru  asta, 
ştia  prea  bine. 

-  Ce  ne  facem,  fraţilor?  sparse  Larry  tăcerea,  cu  un 
glas  gîtuit  de  emoţie.  Fuma  şi  el  acum,  după  şase 
luni  de  cînd  declarase  că  s-a  lăsat.  în  calitate  de  şef 
al  operaţiunilor  de  scufundare,  simţea  şi  el  aceeaşi 
răspundere  pentru  întorsătura  dezastruoasă  pe  care 
o  luaseră  lucrurile. 

Sleit  de  puteri,  Mark  oftă  din  rărunchi.  în  toată 
cariera  lui  de  pînă  atunci  se  putea  lăuda  cu 
performanţa  de  a  nu  fi  avut  nici  o  pierdere  de  vieţi 
omeneşti,  nici  măcar  în  operaţiuni  de  scufundare 
care  comportau  riscuri  maxime,  cum  au  fost  cele  din 
Golful  Persic,  pe  timpul  „Furtunii  în  Deşert"...  Şi  uite 
că  acum  pierdea,  dintr-o  lovitură,  nici  mai  mult  nici 
mai  puţin  decît  cinci  oameni.  Era,  într-adevăr,  o 
realitate  greu  de  suportat. 

-  Clopotul  a  atins  plafonul  de  o  sută  cincizeci  de 
metri,  răsună,  impersonal,  vocea  mecanicului  de  la 
vinci. 

-  Şi  cu  forarea  ce-o  să  facem?  se  pomeni  Larry 
întrebîndu-se  cu  glas  tare. 

Mark  mai  trase  o  dată,  lung,  din  ţigară,  mai  să-şi 
ardă  degetele,  apoi  o  strivi  în  scrumieră  şi  îşi 
aprinse  imediat  alta. 

-  Pregătiţi  lansarea  camerei  de  luat  vederi,  zise  el. 
Trebuie  neapărat  să  vedem  ce  se  întîmplă  acolo,  jos. 

-  Mazzola  ne-a  spus-o  clar,  interveni  Larry  pe  un 
ton  care  bătea,  oarecum,  în  retragere.  A  zis,  cînd  îl 
trăgeam  în  sus,  că  toată  culmea  muntelui,  cît  vedea 
el  cu  ochii,  era  acoperita  de  lava  topita  care  ieşea 
de  după  creasta  cu  pricina.  Iar  aici  se  înregistrează 
vibraţii  aproape  fără  întrerupere.  Oameni  buni, 
plutim  deasupra  unui  vulcan  în  erupţie!  Eşti  sigur  că 
vrei  să  trimitem  aparatul  de  filmat  în  iadul  ăla  de 
dedesubt? 

-  Vreau  să  văd  ce-i  acolo,  zise  Mark,  apăsat;  şi 
vreau  să  am  înregistrarea.  Sînt  convins  că  o  să 
ancheteze  la  sînge  toată  nebunia  asta.  Şi  trebuie  să 
mă  uit  mai  atent  la  canionul  sau  ce-o  mai  fi  groapa 
aia  în  care  a  dispărut  Oceanus.  Vreau  să  ştiu  sigur 
dacă... 

Mark  lăsă  propoziţia  neterminată.  în  adîncul 
sufletului  simţea  că  nu  mai  era  nici  o  speranţă,  dacă 
Donald  Fuller  intrase  cu  submarinul  în  craterul  unui 
vulcan  chiarînainte  ca  acesta  să  erupă. 

-  Mă  rog,  ai  şi  tu  dreptate,  recunoscu  Larry.  Am  să-i 
pun  pe  oameni  să  pregătească  aparatura  de  filmare. 
Dar  ce  facem  cu  forarea?  Sper  că  nu  te  gîndeşti  să 
mai  trimitem  acolo  încă  o  echipă  de  scufundători 
cînd  -  sau,  mai  bine  zis  -,  daca  se  potoleşte  vulcanul 
ăsta. 

-în  nici  un  caz!  izbucni  Mark,  fără  nici  o  ezitare.  Nu 
mai  am  nici  un  chef  să  dau  găuri  în  afurisitul  ăsta  de 
munte,  mai  ales  acum,  cînd  Perry  Bergman  nu  mai  e 
printre  noi.  în  fond,  asta  era  obsesia  lui,  nu  a  mea. 
Dacă  filmul  confirmă  că  acel  crater  sau  ce-o  fi  e  plin 
cu  lavă  fierbinte  şi  dacă  nu  dăm  nicicum  de  urma  lui 
Oceanus,  o  ştergem  de  aici,  pur  şi  simplu. 

-  Mi  se  pare  corect,  conchise  Larry,  ridicîndu-se  de 
pe  scaun.  Mă  duc  să  fac  imediat  pregătirile  pentru 
filmări. 

-  Mulţumesc,  zise  Mark,  aplecîndu-se  înainte  şi 
îngro-pîndu-şi  faţa  în  mîini.  în  toată  viaţa  lui  nu  se 
simţise  mai  descurajat  ca  acum. 

6 

Suzanne  fu  prima  care  îşi  recăpătă  glasul  după 
groaza  pricinuită  de  strania  prăbuşire  în  abis. 

-  Cred  că  ne-am  oprit,  îndrăzni  ea,  timid.  Slavă 
Domnului! 

Ocupanţii  submarinului  aveau  senzaţia  că 
prăvălirea  lor  în  misteriosul  crater  durase  o  veşnicie. 
Era  ca  şi  cînd  ar  fi  fost  traşi  în  jos,  fără  putinţă  de 
scăpare,  într-un  uriaş  tub  de  canalizare  ce 
străpunsese  fundul  oceanului.  în  tot  acest  timp, 
Oceanus  fusese  total  insensibil  la  toate  comenzile 
pe  care  încercase  Donald  să  i  le  dea.  La  început, 
căderea  fusese  verticală,  pentru  ca  mai  apoi  nava 
să  fie  antrenată  într-un  soi  de  vîrtej  cu  spirale  tot 
mai  largi,  ajungînd  să  se  lovească  de  pereţii 
craterului,  cu  scrîşnete  sinistre.  în  urma  ciocnirilor 
au  fost  distruse  proiectoarele  exterioare  cu  halogen 
şi  braţul  articulat  de  manipulare  dinspre  babord. 

Singurul  căruia  i-a  scăpat  un  strigăt  a  fost  Perry, 
însă  şi  el  a  amuţit  cînd  a  înţeles  că  nu  mai  era  nimic 
de  făcut.  Rămăsese  cu  ochii  pironiţi  asupra 
altimetrului,  care  afişa  vertiginos  cifre  de  ordinul 
miilor  -  atît  de  rapid,  încît  nici  nu  mai  apuca  să  le 
citească.  Cînd  se  apropiau  de  şase  mii  de  metri,  l-a 
străfulgerat  dureros  amintirea  cuvintelor  auzite 
înainte  de  a  se  îmbarca:  „plafonul  de  rezistenţă  la 
presiune!"... 

-  De  fapt,  cred  că  nu  ne  mai  mişcăm  deloc, 
continuă  Suzanne,  în  şoaptă.  Oare  ce  s-o  fi 
întîmplat?  Să  fi  atins  fundul?  Eu,  una,  n-am  simţit 
nici  un  şoc  la  impact. 

Nimeni  nu  se  clintea,  de  parcă  s-ar  fi  temut  să  nu 
destrame  liniştea  care  se  instalase  brusc.  Pînă  şi 
respiraţia  le  era  scurtă  şi  timidă,  iar  pe  frunte  le 
apăruseră  broboane  de  sudoare.  Se  ţineau  încă  de 
scaune,  aşteptîndu-se  dintr-un  moment  în  altul  să 
reînceapă  coşmarul  prăbuşirii  în  abis. 

-  Se  pare  că  ne-am  oprit,  dar  ia  uitaţi-vă  ce 
adîncime  indică  aparatul,  rosti  şi  Donald  cu  un  glas 
răguşit  care-i  trăda  uscăciunea  din  gîtlej. 

Toate  privirile  se  întoarseră  din  nou  spre  ecranul 
care,  pînă  cu  numai  cîteva  clipe  în  urmă,  îi  ţintuise 
ca  hipnotizaţi.  Cifrele  începură  să  defileze  iar,  la 
început  lent,  apoi  din  ce  în  ce  mai  repede  -  numai 
că,  acum,  se  derulau  în  ordine  inversă. 

-  Eu  nu  simt  nici  o  mişcare,  observă  Suzanne, 
trăgînd  aer  în  piept  şi  relaxîndu-şi  muşchii.  Ceilalţi  îi 
urmară  exemplul. 

-  Nici  eu,  recunoscu  Donald.  Dar  uitaţi-vă  la  aparat: 
o  ia  razna! 

într-adevăr,  afişajul  îşi  reluase  sarabanda  furioasă. 
Suzanne  se  aplecă  uşor  înainte,  gîndind  că 
submersibilul  era,  poate,  în  echilibru  instabil,  iar 
mişcarea  ei  îl  va  face  să  se  urnească  din  loc.  încercă 
să  privească  prin  hublou,  însă  nu  văzu  altceva  decît 
propria  imagine.  Cum  proiectoarele  exterioare 
fuseseră  distruse  în  ciocnirile  cu  stîncă,  geamul 
hubloului  nu  mai  era  decît  o  oglinda  care  reflecta 
lumina  din  interior. 

-  Acum  ce  se  mai  întîmplă?  întrebă  Perry,  gîtuit. 

-  Nici  noi  nu  ştim,  răspunse  Suzanne  şi  respiră 
adînc,  străduindu-se  să-şi  recapete  forţele. 

-  Altimetrul  spune  că  ne  ridicăm,  zise  Donald,  după 
care  îşi  îndrepta  atenţia  şi  spre  celelalte  aparate  de 
control,  inclusiv  spre  monitoarele  sonarelor. 
Semnalele  neregulate  ale  acestora  din  urmă  trădau 
un  bruiaj  masiv  care  afecta  mai  ales  sonarul  de 
scurtă  distanţă.  Cel  lateral  se  prezenta  ceva  mai 
bine,  cu  mai  puţine  interferenţe,  însă  datele  erau 
greu  de  interpretat.  Una  peste  alta,  concluzia  ar  fi 
fost  că  se  aflau  în  poziţie  staţionară  pe  un  platou 
foarte  întins,  perfect  plan.  Donald  se  uită  din  nou  la 
altimetru  şi  ceea  ce  văzu  îl  zăpăci  cu  totul:  contrar 
indicaţiilor  sonarului,  cifrele  acestuia  arătau  în 
continuare  o  înălţare  chiar  mai  rapida  decît  înainte. 
Se  grăbi  să  redeschidă  rezervoarele  de  balastare  şi, 
cînd  văzu  că  nu  obţine  nici  un  rezultat,  reduse 
parametrii  de  imersie  şi  ridica  puterea  sistemului  de 
propulsie.  Comenzile  nu  avură  nici  un  efect,  în 
schimb  continuau  să  se  ridice. 

-  Creşte  acceleraţia,  observă  Suzanne.  în  ritmul 
ăsta  o  să  fim  la  suprafaţă  în  cîteva  minute! 

-  Abia  aştept,  făcu  Perry  cu  un  oftat  de  uşurare. 

-  Sper  să  nu  ieşim  cumva  chiar  sub  Benthic 
Explorer,  zise  Suzanne.  Asta  chiar  că  le-ar  pune 
capac  la  toate! 

Toţi  stăteau  cu  ochii  pe  altimetrul  care  trecu  rapid 
prin  plafonul  de  trei  sute  de  metri,  apoi  o  sută 
cincizeci,  apoi  treizeci  de  metri...  La  această  din 
urmă  cifră,  Donald  rosti,  agitat: 

-  Ţineţi-vă  bine,  o  să  ieşim  ca  un  dop  de  şampanie! 

-  Ce  vrei  să  spui?  strigă  Perry,  căruia  agitaţia  din 
glasul  lui  Donald  îi  trimise  un  nou  fior  pe  spinare. 

-  Vrea  să  spună  că  vom  sări  pur  şi  simplu  din  apă, 
strigă  Suzanne,  şi  repetă  avertismentul  pilotului: 
ţineţi-vă  bine! 

Sub  ameninţarea  goanei  nebune  a  cifrelor  de  pe 
afişajul  altimetrului,  Perry,  Donald  şi  Suzanne 
apucară  strîns  braţele  scaunelor  şi,  ţinîndu-şi 
respiraţia,  se  pregătiră  pentru  impact.  Altimetrul 
ajunse  la  zero  şi  se  opri  cu  un  ultim  „clic",  urmat  de 
un  zgomot  ciudat  care  venea  din  afara 
submarinului.  Zgomotul  semăna  cu  acela  provocat 
de  o  absorbţie  puternică. 

Liniştea  care  urmă  era  tulburată  doar  de  sunetul 
ventilatoarelor  interioare  şi  de  bîzîitul  înfundat  al 
sistemului  de  propulsie.  Trecu  aproape  un  minut, 
fără  nici  cea  mai  mică  senzaţie  de  mişcare.  în  cele 
din  urmă,  tot  Perry  fu  cel  care  sparse  tăcerea: 

-  Ei,  ce  se-ntîmplă? 

-  Imposibil  să  zburăm  prin  aer  de  atîta  timp, 
remarcă  Suzanne. 

Ca  la  comandă,  toţi  trei  îşi  relaxară  mîinile  din 
strînsoarea  ca  de  menghină  cu  care  se  ţinuseră  de 
braţele  scaunelor  şi  privirile  li  se  înfipseră  din  nou  în 
hublouri.  Aceeaşi  beznă,  însă. 

-  Ce  naiba?...  izbucni  Donald,  consultând  încă  o 
dată  instrumentele  de  control.  De  data  aceasta, 
monitoarele  sonarelor  emiteau  un  sunet  electronic 
care  nu  avea  nici  o  noimă.  Pilotul  le  întrerupse, 
închise  şi  sistemul  de  propulsie,  ceea  ce  avu  darul 
să  curme  bîzîitul  acela  enervant,  apoi  se  uită  spre 
Suzanne. 

-  Nu  mă-ntreba,  îi  răspunse  ea  cînd  ochii  li  se 
întîlniră.  N-am  nici  cea  mai  vagă  idee  ce  seîntîmplă. 

-  Dar  cum  se  face  că  afară  e  întuneric,  dacă  sîntem 
la  suprafaţă?  dădu  Perry  glas  nedumeririi  tuturor. 

-  E  complet  aiurea,  recunoscu  Donald,  cerînd  parcă 
ajutor  din  priviri  instrumentelor  sale.  Mai  făcu  o 
încercare  cu  sistemul  de  propulsie,  dar  zumzetul 
cunoscut  nu  fu  însoţit  de  nici  o  mişcare.  Nava  se 
încăpăţîna  să  rămînă  neclintită. 

-  Lămuriţi-mă  şi  pe  mine  ce  se  întîmplă,  insistă 
Perry,  simţind  cum  i  se  risipeşte  euforia  care  îl 
cuprinsese  cu  doar  cîteva  minute  mai  devreme.  Era 
limpede,  în  orice  caz,  că  nu  se  aflau  la  suprafaţa 
oceanului. 

-  Nu  ştim  nici  noi  ce  se  întîmplă,  recunoscu 
Suzanne. 

-  Elicea  nu  întîmpină  nici  o  rezistenţă;  cred  că  ne 
aflăm  în  aer,  explică  Donald  tăind  contactul. 
Zumzetul  motoarelor  de  propulsie  încetă,  iar 
singurul  sunet  care  se  mai  auzea  era  acela  al 
ventilatoarelor. 

-  Cum  să  ne  aflăm  în  aer?  interveni  Suzanne, 
contrariată.  E  întuneric  beznă  şi  nu  se  simte  nici  o 
mişcare  de  valuri. 

-  E  singurul  lucru  care  ar  putea  explica  de  ce  nu 
mai  funcţionează  sonarul  şi  de  ce  elicea  nu 
întîmpină  rezistenţă,  zise  Donald.  Şi  încă  ceva: 
priviţi,  temperatura  în  exterior  s-a  ridicat  la  douăzeci 
de  grade,  deci  am  ajuns  la  aer. 

-  Dacă  asta  o  fi  lumea  cealaltă,  eu  ţin  să  spun  că 
nu  sînt  pregătit  pentru  ea,  spuse  Perry  îmbufnat. 

-  Adică,  să  fim  oare  cu  totul  afară  din  apă?  întrebă 
Suzanne,  căreia  parcă  tot  nu-i  venea  să  creadă. 

-  Ştiu  că  sună  ciudat,  recunoscu  Donald;  dar  e 
singura  ipoteză  care  poate  justifica  totul,  inclusiv 
faptul  că  telefonul  subacvatic  nu  funcţionează. 

Donald  încercă  apoi  staţia  radio,  cu  acelaşi  rezultat 
însă. 

-  Dacă  sîntem  pe  uscat,  cum  se  face  că  nu  ne-am 
răsturnat?  puse  Suzanne  problema.  Carcasa  asta  e 
cilindrică,  deci  cu  siguranţa  ne-am  fi  rostogolit  dacă 
am  fi  fost  pe  uscat. 

-Ai  dreptate,  recunoscu  Donald.  Aici  nu  mai  ştiu  ce 
să  spun. 

Suzanne  scoase  o  lanternă  dintre  cele  două  fotolii 
de  pilotaj,  o  aprinse  şi  îndreptă  raza  prin  hublou. 
Lumina  îi  dezvălui  un  fel  de  nămol  gros,  albicios, 
lipit  de  geam. 

-  Măcar  acum  ştim  de  ce  nu  ne-am  răsturnat,  zise 
ea.  Stăm  pe  un  strat  aluvionar  de  globigerina. 

-  Fii  mai  clară,  ceru  Perry,  aplecîndu-se  să  vadă  şi 
el  despre  ce  era  vorba. 

-  Aluviunile  de  globigerina  sînt  cele  mai  obişnuite 
sedimente  de  pe  fundul  oceanului,  începu  Suzanne. 
Se  compun  mai  ales  din  rămăşiţele  unui  tip  de 
plancton  numit  foraminifere. 

-  Dar  cum  se  poate  să  ne  fi  aşezat  pe  un  strat  de 
sediment  oceanic  şi,  în  acelaşi  timp,  să  fim 
înconjuraţi  de  aer?  puse  Perry  problema. 

-  Tocmai  asta  e  problema,  că  nu  se  poate,  îl 
aprobă  Donald  -  cel  puţin,  după  toate  cunoştinţele 
mele. 

-  Pe  de  altă  parte,  e  imposibil  să  găseşti  aluviuni 
de  globigerina  atît  de  aproape  de  lanţul  subatlantic, 
cînd  ele  sînt  caracteristice  platourilor  abisale, 
completă  Suzanne  lista  enigmelor.  Nimic  nu  se 
potriveşte. 

-  E  complet  absurd!  se  stropşi  Donald.  Şi  zău  că 
nu-mi  place  treaba  asta,  absolut  deloc.  Nu  numai  că 
nu  ştim  unde  ne  aflăm  dar,  colac  peste  pupăză,  mai 
sîntem  şi  blocaţi  aici. 

-  Nu  cumva  sîntem  complet  îngropaţi  în  aluviuni? 
întrebă  Perry,  înfricoşat  de  eventualitatea  unui 
răspuns  afirmativ. 

-  Nu,  în  nici  un  caz,  îl  linişti  Donald.  Dacă  ar  fi  aşa, 
elicea  ar  întîmpină  mai  multă  rezistenţă,  şi  nu  e 
cazul. 

Se  lăsară  cîteva  clipe  de  linişte. 

-  Nu  credeţi  că  ar  fi  posibil  să  ne  aflăm  chiar  în 
interiorul  muntelui  nostru?  sparse  Perry  tăcerea  în 
cele  din  urmă,  făcîndu-i  pe  ceilalţi  doi  să-şi  întoarcă 
brusc  privirile  către  el. 

-  Cum  adică,  să  fim  în  munte?  făcu  Donald, 
supărat. 

-  Hei,  stai  puţin,  am  lansat  şi  eu  o  ipoteză,  se  apără 
Perry.  Nu  de  alta,  dar  Markîmi  spunea  azi-dimineaţă 
că  anumite  date  de  pe  radar  sugerau  că  muntele 
ăsta  s-ar  putea  să  conţină  gaze  în  loc  de  lavă  topită. 

-  Mie  nu  mi-a  pomenit  de  aşa  ceva,  zise  Suzanne. 

-  Nimănui  nu  i-a  pomenit,  o  linişti  Perry.  Pentru  că 
nu  era  nici  el  sigur  de  datele  respective,  care 
proveneau  dintr-un  studiu  superficial  al  stratului  dur 
prin  care  încercam  să  pătrundem.  Era  doar  o 
deducţie  pe  care  mi-a  menţionat-o  în  treacăt. 

-  Şi  despre  ce  fel  de  gaze  ar  putea  fi  vorba?  întrebă 
Suzanne,  încercînd  să-şi  închipuie  cum  s-ar  putea  ca 
un  vulcan  submarin  să  se  golească  de  apă.  Din 
perspectiva  geofizicii,  părea  ceva  imposibil,  deşi  se 
ştia  că  anumiţi  vulcani  de  uscat  se  prăbuşeau  în 
interior  formînd  aşa-numitele  „calderas". 

-  Nici  el  nu  ştia  ce  fel  de  gaze  ar  putea  fi,  îi 
răspunse  Perry.  Cred  că  se  gîndea  la  cea  mai 
plauzibilă  ipoteză,  anume  că  sub  stratul  acela 
extrem  de  dur  care  ne-a  dat  atîta  bătaie  de  cap  s-ar 
putea  afla  abur  fierbinte. 

-  Abur  nu  poate  fi,  interveni  Donald.  în  nici  un  caz 
la  o  temperatură  de  aproximativ  douăzeci  de  grade 
Celsius. 

-  Atunci,  să  fie  vorba  de  gaze  naturale?  sugeră 
Perry. 

-  N-aş  crede,  zise  Suzanne,  că  poţi  găsi  petrol  sau 
gaze  naturale  atît  de  aproape  de  lanţul  median 
atlantic,  care  e  o  zonă  geologică  tînără. 

-  Atunci  o  fi  aer,  mai  încercă  Perry. 

-  Cum  să  ajungă  aerul  aici?  îl  taxă  Suzanne. 

-  Asta  să-mi  spui  tu,  spuse  Perry;  eu  nu  sînt 
oceano-graf-geofizician. 

-  Dacă  e,  într-adevăr,  aer,  eu,  una,  n-aş  putea  găsi 
o  explicaţie  naturală,  din  cunoştinţele  mele,  se  dădu 
bătută  Suzanne. 

Cei  trei  se  uitară  o  clipă  unul  la  celălalt. 

-  Cred  că  nu  avem  decît  să  crăpăm  un  pic 
chepengul  şi  să  constatăm,  spuse  Suzanne. 

-  Să  deschidem  chepengul?  se  alarmă  Donald.  Şi 
dacă  avem  de-a  face  cu  un  gaz  irespirabil  sau  chiar 
toxic? 

-  Nu  cred  că  avem  de  ales,  explică  Suzanne. 
Comunicaţiile  sînt  blocate,  sîntem  ca  peştele  pe 
uscat  şi  avem  resurse  de  supravieţuire  pentru  zece 
zile.  Bun,  şi  după  aceea? 

-  Hai  să  evităm  întrebarea  asta,  interveni  Perry, 
nervos.  Eu  zic  să  întredeschidem  chepengul. 

-  Fie,  se  resemnă  Donald.  în  calitate  de  căpitan, 
am  să  fac  eu  treaba  asta. 

Căpitanul  se  ridică  din  fotoliul  său  şi  făcu  un  pas 
mare  peste  consola  centrală.  Perry  se  înclină  într-o 
parte,  să-i  facă  loc.  Donald  se  urcă  în  turelă  şi 
aşteptă  pînă  cînd  ajunseră  şi  ceilalţi  doi  dedesubtul 
lui. 

-  Ce-ar  fi  să  tragi  doar  siguranţa,  fără  să-l  deschizi, 
şi  să  vezi  dacă  vine  vreun  miros  anume,  propuse 
Suzanne. 

-  Bună  idee,  acceptă  Donald  şi  învîrti  roata  din 
mijloc,  care  trase  înăuntru  buloanele  de  etanşare. 

-  Ei?...  strigă  Suzanne  curioasă,  după  cîteva  clipe. 
Miroase  a  ceva? 

-  Doar  a  umezeală,  veni  răspunsul.  Hai  să  risc, 
totuşi. 

Donald  întredeschise  un  moment  chepengul  şi 
adulmecă. 

-  Ce  crezi?  întrebă  Suzanne. 

-  Pare  în  regulă,  răsuflă  Donald  uşurat. 

Mai  deschise  chepengul  cu  vreo  doi  centimetri  şi 
mirosi  aerul  umed.  Cînd  se  asigură  de  lipsa  vreunui 
pericol  evident,  împinse  chepengul  pînă  la  capăt  şi 
scoase  capul  prin  sas.  Mirosul  aerului  semăna  cu 
acela  de  pe  o  plajă  în  timpul  refluxului.  Donald  îşi 
forţă  privirea  în  întuneric,  de  jur-împrejur.  Nu  reuşi 
să  vadă  absolut  nimic,  dar  ceva  îi  spunea  că  se  află 
într-un  spaţiu  foarte  mare.  Privirea  lui  se  înfunda 
într-o  beznă  mută  şi  rece,  pe  atît  de  înfricoşătoare, 
pe  cît  era  de  întinsa.  îşi  trase  capul  înăuntru  şi  ceru 
o  lanternă.  Suzanne  i-o  întinse,  întrebîndu-l  ce 
văzuse. 

-  Un  nimic  nesfirşit,  i-a  răspuns  el. 

Ieşi  din  nou  prin  sas  şi  matură  cu  raza  lanternei 
împrejurimile.  Mîlul  se  întindea  în  toate  părţile,  cît 
bătea  lumina.  Din  loc  în  loc,  băltoace  izolate  de  apă 
trimiteau  reflexii  stinghere. 

-  Alo!  strigă  pilotul,  cu  mîinile  făcute  pîlnie  la  gură. 
Primi  un  ecou  slab  din  direcţia  în  care  era  orientată 
prova  lui  Oceanus.  Mai  strigă  o  dată  şi  calculă  ecoul 
la  trei  sau  patru  secunde. 

Donald  intră  în  submarin  şi  închise  chepengul.  îl 
întîm-pinară  privirile  întrebătoare  ale  tovarăşilor  de 
drum. 

-  Asta-i  cea  mai  afurisită  chestie  pe  care  mi-a  fost 
dat  s-o  întîlnesc  vreodată,  începu  el.  Ne  aflăm 
într-un  soi  de  peşteră  care  pare  a  fi  fost,  pînă  nu 
demult,  inundată. 

-  Dar  acum  e  plină  cu  aer,  zise  Suzanne. 

-  E  clar  că-i  aer,  confirmă  Donald.  Dar  dincolo  de 
asta,  nu  ştiu  ce  să  mai  cred.  Poate  că  domnul 
Bergman  are  dreptate  şi  am  fost  traşi,  într-un  fel  sau 
altul,  în  pîntecele  muntelui. 

-  Mă  cheamă  Perry,  pentru  numele  lui  Dumnezeu! 
Dă-mi  lanterna,  mă  duc  să  arunc  şi  eu  o  privire! 

Perry  luă  lanterna  din  mîna  lui  Donald  şi  se  căţără 
stîngaci  pe  scăriţa  turelei.  Fu  nevoit  să  se  agaţe  cu 
cotul  de  ultima  treaptă  de  metal  şi  să-şi  vîre 
lanterna  în  buzunar  pentru  a  putea  ridica  chepengul 
masiv,  de  formă  tronconică.  Odată  ajuns  afară,  făcu 
exact  ce  făcuse  Donald,  inclusiv  testul  ecoului. 

-  Dumnezeule!  exclamă  el  făcînd  cale  întoarsă.  îi 
întinse  lanterna  Suzannei,  care  îşi  aştepta  rîndul. 

Cînd  se  întoarse  şi  ea,  rămaseră  toţi  trei  privind 
unul  la  celălalt  şi  clătinînd  din  cap.  Fiecare  spera  că, 
poate,  ceilalţi  ar  putea  oferi  o  explicaţie. 

-  Cred  că  situaţia  e  limpede,  începu  Donald.  Ne 
aflăm  într-un  mare  impas,  ca  să  nu  spun  mai  mult. 
De  la  Benthic  Explorer  nu  putem  aştepta  nici  un 
ajutor.  După  seria  aceea  de  cutremure,  e  firesc  să 
presupună  că  am  fost  victimele  unei  catastrofe. 
Poate  că  vor  trimite  o  sondă  cu  aparat  de  filmare, 
dar  aici  n-au  cum  să  ne  găsească;  oricum,  nici  noi 
nu  ştim  unde  naiba  ne  aflăm.  Pe  scurt,  sîntem 

complet  izolaţi,  fără  mijloace  de  comunicare  şi  cu 
provizii  limitate  de  hrană  şi  apă.  Aşadar... 
Donald  se  întrerupse,  dus  pe  gînduri. 

-  Aşadar,  ce  propui?  îl  îmboldi  Suzanne. 

-  Propun  o  incursiune  de  recunoaştere,  încheie 
Donald. 

-  Şi  ce  te  faci  dacă  peştera  asta  sau  ce-o  fi  se 
inundă  iar?  puse  Perry  problema. 

-  Cred  că  nu  avem  încotro  şi  trebuie  să  ne  asumăm 
riscul,  zise  Donald.  Eu  sînt  gata  să  merg  şi  singur. 
Rămîne  la  latitudinea  voastră  dacă  vreţi  să  mă 
însoţiţi  sau  nu. 

-  Merg  şi  eu,  i  se  alătură  Suzanne.  E  mai  bine, 
oricum,  decît  să  stau  aici  cu  braţele  încrucişate. 

-  Nici  eu  nu  rămîn  aici  de  unul  singur,  spuse  şi 
Perry. 

-  Bine,  zise  Donald.  Mai  avem  încă  două  lanterne. 
Le  luăm  cu  noi,  dar  nu  vom  folosi  decît  una  singură, 
să  facem  economie  de  baterii. 

-  Le  aduc  eu,  se  oferi  Suzanne. 

Donald  ieşi  primul  şi  coborî  pe  scara  exterioară  de 
metal  fixată  pe  turelă  şi  pe  cocă.  Aceasta  era 
destinată  accesului  în  submersibil  în  timpul 
verificărilor  preliminare  care  aveau  loc  pe  puntea 
din  spate  a  lui  Benthic  Explorer. 

Ajuns  pe  ultima  treaptă,  Donald  îndreptă  raza 
lanternei  în  jos  şi  estimă  că  Oceanus  zăcea 
scufundat  într-un  strat  de  mîl  gros  de 
cincizeci-cincizeci  şi  ceva  de  centimetri. 

-  S-a  întîmplat  ceva?  întrebă  Suzanne,  care  cobora 
imediat  în  urmă,  observînd  ezitarea  lui. 

-  încerc  să-mi  dau  seama  cam  cît  de  adînc  e 
nămolul  ăsta,  îi  răspunse  Donald. 

Agăţat  în  continuare  de  ultima  treaptă,  pilotul  îşi 
coborî  piciorul  drept,  care  se  înfundă  în  mîl  pînă  sub 
genunchi. 

-  N-o  să  fie  prea  plăcut,  li  se  adresă  el  celorlalţi. 
Nămolul  e  pînă  la  genunchi. 

-  Să  sperăm  că  asta  e  singura  problemă,  zise 
Suzanne. 

în  curînd  toţi  trei  se  aflau  în  noroi,  iar  singurele 
surse  de  lumină  erau  strălucirea  palidă  care 
răzbătea  prin  sasul  rămas  deschis  şi  raza  lanternei 
din  mîna  căpitanului.  Aceasta  din  urmă  străpungea 
timid  tenebrele.  Ceilalţi  doi  îşi  ţineau  lanternele 
stinse,  după  cum  hotărîseră.  în  spaţiul  imens  din  jur 
nu  se  auzea  nici  un  zgomot. 

Pentru  a  economisi  bateriile  submarinului,  Donald 
stinsese  aproape  toate  sursele  de  consum,  inclusiv 
ventilatorul.  Lăsase  aprinsă  numai  o  lumină  de 
control,  ca  să  îi  ajute  să  repereze  nava  la  întoarcere, 
în  caz  că  se  îndepărtau  prea  mult. 

-  E  înfricoşător,  remarcă  Suzanne,  scuturată  de  un 
fior. 

-  Eu  aş  folosi  un  cuvînt  mai  tare,  o  susţinu  Perry. 
Aşadar,  care-i  planul  de  bătaie?  vru  el  să  ştie. 

-  Cum  hotărîm  cu  toţii,  zise  Donald.  Eu  propun  să 
ne  îndreptăm  în  direcţia  în  care  arată  prova  lui 
Oceanus.  Acolo  se  pare  că  e  cel  mai  apropiat  perete, 
cel  puţin  după  cîte  mi-a  spus  mie  ecoul.  E 
aproximativ  înspre  vest,  preciză  el,  consultîndu-şi 
busola. 

-  Mi  se  pare  un  plan  rezonabil,  îl  seconda  Suzanne. 

-  Haideţi  să  mergem,  atunci,  li  se  alătură  şi  Perry. 
Micul  grup  porni,  cu  Donald  în  frunte,  Suzanne,  în 

urma  lui  şi  Perry,  ultimul.  înaintarea  era  anevoioasă 
din  cauza  mîl  ului  care  răspîndea  un  miros  uşor 

neplăcut.  Nu  vorbea  nimeni  şi  toţi  simţeau  acut 
precaritatea  situaţiei  în  care  se  aflau,  cu  fiecare  pas 
care  îi  îndepărta  de  submarin.  După  zece  minute 
Perry  ceru  insistent  să  se  facă  o  pauză.  Nu 
ajunseseră  la  nici  un  perete  şi  simţeau  cum  îi 
părăseşte  curajul. 

-  Nu-i  uşor  să  mergi  prin  nămolul  ăsta,  care  mai  şi 
pute,  vorbi  Perry,  ocolind  adevărata  problemă. 

-  Oare  cît  om  fi  mers?  întrebă  Suzanne  care,  ca  şi 
ceilalţi,  era  epuizata  de  efort. 

-  Nu  cine  ştie  ce,  să  fie  vreo  sută  de  metri, 
răspunse  Donald  întorcîndu-şi  privirea  spre 
submarinul  din  care  nu  se  mai  vedea  decît  o  pată 
slabă  de  lumină  în  negura  de  cerneală. 

-  Picioarele  mele  se  simt  ca  după  un  kilometru  şi 
mai  bine,  mărturisi  femeia. 

-  Cît  o  mai  fi  pînă  la  presupusul  perete?  întrebă  şi 
Perry. 

Donald  lansă  un  strigăt  în  direcţia  în  care  mergeau 
<şi  primi  ecoul  după  două  secunde. 

-  Aş  zice  c-ar  mai  fi  aproape  trei  sute  de  metri, 
estimă  el. 

Un  plescăit  neaşteptat  venit  din  stînga  lor  îi  făcu  să 
tresară  speriaţi.  Donald  smuci  fasciculul  lanternei  în 
direcţia  din  care  venea  zgomotul  şi  dădură  cu  ochii 
de  un  peşte  eşuat  care  agoniza  spasmodic  în  mîlul 
umed. 

-  Oh,  Doamne,  dar  ştiu  că  m-a  speriat  de  moarte, 
declară  Suzanne,  apăsîndu-şi  cu  mîna  inima  care-i 
bătea  nebuneşte. 

-  Şi  pe  mine  la  fel,  spuse  Perry. 

-  Toţi  sîntem  cu  nervii  la  pămînt  şi  e  de  înţeles, 
rezumă  Donald  situaţia.  Dacă  vreţi,  puteţi  să  vă 
întoarceţi  şi  continuu  eu  singur  recunoaşterea. 

-  Nu,  eu  merg  pînă  la  capăt,  îşi  luă  Suzanne  inima 
în  dinţi. 

-  Şi  eu  la  fel,  se  alătură  şi  Perry,  pe  care  ideea  de  a 
se  întoarce  singur  la  navă  îl  speria  mai  mult  decît 
aceea  de  a  se  tîrî  înainte  prin  nămol,  împreună  cu  ei. 

-  Atunci  haideţi  să-i  dăm  bătaie!  îi  îndemnă 
căpitanul  şi  o  luă  înainte,  urmat  de  ceilalţi  doi. 

înaintară  mai  departe  în  tăcere.  Fiecare  pas  făcut 
în  bezna  ostilă  le  înmulţea  spaimele  şi  îndoielile.  în 
urma  lor,  submarinul  era  înghiţit  tot  mai  mult  de 
tenebre.  După  alte  zece  minute  de  mers  se  simţeau 
ca  nişte  corzi  de  chitară  întinse,  gata  să  plesnească. 

Chiar  atunci  se  dezlănţui  alarma:  o  izbucnire  scurtă 
care  sparse  tăcerea  ca  o  salvă  de  tun,  făcîndu-i  pe 
toţi  trei  să  încremenească.  încercară  cu  disperare 
să-şi  dea  seama  de  unde  venea  sunetul  de  sirenă, 
însă  mulţimea  de  ecouri  suprapuse  făcea  cu 
neputinţa  acest  lucru.  în  clipa  următoare,  ca  la 
comanda,  se  repeziră  cu  toţii  înapoi,  spre 
submersibil,  în  al  cărui  precar  adăpost  îşi  puneau, 
instinctiv,  ultimul  fir  de  nădejde.  Se  pomeniră  îndată 
cu  nasul  în  mîlul  greţos,  care  le  împiedica 
înaintarea.  Se  ridicară  în  picioare,  încercînd  să 
alerge  din  nou,  cu  acelaşi  rezultat.  Se  resemnară 
atunci  şi,  fără  vorbă,  o  luară  la  pas  mai  domol.  După 
cîteva  minute  de  mers  îşi  dădură  seama  că  distanţa 
acoperită  era  insignifiantă  şi  că  era  inutil  să  insiste 
pe  ideea  retragerii.  Nu  apăruse  nici  un  semn  cum  că 
peştera  ar  urma  să  fie  din  nou  inundată,  aşa  că  se 
opriră  toţi,  unul  lîngă  altul,  cu  piepturile 
zbătîndu-li-se  după  aer. 

Ecourile  îngrozitoarei  alarme  se  stinseră  treptat, 
lăsînd  să  se  aştearnă  aceeaşi  linişte  nefirească  în 

întunericul  de  nepătruns,  care  îi  aducea  aminte  lui 
Perry  de  coşmarul  trăit  sub  plapuma  ce-l  sufoca. 
Suzanne  îşi  ridică  mîinile  în  dreptul  ochilor.  De  pe 
degete  i  se  prelingea  mîzga  aceea  despre  care  ştia 
că  e  o  combinaţie  de  cadavre  planctonice  şi 
excremente  ale  unor  miliarde  de  viermişori.  Simţea 
o  nevoie  disperată  să  se  şteargă  la  ochi,  dar  nu 
îndrăznea.  La  cîţiva  paşi  în  faţă,  Donald  se  întoarse 
spre  ei  şi  îl  zăriră  ca  pe  o  umbră,  căci  geamul 
lanternei  lui  era  acoperit  de  mîzgă.  Doar  albul 
ochilor  i  se  vedea  mai  clar. 

-  Pentru  numele  lui  Dumnezeu,  ce-a  fost  alarma 
asta?  reuşi  Suzanne  să  îngaime,  scuipînd  cîteva 
grăunţe  de  mizerie  care-i  intraseră  în  gură.  Nici  nu 
voia  să  se  gîndească  la  ce-ar  fi  putut  fi  chestiile 
alea. 

-  Mie  mi-a  fost  teamă  că  anunţă  o  nouă  inundaţie, 
recunoscu  Perry. 

-  Indiferent  de  sensul  ei  real,  pentru  noi  are  o 
semnificaţie  covîrşitoare,  zise  Donald. 

-  Ce  vrei  să  spui?  întreba  Perry. 

-  Eu  ştiu  ce  vrea  sa  spună,  interveni  Suzanne.  Vrea 
să  spună  că  locul  ăsta  nu  este  o  formaţiune 
geologică  naturală. 

-  Exact,  zise  Donald.  Trebuie  să  fie  o  relicvă  de  pe 
vremea  Războiului  Rece.  Şi  pentru  că  am  avut  acces 
la  dosare  ultrasecrete  ale  serviciului  submarinelor 
militare  ale  Statelor  Unite,  vă  pot  spune  că  instalaţia 
asta  nu-i  a  noastră.  Deci,  trebuie  să  fie  rusească! 

-  Vrei  să  spui  că  e  un  fel  de  bază  secreta?  întreba 
Perry,  rotindu-şi  privirile  prin  bezna  nesfirşită,  de 
data  aceasta  mai  degrabă  stupefiat  decît  speriat. 

-  E  singurul  lucru  la  care  mă  pot  gîndi,  confirmă 
Donald.  Un  fel  de  bază  pentru  submarine  nucleare. 

-  S-ar  putea  să  ai  dreptate,  zise  Suzanne.  Şi,  dacă-i 
aşa,  viitorul  nostru  e,  dintr-o  dată,  mai  luminos. 

-  Poate  că  da,  poate  că  nu,  îi  tăie  Donald  elanul.  în 
primul  rînd,  ne  putem  gîndi  la  asta  numai  în  cazul  în 
care  locul  ăsta  mai  este  controlat  de  cineva.  Pe 
urmă,  dacă  e  aşa,  ar  trebui  să  ne  punem  întrebarea 
în  ce  măsură  vor  ei  să  păstreze  secretul. 

-  Ei,  uite,  la  asta  nu  m-am  gîndit,  recunoscu 
Suzanne. 

-  Dar  Războiul  Rece  s-a  terminat,  obiectă  Perry. 
Doar  nu  e  cazul  să  ne  mai  îngrijoreze  toate  fiţele 
alea  de  capă  şi  spadă... 

-  Nu  toate  cadrele  din  armata  rusă  sînt  de  aceeaşi 
părere,  îl  contrazise  Donald.  Şi  ştiu  asta  pentru  că 
am  cunoscut  astfel  de  oameni. 

-  Aşadar,  ce  crezi  că  ar  trebui  să  facem  acum? 
puse  Suzanne  problema. 

-  Cred  că  avem  deja  răspunsul,  zise  Donald,  cu 
braţul  întins  înainte,  peste  umerii  celor  doi.  Uitaţi-vă 
acolo,  în  direcţia  în  care  ne  îndreptam  înainte  să 
auzim  alarma. 

Suzanne  şi  Perry  se  întoarseră.  La  circa  trei  sute  de 
metri  distanţă,  o  uşă  se  deschidea  încet  în  întuneric. 
O  fişie  albă  de  lumină  artificială  pătrunse  în  imensa 
grotă  întunecată,  aşternîndu-se  pînă  la  picioarele 
lor.  Deşi  erau  prea  departe  pentru  a  distinge  detalii 
în  interiorul  acelei  încăperi,  îşi  dădeau  seama  totuşi 
cu  uşurinţă  că  lumina  era  foarte  puternică. 

-  Prin  urmare,  avem  răspunsul  şi  la  întrebarea  dacă 
locul  ăsta  mai  e  sau  nu  controlat  de  oameni,  reluă 
Donald.  E  clar  că  nu  sîntem  singuri.  Mai  rămîne 
întrebarea:  cît  sînt  ei  de  bucuroşi  de  oaspeţi? 

-  Credeţi  c-ar  trebui  să  mergem  într-acolo?  întrebă 
Perry. 

-  Nu  prea  avem  de  ales,  îl  lămuri  Donald.  Mai 
devreme  sau  mai  tîrziu,  tot  vom  fi  nevoiţi  s-o  facem. 

-  Dar  de  ce  nu  ne-au  ieşit  ei  în  întîmpinare?  întreba 
Suzanne. 

-  Bună  întrebare,  zise  Donald.  Poate  că  are 
legătură  cu  genul  de  primire  pe  care  ni-l  pregătesc. 

-  Iar  mi  se  face  frică,  se  plînse  Suzanne.  E  de-a 
dreptul  straniu! 

-  Mie  mi-a  fost  frică  tot  timpul,  se  confesă  Perry. 

-  Haideţi  să-i  cunoaştem  pe  cei  cărora  le-am  căzut 
pradă,  zise  Donald.  Şi  să  sperăm  că  nu  ne  vor 
considera  spioni  şi  că  nu  ignoră  termenii  Convenţiei 
de  la  Geneva. 

Donald  îşi  îndreptă  spatele  şi  o  luă  înainte,  părînd 
că  nici  nu  mai  bagă  în  seamă  mîzga  lipicioasă  ce-l 
trăgea  de  picioare.  Trecu  astfel  pe  lîngă  cei  doi 
tovarăşi  ai  săi  care  nu  putură  să  nu-i  recunoască,  în 
sinea  lor,  curajul  şi  spiritul  de  conducător.  Perry  şi 
Suzanne  avură  o  clipă  de  şovăială  înainte  de  a-l 
urma  pe  fostul  comandant  de  Marină.  Nimeni  nu 
scotea  o  vorbă  în  timp  ce  îşi  tîrau  paşii  către  uşa 
deschisă  care  îi  aştepta.  Nu  ştiau  dacă  dincolo  de 
acea  uşă  aveau  să-şi  găsească  eliberarea  sau  vor 
avea  de  întîmpinat  alte  încercări  şi  chinuri  însă,  aşa 
cum  spusese  şi  Donald,  nu  aveau  de  ales. 

7 

Mersul  era  anevoios.  La  un  moment  dat,  Perry  se 
împiedică  şi  căzu  din  nou,  reuşind  să  se  umple  de 
noroi,  din  cap  pînă  în  picioare. 

-  Primul  lucru  pe  care-l  voi  cere  va  fi  un  duş, 
încercă  el  să  mai  însenineze  atmosfera.  Zadarnic 
însă,  căci  nu  primi  nici  un  răspuns. 

Pe  măsură  ce  se  apropiau  de  uşa  deschisa,  nutreau 
speranţa  că  presimţirile  lor  negre  vor  fi  destrămate. 

Nu  era  însă  nimeni  care  să-i  întîmpine,  iar  valul  de 
lumină  orbitoare  care  se  revărsa  în  beznă  îi 
împiedica  să  vadă  ceva  înăuntru.  Le  era  greu  pînă  şi 
să  privească  într-acolo  fără  să-şi  acopere  ochii. 
Cînd  se  mai  apropiară,  putură  observa  că  uşa  avea 
peste  o  jumătate  de  metru  grosime,  iar  de  jur 
împrejurul  ei  văzură  o  mulţime  de  buloane  de 
etanşare.  Marginile  portalului  masiv  erau  înclinate 
spre  interior,  trădînd  o  tehnică  destinată  rezistenţei 
la  presiunile  uriaşe  ale  apei  de  mare  care  umplea 
caverna. 

Cînd  ajunseră  la  mai  puţin  de  zece  metri  în  faţa 
peretelui  de  stîncă,  Suzanne  şi  Perry  se  opriră.  Nu  le 
venea  să  meargă  mai  departe  fără  să-şi  facă  o  idee 
mai  clară  despre  locul  în  care  urmau  să  intre. 
Studiară  cu  atenţie  uşa,  căutînd  sa  se  dumirească 
mai  bine.  în  interior,  pereţii,  podeaua  şi  tavanul 
păreau  a  fi  din  oţel  inoxidabil,  neted  ca  oglinda. 

Donald  o  luase  înainte  de  unul  singur,  dar  nu  păşi 
peste  prag,  ci  doar  se  aplecă  înăuntru  să  inspecteze 
locul,  ţinîn-du-şi  mîna  streaşină  la  ochi. 

-  Ei,  ce  vezi?  îi  strigă  Suzanne,  nerăbdătoare. 

-  E  o  cameră  mare,  pătrată,  căptuşită  cu  metal,  îi 
răspunse  Donald  peste  umăr,  ridicînd  glasul  la  rîndul 
său.  înăuntru  sînt  doar  două  sfere  strălucitoare, 
mari  cît  toate  zilele;  şi  nu  mai  văd  nici  o  altă  uşă,  în 
afară  de  asta.  Şi  nu-mi  dau  seama  de  unde  vine 
lumina. 

-  Nu-i  nimeni  acolo?  fu  rîndul  lui  Perry  să  întrebe. 

-  Nimeni,  zise  Donald.  A,  cred  că  sferele  astea  sînt 
din  sticlă  şi  au  cam  un  metru  şi  jumătate  în 
diametru  fiecare...  Veniţi  să  vedeţi  şi  voi! 

Perry  înălţă  din  umeri,  uitîndu-se  la  Suzanne: 

-  în  fond,  ce  rost  are  să  mai  amîni  inevitabilul? 

Suzanne,  care  îşi  ţinea  braţele  strînse  la  piept,  fu 
scuturată  de  un  fior. 

-  Tot  drumul  pînă  aici  am  sperat  să  scap  de 
sentimentul  ăsta  de  nelinişte,  dar  văd  că  nu-mi  dă 
pace.  Asta  n-are  cum  să  fie  o  bază  militară  pentru 
submarine.  Dacă  te  gîndeşti  mai  bine,  ridicarea 
marilor  piramide  egiptene  pare  o  joacă  de  copii  pe 
lîngă  tehnologia  de  construcţie  folosită  aici. 

-  Atunci  ce  crezi  c-ar  putea  fi?  întrebă  Perry, 
nedumerit. 

Suzanne  îşi  întoarse  privirea  către  submarinul  care, 
în  ciuda  distanţei  considerabile,  era  perfect  vizibil  în 
lumina  revărsată  prin  uşa  deschisa.  Dincolo  de  navă 
stăpînea  bezna. 

-  Zău  că  n-am  nici  cea  mai  vagă  idee,  recunoscu 
femeia. 

Cînd  îi  văzu  uitîndu-se  îndărăt,  Donald  păşi  peste 
prag  fără  să  mai  stea  pe  gînduri.  Nici  nu  intră  bine 
însă,  că  tălpile  înnămolite  în  contact  cu  podeaua  de 
metal  lustruit  alunecară  ca  pe  gheaţa  şi  îl  făcură  să 
bată  aerul  cu  mîinile  în  căutarea  unui  sprijin.  De 
cum  îşi  recăpăta  echilibrul,  Donald  pomi  să 
cerceteze  din  nou  încăperea.  Ochii  i  se  mai 
obişnuiseră  cu  lumina  şi  avu  surpriza  de  a  se 
confrunta  cu  propria  imagine  reflectata  în 
nenumărate  exemplare,  în  toate  direcţiile.  Nu  exista 
nici  cea  mai  mică  fisură  în  pereţi,  în  podea  sau  în 
tavan.  Singura  cale  de  acces  părea  să  fie  uşa  prin 
care  tocmai  intrase.  Mai  căută  o  dată  posibila  sursă 
a  luminii  aceleia  orbitoare,  dar  nu  avu  succes  nici  de 
data  aceasta.  în  fine,  ochii  îi  căzură  pe  cele  două 
sfere  enorme  de  sticlă  şi  simţi  că  i  se  taie  respiraţia. 
Acum,  mai  de  aproape,  distinse  că  sticla  nu  era 
chiar  opacă  şi  că  puteai  întrezări  conţinutul  lor. 

-  Suzanne,  Perry!  urlă  el.  Sînt  doi  oameni  închişi  în 
sferele  astea,  haideţi  odată  încoace! 

Cei  strigaţi  apărură  îndată  în  cadrul  uşii. 

-  Atenţie  la  podea,  alunecă  de  zici  că-i  gheaţă,  îi 
avertiză  Donald. 

înaintară  prudent,  cu  paşi  mărunţi,  tîrşîiţi, 
clătinîndu-se  pe  picioare.  Odată  ajunşi  lîngă  Donald, 
se  holbară  plini  de  curiozitate  la  mingile  mari  de 
sticlă. 

-  Măi,  să  fie!  exclamă  Suzanne.  Ăştia  plutesc 
într-un  fel  de  lichid... 

-  îi  recunoşti,  cumva?  o  provocă  pilotul. 

-  Ar  trebui  să-i  recunosc?  ridică  ea  din  sprîncene. 

-  Eu  parcă  i-aş  cunoaşte,  zise  Donald.  Cred  că  sînt 
doi  dintre  scufundătorii  noştri. 

Suzanne  făcu  ochii  cît  cepele,  neîncrezătoare.  Apoi, 
ca  să  vadă  mai  bine,  îşi  puse  mîinile  streaşină  la 
ochi  şi  se  aplecă  deasupra  uneia  dintre  cele  două 
sfere,  din  a  cărei  suprafaţă  opalescentă  ricoşa 
lumina  puternică  din  jur. 

-  Cred  că  ai  dreptate,  se  convinse  ea.  Chiar  disting 
emblema  Benthic  Explorer  de  pe  costumul  de 
neopren  şi  de  pe  cască. 

Perry  o  imită  pe  Suzanne,  umbrindu-şi  ochii  cu 
palmele  şi  aplecîndu-se  deasupra  sferei  pe  care  o 
scruta  ea.  Dintr-un  alt  unghi,  Donald  făcea  acelaşi 
lucru. 

-  Uite-I  că  respiră!  tresari  Perry.  Trăieşte,  ce  mai! 

-  Are  pe  abdomen  ceva  ca  un  aparat  legat  de  un 
fel  de  cordon  ombilical,  observă  Suzanne.  Voi  vedeţi 
cumva  unde  duce? 

-  Duce  dedesubt,  la  baza  acvariului,  spuse  Donald. 
Suzanne  se  dădu  un  pas  înapoi,  aplecîndu-se  să 

vadă  partea  de  dedesubt  a  sferei.  Aceasta  avea  la 

bază,  într-ade-văr,  o  parte  turtită  pe  care  era  fixată. 
Nu  se  vedea  însă  nici  o  legătură,  iar  dacă  exista 
vreuna,  probabil  că  intra  direct  prin  podea. 

-  Asta-i  o  ciudăţenie  la  fel  de  mare  ca  grota, 
comentă  Suzanne  ridicîndu-se  în  picioare.  întinse 
mîna  şi  atinse  sfera  cu  un  deget.  Arăta  ca  sticla,  ce-i 
drept,  dar  nu  era  sigură  că  era  chiar  sticlă. 

Se  ridicară  şi  ceilalţi. 

-  Cum  naiba  or  fi  ajuns  aici?  dădu  Perry  glas  uimirii 
sale. 

-  Sînt  multe  întrebări  şi  prea  puţine  răspunsuri, 
spuse  Donald  meditativ. 

-  încă  mai  crezi  că  avem  de-a  face  cu  o  bază 
militară?  i  se  adresă  Suzanne. 

-  Ce  altceva  ar  putea  fi?  se  apără  Donald. 

-  Dacă  scafandrii  noştri  trăiesc  în  bilele  astea,  eu, 
una,  nu-mi  pot  imagina  tehnologia  realizării  unei 
astfel  de  performanţe,  zise  Suzanne  cu  prudenţă. 
Arată  ca  doi  embrioni  uriaşi,  uitaţi-vă  şi  voi.  N-am 
explicaţie  nici  pentru  existenţa  grotei  monstruoase 
în  care  am  eşuat,  nici  pentru  camera  asta  în  care  ne 
aflăm. 

-  Uşa!  strigă  Perry  disperat. 

Ochii  celorlalţi  se  îndreptară  spre  uşa  masivă  care 
tocmai  se  închidea  singură,  fără  zgomot.  într-un 
avînt  frenetic,  se  repeziră  cu  toţii  să  împiedice 
catastrofa,  însă  podeaua  alunecoasă  îi  împiedica  să 
înainteze.  Pînă  să  ajungă  la  uşă,  aceasta  era  deja 
aproape  închisă.  Se  chinuiră  zadarnic  s-o  deschidă 
la  loc,  uitînd,  în  disperarea  lor,  cu  ce  monstru 
metalic  aveau  de-a  face.  O  bufnitură  înfundată  puse 
punct  efortului  lor,  după  care  urmă  zgomotul  zecilor 
de  zăvoare  înfigîndu-se  în  locaşurile  lor. 

Cuprinşi  de  groază,  cei  trei  nefericiţi  se  dădură 
înapoi  din  faţa  uşii. 

-  Acum  sîntem  chiar  prizonieri.  E  clar,  cineva 
manevrează  toată  maşinăria  asta,  constata  grav 
Suzanne,  în  timp  ce  privirile  îi  rătăceau 
neputincioase  prin  noua  temniţă. 

-  Sigur  sînt  ruşii,  zise  Donald. 

-  Mai  termină  cu  ruşii,  îl  repezi  Suzanne.  Ai  stat 
prea  mult  în  armată  şi  acum  nu  mai  vezi  decît 
duşmăniile  trecutului,  peste  tot.  Aici  nu-i  vorba  de 
ruşi. 

-  De  unde  ştii  tu?  se  răsti  Donald.  Şi  te  rog  să  nu 
mă  insulţi  pentru  că  mi-am  servit  ţara. 

-  Te  rog,  nu  mă  înţelege  greşit,  se  înmuie  Suzanne. 
N-am  vrut  să  te  jignesc.  Dar  uită-te  şi  tu  la  toate 
astea,  aici  nu-i  mînă  de  pămîntean!  Pentru 
Dumnezeu,  uită-te  la  lumina  asta,  care-i  egală  peste 
tot  ca  intensitate,  dar  nu  provine  din  nici  o  sursă 
concretă  şi  nici  nu  aruncă  umbre. 

Perry  întinse  mîinile  în  faţă,  căutîndu-le  zadarnic 
umbra.  Donald  îi  urmări  experimentul  fără  a  mai 
catadicsi  să-l  repete  şi  el. 

-  E  un  flux  uniform  de  fotoni  care  intră  cumva  prin 
pereţii  ăştia,  lansa  Suzanne  ipoteza.  Şi  dac-ar  fi 
să-mi  dau  cu  părerea,  aş  zice  că  lumina  asta  conţine 
un  procent  considerabil  de  ultraviolete. 

-  Cum  poţi  vedea  asta?  fu  Perry  curios. 

-  Nu  se  vede  propriu-zis,  recunoscu  Suzanne, 
pentru  că  ochiul  omului  nu  percepe  razele 
ultraviolete.  Numai  că  eu  disting  o  degradare  clară 
în  albastrul  salopetelor  noastre  şi  în  cafeniul 
echipamentului  tău  de  jogging. 

Perry  îşi  privi  îmbrăcămintea,  însă  nu  remarcă  nici 
o  schimbare;  culoarea  costumului  său  sport  era 
aceeaşi  pe  care  o  ştiuse  dintotdeauna. 

-  Sferele!  strigă  Donald. 

Ca  la  comandă,  toate  privirile  se  îndreptară  spre 
bilele  de  sticlă,  a  căror  opalescenţă  se  intensificase 
atît  de  mult,  încît  răspîndeau  o  strălucire  ca  de 
văpaie.  O  clipă  mai  tîrziu  amîn-două  se  deschiseră 
cu  un  pocnet  sec,  începînd  de  la  partea  superioară, 
ca  două  flori  ce-şi  scutură  petalele.  Cei  doi 
scufundători  fură  aruncaţi  pe  podea,  împreună  cu 
lichidul  care-i  găzduise  pînă  atunci. 

Tot  Donald  îşi  reveni  primul  şi  se  repezi  spre 
Richard  cît  putu  de  repede.  Văzînd  că  omul,  încă 
inconştient,  încearcă  să  respire,  căpitanul  îi  scoase 
casca  de  pe  cap  şi  o  azvîrli  deoparte.  Richard  fu 
zguduit  de  un  acces  de  tuse. 

La  rîndul  său,  Perry  se  grăbi  să-l  ajute  pe  Michael.  îi 
îndepărtă  casca,  însă  acesta  nu  dădea  semne  că 
respiră.  Perry  îşi  aminti  de  exerciţiile  de  prim-ajutor 
şi  îl  scoase  pe  Michael  dintre  resturile  sferei  sparte 
trăgîndu-l  de  cordonul  care  îi  rămăsese  ataşat  pe 
abdomen.  Se  asigură  că  victima  nu  are  nimic  în 
gură,  îl  apucă  de  nas  cu  două  degete  şi  îi  aplică 
respiraţia  gură  la  gură.  Nu  apucă  s-o  facă  a  doua 
oară,  că  Michael  şi  deschise  ochii,  împingîndu-l  pe 
Perry  la  o  parte  şi  stropşindu-se  la  el: 

-  Ce  naiba  faci,  omule? 

-  îţi  făceam  respiraţie  gură  la  gură,  pentru  că  nu 
respirai,  îi  răspunse  Perry,  ridicîndu-se  în  picioare. 

-  Ba  uite  că  respir,  crede-mă  că  respir,  se  răsti 
Michael  ştergîndu-se  scîrbit  la  gură  cu  dosul  mîinii. 

Tuşea  lui  Richard  se  întrerupse  brusc.  Clipi  de 
cîteva  ori,  ca  să  alunge  lacrimile  adunate  în  ochi  din 

cauza  efortului.  Primul  lucru  pe  care  îl  făcu  fu  să  se 
uite  după  Michael.  Văzîndu-şi  prietenul  teafăr,  îşi 
plimbă  privirile  prin  încăpere  şi  abia  la  urmă  îi  băgă 
în  seamă  pe  ceilalţi. 

-  Care-i  treaba?  Ce  s-a-ntîmplat?  rosti  el  în  cele  din 
urmă. 

-  Asta  e  întrebarea  de  o  sută  de  puncte,  i-o 
întoarse  Perry. 

-  Unde  mama  naibii  ne  aflăm?  continuă  Richard, 
arun-cîndu-şi  încă  o  dată  privirile  prin  cameră.  De 
data  aceasta,  o  umbră  de  perplexitate  îi  întuneca 
faţa. 

-  lată  o  întrebare  la  fel  de  interesanta,  zise  Perry. 

-  Aţi  venit  după  noi  în  timpul  scufundării?  îl  întrebă 
Donald  pe  Richard. 

Confuzia  mai  întîrzie  doar  o  clipă  pe  chipul  acestuia 
din  urma,  căci  întrebarea  lui  Donald  îl  ajută  să-şi 
recapete  memoria. 

-  O,  Doamne!  strigă  el.  Ne-am  scufundat  la  o  mie 
de  metri  şi  n-am  făcut  decompresia!  Michael, 
trebuie  să  intrăm  în  modul,  repede! 

Richard  se  ridică  cu  greutate.  Picioarele  nu  prea-l 
ajutau,  mai  cu  seamă  că  podeaua  era  alunecoasă. 

-  Uşurel,  îl  potoli  Donald,  apucîndu-l  de  braţ  ca  să 
nu  cadă.  N-avem  nici  un  modul  de  decompresie  aici. 
Pe  de  altă  parte,  văd  că  nu  prezentaţi  nici  un 
simptom  de  compresie,  nici  o  crampă. 

Confuzia  lui  Richard  reveni,  mai  adîncă  de  data 
aceasta,  îşi  întinse  braţele  şi  picioarele,  să-şi  verifice 
încheieturile.  Clipind  nervos,  îşi  roti  iar  privirile  în 
jur,  pînă  cînd  îi  căzură  pe  cordonul  ombilical  ce-l 
ţinea  legat  de  baza  sferei  de  unde  ieşise. 

-  Şi  ăsta  ce  mă-sa  mai  e?  izbucni  el.  Apucă 
mănunchiul  de  tuburi  şi  fire,  dar  îi  dădu  imediat 

drumul,  speriat,  cu  o  expresie  de  scîrbă  pe  chip: 
Aoleu,  e  moale,  parc-arfi  maţele  cuiva! 

-  Trebuie  să  fie  un  dispozitiv  de  întreţinere  a 
funcţiilor  vitale,  presupuse  Suzanne.  Erau  primele  ei 
cuvinte  de  cînd  ieşiseră  scafandrii  din  cele  două 
sfere.  Cred  că  are  legătură  şi  cu  faptul  că  vă  simţiţi 
bine,  deşi  nu  aţi  făcut  decompresia,  mai  adăugă  ea. 

Richard  atinse  cu  sfială  cordonul,  al  cărui  capăt 
ataşat  de  abdomenul  său  avea  forma  unui  trunchi 
de  con  şi  un  diametru  de  circa  zece  centimetri  la 
partea  superioară.  De  cum  îl  atinse,  acesta  se 
desprinse  fără  nici  o  greutate  şi  căzu.  îl  prinse  în 
mînă  şi  îi  examină  atent  capătul,  din  care  ieşeau  de 
jur-împrejur  fire  subţiri  ca  nişte  viermişori,  cu 
capetele  ascuţite,  pline  de  sînge.  Dîndu-şi  seama  că 
e  sîngele  lui,  Richard  păli  şi  scoase  un  strigăt  de 
groază.  Lăsă  să-i  cadă  din  mînă  sinistrul  obiect,  iar 
acesta  se  retrase  în  podeaua  sferei,  asemenea  unui 
fir  de  aspirator.  Speriat,  Richard  desfăcu  febril 
fermoarul  de  la  costumul  său  de  neopren,  îşi  privi 
stomacul  şi  ţipă  din  nou.  Avea  şase  înţepături 
dispuse  circularîn  jurul  buricului. 

Michael,  atent  la  toate  mişcările  prietenului  său,  se 
ridică  greoi  în  picioare  şi  se  uită  cu  teamă  în  jos, 
pînă  dădu  cu  ochii  de  un  dispozitiv  identic  lipit  de 
stomacul  său.  îl  atinse  uşor  cu  degetul  arătător. 
Chipul  lui  oglindea  aceeaşi  expresie  de  groază  şi 
scîrbă.  Respiră  uşurat  cînd,  ca  şi  mai  înainte, 
cordonul  se  desprinse  imediat  şi  se  retrase. 
Descheindu-şi  costumul,  constată  aceleaşi  urme  de 
înţepături  în  jurul  buricului. 

Măi,  lua-m-ar  mama!  exclama  Michael, 
înfiorîndu-se.  Parcă  ne-ar  fi  înţepat  cu  ţepuşa  de 
gheaţă.  Şi  eu,  care  nu  suport  sîngele... 

Richard  îşi  încheie  costumul  la  loc  şi  încercă  să 
facă  cîţiva  paşi,  dar  simţind  că  nu-l  ţin  picioarele,  se 
sprijini  de  un  perete. 

-  Fraţilor,  mă  simt  de  parc-aş  fi  fost  drogat,  zise  el. 

-  Eu  mă  simt  de  parcă  m-ar  fi  călcat  un  camion,  i 
se  alătură  Michael. 

-  Unde  e  Mazzola?  întrebă  Richard. 

-  N-avem  nici  cea  mai  mică  idee,  răspunse  Donald. 
Ce  s-a  întîmplat  în  timpul  scufundării? 

Richard  se  scărpină  la  ceafă.  La  început,  nu-şi  mai 
aducea  aminte  decît  episodul  din  modulul  de 
compresie.  împreună  cu  Michael,  reuşiră  însă, 
treptat,  să  reconstituie  frînturi  din  cele  întîmplate  în 
timpul  scufundării. 

-  Asta-i  tot?  îi  întrebă  Donald.  Nimic  din  ce  s-a 
întîmplat  după  ce  aţi  ieşit  din  clopot? 

Clătinară  amîndoi  din  cap. 

-  Dar  cu  voi  ce  s-a  întîmplat,  de  arătaţi  ca  ieşiţi 
dintr-o  cocină?  întrebă  Richard  la  rîndul  său.  Fără  să 
mai  aştepte  însă  răspunsul,  se  uită  atent  la  pereţii 
încăperii.  Şi  ăsta  ce  e,  un  soi  de  spital,  ceva? 

-  Nu  e  nici  un  spital,  îl  lămuri  Donald.  Nu  ştim  nici 
noi  prea  multe,  ştim  doar  cum  am  ajuns  aici,  şi  asta 
include  şi  motivul  pentru  care  ne-am  murdărit  în 
halul  ăsta. 

-  Mă  rog,  tot  e  ceva.  Dă-i  bătaie!  se  pregăti  Richard 
să  asculte. 

Donald  îşi  depănă  povestea  în  faţa  celor  doi 
scafandri  care  şedeau  ghemuiţi,  sprijiniţi  de  perete. 
Le  venea  greu  să  înghită  tot  ce  auzeau,  de  aceea 
ochii  lor  se  îngustară  a  neîncredere. 

-  Hai,  mai  las-o  baltă!  se  stropşi  Richard,  privindu-i 
pe  cei  trei  cu  un  aer  bănuitor.  Da'  ce-i  ăsta,  film  SF? 

-  Nu-i  nici  un  SF,  îl  asigură  Donald. 

-  Uitaţi-vă  şi  voi  la  camera  asta,  interveni  şi 
Suzanne. 

-  la  ascultaţf!  reluă  Donald,  încercînd  să  se 
stăpînească.  Chiar  nu-şi  aminteşte  nici  unul  din  voi 
cum  a  ajuns  aici?  N-aţi  văzut  pe  nimeni? 

Richard  scutură  din  cap  şi  împinse  cu  piciorul 
rămăşiţele  uneia  din  cele  două  sfere.  Materialul  îşi 
pierduse  cu  totul  consistenţa  rigidă  şi  devenise 
flasc. 

-  Vorbiţi  serios  cînd  ziceţi  că  noi  am  fost  în  chestiile 
astea?  Parcă  spuneaţi  că  erau  din  sticlă,  dar  văd  că 
n-arată  nici  pe  departe  a  sticlă. 

-  Pînă  acum  cîtva  timp  aşa  arătau,  îl  asigură 
Suzanne. 

-  Noi  sîntem  de  părere  că  aici  e  o  bază  de 
submarine  a  ruşilor,  ţinu  Donald  să  le  aducă  şi  lor  la 
cunoştinţă  bănuielile  lui. 

-  Pardon,  asta  e  părerea  ta,  îl  corectă  Suzanne. 

-  Ruşi,  ai  zis?  Pe  bune?  sări  Richard. 

Şi  el,  şi  Michael  priviră  în  jurul  lor,  de  data  aceasta 
cu  o  curiozitate  inflamată  de  un  interes  brusc.  îşi 
trecură  palmele  pe  lustrul  orbitor  al  pereţilor,  iar 
Richard  ciocăni  cu  degetele  în  metalul  perfect 
neted. 

-  Ce-o  fi  chestia  asta,  titan?  gîndi  el  cu  glas  tare. 
Suzanne  dădu  să-i  răspundă,  însă  fu  întreruptă  de 

un  şuierat.  Toate  privirile  se  întoarseră  spre  locul 
unde  fuseseră  plantate  cele  două  sfere.  Din  orificiile 
rămase  în  podea  ieşeau  valuri  de  vapori  şi  încăperea 
fu  inundata  de  un  miros  acru  ce  stîrni  lacrimi  în  ochii 
prizonierilor. 

-  Ne  gazează!  mai  apucă  Suzanne  să  strige,  înainte 
de  a  fi  copleşită  de  o  tuse  violentă. 

Cuprins  de  groază,  grupul  se  dădu  instinctiv  înapoi, 
încercînd  să  se  ferească  din  calea  gazelor.  Zadarnic 
însă,  cari  zidul  rece  de  metal  le  tăie  curînd 
retragerea.  Toţi  erau  scuturaţi  de  convulsii  de  tuse 
şi  îşi  strîngeau  pleoapele  peste  ochii  arşi  de 
usturime. 

-  La  podea!  comandă  Donald. 

Se  trîntiră  imediat  pe  burtă,  acoperindu-şi  disperaţi 
faţa  şi  ochii  cu  mîinile.  Numai  Perry  rămase  în 
picioare  şi  se  repezi  împleticit  la  uşa  prin  care 
intraseră,  lovind-o  cu  pumnii  şi  urlînd  să  i  se 
deschidă.  Uşa  nu  se  clinti,  fireşte.  în  ciuda  panicii 
care  pusese  stăpînire  pe  el,  Perry  avu  totuşi 
prezenţa  de  spirit  de  a  observa  că  nu  avea  nici  un 
simptom  de  leşin,  nici  măcar  de  ameţeală. 

Perry  se  concentra  să-şi  stăpînească  tuşea  şi  se 
forţă  să  întredeschidă  ochii  o  clipă,  în  ciuda 
usturimii.  Toată  încăperea  era  înecată  într-o  ceaţă 
care-l  împiedica  să  vadă  la  doi  paşi;  observă  totuşi 
că  avea  braţele  goale  şi  se  întrebă  ce  s-o  fi  întîmplat 
cu  mînecile  treningului  său.  Contrariat,  privi  mai 
atent,  ca  să  vadă  că  acestea  atîrnau  în  zdrenţe  pe 
lîngă  corp,  de  parcă  şi-ar  fi  băgat  braţele  în  acid.  O 
clipă  mai  tîrziu,  simţind  răcoare  pe  tot  corpul,  Perry 
îşi  pipăi  pieptul  cu  palmele  şi  ajunse  repede  la 
concluzia  că  nu  numai  mînecile,  ci  toată 
îmbrăcămintea  i  se  dezintegra  treptat. 

Perry  îşi  aminti  brusc  de  coşmarurile  în  care  se  visa 
dezbrăcat  în  public.  Se  repezi  să-şi  adune  la  loc 
zdrenţele  care  îi  alunecau  de  pe  trup,  dar  simţea 
cum  materialul  i  se  topeşte  în  mînă. 

-  Hainele!  strigă  el  către  ceilalţi.  Gazul  ăsta  ne 
dizolvă  hainele! 

Cum  ceilalţi  erau  încă  paralizaţi  de  frică,  nu  primi 
răspuns  imediat,  aşa  că  se  repezi  poticnit  prin  norul 
de  ceaţă  şi  aproape  se  împiedică  de  trupul  lui 
Donald. 

-  Gazul  ne  dizolvă  hainele,  repetă  el,  dar  nu  simt 
nici  un  efect  asupra  creierului. 

Donald  se  ridică  în  capul  oaselor.  într-adevăr, 
costumul  lui  suferise  aceeaşi  transformare  ca 
treningul  lui  Perry.  Deşi  nu  putea  deschide  ochii  din 
cauza  usturimii,  nu  trebui  decît  să  se  pipăie  ca  să-şi 
dea  seama  că  era  în  pielea  goală.  Strigă  către 
ceilalţi: 

-  Perry  are  dreptate! 

Ca  şi  Perry,  Suzanne  reuşea  să-şi  mai  mijeacă 
ochii,  ceea  ce  îi  dădu  voie  să  observe  la  rîndul  ei  că 
nu  era  vorba  de  vreo  glumă.  Hainele  pur  şi  simplu  i 
se  topeau  şi  alunecau  de  pe  trupul  ei,  în  schimb 
starea  mentală  era  intactă,  în  ciuda  senzaţiei 
neplăcute  din  gît  şi  din  piept.  Oarecum  uşurată  de 
această  din  urmă  constatare,  femeia  se  ridică  în 
picioare. 

Richard  şi  Michael  se  opintiră  şi  ei  în  capul  oaselor, 
tuşind  zdravăn.  Simţindu-se  încă  ameţiţi,  ei  nu 
puteau  spune  exact  dacă  gazul  le  afecta  sau  nu 
cunoştinţa,  însă  efectul  asupra  sistemului  lor 
respirator  era  mai  pregnant  decît  la  ceilalţi. 

-  Costumul  meu  subacvatic  n-are  nimic,  reuşi 
Richard  să  strecoare  între  două  accese  de  tuse. 
Făcu  apoi  greşeala  să-şi  treacă  mîna  peste  umăr, 
lucru  care  avu  darul  de  a-i  destrăma  tot 
echipamentul,  care  se  prefăcu  în  mii  de  biluţe  mici 
în  urma  depolimerizării  instantanee  a  neoprenului. 

Văzînd,  printre  gene,  ce  soartă  avusese  costumul 
de  scafandru  al  tovarăşului  său,  Michael  se  feri  să 

şi-l  atingă  pe  al  lui.  îi  era  teamă  pînă  şi  să  mai  mişte 
vreun  deget.  Richard  rezolvă  repede  situaţia, 
plesnindu-şi  amicul  peste  umăr.  Preţ  de  o  clipă  nu 
se  întîmplă  nimic,  apoi  costumul  se  prelinse  de  pe 
trupul  lui  Michael  ca  nişte  picături  de  ploaie. 

Deodată,  fură  întrerupţi  de  sunetul  unei  alarme  şi 
pe  peretele  din  faţa  uşii  porni  să  clipească  o  lumină 
roşie.  Pînă  atunci,  peretele  acela  -  ca  de  altfel 
întreaga  încăpere  -  păruse  a  nu  avea  nici  o  fisură. 
Chiar  sub  lumina  intermitentă,  cei  cinci  prizonieri 
întrezăriră,  prin  pîcla  groasă,  conturul  unei  intrări. 
Alarma  încetă  după  puţin  timp,  însă  lumina  roşie 
continua  să  clipească.  Auziră  un  şuierat  ascuţit,  ca 
acela  făcut  de  aerul  ce  pătrunde  sub  presiune 
printr-o  fantă  strîmtă. 

Perry  înainta  prudent  în  direcţia  luminii  roşii. 
Apropiindu-se,  văzu  conturul  noii  uşi  din  ce  în  ce  mai 
distinct.  Atinse  marginile  cu  mîna  şi  simţi  un  curent 
puternic  de  aer.  lată  explicaţia  şuieratului,  gîndi  el. 
Pipăi  cu  piciorul  să  vadă  dacă  podeaua  era  la  acelaşi 
nivel  dincolo  de  prag,  apoi  păşi  în  partea  cealaltă. 
Simţind  o  uşurare  bruscă,  îşi  dădu  seama  că  aerul 
sub  presiune  forma  o  perdea  protectoare  în  cadrul 
uşii,  pentru  a  împiedica  gazele  să  iasă  în  coridorul  în 
care  se  afla  acum.  Pereţii,  podeaua  şi  plafonul 
coridorului  erau  din  acelaşi  metal  lustruit  ca  şi 
camera  pe  care  tocmai  o  părăsise,  însă  lumina  era 
mult  mai  blîndă.  La  vreo  şapte  metri  în  faţă, 
coridorul  dădea  într-o  altă  încăpere.  Perry  îşi  iţi 
capul  prin  perdeaua  de  aer: 

-  Mai  e  o  cameră  şi  nu  e  nimeni,  strigă  el.  Haideţi 
repede! 

Tot  restul  grupului  se  grăbi  să-i  urmeze  îndemnul. 
Suzanne  îl  dirija  pe  Donald,  care  încă  nu  suporta  să 

deschidă  ochii.  într-un  minut  se  aflau  deja  în  coridor, 
unde  nu  mai  era  nici  urmă  din  gazul  acela  care-i 
chinuise  atît.  Fură  cuprinşi  de  o  uşurare  care  îi  făcu 
să  uite  cu  totul  că  erau  goi  puşcă.  îi  preocupa  mai 
degrabă  camera  ce  li  se  deschidea  în  faţa  ochilor. 

-  Daţi-i  drumul,  îi  îmboldi  Donald,  făcîndu-i  semn 
lui  Perry  s-o  ia  înainte,  de  vreme  ce  preluase  deja 
iniţiativa. 

Perry  se  lipi  însă  de  perete  şi  îi  făcu  semn  lui 
Donald  să  treacă. 

-  Eu  cred  că  tu  trebuie  să  fii  primul;  în  fond,  tot  tu 
eşti  căpitanul. 

Donald  consimţi  cu  o  mişcare  din  cap  şi  se  strecura 
pe  lîngă  ceilalţi.  Perry  îl  seconda,  urmat  de  Suzanne. 
Cei  doi  scafandri  încheiau  plutonul. 

-  Acum  e  limpede  ce  se  petrece,  spuse  Donald. 

-  Mă  bucur  că  măcar  ţie  ţi-e  limpede,  bombăni 
Perry. 

-  Ce  vrei  să  spui?  îi  ceru  Suzanne,  mai  pe  şleau. 

-  Sîntem  pregătiţi  pentru  interogatoriu,  îi  lămuri 
căpitanul.  E  un  joc  psihologic:  îi  răpeşti  omului 
simţul  identităţii  ca  să-i  înfrîngi  rezistenţa, 
îmbrăcămintea  e,  desigur,  o  parte  a  identităţii 
noastre,  nu? 

-  La  mine  nu  se  pune  problema  de  vreo  rezistenţă, 
declară  Perry.  Sînt  gata  să  spun  oricui  orice  ar  vrea 
să  ştie. 

-  Donald,  vrei  să  spui  că  ştii  şi  ce  fel  de  gaz  era 
acela?  întrebă  Suzanne. 

-  Nu,  asta  nu  ştiu,  recunoscu  cel  întrebat. 

Donald  se  opri  în  faţa  pragului  şi  aruncă  o  privire  în 
noua  încăpere.  Mult  mai  mică  decît  prima,  era  totuşi 
căptuşită  cu  acelaşi  metal  misterios.  Din  locul  unde 
se  afla  văzu,  într-o  parte,  o  uşă  de  sticlă  în  spatele 

căreia  se  întindea^  un  coridor  alb,  cu  tablouri 
înrămate  pe  pereţi.  în  interiorul  camerei  observă  că 
podeaua  se  înclină  din  toate  părţile  spre  mijloc. 
Acolo  se  afla  un  orificiu  acoperit  cu  un  grătar. 
Tavanul,  de  asemenea,  era  ţuguiat  către  centru, 
unde  se  vedea  un  grătar  similar. 

-  Ei?  făcu  Suzanne  curioasă,  căci  din  locul  în  care 
se  afla  nu  putea  să  vadă  mare  lucru. 

-  Peisajul  e  promiţător,  raportă  Donald.  E  un 
coridor  în  spatele  unei  uşi  de  sticlă  şi  arată  destul  de 
normal. 

-  Atunci  să-i  dăm  bătaie,  se  auzi  îndemnul 
nerăbdător  al  lui  Richard  din  spatele  Suzannei. 

Ţinîndu-se  cu  amîndouă  mîinile  de  marginea  uşii, 
Donald  puse  mai  întîi  un  picior  pe  podeaua  înclinată, 
apoi  şi  pe  celălalt.  Cum  se  aştepta  de  altfel,  începu 
să  alunece  imediat  ce  dădu  drumul  la  mîini.  Bătînd 
aerul  cu  braţele,  alunecă  astfel  cam  un  metru,  după 
care  panta  se  îndulci  treptat,  pînă  aproape  de 
orizontal.  Se  întoarse  ca  să-şi  avertizeze  tovarăşii. 

Toată  lumea  înaintă  cu  prudenţa  -  mai  puţin 
Michael.  Crescuse  în  Chelsea,  Massachusetts,  şi 
jucase  hochei  de  la  vîrsta  de  cinci  ani.  Numai  că 
înclinaţia  podelei  îl  luă  prin  surprindere  şi  picioarele 
zburară  de  sub  el,  făcîndu-l  să  intre  în  ceilalţi  ca  o 
bilă  de  popice.  într-o  secundă,  tot  grupul  era  un 
ghem  de  braţe  şi  picioare  goale. 

Dă-o-ncolo  de  treabă!  se  răsti  Donald 
extrăgîndu-se  cu  greu  din  încîlceală,  după  care  o 
ajuta  pe  Suzanne. 

Ceilalţi  se  ridicară  singuri.  Michael  nu  avea  nici  cel 
mai  mic  sentiment  de  vinovăţie.  Dimpotrivă, 
profitînd  de  faptul  că  îşi  recăpătase  vederea,  era 
ocupat  să  contemple  trupul  Suzannei.  Richard  trase 

o  înjurătura  şi-l  altoi  pe  Michael  peste  cap;  acesta  nu 
se  lăsă  mai  prejos,  ceea  ce  îi  aduse  pe  amîndoi  din 
nou  la  podea. 

-  Terminaţi  odată!  urlă  Donald  la  ei  şi,  atent  să  nu 
cadă  şi  el,  se  aplecă  să-i  despartă.  Cei  doi  nu  se 
împotriviră,  deşi  continuau  să-şi  arunce  priviri 
furioase  unul  altuia. 

-  O,  Doamne,  priviţi!  strigă  Suzanne  cu  ochii  la  uşa 
prin  care  intraseră.  Aceasta  se  închidea  fără  zgomot 
şi  fără  a  lăsa  vreo  urmă,  de  parcă  spaţiul  s-ar  fi 
umplut  cu  metal  topit.  în  sfirşit,  peretele  rămase 
compact,  fără  nici  cea  mai  mică  fisură. 

-  Dacă  n-aş  fi  văzut  asta  cu  ochii  mei,  n-aş  fi 
crezut-o  în  ruptul  capului,  spuse  Perry.  E  ceva 
supranatural,  ca  un  trucaj  de  film. 

-  Nici  eu  nu  înţeleg  tehnologia,  dar  cred  că  aşa 
ceva  e  de  ajuns  ca  să  elimine  ipoteza  cu  ruşii, 
comentă  Suzanne. 

Deodată,  privirile  tuturor  fură  atrase  spre  grătarul 
din  mijloc,  de  unde  răzbătea  un  bolborosit  ciudat. 

-  A,  nu!  făcu  Suzanne.  Acum  ce  mai  e? 

Nimeni  nu  mai  apucă  să  răspundă  ceva,  căci 
văzură  cum  prin  grătar  ieşea  un  lichid  limpede,  care 
putea  foarte  bine  să  fie  doar  apă.  Se  traseră  cu  toţii 
îndărăt,  apoi  se  repeziră  către  uşa  de  sticlă. 
Podeaua  lunecoasă  şi  înclinată  îi  aduse  însă  repede 
în  patru  labe.  Primul  care  ajunse  cu  chiu,  cu  vai,  la 
uşă  prinse  a  bate  în  ea  cu  pumnii,  încercînd  cu 
disperare  să  o  deschidă. 

înapoia  lor  ţîşnea  acum  din  canalul  central  o 
adevărată  fintînă  arteziană,  iar  nivelul  creştea  rapid, 
în  cîteva  minute  le  ajunsese  deja  în  dreptul  pieptului 
şi  curînd  se  văzură  nevoiţi  să  calce  apa,  privind  cu 
groază  tavanul  care  se  apropia  din  ce  în  ce  mai 

mult.  Chiar  dacă  ar  fi  fost  în  stare  să  calce  apa  la 
nesfirşit,  urmau  să  rămînă  fără  aer.  Se  îngrămădiră 
cu  toţii  la  mijloc,  luptînd  instinctiv  pentru  încă  o  gură 
de  aer.  Richard  şi  Michael,  cei  mai  puternici 
înotători,  se  aflau  chiar  sub  centrul  cupolei  şi,  cu 
degetele  vîrîte  prin  grătar,  încercau  cu  disperare  să-l 
disloce.  Eforturile  lor  fură  zadarnice  însă;  gratiile  nu 
se  clinteau,  iar  apa  continuă  să  se  înalţe  pînă  cînd 
atinse  culmea  tavanului. 

De  îndată  ce  se  treziră  cu  toţii  sub  apă,  încăperea 
începu  să  se  golească  într-un  ritm  uimitor  de  rapid, 
în  cîteva  secunde  putură  să  iasă  din  nou  la 
suprafaţă,  iar  cîteva  minute  mai  tîrziu  Richard  şi 
Michael,  cei  mai  înalţi  dintre  toţi,  simţiră  podeaua 
sub  picioare.  Auziră  în  curînd  zgomotul  de  vîrtej  pe 
care-l  făcea  canalul  trăgînd  ce  mai  rămăsese  din 
înspăimîntătoarea  inundaţie.  în  cele  din  urmă, 
nefericiţii  rămaseră  năuci  în  bazinul  central  din 
mijlocul  podelei  concave,  ca  un  mănunchi  de 
paparude  dezbrăcate.  O  vreme,  nimeni  nu  făcu  nici 
o  mişcare.  încercau  să-şi  revină  din  amestecul  de 
groază  şi  epuizare  fizică  în  urma  eforturilor 
disperate,  plus  cîteva  înghiţituri  zdravene  din 
lichidul  în  care  fuseseră  cufundaţi. 

Donald  fu  primul  care  se  ridică  în  capul  oaselor.  Se 
simţea  complet  aiurit  şi  avea  sentimentul  că  trecuse 
o  groază  de  timp.  îl  cuprinse  bănuiala  că  apa  în  care 
fuseseră  cufundaţi  ar  fi  putut  conţine  vreun  drog  sau 
ceva  de  genul  acesta.  închise  ochii  şi  se  frecă  la 
tîmple,  apoi  îi  redeschise  şi  se  uită  la  ceilalţi,  care 
păreau  că  dorm  cu  toţii.  îşi  mută  privirea  asupra  uşii 
de  sticlă,  dar  un  anumit  detaliu  îl  făcu  să  devină 
brusc  atent  la  Suzanne. 

-  O,  Doamne!  bîigui  el,  nevenindu-i  să-şi  creadă 
ochilor. 

Suzanne  era  complet  cheală!  Donald  îşi  trecu  mîna 
pe  creştet,  dar  el,  oricum,  se  rădea  în  cap  de  cîţiva 
ani.  îşi  pipăi  atunci  mustaţa:  nu  mai  era!  Ridică 
braţul,  ca  să  constate  că  şi  acesta  era  lipsit  pînă  şi 
de  cel  mai  mic  fir  de  păr.  La  fel  şi  pieptul.  Donald  îl 
scutură  pe  Perry  şi  o  înghionti  pe  Suzanne.  Cînd  se 
treziră  de-a  binelea,  le  împărtăşi  ultimele  noutăţi. 

-  Nu  se  poate!  se  sperie  Perry,  ridicîndu-se  drept  în 
capul  oaselor.  îşi  trecu  amîndouă  mîinile  pe  creştet 
şi  se  sperie  de-a  binelea,  de  parcă  ar  fi  atins  o  plită 
fierbinte,  cînd  simţi  pielea  netedă  fără  nici  un  fir  de 
păr. 

Suzanne  era  mai  degrabă  curioasă  decît  speriată. 
Aşadar,  era  vorba  de  ceva  care  îi  depilase  complet. 
Oare  ce  să  fie  şi  pentru  care  motiv?  între  timp  se 
trezi  şi  Richard;  se  ridică  împleticindu-se  şi  bîigui 
ameţit: 

-  Ce  se-ntîmplă  aici?  Hopa...  mă  simt  de  parc-aş  fi 
înghiţit  şi  sticla... 

-  Şi  eu  sînt  cam  ameţit,  recunoscu  Perry.  O  fi  fost 
ceva  în  apă  -  mi-aduc  aminte  că  am  înghiţit  cîteva 
guri  zdravene. 

-  Cred  că  am  fost  drogaţi,  concluziona  Donald. 

-  Toţi  am  înghiţit  apă,  întări  Richard.  Nici  nu  se 
putea  să  nu  înghiţim,  în  toată  harababura  aia;  a  fost 
mai  rău  decît  la  antrenamentele  de  salvare  din 
epava  scufundata. 

-  Eu  cred  că  ştiu  ce  se  întîmplă,  interveni  Suzanne. 

-  Da,  şi  eu,  se  băgă  şi  Perry.  Am  fost  torturaţi  şi 
umiliţi,  asta  e. 

-  Exact,  strategie  folosită  la  interogatoriu,  adăugă 
Donald. 

-  Nu  cred  că  are  vreo  legătură  cu  interogatoriile,  îl 
contrazise  Suzanne.  Lumina  intensă,  gazul  cu  miros 
acru  şi  acum  depilarea  -  toate  astea  sugerează 
altceva. 

-  Ce-i  aia  depilare?  vru  Richard  să  ştie. 

-  E  ce  s-a-ntîmplat  cu  scăfîrlia  ta,  îl  lămuri  Perry. 
Richard  clipi  nedumerit,  se  holbă  la  Perry,  apoi  îşi 

duse  mîna  la  creştet. 

-  Măiculiţă,  sînt  chel!...  Se  uită  la  Michael,  care  nu 
se  trezise  încă  şi  îi  arse  o  scatoalcă:  Scoală-te, 
minune  spînă! 

Michael  se  străduia  din  greu  să-şi  deschidă  ochii. 

-  Cred  că  sîntem  supuşi  unor  proceduri  de 
decontaminare,  îşi  reluă  Suzanne  ideea.  Asta 
trebuie  să  fie:  vînătoare  de  viruşi,  bacterii  şi  alte 
microorganisme.  Am  fost  pur  şi  simplu  sterilizaţi. 

Nimeni  nu  scoase  o  vorbă.  Perry  dădea  uşor  din 
cap,  rumegînd  spusele  Suzannei;  era,  într-adevăr,  o 
ipoteză  plauzibilă. 

-  Eu  rămîn  la  părerea  că  toate  astea  ni  se  fac  în 
vederea  unui  interogatoriu,  se  încăpăţînă  Donald. 
Ideea  cu  sterilizarea  n-are  nici  un  sens.  Nu  ştiu  dacă 
o  fi  vorba  de  ruşi  sau  de  altcineva,  dar  e  clar  că 
cineva  vrea  ceva  de  la  noi. 

-  Poate  că  nu  mai  e  mult  pînă  să  aflăm,  zise  Perry 
făcîndu-le  semn  spre  uşa  de  sticlă,  acum 
întredeschisă.  Cred  că  sîntem  invitaţi  la  faza 
următoare,  completă  el. 

-  Cu  siguranţă  că  apa  avea  ceva  în  ea,  spuse 
Donald  în  timp  ce  se  străduia  să  se  ridice  în  picioare 
şi  să-şi  menţină  echilibrul.  Aşteptă  să-i  treacă  un 
nou  acces  de  ameţeală,  după  care  se  îndreptă  spre 
uşă.  Din  locul  în  care  podeaua  lunecoasă  îşi  mărea 
panta  fu  nevoit  să  se  lase  în  patru  labe.  Ajuns  la 

uşă,  se  ridică  în  picioare  şi  privi  în  lungul  unui 
coridor  alb,  lung  de  circa  cincisprezece  metri. 

-  Mă  simt  ameţită,  dar  în  acelaşi  timp  am  o  ciudată 
senzaţie  de  foame,  observă  Suzanne. 

-  Gînd  la  gînd  cu  bucurie,  recunoscu  şi  Perry. 

-  Veşti  bune,  fraţilor,  îi  anunţă  Donald;  la  capătul 
coridorului  ăstuia  ni  se  oferă  condiţii  de  locuit. 
Haideţi,  pas  alergător! 

Suzanne  şi  Perry  îşi  adunară  picioarele  sub  ei, 
luptîndu-se  cu  aceeaşi  ameţeală  prin  care  trecuse  şi 
căpitanul. 

-  Presupun  că  prin  condiţii  de  locuit  vrea  să  spună 
paturi,  ceea  ce  m-ar  bucura  nespus,  comentă 
Suzanne.  Ca  să  nu  mai  spun  că  abia  aştept  să  ies 
din  camera  asta;  nu  de  alta,  dar  să  nu  le  vină  ideea 
să  dea  iar  drumul  la  apă. 

-  Ai  perfectă  dreptate,  i  se  alătură  Perry. 

Cu  scufundătorii  era  mai  greu  însă,  întrucît 
adormiseră  la  loc.  Suzanne  îi  înghionti,  însă  ei  nu  se 
urniră.  Perry  sări  să-i  dea  o  mînă  de  ajutor. 

-  Nu  ştiu  ce  o  fi  fost  în  apa  aia,  dar  se  pare  că  pe  ei 
i-a  afectat  mai  tare  decît  pe  noi,  observă  ea  în  timp 
ce-l  scutura  pe  Richard  ca  să-l  facă  să-şi  deschidă 
ochii. 

-  Ei  erau  drogaţi  dinainte,  de  cînd  au  stat  în  sferele 
alea,  îi  aminti  Perry  în  timp  ce  se  chinuia  să-l  aşeze 
pe  Michael  în  fund.  Acesta  din  urmă  mormăia  să  fie 
lăsat  în  pace. 

-  Haideţi  odată!  îi  grăbi  Donald.  Nu  vreau  să  ne 
pomenim  că  se  închide  uşa  asta  înainte  să  apucăm 
să  ieşim. 

Cînd  auziră  de  uşă,  Richard  şi  Michael  se  smulseră 
din  apatie  şi  se  forţară  să  se  ridice.  Constatară  că 
mişcarea  avea  darul  să  le  limpezească  rapid  minţile. 

Cînd  se  alăturară  cu  toţii  căpitanului,  cei  doi 
scafandri  puteau  chiar  să  vorbească. 

-  Nu-i  rău  deloc,  zise  Richard,  apreciind  holul  cu 
ochii  mijiţi. 

Pereţii  şi  tavanul  nu  mai  erau  din  metal  strălucitor, 
ci  dintr-un  material  alb  laminat,  bine  lustruit.  De-a 
lungul  pereţilor  se  aliniau  tablouri  tridimensionale 
înrămate,  iar  podeaua  era  acoperită  cu  o  mochetă 
deasă. 

-  la  uite  ce  şmechere  sînt  tablourile  astea, 
comentă  Michael;  zici  că  baţi  cu  ochii  la  zeci  de 
kilometri  în  ele,  aşa  par  de  adevărate. 

-  Sînt  holograme,  îi  explica  Suzanne.  Dar  n-am 
văzut  niciodată  holograme  în  culori  atît  de  vii  şi 
naturale.  Sînt  de-a  dreptul  impresionante,  mai  ales 
în  contrast  cu  decorul  ăsta  alb. 

-  Par  a  fi  scene  din  Grecia  antică,  spuse  Perry. 
Oricine-arfi  torţionarii  noştri,  măcar  sînt  civilizaţi. 

-  Hai  să  mergem,  oameni  buni,  îi  zori  Donald,  care 
îi  aştepta  nerăbdător  în  prag.  Trebuie  să  facem  un 
plan  de  bătaie. 

-  Plan  de  bătaie,  auzi!  îl  îngînă  Perry,  în  şoaptă,  la 
urechea  Suzannei.  Chiar  nu  renunţă  niciodată  la 
postura  lui  de  militar? 

-  Nu  prea,  mărturisi  Suzanne. 

Cei  cinci  parcurseră  holul  şi  se  opriră  stupefiaţi  la 
capătul  lui,  văzînd  decorul  din  faţa  ochilor.  După 
cele  două  încăperi  austere,  cu  aspect  industrial, 
înfăţişarea  somptuoasă  a  camerei  acesteia  îi  luă 
total  prin  surprindere.  Pătrunseseră  într-un  decor 
futurist,  presărat  cu  oglinzi  şi  marmura  albă,  care 
avea  totuşi  o  ambianţă  caldă,  plăcută,  îmbietoare. 
De-a  lungul  pereţilor  se  înşirau  douăsprezece  paturi 
cu  baldachin,  aşternute  cu  pături  albe  de  caşmir. 

Cinci  dintre  acestea  erau  pregătite  să-şi  primească 
oaspeţii,  avînd  cîte  un  rînd  de  veşminte  frumos 
împăturite  pe  perne.  O  muzică  instrumentală  în 
surdină  completa  atmosfera.  în  mijlocul  camerei  se 
întindea  o  masă  mare,  joasă,  înconjurată  de  perne 
înalte  în  chip  de  taburete.  Pe  faţa  de  masă  albă  erau 
aşezate  farfurii  albe,  tacîmuri  aurii,  vase  acoperite 
pentru  servit  şi  căni  pentru  băutură. 

-  Dacă  se  cheamă  că  am  ajuns  în  rai,  vreau  să 
spun  că  nu  sînt  pregătit,  zise  Perry  de  îndată  ce  îşi 
recăpăta  graiul. 

-  Mă-ndoiesc  că  haleala  miroase  aşa  de  frumos  în 
rai,  îl  contrazise  Richard,  şi  continuă:  acum  îmi  dau 
seama  că-s  mai  mult  flămînd  decît  obosit. 

Fără  să  mai  aştepte  vreo  invitaţie,  scafandrul  porni 
primul  către  masă,  urmat  îndeaproape  de  Michael. 

-  Staţi  pe  loc!  le  curmă  Donald  elanul.  Nu  ştiu  dacă 
ar  trebui  să  ne  atingem  de  mîncare;  o  fi  şi  asta  plină 
de  droguri,  dacă  nu  chiar  mai  rău... 

-  Aşa  crezi?  făcu  Richard,  vădit  dezamăgit, 
plimbîndu-şi  privirea  de  la  masa  încărcată  la  Donald 
şi  înapoi. 

-  Cît  despre  oglinzile  astea  enorme,  continuă 
căpitanul,  mira-m-aş  să  nu  fie  false,  ceea  ce  ar 
însemna  că  sîntem  supravegheaţi. 

-  Cui  naibii  îi  mai  pasă,  dacă  tot  sîntem  trataţi 
boiereşte,  interveni  Michael.  Eu,  unul,  votez  pentru 
haleală. 

Ochii  Suzannei  se  opriră  asupra  veşmintelor 
împăturite  pe  pernele  paturilor.  Nu  le  observase 
pînă  atunci,  deoarece  erau  la  fel  de  albe  ca  mai 
toate  celelalte  detalii  ale  decorului  şi  se  contopeau 
cu  albul  cearşafurilor.  Păşi  spre  cel  mai  apropiat  pat 
şi   le  despături,   scuturîndu-le.   Erau  două  piese 

simple:  o  tunică  cu  mîneci  lungi,  deschisă  în  faţă,  şi 
o  pereche  de  pantaloni  scurţi.  Ambele  piese  erau 
croite  dintr-un  satin  mătăsos  dar,  lucru  curios,  nu  se 
vedea  nicăieri  nici  o  cusătură. 

-  Măi,  să  fie!  Pijamale!  exclamă  femeia.  Asta  chiar 
că-i  frumos  din  partea  lor. 

Fără  nici  un  moment  de  ezitare,  Suzanne  îşi  trase 
pe  ea  pantalonii.  Tunica  avea  o  croială  amplă, 
generoasa,  cu  mai  multe  buzunare  pe  ambele  părţi, 
era  lungă  pînă  la  genunchi  şi  se  încheia  cu  un  şnur 
auriu  împletit.  Gestul  Suzannei  avu  darul  să 
trezească  brusc  pudoarea  tuturor,  făcîndu-i  să  se 
repeadă  fără  un  cuvînt  la  îmbrăcămintea  de  pe 
paturi.  Michael  se  contemplă  în  oglinzile  de  la 
capătul  camerei. 

-  Nu-s  cine  ştie  ce,  chestiile  astea,  dar  sînt 
comode,  constată  el. 

Richard  îl  luă  în  zeflemea: 

-  Arăţi  ca  un  poponar,  măi! 

-  Parcă  tu  arăţi  altfel,  tîmpitule,  i-o  întoarse 
Michael,  furios. 

-  Ajunge!  se  răsti  Donald  la  ei.  Doar  n-o  să  ne 
batem  între  noi.  Păstraţi-vă  forţele  pentru  cei  pe 
care  va  trebui  să-i  înfruntăm.  Fiindcă  veni  vorba, 
propun  să  facem  de  pază  cu  schimbul. 

-  Ce  tot  îndrugi  acolo?  îl  luă  Richard  în  primire.  Aici 
nu  sîntem  în  armată.  Eu  o  să  mănînc  şi  o  să  trag  pe 
dreapta;  nu  stau  de  nici  un  planton,  e  bine? 

-  Toţi  sîntem  la  fel  de  obosiţi,  îl  temperă  Donald; 
dar  trebuie  să  ne  gîndim  la  uşa  asta  pe  care  nu 
avem  cum  s-o  încuiem. 

Toţi  ochii  se  îndreptară  spre  uşa  cu  pricina,  aflată 
în  capătul  opus  oglinzilor.  într-adevăr,  nu  avea  nici 
clanţă,  nici  zăvor,  nici  broască. 

-  Trebuie  să  fim  vigilenţi,  îşi  continuă  căpitanul 
pledoaria.  N-am  nici  un  chef  ca  ruşii  ăştia  sau  ce-or 
fi  ei  să  intre  peste  noi  şi  să  ne  facă  ce  vor  ei. 

-  Judecînd  după  grija  cu  care  sîntem  găzduiţi,  nu 
cred  ca  ai  vreun  motiv  să  fii  paranoic,  îl  atacă 
Suzanne.  în  plus,  credeam  că  ne-am  lămurit  că  aici 
nu-i  vorba  de  ruşi,  mai  ţinu  ea  să-i  amintească. 

-  Mă  rog,  voi  n-aveţi  decît  să  vă  certaţi,  le  aruncă 
Richard  îndreptîndu-se  hotărît  spre  masă,  unde  se 
grăbi  să  ridice  capacul  de  pe  unul  din  vase.  O  aromă 
irezistibilă  se  răspîndi  în  cameră. 

-  Ce  e,  ce  e?  întreba  Michael,  aplecîndu-se  să 
arunce  o  privire. 

-  Habar  n-am,  îi  răspunse  Richard  ridicînd  lingura. 
Mîncarea  aburindă  avea  culoarea  şi  consistenţa  unei 
smîntîni  groase.  Arată  ca  pasta  de  cereale  şi 
miroase  tare  bine,  dădu  el  raportul,  după  care  gustă 
din  lingură.  Măi,  bătu-m-ar  mama!  Cum  de-or  fi 
ştiut?  Are  gust  de  friptură,  mîncarea  mea  preferată! 

-  Friptură?!  făcu  Michael,  luînd  o  înghiţitură.  Ce, 
te-ai  prostit?  Are  gust  de  cartofi  dulci. 

-  la  mai  termină  cu  tîmpeniile!  Numai  cartofi  dulci 
visezi,  i-o  tăie  Richard  cu  dispreţ.  Se  aşeză  apoi  pe 
una  din  perne  şi  se  servi  cu  o  porţie  sănătoasă. 
Michael  se  instală  în  faţa  lui,  punîndu-şi  şi  el  o  porţie 
pe  farfurie. 

-  Să  mă  ierţi  mătăluţă,  făcu  el  sarcastic,  dar  din 
întîmplare  mie-mi  plac  cartofii  dulci. 

întrucît  schimbul  de  cuvinte  dintre  cei  doi  le 
stîmise  curiozitatea,  Suzanne  şi  Perry  se  apropiară 
de  masă,  simţind  că  se  sfirşesc  de  foame. 

-  Incredibil!  exclamă  Suzanne,  după  prima 
înghiţitură.  Zici  că-i  mango,  nu  alta! 


118 


-  N-aş  prea  crede,  se  încruntă  Perry,  gînditor. 
Mie-mi  pare  a  fi  porumb  proaspăt. 

-  Pentru  mine  e  mango,  fără  urmă  de  dubiu,  întări 
Suzanne  după  ce  mai  gustă  o  dată.  O  fi  ceva  care-ţi 
păcăleşte  creierul  stimulîndu-i  preferinţele 
gastronomice,  mai  ştii? 

Pînă  şi  Donald  era  intrigat  de  ce  auzea.  Se  apropie 
şi  el  de  masă  şi  luă  o  înghiţitură  infimă.  Clătină  din 
cap,  neîncrezător: 

-  Eu  văd  că  are  gust  de  biscuiţi  -  biscuiţi  proaspeţi 
cu  unt  şi  cu  lapte!...  în  fond,  şi  pe  mine  mă  roade 
foamea  ca  pe  voi  toţi,  încheie  el,  trăgîndu-şi  un 
taburet. 

Mîncară  pe  săturate,  servindu-se  în  repetate  rînduri 
şi  simţind  de  fiecare  dată  că  tot  ar  mai  vrea  o  porţie. 
Descoperiră  apoi  că  băutura  frapată  avea  un  efect 
similar:  adică  îşi  schimba  gustul,  după  preferinţele 
fiecăruia.  Odată  potolita  foamea  cumplită  care-i 
încercase  pe  toţi,  simţiră  cum  pune  din  nou  stăpînire 
pe  ei  oboseala  şi  somnul,  la  fel  de  irezistibil.  Abia  îşi 
mai  ţineau  ochii  deschişi.  Se  ridicară  cu  greu  de  la 
masă  şi  se  îndreptară  fiecare  spre  patul  pe  care  şi-l 
alesese  prăbuşindu-se  într-un  somn  adînc,  hibernal, 
cu  excepţia  lui  Donald.  Acesta  rămase  să  se  lupte  cu 
epuizarea  şi  să  stea  de  veghe.  îi  fu  însă  imposibil  să 
reziste  mai  mult  de  cîteva  minute,  după  care  căzu  şi 
el. 

în  clipa  în  care  Donald  închise  ochii,  pe 
baldachinele  tuturor  paturilor  apărură  nişte  luminiţe 
roşii.  Totodată,  de  sub  baldachine  se  revărsă  o 
perdea  diafană  de  lumină  violetă  care  îi  învăluia  pe 
cei  ce  dormeau  dedesubt. 

8. 

Preţ  de  o  clipă,  radiaţia  violetă  slăbi  în  intensitate 
şi  luminiţele  roşii  de  deasupra  paturilor  se 
preschimbară  în  verde,  apoi  se  stinseră.  Perry  se 
trezi  primul  şi  nu  putu  să  nu  observe  că  trecerea  de 
la  somnul  profund  la  o  deplină  stare  de  veghe  a  avut 
loc  aproape  instantaneu  şi  nu  treptat,  aşa  cum  i  se 
întîmplă  de  obicei.  Zăbovi  cîteva  momente  cu 
privirea  fixată  în  baldachinul  de  deasupra,  încercînd 
să  pună  lucrurile  cap  la  cap,  după  un  vis  urît.  Nu 
reuşi  însă,  pentru  că  priveliştea  era  cu  totul  alta 
decît  plafonul  cabinei  de  oaspeţi  de  pe  Benthic 
Explorer.  La  început,  mintea  i  se  înţepeni  de-a 
binelea,  dar  se  dumiri  pe  de-a  întregul  de  cum 
întoarse  capul:  aşadar,  nu  visase.  Prăbuşirea 
terifiantă  a  lui  Oceanus  în  străfundurile  mării  fusese 
cît  se  poate  de  adevărată! 

în  apropierea  patului  dădu  cu  ochii  de  un  cuier 
negru  pe  care  atîrnau  două  articole  de 
îmbrăcăminte  identice  cu  acelea  pe  care  le 
îmbrăcase  la  culcare.  Asta  avu  darul  să-i  trezească 
şi  celelalte  simţuri  şi  astfel  îşi  dădu  seama  că  pătura 
uşoară  de  caşmir  îi  acoperea  trupul  gol  -  ceea  ce 
constată  de  îndată  ce  furişă  o  privire  dedesubtul  ei. 
Nu  numai  că  era  dezbrăcat,  dar  avea  în  jurul 
buricului  aceleaşi  urme  de  înţepături  dispuse 
circular  pe  care  le  văzuse  la  cei  doi  scafandri  atunci 
cînd  ieşiseră  din  sfere.  Perry  lăsă  să-i  scape  un 
geamăt,  apoi  sări  din  pat  şi  porni  să-şi  examineze 
rănile  mai  îndeaproape,  întinzîndu-şi  pielea  de  pe 
burtă. 

Spre  uşurarea  lui,  înţepăturile  nu  erau  adînci  şi  nici 
dureroase  -  de  fapt,  păreau  deja  vindecate. 

Această  descoperire  fu  imediat  însoţită  de  o  altă 
surpriză:  părul  îi  crescuse  la  loc  pe  picioare  şi  la 

vintre!  îşi  verifică  antebraţul,  ca  să  constate  acelaşi 
lucru  îmbucurător.^  în  fine,  îşi  puse  palmele  pe 
creştet  şi  zîmbi.  înşfăcă  din  cuier  costumul  de 
mătase  şi  se  îmbrăca  din  mers;  se  opri  în  faţa 
oglinzilor,  unde  fu  cît  pe  ce  să  leşine  în  faţa  chipului 
care-l  privea.  Deşi  nu  atingea  nici  trei  centimetri 
lungime,  părul  lui  era  negru  şi  viguros,  cum  fusese 
în  anii  de  liceu.  Avea  senzaţia  că  descoperise  elixirul 
tinereţii,  nu  alta. 

Auzind  mişcare  în  spatele  său,  Perry  se  întoarse  şi 
îi  văzu  pe  Donald  şi  pe  Suzanne  îmbrăcîndu-se.  Cei 
doi  scafandri  şedeau  pe  marginea  patului  cu  hainele 
împăturite  frumos  pe  genunchi,  holbîndu-se  năuci  în 
jurul  lor.  Donald  sparse  tăcerea,  morocănos: 

-  Ce  v-am  spus  eu?  Eram  sigur  că  ticăloşii  ăştia  o 
să-şi  bage  nasul  pe  aici  şi  c-o  să  fim  la  cheremul  lor 
dacă  dormim  fără  planton. 

-  Ei,  lasă,  că  răul  mai  e  şi  spre  bine,  îi  replică  Perry, 
întorcîndu-se  de  la  oglindă.  Uite,  avem  păr! 
închipuie-ţi,  al  meu  e  mult  mai  zdravăn  decît  atunci 
cînd  mi-a  căzut. 

-  Am  văzut  şi  eu  că  mi-a  crescut  părul,  interveni 
Suzanne  pe  un  ton  mai  degrabă  acru. 

-  Şi  nu  te  bucuri?  se  miră  Perry. 

-  Preferam  lungimea  pe  care  o  avea  ieri,  se  explică 
ea,  sau,  mai  bine  zis,  lungimea  pe  care  o  avea  acum 
trei  zile. 

-  Cum  adică,  acum  trei  zile? 

-  Păi,  ieri  a  fost  douăzeci  şi  unu  iulie,  da? 

-  Cred  că  da,  şovăi  Perry,  căruia  zborul  de  noapte 
pînă  în  Azore  îi  cam  dereglase  noţiunea  timpului. 

-  Ei,  şi  ceasul  meu,  pe  care  cineva  mi  l-a  scos  de  la 
mînă;  dar  a  avut  totuşi  amabilitatea  să  mi-l  lase  la 
plecare,  arată  acum  douăzeci  şi  patru. 

într-adevăr,  ceasul  ei  era  singurul  rămas  la  locul 
său,  datorită  brăţării  de  aur  pe  care  gazele  nu  o 
dizolvaseră. 

-  Cine  ştie,  poate  că  acela  care  ţi  l-a  scos  de  la 
mînă  i-a  schimbat  data,  îşi  dădu  Perry  cu  părerea, 
stînjenit  de  ideea  de  a  fi  dormit  trei  zile  încheiate. 

-  S-ar  putea,  deşi  mă  îndoiesc,  zise  Suzanne.  Nu  de 
alta,  dar  părului  îi  trebuie  mai  mult  de  trei  zile  ca  să 
crească  atît...  Poate  că  om  fi  dormit  o  lună  şi  trei 
zile,  mai  ştii? 

-  O  lună?!  făcu  Perry,  înfiorat.  Nu-mi  vine  să  cred. 
Probabil  că  au  folosit  vreun  tratament  miraculos  de 
ne-a  crescut  părul  atît.  La  mine  arată  ca  la 
paisprezece  ani,  de  exemplu.  Dă-mi  voie  să-ţi  spun 
ceva:  omul  de  afaceri  din  mine  ar  da  orice  să  afle 
secretul  -  îţi  dai  seama  ce  bombă  ar  fi  asta?... 

-  Mie  nu  mi-au  făcut  nici  un  serviciu,  se  plînse 
Donald,  pentru  că  eu  n-am  vrut  păr  pe  cap,  e  bine? 

-  Dar  înţepăturile  de  pe  abdomen  le-aţi  observat?  îi 
întrebă  Suzanne.  Cei  doi  confirmară  dînd  din  cap. 
Asta  mă  face  să  cred,  continuă  ea,  că  funcţiile  vitale 
ne-au  fost  întreţinute  artificial  în  timpul  ăsta, 
probabil  la  fel  cum  i-au  ţinut  pe  scufundătorii  noştri 
în  sferele  acelea. 

-  Da,  şi  eu  cred  la  fel,  întări  Perry.  Presupun  că  au 
trebuit  să  ne  hrănească  în  vreun  fel  dacă  ne-au  ţinut 
atîta  vreme  adormiţi. 

-  Hei,  băieţi,  cum  vă  simţiţi?  se  întoarse  Suzanne 
spre  Richard  şi  Michael,  care  tocmai  terminau  cu 
îmbrăcatul. 

-  Eu  mă  simt  bine,  doar  că  aş  fi  preferat  să  fi  visat 
urît,  zise  Richard. 

-  Auzi,  să  droghezi  oamenii!  bombăni  Donald.  Pai 
asta  înseamnă  încălcarea  Convenţiei  de  la  Geneva. 

Unde  mai  pui  că  sîntem  civili!  Cine  ştie  ce  ne-or  fi 
dat  ăştia  -  poate  să  fie  SIDA  ori  scopolamină,  mai 
ştii? 

-  Eu,  să  spun  drept,  mă  simt  excelent,  încercă 
Perry  să-l  tempereze,  în  timp  ce-şi  întindea  braţele 
şi  picioarele.  Simţea  că-i  întinerise  şi  trupul,  nu 
numai  părul. 

-  Da,  şi  eu  mă  simt  la  fel,  îl  susţinu  Michael, 
atingîn-du-şi  degetele  picioarelor  şi  făcînd  cîţiva  paşi 
în  joc  de  gleznă.  Cred  c-aş  putea  înota  mai  bine  de 
treizeci  de  kilometri  acum... 

-  Mi-a  crescut  părul  la  loc,  dar  nu  mai  am  barbă, 
sări  Richard.  Cum  explicaţi  voi  asta,  ai? 

Ceilalţi  bărbaţi  îşi  duseră  instinctiv  mîna  la  bărbie 
con-statînd  că  erau,  într-adevăr,  spîni. 

-  începe  să  devină  din  ce  în  ce  mai  interesant,  rosti 
Perry,  meditativ. 

-  Eu  aş  zice  din  ce  în  ce  mai  nefiresc,  îl  corectă 
Suzanne,  scrutîndu-i  cu  atenţie  faţa  perfect  netedă 
pe  care,  pînă  nu  demult,  observase  tenta  albăstruie 
a  obrazului  pe  care  începea  să  crească  barba. 

-  la  staţi  aşa,  fraţilor,  îi  întrerupse  Richard,  cu  mîna 
întinsă  către  peretele  din  faţa  oglinzilor.  Am 
impresia  că  ni  se  dă  drumul  afară  din  cuşcă. 

Toate  privirile  se  întoarseră  ca  la  comandă.  Uşa  se 
deschidea  fără  zgomot,  oferind  vederii  un  alt  coridor 
lung,  alb,  cu  holograme  pe  pereţi,  de-a  lungul  căruia 
se  revărsa,  de  data  aceasta,  o  lumină  vie,  naturală. 

-  Pare  a  fi  lumina  zilei,  observă  Suzanne. 

-  N-are  cum  să  fie  lumina  zilei,  decît  dacă  ne-au 
mutat  cumva  între  timp,  fu  de  părere  Donald. 

Perry  simţi  cum  îl  trec  fiorii.  Ceva  îi  spunea  că  toate 
prin  cîte  trecuseră  pînă  atunci  nu  erau  decît 
preparative  pentru  cele  ce  vor  urma  în  următoarele 

cîteva  minute,  iar  totala  ignoranţă  în  această  din 
urmă  privinţă  îi  dădea  o  stare  de  nesiguranţă  vecină 
cu  panica. 

Curios,  Richard  se  apropie  de  uşă,  ferindu-şi  ochii 
cu  mîna  din  calea  razelor  de  lumină  amplificată  de 
netezimea  pereţilor. 

-  Vezi  ceva?  îl  întreba  Suzanne. 

-  Nu  mare  lucru,  zise  Richard.  E  deschis  la  capătul 
celălalt  şi  în  faţă  e  un  zid,  cred  că  deasupra  e  cerul 
liber.  Hai  să  mergem! 

-  Stai  puţin,  îi  curmă  Suzanne  elanul;  apoi,  către 
Donald: 

-  Ce  zici,  să  mergem?  E  clar  că  gazdele  ne 
aşteaptă. 

-  Eu  zic  să  mergem,  dar  grupaţi,  spuse  căpitanul.  E 
bine  să  stăm  cît  mai  aproape  unul  de  altul,  dar 
poate  că  ar  trebui  să  stabilim  cine  vorbeşte  în 
numele  nostru  cu  piraţii  ăştia. 

-  Perfect,  îl  aprobă  femeia.  Eu  îl  propun  pe  Perry. 

-  Eu?  tresări  cel  vizat,  dregîndu-şi  glasul.  Dar  de  ce 
eu?  Tot  Donald  e  căpitanul. 

-  E  adevărat,  zise  Suzanne.  Dar  tu  eşti  preşedintele 
lui  Benthic  Marine  şi  mă  gîndesc  că  misterioasele 
noastre  gazde  vor  aprecia  faptul  că  li  se  adresează 
omul  cu  cea  mai  mare  autoritate,  mai  cu  seamă  în 
subiectul  forajelor  submarine. 

-  Crezi  că  de-asta  ne  aflăm  aici,  din  cauza 
operaţiunilor  de  foraj? 

-Aşa  m-am  gîndit,  recunoscu  Suzanne. 

-  Dar  Donald  a  fost  în  armată,  continuă  Perry  să  se 
eschiveze,  iar  eu  n-am  fost.  Dacă  totuşi  se 
dovedeşte  că  avem  de-a  face  cu  o  bază  militară 
rusească? 

-  După  părerea  mea,  ar  fi  mult  mai  grav  să 
constatăm  că  nu  avem  de-a  face  cu  o  bază 
rusească,  îi  replică  ea. 

-  Şi  totuşi,  nu-i  exclus,  se  încăpăţînă  Donald  să-şi 
apere  punctul  de  vedere.  Oricum,  reveni  el,  şi  eu 
cred  că  Perry  este  cel  mai  potrivit,  indiferent  care-i 
situaţia.  în  felul  ăsta,  am  posibilitatea  să  cîntăresc 
mai  bine  lucrurile,  mai  ales  dacă  se  lasă  cu  ostilităţi. 

-  Richard,  Michael,  voi  ce  părere  aveţi? 

-  Eu  cred  că  dom'  preşedinte  e  taman  potrivit,  zise 
Michael.  Richard  se  mulţumi  să  dea  din  cap 
aprobator. 

-  Atunci  ne-am  înţeles,  încheie  Suzanne,  făcîndu-i 
semn  lui  Perry  să  o  ia  înainte  de-a  lungul  coridorului. 

-  în  regulă!  se  avîntă  Perry,  afişînd  o  siguranţă  de 
sine  pe  care  nu  o  simţea  defel  în  adîncul  sufletului, 
îşi  strînse  cordonul  în  jurul  mijlocului,  se  îndreptă  din 
umeri  şi  o  luă  înainte  de-a  lungul  coridorului,  însoţit 
de  scînteia  zeflemitoare  din  ochii  lui  Richard.  Ceilalţi 
se  aliniară  în  urma  sa,  în  şir  indian. 

Apropiindu-se  de  ieşire,  Perry  îşi  încetini  mersul.  Cu 
fiecare  pas  era  tot  mai  sigur  că  razele  care  inundau 
coridorul  nu  puteau  fi  decît  lumina  soarelui,  fiindcă 
acum  simţea  şi  căldura  lor.  După  toate  aparenţele, 
uşa  dădea  înspre  o  curte  interioară,  să  tot  fi  avut 
vreo  patruzeci  de  metri  pătraţi.  Perry  se  opri  la  doi 
metri  în  faţa  ieşirii,  luîndu-l  prin  surprindere  pe 
Richard  care  se  ciocni  de  el. 

-  Ce  este?  întrebă  Suzanne,  strecurîndu-se  pe  lîngă 
Richard. 

Perry  nu-i  răspunse  pentru  că  nu  ştia  nici  el  exact 
de  ce  se  oprise.  Se  înclină  prudent  înainte,  scrutînd 
zidul  din  faţă  treptat,  metru  cu  metru.  Nu  ajunse  să 
vadă  culmea,  aşa  că  mai  făcu  un  pas.  De  data 

aceasta  văzu  muchia  zidului,  cam  la  cinci  metri  mai 
sus,  de  unde  privirea  lui  uimită  alunecă  mai  departe 
de-a  lungul  unei  mulţimi  de  tălpi,  glezne,  gambe  şi 
poale  de  veşminte  asemănătoare  cu  acelea  pe  care 
le  purtau  ei.  Se  îndreptă  din  şale,  întorcîndu-se  spre 
tovarăşii  lui: 

-  Sînt  oameni  pe  zidul  din  faţă  şi  sînt  îmbrăcaţi  la 
fel  ca  noi,  rosti  el  în  şoaptă. 

-  Zău?  făcu  Suzanne,  aplecîndu-se  curioasă.  Era 
însă  prea  în  spate,  aşa  că  nu  ajunse  să  vadă  nimic. 

-  N-aş  putea  băga  mîna-n  foc,  dar  am  impresia  că 
poartă  aceleaşi  haine  subţiri  de  mătase  ca  şi  noi, 
zise  Perry  surprins  căci  pînă  atunci  fuseseră  cu  toţii 
convinşi  că  îmbrăcămintea  ce  li  se  dăduse  era  doar 
pentru  prizonieri. 

-  Vreau  să  văd  şi  eu,  hai  odată!  îi  îmboldi  Richard, 
nerăbdător. 

-  Dar  ce  le-o  fi  venit,  să  se  îmbrace  precum  vechii 
greci?  întrebă  Suzanne  cu  ochii  la  Donald,  care 
înălţă  neputincios  din  umeri: 

-  Eu  de  unde  să  ştiu?  Hai  să  ieşim  dacă  vrei  să  ne 
lămurim. 

Porniră  din  nou,  cu  Perry  în  frunte.  Cu  mîna 
streaşină  la  frunte,  acesta  îşi  ferea  ochii  din  calea 
razelor  ce  se  revărsau  cu  generozitate  prin  pătratul 
de  cer  albastru  de  deasupra.  Priveliştea  ce  i  se 
înfăţişă  îl  lăsă  cu  gura  căscată,  ca  de  altfel  pe  toţi 
însoţitorii  săi  care,  încă  o  dată,  se  buluciră  unul 
într-al-tul  din  cauza  opririi  bruşte  a  lui  Perry. 

Se  găseau,  într-adevăr,  într-un  soi  de  îngrăditură 
de  piatră,  în  partea  superioară,  o  loggia  cu  un  brîu 
de  marmură,  închisă  cu  geam,  al  cărei  acoperiş  era 
sprijinit  de  coloane  spiralate.  Capitelurile  acestora 
erau   ornate   cu    incrustaţii   aurite  repre-zentînd 

felurite  creaturi  marine.  Loggia  era  înţesata  cu 
oameni  care-şi  striveau  nasurile  de  geam  într-o 
curiozitate  mută,  intensa,  nedisimulată.  Aşa  cum 
ghicise  Perry,  purtau  cu  toţii  aceleaşi  tunici  largi  şi 
pantaloni  scurţi  de  satin. 

Cu  toate  că  nu-şi  făcuse  o  imagine  anume  despre 
cum  vor  arăta  oamenii  aceştia,  ceea  ce  vedea  Perry 
acum  îi  depăşea  orice  închipuire.  S-ar  fi  aşteptat  mai 
degrabă  la  uniforme  şi  priviri  severe,  dacă  nu  de-a 
dreptul  ostile.  în  schimb,  trebuia  să  recunoască, 
avea  în  faţă  cea  mai  frumoasă  colecţie  de 
exemplare  umane,  ale  căror  chipuri  ra-diau  o 
seninătate  aproape  divină.  Deşi  vîrstele  lor  variau 
de  la  copii  pînă  la  adulţi,  majoritatea  păreau  să  aibă 
între  douăzeci  şi  douăzeci  şi  cinci  de  ani.  Toată 
lumea  respira  o  sănătate  perfectă;  aveau  trupuri 
suple,  mlădioase,  ochi  vii,  strălucitori,  părul  lucios  şi 
viguros,  iar  dinţii  lor  erau  atît  de  albi  încît  Perry  se 
simţi  ruşinat  cu  propria  dantură,  de  care  fusese 
întotdeauna  atît  de  mîndru. 

-  Nu  pot  să  cred!  exclamă  Richard,  cu  ochii  holbaţi. 

-  Cine  sînt  oamenii  ăştia?  şopti  Suzanne,  copleşită 
de  emoţie. 

-  N-am  văzut  în  viaţa  mea  aşa  oameni  splendizi,  de 
la  primul  pînă  la  ultimul  -  nici  măcar  unul  singur  nu 
arată  mai  prejos,  recunoscu  Perry. 

-  Mă  simt  ca  un  cobai  supus  unui  experiment  de 
anvergură,  zise  Donald  printre  dinţi.  Uite  cum  se 
holbează  la  noi!  Şi  să  nu  uităm  că  aparenţele  pot  fi 
înşelătoare  -  amintiţi-vă  cum  s-au  distrat  jucîndu-se 
cu  noi  pînă  acum.  S-ar  putea  ca  tot  spectacolul  ăsta 
să  fie  o  capcană... 

-  Dar  uite  cît  sînt  de  frumoşi,  comentă  Suzanne 
admirativ;  mai  ales  copiii,  dar  şi  bătrînii...  Nu-mi  vine 

să  cred  c-ar  putea  fi  vorba  de  o  capcană.  în  orice 
caz,  acum  cred  că  toată  lumea  e  de  acord  să 
eliminăm  definitiv  ipoteza  unităţii  militare  ruseşti  de 
submarine. 

-  Mă  rog,  dar  nici  americani  nu  sînt,  zise  Perry.  Nu 
de  alta,  dar  nu  văd  nici  o  persoană  obeză  în  tot 
grupul. 

-  Eu  zic  că  am  ajuns  în  rai,  şopti  Michael  perplex. 

-  Ba  mai  degrabă  la  grădina  zoologică,  numai  că 
aici  noi  sîntem  animalele,  replică  Donald  cu  năduf. 

-  Mai  încearcă  şi  tu  să  gîndeşti  pozitiv,  îl 
admonestă  Suzanne.  Eu,  una,  pot  spune  că  mă  simt 
mult  mai  uşurată. 

-  Ei  da,  cel  puţin  nu  văd  nici  o  armă,  admise 
căpitanul. 

-  Aşa  e,  i  se  alătură  Perry.  Ăsta-i  un  indiciu  de-a 
dreptul  încurajator. 

-  Nici  n-ar  avea  nevoie  de  arme,  completă  Donald, 
cîtă  vreme  noi  sîntem  închişi  aici  jos,  iar  ei  stau 
acolo  sus. 

-  Şi  asta  e  drept,  îl  susţinu  Perry.  Suzanne,  tu  ce 
crezi? 

-  Nu  mai  ştiu  ce  să  cred,  răspunse  femeia.  Tot  ce  ni 
s-a  întîmplat  pare  a  fi  de  domeniul  supranaturalului. 
Oare  ce  vedem  noi  acolo  sus  să  fie  chiar  un  petec 
de  cer? 

-  Ce  altceva  ar  putea  fi?  se  miră  Perry. 

-  Oare  e  posibil  să  fi  fost  tîrîţi  spre  est,  cînd 
Oceanus  a  fost  tras  în  craterul  submarin?  încercă  ea 
o  ipoteză.  Adică,  să  ne  aflăm  cumva  pe  vreo  insulă 
din  Arhipelagul  Azorelor? 

-  N-avem  cum  să  aflăm  decît  dacă  ăştia  se  vor 
hotărî  să  ne  spună,  îi  tăie  Donald  avîntul. 

-  Ce  importanţa  mai  are  unde  sîntem?  interveni 
Michael.  Mai  bine  uitaţi-vă  la  femeile  astea!  Ce 
trupuri,  dom'le!  O  fi  adevărat  sau  ne  joacă 
imaginaţia  feste? 

-  Nu  zici  chiar  rău,  îi  prinse  Suzanne  ideea  din  zbor. 
Aseară  -  sau,  mă  rog,  cînd  o  fi  fost  -  în  timp  ce 
mîncam  acelaşi  lucru,  fiecare  avea  impresia  că  se 
înfrupta  din  mîncarea  lui  preferata,  mai  ţineţi  minte? 
Dacă  se  întîmplă  ceva  asemănător  şi  acum?  în  fond, 
şi  văzul  tot  de  simţuri  ţine  şi  poate  că  vedem  ceea 
ce  ne-ar  plăcea  să  vedem... 

-  Mie  mi-e  frică  să  mă  şi  gîndesc  la  treburi  d-astea, 
zise  Perry.  Eu  nu  am  crezut  niciodată  în  chestii 
supranaturale. 

-  Da'  mai  lăsaţi-o  baltă,  fraţilor,  interveni  Richard. 
La  urma  urmei,  cui  îi  pasă  de  toate  astea?  la  uite  la 
puicuţa  aia  şatenă  cu  părul  lung,  ce  forme  are... 
Hopa,  se  uită  la  mine! 

Richard  îşi  lipi  zîmbetul  de  duminică  pe  chip  şi 
flutură  mîna  vioi.  Femeia  îi  răspunse  surîzînd  la 
rîndul  ei  şi  ridicînd  mîna,  cu  palma  lipită  pe  geam. 

-  la  uite,  mă  place!  strigă  Richard  cu  entuziasm, 
trimiţînd  teatral  bezele  care  încălziră  şi  mai  mult 
surîsul  femeii  din  loggia. 

încurajat  de  succesul  colegului  său,  Michael  prinse 
la  rîndul  lui  privirea  unei  brunete  care,  aidoma 
proaspetei  cunoştinţe  a  lui  Richard,  îşi  lipi  palma  pe 
geam.  Michael  sări  în  sus  de  bucurie,  agitîndu-şi 
frenetic  braţele,  ceea  ce  o  făcu  pe  femeie  să  rîdă  din 
toată  inima,  deşi  nu  se  auzea  nimic  din  spatele 
sticlei. 

Suzanne  îşi  coborî  privirea,  adresîndu-i-se  lui 
Donald: 

-  Eu  nu  văd  nici  un  semn  de  ostilitate;  par  atît  de 
paşnici  cu  toţii... 

-  Poate  e  doar  un  truc,  îşi  apără  acesta  teoria. 
Poate  nu  vor  decît  să  ne  topească  vigilenţa. 

în  timp  ce  scafandrii  îşi  continuau  bufoneriile, 
încercînd  să  încropească  un  limbaj  prin  semne  cu 
cele  două  femei,  Perry  îşi  luă  ochii,  nu  fără  regret, 
de  la  frumoşii  privitori  de  deasupra  lor  şi  reveni  să 
se  consulte  cu  Suzanne  şi  cu  Donald. 

-  Bun,  şi  acum  ce  facem? 

-  Mie,  unuia,  nu-mi  convine  să  mă  dau  în  spectacol 
aici,  zise  Donald.  Zic  să  ne  întoarcem  în  dormitor  şi 
să  aşteptăm,  să  vedem  ce  se  mai  întîmplă.  E  clar  că 
mingea  e  în  terenul  lor;  să-i  lăsăm  deci  pe  ei  să 
deschidă  discuţia. 

-  Dar  cine  or  fi  oamenii  ăştia?  continuă  Suzanne  să 
se  întrebe.  E  de-a  dreptul  bizar,  parc-am  fi  într-un 
film  ştiin-ţifico-fantastic! 

Perry  nu  mai  avu  timp  să  răspundă.  întinse  braţul 
undeva,  în  spatele  lui  Donald  şi  Suzanne,  unde  se 
deschidea  misterios  unul  din  pereţii  de  sticlă.  în 
spatele  acestuia  văzură  o  scară  care  ducea  pînă  sus, 
în  loggia. 

-  la  te  uită!  exclamă  Suzanne.  Ai  dreptate,  Donald, 
mingea  e  la  ei  şi  se  pare  că  sîntem  invitaţi  la  o 
întrevedere. 

-  Ce-ar  trebui  să  facem?  întrebă  Perry,  nervos. 

-  Cred  că  ar  trebui  să  urcăm,  fu  de  părere 
căpitanul.  Dar  să  nu  ne  repezim  şi,  mai  ales,  să 
rămînem  grupaţi.  Perry  va  purta  discuţia,  aşa  cum 
am  hotărît. 

Cufundaţi  în  încercările  lor  de  a  se  înţelege  cu 
fetele  de  la  balcon  prin  gesturi,  Richard  şi  Michael 
nu  observaseră  apariţia,  pe  cît  de  tăcută  pe  atît  de 

inexplicabilă,  a  scării.  De  altfel,  gesturile  şi 
giumbuşlucurile  lor  deveneau  din  ce  în  ce  mai 
caraghioase,  pe  măsură  ce  erau  încurajaţi  de  veselia 
debordantă  a  privitorilor.  Fireşte,  în  clipa  în  care 
zăriră  treptele,  dădură  năvală  într-acolo. 

-  Uşor!  se  răsti  Donald  la  ei,  tăindu-le  calea.  Treceţi 
în  rind!  Mergem  în  grup  şi,  de  vorbit,  va  vorbi  numai 
domnul  Bergman. 

-  Mă  duc  să  mă-ntîlnesc  cu  puicuţa  mea  şatenă, 
zise  Richard,  nestăpînit. 

-  Şi  eu  am  rendez-vous  cu  bruneta  mea,  îl  susţinu 
Michael,  gîfiind. 

Dădură  să-l  ocolească  pe  Donald,  însă  acesta  le 
prinse  braţele  amîndurora  ca  într-o  menghină, 
încercară  să  protesteze,  dar  se  răzgîndiră  repede 
cînd  văzură  figura  fostului  ofiţer  naval,  cu  nările 
fremătînd  şi  buzele  strînse  într-o  grimasă  de  hotărîre 
implacabilă. 

-  Mă  rog,  mai  poate  aştepta  cîteva  minute, 
bombăni  Richard,  ca  să  salveze  aparenţele. 

-  Sigur,  nici  o  problemă,  avem  timp,  îl  secondă 
Michael  îndeaproape. 

Donald  le  eliberă  braţele  din  strînsoare,  apoi  îi  făcu 
semn  lui  Perry  să  preia  conducerea  grupului.  Faptul 
că  urma  să  se  confrunte  cu  nişte  oameni  arătoşi, 
îmbrăcaţi  ca  şi  el,  îl  făcea  să  se  simtă  mult  mai 
stăpîn  pe  sine  acum  decît  fusese  în  timp  ce  îi 
conducea  de-a  lungul  coridorului,  mestecînd  în 
imaginaţie  cele  mai  sumbre  perspective.  Totuşi, 
împrejurările  mai  mult  decît  neobişnuite  îi  toceau 
cîte  puţin  curajul,  cu  fiecare  pas.  îi  veniră  din  nou  în 
minte  cuvintele  lui  Michael  şi  se  pomeni 
întrebîndu-se  dacă  nu  cumva  erau,  într-adevăr, 
victimele  unei  sugestii  în  masă.  Asta  ar  fi  îndreptăţit 

bănuielile  lui  Donald,  cum  că  ar  fi  picat  într-o 
capcană.  Dar  firea  optimistă  a  lui  Perry  îi  spunea  că 
ipoteza  capcanei  nu  prea  avea  bază  de  susţinere, 
într-o  situaţie  în  care  pretinsul  duşman  îi  avea  deja 
la  bunul  său  plac. 

Oamenii  aceia  frumoşi,  cum  le  spunea  Perry  în 
gînd,  se  adunaseră  la  început  în  capul  scării, 
asemenea  unui  grup  de  adolescenţi  în  întîmpinarea 
unei  vedete  de  muzică  rock.  Perry  observă  însă 
contrariat  cum,  pe  măsură  ce  urcau  spre  ei,  se 
retrăgeau  treptat.  Era  în  atitudinea  lor  un  soi  de 
teamă  sau  prudenţă,  asemenea  oamenilor  care  stau 
în  preajma  unor  fiare  îmblînzite,  dar  de  al  căror 
potenţial  agresiv  nu  poţi  fi  niciodată  sigur  că  nu  va 
izbucni  la  un  moment  dat. 

Perry  se  opri  pe  ultima  treaptă.  Trei  metri  mai 
încolo,  mulţimea  oamenilor  frumoşi  se  adunase  în 
semicerc.  Nimeni  nu  mişca,  nimeni  nu  vorbea, 
nimeni  nu  zîmbea.  Perry  crezuse  că  ei  vor  deschide 
discuţia.  încurcat  de  tăcerea  care  se  prelungea, 
reuşi  într-un  tîrziu  să  bîiguie,  timid: 

-Salut! 

Reacţia  mulţimii  adunate  se  rezumă  la  cîteva 
chicoteli,  ici  şi  colo.  Perry  se  răsuci  spre  colegii  săi 
cu  o  privire  care  implora  ajutor.  Suzanne  ridică  însă 
din  umeri,  iar  Donald,  şi  mai  neîncrezător  decît 
Perry,  nu-i  putu  oferi  nici  o  sugestie.  Disperat,  Perry 
se  întoarse  din  nou  spre  mulţime  şi  întreba: 

-  Ştie  cineva  engleza,  cît  de  cît,  sau  măcar  ceva 
spaniolă?... 

Doi  tineri  în  jur  de  douăzeci  şi  cinci  de  ani,  un 
bărbat  şi  o  femeie,  se  desprinseră  din  grup.  Este 
inutil  să  mai  adăugăm  că  aveau  aceeaşi  frumuseţe 
năucitoare  ca  toţi  ceilalţi,  de  altfel.  Perfecţiunea 


132 


trăsăturilor  lor  îi  amintea  lui  Perry  de  chipurile 
sculptate  pe  o  camee  veche.  Ochii  bărbatului  erau 
de  un  azuriu  intens,  iar  părul  blond,  tuns  nici  prea 
lung,  nici  prea  scurt.  Parul  femeii  era  roşcat,  de-a 
dreptul  incandescent,  strîns  într-un  coc  înalt  în  vîrful 
capului;  ochii  ei  verzi  erau  strălucitori  ca  smaraldul. 
Aveau  amîndoi  un  ten  proaspăt,  fără  cusur.  Oricine 
i-ar  fi  văzut  în  Los  Angeles  i-ar  fi  categorisit  imediat 
ca  fiind  două  vedete  din  lumea  filmului. 

-  Salut,  prieteni,  ce  mai  faceţi?  rosti  bărbatul,  cu  un 
desă-vîrşit  accent  american.  Vă  rog  să  nu  vă 
speriaţi,  nu  vi  se  va  face  nici  un  rău.  Eu  mă  numesc 
Arak,  iar  ea  este  Sufa. 

-  Fiţi  bineveniţi,  îi  întîmpină,  la  rîndul  ei,  Sufa.  Cum 
vă  numiţi  fiecare? 

Perry  fu  uimit  peste  măsură  să-i  audă  pe  aceşti 
străini  exprimîndu-se  într-o  engleză  atît  de  corectă. 
Era  o  adevărata  binecuvîntare  să  se  întîlnească  din 
nou  cu  ceva  atît  de  familiar,  după  toate  experienţele 
stranii  şi  înspăimîntătoare  prin  care  trecuse  din  clipa 
cînd  Oceanus  a  părăsit  vasul. 

-  Cine  sînteţi  voi?  reuşi  Perry  să  îngaime. 

-  Noi  sîntem  locuitori  ai  Interterrei,  răspunse  Arak 
pe  un  ton  baritonal  care  semăna  întru  cîtva  cu  al  lui 
Donald. 

-  Şi  unde  naiba  se  află  Interterra  asta?  izbucni 
Perry,  exasperat.  îşi  ieşise  din  fire  şi,  fără  să  vrea, 
glasul  său  căpătase  o  sonoritate  tăioasă.  îi  veni 
brusc  ideea  că  toata  mascarada  asta  ar  semăna  mai 
degrabă  cu  o  farsă  minuţios  aranjată  decît  cu  o 
capcană,  aşa  cum  se  temuse  Donald. 

-  Vă  rog!  se  grăbi  Sufa,  împăciuitor  şi  plin  de 
solicitudine.  Sînt  convins  că  sînteţi  foarte  obosiţi  şi 
tulburaţi  şi  nici  nu  e  de  mirare,  după  toate  prin  cîte 

aţi  trecut.  Noi  ştim  cît  de  stresantă  este  procedura 
decontaminării,  aşa  că  vă  rugăm  să  încercaţi  să  vă 
destindeţi,  pentru  că  vă  aşteaptă  multe  lucruri 
interesante. 

-  Sînteţi  cumva  americani  expatriaţi?  încercă  Perry, 
spre  amuzamentul  nestăpînit  al  celor  doi 
interlocutori  şi  al  tuturor  celor  care  se  găseau 
suficient  de  aproape  să  audă  întrebarea. 

-  Ne  cerem  scuze  că  rîdem,  nu  vrem  să  părem 
prost  crescuţi,  se  grăbi  Arak  să  preîntîmpine  vreun 
posibil  resentiment.  Nu,  nu  sîntem  americani.  Noi, 
interterranii,  cunoaştem  totuşi  foarte  bine  limbile 
popoarelor.  De  exemplu,  Sufa  şi  eu  sîntem 
specializaţi  în  toate  variantele  limbii  engleze. 

Suzanne  se  aplecă  la  urechea  lui  Perry,  şoptindu-i: 

-  Mai  întreabă-l  o  dată  unde  se  află  Interterra. 
Perry  se  supuse. 

-  Interterra  se  află  dedesubtul  oceanelor,  îi  lămuri 
Arak.  Este  spaţiul  dintre  ceea  ce  voi  numiţi  scoarţa 
Pămîntului  şi,  respectiv,  mantia  Pămîntului  -  o  zonă 
pe  care  seismologii  voştri  au  denumit-o 
discontinuitatea  Mohorocicic. 

-  O  lume  subterană,  adică?  îl  întrerupse  Suzanne 
privind  în  sus,  spre  ceea  ce  nu  putea  fi  altceva  decît 
cerul  albastru  şi  lumina  soarelui.  Era  de-a  dreptul 
stupefiată. 

-  Mai  degrabă  submarină,  aş  spune,  interveni  Sufa. 
Totuşi,  vă  rugăm...  desigur  că  sînt  multe  întrebări  şi 
vă  asigurăm  că  veţi  primi  toate  răspunsurile  la 
momentul  potrivit.  Deocamdată  însă,  vă  rugăm  să 
mai  aveţi  puţină  îngăduinţă. 

-  Ce-i  aia  îngăduinţă?  întrebă  Richard. 

-  înseamnă  răbdare,  îi  explică  Sufa,  cu  un  surîs 
fermecător. 

-  Pe  de  altă  parte,  zise  Arak,  noi  chiar  ar  trebui  să 
ştim  numele  voastre,  ca  să  ne  putem  adresa 
fiecăruia. 

-  Eu  sînt  Perry,  preşedintele  companiei  Benthic 
Marine,  zise  purtătorul  de  cuvînt  al  nou-veniţilor; 
apoi  continuă  prezentările  cu  numele  întreg  al 
fiecăruia  dintre  însoţitorii  săi. 

Arak  făcu  un  pas  înainte  şi  se  prezentă  încă  o  dată, 
personal,  Suzannei.  Era  cu  un  cap  mai  înalt  decît 
aceasta.  întinse  braţul  drept  cu  palma  desfăcută 
către  ea: 

-  Fă-mi,  te  rog,  onoarea  de  a-mi  răspunde  la 
salutul  nostru  tradiţional:  atinge  palma  mea  cu 
palma  dumitale,  îi  explică  el  gestul. 

Suzanne  şovăi  o  clipă,  aruncînd  priviri  furişe  spre 
Perry  şi  Donald,  apoi  se  conformă.  Palma  sa  era  cu 
mult  mai  mica  decît  a  lui  Arak. 

-  Bine  ai  venit,  domnişoară  doctor  Newell,  rosti 
Arak  cînd  palmele  lor  se  atinseră.  Sîntem  deosebit 
de  încîntaţi  să  primim  vizita  dumitale,  adăugă  el 
înclinîndu-se,  după  care  îşi  retrase  mîna. 

-  Vă...  mulţumesc,  zise  ea,  întru  cîtva  încurcată, 
dar  şi  flatată  de  primirea  deosebita  ce  i  se  făcea. 

Arak  se  dădu  un  pas  înapoi,  adresîndu-se  întregului 
grup: 

-  Şi  acum,  dragi  oaspeţi,  vă  vom  conduce  la 
locuinţele  pe  care,  sînt  convins,  le  veţi  găsi  pe  placul 
domniilor  voastre. 

-  Stai  un  pic,  Arak,  îl  agăţă  Richard.  Aici,  undeva,  e 
o  şatenă  superbă  care  arde  de  nerăbdare  să  mă 
cunoască,  zise  el,  ridicîndu-se  pe  vîrfuri  şi  rotindu-şi 
privirea  prin  mulţime. 

-  Da,  şi  mai  e  şi  o  frumoasă  cu  părul  ca  pana 
corbului  pe  care  vreau  eu  s-o  cunosc,  i  se  alătură 
Michael. 

De  cînd  ajunseseră  în  capul  scării,  cei  doi 
scufundători  nu  făcuseră  altceva  decît  să  le  caute 
din  priviri  pe  cele  două  femei  -  fără  succes  însă,  spre 
necazul  lor. 

-  Veţi  avea  tot  timpul  să  vă  faceţi  noi  cunoştinţe, 
spuse  Arak,  dar  acum  trebuie  să  mergeţi  la  camere, 
să  luaţi  masa  şi  să  vă  îmbăiaţi.  Mai  tîrziu  vom  avea  o 
serbare  în  cinstea  sosirii  domniilor  voastre  şi  sperăm 
că  ne  veţi  onora  cu  prezenţa.  Aşadar,  urmaţi-mă,  vă 
rog! 

-  Nu  durează  decît  cîteva  minute,  insistă  Richard. 
Nemai-aşteptînd  răspuns,  pomi  înainte,  cu  gîndul  de 
a-i  ocoli  pe  Arak  şi  pe  Sufa  şi  de  a  se  pierde  în 
mulţime. 

Donald  îl  apucă  strîns  de  braţ,  la  fel  cum  făcuse 
mai  devreme,  cînd  se  aflau  încă  în  curtea  interioară. 

-  Las-o  baltă,  marinare!  se  stropşi  căpitanul.  Nu  ne 
îm-prăştiem,  să-ţi  fie  clar! 

Richard  îi  aruncă  o  privire  lui  Donald,  abţinîndu-se 
cu  greu  să  nu-i  arunce  o  înjurătură.  Nu-i  venea  să 
creadă  că  trebuia  să  renunţe  la  visul  frumos  de  care 
fusese  atît  de  aproape.  De  fapt,  răbdarea  nu  se 
număra  printre  calităţile  vajnicului  scafandru. 
Privirea  aspră,  autoritară  a  lui  Donald  îl  făcu  totuşi 
să  se  răzgîndească,  pentru  a  doua  oară. 

-  Mă  rog,  n-ar  fi  o  idee  tocmai  rea  să  băgăm  ceva 
în  gură  mai  întîi,  zise  el,  ca  să  salveze  aparenţele. 

-  Fă  bine  şi  ţine  rîndul,  băiete,  că  altminteri  o  să 
iasă  scîntei,  îl  avertiză  Donald  sumbru. 

-  Dacă  vrei  să  ştii,  nu  mi-e  frică  de  tine,  încercă 
Richard  să-şi  apere  orgoliul. 

9. 

Suzanne  îşi  privea  picioarele  înşirîndu-i  paşii,  unul 
cîte  unul,  în  timp  ce  îi  urma  pe  Arak  şi  pe  Sufa.  Cu 
toate  că  n-ar  fi  putut  spune  că  se  simte  ameţită, 
avea  senzaţia  ciudată  că  nu  atinge  pămîntul.  Se 
întreba  dacă  nu  cumva  suferă  de  o  formă  mai 
uşoară  de  „depersonalizare",  termen  despre  care 
ştia  că  este  vehiculat  de  psihiatri.  Parcă  trăia  un  vis 
din  care  nu  se  mai  putea  trezi.  Văzul,  mirosul,  auzul 
îi  funcţionau  normal,  ce-i  drept,  şi  totuşi,  avalanşa 
de  experienţe  prin  care  trecea  i  se  părea  cel  puţin 
suprarealistă,  dacă  nu  de-a  dreptul  absurdă.  E 
posibil,  oare,  să  se  afle  sub  fundul  oceanului,  cum 
spun  oamenii  aceştia? 

în  calitatea  ei  de  om  de  ştiinţă,  expertă  în  geofizica 
oceanografică,  Suzanne  ştia  foarte  bine  ce 
înseamnă  discontinuitatea  Mohorocicic:  este  vorba 
de  acel  strat  al  Pămîntului  care  înregistrează  o 
schimbare  bruscă  a  vitezei  sunetului  şi  a  undelor 
seismice.  Este  localizat,  aproximativ,  între  patru  şi 
unsprezece  kilometri  dedesubtul  fundului  mărilor  şi 
oceanelor  şi  la  aproape  patruzeci  de  kilometri  sub 
continente.  Mai  ştia  că  acest  spaţiu  a  primit  numele 
seismologului  sîrb  care  a  făcut  respectiva 
descoperire.  Nimeni  nu  avea  însă  o  idee  precisă 
despre  ce  reprezenta  acel  spaţiu  ori  ce  se  găsea 
acolo.  Nici  un  geolog  ori  seismolog,  după  ştiinţa  ei, 
nu  luase  vreodată  în  calcul  ipoteza  că  ar  putea  fi 
vorba  de  o  cavernă  enormă,  plină  cu  aer  -  părea  o 
idee  mult  prea  absurdă  ca  să  fie  luată  în 
consideraţie. 

-  Vă  rog  să  arătaţi  consideraţia  cuvenită  oaspeţilor 
noştri  din  generaţia  a  doua  şi  să  ne  faceţi  loc  să 
trecem,  se  adresă  Arak  semenilor  săi  din  Interterra, 

adunaţi  în  jurul  lor.  Aceştia  se  dădură  la  o  parte, 
într-o  tăcere  respectuoasă.  Vă  rog,  poftiţi,  îi  invită  el 
pe  Suzanne  şi  pe  colegii  acesteia,  arătînd  spre  un 
pasaj  care  conducea  în  afara  loggiei  şi  luînd-o 
înainte.  După  ce  vom  părăsi  holul  de  primire  a 
străinilor,  vom  face  o  foarte  scurtă  călătorie  pînă  la 
domiciliile  dumneavoastră. 
Suzanne  înainta  prin  mulţimea  privitorilor 
interterrani,  parcă  desprinsă  de  ea  însăşi,  ca  şi  cum 
s-ar  fi  privit  într-un  film.  îl  simţea  pe  Perry  imediat  în 
spatele  său  şi  pe  ceilalţi  urmîndu-i  îndeaproape. 
Acum  nu  mai  aveau  nici  un  motiv  de  spaimă,  căci 
interterranii  erau  numai  zîmbete,  schiţînd  gesturi 
timide  de  salut.  Suzanne  nu  se  putea  abţine  să  nu  le 
surîdă,  la  rîndul  ei.  „Oare  toate  astea  se  întîmplă 
aievea  sau  e  doar  un  vis?"  se  întreba  întruna. 
Dimensiunea  într-adevăr  fantastică  a  experienţei 
venea  în  contradicţie  flagrantă  cu  răcoarea 
marmurei  atingîndu-i  tălpile  goale  şi  cu  mîngîierea 
blîndă  a  unei  brize  uşoare  pe  obrazul  său.  Mai 
avusese  ea  vise  de  un  pregnant  realism,  dar 
niciodată  nu  trăise  în  somn  senzaţii  atît  de  concrete. 

-  Veţi  observa  că  sînteţi  apreciaţi  ca  nişte 
adevărate  celebrităţi,  o  trezi  Sufa  din  reverie, 
întorcîndu-se  spre  ea.  Oamenii  din  generaţia  a  doua 
sînt  foarte,  foarte  populari  aici;  pur  şi  simplu 
împrospătează  atmosfera.  Mă  simt  datoare  să  vă 
previn  că  veţi  fi  foarte  solicitaţi. 

-  Ce  vrei  să  spui  prin  „oameni  din  generaţia  a 
doua"?  se  interesă  Suzanne,  curioasă  la  auzul  unei 
expresii  pe  care  o  auzea  deja  a  doua  oară. 

-  Sufa,  aminteşte-ţi  că  am  hotărît  să-i  acomodăm 
de  data  aceasta  pe  oaspeţi  cu  lumea  noastră  mai  pe 

îndelete  decît  am  făcut-o  pînă  acum,  o  mustră  blînd 
Arak. 

-  îmi  amintesc,  răspunse  Sufa;  apoi,  către 
Suzanne:  vom  discuta  totul  la  timpul  potrivit  şi  vă 
asigur  că  veţi  primi  răspuns  la  toate  întrebările. 

Mica  procesiune  ieşi  pe  o  terasă  spaţioasă  care 
dădea  spre  o  cavernă  subterană  colosală.  Aveai 
impresia  că  te  afli,  de  fapt,  în  aer  liber,  înconjurat  de 
lumina  zilei.  Deşi  nu  se  vedea  soarele,  plafonul  de 
forma  unei  uriaşe  cupole  era  de  un  albastru  pal, 
cum  e  cerul  într-o  zi  de  vară,  acoperit  de  o  pîclă 
diafană.  Cîţiva  norişori  transparenţi  pluteau  alene  pe 
aripile  brizei. 

Terasa  se  găsea  pe  latura  unei  clădiri  de  la 
marginea  unui  oraş.  Dincolo  de  balustradă  se 
întindea  o  panoramă  bucolică:  dealuri  line,  vegetaţie 
bogată,  cîteva  lacuri  şi  siluetele  îndepărtate  ale  unor 
oraşe.  Dincolo  de  toate  acestea  se  ridica  un  lanţ  de 
munţi,  ca  un  evantai  de  coloane  uriaşe  ce  sprijineau 
colosalul  dom. 

-  Aşteptaţi  o  clipă,  vă  rog,  spuse  Arak,  apoi  vorbi 
încet  într-un  microfon  minuscul  încorporat  într-un 
aparat  pe  care  îl  purta  la  încheietura  mîinii. 

Cei  cinci  „oameni  din  a  doua  generaţie" 
contemplau  cu  gura  căscată  frumuseţea  şi 
dimensiunile  incredibile  ale  acestui  paradis 
subpămîntean.  Era  ceva  ce  imaginaţia  lor  nu  s-ar  fi 
încumetat  vreodată  să  plăsmuiască.  Pînă  şi 
scufundătorii  rămăseseră  fără  grai. 

-  Aşteptăm  un  taxi,  le  explică  Sufa. 

-  Asta  e  Atlantida?  întrebă  Perry,  cu  respiraţia 
tăiată. 

-  Nici  vorbă!  făcu  Sufa,  parcă  uşor  jignită.  Nu  e 
Atlantida;    oraşul    acesta    se    numeşte  Saranta. 

Atlantida  se  află  la  est  de  aici,  dar  nu  se  vede  -  este 
în  spatele  acelor  coloane  care  sprijină 
protuberantele  de  la  suprafaţă,  cărora  voi  le  spuneţi 
Insulele  Azore. 

-  Aşadar,  Atlantida  există,  totuşi?  trase  Perry 
concluzia,  din  ce  în  ce  mai  uimit. 

-  Fireşte,  răspunse  Sufa.  După  părerea  mea  însă, 
nu  e  nici  pe  departe  atît  de  frumoasă  cum  e 
Saranta.  Este  un  oraş  tînăr,  cu  oameni  care  mie  mi 
se  par  nişte  parveniţi  şi  neciopliţi...  Dar,  mă  rog,  veţi 
avea  ocazia  să  vă  formaţi  propria  părere. 

-  Gata,  a  venit,  interveni  Arak,  arătînd  spre  un  fel 
de  farfurie  zburătoare  care  îşi  făcu  apariţia  la  baza 
scărilor. 

Vehiculul  sosise  atît  de  silenţios,  încît  n-ai  fi  putut 
să-l  observi  decît  dacă,  din  întîmplare,  priveai  chiar 
în  direcţia  aceea. 

-  îmi  pare  rău  că  a  durat  atît  de  mult,  se  scuză 
Arak.  Probabil  că  e  aglomeraţie,  cine  ştie  din  ce 
motiv.  Vă  rog,  după  dumneavoastră,  mai  zise  el 
indicîndu-le  o  deschidere  care  apăruse  ca  prin 
minune  în  corpul  vehiculului. 

Coborîră  treptele  şi  intrară  în  maşinăria  care  plana 
nemişcată  la  cîţiva  zeci  de  centimetri  deasupra 
solului.  Avea  cam  zece  metri  în  diametru  şi  o  cupolă 
transparentă  deasupra,  semănînd  într-adevăr  cu 
farfuriile  zburătoare  din  revistele  cu  benzi  desenate, 
în  interior,  o  banchetă  circulară  căptuşită  confortabil 
cu  un  material  de  culoare  albă.  în  mijloc,  o  masă 
rotundă,  neagră,  simplă,  fără  nici  un  pupitru  de 
comandă.  Arak  urcă  ultimul  şi  imediat  deschizătura 
dispăru  la  fel  de  misterios  şi  tăcut  precum  apăruse. 

-  Uite,  aşa  păţim  întotdeauna,  se  plînse  Arak  după 
ce  aruncă  o  privire  împrejur.  Tocmai  cînd  vrem  şi  noi 

să  vă  impresionăm,  ne  vine  cîte  una  din  rablele 
astea,  pe  cale  să  fie  retrase  din  circulaţie. 

-  Nu  te  mai  plînge  atît,  îl  admonesta  Sufa. 
Vehiculul  ăsta  este  foarte  bun. 

Suzanne  îi  aruncă  o  privire  scurtă  lui  Donald,  iar 
acesta  îi  răspunse  ridicînd  imperceptibil  din 
sprîncene.  Femeia  se  uită  apoi  în  jurul  ei.  O  armată 
de  întrebări  se  înghesuiau  în  mintea  ei  şi  nu  ştia  cu 
ce  să  înceapă.  Arak  îşi  puse  palma  în  centrul  mesei 
rotunde  şi  se  aplecă  deasupra  ei. 

-  Palatul  de  oaspeţi,  comandă  el,  după  care, 
zîmbitor,  se  aşeză  comod  pe  banchetă. 

O  clipă  mai  tîrziu,  peisajul  de  afară  începu  să  se 
schimbe,  într-un  gest  reflex,  Suzanne  întinse  mîna 
să  se  ţină  de  masă.  Constată  însă  că  nu  era  nevoie, 
deoarece  nu  exista  nici  cel  mai  mic  efect  al  inerţiei 
în  deplasare  şi  nu  se  auzea  nici  un  sunet,  de  parcă 
nava  stătea  pe  loc  şi  decorul  era  acela  care  se  mişca 
în  jurul  lor.  Se  înălţară  la  circa  o  sută  de  metri,  după 
care  aparatul  acceleră  în  plan  orizontal. 

-  în  curînd  vă  vom  învăţa  şi  pe  voi  cum  să 
comandaţi  şi  să  folosiţi  taxiurile  aeriene,  spuse  Arak. 
Veţi  avea  tot  timpul  să  exploraţi  împrejurimile. 

Dădură  din  cap  cu  toţii.  Echipa  de  pe  Benthic 
Explorer  era  copleşită  de  cîte  îi  era  dat  să  vadă. 
Traversau  centrul  unei  metropole  aglomerate, 
fremătînd  de  oameni  în  drum  spre  treburile  lor,  în 
timp  ce  mii  de  alte  taxiuri  săgetau  aerul  în  toate 
direcţiile.  Suzanne  găsea  că  oraşul  e  un  adevărat 
paradox  -  de  exemplu,  tehnologia  futurista  în 
contrast  uimitor  cu  vegetaţia  preistorică,  amintind 
de  perioada  carboniferă  de  acum  trei  sute  de 
milioane  de  ani. 

Nu  trecu  mult  şi  peisajul  înţesat  de  clădiri  cu  multe 
etaje,  construite  din  bazalt  negru,  fu  înlocuit  cu  unul 
mai  aerisit,  semănînd  mai  degrabă  cu  o  zonă 
rezidenţială:  peluze,  copaci,  piscine.  Dispăruse  ca 
prin  farmec  şi  viermuiala  de  oameni  şi  de  taxiuri 
aeriene,  făcînd  loc  unui  parc  cu  plimbăreţi 
singuratici  ori  în  grupuri  mici.  Mulţi  dintre  aceştia 
erau  însoţiţi  de  nişte  animale  ciudate  pe  care 
Suzanne  le  califică  în  sinea  ei  drept  o  combinaţie 
himerică  de  cîine,  pisică  şi  maimuţă. 

Decorul  exterior  îşi  încetinea  mişcarea  pe  măsură 
ce  se  apropiau  de  domeniul  unui  palat  somptuos, 
împrejmuit  cu  ziduri.  Clădirea  centrală  avea  o  cupolă 
susţinuta  de  coloane  spiralate,  negre,  în  stil  doric.  în 
jurul  acesteia,  pe  toată  întinderea  domeniului, 
numeroase  alte  clădiri  mai  mici,  de  formă  ovală, 
construite  din  acelaşi  bazalt  negru,  lustruit.  Printre 
piscine  cu  apă  limpede,  grădiniţe  cu  peluze  şi  pilcuri 
de  ferigi  se  strecurau  alei  şerpuite. 

Taxiul  zburător  îşi  opri  înaintarea  şi  coborî 
vertiginos.  O  clipă  mai  tîrziu  se  deschidea  fără  nici 
un  zgomot  aceeaşi  uşă  misterioasa  în  flancul 
vehiculului. 

-  Domnişoară  doctor  Newell,  am  ajuns  la  locuinţa 
dumitale,  zise  Sufa,  invitînd-o  să  coboare.  Am  să  te 
însoţesc,  continuă  ea,  ca  să  mă  asigur  că  nu  îţi 
lipseşte  nimic. 

Suzanne  nu  se  aşteptase  că  vor  fi  despărţiţi.  îi 
aruncă  o  privire  neliniştită  lui  Donald  care  ţinuse 
morţiş,  în  tot  acest  timp,  să  rămînă  toţi  împreună. 

-  Şi  ceilalţi?  întrebă  ea,  încercînd  să  citească  ceva 
în  ochii  căpitanului.  Nu-şi  dădu  seama  însă  ce  ar  fi 
vrut  acesta  să  facă  într-o  atare  situaţie. 

-  Arak  se  va  îngriji  de  instalarea  lor;  fiecare  va 
avea  căsuţa  lui,  explică  Sufa. 

-  Noi  am  sperat  că  vom  putea  sta  împreună,  se 
simţi  Suzanne  datoare  să  obiecteze. 

-  Dar  fireşte  că  veţi  sta  împreună,  o  linişti  Arak. 
Palatul  acesta  şi  împrejurimile  sînt  destinate  numai 
oaspeţilor.  Veţi  putea  lua  masa  împreună,  iar  dacă 
doriţi  să  dormiţi  mai  mulţi  în  aceeaşi  casă,  nu  vă 
opreşte  nimeni. 

Suzanne  şi  Donald  îşi  încrucişară  privirile;  acesta 
din  urmă  înălţă  din  umeri,  lăsînd-o  să  înţeleagă  că 
hotărîrea  îi  aparţine.  Se  ridică  de  pe  bancheta  şi 
coborî  din  ciudata  navă,  urmată  îndeaproape  de 
Sufa.  Imediat,  farfuria  zburătoare  se  puse  în 
mişcare,  doar  ca  să  se  oprească  ceva  mai  încolo,  în 
faţa  unei  căsuţe  alăturate. 

-  Haide,  o  încurajă  Sufa,  care  se  oprise  văzînd  că 
Suzanne  rămăsese  în  capătul  aleii.  Aceasta  îşi  luă 
ochii  de  la  taxiul  aerian  şi  se  grăbi  s-o  ajungă  din 
urmă  pe  gazda  sa. 

-  Te  vei  reîntîlni  cu  prietenii  dumitale  la  masă, 
peste  puţin  timp,  o  asigură  Sufa.  Eu  nu  vreau  decît 
să  fiu  sigură  că  ai  toate  condiţiile  de  confort.  în  plus, 
mă  gîndesc  că  ţi-ar  prinde  bine  o  baie  răcoritoare  în 
piscină  înainte  de  masă.  Mi-aduc  aminte  că  asta  a 
fost  prima  mea  dorinţă  după  ce  am  trecut  prin 
procedurile  decontaminării. 

-  Deci,  ai  trecut  şi  tu  prin  ce  am  trecut  noi?  se 
întoarse  Suzanne  spre  ea,  contrariată. 

-  Am  trecut,  zise  Sufa;  dar  asta  a  fost  acum  multă, 
multă  vreme  -  de  fapt,  acum  mai  multe  vieţi. 

-  Pardon?!  făcu  Suzanne,  crezînd  că  nu  auzise  bine 
acea  expresie  stranie,  „acum  mai  multe  vieţi". 

-  Haide,  trebuie  să-ţi  iei  locul  în  primire,  spuse 
Sufa,  luînd-o  pe  Suzanne  de  braţ.  întrebările  pot  să 
mai  aştepte. 

Urcară  împreună  cele  cîteva  trepte  care  duceau  din 
alee  în  casă.  Suzanne  se  opri  în  cadrul  uşii,  uimită  în 
faţa  decorului  ce  i  se  aşternea  în  faţa  ochilor.  în 
contrast  izbitor  cu  exteriorul  negru  al  locuinţei, 
interiorul  era  aproape  în  întregime  alb:  marmură 
albă,  caşmir  alb  şi  o  bogăţie  de  oglinzi  -  toate 
amintind  de  dormitorul  în  care  fuseseră  găzduiţi  la 
început,  însă  la  un  nivel  de  confort  mult  mai 
generos.  Ca  un  detaliu  suplimentar,  o  piscină  azurie 
se  întindea  pînă  în  afara  camerei,  alimentată  de  o 
cascadă  ce  se  revărsa  din  perete. 

-  Nu-ţi  place?  o  întrebă  Sufa  îngrijorată,  căci 
intrepretase  expresia  de  surpriză  de  pe  chipul 
Suzannei  ca  fiind  una  de  nemulţumire. 

-  Nu-i  vorba  dacă-mi  place  sau  nu,  îi  răspunse  ea; 
sînt  de-a  dreptul  copleşită! 

-  Nu  vrem  decît  să  te  simţi  cît  mai  bine,  o  asigură 
Sufa. 

-  Dar  locuinţele  celorlalţi  cum  sînt?  Seamănă  cît  de 
cît  cu  ce  se  vede  aici? 

-  Sînt  identice,  zise  Sufa,  ca,  de  altfel,  toate  casele 
oaspeţilor  noştri.  Dar,  dacă  mai  doreşti  altceva,  te 
rog  să-mi  spui  -sînt  convinsă  că  te  putem  ajuta. 

Suzanne  contemplă  patul  din  mijlocul  încăperii, 
aşezat  pe  o  estradă  de  marmură  albă  şi  acoperit  cu 
un  baldachin  de  jur  împrejurul  căruia  atîmau 
panglici  diafane  dintr-un  material  alb,  transparent. 

-  Te  rog  să-mi  spui  ce  lipseşte,  insistă  Sufa. 

-  Nimic  nu  lipseşte,  o  linişti  Suzanne.  Pur  şi  simplu 
îmi  taie  respiraţia. 

-  înseamnă  că-ţi  place,  deci,  respiră  gazda  uşurată. 

-  E  de-a  dreptul  fantastic,  n-am  cuvinte!... 
Suzanne   se   apropie   de   un   perete   şi  atinse 

marmura  alba.  Era  lustruită  ca  oglinda  şi  emana  o 
căldura  ce  părea  a  veni  din  interior.  Sufa  se  îndreptă 
spre  o  garnitură  mascată  de  servante  şi  dulapuri 
care  acoperea  tot  peretele  din  partea  dreaptă: 

-  Aici  găseşti  aparatură  video  şi  audio,  schimburi 
de  haine,  material  de  lectură  în  limba  ta,  un  frigider 
încăpător  plin  cu  răcoritoare,  articole  personale  de 
toaletă  pe  care  le  vei  recunoaşte  şi  alte  lucruri  de 
care  ai  putea  avea  nevoie. 

-  Şi  cum  se  deschide?  se  interesă  Suzane. 

-  Prin  comandă  vocală,  îi  explică  gazda  şi  urmă, 
arătînd  spre  una  dintre  cele  două  uşi  de  pe  peretele 
opus:  acolo  ai  obiecte  de  uz  personal. 

Suzanne  păşi  pînă  în  dreptul  garniturii: 

-  Ce  trebuie  să  spun,  mai  precis? 

-  Numeşti  obiectul  de  care  ai  nevoie  şi  închei  cu  o 
comandă  mai  fermă,  de  genul  „Te  rog!"  sau 
„Acum!". 

-  Mîncare,  te  rog!  ordonă  Suzanne,  uşor  jenată. 

Se  deschise  imediat  o  anumită  uşă  în  corpul  de 
mobilier,  dînd  la  iveală  un  frigider  de  dimensiuni 
considerabile,  plin  cu  tot  felul  de  ambalaje  conţinînd 
băuturi  răcoritoare  ori  alimente  solide  de  diverse 
culori  şi  consistenţe. 

Sufa  se  aplecă  şi  aruncă  o  privire  înăuntru, 
cotrobăind  printre  doze  şi  cutii. 

-  Trebuia  să-mi  închipui,  comentă  ea,  ridicîndu-se. 
Deşi  eu  am  comandat  cîteva  specialităţi,  mă  tem  că 
nu  ţi-au  pus  decît  gama  obişnuită.  Dar  nu-i  nimic, 
dacă  ai  vreo  dorinţă  specială,  îţi  va  fi  pe  loc 
îndeplinită  de  o  clonă  de  serviciu. 

-  Ce  înseamnă  „clonă  de  serviciu"?  se  interesă 
Suzanne,  tresărind  la  auzul  ciudatului  termen. 

-  Clonele  de  serviciu  sînt  cei  care  execută  toate 
muncile  brute  în  Interterra. 

-  Ne-am  întîlnit  pînă  acum  cu  vreunul  dintre 
aceştia? 

-  Nu  încă;  preferă  compania  celor  de-o  seamă  cu  ei 
şi  nu  apar  decît  atunci  cînd  sînt  solicitaţi. 

Suzanne  dădu  din  cap.  înţelesese  însă  cu  totul 
altceva  decît  îşi  închipuia  Sufa  -  şi  anume,  că  în 
societăţile  bazate  pe  asuprire,  comportamentul  şi 
atitudinile  celor  oprimaţi  erau  înfăţişate  de  stăpînii 
lor  într-o  lumină  care  îi  scutea  pe  aceştia  din  urmă 
de  orice  sentiment  de  vinovăţie. 

-  Aceste  clone  de  serviciu  sînt  cu  adevărat  clone? 
mai  vru  să  ştie  Suzanne. 

-  Absolut  răspunse  Sufa.  Sînt  donaţi  din  timpuri 
străvechi.  îşi  au  originea  în  nişte  umanoizi  primitivi, 
oarecum  înrudiţi  cu  aceia  pe  care  voi,  oamenii,  îi 
cunoaşteţi  sub  numele  de  neandertalieni. 

-  Cum  adică  „noi,  oamenii"?  Care  e  diferenţa  dintre 
noi  şi  voi,  în  afară  de  faptul  că  sînteţi  toţi  de  o 
frumuseţe  ieşită  din  comun? 

-  Te  rog...  imploră  Sufa. 

-  Ştiu,  ştiu,  fără  întrebări,  zise  Suzanne.  Numai  că 
pînă  şi  răspunsurile  voastre  la  întrebările  cele  mai 
simple  nasc  un  şir  de  alte  întrebări. 

-  Sînt  convinsă  că  totul  vă  pare  foarte  confuz  încă, 
spuse  Sufa  rîzînd.  Aşa  cum  v-am  mai  spus, 
experienţa  ne-a  învăţat  că  e  mai  bine  să  nu  grăbim 
lucrurile  în  procesul  de  adaptare  la  lumea  noastră. 

-  Asta  ar  însemna  ca  aţi  mai  avut  şi  alţi  vizitatori  ca 
noi  în  trecut,  trase  Suzanne  concluzia. 


146 


-  Desigur  -  chiar  foarte  mulţi,  în  ultimii  zece  mii  de 
ani. 

Suzanne  rămase  literalmente  cu  gura  căscată. 

-  Zece  mii  de  ani,  ai  spus?... 

-  Exact.  înainte  de  asta  nu  ne  interesa  deloc 
cultura  voastră. 

-  Vrei  să  spui  că... 

-  Te  rog,  o  întrerupse  Sufa,  respirînd  adînc.  Nu  mă 
mai  întreba  nimic  deocamdată,  decît  dacă  are 
legătură  cu  condiţiile  de  cazare.  Insist,  zău  aşa. 

-  Fie,  se  dădu  bătută  Suzanne.  Aşadar,  cum  fac  să 
chem  o  clonă  de  serviciu? 

-  Tot  aşa,  prin  viu  grai.  în  Interterra,  aproape  totul 
se  obţine  în  acest  fel. 

-  Pur  şi  simplu,  strig:  „Clonă  de  serviciu"? 

-  „Clonă  de  serviciu"  sau  doar  „Serviciu",  îi  explică 
Sufa.  Apoi,  desigur,  trebuie  să  adaugi  o  comandă 
care  îţi  convine,  pe  un  ton  imperativ. 

-  Aş  putea  încerca  acum? 

-  De  ce  nu? 

-  Serviciu,  vă  rog!  strigă  Suzanne,  uitîndu-se  în 
ochii  Sufei. 

Nu  se  întîmplă  nimic,  însă. 

-  N-ai  strigat  destul  de  autoritar,  îi  explică  Sufa. 
Mai  încearcă  o  dată. 

-  Serviciu,  vă  rog!  repetă  Suzanne,  adăugind  o 
porţie  generoasa  de  decibeli. 

-  Acum  e  mult  mai  bine,  zise  Sufa.  Dar  nu  trebuie 
să  strigi  aşa  de  tare;  nu  volumul  contează,  ci 
hotărîrea.  Umanoizii  trebuie  să  ştie  fără  dubiu  că  le 
soliciţi  prezenţa.  Altminteri,  sînt  programaţi  să  nu 
apară,  ca  să  nu  devină  stînjenitori. 

-  Ai  folosit  cu  bună  ştiinţă  termenul  „umanoizi"? 
întrebă  Suzanne. 

-  Fireşte,  zise  Sufa.  Clonele  de  serviciu  arată  foarte 
omeneşte,  deşi  sînt  o  combinaţie  de  elemente 
androide,  piese  biomecanice  confecţionate  şi  părţi 
umanoide.  Sunt  jumătate  maşini,  jumătate 
organisme  vii  care  îşi  poarta  singure  de  grijă  şi  chiar 
se  reproduc. 

Suzanne  o  privea  pe  Sufa  cu  un  amestec  de  groază 
şi  perplexitate  din  care  aceasta  din  urmă  nu  reţinu 
decît  groaza. 

-  Nu-ţi  face  nici  o  grijă,  spuse  gazda  pe  un  ton 
liniştitor.  E  foarte  uşor  de  tratat  cu  ei  şi  sînt  extrem 
de  serviabili.  Vei  vedea  că  sînt  nişte  creaturi 
minunate,  de  fapt.  Singurul  neajuns,  pe  care  l-au 
moştenit  de  la  strămoşii  lor  umanoizi,  este  acela  că 
nu  pot  vorbi;  însă  de  înţeles,  te  înţeleg  perfect. 

Suzane  rămăsese  nemişcată,  holbîndu-se  la  Sufa. 
Nu  mai  avu  timp  să  zică  nimic,  căci  chiar  atunci  se 
deschise  una  din  uşile  care  se  aflau  în  faţa  şirului  de 
dulapuri,  lăsînd  să  pătrundă  în  încăpere  o  femeie  cu 
forme  statuare.  Suzanne  trebui  să  recunoască  în 
sinea  ei  că  se  aşteptase  la  apariţia  grotescă  a  unui 
robot  şi  nicidecum  la  această  frumuseţe  fascinantă, 
cu  trăsături  clasice  şi  păr  blond,  cu  tenul  alb, 
aproape  translucid,  şi  nişte  ochi  negri,  pătrunzători. 
Purta  o  salopetă  de  mătase  neagră,  cu  mîneci  lungi. 

-  lată  un  minunat  exemplar  de  clonă  de  serviciu 
feminină,  zise  Sufa.  Vezi  cercelul  acela  ca  o  toartă 
mare,  de  la  urechea  ei?  Toate  poartă  aşa  ceva  - 
n-am  înţeles  niciodată  prea  bine  de  ce,  dar  bănuiesc 
că  e  un  semn  de  distincţie  ori  de  apartenenţă.  Vei 
mai  observa  că  e  foarte  atrăgătoare,  ca  şi 
exemplarele  masculine,  de  altfel.  Dar  cel  mai 
important  lucru  pe  care-l  vei  constata  este 
solicitudinea  ei.  Cere-i  orice  doreşti  şi  va  face  tot 

posibilul  să  te  servească,  în  măsura  în  care  nu-i 
afectează  instinctul  de  conservare. 

Suzanne  îşi  împlîntă  privirile  în  ochii  femeii:  erau  ca 
doua  iazuri  întunecate.  Trăsăturile  feţei,  de  o 
frumuseţe  la  fel  de  sculpturală  ca  ale  Sufei,  erau 
însă  total  inexpresive. 

-  Are  şi  ea  un  nume?  întreba  Suzanne. 

-  Nici  vorbă,  chicoti  Sufa.  Asta  chiar  că  ar  complica 
lucrurile.  Nu  vrem  să  personalizăm  relaţiile  noastre 
cu  clonele  de  serviciu.  Acesta  este  şi  motivul  pentru 
care  nu  au  fost  programate  să  vorbească. 

-  Dar  spui  că  face  tot  ce-i  cer? 

-  Absolut,  întări  Sufa.  Orice:  îţi  spală  hainele,  îţi 
pregăteşte  baia,  îţi  umple  frigiderul,  îţi  face  masaj, 
dacă  vrei  îţi  schimbă  şi  temperatura  apei  în  piscină. 
Orice  nevoie  ai. 

-  Deocamdată  cred  că  ar  fi  mai  bine  să  plece,  zise 
Suzanne,  simţind  că  o  trece  un  fior  la  gîndul  că  se 
află  în  preajma  unei  fiinţe  jumătate  om,  jumătate 
maşină. 

-  Du-te,  te  rog!  îi  ordonă  Sufa  femeii,  care  plecă  la 
fel  de  discret  precum  apăruse. 

-  Desigur,  data  viitoare  cînd  vei  chema  o  clonă  e 
foarte  probabil  că  va  veni  altcineva,  zise  Sufa 
întorcîndu-se  spre  Suzanne.  Aşa  se  întîmplă,  vine 
acela  care  este  disponibil. 

Suzanne  dădu  din  cap  ca  şi  cînd  ar  fi  înţeles; 
adevărul  era  însă  că  nu  înţelegea  mare  lucru. 

-  Şi  de  unde  vin  ei? 

-  De  sub  pămînt,  răspunse  Sufa. 

-  Locuiesc  în  caverne? 

-  Bănuiesc,  zise  vag  Sufa.  N-am  coborît  niciodată 
pînă  acolo  şi  nici  nu  cunosc  pe  cineva  care  s-o  fi 
făcut.  Dar  gata,  destul  cu  clonele  de  serviciu! 

Trebuie  să  ajungem  în  sala  de  mese.  Dacă  vrei,  poţi 
să  faci  repede  o  baie  sau  să  înoţi  în  piscină,  dar  să 
ştii  că  prea  mult  timp  nu  avem. 

Suzanne  îşi  simţea  gîtul  uscat;  înghiţi  în  sec.  După 
o  atare  avalanşă  de  informaţii  îi  venea  greu  să  ia 
pînă  şi  o  decizie  simplă.  Se  uită  înspre  piscină.  Apa 
era  acum  mai  curînd  verde  decît  azurie  şi  suprafaţa 
ei  unduitoare  părea  să  o  cheme. 

-  Poate  că  ar  fi  o  idee  bună  să  înot  puţin,  reuşi  ea 
să  zică  în  cele  din  urmă. 

-  Excelent.  Ai  haine  curate  şi  pantofi  în  şifonier.  Eu 
am  să  te  aştept  afară  -  nu  de  alta,  dar  simt  că  ţi-ar 
face  bine  cîteva  minute  de  singurătate,  să-ţi  mai 
tragi  sufletul. 

-  Cred  că  ai  dreptate,  recunoscu  Suzanne. 
10. 

Sala  de  mese  era  într-o  clădire  asemănătoare  ca 
dimensiuni  şi  înfăţişare  cu  locuinţele,  numai  că  nu 
avea  pat.  Şi  aici  găseai  aceeaşi  deschidere  amplă 
către  exterior,  care  nu  avea  însă  vedere  spre 
grădinile  întinse  cu  iarbă  şi  pîlcuri  de  ferigă,  ci  spre 
impunătorul  pavilion  central.  în  mijlocul  încăperii  se 
afla  o  masă  lungă,  asemenea  celei  din  ultima 
cameră  a  traseului  de  decontaminare.  Pînă  şi 
taburetele  ca  nişte  perne  înalte,  cilindrice,  aminteau 
de  camera  aceea. 

Toţi  membrii  grupului  sosiră  cam  în  acelaşi  timp. 
Expresia  de  pe  chipurile  lor  trăda  însă  stări  sufleteşti 
diferite.  Richard  şi  Michael  refuzau  cu  încăpăţînare 
orice  gînd  ori  presimţire  sumbră;  se  simţeau  în  al 
nouălea  cer,  ca  doi  copii  lăsaţi  în  voie  în  parcul  de 
distracţii  al  visurilor  lor,  profitînd  cu  lăcomie  de  tot 
ce  li  se  oferea.  Perry,  la  rîndul  său,  era  impresionat 
de  posibilităţile  şi  înlesnirile  acestei  lumi,  păstrînd 

însă  o  aparenţă  mult  mai  sobră  decît  cei  doi 
nechibzuiţi.  Suzanne  era,  în  continuare,  mai  degrabă 
confuză  decît  emoţionată;  nu  renunţase  încă  pe 
de-a  întregul  la  ideea  că  ar  fi  cu  toţii  cobaii  unui 
experiment  de  hipnoză  colectivă,  pe  care  îl  trăia 
fiecare  în  rezonanţă  cu  propria  fire.  Cît  despre 
Donald,  acesta  făcea  nota  separata  de  toţi  ceilalţi, 
încrîncenat  în  convingerea  că  întreaga  poveste  nu 
era  decît  o  păcăleală  sofisticată  care  avea  să  aibă 
un  final  nefast. 

Conversaţia  gravita  în  jurul  a  două  subiecte: 
călătoria  cu  farfuria  zburătoare  şi  minunatele 
condiţii  de  cazare.  Richard  şi  Michael  erau  cei  mai 
entuziaşti,  mai  ales  după  ce  aflară  că  servitorul 
Suzannei  fusese  o  femeie.  Richard  nu-şi  putu  abţine 
o  aluzie  la  dorinţele  care  ar  putea  fi  satisfăcute  de  o 
creatură  atît  de  docilă.  Oripilată,  Suzanne  îl  taxă  pe 
loc,  fără  echivoc: 

-  încearcă  să  te  porţi  ca  un  reprezentant  al  unei 
rase  civilizate! 

Mîncarea  avea  ceva  în  comun  cu  aceea  cu  care 
fuseseră  trataţi  la  decontaminare:  aceeaşi  variaţie 
ciudată  a  gustului  perceput  de  fiecare  dintre  ei. 
Doar  prezentarea  era  alta  -  mai  sofisticată  şi  mai 
apetisantă,  cu  feluri  de  mîncare  servite  de  doi 
bărbaţi  foarte  arătoşi,  îmbrăcaţi  în  salopete  de 
mătase  neagră  cu  mînecă  lungă,  închise  cu  fermoar 
în  faţă.  Amîndoi  purtau  cîte  un  cercel  în  ureche,  de 
forma  unui  inel. 

Deodată,  Donald  trînti  zdravăn  furculiţa  de  aur  pe 
farfuria  de  aur  dinaintea  sa.  Pereţii  de  marmură 
amplificară  nefiresc  zăngănitul  produs,  ceea  ce  o 
făcu  pe  Suzanne  să  scape  la  rîndul  ei  furculiţa  din 
mînă,  trădîndu-şi  astfel  încordarea.  Richard,  care 

tocmai  povestea  cum  a  sărit  el  în  piscină,  rămase  cu 
fraza  neterminată  şi  cu  gura  plină  de  ceea  ce 
pretindea  el  că  ar  fi  un  profiterol  de  zile  mari,  iar 
Michael  se  înecă  cu  o  înghiţitură  de  plăcintă  de 
cartofi  dulci,  chipurile. 

-  Cum  naiba  puteţi,  măi,  să  mîncaţi  în  situaţia 
asta?  urlă  căpitanul. 

-  Care  situaţie?  bolborosi  Richard,  atît  cît  îi 
permitea  dumicatul  pe  care  nu  apucase  să-l  înghită. 
Apoi  aruncă  o  privire  rapid  prin  încăpere,  crezînd  că 
au  fost  invadaţi,  cumva. 

-  Care  situaţie?!  se  întoarse  Donald  spre  Richard, 
îngî-nîndu-l  sarcastic  în  timp  ce  clătina  din  cap,  cu  o 
expresie  de  dispreţ  suveran.  De  mult  mă  chinuie  o 
dilemă,  continuă  el:  scafandrii  ăştia  profesionişti  ori 
sînt  proşti  de  la  mama  lor,  şi  atunci  e  de  înţeles  că-şi 
aleg  aşa  o  meserie,  ori  presiunea  şi  gazul  inert  pe 
care-l  respiră  le  distruge  şi  bruma  de  neuroni  pe 
care-i  aveau  la  început. 

-  Ce  pălăria  mea  vrei  să  zici  cu  asta?  sări  Michael, 
brusc  ofensat. 

-  îţi  spun  imediat  ce  vreau  să  zic,  îl  ţintui  Donald  cu 
asprime.  Uită-te  mai  bine  în  jurul  tău!  Unde  mama 
naibii  ne  aflăm?  Ce  facem  noi  aici?  Cine  sînt  oamenii 
ăştia  care  umblă  îmbrăcaţi  de  parcă  s-ar  duce  la 
festivitatea  de  terminare  a  nu-ştiu-cărui  colegiu? 

Urmară  cîteva  momente  de  tăcere  adîncă,  timp  în 
care  toată  lumea  ocolea  privirea  jncendiară  a 
fostului  comandant  de  submarine.  în  sinea  lor, 
recunoşteau  că-şi  dăduseră  toată  silinţa  să 
ocolească  aceste  întrebări. 

-  Eu  ştiu  unde  sîntem,  se  apără  Richard,  spărgînd 
tăcerea.  Sîntem  în  Interterra! 

-  Auzi-I,  Doamne!  făcu  Donald,  dîndu-şi  ochii  peste 
cap  şi  ridicîndu-şi  braţele  într-un  gest  de 
descurajare.  Aşadar,  sîntem  în  Interterra,  ai?  Şi  asta 
explică  totul,  nu-i  aşa?  Ei  bine,  dă-mi  voie  să-ţi  spun 
că  nu  explica  nimic!  Nu  explică  nici  unde  sîntem, 
nici  ce  facem  aici,  nici  cine  sînt  oamenii  aceştia.  Iar 
acum  ne-au  mai  şi  izolat  în  locuinţe  separate. 

-  Au  promis  că  ne  vor  spune  tot  ce  vrem  să  ştim, 
interveni  Suzanne.  Ne-au  rugat  să  avem  răbdare... 

-  Răbdare!  se  strîmbă  Donald.  îţi  spun  eu  ce-i  cu 
noi  aici:  sîntem  prizonieri,  asta  e! 

-  Ei,  şi?  făcu  Richard. 

Se  lăsă  din  nou  liniştea.  Michael  lăsă  furculiţa  din 
mînă,  ruşinat  de  reproşurile  căpitanului.  Richard  se 
întoarse  la  plăcuta  îndeletnicire  de  a-şi  savura 
desertul,  înfruntîndu-l  obraznic  cu  privirea  pe 
Donald.  Suzanne  şi  Perry  încremeniseră  ca  simpli 
spectatori,  ca  de  altfel  şi  cei  doi  servitori.  Printre 
îmbucături,  Richard  puse  problema: 

-  Dacă  noi  sîntem  prizonieri,  aş  vrea  să  văd  şi  eu 
cum  îi  tratează  oamenii  ăştia  pe  prieteni.  Uitaţi-vă  şi 
voi  la  locul  ăsta;  pe  bune,  nu-i  fantastic?  Dacă  nu 
vrei  tu  să  mănînci,  nu  mînca,  Fuller!  Mie-mi  place 
chestia  asta,  aşa  că  du-te  şi  te  plimbă! 

Donald  sări  de  pe  scaun  cu  intenţia  de  a  se  repezi 
la  Richard,  însă  Perry  reuşi  să-i  despartă  la  timp, 
înainte  de  a  se  ajunge  la  pumni. 

-  Terminaţi,  voi  ăştia!  Am  ajuns  să  ne  mîncăm  între 
noi?  Pe  de  altă  parte,  aveţi  amîndoi  dreptate:  habar 
n-avem  unde  sîntem  şi  de  ce  sîntem  aici,  dar  totuşi 
sîntem  trataţi  bine  -  ba  chiar  prea  bine,  aş  putea 
spune. 

Perry  dădu  drumul  braţului  lui  Donald  cînd  simţi  că 
muşchii  acestuia  se  relaxează  şi  aruncă  o  privire  în 

direcţia  celor  doi  servitori,  întrebîndu-se  dacă  îi 
tulburase  întru  cîtva  această  mica  altercaţie. 
Chipurile  lor  păstrau  însă  aceeaşi  lipsă  de  expresie 
pe  care  o  afişaseră  de  la  începutul  mesei.  în  timp  ce 
îşi  aranja  tunica,  Donald  urmări  privirea  lui  Perry. 

-  Spune  dacă  n-am  dreptate,  mormăi  el.  Ăştia  şi-au 
pus  paznicii  să  stea  cu  ochii  pe  noi  şi  cînd  mîncăm. 

-  Eu  nu  cred  că  aşa  stau  lucrurile,  îl  contrazise 
Suzanne;  apoi  adăugă  pe  un  ton  ridicat:  Servitori, 
plecaţi,  vă  rog! 

Fără  nici  o  ezitare,  cele  două  clone  dispărură  prin 
una  din  cele  trei  uşi  ale  sălii  de  mese. 

-  Gata,  s-a  rezolvat  cu  spionii  gazdelor,  zise 
Suzanne. 

-  A,  asta  nu  înseamnă  nimic,  se  încăpăţînă  Donald, 
cu  ochii  roată  prin  încăpere.  Probabil  că  au 
microfoane  şi  camere  de  filmat  ascunse  peste  tot. 

-  Hei,  ia  ascultaţi,  se  băga  Michael  în  discuţie,  mă 
tot  uit  la  tacîmurile  şi  la  vesela  asta  şi  mă-ntreb:  or 
fi  chiar  din  aur  sau  e  doar  panaramă? 

-  M-am  gîndit  şi  eu  la  asta  mai  devreme,  spuse 
Suzanne,  cîntărindu-şi  furculiţa  în  mînă.  Oricît  de 
surprinzător  ar  părea,  eu  cred  că  e  din  aur. 

-  Pe  bune?!  sări  Michael,  cîntărind  şi  el  farfuria  şi 
furculiţa.  Păi  atunci,  se  cheamă  că  avem  aici  o  mică 
avere! 

-  în  fine,  recunosc  că  pînă  acum  am  fost  trataţi 
cumsecade,  le  întoarse  Donald  atenţia  asupra 
subiectului  lui  preferat. 

-  Şi...  crezi  cumva  că  s-ar  putea  schimba  ceva?  îl 
întrebă  Perry. 

-  Se  poate  schimba  cu  o  sută  optzeci  de  grade,  cît 
ai  zice  peşte,  zise  Donald  pocnind  din  degete.  în 
momentul  în  care  au  obţinut  de  la  noi  ce  le  trebuie, 

nu  putem  şti  ce  se  va  întîmplă.  Sîntem  la  mîna  lor, 
asta  e. 

-  S-ar  putea  schimba,  dar  nu  cred  că  se  va 
întîmplă,  îl  contrazise  Suzanne. 

-  Cum  poţi  fi  aşa  de  sigură? 

-  Nu  pot  spune  că  sînt  sigură,  admise  ea.  Dar  hai 
să  gîndim  logic:  oamenii  aceştia,  oricine  ar  fi  ei,  sînt 
mult  prea  avansaţi  ca  să  aibă  nevoie  de  ceva  de  la 
noi.  Dimpotrivă,  eu  cred  că  noi  sîntem  cei  care  avem 
de  învăţat  lucruri  extraordinare  de  la  ei. 

-  Ştiu  că  am  tot  evitat  subiectul  ăsta  pînă  acum, 
interveni  Perry;  dar  ia  spune,  cînd  zici  că  sînt  atît  de 
avansaţi,  ar  trebui  să  înţelegem  că  vorbeşti  despre 
extratereştri? 

întrebarea  îi  cufundă  din  nou  pe  toţi  în  muţenie. 
Nimeni  nu  ştia  exact  ce  să  mai  creadă,  necum  ce  să 
mai  zică. 

-  Adică...  Oameni  de  pe  altă  planetă,  asta  vrei  să 
spui?  rupse  Michael  tăcerea. 

-  Nu  ştiu  nici  eu  exact  ce  ar  trebui  să  înţelegem, 
reluă  Suzanne.  Dar  amintiţi-vă  de  drumul  făcut  pînă 
aici  în  farfuria  zburătoare...  Pare  a  fi  o  tehnică  de 
levitaţie  magnetică,  ceva  de  care  nici  unul  dintre  noi 
n-a  auzit  pînă  acum.  în  plus,  ne-au  spus  că  ne  aflăm 
sub  fundul  oceanului,  ceea  ce  şi  mie  mi-e  încă  greu 
să-mi  imaginez.  Trebuie  să  vă  spun  că 
discontinuitatea  Mohorocicic  este  o  realitate  însă  şi 
pînă  astăzi  n-a  putut  nimeni  s-o  explice. 

Richard  îşi  flutură  mîna  într-un  gest  de 
neîncredere: 

-  Mai  lăsaţi-o  moartă  cu  extratereştri i!  Doamne 
Sfinte,  păi  n-aţi  văzut  cum  arătau  fetele  alea?  Măi, 
frate,    eu    am    văzut    o    groază    de    filme  cu 

extratereştri,  dar  nici  unul  nu  arăta  ca  oamenii 
ăştia!... 

-  Mă  rog,  ar  putea  să-şi  modifice  înfăţişarea  după 
placul  nostru,  sugeră  Suzanne. 

-  Mda,  făcu  Michael,  aşa  mă  gîndeam  şi  eu  mai 
devreme,  că  visăm,  că  altminteri  n-am  putea  să 
vedem  nişte  oameni  aşa  frumoşi... 

-  Ei,  vezi?  Uite  d-aia  nu  mă  sinchisesc  eu,  sări 
Richard;  pentru  mine  nu  contează  decît  ce  e-n 
mintea  mea  şi,  dacă  eu  cred  că-s  grozavi,  sînt 
grozavi  şi  cu  asta  basta! 

-  Rămîne  pe  primul  plan  chestiunea  mobilului  lor, 
zise  Donald.  Noi  nu  am  ajuns  aici  întîmplător  -  e  clar 
că  puţul  acela  ne-a  supt,  literalmente.  E  clar  că  vor 
ei  ceva  de  la  noi,  altfel  am  fi  fost  morţi  pînă  acum. 

-  Cred  că  ai  dreptate,  am  fost  aduşi  aici  cu  intenţie, 
îl  susţinu  Suzanne.  Sufa  mi-a  mai  strecurat  cîte  ceva 
-  de  exemplu,  mi-a  confirmat  că  am  fost  supuşi  la 
proceduri  de  decontaminare. 

-  Dar  de  ce  să  ne  fi  decontaminat?  se  miră  Perry. 

-  Asta  nu  mi-a  spus;  dar  a  mai  lăsat  să-i  scape  că 
au  mai  avut  şi  alţi  vizitatori  ca  noi  în  trecut. 

-  Ei,  asta-i  chiar  interesant,  se  învioră  Donald.  Şi? 
Ţi-a  spus  ce  s-a  întîmplat  cu  ei? 

-  Nu,  asta  nu  mi-a  spus. 

-  Fraţilor,  n-aveţi  decît  să  vă  daţi  voi  de  ceasul 
morţii,  le  zise  Richard  dispreţuitor,  după  care  îşi  lăsă 
capul  pe  spate,  urlînd  în  gura  mare:  Clonelor,  la 
ordin! 

Apărură  îndată  doi  umanoizi,  un  bărbat  şi  o  femeie. 
Richard  ochi  femeia  şi  aruncă  o  privire  conspirativă 
în  direcţia  lui  Michael. 

-  Ce-avem  noi  aici?!  exclamă  el  în  şoaptă,  cu  un 
entuziasm  nestăvilit. 

-  Richard,  îl  apostrofă  Suzanne,  promite  că  nu  vei 
face  nimic  care  să  pună  grupul  nostru  într-o  lumină 
proastă  ori,  mai  rău,  să  ne  atragă  necazuri! 

-  Dar  cine  eşti  tu,  maică-mea?  îi  replică  el  în  doi 
peri.  Apoi,  către  dona  feminină:  Ce-ar  fi  să-mi  mai 
aduci  nişte  desert,  drăguţă? 

-  Da,  da,  şi  mie!  i  se  alătură  Michael,  bătînd  cu 
furculiţa  în  farfuria  de  aur. 

Donald  dădu  să  se  ridice,  însă  Perry  îl  opri: 

-  Lasă,  fără  violenţă;  n-are  nici  un  rost... 

Richard  îi  aruncă  un  rînjet  provocator  lui  Donald, 
savu-rînd  furia  şi  frustrarea  acestuia. 

Fondul  muzical  în  surdină  care  inundase  încăperea 
în  tot  acest  răstimp  fu  întrerupt  de  un  semnal  plăcut 
ce  anunţă  apariţia  vioaie  a  lui  Arak.  Acesta  purta 
veşmintele  obişnuite,  la  care  adăugase  un  mic 
detaliu:  o  panglică  de  catifea  albastră  în  jurul  gîtului, 
legată  cu  o  fundă  simplă  -  se  asorta  de  minune  cu 
culoarea  ochilor  săi,  de  altfel. 

-  Salut,  prieteni,  le  zise  el  plin  de  exuberanţă.  Sper 
că  masa  a  fost  pe  gustul  vostru. 

-  Grozavă,  îi  răspunse  Richard.  Dar  din  ce-s  făcute 
toate  astea?  Nu  de  alta,  dar  n-arată  deloc  a  fi  ce 
crezi  că  e  după  ce-o  guşti. 

-  în  cea  mai  mare  parte,  e  vorba  de  proteine  şi 
carbohidraţi  vegetali  extraşi  din  plancton,  explică 
Arak.  Aşadar,  continua  el  frecîndu-şi  bucuros  mîinile, 
v-aţi  mai  gîndit  la  petrecerea  de  care  v-am  pomenit 
mai  devreme?  Nici  n-aveţi  idee  cîţi  oameni  din 
Saranta  se  bucură  de  sosirea  voastră  în  oraşul 
nostru.  Am  fost  nevoiţi  să  limităm  accesul,  pînă  la 
urmă.  Ştiţi,  nu  ajung  foarte  mulţi  vizitatori  din  lumea 
voastră  în  oraşul  nostru  -  în  orice  caz,  mult  mai 
puţini  decît  în  Atlantida,  spre  est,  ori  în  Barsama,  la 

vest.  Toată  lumea  arde  de  nerăbdare  să  vă 
cunoască.  Ei,  şi  aici  se  pune  întreba-rea-cheie:  aveţi 
plăcerea  să  veniţi  la  pavilionul  central  sau  sînteţi 
prea  obosiţi  în  urma  decontaminării? 

-  Unde-i  pavilionul?  se  interesă  Michael. 

-  Uite,  acolo,  întinse  Arak  braţul  către  capătul 
deschis  al  încăperii.  Serbarea  se  va  ţine  chiar  aici,  la 
pavilionul  de  pe  domeniul  palatului  de  oaspeţi.  Este 
foarte  convenabil  -  de  fapt,  putem  merge  pe  jos,  nu 
sînt  decît  vreo  sută  de  metri  pînă  acolo.  Ce  spuneţi? 

-  Pe  mine  pune-mă  pe  listă,  se  grăbi  Richard.  Eu  nu 
ratez  nici  o  sindrofie. 

-  Nici  eu,  i  se  alătură  Michael. 

-  Splendid!  exclamă  Arak.  Şi  ceilalţi? 

Se  lăsă  o  tăcere  stînjenitoare.  în  cele  din  urmă, 
Perry  îşi  drese  glasul  şi  zise: 

-  Arak,  drept  să-ţi  spun,  sîntem  puţin  nervoşi. 

-  Eu  aş  folosi  un  cuvînt  mai  tare,  supralicita 
Donald.  Zău  aşa,  înainte  de  a  ne  hotărî  ce  să  facem, 
am  vrea  să  ştim  şi  noi  cine  sînteţi  şi  unde  ne  aflăm. 
Ne-am  dat  seama  că  prezenţa  noastră  aici  nu  e 
deloc  întîmplătoare.  Ca  să  nu  ne  mai  dăm  după 
deget,  ştim  că  am  fost,  pur  şi  simplu,  răpiţi. 

-  Vă  înţeleg  foarte  bine  şi  îngrijorarea,  şi 
curiozitatea,  răspunse  Arak  întinzînd  mîinile  cu 
palmele  în  sus,  într-un  gest  conciliant.  Totuşi,  vă  rog 
să  aveţi  încredere  în  experienţa  mea,  cel  puţin 
pentru  seara  aceasta.  Am  mai  primit  oaspeţi  din 
lumea  voastră,  e  drept  că  nu  foarte  mulţi  şi 
niciodată  un  grup  aşa  de  numeros,  dar  suficienţi  ca 
să  ştiu  ce  e  spre  binele  vostru.  Mîine  vă  voi 
răspunde  la  toate  întrebările. 

-  Dar  de  ce  să  mai  aşteptăm?  insistă  Donald.  De  ce 
nu  ne  spui  acum? 

-  Nici  nu  vă  daţi  seama  cît  de  mult  v-au  solicitat 
procedurile  de  decontaminare. 

-  Măcar  ne  poţi  spune  cît  au  durat  procedurile 
astea?  profită  Suzanne  de  ocazie  ca  să  mai  smulgă 
un  răspuns. 

-  Ceva  mai  mult  de  o  lună,  în  timpul  vostru. 

-  Adică,  am  dormit  o  lună  de  zile?!  făcu  Michael, 
perplex. 

-  în  principiu,  da,  zise  Arak;  ceea  ce  este  stresant 
atît  pentru  creier,  cît  şi  pentru  restul  organismului. 
Mîine  vă  veţi  confrunta  cu  o  nouă  ploaie  de 
informaţii  surprinzătoare,  pe  care  am  aflat  din 
experienţă  că  oaspeţii  noştri  le  asimilează  mai  bine 
dacă  sînt  odihniţi.  Chiar  şi  o  singură  noapte  de 
odihnă  este  un  cîştig  foarte  important.  De  aceea,  vă 
rog  să  vă  relaxaţi  în  seara  aceasta,  fie  aici, 
împreuna,  fie,  dacă  preferaţi,  singuri  în  camerele 
voastre,  dar  cel  mai  bine  ar  fi  să  veniţi  la  petrecerea 
dată  în  cinstea  sosirii  voastre. 

Perry  îl  scrută  cu  atenţie  pe  Arak,  ai  cărui  ochi 
albaştri  îi  susţinură  privirea  emanînd  o  sinceritate  pe 
care  n-o  putea  nega. 

-  Fie,  zise  el;  oricum,  nu  cred  că  pot  să  dorm 
deocamdată,  aşa  că  o  să  vin,  dar  mîine  am  să-ţi 
aduc  aminte  de  promisiunea  făcută. 

-  Mi  se  pare  corect,  consimţi  Arak;  apoi,  către 
Suzanne:  domnişoară  doctor  Newell,  care  este 
alegerea  dumneavoastră? 

-  Vin  şi  eu,  spuse  ea. 

-  Minunat,  se  bucură  Arak.  Şi  dumneata,  domnule 
Fuller,  cum  hotărăşti? 

-  Eu  rămîn.  în  împrejurările  date,  îmi  vine  greu  să 
cred  că  m-aş  putea  simţi  bine  la  o  petrecere. 

-  Prea  bine,  zise  Arak,  frecîndu-şi  bucuros  mîinile. 
Mă  bucur  ca  ne  onoraţi  în  majoritate.  Ar  fi  fost  o 
dezamăgire  pentru  mulţi  dacă  m-aş  fi  întors  singur. 
Domnule  Fuller,  îţi  înţeleg  şi  îţi  respect 
sentimentele.  îţi  doresc  odihnă  plăcută.  Dacă  ai 
nevoie  de  ceva,  clonele  îţi  stau  la  dispoziţie. 

Donald  dădu  din  cap  morocănos. 

-  Să  mergem  atunci,  îi  invită  Arak  pe  ceilalţi, 
arătînd  spre  ieşirea  cea  mare  din  capătul 
sufrageriei. 

-  Ni  se  dă  şi  ceva  de  mîncare  la  cheful  ăsta? 
întrebă  Richard. 

-  Fireşte,  îl  linişti  Arak,  cele  mai  alese  bunătăţi  pe 
care  le  poţi  găsi  în  Saranta! 

-  Ei,  atunci  renunţ  la  suplimentul  de  desert,  zise 
scafandrul  aruncînd  lingura  pe  masă,  după  care  se 
ridică  în  picioare  şi  trase  un  rîgîit  zdravăn. 

Suzanneîi  aruncă  o  privire  ucigătoare: 

-  Richard,  ai  puţin  respect  măcar  pentru  ceilalţi, 
dacă  pentru  tine  nu  ai,  şuieră  ea. 

-  Dar  ce-am  făcut?  se  eschivă  marinarul  cu  un 
zîmbet  nevinovat.  Doar  n-am  tras  nici  un  pîrţ  în 
compania  asta  de  simandicoşi,  nu? 

Arak  rîse  cu  poftă. 

-  Richard,  tu  ai  să  fii  senzaţia  serii,  zise  el.  Eşti  de 
un  primitivism  încîntător! 

-  Faci  mişto  de  mine?  se  încruntă  marinarul. 

-  Nicidecum,  îl  linişti  Arak.  Vei  fi  la  mare  preţ,  te 
asigur!  Aşadar,  să  mergem  să  facem  onorurile  casei! 
îi  îndemnă  el  cu  un  gest  larg,  luînd-o  înainte  spre 
ieşire. 

-  Vineee!  făcu  Richard  ridicînd  degetul  mare  în 
direcţia  lui  Michael,  în  semn  de  triumf.  La  fel  de 

exuberant,  acesta  din  urma  îi  răspunse  cu  un  gest 
similar,  strigînd  în  gura  mare: 

-  Să  vină  distracţia! 

Cei  doi  scafandri  profesionşti  îl  urmară 
îndeaproape  pe  Arak.  Suzanne  îi  aruncă  o  privire 
întrebătoare  lui  Perry  care  ridică  din  umeri,  oarecum 
încurcat: 

-  Mi  se  pare  cea  mai  mare  trăsnaie  să  mergi  la  o 
petrecere  în  situaţia  noastră;  pe  de  altă  parte,  sînt 
de  părere  că,  dacă  tot  ne-am  înhămat  la  căruţă,  nu 
ne  rămîne  altceva  mai  bun  de  făcut  decît  s-o  tragem 
cu  graţie...  Donald,  eşti  sigur  că  vrei  să  rămîi? 

-  Foarte  sigur,  răspunse  acesta  morocănos.  Dar 
dacă  voi  doi  vreţi  să  fraternizaţi,  n-aveţi  decît. 

-  Eu  merg  în  speranţa  că  mai  pot  afla  cîte  ceva, 
nicidecum  ca  să  fraternizez,  cum  zici  tu,  îl  taxă 
Suzanne,  ofensată. 

-  Hai  odată!  o  strigă  Perry,  care  ajunsese  la  ieşire. 

-  Ne  vedem  mai  tîrziu,  îi  zise  Suzanne  căpitanului  şi 
se  grăbi  să-i  ajungă  din  urmă  pe  ceilalţi,  care 
traversau  deja  peluza. 

Donald  rămase  să  rumege  spusele  lui  Arak,  în  care 
simţea  că  nu  poate  avea  încredere  totuşi.  Nu  de 
alta,  dar  i  se  părea  din  cale  afară  de  mieros,  iar  tot 
acest  exces  de  ospitalitate  nu-i  inspira  decît 
bănuiala  unei  capcane,  într-un  fel  sau  altul.  Nu 
putea  renunţa  în  ruptul  capului  la  gîndul  că 
amabilitatea  debordantă  a  gazdelor  nu  avea  alt  scop 
decît  acela  de  a  le  slăbi  vigilenţa. 

Fostul  ofiţer  de  marină  se  întoarse  să  privească 
prin  portalul  de  la  celălalt  capăt  al  sufrageriei. 
Grupul  petrecăreţilor  era  la  jumătatea  drumului  care 
îi  despărţea  de  marele  pavilion.  Donald  se  răsuci  la 
loc  şi  rămase  cu  ochii  la  cei  doi  servitori  clone  care 

stăteau  în  picioare  lîngă  perete,  neclintiţi, 
înfăţişarea  lor  era  atît  de  omenească,  încît  îi  venea 
greu  să  creadă  că  erau,  cum  spusese  Arak,  pe 
jumătate  roboţi.  Poate  că  şi  asta  nu  era  decît  încă  o 
minciună,  gîndi  căpitanul. 

-  Servitor,  mai  vreau  de  băut,  comandă  el. 

Clona  feminină  luă  carafa  de  pe  bufet  şi  se 
îndreptă  spre  masă.  Avea  părul  roşcat  şi  tenul  de  o 
paloare  translucidă.  Se  apleca  din  mijloc  să-i  umple 
pocalul  lui  Donald  cînd  acesta,  pe  neaşteptate,  o 
apucă  strîns  de  încheietura  mîinii.  Degetele  lui 
înregistrară  din  prima  clipă  răceala  pielii  ei.  Femeia 
nu  tresări  şi  nu  răspunse  în  nici  un  fel,  ci  turnă  mai 
departe  băutura  din  carafă.  Donald  îşi  înteţi 
strînsoarea,  ca  să  provoace  o  reacţie  oarecare. 
După  ce  umplu  cupa  însă,  ea  se  îndreptă  din  mijloc 
şi  îndepărta  carafa,  antrenînd  în  mişcare  mîna 
încleştată  a  lui  Donald.  Acesta  rămase  perplex, 
consta-tînd  forţa  cu  totul  ieşită  din  comun  a  femeii, 
îşi  lăsă  capul  pe  spate,  privind  ţintă  în  ochii  ei.  Cu  o 
totală  lipsă  de  expresie,  ea  îi  susţinu  privirea,  fără 
să  încerce  să  se  elibereze  din  strînsoare.  în  cele  din 
urmă  căpitanul  îşi  retrase  mîna,  înfrînt. 

-  Cum  te  cheamă?  o  întrebă  el,  însă  nu  obţinu  nici 
un  răspuns. 

Nu  observa  la  ea  nici  un  semn  de  viaţă,  în  afara 
respiraţiei  regulate.  Nici  măcar  nu  clipea. 

-  îţi  ordon  să  vorbeşti!  insistă  Donald. 

Nu  avu  succes  nici  de  data  asta.  Se  uită  spre 
bărbatul  care  nu  se  clintise  din  locul  lui,  însă  nici 
acesta  nu  dădea  semne  că  ar  fi  dispus  să  comunice. 

-  Cum  se  face  că  numai  voi  munciţi,  iar  ceilalţi  nu 
fac  nimic?  mai  încercă  Donald  să-i  ispitească. 

Văzînd  că  nici  de  data  aceasta  nu  scoate  o  vorbă 
de  la  ei,  le  ordonă  să  plece.  Clonele  ieşiră 
ascultătoare  pe  aceeaşi  uşă  prin  care  veniseră. 
Rămas  singur,  Donald  se  ridică  de  la  locul  său,  se 
îndreptă  spre  uşa  cu  pricina  şi  o  deschise.  Nu  văzu 
decît  o  scară  coborînd  în  întuneric.  închise  uşa  la 
loc,  traversă  sufrageria  şi  se  opri  sub  portal, 
contemplînd  priveliştea. 

Lumina  de  afară,  atît  de  puternică  pînă  mai 
adineauri,  slăbise  în  intensitate,  imitînd  fidel  un 
asfinţit  natural.  îi  văzu  pe  Arak  şi  suita  lui,  care  nu 
mai  aveau  mult  pînă  să  ajungă  la  pavilionul  central. 
Clătină  gînditor  din  cap,  întrebîndu-se  încă  o  dată 
dacă  nu  cumva  trăia  un  vis.  Totul  era,  în  mintea  lui, 
un  amestec  sîcîitor  de  bizar  şi  concret.  îşi  simţea 
aievea  braţele,  faţa,  constatînd  contrariat  acuitatea 
tuturor  senzaţiilor  tactile. 

Donald  Fuller  trase  adînc  aer  în  piept.  Intuiţia  îi 
spunea  că  se  află  în  faţa  celei  mai  grele  şi  mai 
importante  misiuni  din  cariera  sa.  Nu-i  rămînea  decît 
să-şi  cheme  în  ajutor  îndelunga  sa  experienţă  şi 
rodul  antrenamentelor  speciale  -  mai  cu  seamă 
acele  antrenamente  pentru  cazul  în  care  ajungi 
prizonier  de  război. 

11. 

Richard  şi  Michael  simţeau,  ca  să  folosim  limbajul 
colorat,  că  fac  pe  ei  de  frică  -  însă  legea  lor  nescrisă 
era  să  nu  recunoască  niciodată  o  aşa  ruşine, 
întocmai  ca  atunci  cînd  se  aflau  în  cine  ştie  ce 
primejdie  în  timpul  vreunei  scufundări,  ei  se  simţeau 
datori  să  afişeze  o  bravadă  exagerată,  menită  a  le 
ascunde  frica. 

-  Crezi  că  la  cheful  ăsta  o  să  vină  şi  fetele  alea  de 
le  văzurăm  mai  devreme?  aruncă  Richard  către 


163 


Michael,  în  timp  ce  mergeau  la  cîţiva  paşi  în  urma 
alaiului,  îndreptîndu-se  către  pavilionul  în  care  avea 
loc  petrecerea. 

-  Păi,  n-avem  decît  să  sperăm!  veni  răspunsul  lui 
Michael. 

Mai  făcură  cîţiva  paşi  în  tăcere.  Le  ajungeau  la 
urechi  frînturi  din  conversaţia  lui  Arak,  Perry  şi 
Suzanne,  însă  nu  se  sinchiseau  cîtuşi  de  puţin  de 
discuţia  lor. 

-  Tu  chiar  crezi  că  am  dormit  o  lună  şi  mai  bine?  îl 
întrebă  Michael  pe  Richard. 

-  la  ascultă,  doar  n-ai  de  gînd  să  te  înmoi,  îl  luă 
Richard  la  rost. 

-  Nu,  măi,  întrebam  şi  eu... 

Pentru  Michael  somnul  nu  era  chiar  o 
binecuvîntare,  căci  încă  de  mic  copil  îi  fusese  plin  de 
coşmaruri.  De  cîte  ori  adormea,  îl  trezea  scandalul 
făcut  de  taică-său  care  se  întorcea  beat  şi  o  bătea 
pe  mama  lui,  iar  cînd  încerca  şi  el  să  intervină  avea 
parte  de  acelaşi  tratament  dureros.  în  cele  din 
urmă,  noţiunea  de  somn  ajunsese  să  se  suprapună, 
în  mintea  lui,  cu  aceste  episoade  nefericite.  De 
aceea,  ideea  că  ar  fi  putut  dormi  o  lună  încheiată  îl 
făcea  pe  Michael  să  intre  în  panică. 

-  Alo,  e  cineva  acasă?... 

Era  vocea  lui  Richard,  care  îşi  luase  colegul  la  o 
serie  sănătoasă  de  palme  peste  faţă.  Trezit  brusc 
din  sumbrele  adu-ceri-aminte,  Michael  îl  plesni  peste 
mîini,  iritat: 

-  Termină,  tîmpitule! 

-  Măi,  bagă-ţi  bine-n  cap,  pe  noi  ne  doare-n  cot  de 
toată  panarama  asta,  auzi  tu?  E  clar  că  se  întîmplă 
daravele  puturoase  p-acilea,  da'  pe  noi  ne  doare-n 
şapcă,  da?  Noi  mergem  să  ne  distrăm,  nu  ca  fătălăul 

ăla  de  Fuller,  da?  Păi  mie  mi-a-junge  să-l  aud 
vorbind  şi  m-apucă  fericirea  că  ne-au  dat  afară  din 
Marina  lor  împuţită.  Altfel,  am  fi  înghiţit  şi  acum 
ordine  de  la  indivizi  de  teapa  lui,  ia  gîndeşte-te! 

-  Păi,  sigur  că  mergem  să  ne  distrăm,  se  învioră 
Michael.  Doar  că  mă  gîndeam  şi  eu,  vezi  tu...  e  cam 
nasol  să  ştii  c-ai  tras  pe  linia  moartă  atîta  vreme... 

-  Gata,  nu  te  mai  gîndi,  că  te  faci  legumă  de-a 
binelea,  i-o  tăie  Richard. 

-  Bine,  am  terminat,  încheie  Michael. 

Auziră  chiar  atunci  glasul  Suzannei,  care  îi  îndemna 
să  se  grăbească,  şi  văzură  că  tot  restul  grupului  se 
oprise  să  îi  aştepte.  Richard  nu  rată  ocazia  să-şi 
verse  năduful: 

-  Uite,  colac  peste  pupăză,  mai  trebuie  s-o 
suportăm  şi  pe  coana  cloşcă... 

Grupul  se  reuni  în  faţa  treptelor  ce  duceau  la 
intrarea  în  marele  pavilion. 

-  E  totul  în  regulă?  îi  întreba  Suzanne  pe 
scufundători. 

-  Roz  bombon,  o  asigură  Richard,  reuşind  chiar 
să-şi  stoarcă  un  zîmbet. 

-  Arak  tocmai  ne-a  spus  ceva  care  s-ar  putea  să  vă 
intereseze  şi  pe  voi.  Cred  că  aţi  observat  cum  se 
întuneca,  exact  ca  atunci  cînd  apune  soarele. 

-  Da,  am  observat,  răspunse  Richard  morocănos. 

-  Aşadar,  şi  aici  există  zi  şi  noapte;  şi  am  mai  aflat 
că  sursa  luminii  este  bioluminiscenţă. 

Amîndoi  scafandrii  ridicară  ochii. 

-  Se  văd  stele,  remarcă  Michael. 

-  Acelea  sînt,  de  fapt,  concentrări  relativ  mici  de 
bioluminiscenţă,  îl  lămuri  Arak.  Am  vrut  să 
reconstituim  lumea  aşa  cum  o  cunoşteam  -  continua 
el  -,  ceea  ce,  desigur,  include  şi  ciclul  circadian.  Spre 

deosebire  de  lumea  voastră  însă,  aici  zilele  şi  nopţile 
sînt  mai  lungi  şi  sînt  egale  pe  tot  parcursul  anului, 
care  este  şi  el  mai  lung  decît  la  voi. 

-  Prin  urmare,  voi  aţi  trăit  în  lumea  de  afară  înainte 
să  vă  mutaţi  aici,  dedesubt,  trase  Suzanne 
concluzia. 

-  Perfect  adevărat,  confirmă  Arak. 

-  Şi  cînd  s-a  petrecut  mutarea?  continuă  ea  să-l 
descoase. 

Arak  rîse  şi  ridică  mîinile,  ca  într-un  gest  de 
apărare. 

-  Să  nu  ne  lăsăm  duşi  de  valul  curiozităţii,  spuse  el. 
Am  hotărît  că  mîine  este  ziua  întrebărilor,  vă  mai 
amintiţi? 

-  Incă  una  şi  gata,  interveni  Perry.  E  o  întrebare 
simplă,  te  asigur.  Care  sînt  sursele  voastre  de 
energie,  aici? 

Arak  lăsă  să-i  scape  un  oftat  de  exasperare. 

-  E  ultima  întrebare,  promit  -  cel  puţin,  pentru 
seara  asta. 

-  Eşti  om  de  cuvînt?  îl  tachina  Arak. 

-  Fără-ndoială,  îl  asigură  Perry. 

-  Avem  două  surse  principale  de  energie,  începu 
gazda  să  explice.  Prima  este  energia  geotermală,  pe 
care  o  extragem  din  miezul  Pămîntului.  Aici  se  pune 
însă  problema  de  a  elimina  excesul  de  căldură,  ceea 
ce  facem  prin  două  metode:  una,  eliberăm  magma 
sub  presiune  în  zone  pe  care  voi  le  numiţi  lanţuri 
muntoase  suboceanice,  iar  a  doua,  recurgem  la 
răcirea  cu  apă  de  mare  recirculată.  Pentru  asta  e 
nevoie  de  mari  cantităţi  de  apă,  ceea  ce  ne  convine 
de  minune,  pentru  ca  avem  şi  ocazia  de  a  filtra 
planctonul.  Neajunsul  este  că  prin  procesul  acesta 
se  încălzeşte  apa  oceanului  şi  se  creează  curenţi 

submarini,  dar  voi  v-aţi  obişnuit  de  mult  cu  ei  -  în 
special  cu  acela  căruia  îi  spuneţi  Curentul  Golfului. 
Al  doilea  procedeu  prin  care  obţinem  energie  este 
fuziunea.  Mai  precis,  separăm  oxigenul  şi  hidrogenul 
din  apă  -  pe  primul  îl  respirăm,  iar  pe  acesta  din 
urmă  îl  fuzionăm.  Vom  discuta  despre  toate  astea 
mai  pe  larg  mîine;  în  seara  asta  însă,  vreau  să  faceţi 
noi  cunoştinţe  şi,  mai  ales,  să  vă  simţiţi  cît  mai  bine. 

-  Gînd  la  gînd  cu  bucurie,  zise  Richard.  Dar,  ia 
spune,  e  rost  de  ceva  udătură  sau  e  o  petrecere 
uscată? 

-  Mărturisesc  că  nu  înţeleg  expresiile  acestea,  se 
scuză  Arak. 

-  E  vorba  de  băuturi  alcoolice,  îi  explică  Richard. 
Aveţi  oarece  material  din  ăsta  la  îndemînă? 

-  A,  bineînţeles,  îl  asigură  Arak.  Avem  vin,  bere  şi  o 
tărie  specială  căreia  îi  spunem  „cristal".  Vinul  şi 
berea  seamănă  cu  ale  voastre,  dar  „cristalul"  e 
altceva  -  şi  vă  sfătuiesc  să-l  consumaţi  cu  prudenţă 
pînă  cînd  vă  obişnuiţi  cu  el. 

-  Nici  o  grijă,  bătrîne,  se  avîntă  Richard;  eu  şi 
Michael  sîntem  meseriaşi  vechi  la  chestiuni 
de-astea. 

-  Gata,  hai  la  chef!  sări  Michael  nerăbdător. 

Au  trebuit  să-i  împingă  de  la  spate  pe  Suzanne  şi 
Perry,  care  rămăseseră  încremeniţi  în  urma 
explicaţiilor  date  de  Arak.  Mai  cu  seamă  Suzanne, 
de  fapt,  căci  primise  două  dezlegări  cu  totul 
neaşteptate  la  tainele  oceanografiei  şi  anume: 
vulcanii  submarini  şi  curenţii  oceanici,  în  special 
Curentul  Golfului.  Acestea  erau  două  dintre 
enigmele  lumii  ştiinţifice. 

Alaiul,  condus  de  Arak,  urcă  treptele.  Cînd  treceau 
printre  două  dintre  coloanele  masive  ce  susţineau 

impresionanta  cupola,  Suzanne  surprinse  expresia 
de  nerăbdare  exploziva  de  pe  chipul  lui  Richard. 
„Cine  ştie  ce-ar  mai  putea  face  împieliţatul  la 
băutura",  se  gîndea  ea  cu  îngrijorare. 

-  Vezi,  sa  nu-ţi  dai  în  petic  cumva,  încercă  femeia 
să-l  tempereze. 

Richard  o  măsură  cu  o  privire  încărcată  de  dispreţ. 

-  Să  ştii  că  nu  glumesc,  Richard,  insistă  Suzanne. 
Nu  ştim  la  ce  ne  mai  putem  aştepta  şi  nu  vrem  să 
dăm  peste  necazuri  şi  mai  mari  decît  cel  în  care  ne 
aflăm,  oricum.  Dacă  e  musai  să  bei,  măcar  fă-o  cu 
măsură. 

-  Mai  du-te  şi  te  plimbă,  o  afurisi  Richard  cu 
obrăznicie,  apoi  grăbi  pasul  şi  îl  ajunse  din  urmă  pe 
Arak  chiar  în  momentul  cînd  se  deschideau  două  uşi 
masive  de  bronz. 

Oaspeţii  fură  întîmpinaţi  de  murmurul  înăbuşit  al 
unei  mulţimi  de  glasuri  ricoşînd  între  pereţii  de 
marmură  ai  uriaşului  pavilion.  Se  găseau  pe  un 
balcon  circular  străjuit  de  o  balustradă.  Merseră  pînă 
în  capul  unei  scări  ample,  de  unde  putură  contempla 
sala  imensă  de  bal,  cu  un  bazin  de  apă  în  mijloc, 
iluminat  astfel  încît  să  pară  un  uriaş  giuvaier  din 
piatră  acvamarin.  Bazinul  era  înconjurat  de  un  brîu 
de  piatră  lat  de  circa  trei  metri  şi  nu  mai  înalt  de 
două  palme.  De  jur  împrejurul  sălii,  numeroase  scări 
de  marmură  urcau  spre  balconul  de  deasupra.  Sala 
era  înţesată  de  lume. 

-  Măiculiţă,  asta  da,  petrecere!  exclamă  Richard, 
cu  ochii  holbaţi.  Păi,  aici  sînt  cel  puţin  o  mie  de 
oameni! 

-  Ar  fi  fost  de  zece  ori  pe-atît  dacă  am  fi  avut  loc, 
spuse  Arak. 

Toată  lumea  purta  aceleaşi  costume  simple  de 
mătase  albă,  cu  excepţia  celor  cîtorva 
servitori-clone,  îmbrăcaţi  în  salopetele  lor  negre. 
Aceştia  se  plimbau  printre  oameni,  ducînd  în  mînă 
tăvi  încărcate  cu  mîncare  şi  cupe  de  aur.  Fiecare 
invitat  purta  la  gît  o  fundă  de  catifea,  întocmai  ca 
Arak:  aceeaşi  mărime,  aceeaşi  legătură,  aceaşi 
formă  -  doar  culorile  erau  diferite.  Şi,  bineînţeles, 
toate  femeile  erau  de  o  frumuseţe  răpitoare,  iar 
bărbaţii  cum  nu  se  poate  mai  bine  făcuţi  şi  chipeşi. 

Vestea  sosirii  oaspeţilor  străini  se  răspîndi  ca  focul 
într-o  pădure  uscată.  Un  val  de  tăcere  rupse  frazele 
la  mijloc,  înghiţind  zumzetul  conversaţiilor  împletite, 
şi  toate  capetele  se  înclinară  pe  spate,  ca  un  lan 
unduind  în  bătaia  vîntului.  O  mulţime  mută, 
încremenită  în  aşteptare,  la  picioarele  nou-veni-ţilor. 
O  privelişte  impresionanta,  într-adevăr. 

Arak  ridica  braţele  deasupra  capului,  ţinînd 
palmele  îndreptate  spre  public: 

-  Salutări  tuturor!  Am  marea  plăcere  să  vă  anunţ 
că  toţi  oaspeţii  noştri,  cu  o  singură  excepţie,  ne 
onorează  cu  distinsa  lor  prezenţă  la  sărbătorirea 
sosirii  lor  în  Saranta. 

Scurta  prezentare  fu  întîmpinată  cu  urale  ce 
izbucniră  din  toate  piepturile  şi  cu  mîini  ridicate  în 
acelaşi  gest  de  salut  pe  care-l  făcuse  Arak,  cu  numai 
cîteva  clipe  înainte. 

-  Veniţi!  îşi  invită  interterranul  oaspeţii,  coborînd 
treptele  mari  de  marmură. 

Richard  şi  Michael  ţopăiau  nerăbdători,  urmaţi  de 
Suzanne  şi  Perry,  mult  mai  rezervaţi. 

-  Nu  se  poate,  e  fantastic!  şopti  Richard,  fremătînd. 
Fii  alent  la  splendoarea  asta  de  fetiţe!  Parc-am  fi  la 
o  expoziţie  de  toalete  de  noapte,  nu  alta! 

-  Oricare  din  ele  ar  putea  lua  premiu-ntîi,  îl 
completă  Michael. 

-  E  greu  să-ţi  păstrezi  cumpătul,  şopti  Suzanne  în 
urechea  lui  Perry.  Mă  simt  ca  într-o  superproducţie 
cinematografică  din  anii  '50,  gen  Cecil  B.  de  Miile. 

-  înţeleg  ce  spui,  răspunse  Perry.  Mă  face  şi  pe 
mine  să  simt  cam  ce  înseamnă  să  fii  în  pielea  unei 
vedete.  Văd  că  oamenii  ăştia  se  bucură 
de-adevăratelea  că  ne  văd.  Şi  uite  ce  tineri  sînt  toţi! 
Majoritatea  arată  sub  douăzeci  şi  cinci  de  ani! 

-  Aşa-i,  dar  sînt  şi  foarte  mulţi  copii  -  văd  cîţiva 
care  nu  pot  să  aibă  mai  mult  de  trei-patru  anişori. 

-  Foarte  puţini  maturi  şi  bătrîni,  într-adevăr,  întări 
Perry. 

Mulţimea  se  retrăsese  ca  să  le  facă  loc,  însă  de 
îndată  ce  coborîră  treptele  se  îmbulziră  care  mai  de 
care,  cu  braţele  ridicate  şi  palmele  întinse  în  faţă. 
Instinctiv,  Suzanne  şi  Perry  se  dădură  înapoi  cîţiva 
paşi,  în  ciuda  căldurii  evidente  cu  care  erau 
întîmpinaţi.  Richard  şi  Michael,  dimpotrivă,  se  lăsară 
cu  totul  în  voia  gazdelor  şi  repede  pricepură  că 
toată  lumea  căuta  să  le  atingă  palmele  -  salutul  cu 
care  Arak  o  întîmpinase  pe  Suzanne  în  loggia  de  la 
capătul  traseului  de  decontaminare.  Scafandrii  fură 
bucuroşi  să  le  facă  pe  plac. 

-  Vă  iubesc  pe  toţi!  strigă  Richard  exuberant, 
alegînd  totuşi  să  atingă  mai  degrabă  palmele 
frumoaselor  tinere  decît  pe  cele  ale  bărbaţilor, 
într-un  entuziasm  debordant,  chiar  le  sărută  pe 
cîteva  dintre  ele  -  ceea  ce  avu  drept  rezultat  o 
schimbare  bruscă  în  atitudinea  mulţimii. 

Speriate,  femeile  îşi  pipăiră  buzele,  apoi  îşi  priviră 
degetele,  ca  şi  cînd  s-ar  fi  aşteptat  să  vadă  sînge. 
Hotărît  lucru,  sărutul  nu  făcea  parte  din  panoplia 

ritualurilor  de  apropiere  între  interterrani.  Richard  îi 
aruncă  o  privire  vinovata  lui  Michael,  speriat  şi  el  de 
întorsătura  pe  care  o  luaseră  lucrurile. 

-  N-am  putut  să  mă  abţin,  se  scuză  Richard, 
încurcat. 

Cele  trei  femei  care  primiseră  botezul  sărutului  se 
uitară  uimite  una  la  alta  şi  izbucniră  în  rîs,  după  care 
se  aruncară  asupra  lui  Richard  toate  deodată,  să-i 
întoarcă  gestul.  Mulţimea  îi  aclamă  încîntată  şi  cei 
doi  fură  înconjuraţi  din  nou,  mai  abitir  ca  la  început. 
După  cîteva  încercări  stîngace  de  a-i  săruta,  cele 
trei  femei  se  retraseră  cu  graţie,  să  le  facă  loc  şi 
altora.  Un  zîmbet  şiret  încreţi  obrazul  lui  Richard. 

-  Cred  că  va  trebui  să  le  învăţăm  cîte  ceva  pe 
puicuţele  astea,  zise  el  cu  un  rînjet  de  plăcută 
anticipare.  Incidentul  îl  încuraja  să-şi  pună  în 
aplicare  mai  serios  talentele  demonstrative. 

Văzîndu-şi  prietenul  la  lucru,  Michael  se  grăbi  să-l 
ajute.  Fură  însă  curînd  întrerupţi  de  o  clonă  de 
serviciu  care,  la  sugestia  lui  Arak,  le  oferi  de  băut. 

Rezerva  pe  care  o  afişaseră  Suzane  şi  Perry 
începea  să  se  topească  în  faţa  atîtor  irezistibile 
manifestări  de  simpatie.  înconjuraţi  de  figuri  pe  cît 
de  frumoase,  pe  atît  de  prietenoase,  atingeau  în 
stînga  şi-n  dreapta  palmele  care  se  întindeau  spre 
ei.  Erau  şi  mulţi  copii  dintre  cei  pe  care  îi  văzuseră  la 
început  şi  Suzanne,  impresionată  de  inteligenţa  şi 
de  engleza  fără  cusur  a  unei  fetiţe,  nu  se  putu 
abţine  să  n-o  întrebe  cîţi  ani  are. 

-  Dar  fu  cîţi  ani  ai?  îi  întoarse  copila  întrebarea, 
fără  să-i  dea  răspuns. 

Suzanne  dădu  să-i  răspundă,  cînd  fu  întreruptă  de 
un  bărbat  care  ar  fi  putut  foarte  bine  să  joace  rolul 
unui  zeu  grec  într-un  film  al  lui  Cecil  B.  de  Miile. 

Bărbatul  o  întrebă  dacă  locuieşte  împreună  cu 
altcineva.  Nu  avu  timp  să  răspundă  nici  la  această 
întrebare  care,  ce-i  drept,  i  se  păru  cam  ciudată,  că 
un  altul,  ceva  mai  în  vîrstă,  dar  cu  nimic  mai  puţin 
arătos,  o  rugă  să-i  spună  dacă  îşi  cunoaşte  părinţii. 

Daţi-mi  voie  o  clipă,  interveni  Arak, 
strecurîndu-se  între  Suzanne  şi  admiratorii  ei.  După 
cum  ştiţi,  le-am  cerut  oaspeţilor  noştri  să-şi  amîne 
curiozitatea  pînă  mîine.  Ei  bine,  cinstit  este  să 
procedăm  şi  noi  la  fel  şi  să  dedicăm  această  seară 
minunatului  eveniment  pe  care  îl  trăieşte  Saranta. 
Aşadar,  să  ne  bucurăm! 

-  Hei,  Arak!  îl  strigă  Richard  din  mijlocul  unui  grup 
de  admiratori,  ridicînd  o  cupă  de  aur  deasupra 
capului.  Ăsta-i  „cristalul"  de  care  vorbeai? 

-  Exact,  îi  strigă  Arak  la  rîndul  său,  ca  să  acopere 
zarva. 

-  E  fantastic!  îmi  place  de  nu  mai  pot,  urlă  Richard. 

-  Mă  bucur,  îi  răspunse  interterranul. 

-  încă  ceva,  continuă  Richard:  Voi  n-aveţi  oarece 
muzică  pe-aici?  Nu  de  alta,  dar  ce  chef  e  ăla  fără 
muzică? 

-  Chiar  aşa!  îl  susţinu  Michael,  prompt. 

-  Servitori,  muzică!  tună  glasul  lui  Arak. 

Cîteva  clipe  mai  tîrziu  o  melodie  în  surdină  le 
mîngîie  urechile,  strecurîndu-se  miraculos  prin  larma 
care  domina  uriaşa  sală.  Aducea  îndeaproape  cu 
ceea  ce  auziseră  în  camera  de  primire  de  la  secţia 
de  decontaminare.  Michael  lăsă  să-i  scape  un  hohot 
dispreţuitor. 

-  Nu  vrem  muzică  de  lift,  strigă  Richard  în  direcţia 
lui  Arak.  Vrem  ceva  mai  ritmat  şi  cu  başi,  ceva  pe 
care  să  poţi  dansa! 

Arak  lansă  o  altă  comandă  către  clone  şi  curînd 
muzica  fu  schimbată.  Cei  doi  scafandri  schimbară 
priviri  uimite:  ce-i  drept,  erau  şi  başi,  era  şi  ritm,  dar 
nu  semăna  cu  nici  un  fel  de  muzică  din  cîte  auziseră 
ei  pînă  atunci. 

-  Ce  naiba  mai  e  şi-asta?  făcu  Michael,  aplecîndu-şi 
urechea  să  audă  mai  bine. 

-  Habar  n-am,  zise  Richard. 

îşi  ţinea  ochii  închişi,  unduindu-şi  gîtul  în  pas  cu 
muzica.  Apoi  făcu  cîţiva  paşi  clătinaţi,  ondulîndu-şi 
şoldurile.  Mişcările  caraghioase  stîrniră  chicoteli  din 
partea  fetelor  pe  care  le  adunase  în  jurul  lui. 

-  Vă  place,  ai?  le  îmbie  Richard,  iar  femeile  dădură 
vesele  din  cap. 

Spre  uimirea  celor  din  jur,  vajnicul  scafandru  duse 
cupa  de  aur  la  gură  şi  o  dădu  peste  cap  dintr-o  dată; 
apoi  o  puse  jos  pe  podea,  o  înşfăcă  pe  prima  femeie 
care-i  căzu  la  îndemînă  şi  îşi  făcu  loc  prin  mulţime 
către  platforma  ridicată  ce  înconjura  bazinul  din 
mijlocul  sălii,  în  rîsetele  admiratorilor  care  se 
retrăgeau  din  calea  lor,  să  le  facă  loc.  Odată  ajuns  la 
brîul  de  piatră,  Richard  se  urcă  pe  el  dintr-o  săritură, 
trăgînd  femeia  după  el.  Se  întoarse  cu  faţa  spre  ea 
şi,  pentru  o  clipă,  i  se  tăie  răsuflarea.  Frumuseţea 
care  îi  caracteriza  pe  toţi  interterranii  nu  mai  era  o 
noutate  pentru  el,  însă  femeia  aceasta  i  se  părea  că 
străluceşte  chiar  şi  printre  ei. 

-  Eşti  uluitoare,  o  complimentă  el  într-o  şoaptă  uşor 
împleticită. 

-  Mulţumesc,  zise  ea.  Şi  tu  eşti  foarte  chipeş. 

-  Găseşti?  făcu  Richard,  plăcut  surprins. 

-  Mai  eşti  şi  foarte  amuzant,  adăugă  femeia. 

-  Mă  bucur,  bîigui  el  clătinîndu-se  pe  picioare. 

Preţ  de  o  clipă  vederea  i  se  tulbură,  iar  imaginea 
frumoasei  femei  se  estompă  înaintea  ochilor  săi. 

-  Nu  te  simţi  bine?  îl  întrebă  ea,  sesizînd 
schimbarea. 

-  Ba  da,  n-am  nimic,  o  asigură  marinarul,  simţind 
nişte  furnicături  în  vîrful  degetelor.  Cristalul  ăsta  e 
trăsnet,  nu  alta! 

-  E  băutura  mea  preferată,  zise  femeia. 

-  Ei,  atunci  e  şi  a  mea,  se  solidariza  Richard.  la 
ascultă,  vrei  să  te-nvăţ  să  dansezi? 

-  Ce  înseamnă  asta,  mai  precis?  se  interesă  ea. 

-  Aşa,  cum  făceam  eu  mai  înainte,  numai  că  acum 
o  facem  împreună. 

Richard  închise  ochii  şi  repetă  piruetele  pe  care  le 
făcuse  cîteva  minute  mai  devreme,  dar  nu  trecu  nici 
o  secundă  că  trebui  să-i  deschidă  la  loc  şi  să-şi 
recapete  echilibrul.  Şi  de  data  aceasta,  mulţimea  îl 
răsplăti  cu  urale  şi  aplauze  la  scenă  deschisă, 
cerîndu-i  să  mai  facă.  întorcîndu-se  cu  faţa  la  public, 
Richard  făcu  o  plecăciune  caraghioasă,  ce  avu  drept 
efect  urale  şi  mai  puternice.  Reveni  apoi  la  perechea 
lui  şi  prinse  a  se  scutura  şi  a  se  răsuci  în  tot  felul  de 
contorsiuni  urmînd,  pe  cît  mai  putea,  ritmul  muzicii. 
Femeia  îl  privea  foarte  curioasă  şi  amuzată,  dar  nu-i 
venea  deloc  la  îndemînă  să-l  imite.  Singura  figură  pe 
care  o  putea  realiza  cu  oarecare  sorţi  de  izbîndă  era 
să-şi  ridice  mîinile  în  aer  şi  să  le  mişte  aşa  cum 
făcea  Richard. 

-  Lasă-mă  să-ţi  arăt  eu,  zise  acesta  şi  o  apucă  pe 
femeie  de  şolduri  încercînd  s-o  facă  să  şi  le  mişte  în 
ritmul  muzicii.  Ea  nu  reuşea  defel  să  prindă  ideea, 
însă  se  distra  grozav  pe  seama  propriilor  mişcări 
stîngace,  ca  de  altfel  întreaga  adunare. 

Suzanne  şi  Perry  priveau  neputincioşi,  măcinaţi  de 
sumbre  presimţiri.  Pe  Suzanne  o  îngrijora  starea  lui 
Richard,  iar  Perry  nu  putu  să  nu  fie  de  acord  cu  ea. 
Nu  puteau  să  nu  observe  însă  ce  succes  imens 
aveau  bufoneriile  lui. 

-  Prietenul  vostru  e  tare  distractiv,  auzi  Perry  un 
glas  în  spatele  său. 

întorcîndu-se,  dădu  cu  ochii  de  o  tînără  drăgălaşă, 
să  tot  fi  avut  vreo  optsprezece  ani,  cu  ochi  vioi,  de 
un  albastru  pal,  care  îi  aminteau  de  cei  ai  Suzannei, 
şi  cu  un  surîs  molipsitor.  Fata,  de  un  farmec 
dezarmant,  îl  depăşea  în  înălţime  cu  cîţiva 
centimetri  buni.  Ridică  palma,  iar  Perry  o  atinse 
timid  cu  palma  sa,  îmbujorîndu-se. 

-  Pe  mine  mă  cheamă  Luna,  se  prezentă  ea  cu  un 
glas  care  îl  făcu  pe  Perry  să  simtă  că  îl  lasă 
genunchii. 

-  Eu  sînt  Perry. 

-  Ştiu,  zise  Luna.  Eşti  foarte  atrăgător  şi  ai  dinţi  mai 
albi  decît  Richard. 

-  Mulţumesc,  reuşi  el  să  îngaime  dînd  din  cap  şi 
îmbu-jorîndu-se  mai  tare. 

Ochii  Lunei  se  îndreptară  spre  mulţimea  adunată  în 
mijlocul  sălii. 

-  Tu  poţi  să  dansezi  ca  Richard?  întrebă  ea. 

Perry  se  uită  şi  el  la  scafandrul  care  intrase  într-o 
demonstraţie  de  break-dance.  în  clipa  aceea  se 
rotea  vertiginos,  cu  umerii  pe  podea  şi  cu  picioarele 
în  aer. 

-  Mda,  cred  că  pot,  răspunse  el  pe  un  ton  neutru. 
Poate  că  nu  chiar  atît  de  bine  ca  el,  totuşi.  El  e  ceva 
mai  extravertit  decît  mine.  Dar,  ca  să  fiu  sincer, 
n-am  mai  dansat  de  cîţiva  ani  buni. 

-  Eu  cred  că  Richard  e  la  fel  de  bun  ca  oricare  din 
clo-nele-animatori,  zise  Luna,  fascinată  de  străinul 
care  îşi  etala  talentul  spre  desfătarea  publicului. 

-  Sînt  sigur  că  Richard  n-a  mai  primit  un  astfel  de 
compliment  pînă  acum,  comentă  Perry  cu  subtilă 
maliţiozitate. 

Michael,  nedezminţit  imitator  al  colegului  său, 
culese  la  întîmplare  una  dintre  femeile  care-l 
înconjurau  şi  sări  împreună  cu  ea  pe  brîul  de  piatră. 
Nici  nu  apucă  bine  să  se  avînte  în  iureşul  dansului, 
că  se  trezi  cu  o  duzină  de  frumuseţi  care-l 
împresurară,  intrind  în  joc  una  cîte  una  şi 
străduindu-se  să-şi  mişte  braţele  şi  şoldurile  după 
muzică,  ceea  ce  nu  le  era  deloc  uşor.  De  altfel,  şi  cei 
doi  scufundători  se  chinuiau  din  greu  să-şi 
coordoneze  mişcările  cu  ritmul  care  nu  le  era  tocmai 
familiar. 

Cîţiva  tineri  interterrani  prinseră  curaj  şi  se 
avîntară  pe  ringul  de  dans.  Asta  îl  irită  pe  Richard 
care,  fără  să  se  oprească  din  fascinantele  piruete,  îşi 
croi  drum  către  fiecare  dintre  ei,  doborîndu-i  de  pe 
platformă  cu  cîte  o  lovitură  zdravănă  din  şold. 
Privitorii  primiră  noua  figură  rîzînd  cu  gura  pînă  la 
urechi,  ca  de  altfel  şi  victimele  corecţiei  lui  Richard, 
încredinţaţi  fiind  că  şi  asta  face  parte  din  regulile 
jocului. 

După  o  jumătate  de  oră  de  dans  continuu,  ajunseră 
la  capătul  puterilor.  Ca  de  fiecare  dată,  Richard  fu 
cel  care  luă  iniţiativa:  cu  braţele  întinse,  cuprinse 
cîteva  tinere  şi  se  prăbuşi  împreună  cu  ele,  într-un 
vacarm  de  chicoteli.  Michael  nu  întîrzie  să-şi  imite 
mentorul  şi  astfel  grămada  de  trupuri  crescu,  într-o 
încîlceală  de  braţe,  picioare  şi  torsuri  transpirate, 
sumar  acoperite.  Aşa  cum  erau,  trîntiţi  la  podea, 

băieţii  reluară  jocul  atingerii  palmelor,  la  care  fetele 
răspundeau  fericite  cu  sărutări.  La  o  comandă  a  lui 
Arak  apărură  cîteva  clone  de  serviciu  aducînd  un 
nou  rînd  de  băuturi. 

-  E  un  loc  de  vis,  nu  alta,  strigă  Michael  după  ce 
sorbi  o  înghiţitură  din  cupa  de  aur. 

-  Săracul  Mazzola,  îşi  căină  Richard  coechipierul 
absent.  Ce-ar  mai  fi  dat  bătrînul  clopotar  să  aibă  şi 
el  parte  de  toate  minunăţiile  astea! 

-  Auzi,  tu  din  ce  crezi  că  e  făcut  cristalul  ăsta?  îl 
întrebă  Michael,  cu  privirea  cufundata  în  lichidul 
perfect  incolor  din  cupă. 

-  Ce  mă  interesează  pe  mine?  chiţăi  Richard, 
îmbrăţişînd  o  tînără  ce  i  se  cuibărise  la  piept.  în 
gestul  său  îşi  vărsă  pe  piept  tot  conţinutul  cupei, 
spre  veselia  nereţinută  a  celor  de  faţă. 

-  Michael,  am  ceva  pentru  tine,  interveni  o  brunetă 
cu  ochi  albaştri. 

Tolănit  pe  spate,  acesta  îşi  întoarse  privirea  spre 
femeia  care  apăruse  la  marginea  platformei, 
surîzătoare,  cu  un  bor-cănel  în  mînă. 

-  Ce,  frumoaso?  întrebă  el. 

-  Vreau  să-ţi  dau  puţină  caldorfină,  zise  ea 
desfăcînd  capacul  vasului  şi  întinzîndu-i-l.  Michael 
vîrî  un  deget  în  borcan  şi  îl  scoase  plin  de  un  fel  de 
pastă. 

-  E  mai  mult  decît  îţi  trebuie,  spuse  fata,  dar  nu-i 
nimic. 

-  Scuze.  Şi  ce  fac  cu  asta?...  îşi  duse  la  nas  degetul 
mînjit  şi  constată  că  nu  are  nici  un  miros. 

-  întinde  gelul  pe  palmă,  zise  ea.  Voi  face  şi  eu  la 
fel  şi  apoi  ne  atingem  palmele. 

-  Hei,  Richie,  aici  e  ceva  nou  de  văzut!  zise  Michael 
ridicîndu-se  şi  căutînd  cu  privirea  în  jur.  Dar  Richard 

nu  catadicsi  să  răspundă,  fiind  prea  ocupat  să-şi 
facă  rost  de  o  nouă  porţie  de  băutură. 

Michael  îşi  întinse  cuminte  crema  în  palmă  şi  se 
uită  întrebător  la  splendoarea  de  fată  care  i-o 
dăduse.  Cu  ochii  pe  jumătate  închişi  şi  cu  o  expresie 
visătoare  pe  chip,  frumoasa  întinse  încet  mîna  către 
Michael,  iar  acesta  îi  imita  gestul. 

După  ce  şi-au  atins  palmele,  reacţia  tînărului 
nostru  a  fost  fulgerătoare  şi  puternică.  Deschise 
ochii  mari,  după  care  pleoapele  îi  căzură  încet, 
cufundîndu-se  într-o  mare  de  plăcere  nemaitrăită 
pănă  atunci.  Extazul  copleşitor  pe  care  Michael  îl 
trăia  îi  paraliză  toţi  muşchii  şi  cîteva  minute  nu  mai 
putu  să  mişte.  Cînd  norul  de  plăcere  s-a  risipit  şi 
acesta  era  din  nou  stăpîn  pe  mişcările  sale,  înşfăcă 
borcanul  din  măna  femeii.  îl  căută  cu  privirea  pe 
Richard,  se  repezi  la  el  şi-l  prinse  strîns  de  braţ. 

-  Richie,  urlă  el,  trebuie  să  încerci  chestia  asta! 
Richard  încercă  să-şi  scape  braţul  din  prinsoare, 

dar 

Michael  nu  se  lăsă,  ţinîndu-l  ca  într-un  cleşte. 

-  Hei,  nu  vezi  că  sînt  ocupat?  se  răsti  Richard,  care 
se  chinuia  să  sărute  două  fete  în  acelaşi  timp. 

-  Trebuie  neapărat  să  încerci  chestia  asta!  repetă 
Michael  şi  îi  întinse  borcanul. 

-  Ce  aiureala  mai  e  şi  asta?  întrebă  Richard 
împingînd  borcanul  cu  cotul. 

-  Ce  să  fie,  cremă  pentru  mîini. 

-  Ce?!  Şi  mă  întrerupi  doar  pentru  o  amarîtă  de 
cremă  de  mîini?  se  încrunta  Richard,  nevenindu-i  să 
creadă.  Ce  naiba  e  cu  tine? 

-  încearc-o,  spuse  Michael  însufleţit.  în  viaţa  ta  n-ai 
folosit  o  asemenea  cremă  de  mîini.  Ascultă-mă,  e 
mai  bună  decît  cocaina.  E  dinamită,  ce  mai! 

Richard  oftă  plictisit,  dar  se  supuse.  Dădu  la  o 
parte  capacul  borcanului,  luă  puţină  cremă  şi  se 
dădu  cu  ea  pe  mîini. 

-  Poftim.  Şi  acu'  cam  ce-ar  trebui  să  se  întîmple? 
cîrîi  el. 

-  Atinge  palma  unei  fete,  îl  instrui  Michael. 
Richard  se  întoarse  spre  una  din  cele  două  fete 

cărora  le  dăduse  lecţii  de  sărutat  pînă  atunci,  însă 
fata  îi  făcu  semn  să  aştepte;  luă  la  rîndul  ei  puţină 
cremă,  o  întinse  în  palmă  şi  apoi  atinse  palma 
bărbatului.  Efectul  a  fost  identic  cu  ceea  ce  i  se 
întîmplase  lui  Michael:  preţ  de  un  minut,  Richard  fu 
cuprins  de  extaz. 

-  Măiculiţă!  exclamă  el.  Parc-ar  fi  fost  orgasm,  nu 
alta!  la  mai  dă-mi! 

Michael  îi  smulse  însă  borcanul  din  mînă. 

-  Fă-ţi  şi  tu  rost,  îi  spuse. 

Richard  se  repezi  din  nou  la  borcan,  dar  Michael  îi 
dădu  peste  mînă. 

Ceva  mai  departe,  Perry,  care  îi  explica  Lunei  ce 
înseamnă  să  fii  preşedinte  al  companiei  Benthic 
Marine,  se  simţi  bătut  uşurel  pe  umăr.  Era  Suzanne, 
cu  o  privire  neliniştită. 

-  Richard  şi  Michael  s-au  luat  la  harţă,  îl  anunţă  ea, 
şi  asta  mă  îngrijorează.  Arak  are  grijă  să  nu  stea  cu 
paharele  goale  şi  sînt  deja  beţi  criţă. 

-  O-o,  s-ar  putea  să  avem  necazuri,  zise  Perry 
uitîndu-se  în  direcţia  celor  doi,  care  se  îmbrînceau  şi 
se  înghionteau. 

-  Cred  c-ar  fi  bine  să  mergem  să-i  potolim,  fu  de 
părere  Suzanne. 

-  Cred  că  ai  dreptate,  consimţi  Perry,  căruia  nu-i 
prea  dădea  inima  ghes  să  plece  de  lîngă  Luna. 

-  Lăsaţi-i  să  se  simtă  bine,  răsună  o  voce  în  spatele 
Suzannei.  Tuturor  le  place  de  ei;  sînt  atît  de  plini  de 
viaţă... 

întorcîndu-se,  Suzanne  dădu  cu  ochii  de  acelaşi 
bărbat  care  o  întrebase  mai  devreme  dacă  locuieşte 
singură. 

-  Ne  e  teamă  să  nu  strice  petrecerea  cu  felul  lor  de 
a  se  purta,  îl  preveni  ea.  Nu  de  alta,  dar  n-am  vrea 
să  profităm  în  felul  ăsta  de  ospitalitatea  voastră. 

-  Lasă  purtarea  lor  în  grija  lui  Arak.  După  cum  vezi, 
îi  încurajează  să  bea  în  continuare. 

-  Am  observat  şi  eu,  zise  Suzanne,  şi  nu  cred  că  e  o 
idee  prea  bună. 

-  Lasă-i  în  seama  lui  Arak,  repetă  interterranul.  El 
trebuie  să  se  ocupe  de  ei,  nu  tu.  Pe  de  altă  parte,  aş 
vrea  să  stăm  de  vorbă  cîteva  minute,  în  intimitate. 

-  Aşa?  făcu  Suzanne,  luată  prin  surprindere. 

Mai  aruncă  o  privire  spre  cei  doi  insurgenţi  şi  se 
mai  linişti  văzînd  că  încetaseră  hărţuiala  şi  se 
lăsaseră  din  nou  în  voia  dezmierdărilor  cu  care  îi 
copleşeau  femeile  adunate  în  jurul  lor.  Se  uită  apoi 
la  Perry,  să  vadă  dacă  auzise  şi  el  invitaţia  ce  i-o 
lansase  interterranul.  Auzise,  într-adevăr,  pentru  că 
îi  aruncă  un  zîmbet  complice  şi  un  ghiont  de 
încurajare. 

-  De  ce  nu?  îi  şopti  el,  aplecîndu-se  spre  ea.  în 
fond,  am  fost  chemaţi  să  ne  distrăm,  iar  scafandrii 
s-au  potolit  deocamdată. 

-  Nu  te  reţin  mult,  o  asigură  bărbatul. 

-  Dar  ce  vrea  să  însemne  „în  intimitate"?  îl  întrebă 
Suzanne  studiindu-i  trăsăturile  regulate  şi  ochii 
limpezi.  Simţi  o  clipă  că  i  se  opreşte  inima,  căci  nu 
mai  văzuse  în  viaţa  ei  un  bărbat  de  o  frumuseţe 

clasică  desăvîrşită,  cu  atît  mai  puţin  să  mai  fi  şi  stat 
de  vorbă  cu  unul. 

-  Ei,  nu  chiar  în  intimitate,  răspunse  omul  cu  un 
surîs  dezarmant.  Mă  gîndeam  că  ne  putem  retrage 
cîţiva  paşi  sau  să  urcăm  la  balcon.  Nu  vreau  decît 
să-ţi  vorbesc  o  clipă  între  patru  ochi. 

-  Mă  rog,  de  acord,  acceptă  ea,  uitîndu-se  la  Perry. 

-  Mă  găseşti  aici,  cu  Luna,  o  încredinţa  acesta,  iar 
Suzanne  se  lăsă  condusă  pe  treptele  ce  urcau  spre 
balcon. 

-  Pe  mine  mă  cheamă  Garona,  se  prezentă  gazda, 
în  timp  ce  urcau  scara. 

-  Eu  sînt  Suzanne  Newell. 

-  Da,  ştiu.  Doctor  Suzanne  Newell,  mai  precis. 
Ajunseră  sus  şi  se  sprijiniră  de  balustradă.  Aveau, 

de  aici,  o  vedere  cuprinzătoare  asupra  mulţimii 
dinspre  care  răzbăteau  rîsete  şi  frinturi  de 
conversaţie  însufleţită.  Petrecerea  era,  într-adevăr, 
foarte  reuşită.  Majoritatea  invitaţilor  se  adunaseră  în 
jurul  bazinului,  unde  scafandrii  şi  haremul  lor  erau 
centrul  atenţiei.  Toţi  oamenii  aceştia  formau  o 
adunare  disciplinata,  condescendentă  şi 
respectuoasă.  Aceia  care  se  găseau  cel  mai  aproape 
de  „ringul"  de  dans  nu  zăboveau  prea  mult, 
lăsîndu-le  loc  şi  celor  din  spate  să  se  bucure  de 
neobişnuitul  spectacol. 

-  Ştiu  că  nu  e  frumos  să  pun  stăpînire  pe  timpul 
tău,  de  aceea  îţi  rămîn  recunoscător  că  îmi  acorzi  şi 
mie  cîteva  clipe,  spuse  Garona. 

-  Nu  mă  deranjează  absolut  deloc,  îi  întoarse 
Suzanne  politeţea.  Oricum,  mi-ai  oferit  ocazia  de  a 
contempla  această  încîntătoare  privelişte  dintr-un 
loc  mai  retras. 

-  Am  ţinut  neapărat  să-ţi  mărturisesc  că  eşti  o 
prezenţă  de-a  dreptul  irezistibilă  pentru  mine. 

Suzanne  îl  privi  pe  frumosul  interterran  drept  în 
ochi.  în  locul  zîmbetului  onctuos  ori  şiret  la  care  s-ar 
fi  aşteptat,  văzu  cu  surprindere  că  acesta  o  privea 
cu  un  surîs  cald  şi  cu  o  expresie  ce  sugera 
sinceritate  totală. 

-  Mai  spune-mi  o  dată,  te  rog,  zise  ea. 

-  Eşti  absolut  irezistibilă,  repetă  Garona. 

-  Chiar  aşa?  făcu  ea,  chicotind  fistîcită. 

-  Chiar  aşa,  o  asigură  el. 

Evitîndu-i  privirea,  Suzanne  îşi  plimbă  ochii  cîteva 
secunde  peste  forfota  de  sub  ei,  căutînd  să  cîştige 
timp  pentru  a  rumega  acest  atac  neaşteptat. 

-  Mă  flatezi,  Garona,  zise  ea  în  cele  din  urmă.  Cel 
puţin,  asta-i  părerea  mea.  lartă-mă,  dacă-ţi  par 
sceptică,  dar  cu  atîtea  femei  cu  adevărat  splendide 
în  jur  îmi  vine  greu  să-mi  închipui  ce  te-ar  putea 
atrage  la  persoana  mea.  îmi  cunosc  limitele,  zău 
aşa;  sînt  perfect  conştientă  că  nu  pot  rivaliza  cu  nici 
una  dintre  femeile  voastre. 

-  Poate  că-ţi  vine  greu  să  crezi,  dar  ceea  ce  ţi-am 
spus  e  perfect  adevărat,  o  asigură  Garona  cu  acelaşi 
surîs  candid  pe  chip. 

-  în  cazul  ăsta,  mă  simt  sincer  flatată,  spuse 
Suzanne.  Dar,  continuă  ea,  ai  putea  să-mi  spui  de  ce 
mă  găseşti  atît  de  atrăgătoare? 

-  E  greu  de  exprimat  în  cuvinte,  se  eschivă  Garona. 

-  încearcă  totuşi,  insistă  femeia. 

-  Cred  că  are  legătură  cu  prospeţimea,  cu  inocenţa 
ta.  Sau  poate  pentru  că  eşti  fermecător  de 
primitivă... 

-  Primitivă?  îl  îngînă  Suzanne  încruntîndu-se  uşor. 
Mi-aduc  aminte  că  aşa  l-a  caracterizat  Arak  pe 
Richard. 

-  Da,  şi  el  are  această  trăsătură,  zise  Garona. 

-  Şi  ăsta  e  un  compliment? 

-  Aici,  în  Interterra,  este. 

-  Dar  ce  este  Interterra,  de  fapt?  încercă  Suzanne 
să  profite  de  ocazia  ivită.  Şi  de  cînd  există  ea? 

Garona  zîmbi  cu  îngăduinţă  şi  clătină  din  cap. 

-  Mi  s-a  spus  că  nu  am  voie  să  răspund  la  alte 
întrebări  decît  cele  care  privesc  strict  persoana  mea. 

-  Pardon,  mi-a  scăpat,  se  retrase  Suzanne  pe  un 
ton  uşor  sarcastic,  dîndu-şi  ochii  peste  cap. 

-  Nu-i  nimic,  se  mai  întîmplă. 

-  Prin  urmare,  să  mă  gîndesc  la  nişte  întrebări 
personale? 

-  Nu  mă  deranjează,  se  oferi  el. 

-  la  să  vedem,  zise  ea  gînditoare.  Aşa:  Ai  trăit  aici 
din-totdeauna? 

Garona  izbucni  într-un  hohot  de  rîs  homeric, 
atrăgînd  atenţia  altor  doi  bărbaţi  ce  se  aflau  la 
parter,  chiar  dedesubtul  lor.  Privind  în  sus,  aceştia  îl 
recunoscură  pe  Garona  şi,  flu-turînd  vesel  din  mînă, 
porniră  în  direcţia  scărilor. 

-  îmi  pare  rău  că  am  rîs,  se  scuză  Garona,  însă 
întrebarea  ta  este  încă  o  dovadă  de  inocenţă 
cuceritoare,  care  te  înviorează  de-a  dreptul.  Tare 
mi-aş  dori  să  ne  cunoaştem  mai  bine.  Anunţă-mă 
cînd  oboseşti  şi  vrei  să  pleci  şi  dă-mi  voie  să  te 
conduc  pînă  la  camera  ta,  bine?  Am  mai  putea  sta  o 
vreme  netulburaţi,  doar  tu  şi  cu  mine,  să  ne  atingem 
palmele.  Ce  zici? 

Pe  măsură  ce  se  dumirea  asupra  sensului  celor 
auzite,  Suzanne  simţi  că  rămîne  literalmente  cu 

gura  căscată.  în  cele  din  urmă,  izbucni  într-un  hohot 
ironic  de  rîs: 

-  Garona,  pur  şi  simplu  nu  mai  ştiu  ce  să  cred!  N-a 
trecut  mult  de  cînd  îmi  ziceam  că  mi-a  sosit  ceasul, 
iar  acum  iată-mă  aici,  în  ţara  minunilor,  în  compania 
unui  bărbat  demn  de  invidia  multora,  care-mi  face  şi 
curte  pe  deasupra  şi  vrea  să  vină  la  mine  acasă. 
Ce-aş  putea  să  răspund? 

-  Spune  da,  atît,  o  încuraja  el. 

-  Mă  tem  că  sînt  încă  prea  năucită  ca  să  pot  da 
răspunsuri  atît  de  categorice,  se  eschivă  ea. 

-  Te  înţeleg  foarte  bine;  pe  de  altă  parte,  aş  putea 
să  te  ajut  să  te  relaxezi,  se  oferi  el. 

Suzanne  scutură  din  cap. 

-  Nu  cred  că  înţelegi  ce  vreau  să  spun,  zise  ea.  E 
vorba  că  nu  pot  gîndi  limpede,  pur  şi  simplu. 

-  M-ai  subjugat  cu  totul  şi  vreau  să  fiu  cu  tine,  îi 
mărturisi  el. 

-  Trebuie  să  recunosc  că  meriţi  nota  zece  pentru 
perseverenţă,  reuşi  Suzanne  să  mai  spună. 

-  Vorbim  mai  tîrziu,  se  retrase  Garona.  lată,  vin  doi 
prieteni  de-ai  mei. 

întorcîndu-se,  Suzanne  dădu  cu  ochii  de  cei  doi 
care  fuseseră  atraşi  de  hohotul  de  rîs  al  lui  Garona. 
Remarcă  în  sinea  ei  că  arătau  amîndoi  la  fel  de  bine 
ca  acesta  din  urmă  dar,  ciudat,  mergeau  braţ  la 
braţ,  ca  doi  îndrăgostiţi. 

-  Vă  salut,  Tarla  şi  Reesta,  îi  întîmpină  Garona.  Aţi 
făcut  cunoştinţă  cu  domnişoara  doctor  Suzanne 
Newell? 

-  încă  nu  am  avut  plăcerea,  rostiră  cei  doi  într-un 
glas,  înclinîndu-se  cu  eleganţă. 

Silindu-se  să  zîmbească,  Suzanne  se  întreba  din 
nou  dacă  scena  aceasta  de  un  farmec  straniu, 

dimpreună  cu  toate  cîte  i  se  întîmplau,  nu  erau 
totuşi  un  vis. 

Richard  ştia  că  se  îmbătase,  dar  mai  trecuse  el  prin 
beţii  şi  mai  crunte  la  viaţa  lui.  Curios  lucru  însă, 
ameţeala  lui  nu  avea  darul  să  le  îndepărteze  pe 
femeile  care  îl  înconjurau.  Era  conştient  că  figurile 
din  jurul  său  erau  mereu  altele,  dar  nu  avea  nici  o 
importanţă,  de  vreme  ce  toate  erau  la  fel  de 
frumoase.  La  un  moment  dat  se  ciocni  de  Michael 
atît  de  tare,  încît  impactul  îi  doborî  pe  amîndoi  la 
pămînt.  Văzînd  că  nici  unul  n-a  păţit  nimic,  izbucniră 
într-o  cascadă  de  rîs  care  le  umplu  ochii  de  lacrimi. 

-  Straşnică  petrecere,  frăţioare!  izbuti  Michael  să 
îngaime  cînd  îşi  recăpăta  glasul,  ştergîndu-se  la  ochi 
cu  dosul  palmei. 

-  N-o  să  ne  creadă  nimeni  cînd  o  să  ajungem 
acasă,  zise  Richard;  mai  ales  cînd  o  să  le  spunem  că 
absolut  toate  fetiţele  de  aici  sînt  disponibile.  E  ca  la 
vînătoarea  de  curcani,  să  vezi  şi  să  nu  crezi! 

-  Chiar  aşa,  bărbaţii  ăştia  nici  nu  se  sinchisesc... 
Hei,  ia  uită-te  la  fata  de  colo! 

-  Care?  întrebă  Richard,  rostogolindu-se  pe  o  parte 
şi  mijindu-şi  ochii  în  direcţia  în  care  privea  Michael. 

Văzu,  într-adevăr,  o  roşcată  care  avea  o  ţinută 
statuară  plimbîndu-se  la  braţ  cu  un  tînăr. 

-  Măi,  să  fie!  exclamă  el. 

-  Eu  am  văzut-o  primul,  sări  Michael. 

-  Da,  da'  eu  o  s-o  agăţ  mai  întîi. 

-  Nici  să  nu  te  gîndeşti! 

-  'Te-n  mă-ta,  îl  înjură  Richard  străduindu-se  să  se 
ridice  în  picioare. 

Michael  se  repezi  şi-l  înşfăcă  pe  Richard  de  un 
picior,  doborîndu-l  la  pămînt.  Acesta  căzu  cu  capul 
înainte  şi  alunecă   de  pe   marginea  platformei, 

lovindu-se  cu  fruntea  de  podea.  Nu  se  lovi,  dar  îi  sări 
ţandăra,  mai  ales  cînd  îl  văzu  pe  Michael  trecînd  în 
trombă  pe  lîngă  el  şi  repezindu-se  după  fată.  Reuşi 
să-i  pună  piedică,  se  aruncă  asupra  lui  şi, 
prin-zîndu-l  de  tunică,  îi  dădu  un  pumn  în  nas. 

Izbucnirea  aceasta  de  violenţă  îi  făcu  pe  cei  care 
participau  la  petrecere  să  se  retragă  speriaţi.  Un 
strigăt  înăbuşit  răsună  din  toate  piepturile  la 
vederea  sîngelui  şiroind  din  nasul  lui  Michael.  Acesta 
îl  îmbrînci  pe  Richard  care  se  urcase  deasupra  lui  şi 
îşi  adună  picioarele  sub  el.  Richard  încercă  să  facă 
acelaşi  lucru,  însă  croşeul  lui  Michael  îl  trimise  la 
podea. 

-  Saltă,  tîrtane!  Ridică-te  şi  luptă,  îl  zeflemisi 
Michael  clătinîndu-se  pe  picioare  şi  plin  de  sîngele 
care  i  se  prelingea  pe  bărbie,  de  unde  picura  pe 
podea. 

-  Eşti  un  om  mort,  mîrîi  Richard  care  se  ridicase  în 
patru  labe,  privindu-şi  adversarul  chiorîş. 

-  Lasă  gălăgia,  secătura!  îi  aruncă  Michael,  drept 
răspuns. 

Richard  se  ridică  cu  greutate,  clătinîndu-se  pe 
picioare,  la  fel  de  ameţit  ca  amicul  său. 

Făcîndu-şi  loc  prin  mulţimea  încremenită,  Arak 
interveni  între  cei  doi  bătăuşi. 

-  Vă  rog,  zise  el,  oricare  ar  fi  problema  voastră,  o 
putem  rezolva. 

-  La  o  parte!  scrîşni  Richard  îmbrîncindu-l  pe  Arak 
şi  lan-sînd  un  croşeu  în  direcţia  lui  Michael.  Acesta 
se  feri  însă,  îşi  pierdu  echilibrul  şi  căzu.  Richard,  de 
asemenea,  se  dezechilibra  în  urma  loviturii  care 
nu-şi  atinse  ţinta. 

-  Servitori,  imobilizaţi-i  pe  oaspeţi!  strigă  Arak. 

Bătăuşii  reuşiră  să  se  ridice  din  nou  şi  încercară 
să-şi  mai  care  cîţiva  pumni,  fără  prea  mult  succes 
însă,  pînă  cînd  inter-veniră  două  clone  solide  care  îi 
înşfăcară  şi  îi  despărţiră.  în  acel  moment  îşi  făcu 
apariţia  şi  Perry,  croindu-şi  drum  cu  coatele  printre 
oamenii  adunaţi  în  jurul  scenei  fierbinţi. 

-  Aţi  uitat  unde  vă  aflaţi,  idioţilor?  le  strigă  el, 
înfuriat.  Pentru  numele  lui  Dumnezeu,  terminaţi  cu 
bătaia!  Ce  v-a  apucat? 

-  El  a  început,  se  stropşi  Richard. 

-  Ba  el  a  început,  nu  se  lăsă  Michael  mai  prejos. 

-  Nu,  el! 

-  Ba  el! 

Perry  nu  mai  avu  timp  să  intervină  pentru  a  opri 
schimbul  infantil  de  învinuiri,  căci  poznaşii  izbucniră 
în  acelaşi  timp  în  hohote  de  rîs  şi,  ori  de  cîte  ori  se 
uitau  unul  la  celălalt,  rîdeau  şi  mai  abitir.  în  curînd 
toată  lumea  rîdea  în  jurul  lor,  cu  excepţia  lui  Perry  şi 
a  celor  două  clone.  La  o  comandă  a  lui  Arak  aceştia 
îi  eliberară  din  strînsoare  pe  cei  doi  buclucaşi  care 
imediat  îşi  loviră  palmele  ridicate  deasupra  capului. 

-  De  ce  s-au  bătut?  îl  întrebă  Arak  pe  Perry. 

-  Au  băut  prea  mult  din  cristalul  ăsta  al  vostru,  îl 
lămuri  Perry. 

-  Poate  că  ar  fi  bine  să  le  dăm  ceva  mai  slab, 
sugeră  Arak. 

-  Da,  sau  chiar  să  nu  le  mai  dai  nimic. 

-  Dar  nu  vreau  să  stric  petrecerea,  zise  Arak.  Ei  doi 
fac  deliciul  tuturor! 

-  Mă  rog,  e  petrecerea  voastră,  în  fond,  se  resemnă 
Perry. 

Richard  şi  Michael  se  îndreptară  spre  platformă. 

-  Uite  ce  e,  îi  şopti  Richard  amicului  său,  hai  să 
dăm  la  pace  pentru  roşcovană. 

-  S-a  făcut,  zise  Michael. 

-  Zi  tu,  par  sau  impar? 

-  Par,  se  hotărî  Michael. 

Numărară  pînă  la  trei  şi  dădură  la  iveală,  amîndoi, 
cîte  un  singur  deget,  spre  satisfacţia  lui  Michael. 

-  S-a  făcut  dreptate!  strigă  el,  cu  faţa  numai 
zîmbet. 

-  La  naiba!  pufni  Richard  cu  năduf. 

-  Da'  unde  Dumnezeu  s-a  dus?  întrebă  Michael. 

Cei  doi  scafandri  o  căutară  din  ochi  pe  fata  cu 
pricina. 

-  Uite-o  colo,  zise  Richard,  arătînd  cu  degetul.  E  tot 
cu  prăpăditul  ăla  mărunţel. 

-  Gata,  mă-ntorc  imediat! 

Evitînd  privirea  însoţitorului  ei,  Michael  se  îndrepta 
cu  paşi  mari  spre  fata  care  îl  privea  deja  cu  interes. 

-  Salut,  frumoaso!  Pe  mine  mă  cheamă  Michael. 

-  Pe  mine,  Mura.  Eşti  rănit? 

-  Aiurea!  Nu  moare  bătrînul  Michael  dintr-un 
bobîrnac  peste  nas,  ce  crezi! 

-  Noi  nu  sîntem  obişnuiţi  să  vedem  sînge,  spuse 
Mura. 

-  Ascultă,  zise  Michael,  n-ai  vrea  să  vii  să  ne 
frecăm  amîndoi  palmele?  Ştii,  avem  şi  noi  mica 
noastră  petrecere,  acolo,  lîngă  bazin. 

-  Mi-ar  plăcea  foarte  mult  să  ne  atingem  palmele, 
zise  fata.  Dar  dă-mi  voie  mai  întîi  să  ţi-l  prezint  pe 
Sart. 

-  Da,  mă  rog...  salut,  măi,  Sart,  îi  aruncă  Michael  în 
răspăr.  Ai  o  mămică  tare  frumuşică,  ştii?  Dar  ce-ar  fi 
să  te  duci  tu  să  te  joci  cu  niscaiva  prieteni,  acum? 

Sart  şi  Mura  chicotiră,  dar  Michael  nu  era  deloc 
amuzat. 

-  E  distractiv,  aşa-i?  făcu  el,  iritat. 


188 


-  Mai  degrabă  surprinzător,  aş  spune,  zise  Mura. 
Michael  se  întinse  şi  o  apucă  pe  Mura  de  mînă. 

-  Hai,  drăguţă,  îi  zise  el;  apoi,  către  tînărul  de  lîngă 
ea:  Ne  mai  vedem  noi,  Sart. 

Cu  Mura  la  remorcă,  Michael  făcu  ţanţoş  cîţiva  paşi 
apro-piindu-se  de  Richard  şi  grupul  său.  Acesta  era 
încadrat  de  două  femei  a  căror  specială  afecţiune 
pentru  scafandru  era  viziblă.  Meeta  şi  Palenque, 
cum  le  introduse  Richard,  una  blondă  şi  alta 
brunetă,  erau  două  exemplare  incredibil  de 
apetisante. 

-  Richie,  ţi-o  prezint  pe  Mura,  spuse  Michael  mîndru 
pînă  în  vîrful  urechilor. 

Richard  se  prefăcu  că  nu  observă  şocanta  claie  de 
păr  roşu  şi,  luîndu-l  pe  după  umeri,  îl  întrebă  pe 
Michael  cine  e  pretendentul.  Acesta  întoarse  capul 
mirat  şi  nu  mică-i  fu  iritarea  cînd  văzu  că  băiatul  se 
ţinea  scai  de  ei,  la  o  oarecare  distanţă. 

-  la-ntinde-o  mă,  de-aici!  se  răsti  Michael  încruntat. 
Dar  Mura,  ignorîndu-l,  îi  făcu  semne  încurajatoare 

băiatului  şi  cînd  acesta  ajunse  lîngă  ei,  ea  i-l 
prezentă  lui  Richard. 

-  Hei,  Sart,  îmi  pare  bine  de  cunoştinţă,  zise 
Richard  voios.  Şi  pe  tine,  Mura,  îmi  pare  bine  să  te 
cunosc.  Ce-aţi  zice  să  vă  luaţi  ceva  de  băut  şi  să 
luaţi  loc  aici,  lîngă  noi? 

-  Ne-ar  bucura  foarte  mult,  gînguri  Mura. 
-într-adevăr,  adăugă  şi  Sart. 

Cu  ochii  scînteind  de  turbare  înăbuşită,  lui  Michael 
îi  venea  să-i  tragă  una  lui  Richard,  văzînd  cum  îi 
suflă  de  sub  nas  noua  cucerire. 

-  Şi  tu,  Mickey,  mieună  insinuant  Richard.  Hai, 
frate,   aşază-te  şi   relaxează-te!   Ai   să  te  simţi 

excelent.  La  urma  urmei,  suntem  o  familie  mare  şi 
fericită,  nu-i  aşa? 
Comentariul  lui  Richard  declanşa  o  cascadă  de 
rîsete  şi  urale  în  rîndurile  celor  prezenţi,  ceea  ce-l 
făcu  pe  Michael  să  se  simtă  şi  mai  iritat,  dar  şi  un 
pic  jenat.  Pînă  la  urmă,  îşi  călcă  pe  inimă  şi  se 
aşeză. 

-  la  ascultă  Mickey,  continuă  Richard,  micuţa  şi 
drăgălaşa  mea  scoică  aurie,  Meeta,  tocmai  mi-a 
spus  ceva  interesant:  cică  aici,  în  Interterra,  toată 
lumea  se  dă  în  vînt  după  înot. 

-  Pe  bune?  se  însufleţi  Michael,  cu  chipul  radiind  de 
parc-ar  fi  avut  un  reflector  deasupra.  Şi  nu  i-ai  spus 
că  noi  chiar  mîncăm  o  pîine  dînd  din  mîini  şi  din 
picioare?  Că  sîntem  profesionişti,  adică? 

-  Ei,  cum  să  nu?  îl  linişti  Richard.  De  spus  le-am 
spus,  dar  nu  sînt  sigur  că  au  înţeles  prea  bine 
despre  ce  vorbeam;  am  impresia  că  ăştia  nu  prea 
ştiu  ce-i  aia  muncă. 

-  Dacă  înotul  e  muncă  la  voi,  asta  înseamnă  că  vă 
place  să  înotaţi?  interveni  Meeta. 

-  Te  cred  şi  eu  că  ne  place  să  înotăm,  sări  Michael. 

-  Ei,  atunci  ce-arfi  să  facem  o  baie?  propuse  fata. 

-  Chiar,  de  ce  nu?  i  se  alătură  şi  Mura.  în  fond,  v-ar 
prinde  bine  să  vă  răcoriţi  un  pic,  băieţi. 

-  E  o  idee  excelentă,  întări  Sart. 

-  Voi  vreţi  să  înotăm  chiar  acum?  întrebă  Richard, 
cu  ochii  la  albastrul  îmbietor  al  apei  din  piscină. 

-  La  cît  sîntem  de  transpiraţi  şi  de  încinşi,  e  un 
moment  cum  nu  se  poate  mai  potrivit,  zise 
Palenque. 

-  Dar  ce  ne  facem  cu  hainele?  puse  Richard 
problema.  O  să  ne  udăm  fleaşcă. 

-  Noi  nu  înotăm  îmbrăcaţi,  zise  Meeta. 

Cei  doi  scafandri  schimbară  priviri  uimite. 

-  Bag  seamă  că  locurile  astea  ne  oferă  surprize  din 
ce  în  ce  mai  plăcute,  comentă  Richard. 

-  Ei,  cum  rămîne?  insistă  Meeta.  Ce  spun  înotătorii 
profesionişti? 

Richard  înghiţi  în  sec.  Pur  şi  simplu  îi  era  teamă  să 
deschidă  gura,  ca  nu  cumva  să  se  trezească  din 
visul  acesta  frumos. 

-  Eu  zic  să-i  dăm  bătaie,  ce  mai!  strigă  Michael 
entuziasmat. 

-  Excelent,  se  bucură  Meeta  sărind  în  picioare  şi 
ajutînd-o  pe  Palenque  să  se  ridice.  La  rîndul  său, 
Sart  îi  întinse  o  mînă  Murei.  Cît  ai  clipi  din  ochi, 
interterranii  se  dezbrăcară  cu  cea  mai  firească  lipsă 
de  pudoare  şi,  dezvelindu-şi  trupurile  în  toată 
splendoarea  lor,  plonjară  şi  se  îndreptară  înot  spre 
centrul  bazinului,  cu  mişcări  îndelung  exersate. 

Luaţi  pe  nepregătite,  Richard  şi  Michael  rămaseră 
cu  gura  căscată,  privind  la  oamenii  din  jurul  lor.  Mai 
mare  încă  le  fu  mirarea  văzînd  că  nimeni  nu  părea 
să  fie  surprins,  în  afară  de  Perry.  Se  uitară  unul  la 
celălalt. 

-  Păi,  ce  mai  aşteptăm?  zise  Richard  cu  un  surîs 
şmecher,  muiat  în  aburii  alcoolului. 

Cu  gesturi  nerăbdătoare,  cei  doi  scufundători  se 
grăbiră  să  scape  de  haine,  ţopăind  caraghios  spre 
piscină.  Michael  se  împiedică  în  pantaloni  în  timp  ce 
Richard,  care  fusese  ceva  mai  îndemînatic,  înota 
deja  voiniceşte  spre  centrul  bazinului,  unde  apa  era 
mai  puţin  adîncă.  Acolo  fu  întîmpinat  de  Palenque  şi 
Meeta  care  îl  copleşiră  literalmente,  băgîndu-l  cu 
capul  la  fund.  Richard  era  încîntat  de  zbenguiala 
frenetică  a  fetelor,  însă  nu  după  multă  vreme 
constată   că   nu   mai   poate   respira.   între  timp 

ajunsese  şi  Michael,  care  începu  acelaşi  joc  cu  Mura; 
Şart  şi  Palenque  se  îndepărtaseră  înot,  iar  Richard 
se  retrăsese  împreună  cu  Meeta  să  se  odihnească, 
într-un  loc  unde  apa  le  ajungea  pînă  sub  bărbie. 
Exuberantă,  fata  nu  mai  contenea  cu  atingerea 
palmelor  şi  cu  mîngîierile. 

-  Richard,  Richard,  Richard,  striga  ea  fericită  de 
fiecare  dată  cînd  îşi  lipea  palma  de  a  lui.  Pot  să  spun 
că  eşti  cel  mai  şarmant  primitiv  dintre  toţi  străinii  pe 
care  i-a  primit  Saranta,  dacă  nu  chiar  întreagă 
Interterra,  de  cîteva  mii  de  ani  încoace. 

-  Eu  credeam  că  doar  maică-mea  mă  place,  se 
apără  Richard  în  glumă. 

-  Cum,  tu  ai  cunoscut-o  pe  mama  ta?  Asta-i  chiar 
ciudat,  remarcă  Meeta. 

-  Cum  să  n-o  cunosc  pe  maică-mea?  Ce,  tu  n-o  ştii 
pe  mama  ta? 

-  Nu,  răspunse  Meeta  rîzînd.  Nimeni  din  Interterra 
nu-şi  cunoaşte  mama.  Dar  să  lăsăm  asta,  acum... 
Ce-arfi  să  mergem  în  camera  ta? 

-  Ei,  asta  da,  propunere,  se  bucură  Richard.  Dar  ce 
facem  cu  prietena  ta,  Palenque?  Ei  ce-i  spunem? 

-  Ce  vrei  tu,  zise  Meeta  indiferentă.  Dar  cel  mai 
simplu  ar  fi  să  o  invităm  şi  pe  ea;  sînt  sigură  că  n-ar 
avea  nimic  împotrivă  să  vină  cu  noi.  Şi  Karena  vrea 
să  vină,  după  cîte  ştiu  eu. 

Richard  se  străduia  să  pară  cît  mai  nonşalant,  ca 
nu  cumva  să  se  observe  cît  era  de  năucit  de  atîta 
noroc  ce  se  abătea  pe  capul  lui.  îi  părea  chiar  rău  că 
băuse  prea  mult. 

Pe  drumul  dintre  pavilion  şi  sala  de  mese  se  înşira 
un  grup  gălăgios.  Suzanne,  Perry  şi  cei  doi  scafandri 
cîntau  cît  îi  ţinea  gura  melodii  vechi  de  Beatles, 
susţinuţi    de    însoţitorii    lor    care,  surprinzător, 

cunoşteau  şi  ei  cuvintele.  Suzanne  mergea  alături 
de  Garona,  Perry  la  braţ  cu  Luna,  Richard  era 
înconjurat  de  Meeta,  Palenque  şi  Karena,  iar  Michael 
îi  avea  lîngă  el  pe  Mura  şi  pe  Sart.  Deşi  nu  băuseră 
foarte  mult  -  în  orice  caz,  nici  pe  departe  cît  Richard 
sau  Michael  -,  Suzanne  şi  Perry  constatau  că  aburii 
alcoolului  li  se  urcaseră  totuşi  la  cap.  Se  cam 
chercheliseră  şi  se  simţeau  în  al  nouălea  cer. 

Cînd  petrecerea  începuse  să  dea  semne  de 
oboseală,  Arak  îşi  luase  rămas-bun  de  la  ei,  cu 
promisiunea  de  a  se  întîlni  cu  toţii  a  doua  zi 
dimineaţă.  Le-a  urat  odihnă  plăcută  şi  le-a  mulţumit 
că  acceptaseră  invitaţia  la  serbare. 

-  Hei,  strigă  Richard,  după  ce  isprăviră  de  cîntat 
Come  Together;  voi,  ăştia,  n-aveţi  ceva  cîntece  de 
prin  partea  locului? 

-  Cum  să  nu,  spuse  Meeta. 

Fără  întîrziere,  interterranii  se  puseră  pe  cîntat  şi, 
cu  toate  că  textul  era  în  limba  engleză,  ritmul  era  la 
fel  de  neregulat  ca  al  melodiilor  pe  care  le  auziseră 
în  seara  aceea,  la  petrecere. 

-  Ajunge!  le  striga  Richard.  Sună  ca  naiba;  hai  să 
ne  întoarcem  la  Beatles. 

-  Richard,  să  nu  fim  egoişti,  îl  admonesta  Suzanne. 

-  Lasă,  nu-i  nici  o  supărare,  preferăm  cîntecele 
voastre,  interveni  Meeta  împăciuitor. 

-  Michael,  ce  naiba  faci  cu  paharele  alea?  îşi 
întrebă  Richard  colegul  care  ducea  cu  el  cîteva  cupe 
goale. 

-  l-am  cerut  voie  lui  Arak  şi  mi-a  spus  că  pot  să  le 
iau.  Sînt  din  aur  şi  cred  că  pot  scoate  de  pe  urma  lor 
un  camion  nou-nouţ,  cu  banii  jos! 

Richard  se  întinse  şi  îi  smulse  din  mînă  una  din 
cupe. 

-  Hei,  dă-mi-o  înapoi,  ceru  Michael. 

-  Treci  la  primire,  îi  spuse  Richard  rîzînd.  Ţi-o  pasez 
în  lung  de  linie. 

Michael  o  încărca  pe  Mura  cu  restul  cupelor  după 
care,  clătinîndu-se  pe  picioare,  se  îndepărtă  să 
primească  pasa.  Cu  o  mişcare  expertă  Richard 
aruncă  în  aer  cupa,  ca  pe  o  minge  de  fotbal 
american;  aceasta  poposi,  învîrtindu-se,  drept  în 
mîinile  lui  Michael.  Demonstraţia  fu  întîmpinată  cu 
aplauze,  la  auzul  cărora  Michael  încercă  o  reverenţă 
care  îl  dezechilibra  şi  îl  trimise  la  pămînt.  Aplauzele 
se  înteţiră,  fiind  însoţite,  de  data  aceasta,  de 
chicoteli  amuzate. 

-  Noi  avem  animale  de  casă  care  se  joacă  în  felul 
acesta,  remarcă  Mura. 

-  Cînd  am  sosit  cu  taxiul  aerian,  zise  Suzanne,  am 
văzut  şi  eu  nişte  animale  din  astea  care  păreau  a  fi 
rezultatul  unor  încrucişări  de  specii. 

-  Asta  şi  sînt,  confirmă  Mura. 

-  La  voi  există  jocuri  sportive?  întrebă  Richard  în 
timp  ce  Michael,  întors  printre  ei,  îşi  lua  în  primire 
restul  cupelor  de  aur. 

-  Nu,  noi  nu  avem  sporturi,  zise  Meeta.  Sau  te 
referi  cumva  la  jocuri  mentale? 

-  Da'  de  unde!  Vreau  să  zic  hochei,  fotbal,  chestii 
d-astea. 

-  Nu,  repetă  Meeta;  noi  nu  avem  competiţii  fizice. 

-  Dar  de  ce?  vru  Richard  să  ştie. 

-  Nu  avem  nevoie;  de  altfel,  nici  nu  sînt  sănătoase, 
îi  explică  ea. 

-  Vezi,  de-asta  sînt  toţi  bărbaţii  ăstora  nişte 
pămpălăi,  şopti  Richard  către  Michael,  care  dădu  din 
cap  aprobator. 

-  Ce-ar  fi  să  cîntăm  Lucy  în  the  Sky  with  Diamonds, 
propuse  Suzanne.  Nu  de  alta,  dar  se  potriveşte  bine 
cu  situaţia. 

Nu  peste  mult  timp,  cu  refrenul  pe  buze,  amicii 
noştri  intrau  victorioşi  în  sala  de  mese,  clătinîndu-se 
pe  picioare.  Aici  era  întuneric,  însă  interterranii 
aprinseră  lumina  printr-un  truc  numai  de  ei  ştiut, 
deocamdată.  Tocmai  cînd  voia  să-i  întrebe  cum 
procedaseră,  Perry  dădu  cu  ochii  de  Donald  care,  de 
bună  seamă,  şezuse  pe  întuneric  în  tot  acest  timp. 
Pe  chipul  fostului  ofiţer  de  marină  se  citea  o 
expresie  la  fel  de  cruntă  ca  atunci  cînd  îl  părăsiseră 
cu  toţii  pentru  a  pleca  la  petrecere. 

-  Măi,  să  fie!  exclamă  Richard.  la  te  uită,  dom' 
căpitan  a  rămas  la  post  ca  o  suliţă  înfiptă! 

Michael  înaintă  pînă  la  masă  unde  îşi  depuse 
mîndru  prada,  cu  larma  de  rigoare.  Ţopăind  ţanţoş  şi 
trăgînd  după  el  cele  trei  achiziţii  feminine,  Richard 
se  postă  în  faţa  lui  Donald,  de  cealaltă  parte  a 
mesei. 

-  Aşadar,  domnu'  amiral  Fuller,  începu  el,  salutînd 
comic;  bănuiesc  că  distinsul  nostru  anturaj  precum 
şi  prada  de  război  aici  de  faţă  sînt  de  ajuns  să  te 
lămurească  despre  cîte  ai  pierdut... 

-  Ce  să  spun,  mor  de  necaz,  veni  răspunsul 
sarcastic  al  comandantului. 

-  Nici  nu-ţi  închipui  ce  grozav  a  fost,  măi, 
sclifositule,  îl  luă  Richard  peste  picior. 

-  Eşti  beat,  marinare,  îi  arunca  Donald  cu  dispreţ. 
Noroc  că  unii  dintre  noi  îşi  mai  pot  ţine  totuşi 
cumpătul. 

-  Ce  vorbeşti,  dom'le!  Ştii  ce,  hai  să-ţi  spun  eu 
care-i  problema  ta,  se  răţoi  Richard  aţintindu-l  pe 
Donald  cu  un  deget  nesigur.  Tu  încă  ai  impresia  că 

eşti  în  nenorocita  aia  de  marină,  asta  e!  Ei,  află  că 
nu  mai  eşti,  bine?... 

-  După  ce  că  eşti  prost,  mai  eşti  şi  dezgustător,  îi 
şuieră  căpitanul. 

în  clipa  aceea,  Richard  simţi  că  vede  negru 
înaintea  ochilor.  Cu  o  mişcare  violentă  le  dădu  pe 
femei  la  o  parte  şi  se  aruncă  peste  masa  de 
marmură,  luîndu-l  pe  Donald  pe  nepregătite.  în 
ciuda  ameţelii,  reuşi  să-l  încalece  pe  acesta  din 
urmă  şi  să-i  administreze  cîţiva  pumni,  ce-i  drept, 
lipsiţi  de  forţă.  Donald  se  apără  încolăcindu-şi 
atacatorul  cu  braţele  şi  amîndoi  se  rostogoliră  într-o 
îmbrăţişare  înverşunată.  Din  fericire,  nu  erau  într-o 
poziţie  din  care  să-şi  poată  face  prea  mare  rău  unul 
celuilalt,  în  afară  de  înghionteli  şi  lovituri  scurte  şi 
înfundate.  în  furia  lor  aprinsă  loviră  masa,  de  pe 
care  se  rostogoliră  cu  zgomot  cupele  de  aur  aduse 
de  Michael. 

Interterranii  se  retrăseseră  îngroziţi  cîţiva  paşi,  însă 
Suzanne  interveni  să-i  despartă,  ajutată  de  Perry. 
Reuşiră  într-un  tîrziu,  nu  fără  greutate,  şi  observară 
cu  toţii  că  de  data  aceasta  era  rîndul  lui  Richard  să 
sîngereze  pe  nas. 

-  Ticălos  nenorocit,  bolborosi  el  atingîndu-şi  nasul 
şi  privindu-şi  degetele  pline  de  sînge. 

-  Ai  noroc  că  nu  sîntem  singuri,  că  altfel  cred  că  te 
omoram,  îi  spuse  Donald. 

-  Ajunge,  se  răsti  Perry;  terminaţi  cu  certurile  şi  cu 
bătăile!  Sînteţi  mai  ridicoli  decît  nişte  copii,  ce 
Dumnezeu! 

-  Idiot  ce  eşti!  îi  mai  aruncă  Donald  agresorului 
său,  smulgîndu-se  din  braţele  lui  Perry  şi 
îndreptîndu-şi  tunica  de  mătase. 

-  Cretinule!  nu  se  lăsă  nici  Richard  mai  prejos, 
îndepăr-tîndu-se  de  Suzanne  şi  căutîndu-şi 
prietenele  din  priviri.  Haideţi,  fetelor,  le  zise  el, 
haideţi  la  mine  în  cameră,  să  nu-i  mai  văd  mutra 
ăstuia! 

Richard  înaintă  cîţiva  paşi  spre  cele  trei  femei  care 
însă  se  întoarseră  şi,  fără  un  cuvînt,  ieşiră  în  fugă 
din  încăpere.  El  se  repezi  în  urma  lor,  dar  se  opri  la 
marginea  peluzei,  căci  fugarele  erau  deja  la 
jumătatea  drumului  către  pavilion.  în  zadar  le 
chemă,  cu  mîinile  făcute  pîlnie  la  gură. 

-  Cred  că  e  cazul  să  mergi  la  culcare,  îi  striga 
Suzanne.  Ajunge  cîte  necazuri  ai  stîrnit  într-o 
singura  noapte! 

Richard  se  întoarse,  dezamăgit  şi  furios.  Trase  o 
înjurătură  zdravănă  şi  lovi  cu  palma  în  masă  atît  de 
tare,  încît  toată  lumea  tresări. 

Ferindu-se  să  fie  văzut,  Perry  împinse  uşa  locuinţei 
sale  şi  o  invită  pe  Luna  să  intre  înaintea  lui.  De 
multă  vreme  nu  se  mai  aflase  într-o  asemenea 
postură  cu  o  femeie  şi  n-ar  fi  putut  spune  dacă 
emoţia  lui  se  datora  unui  sentiment  de  vinovăţie 
conjugală  ori  apropierii  de  o  femeie  mult  mai  tînără 
decît  el.  Unde  mai  pui  că  era  ameţit  de  băutură  şi, 
mai  mult  decît  atît,  femeia  asta  superbă  îi  făcea 
nepreţuitul  dar  de  a  se  simţi  atrasă  de  el.  în  timp  ce 
se  străduia  să-şi  ascundă  nervozitatea,  Perry  nu 
putu  să  nu  observe  că  şi  Luna  era  destul  de  agitată. 

-  Să  te  servesc  cu  ceva?  îi  oferi  el.  Ar  trebui  să  am 
pe  aici  şi  băutură,  şi  ceva  de  mîncare,  mai  adăugă, 
privind-o  cum  se  apleacă  să  încerce  temperatura 
apei  din  piscină. 

-  Nu,  mulţumesc,  îi  răspunse  ea  şi  se  întoarse, 
plimbîndu-se  prin  cameră  fără  vreun  scop  anume. 

-  Pari  neliniştită,  îi  spuse  Perry  şi,  negăsind  altceva 
mai  bun  de  făcut,  se  aşeză  pe  pat. 

-  Chiar  sînt,  recunoscu  fata.  N-am  mai  văzut 
niciodată  pe  cineva  purtîndu-se  aşa  cum  a  făcut-o 
Richard. 

-  Nu  e  cel  mai  bun  ambasador  al  nostru,  se  apără 
Perry. 

-  Sînt  mulţi  oameni  ca  el  în  lumea  voastră? 

-  Din  păcate,  cei  de  teapa  lui  nu  sînt  chiar  o 
raritate,  se  văzu  Perry  nevoit  să  recunoască.  De 
obicei,  totul  pleacă  de  la  antecedentele  unor  abuzuri 
în  familie,  care  se  transmit  apoi  din  generaţie  în 
generaţie. 

Luna  scutură  din  cap. 

-  Dar  ce  poate  stîrni  aceste  abuzuri?  continuă  ea  să 
se  intereseze. 

Oarecum  încurcat,  Perry  se  scărpină  în  creştet.  Nu 
avea  nici  un  chef  să  se  lanseze  într-o  discuţie  pe 
teme  sociologice  şi  nici  nu  se  simţea  în  stare  de  aşa 
ceva.  Pe  de  altă  parte,  privirea  serioasă  a  Lunei  îl 
făcea  să  se  simtă  dator  să  spună  ceva. 

-  Păi,  ia  să  vedem...  Mă  rog,  nu  m-am  gîndit  nici  eu 
prea  mult  la  aspectele  astea,  dar  pot  spune  că  în 
societatea  noastră  o  mare  parte  a  nemulţumirilor  se 
datorează  pretenţiilor  exagerate  ale  oamenilor, 
combinate  cu  un  sentiment  de  îndreptăţire.  Foarte 
puţini  oameni  sînt  cu  adevărat  mulţumiţi. 

-  Nu  înţeleg,  zise  Luna. 

-  Să-ţi  dau  un  exemplu,  reluă  PeiTy.  Dacă  cineva  îşi 
ia  un  Ford  Explorer  şi  apoi  dă  cu  ochii  de  o  reclamă 
la  Lincoln  Navigator,  Explorer-ul  nu-i  mai  place 
defel. 

-  Astea  ce  sînt?  întrebă  Luna,  nelămurită. 

-  Nişte  chestii,  acolo,  am  dat  un  exemplu.  Şi 
uite-aşa,  ni  se  bagă  pe  gît  tot  felul  de  reclame 
publicitare  care  au  darul  să  ne  convingă  că  niciodată 
nu  am  pus  mîna  pe  ceea  ce  trebuie,  de  fapt. 

-  Nu  pot  să  înţeleg  lăcomia  asta,  zise  fata.  în 
Interterra  nu  există  aşa  ceva. 

-  Vezi,  de-asta  îmi  vine  greu  să-ţi  explic,  îi 
răspunse  Perry.  în  orice  caz,  cele  mai  mari 
nemulţumiri  se  manifestă  în  familiile  sărace,  care 
deţin  cele  mai  puţine  lucruri  în  comparaţie  cu 
ceilalţi,  şi  asta-i  face  pe  membrii  acestor  familii  să-şi 
verse  năduful  unii  pe  ceilalţi. 

-  Ce  trist,  constată  Luna;  şi  înspăimîntător, 
totodată. 

-  Aşa  se  pare,  zise  Perry.  Dar  noi  nu  sîntem 
obişnuiţi  să  privim  lucrurile  astfel,  pentru  că  ni  se 
spune  mereu  că  ăsta-i  însuşi  motorul  economiei 
noastre. 

-  E  ciudat  să  trăieşti  într-o  societate  care 
încurajează  violenţa,  comentă  fata.  Pe  noi  ne  sperie, 
pentru  că  aici,  în  Interterra,  nu  cunoaştem  violenţa. 

-  Deloc,  deloc? 

-  Absolut.  N-am  pomenit  niciodată  ca  o  persoană 
să  lovească  o  altă  persoană.  Pur  şi  simplu  mi  se 
înmoaie  genunchii  cînd  mă  gîndesc  la  asta. 

-  Atunci  aşază-te,  o  invită  Perry  bătînd  uşor  patul, 
cu  un  gest  timid  şi  stîngaci. 

Luna  înainta  spre  pat  şi  se  aşeză  lîngă  el,  cu  un  aer 
cît  se  poate  de  firesc.  O  întrebă,  încercînd  să-şi 
ascundă  sfiala  pe  care  o  simţea  în  apropierea  ei: 

-  Ai  cumva  ameţeli?  Ţi-e  rău?... 

-  Nu,  n-am  nimic,  îmi  revin  imediat. 

O  privi  în  ochii  de  un  albastru  deschis  şi,  o  vreme, 
simţi  că  nu  poate  scoate  o  vorbă.  într-un  tîrziu,  îi 
zise: 

-  Ştii,  eşti  foarte  tînără... 

-  Tînără?  Nu  înţeleg  ce  legătură  are  asta  cu  ce 
discutam. 

-  Păi,  cum  să-ţi  spun... 

Perry  nu-şi  găsea  cuvintele;  nici  el  nu  ştia,  de  altfel, 
dacă  se  referă  la  reacţia  ei  faţă  de  comportamentul 
lui  Richard  ori  la  propria  reacţie  în  faţa  ei. 

-  Cînd  eşti  foarte  tînăr,  ai  mai  puţină  experienţă 
decît  atunci  cînd  eşti  mai  în  vîrstă,  şi  poate  de  aceea 
nu  ai  avut  timp  încă  să  vezi  acte  de  violenţa... 

-  Ascultă,  la  noi  nu  există  violenţă,  îl  întrerupse 
Luna.  A  fost  eliminată  complet.  Pe  de  altă  parte,  nici 
nu  sînt  chiar  atît  de  tînără  pe  cît  crezi.  Cîţi  ani  îmi 
dai? 

-  Ştiu  şi  eu,  cam  douăzeci,  zise  Perry  fistîcit. 

-  Bag  de  seamă  că  acum  tu  eşti  cel  încurcat. 

-  Păi,  chiar  sînt  un  pic,  recunoscu  el.  Mi-ai  putea  fi 
fiică,  în  fond. 

-  Te  asigur  că  am  mai  mult  de  douăzeci  de  ani,  îl 
linişti  Luna  zîmbind.  Asta  te  face  să  te  simţi  mai 
bine? 

-  într-un  fel.  De  fapt,  nici  nu  ştiu  de  ce  mă  simt  atît 
de  neliniştit.  Totul  în  jur  este  extraordinar  de  frumos 
şi  totuşi  e  ceva  care  mă  apasă. 

-  Te  înţeleg,  zise  ea  şi,  surîzînd,  îşi  ridică  palmele 
pe  care  Perry  le  atinse  cu  sfială. 

-  Ce-i  cu  jocul  ăsta  cu  palmele?  o  întrebă  el. 

-  Aşa  ne  arătăm  noi  dragostea  şi  respectul,  îi 
explică  ea.  Nu-ţi  place? 

-  Dacă  e  vorba  de  dragoste,  eu  prefer  sărutul,  zise 
el. 

-  Aşa  cum  făcea  Richard  mai  devreme? 

-  Mă  rog,  sînt  şi  tehnici  mai  delicate  decît  ce  ai 
văzut  la  Richard. 

-  Arată-mi,  îi  ceru  Luna. 

Perry  respiră  adînc,  se  aplecă  şi  o  sărută  blînd  pe 
gură,  apoi  se  retrase.  Uimită,  Luna  îşi  atinse  uşor 
buzele  cu  vîrfurile  degetelor. 

-  Nu-ţi  place?  o  întrebă  el. 

-  Nu-i  vorba  de  asta,  numai  că  degetele  şi  palmele 
mele  sînt  mai  sensibile  decît  buzele...  Hai,  mai 
arată-mi! 

-  Eşti  sigură?  făcu  Perry  sfios,  înghiţind  un  nod. 

-  Sînt  sigură,  zise  ea  trăgîndu-se  mai  aproape  şi 
privindu-l  cu  ochi  visători.  Eşti  de-a  dreptul 
fermecător,  domnule  preşedinte  al  lui  Benthic 
Marine... 

Perry  o  învălui  cu  braţele  şi  o  întinse  pe  cuvertura 
albă  de  caşmir. 

Michael  era  în  al  nouălea  cer,  pentru  că  Mura 
întruchipa  femeia  visurilor  lui.  Nici  nu  şi-ar  fi  putut 
dori  mai  mult.  Nu-I  mai  deranja  nici  măcar  prezenţa 
lui  Sart,  care  se  scălda  în  piscină  şi  îi  lăsa  să-şi  vadă 
de  treabă.  Michael  simţea  ca  se  topeşte  pur  şi 
simplu,  cînd  extazul  îi  fu  brutal  întrerupt  de  o  bătaie 
în  uşă.  Se  gîndi  mai  întîi  să  nu  dea  atenţie,  însă  apoi 
se  răzgîndi  şi,  gol  puşcă,  se  îndreptă  spre  uşă  cu 
paşi  împleticiţi.  Se  simţea  parcă  mai  beat  ca  oricînd. 

-  Care  naiba  mai  eşti?  întrebă  el. 

-  Eu,  Richard,  prietenul  tău,  veni  răspunsul. 

-  Care-i  problema?  făcu  Michael,  deschizînd  uşa. 

-  Nu-i  nici  o  problemă,  i-a  răspuns  Richard.  M-am 
gîndit  că  poate  ai  nevoie  de  ajutor,  mă-nţelegi... 

îmbibat  în  alcool,  creierul  lui  Michael  avu  nevoie  de 
cîteva   secunde   bune   ca   să    prelucreze  aluzia 

colegului  său.  Aruncă  o  privire  peste  umăr  către 
Mura,  care  aştepta  întinsă  pe  pat,  apoi  se  uită  în 
ochii  lui  Richard. 

-  Mă,  tu  faci  mişto  de  mine?  îi  aruncă  acestuia  din 
urmă. 

-  Aş,  replică  musafirul  nepoftit,  cu  un  zîmbet 
şmecher. 

-  Auzi,  Mura,  strigă  Michael  peste  umăr;  te  superi 
dacă  vine  şi  Richard  pe  la  noi? 

-  Numai  dacă  promite  să  fie  băiat  cuminte, 
răspunse  ea. 

-  Auzi  ce  zice  doamna,  se  întoarse  Michael  către 
Richard,  cu  un  surîs  şiret  lipit  pe  o  mină  ce  se  voia 
surprinsa.  Deschise  uşa  lăsîndu-l  pe  Richard  să  intre 
şi,  în  timp  ce  amîndoi  se  îndreptau  spre  pat,  Mura  îşi 
întinse  amîndouă  braţele  cu  palmele  îndreptate 
înainte. 

-  Veniţi  încoace,  primitivii  mei  buclucaşi,  îi  invită 
ea;  vreau  să  ne  atingem  palmele  împreună. 

Bărbaţii  schimbară  priviri  uimite  şi  Michael  se 
căţără  înapoi  în  pat,  în  vreme  ce  Richard  se  grăbi  să 
se  elibereze  de  costumul  de  mătase  şi  să  se 
lungească  şi  el  alături  de  Mura. 

-  Măi,  fraţilor,  dar  văd  că  voi  sînteţi  tare  generoşi 
cu  iubirea,  îi  zise  el  fetei. 

-  Aşa  este,  încuviinţă  ea,  sîntem  plini  de  iubire,  e 
bogăţia  noastră. 

Cei  doi  scufundători  se  lăsară  în  voia  valurilor  de 
plăcere  stîmite  de  braţele  primitoare  ale  Murei.  Nu 
putea  fi  vorba  de  sex,  fiindcă  erau  prea  beţi  pentru 
aşa  ceva  -  şi  totuşi,  nici  c-ar  fi  putut  fi  mai  fericiţi. 

De  la  capătul  celălalt  al  piscinei,  Sart  observase  şi 
el  sosirea  lui  Richard,  a  cărui  persoană  îi  provoca  un 
amestec  neînţeles  de  repulsie  şi  atracţie.  Era,  mai 

mult,  un  soi  de  curiozitate.  Obosit  de  atîta  înot,  ieşi 
din  apă  şi  se  şterse,  după  care  se  îndreptă  spre 
grupul  fericiţilor.  Mura  îl  întîmpină  cu  un  surîs;  avea 
braţele  încolăcite  în  jurul  celor  doi  buclucaşi,  care 
între  timp  adormiseră  buştean  sub  mîngîierile  ei.  îl 
invită  pe  Sart  să  se  aşeze  pe  pat  şi  să-l  preia  pe 
Richard,  ceea  ce  îi  permitea  ei  să  se  concentreze 
asupra  lui  Michael. 

La  început,  Sart  se  mulţumi  să-l  mîngîie  pe  Richard 
pe  spate,  cum  făcuse  şi  Mura.  Se  plictisi  însă  repede 
şi  începu  să  improvizeze,  masîndu-i  braţul  şi  umărul. 
Pielea  lui  Richard  îl  intriga  pe  Sart;  nu  avea  aceeaşi 
consistenţa  ca  pielea  inter-terranilor  şi,  pe 
deasupra,  mai  erau  şi  tot  felul  de  mici  imperfecţiuni, 
îşi  mută  apoi  atenţia  asupra  capului,  unde 
observase  o  uşoară  umflătură  vineţie,  chiar  acolo 
unde  începea  părul.  Richard  deschise  ochii  chiar  în 
momentul  în  care  Sart  se  apleca  să  vadă  mai  bine 
pata  aceea  ciudată,  atingînd-o  uşor  cu  degetul.  Sart 
îi  zîmbi  serafic  şi  începu  din  nou  să  îl  mîngîie  tandru. 

-  Ce  naiba  faci,  mă?!  urlă  Richard  la  el,  dîndu-i 
peste  mînă  şi  coborînd  din  pat  anevoie,  cu  mişcări 
de  om  beat. 

Sart  se  ridică  la  rîndul  lui,  întrebîndu-se  dacă  nu 
cumva  semnul  de  deasupra  urechii  lui  Richard  era 
deosebit  de  sensibil  şi  dacă  n-ar  li  fost  mai  bine  să 
nu-l  atingă.  Mişcarea  bruscă  a  lui  Richard  îl  trezise  şi 
pe  Michael.  Somnoros  şi  ameţit,  acesta  se  ridică  în 
capul  oaselor,  neluînd  în  seamă  braţul  Murei 
încolăcit  în  jurul  lui.  Dădu  cu  ochii  de  Richard 
clătinîndu-se  la  marginea  patului  şi  aruncîndu-i 
priviri  furibunde  lui  Sart,  care  avea  un  aer  de 
stînjenit,  parcă  de  vinovăţie. 

-  Care-i  treaba,  Richie?  îl  întrebă  cu  un  glas  dogit, 
împleticind  cuvintele. 

Fără  să  răspundă,  Richard  continua  să  se  holbeze 
la  Sart  în  timp  ce  se  freca  după  ureche. 

-  Sart,  ce  s-a  întîmplat?  întrebă  şi  Mura. 

-  Am  atins  buba  lui  Richard,  dindărătul  urechii, 
explică  acesta.  îmi  cer  iertare... 

-  Michael,  vino  aici!  se  răsti  Richard  pe  un  ton  ce 
nu  admitea  replică;  se  îndepărtă  apoi  în  direcţia 
piscinei,  făcîndu-i  semn  amicului  său  să-l  urmeze. 

Michael  se  ridică  în^  picioare,  amorţit  în  urma 
somnului  insuficient.  îl  urmă  pe  Richard  şi  se 
îndepărtară  amîndoi,  suficient  cît  să  nu  fie  auziţi.  Lui 
Michael  îi  era  limpede  că  prietenul  său  era  din 
cale-afară  de  supărat. 

-  la  zi,  care-i  treaba?  îl  întrebă  din  nou,  în  şoaptă. 
Richard  îşi  şterse  gura  cu  dosul  mîinii  fixîndu-l  cu 

privirea  pe  Sart,  peste  umăr. 

-  Cred  că  m-am  lămurit  acum  de  ce  nu  se 
sinchisesc  papagalii  ăştia  că  ne  tăvălim  cu  muierile 
lor,  îi  răspunse  Richard,  tot  pe  şoptite. 

-  Ei,  de  ce?  întrebă  Michael,  curios. 

-  Cred  că  sînt  cu  toţii  o  adunătură  de  ciudaţi. 

-  Pe  bune?  făcu  Michael,  trăgînd  şi  el  cu  coada 
ochiului  spre  Sart.  îi  trecuse  şi  lui  prin  cap  ideea 
asta  la  un  moment  dat,  văzînd  atîţia  bărbaţi  care  se 
ţineau  de  braţ  la  festivitatea  din  seara  aceea;  pe 
urmă  uitase  însă,  prins  în  focul  petrecerii. 

-  Pe  bune,  întâii  Richard,  şi  mai  am  ceva  să-ţi  spun: 
piti-cania  aia  scîrboasă  de  colo  mă  tot  freca  pe 
spate  şi  pe  cap,  iar  eu  am  crezut  tot  timpul  că  era 
mîna  fetei. 

Michael  izbucni  în  rîs,  deşi  era  limpede  că  lui 
Richard  numai  de  glumă  nu-i  ardea. 

-  Ce  te  distrează?  se  răsti  el. 

-  Pun  pariu  că  Mazzola  s-ar  distra  copios  pe  chestia 
asta,  răspunse  Michael. 

-  Dacă-i  spui  lui  Mazzola,  te  strîng  de  gît,  şuieră 
Richard. 

-  Ce  să  spun!  îi  spuse  batjocoritor  Michael.  Dar, 
pînă  una-alta,  ce  ai  de  gînd  să  faci? 

-  Eu  cred  că  ar  trebui  să-i  arătăm  avortonului 
ăstuia  ce  credem  noi  despre  ăi  de  teapa  lui.  Pentru 
Dumnezeu,  mă  mîngîia  peste  tot!  N-am  de  gînd  să 
stau  cu  mîinile  încrucişate  şi  cred  că  trebuie  să-i 
lămurim  pe  indivizii  ăştia  că  nouă  nu  ne  stă  în 
caracter  aşa  ceva. 

-  De  acord  cu  tine,  zise  Michael.  Şi  ce  propui  să 
facem? 

-  Mai  întîi,  să  scăpăm  de  fată. 

-  A,  nu!  făcu  Michael,  dezamăgit.  Chiar  crezi  că 
trebuie? 

-  Fără  discuţie,  îl  repezi  Richard.  Şi  mai  lasă 
mofturile;  poţi  să-i  spui  să  se  întoarcă  mîine,  în  fond. 
Important  e  să-i  dăm  individului  o  lecţie,  şi  la  chestia 
asta  nu  avem  nevoie  de  spectatori.  Ar  zbiera  ca  din 
gura  de  şarpe  şi  ne-am  trezi  imediat  cu  vreo  două 
gorile  androide  pe  cap. 

-  în  regulă,  se  resemna  Michael  trăgînd  adînc  aer 
în  piept  şi  îndreptîndu-se  spre  pat. 

-  îi  e  rău  lui  Richard?  se  interesa  Mura. 

-  Nu,  n-are  nimic,  o  linişti  Michael.  Doar  că  e 
obosit.  De  fapt,  amîndoi  sîntem  obosiţi,  mai  bine  zis, 
sîntem  de-a  dreptul  terminaţi.  Unde  mai  pui  că 
ne-am  şi  îmbătat,  cred  că  ai  observat  asta. 

-  Nu  m-a  deranjat  cu  nimic,  spuse  Mura.  Eu  m-am 
simţit  foarte  bine. 

-  Ei,  mă  bucur,  zise  Michael.  Dar  acum  poate  c-ar  fi 
mai  bine  să  amînăm  pentru  mîine  jocul  de-a  atinsul 
palmelor.  Adică,  ar  fi  bine  să  pleci,  asta  vreau  să 
spun. 

-  Desigur,  consimţi  Mura  fără  şovăire,  apoi  coborî 
din  pat  şi  începu  să  se  îmbrace.  Sart  îi  urmă 
exemplul. 

-  Nu  vreau  să-ţi  faci  o  impresie  greşita,  mai  zise 
Michael.  Aş  vrea  să  ne  vedem  din  nou  mîine. 

-  Nu-ţi  face  griji,  înţeleg  că  sînteţi  obosiţi.  Sînteţi 
oaspeţii  noştri,  iar  mîine,  dacă  doriţi,  am  să  mă 
întorc. 

în  timp  ce  îşi  lega  cordonul  brodat  în  jurul  taliei, 
Sart  aruncă  o  privire  spre  Richard,  care  rămăsese 
lîngă  bazinul  de  înot.  Văzîndu-i  privirea,  lui  Michael  îi 
veni  o  idee: 

-  Sart,  tu  poţi  să  mai  rămîi  puţin;  Richard  vrea  să-şi 
ceară  scuze  că  te-a  speriat  cînd  a  sărit  din  pat. 

Sart  se  uită  înspre  Mura,  care  dădu  din  umeri: 

-  Faci  cum  ţi-e  voia,  prietene. 

Sart  îşi  mută  privirea  asupra  lui  Michael,  care  îi 
zîmbi,  făcîndu-i  cu  ochiul. 

-  Dacă  oaspeţii  doresc  să  mai  rămîn,  mai  rămîn, 
zise  el  şi  se  îndreptă  spre  pat  cu  o  umbră  de 
şovăiala. 

-  Perfect,  zise  Michael. 

Mura  termina  de  îmbrăcat  şi  îşi  luă  rămas-bun  pe 
rînd  de  la  Richard  şi  Michael,  atingîndu-şi  palmele. 
Le  spuse  că  s-a  bucurat  mult  de  compania  lor  şi  că  e 
nerăbdătoare  să-i  întîl-nească  din  nou  a  doua  zi; 
apoi,  înainte  de  a  închide  uşa,  le  ură  noapte  bună. 

Urmară  cîteva  clipe  de  tăcere  apăsătoare.  Richard 
şi  Michael  se  uitau  fix  la  Sart,  iar  acesta  îşi  plimba 

privirea  de  la  unul  la  celălalt.  într-un  tîrziu,  stînjenit, 
se  ridică. 

-  Poate  doriţi  să  mai  comand  ceva  de  băut,  rupse 
el  tăcerea,  de  dragul  conversaţiei. 

Richard  clătină  din  cap,  cu  un  zîmbet  forţat,  apoi  se 
apropie  de  Sart  păşind  ca  un  om  care  nu  ştie  precis 
unde  îi  sînt  picioarele. 

-  Atunci,  poate  ceva  de  mîncare?  insistă  Sart. 
Richard  clătină  iar  din  cap.  între  timp,  se  apropiase 

de 

Sart,  care  făcu  instinctiv  un  pas  înapoi. 

-  Eu  şi  cu  prietenul  meu  avem  să-ţi  spunem  ceva 
foarte  important,  zise  Richard. 

-  Aşa  e,  îl  aproba  Michael,  apropiindu-se  şi  el  cu  un 
mers  la  fel  de  nesigur,  pînă  cînd  Sart,  nevoit  să  se 
tot  retragă,  fu  înghesuit  într-un  colţ,  între  pat  şi 
perete. 

-  Ca  să  n-o  mai  lungim,  preluă  Richard  discuţia,  şi 
ca  să  fim  bine  înţeleşi  de  la  bun  început,  nouă  nu  ne 
plac  ciudaţii  de  teapa  ta. 

-  De  fapt,  ne  cam  scot  din  minţi,  întări  Michael. 
Ochii  lui  Sart  se  plimbau  între  cele  două  chipuri 

rînjite,  buhăite  de  băutură. 

-  Poate  că  ar  fi  mai  bine  să  plec,  încercă  el,  nervos. 

-  Nu  înainte  de  a  ne  asigura  că  înţelegi  despre  ce 
vorbim,  zise  Richard. 

-  Nu  înţeleg  ce  vreţi  să  spuneţi  prin  „ciudaţi", 
recunoscu  Sart. 

-  Homo,  poponari,  pidosnici,  înşiră  Richard  pe  un 
ton  batjocoritor.  N-are  importanţă  cuvîntul; 
problema  e  că  nouă  nu  ne  plac  indivizii  cărora  le 
plac  bărbaţii,  înţelegi?  Şi  am  o  vagă  bănuială  că 
mătăluţă  faci  parte  din  categoria  asta. 

-  E  adevărat  că  îmi  plac  bărbaţii.  îmi  plac  toţi 
oamenii,  în  fond,  declară  Sart. 

Richard  se  uită  spre  Michael  şi  apoi  din  nou  la  Sart. 

-  Ştii,  nouă  nu  ne  plac  nici  bisexualii. 

Sart  dădu  să  se  repeadă  spre  uşă,  însă  Richard  îl 
apucă  de  un  braţ  în  timp  ce  Michael  îl  înşfăcă  de 
păr.  Richard  îi  prinse  şi  celălalt  braţ  şi,  cu  un  hohot 
triumfător,  i  le  răsuci  pe  amîndouă  la  spate.  Sart  se 
zbătu  să  scape,  fără  nici  un  rezultat  însă,  mai  ales 
că  Michael  îl  ţinea  strîns  de  păr.  După  ce  îl 
imobilizară,  Michael  îi  îndesă  un  pumn  în  stomac  şi 
băiatul  se  încovoie  de  durere.  îi  dădură  drumul, 
rîzînd.  Sart  făcu  cîţiva  paşi  împleticiţi,  încercînd 
disperat  să-şi  recapete  suflul.  Chipul  său  căpătase  o 
culoare  vineţie. 

-  Aşa,  iubiţel,  îl  zeflemisi  Richard.  Am  să  te  învăţ 
minte  să-ţi  mai  pui  labele  jegoase  pe  mine. 

Richard  îi  săltă  capul  lui  Sart  cu  mîna  stîngă  şi  îl 
pocni  cu  dreapta  o  lovitură  dură,  un  upercut  rău, 
împins  cu  toată  greutatea  corpului.  A  doua  lovitură  îl 
prinse  pe  Sart  în  plină  figură,  îi  strivi  nasul  şi-l  azvîrli 
îndărăt.  în  cădere,  capul  său  se  izbi  de  colţul  ascuţit 
al  noptierei  de  marmură,  care-i  pătrunse  cîţiva 
centimetri  în  ceafă. 

Cu  totul  absorbit  de  durerea  ascuţită  care  îi  ardea 
încheieturile  degetelor,  Richard  nu  realiză  pe 
moment  consecinţele  fatale  ale  pumnului  său 
formidabil.  înjurînd  birjăreşte,  îşi  freca  de  zor  mîna 
vătămată. 

Michael  privea  stupefiat  trupul  fără  vlagă  al  lui  Sart 
şi  sîngele  care  şiroia  din  rana  înspăimîntătoare, 
împreună  cu  bucăţi  de  ţesut  cerebral.  Se  trezi  la 
realitate    instantaneu    şi,   aplecîndu-se  deasupra 

nefericitului  care  horcăia,  strigă  într-o  şoaptă 
răguşită: 

-  Richard,  avem  o  problemă! 

Richard  nu  răspunse.  Era  încă  sub  imperiul  durerii 
şi  străbătea  camera  cu  paşi  mari,  fluturîndu-şi  mîna 
lovită,  cu  degetele  răsfirate. 

-  Richard!  strigă  Michael,  ridicîndu-se.  Pentru 
numele  lui  Dumnezeu,  ăsta-i  mort! 

-  Mort?  îngînă  Richard,  uitînd  complet  de  durere  la 
auzul  cuvîntului  fatal. 

-  Mă  rog,  aproape.  S-a  lovit  de  măsuţa  asta 
nenorocită  şi  şi-a  spart  capul. 

Poticnindu-se  pe  picioare,  Richard  se  îndreptă  spre 
Michael,  cu  ochii  aţintiţi  asupra  trupului  nemişcat  al 
lui  Şart. 

-  Măi  să  fie,  am  dat-o  în  bară!  exclamă  el. 

-  Acum  ce  facem,  ai?  se  răsti  Michael.  De  ce-a 
trebuit  să-l  pocneşti  aşa  de  tare? 

-  N-am  vrut,  măi,  pe  onoarea  mea!  urlă  Richard. 

-  Ei,  şi  acum  ce  facem?  repetă  Michael. 

-  Habar  n-am,  zise  Richard,  năuc. 

în  clipa  aceea  Sart  îşi  dădu  ultima  suflare  şi 
horcăitul  încetă  cu  totul. 

-  Asta  e,  s-a  prăpădit,  zise  Michael,  scuturat  de  un 
fior.  Trebuie  să  facem  ceva,  şi  asta  cît  mai  repede! 

-  Poate  c-ar  trebui  s-o  ştergem  de  aici,  spuse 
Richard. 

-  N-avem  cum  s-o  ştergem  de-aici,  se  lamentă 
Michael.  Unde  să  ne  ducem?  Nu-ţi  dai  seama  că  nici 
măcar  nu  ştim  unde  ne  aflăm? 

-  Bun,  lasă-mă  să  mă  gîndesc,  zise  Richard.  Rahat, 
n-am  vrut  să-i  fac  rău!... 

-  Mie-mi  spui?  îi  aruncă  Michael,  sarcastic. 

-  Mă  rog,  nu  chiar  în  halul  ăsta,  se  corectă  Richard. 

-  Şi  dacă  intră  cineva  peste  noi?  puse  Michael 
problema. 

-  Ai  dreptate,  zise  Richard.  Trebuie  să  ascundem 
cadavrul. 

-  Unde?  se  repezi  Michael. 

-  Nu  ştiu!  zbieră  Richard  aruncînd  priviri  disperate 
prin  încăpere.  Dar  cred  că  asta  ar  trebui  să  facem, 
adăugă,  uitîndu-se  la  amicul  său. 

-  Perfect.  Unde? 

-  Ajută-mă  să-l  ridic,  mai  întîi,  zise  Richard,  după 
care  răsturnă  trupul  neînsufleţit  al  lui  Sart  şi  îl  apucă 
de  subsuori. 

Michael  îl  apucă  pe  Sart  de  picioare  şi,  împreună,  îl 
ridicară  de  pe  podea. 
12. 

începutul  unei  noi  zile  nu  se  deosebea  cu  nimic  aici 
de  apariţia  zorilor  pe  faţa  Pămîntului.  Lumina  crescu 
treptat  în  intensitate  făcînd  să  dispară  „stelele"  de 
pe  uriaşa  cupolă,  ale  cărei  culori  trecură  de  la  indigo 
intens  la  un  roz  pal  şi,  în  cele  din  urmă,  la  albastrul 
curat  al  cerului  senin.  Saranta  se  trezea  la  viaţă. 

Dintre  pămîntenii  nou-veniţi,  Suzanne  fu  prima 
care  se  trezi  o  dată  cu  prima  geană  de  lumină 
artificială.  Marmura  albă,  oglinzile  şi  piscina  din 
încăpere  îi  treziră  un  fior:  aşadar,  aventura 
suprarealistă  pe  tărîmul  interterran  nu  fusese,  la 
urma  urmei,  doar  un  vis!... 

Răsucindu-şi  capul  într-o  parte,  dădu  cu  ochii  de 
Garona  care  încă  dormea,  întors  pe  o  parte,  cu  faţa 
către  ea.  O  cuprinse  mirarea  la  gîndul  că  îşi 
îngăduise  cu  atîta  uşurinţă  să  rămînă  în  compania 
unui  străin  peste  noapte,  ceea  ce  nu-i  stătea  deloc 
în  fire.  Singura  rezervă  manifestată  fusese  refuzul  ei 
categoric  de  a  se  dezbrăca,  drept  pentru  care 

rămăsese  în  tunica  şi  pantalonii  scurţi  de  peste  zi. 
Să  fi  fost  de  vină  infima  cantitate  de  tărie  pe  care  o 
băuse  în  seara  precedentă  ori  înfăţişarea  chipeşului 
bărbat  şi  vorbele  sale  cuceritoare?  Pentru  că,  oricît 
de  greu  i-arfi  venit  să  recunoască,  atracţia  fizică  era 
totuşi  un  argument  hotărîtor  în  alegerea  Suzannei 
atunci  cînd  era  vorba  de  un  bărbat.  Acesta  era,  de 
altfel,  motivul  care  o  făcuse  să  tot  amîne 
despărţirea  definitivă  de  actorul  acela  din  Los 
Angeles,  multă  vreme  după  ce  relaţia  lor  fusese 
compromisă. 

De  parcă  i-ar  fi  simţit  privirea  aţintită  asupra  lui, 
Garona  deschise  ochii  şi  zîmbi  visător.  Suzanne 
constată  resemnată  că  remuşcările  o  cam  ocoleau. 

-  N-am  vrut  să  te  trezesc,  reuşi  să  îngaime, 
observînd  că  bărbatul  de  lîngă  ea  arăta  la  fel  de 
atrăgător  în  lumina  fumurie  a  zorilor  pe  cît  îi 
apăruse  cu  o  seară  înainte. 

-  Să  nu-ţi  pară  rău,  îi  spuse  Garona.  Sînt  fericit  să 
mă  trezesc  şi  să  văd  că  sînt  tot  alături  de  tine. 

-  Cum  faci  tu  că  reuşeşti  întotdeauna  să  spui  exact 
ceea  ce  trebuie?  îl  întrebă  Suzanne  cu  toată 
sinceritatea,  fără  nici  o  umbră  de  ironie. 

-  Nu  fac  decît  să  spun  ceea  ce  ştiu  că  mi-ar  plăcea 
să  aud  şi  eu. 

Suzanne  dădu  din  cap  gînditoare.  „lată  regula  de 
aur  într-o  variantă  sui-generis",  îşi  zise  ea.  Garona 
se  rostogoli  şi  dădu  să  o  cuprindă  în  braţe,  însă  ea 
se  feri  cu  abilitate,  strecurîndu-se  jos  din  pat. 

-  Te  rog,  Garona,  hai  să  nu  o  luăm  de  la  capăt;  cel 
puţin,  nu  acum. 

Bărbatul  se  întinse  la  loc  pe  pat,  privind-o 
nelămurit  pe  Suzanne. 


211 


-  Nu-ţi  înţeleg  reţinerea,  mărturisi  el.  Să  fie  oare 
pentru  că  nu  mă  placi? 

Femeia  lăsă  să-i  scape  un  geamăt  ce  voia  să 
exprime  o  uşoară  dezamăgire: 

-  Of,  Garona,  cu  toată  subtilitatea  şi  rafinamentul 
tău,  nu-mi  pot  imagina  de  ce  îţi  vine  atît  de  greu  să 
înţelegi.  Ţi-am  mai  spus  şi  aseară,  mie  îmi  ia  ceva 
timp  pînă  să  ajung  să  cunosc  un  om. 

-  Dar  ce  vrei  tu  să  cunoşti?  Mă  poţi  întreba  orice 
despre  viaţa  mea  personală. 

-  Uite  ce  este,  zise  Suzanne.  De  plăcut  te  plac 
foarte  mult  şi  asta-i  limpede  de  vreme  ce  te-am 
primit  la  mine,  pentru  că  de  obicei  nu  procedez  aşa 
cu  oameni  pe  care  de-abia  i-am  întîlnit.  Cu  tine  am 
făcut  o  excepţie  şi  nu-mi  pare  rău  deloc.  Dar  nu-mi 
cere  prea  mult  -  gîndeşte-te  numai,  la  cîte  noutăţi 
încerc  să  mă  adaptez... 

-  Dar  e  de-a  dreptul  nefiresc,  zise  Garona  uimit.  N- 
ar  trebui  să-ţi  laşi  sentimentele  să  depindă  de  tot 
felul  de  lucruri. 

-  Aici  te  contrazic:  nu  pot  să  las  toate  toanele  de 
moment  să-mi  dicteze  cum  să  mă  port.  Asta  se 
numeşte  instinct  de  conservare  şi  ar  trebui  să-l  ai  şi 
tu.  La  urma  urmei,  nu  ştii  nimic  despre  mine  -  poate 
că  am  un  soţ  ori  un  iubit... 

-  Presupun  că  ai,  zise  Garona.  De  fapt,  m-ar 
surprinde  să  nu  ai.  Oricum,  asta  n-are  nici  o 
legătură. 

-  Frumos,  n-am  ce  spune!  exclamă  Suzanne 
punîndu-şi  demonstrativ  mîinile  în  şolduri.  N-o  avea 
nici  o  legătură  pentru  tine,  dar  pentru  mine 
contează!... 

Se  întrerupse  brusc,  frecîndu-şi  ochii  încă  grei  de 
somn.  Se  trezise  doar  de  cîteva  minute,  dar  se 
simţea  deja  epuizată  nervos. 

-  Hai  să  nu  mai  discutăm  despre  asta  acum,  îl  rugă 
ea  pe  Garona.  Ziua  asta  va  fi  şi  aşa  destul  de 
încărcată.  Arak  a  promis  că  ne  va  răspunde  la 
întrebări  şi,  crede-mă,  am  un  sac  întreg. 

Se  îndrepta  spre  una  din  multele  oglinzi  ale 
încăperii  şi  se  strîmbă  la  propria  imagine.  Dincolo  de 
toată  grozăvia  şi  de  frămîntările  prin  care  trecuse, 
nu  putea  să  nu  observe  cu  ciudă  că  înfăţişarea  ei  nu 
era  tocmai  prilej  de  mîndrie,  cu  părul  lung  de  numai 
un  centimetru. 

Garona  se  aşeză  pe  marginea  patului  întinzîndu-şi 
oasele. 

-  Voi,  oamenii  din  generaţia  a  doua,  prea  luaţi 
toate  lucrurile  în  serios,  zise  el. 

-  Nu  ştiu  ce  tot  spui  cu  „a  doua  generaţie", 
răspunse  Suzanne,  dar  eu,  una,  cred  că  am  motive 
întemeiate  să  iau  lucrurile  în  serios.  în  fond,  n-am 
venit  aici  de  bunăvoie  ci,  aşa  cum  a  spus  şi  Donald, 
am  fost,  pur  şi  simplu,  răpiţi.  Şi  nu  cred  că  trebuie 
să-ţi  amintesc  că  asta  înseamnă  aduşi  cu  forţa. 

Arak  se  ţinu  de  cuvînt  şi  îşi  făcu  apariţia  îndată 
după  micul  dejun,  întrebînd  dacă  e  toată  lumea 
pregătită  pentru  şedinţa  de  iniţiere.  Spre  deosebire 
de  Donald,  Perry  şi  Suzanne  nu  încercau  să-şi 
ascundă  nerăbdarea;  cît  despre  cei  doi  scufundători, 
aceştia  manifestau  un  total  dezinteres.  Mai  mult 
chiar,  îşi  pierduseră  cu  totul  tupeul  lor  cel  de  toate 
zilele  şi  arătau  mai  degrabă  ca  nişte  căţei  plouaţi. 
Perry  puse  atitudinea  lor  pe  seama  mahmurelii  şi  nu 
întîrzie  să-i  împărtăşească  Suzannei  părerea  lui. 

-  Nici  nu-i  de  mirare,  după  cît  au  băut,  îl  aprobă 
aceasta.  Apropo,  tu  cum  te  simţi? 

-  Excepţional,  pe  toate  planurile,  o  asigură  el.  Cum 
e  cu  prietenul  Garona,  a  stat  mult  la  tine? 

-  A  stat  ceva,  răspunse  ea  evaziv.  Dar  Luna? 

-  Tot  aşa,  zise  Perry.  în  tot  acest  timp,  amîndoi  îşi 
ocoleau  privirile. 

De  îndată  ce  fură  gata  cu  toţii,  Arak  îi  conduse  spre 
o  clădire  emisferică  mai  mică  decît  pavilionul  în  care 
avusese  loc  recepţia  din  seara  trecută,  altminteri 
foarte  asemănătoare  cu  acesta.  Perry  şi  Suzanne 
stăteau  aproape  de  Arak,  Donald  îi  urma  la  cîţiva 
paşi,  iar  scufundătorii  încheiau  plutonul. 

-  Eu  totuşi  cred  că  ar  trebui  să-i  spui  lui  Donald, 
insista  Michael  pe  lîngă  Richard.  Poate  ştie  el  mai 
bine  ce-ar  trebui  să  facem. 

-  Ce  mare  scofală  crezi  c-ar  face  prăpăditul  ăla? 
Puştiul  e  mort  oricum,  şi  n-o  să-l  învie  Fuller. 

-  Dar  poate  ne  dă  el  o  idee  unde  să  ascundem 
corpul;  mi-e  frică  să  nu-l  găsească  cineva.  Nu  de 
alta,  dar  n-aş  vrea  să  afli  ce  le  fac  ăştia  ucigaşilor. 

-  la  stai  puţin  -  cum  adică,  să  aflu  eu?  se  opri  brusc 
Richard,  sesizînd  nuanţa. 

-  Păi,  tu  l-ai  omorît,  nu?  se  spălă  Michael  pe  mîini. 

-  Şi  ce,  tu  nu  l-ai  lovit? 

-  Da'  nu  l-am  omorît,  se  apără  Michael.  Şi  de  fapt 
toată  treaba  a  fost  ideea  ta. 

Richard  îi  aruncă  amicului  său  o  privire  crîncenă: 

-  Ascultă,  măi,  scîrnăvie,  amîndoi  sîntem  băgaţi 
pîn'  la  gît  în  porcăria  asta  care  s-a  întîmplat  în 
camera  ta,  nu  a  mea.  Deci,  ce  păţesc  eu,  păţeşti  şi 
tu,  să-ţi  fie  clar! 

-  Hei,  voi  doi,  haideţi  mai  repede!  îi  strigă  Arak. 

înconjurat  de  restul  grupului,  acesta  îi  aştepta  pe 
cei  doi  în  dreptul  unei  uşi  deschise.  Clădirea  arăta  ca 
o  cupolă  de  dimensiuni  reduse,  compactă,  fără  nici  o 
fereastra. 

-  Indiferent  de  cum  stau  lucrurile,  şopti  Michael 
nervos,  chestia  e  că  hoitul  nu  e  deloc  bine  ascuns. 
Trebuie  să-l  întrebi  pe  Donald  dacă  nu  cumva  are  el 
o  idee  mai  bună.  O  fi  el  un  prăpădit  de  fost  ofiţer, 
da'  prost  nu  e. 

-  Bine,  fie  ca  tine,  consimţi  Richard  în  silă. 
Grăbiră  amîndoi  pasul  ca  să-i  ajungă  din  urmă  pe 

ceilalţi  şi  fură  întîmpinaţi  de  zîmbetul  amabil  al  lui 
Arak.  Acesta  intră  primul,  urmat  de  Suzanne  şi 
Perry.  Cînd  să  treacă  pragul,  Donald  se  pomeni  tras 
de  mînecă  de  Richard.  Acesta  se  uită  la  el 
smucindu-şi  nervos  braţul,  dar  fără  să  se  oprească 
din  mers. 

-  Dom'  comandant  Fuller,  stai  aşa  o  secundă,  îi 
şopti  Richard. 

Donald  îi  aruncă  o  privire  dispreţuitoare, 
continuîndu-şi  drumul.  Arak  îi  conducea  de-a  lungul 
unui  coridor  ce  urma  circumferinţa  clădirii. 

-  Vreau  să-mi  cer  scuze  pentru  azi-noapte,  începu 
Richard,  care-şi  potrivise  pasul  cu  al  lui  Donald  şi  îl 
urma  îndeaproape. 

-  Pentru  ce?  întrebă  Donald  pe  un  ton  glacial. 
Pentru  prostie,  pentru  că  te-ai  îmbătat  sau  pentru  că 
te-ai  lăsat  dus  de  nas  de  oamenii  ăştia? 

-  Pentru  toate  trei,  să  zicem,  îi  cîntă  Richard  în 
struna,  muşcîndu-şi  buza.  Ne-au  luat  prin 
surprindere,  ce  s-o  mai  dăm  după  deget.  Dar  nu 
despre  asta  vreau  să  vorbim. 

-  Dar  despre  ce,  marinare?  îl  luă  Donald  de  sus,  pe 
un  ton  cîtuşi  de  puţin  conciliant.  Zi  mai  repede  ce  ai 

de  zis,  fiindcă  nu  vreau  să  pierd  nimic  din  discuţiile 
interesante  care  ne  aşteaptă. 

-  Păi...  nu  ştiu  cum  să  zic...  ar  fi  vorba  de... 
Fălosul  scufundător  îşi  pierduse  cu  totul  obişnuita 

bravadă.  Se  vede  treaba  că  Donald  avea  ceva  care  îl 
intimida. 

-  Hai,  marinare,  dă-i  drumul  odată,  îl  somă 
căpitanul  tăios. 

-  Michael  şi  cu  mine  sîntem  de  părere  s-o  ştergem 
cît  mai  repede  din  Interterra  asta,  încercă  Richard 
s-o  ia  mai  pe  ocolite. 

-  Zău?  Cită  inteligenţă  ascund  dovlecii  ăştia  ai 
voştri,  i-o  tăie  Donald  sarcastic.  Presupun  că 
revelaţia  asta  genială  v-a  picat  dis-de-dimineaţă, 
nu?  Ei  bine,  poate  c-ar  trebui  să  vă  reamintesc  că  de 
fapt  nici  nu  ştim  unde  sîntem,  pînă  cînd  se  hotărăşte 
Arak  să  ne  lumineze.  Aşa  că,  imediat  ce  aflăm  cum 
stau  lucrurile,  poate  mai  stăm  de  vorbă. 

Donald  dădu  să  plece,  însă  Richard  îl  înşfăcă  de 
braţ,  cu  o  mişcare  disperata.  Donald  aruncă  o  privire 
incandescentă  spre  mîna  care  îl  apucase. 

-  Dă-mi  drumul  pînă  nu  mă  enervez  de-a  binelea, 
şuieră  el. 

-  Bine,  dar... 

-  Destul,  marinare!  îl  repezi  Donald  smucindu-şi 
braţul  din  strînsoare  şi  tăind  orice  posibilitate  de  a 
continua  discuţia.  Se  îndepărtă  apoi  în  pas  grăbit  şi 
intră,  aplecîndu-şi  capul,  prin  uşa  de  la  capătul 
coridorului,  să-i  prindă  din  urmă  pe  ceilalţi. 

-  De  ce  naiba  nu  i-ai  spus?  îl  luă  Michael  la  rost  pe 
Richard. 

-  Nici  tu  nu  i-ai  spus,  da?  se  apără  acesta. 

-  Păi  nu,  pentru  c-ai  zis  că  vorbeşti  tu,  zise  Michael 
ridicîndu-şi  braţele  într-un  gest  de  disperare.  Ce  să 

spun,  mare  cuvîntător!  Şi  bunica  s-ar  fi  descurcat 
mai  bine  ca  tine.  Chestia  e  că  sîntem  tot  de 
unde-am  plecat;  şi  trebuie  să  recunoşti  şi  tu,  repet, 
cadavrul  ăla  nu  e-n  cea  mai  bună  ascunzătoare  -  ce 
facem  dacă  dă  careva  peste  el? 

-  Nici  nu  vreau  să  mă  gîndesc,  zise  Richard.  Dar  a 
fost  cea  mai  bună  soluţie  de  moment. 

-  Poate  ar  fi  fost  mai  bine  să  rămînem  în  cameră, 
propuse  Michael. 

-  Asta  nu  rezolvă  nimic,  îl  contrazise  Richard.  Hai 
să  mergem  acum,  măcar  să  aflăm  şi  noi  unde 
sîntem  şi  după  aia  ne-om  mai  gîndi  cum  s-o  ştergem 
de  aici. 

O  luară  amîndoi  pe  urmele  lui  Donald  şi  se 
pomeniră  într-o  încăpere  circulară  cu  un  diametru 
de  circa  zece  metri,  cu  tavanul  bombat  şi  fără 
ferestre.  Un  şir  de  douăsprezece  scaune  turnate 
dintr-o  bucată  înconjurau  spaţiul  din  mijlocul 
camerei,  uşor  convex.  Arak  şi  Sufa  se  aşezaseră 
chiar  în  faţa  intrării,  iar  în  dreapta  lor  şedea  o 
pereche  de  necunoscuţi  care,  deşi  purtau  aceeaşi 
îmbrăcăminte  albă  ca  toată  lumea,  nu  erau,  parcă, 
la  fel  de  arătoşi.  Suzanne  şi  Perry  se  aşezaseră  la 
stînga  Sufei  şi  a  lui  Arak,  iar  Donald  făcea  opinie 
separată,  lăsînd  mai  multe  scaune  libere  între  el  şi 
ceilalţi. 

-  Richard,  Michael,  vă  rog  să  luaţi  loc  unde  vă 
place,  ca  să  putem  începe,  îi  invită  Arak  pe  ultimii 
sosiţi. 

Richard  ţinu  să  se  aşeze  lîngă  Donald  şi  dădu  din 
cap  în  direcţia  lui.  Drept  răspuns,  acesta  se 
îndepărtă  ostentativ,  rezemîndu-se  de  braţul  opus  al 
scaunului.  Michael,  fireşte,  ocupă  locul  de  lîngă 
Richard. 

-  Vă  urăm  din  nou  bun  venit  în  Interterra,  începu 
Arak.  Astăzi  veţi  afla  noutăţi  captivante,  în  urma 
cărora  veţi  înţelege  cît  sînteţi  de  norocoşi. 

-  Ce-ar  fi  să  începi  prin  a  ne  spune  cînd  plecăm 
acasă?  îl  întrerupse  Richard. 

-  Mai  taci  odată!  se  răsti  Donald  la  el. 

-  Richard,  zise  Arak  rîzînd  cu  poftă,  îţi  apreciez 
spontaneitatea  şi  impulsivitatea,  dar  te  rog  să  ai 
răbdare. 

-  Mai  întîi,  preluă  Sufa  discuţia,  vrem  să  faceţi 
cunoştinţă  cu  doi  distinşi  cetăţeni  ai  oraşului  nostru. 
Sînt  sigură  că  discuţia  cu  ei  vă  va  fi  de  mare  ajutor 
pentru  că,  asemenea  vouă,  şi  ei  au  venit  tot  din 
lumea  de  deasupra.  Aşadar,  vi-i  prezint  pe  Ismael  şi 
pe  Mary  Black. 

Cei  vizaţi  se  ridicară  şi  se  înclinară.  Din  obişnuinţa, 
Michael  se  pomeni  aplaudînd,  dar  se  opri  imediat 
ce-şi  dădu  seama  că  o  făcea  de  unul  singur. 
Suzanne  şi  Perry  se  uitau  la  ei  cu  ochii  măriţi  de 
curiozitate.  Ismael,  un  bărbat  slab,  cu  trăsături 
ascuţite  şi  ochii  înfundaţi  în  orbite,  luă  cuvîntul: 

-  Mary  şi  cu  mine  vă  urăm,  la  rîndul  nostru,  bun 
venit.  Ne  aflăm  aici  pentru  că  am  trecut  şi  noi, 
odată,  prin  ceea  ce  urmează  să  treceţi  voi  acum  şi 
sperăm  să  vă  putem  ajuta.  Pentru  început,  vă 
sfătuim  să  nu  încercaţi  să  absorbiţi  prea  mult  dintr-o 
dată. 

-  Crezi  cumva  că  se  referă  la  crema  aia 
nemaipomenită  cu  care  ne-am  dat  pe  mîini  aseară? 
şopti  Michael  aplecîndu-se  spre  Richard. 

-  Gura!  îl  repezi  Donald.  Dacă  aveţi  de  gînd  să  tot 
între-rupeţi,  mutaţi-vă  de  lîngă  mine! 

-  Gata,  gata,  făcu  Michael,  împăciuitor. 

-  Mulţumesc,  Ismael,  zise  Arak;  apoi,  privind  pe 
rînd  la  nou-veniţi,  adăugă:  Sper  că  veţi  ţine  seama 
cu  toţii  de  sfatul  soţilor  Black.  Cred  că  e  bine  să  ne 
împărţim  sarcinile:  Sufa  şi  cu  mine  vă  vom  sta  la 
dispoziţie  cu  informaţiile,  iar  Ismael  şi  Mary  vor  face 
completările  de  rigoare. 

Suzanne  se  aplecă  înspre  Perry,  cu  o  expresie  de 
îngrijorare  pe  faţă: 

-  Ce  vrea  să  spună  cu  „completările  de  rigoare"? 
Cît  timp  crezi  că  au  de  gînd  să  ne  ţină  aici? 

-  Habar  n-am,  zise  Perry,  frămîntat  şi  el  de  aceeaşi 
problemă. 

-  înainte  de  a  începe,  am  să  vă  dau  cîte  un 
dispozitiv  de  comunicare  audio-video,  zise  Sufa 
deschizînd  o  cutie  mare  pe  care  o  adusese  cu  ea. 
Scoase  din  ea  cinci  pachete,  fiecare  pur-tînd  o 
eticheta  cu  un  nume  scris  cu  majuscule,  şi  le  înmînă 
pe  rînd  destinatarilor. 

Richard  şi  Michael  smulseră  ambalajul  asemenea 
unor  copii  care  se  reped  hămesiţi  asupra  cadourilor 
de  Crăciun;  Suzanne  şi  Perry  îşi  deschiseră 
pachetele  cu  oarecare  încetineala,  iar  Donald  şi-l 
puse  pe  al  său  pe  genunchi,  nedesfăcut. 

-  Am  aici  o  pereche  de  ochelari  şi  un  ceas  fără 
cadran,  zise  Michael  dezamăgit,  probînd  ochelarii 
care  aveau  o  formă  aerodinamica  şi  lentile 
transparente. 

-  Este  un  sistem  de  telecomunicare  activat  prin 
voce,  adaptat  să  răspundă  la  amprenta  vocală  a 
posesorului,  explică  Sufa.  Prin  urmare,  nu  le  puteţi 
schimba  între  voi.  Mai  tîrziu  vă  vom  arăta  şi  cum  sa 
le  folosiţi. 

-  Dar  ce  fac  chestiile  atea?  întrebă  Richard  care, 
între  timp,  îşi  proba  şi  ochelarii. 

-  O  mulţime  de  lucruri,  răspunse  Sufa.  Fac  legătura 
cu  banca  centrală  de  informaţii,  care  afişează  datele 
prin  ochelari,  în  plan  virtual.  De  asemenea,  asigură 
legătura  audio-vi-deo  cu  oricine  din  Interterra.  Mai 
asigură  şi  alte  servicii,  cum  ar  fi  comanda  unui  taxi 
aerian  -  dar  le  veţi  afla  pe  toate  la  timpul  lor. 

-  Haideţi  să  începem,  zise  Arak  activînd  o  comandă 
pe  consola  dinaintea  sa. 

Ecranul  convex,  întunecat,  se  coloră  într-un 
albastru  fosforescent. 

-  Primul  lucru  despre  care  trebuie  să  vorbim  este 
noţiunea  timpului,  începu  Arak.  Este,  poate, 
subiectul  cel  mai  delicat  pentru  oameni  ca  voi, 
fiindcă  în  Interterra  timpul  prezintă  aspecte  foarte 
diferite  de  acelea  cu  care  sînteţi  obişnuiţi  pe 
Pă-mînt.  Savantul  vostru,  domnul  Einstein,  a 
recunoscut  relativitatea  timpului  în  funcţie  de 
reperul  observatorului.  Aici  vă  veţi  confrunta  cu 
multe  ipostaze  ale  acestei  relativităţi.  Cea  mai 
simplă,  de  exemplu,  este  vîrsta  civilizaţiei  noastre. 
Din  perspectiva  pămîntenilor,  civilizaţia  noastră 
apare  incredibil  de  veche,  însă  în  sistemul  nostru  de 
referinţă  şi  în  cel  al  întregului  sistem  solar,  lucrurile 
nu  stau  tocmai  aşa.  Civilizaţia  voastră  se  măsoară  în 
milenii,  a  noastră  în  milioane  de  ani,  iar  a  sistemului 
solarîn  miliarde... 

-  Pentru  Dumnezeu,  chiar  trebuie  să  ascultăm 
toată  vorbăria  asta?  se  plînse  Richard.  Eu  speram  că 
o  să  ne  spuneţi  unde  naiba  ne  aflăm. 

-  Dacă  nu  veţi  înţelege  lucrurile  de  bază,  atunci  tot 
ce  vă  voi  spune  vi  se  va  părea  incredibil,  ba  chiar 
lipsit  de  sens. 

-  Dar  ce-ar  fi  s-o  iei  invers,  insistă  Richard;  ce-ar  fi 
să  ne  spui  mai  întîi  unde  ne  aflăm  şi  după  aceea, 
restul. 

-  Richard!  se  răsti  Suzanne.  Potoleşte-te  odată! 
Richard  îşi  dădu  ochii  peste  cap,  mai  mult  pentru 

Michael,  care  îşi  manifesta  şi  el  nerăbdarea 
încrucişîndu-şi  picioarele  întruna. 

-  Aşadar,  timpul  nu  este  o  constantă,  reluă  Arak. 
După  cum  spuneam,  savantul  vostru,  isteţul  domn 
Einstein,  a  recunoscut  acest  fapt;  a  greşit  însă 
afirmînd  că  viteza  luminii  ar  fi  limita  superioară  a 
mişcării.  Nimic  mai  fals  -  deşi,  trebuie  să 
recunoaştem,  e  nevoie  de  o  concentrare  imensă  de 
energie  ca  să  spargi  acest  plafon.  Ca  să  facem  o 
comparaţie  cu  un  aspect  din  viaţa  obişnuită,  ne 
putem  gîndi  la  cantitatea  suplimentară  de  energie 
necesară  trecerii  dintr-o  stare  de  agregare  în  alta: 
lichefierea  unui  solid  sau  trecerea  unui  lichid  în 
stare  gazoasă.  Ei  bine,  trecerea  unui  obiect  dincolo 
de  viteza  luminii  seamănă  cu  un  astfel  de  transfer 
într-o  altă  „stare  de  agregare",  într-o  dimensiune  în 
care  timpul  este  elastic  şi  se  raportează  doar  la 
spaţiu. 

-  Măi,  fir-aş  al  mamei,  asta  ce  glumă  mai  e?!  îşi 
pierdu  Richard  din  nou  răbdarea. 

Donald  se  ridică  şi  se  mută  într-un  alt  fotoliu,  mai 
departe  de  cei  doi  scufundători. 

-  Aveţi  puţină  răbdare,  reluă  Arak  imperturbabil,  şi 
concentraţi-vă  asupra  ideii  că  timpul  nu  este  o 
constantă,  la  gîndiţi-vă:  dacă  timpul  chiar  este 
relativ  înseamnă  că  poate  fi  controlat,  manipulat, 
schimbat!  Asta  ne  duce  cu  gîndul  la  ideea  de 
moarte.  Ascultaţi  cu  atenţie!  La  suprafaţa 
Pămîntului,  moartea  constituie  o  condiţie  a  evoluţiei, 

iar  evoluţia  este  singura  justificare  a  morţii.  însă 
pentru  fiinţa  care  a  evoluat  pînă  la  stadiul 
cunoaşterii  desăvîrşite,  moartea  nu  mai  este  o 
necesitate,  ci  o  risipă. 
Cum  auziră  de  moarte,  Richard  şi  Michael  se  făcură 
mici  în  fotoliile  lor.  Perry  ridică  mîna,  iar  Arak  îl 
invită  din  priviri. 

-  Acum  putem  să  punem  întrebări?  ceru  Perry. 

-  Da,  fireşte,  îi  răspunse  Arak  cu  amabilitate.  Nu  aţi 
fost  invitaţi  la  o  prelegere,  ci  mai  degrabă  la  un 
seminar.  Vă  rog  totuşi  să  puneţi  întrebări  despre 
cele  ce  v-am  spus  deja,  şi  nu  despre  ceea  ce  credeţi 
că  ar  urma  să  vă  spun. 

-  Ai  vorbit  despre  măsurarea  timpului,  începu  Peny. 
Să  înţelegem  că  voi  aveţi  o  civilizaţie  mai  veche 
decît  cea  de  pe  Pămînt? 

-  Aşa  este,  zise  Arak.  Şi  aş  mai  putea  spune  că 
diferenţele  sînt  greu  de  imaginat  pentru  experienţa 
voastră  de  cunoaştere.  Istoria  noastră  documentară 
începe  cu  aproape  şase  sute  de  milioane  de  ani  în 
urmă. 

-  la  mai  lasă  vrăjeala,  măi!  îl  luă  Richard  în 
zeflemea.  E  imposibil,  astea-s  poveşti  vînătoreşti  - 
adică,  vrei  să  spui  că  voi  sînteţi  mai  bătrîni  ca 
dinozaurii? 

-  Mult  mai  bătrîni  decît  dinozaurii  voştri,  confirmă 
Arak.  Perplexitatea  voastră  este  însă  perfect 
explicabilă  şi  tocmai  de  aceea  nu  e  bine  să  ne 
grăbim,  pentru  că  vrem  să  vă  lămurim  pas  cu  pas 
asupra  realităţilor  din  Interterra.  Nu  vreau  să  insist 
prea  mult  asupra  acestui  aspect,  dar  va  fi  mult  mai 
bine  pentru  voi  să  vă  adaptaţi  treptat  la  situaţia 
voastră  prezentă. 

-  Mă  rog,  foarte  frumos  din  partea  voastră,  spuse 
Richard.  Dar  ce-ar  fi  să  ne  daţi  şi  oarece  dovezi 
despre  bazaconiile  astea  pe  care  ni  le  tot  înşiraţi? 
Nu  de  alta,  dar  încep  să  cred  că  tot  balamucul  ăsta 
e  un  soi  de  înscenare  meşteşugită,  şi  parcă  n-am 
chef  să  pierd  vremea  pe  aici  ca  prostul. 

Nici  Donald  şi  nici  Suzanne  nu  mai  interveniră  să-l 
potolească  pe  Richard  care,  de  data  asta,  chiar 
vorbise  pe  sufletul  lor.  Suzanne  se  gîndi  că  totuşi  ea 
ar  fi  pus  problema  în  termeni  mai  civilizaţi.  Arak  însă 
nu  dădea  nici  cel  mai  mic  semn  că  ar  fi  fost  cîtuşi  de 
puţin  ofensat. 

-  Foarte  bine,  zise  acesta,  răbdător.  Vă  vom  arăta 
dovezi  pe  care  să  le  puteţi  pune  în  legătură  cu 
istoria  civilizaţiei  voastre.  Noi  observăm  şi 
înregistrăm  evoluţia  civilizaţiei  umane  dintr-a  doua 
generaţie  încă  de  la  începuturile  ei. 

-  Ce  vrei  să  spui,  de  fapt,  cu  această  „a  doua 
generaţie"?  îl  întrerupse  Suzanne. 

-  Veţi  înţelege  îndată,  o  linişti  Arak.  Mai  întîi, 
haideţi  să  vedeţi  cîteva  imagini  interesante.  După 
cum  ziceam,  noi  am  observat  nestînjeniţi  evoluţia 
civilizaţiei  voastre,  pînă  acum  vreo  cincizeci  de  ani, 
de  cînd  accelerarea  bruscă  a  progresului  tehnologic 
pe  Pămînt  a  mărit  riscul  să  fim  detectaţi.  Am  încetat 
să  mai  folosim  vechile  porţi  de  acces,  cum  este  şi 
aceea  prin  care  aţi  fost  aduşi  voi  în  Interterra  ori  cea 
din  Barsama,  oraşul  care  se  învecinează  cu  noi  la 
apus.  S-a  dispus  ca  amîndouă  să  fie  sigilate  cu 
magmă,  însă  din  cauza  tergiversărilor  birocratice  ale 
clonelor  androide  s-a  tot  întîrziat  aplicarea 
decretului. 

-  Măi  să  fie,  da'  limbă  lungă  mai  eşti!  izbucni 
Richard.  Ne  arăţi  odată  probele  alea  sau  nu? 

-  Vorbeşti  de  caverna  în  care  a  eşuat  submarinul 
nostru?  interveni  Suzanne.  Aceea  este  ceea  ce 
numeşti  o  „poartă  de  acces"? 

-  Exact,  spuse  Arak. 

-  în  mod  normal  este  plină  cu  apă  de  mare? 
continuă  ea. 

-  Din  nou  ai  ghicit,  îi  confirmă  el. 

-  Nici  nu-i  de  mirare,  atunci,  că  muntele  submarin 
Olympus  n-a  fost  detectat  de  Geosat,  trase  ea 
concluzia,  întorcîndu-se  spre  Perry.  Masa  muntelui  e 
insuficientă  pentru  a  fi  percepută  de  un  gravimetru. 

-  Haideţi,  măi,  nu  mai  tărăgănaţi  atît!  se  văicări 
Richard.  Hai  să  vedem  probele,  da? 

-  Bine,  Richard,  zise  Arak.  Uite,  spune  ce  perioadă 
din  istoria  voastră  ai  vrea  să  căutăm  în  baza  noastră 
de  date.  Şi  dacă  e  foarte  veche,  e  cu  atît  mai  bine, 
ca  să  vă  convingeţi  că  nu  e  vorba  de  nici  o  minciună 
în  cele  ce  vă  spun. 

Richard  îi  ceru  ajutor  lui  Michael  din  priviri. 

-  Gladiatorii!  sări  Michael.  Ce-ar  fi  să  vedem  nişte 
gladiatori  romani? 

-  Ce-i  drept,  avem  lupte  de  gladiatori  înregistrate, 
zise  Arak  pe  un  ton  şovăitor;  însă  pentru  vizionarea 
scenelor  de  violenţă  există  o  cenzură  foarte  strictă 
şi  e  nevoie  de  o  dispensă  specială  din  partea 
Consiliului  Bătrînilor.  Poate  vreţi  să  alegeţi  totuşi  o 
altă  epocă... 

-  Asta-i  de-a  dreptul  ridicol!  strigă  Richard. 
-Ţine-ţi  firea,  marinare!  îl  repezi  Donald. 

-  Dacă  înţeleg  eu  bine,  vrei  să  spui  că  aveţi  aici 
înregistrări  din  toată  istoria  omenirii  şi  că  vrei  să  ne 
arăţi  cîte  ceva  la  alegerea  noastră? 

-  Chiar  aşa,  zise  Arak. 

-  Ce-ai  spune  de  Evul  Mediu,  atunci? 

-  E  o  perioadă  cam  lungă;  n-ai  vrea  să  fie  mai 
specifica? 

-  Păi,  să  zicem,  Franţa  secolului  al  paisprezecelea. 

-  Asta  e  în  timpul  Războiului  de  o  Sută  de  Ani, 
constată  Arak,  dezumflat.  E  ciudat  că  pînă  şi 
dumneata,  domnişoară  doctor  Newell,  îţi  alegi 
imagini  din  vremuri  violente.  Dar  nu-i  de  mirare, 
pentru  că  mai  toată  istoria  generaţiei  a  doua  e  un  şir 
de  violenţe. 

-  Poţi  să  ne  arăţi  oameni  petrecînd  altfel,  nu 
neapărat  lupte,  îl  ajută  femeia. 

Arak  atinse  tastatura  consolei  şi  se  aplecă  să 
vorbească  într-un  microfon  situat  în  centrul 
acesteia.  Aproape  imediat,  lumina  din  încăpere 
scăzu  în  intensitate  şi  pe  ecranul  din  podea  prinseră 
a  se  derula  cu  mare  viteză  imagini  neclare.  Se 
rezemară  cu  toţii  de  parapetul  ce-i  despărţea  de 
ecran,  privind  cu  sufletul  la  gură. 

Nu  peste  mult  timp  imaginile  îşi  încetiniră  goana, 
apoi  se  stabiliră  la  o  scenă  în  trei  dimensiuni,  de  o 
incredibilă  claritate  şi  în  culori  perfect  naturale.  Era 
un  lan  de  grîu  într-o  zi  de  vară  tîrzie,  totul  văzut  de 
la  o  înălţime  mai  mică  de  două  sute  de  metri.  Cîţiva 
cosaşi  se  odihneau,  iar  uneltele  lor  erau  împrăştiate 
în  dezordine  în  jurul  unor  pături  pe  care  adăstau 
merinde  modeste.  Scena  era  însoţita  de  ţîrîitul 
greierilor. 

-  Aici  nu  e  nimic  interesant  şi  nu  dovedeşte  nimic, 
spuse  Arak  după  ce  aruncă  o  scurtă  privire.  în  afară 
de  veşmintele  aspre  ale  oamenilor,  nu  e  nimic  care 
să  ne  spună  în  ce  epocă  ne  aflăm.  Să  mai  căutăm... 

înainte  să  aibă  cineva  timp  să  răspundă,  ecranul  fu 
din    nou   cotropit   de   imagini   tulburi   în  goană 

ameţitoare  -  care,  după  numai  cîteva  clipe,  încetini 
şi  apoi  se  opri  cu  totul. 

-  Ei,  aici  e  mult  mai  bine,  făcu  Arak,  mulţumit. 
Aveau  acum  în  faţă  un  castel  ridicat  pe  o  stîncă, 

unde  tocmai  se  desfăşura  un  turnir.  Perspectiva  era, 
de  data  aceasta,  mult  mai  înaltă  decît  la  scena 
dinainte,  iar  culorile  vegetaţiei  din  jurul  castelului  te 
duceau  cu  gîndul  la  luna  octombrie.  Curtea  era 
înţesată  de  o  mulţime  agitată,  ale  cărei  glasuri  se 
auzeau  ca  un  murmur  înăbuşit.  Toată  lumea  purta 
haine  tipic  medievale,  viu  colorate;  flamuri  heraldice 
se  zbăteau  semeţe  în  suflarea  vîntului.  în  mijlocul 
curţii  se  întindea  un  gard  lung  şi  scund,  la  capetele 
căruia  doi  cavaleri  făceau  ultimele  pregătiri  pentru 
un  asalt.  Caii  lor,  bogat  împodobiţi,  fremătau  de 
nerăbdare,  bătînd  mărunt  din  copite. 

-  Cum  aţi  obţinut  imaginile  astea?  întrebă  Perry, 
fascinat  de  spectacol. 

-  Cu  un  aparat  de  înregistrare  standard,  îi  explică 
Arak. 

-  Bine,  dar  de  unde  s-a  filmat?  Dintr-un  elicopter, 
cumva? 

Arak  şi  Sufa  pufniră  în  rîs. 

-  lartă-ne,  se  scuză  Arak  în  numele  amîndurora, 
dar  elicopterele  sînt  produsele  tehnologiei  voastre; 
noi  nu  avem  aşa  ceva.  Pe  de  altă  parte,  un  astfel  de 
aparat  ar  fi  mult  prea  vizibil.  Imaginile  au  fost  luate 
de  la  o  înălţime  de  circa  şase  mii  cinci  sute  de  metri, 
dintr-o  capsulă  mică,  silenţioasa,  telecomandată, 
care  zboară  în  cîmp  antigravitaţional. 

-  Auzi,  mare  şmecherie,  spuse  Richard;  treburi 
d-astea  fac  şi  ăia  de  la  Hollywood  tot  timpul,  aşa  că 
astea  nu-s  dovezi. 

-  Dacă  asta  e  o  scenă  de  film,  zise  Suzanne,  atunci 
pot  să  spun  că  e  cea  mai  realistă  filmare  pe  care  am 
văzut-o  vreodată. 

Femeia  se  aplecă  să  vadă  mai  bine  detaliile  care, 
după  părerea  ei,  depăşeau  cu  mult  performanţele 
studiourilor  de  la  Hollywood. 

între  timp,  sub  ochii  lor,  scutierii  celor  doi  cavaleri 
în  armură  se  retraseră  cîţiva  paşi,  iar  luptătorii  îşi 
coborîră  lăncile  în  poziţie  orizontală.  în  ţipăt  de 
trompete,  caii  porniră  în  asalt,  de  o  parte  şi  de 
cealaltă  a  gardului  despărţitor.  Urletul  mulţimii 
creştea  pe  măsură  ce  se  apropiau.  Cu  numai  o  clipă 
înaintea  întîlnirii  impetuoase  a  celor  doi  cavaleri, 
ecranul  rămase  pustiu,  revenind  la  albastrul 
fosforescent  de  la  început.  Apăru  apoi  un  mesaj 
afişat:  „Scenă  cenzurată.  Adresaţi-vă  Consiliului 
Bătrînilor". 

-  Mama  mă-sii!  izbucni  Michael.  Tocmai  acum,  cînd 
eram  cu  sufletul  la  gură.  Cine  naiba  o  fi  cîştigat, 
tipul  în  verde  sau  ăla  în  roşu? 

-  Richard  are  dreptate,  îl  întrerupse  brusc  Donald, 
fără  să-l  ia  în  seamă.  Scenele  astea  se  pot  regiza 
fără  prea  mare  dificultate. 

-  Tot  ce  se  poate,  zise  Arak,  fără  umbră  de  ofensă 
în  glas.  Numai  că  eu  pot  să  vă  arăt  orice  doriţi  -  or,  e 
imposibil  să  fi  regizat  noi  toate  scenele  de  istorie  a 
celei  de-a  doua  generaţii  de  oameni  pe  care  le 
solicitaţi  voi  pe  moment,  după  bunul  plac. 

-  Hai  să  încercăm  ceva  mai  vechi,  propuse  Perry. 
Bunăoară,  un  moment  din  era  neolitică,  în  acelaşi 
loc  în  care  se  afla  castelul  acesta. 

-  Bine  gîndit!  îl  lăudă  Arak.  Vom  derula  înapoi  în 
timp  începînd  de  acum  zece  mii  de  ani,  iar 
coordonatele  locale  vor  rămîne  aceleaşi.  Să  vedem 


227 


dacă  aparatul  găseşte  vreo  scenă  în  baza  lui  de 
date. 

Ecranul  prinse  viaţă  din  nou,  într-o  sarabandă  de 
imagini  fugare  care,  de  data  aceasta,  se  derulară 
vreme  îndelungată.  Suzanne  atinse  braţul  lui  Perry, 
care  se  aplecă  spre  ea. 

-  Eu  cred  că  scenele  astea  sînt  reale,  şopti  ea. 

-  Şi  eu,  îi  răspunse  el.  îţi  dai  seama  cu  ce 
tehnologie  avem  de-a  face?! 

-  Pe  mine,  una,  mă  preocupă  mai  puţin  tehnologia, 
decît  faptul  că  locul  ăsta  e  cît  se  poate  de  concret  şi 
deci  n-are  rost  să  ne  mai  facem  iluzii  cum  că  totul  ar 
fi  un  vis. 

-  Ah!  exclamă  Arak.  Văd  că  a  găsit  ceva  care  se 
plasează  în  timp  cu  vreo  douăzeci  şi  cinci  de  mii  de 
ani  în  urmă. 

în  timp  ce  vorbea,  imaginile  îşi  încetiniră  ritmul 
pînă  cînd  derularea  se  opri  cu  totul.  Imaginea 
înfăţişa  aceeaşi  proeminenţă  stîncoasă  pe  care,  de 
data  aceasta,  nu  se  mai  afla  nici  un  castel,  în 
schimb,  stînca  se  termina  cu  un  ţanc  în  mijlocul 
căruia  se  deschidea  o  mică  grotă.  în  jurul  acestei 
intrări,  un  pîlc  de  oameni  din  Neanderthal 
înveşmîntaţi  în  blănuri  şedeau  chirciţi,  absorbiţi  în 
meşterirea  unor  unelte  grosolane. 

-  într-adevăr,  pare  a  fi  acelaşi  loc  şi  se  vede  mult 
mai  clar,  comentă  Perry  în  timp  ce  imaginea  se 
focaliza  asupra  scenei  casnice  din  faţa  grotei. 

-  în  vremurile  acelea  nu  aveam  motive  de 
îngrijorare  că  navetele  noastre  ar  putea  fi 
observate,  explică  Arak;  prin  urmare,  puteam  coborî 
nestingheriţi  pînă  la  treizeci  de  metri  înălţime,  ca  să 
le  studiem  comportamentul. 

Văzură,  la  un  moment  dat,  cum  unul  din  oamenii 
aceia,  care  răzuia  o  blană  de  animal,  se  ridică  în 
picioare  să-şi  îndrepte  oasele  şi  priveşte  în  sus.  O 
expresie  de  perplexitate  i  se  aşterne  pe  chip  şi 
rămîne  literalmente  cu  gura  căscată,  lăsînd  să  i  se 
vadă  dinţii  puternici,  pătraţi. 

-  Ei,  da,  comentă  Arak,  iată  una  dintre  situaţiile  în 
care  navetele  noastre  antigravitaţionale  au  fost 
văzute.  Bietul  om  a  crezut  probabil  că  e  vizitat  de 
zei. 

-  O,  Doamne,  zise  Suzanne;  uite,  încearcă  să  le 
atragă  atenţia  celorlalţi! 

-  Aveau  un  limbaj  foarte  limitat,  spuse  Arak.  Ştiu 
însă  că  exista,  în  aceeaşi  eră,  o  altă  subspecie  pe 
care  voi  aţi  de-numit-o  omul  de  Cro-Magnon  şi  a 
cărei  exprimare  verbală  era  mult  mai  dezvoltată. 

Omul  de  Neanderthal  ţopăia  mormăind  şi  arăta  cu 
braţul  înspre  aparatul  de  filmat.  Cîteva  femei  îşi 
adunară  copiii  şi  dispărură  în  grotă,  în  timp  ce  altele 
se  repezeau  afară.  Un  bărbat  mai  curajos  se  aplecă, 
luă  de  pe  jos  o  piatră  cam  de  mărimea  unui  ou  şi  o 
azvîrli  în  sus.  Proiectilul  se  apropie  crescînd  în 
prim-plan,  apoi  dispăru  într-o  latură  a  imaginii. 

-  N-aruncă  rău,  observă  Michael.  Sînt  sigur  că 
băieţii  de  la  Red  Sox  l-ar  putea  folosi  cu  succes  pe 
post  de  atacant  central. 

Arak  atinse  consola  şi  imaginea  se  stinse,  iar 
încăperea  fu  inundată  de  lumină.  Se  întoarseră  cu 
toţii  la  locurile  lor.  Arak  şi  Sufa  îi  priviră  pe  rînd  pe 
vizitatorii  care,  preţ  de  cîteva  clipe,  rămaseră  muţi. 
Pînă  şi  Richard  părea  că  şi-a  pierdut  cuvintele.  în 
cele  din  urmă,  Perry  sparse  tăcerea: 

-  Care  e  data  prezumtivă  a  ultimei  înregistrări? 

-  După  calendarul  vostru,  zise  Arak  cu  ochii  pe 
consolă,  ar  fi  fost  paisprezece  iulie,  23  342  înainte 
de  Hristos. 

-  Dar  nu  v-a  îngrijorat  faptul  că  aparatul  vostru  a 
fost  văzut?  îl  întrebă  Suzanne,  care  fusese  foarte 
impresionată  de  chipul  îngrozit  al  neandertalianului. 

-  Ce-i  drept,  ai  noştri  începeau  deja  să  fie 
preocupaţi  de  pericolul  de  a  fi  descoperiţi, 
recunoscu  Arak.  Au  existat  chiar  propuneri,  în  aripa 
conservatoare,  de  a  extermina  fiinţele  inteligente  de 
pe  faţa  Pămîntului. 

-  Dar  ce  motiv  de  îngrijorare  aveaţi  în  faţa  unor 
oameni  primitivi  ca  aceia?  întrebă  Perry. 

-  Pur  şi  simplu,  nu  voiam  să  fim  descoperiţi,  zise 
Arak.  Fireşte,  nivelul  primar  al  civilizaţiei  voastre  de 
acum  douăzeci  şi  cinci  de  mii  de  ani  nu  era  de 
natură  să  ne  pună  probleme;  ştiam  însă  că  lucrurile 
nu  vor  rămîne  aşa.  Navele  noastre  au  mai  fost 
văzute  şi  în  timpurile  voastre  moderne,  şi  asta  e 
chiar  o  problemă.  Din  fericire,  mărturiile  au  fost 
întîmpinate  cu  neîncredere  sau,  dacă  nu,  cel  puţin 
cu  convingerea  că  navele  acestea  vin  de  pe  alte 
planete  ale  universului  şi  nicidecum  din  chiar 
adîncul  Pămîntului. 

-  la  stai  puţin,  îl  întrerupse  brusc  Donald.  Nu-mi 
place  să  stric  spectacolul  nimănui,  dar  eu  nu  cred  că 
aţi  dovedit  ceva  cu  o  reprezentaţie  pe  care  o  poţi 
monta  foarte  frumos  cu  imagini  computerizate.  De 
ce  nu  vreţi  să  terminaţi  cu  toată  mascarada  şi  să  ne 
spuneţi  pe  cine  reprezentaţi  de  fapt  şi  ce  vreţi  de  la 
noi? 

Tăcere.  Arak  şi  Sufa  se  aplecară  unul  spre  celălalt, 
şuşotind  între  ei,  apoi  se  consultară  cu  Ismael  şi 

Mary.  După  un  scurt  sfat  de  taină  gazdele  îşi  reluară 
locurile,  iar  Arakîl  privi  pe  Donald  drept  în  ochi. 

-  Domnule  Fuller,  scepticismul  dumneavoastră  este 
explicabil,  deşi  nu  sîntem  siguri  că  toţi  ceilalţi  vă 
împărtăşesc  suspiciunile.  Poate  că  mai  tîrziu  vor 
putea  să  vă  influenţeze  opiniile.  Fireşte  că  veţi 
beneficia  şi  de  alte  dovezi  pe  parcursul  instructajului 
şi  nu  mă  îndoiesc  că,  în  cele  din  urmă,  veţi  fi  pe 
deplin  convinşi.  între  timp,  mă  văd  nevoit  să  vă  mai 
pun  răbdarea  la  încercare  pentru  cîtăva  vreme. 

Fără  nici  un  cuvînt  de  răspuns,  Donald  îi  susţinu  cu 
îndîrjire  privirea  lui  Arak. 

-  Aşadar,  zise  acesta  din  urmă,  daţi-mi  voie  să  vă 
prezint  în  continuare  istoria  Interterrei,  pe  scurt. 
Pentru  aceasta,  trebuie  să  pornim  de  pe  terenul 
vostru  -  de  pe  Pămînt,  adică.  Toţi  savanţii  voştri  ştiu 
că  acolo  viaţa  a  început  la  vreo  cinci  sute  de 
milioane  de  ani  după  ce  s-a  format  planeta  şi  că 
evoluţia  ei  a  consumat  cîteva  miliarde  de  ani.  Ceea 
ce  nu  ştiu  ei  este  că  noi,  oamenii  din  prima 
generaţie,  am  apărut  acum  vreo  cinci  sute  cincizeci 
de  milioane  de  ani,  pe  parcursul  primei  etape  a 
ciclului  evolutiv.  Ei  bine,  oamenii  de  ştiinţă  de  pe 
Pămînt  nu  cunosc  aceste  lucruri  pentru  că  aproape 
toate  mărturiile  fosilizate  din  acea  perioadă  au 
dispărut  în  timpul  a  ceea  ce  noi  numim  Era 
întunecată.  Despre  asta,  mai  tîrziu  însă.  Avem 
cîteva  imagini  despre  începuturile  civilizaţiei 
noastre,  dar  nu  sînt  de  bună  calitate. 

Lumina  din  încăpere  scăzu  treptat.  Suzanne  şi 
Perry  schimbară  o  privire  scurtă,  dar  nu  spuseră 
nimic.  Ecranul  din  mijloc  le  atrase  subit  atenţia  cînd, 
după  obişnuita  perioadă  de  fluctuaţii  luminoase 
provocate  de  derulare,  se  opri  asupra  unui  cadru 

filmat,  de  data  aceasta,  în  plan  orizontal.  Decorul 
semăna  cu  ceea  ce  eroii  noştri  văzuseră  deja  în 
Interterra:  clădirile  aveau  aceleaşi  forme,  doar  că  nu 
erau  negre,  ci  albe.  Personajele,  surprinse  în  toiul 
îndeletnicirilor  zilnice,  semănau  mai  degrabă  cu 
oamenii  obişnuiţi:  nu  toţi  aveau  trăsături 
desăvîrşite,  ca  ale  celor  de  acum. 

-  Imaginile  astea  ne  fac  să  zîmbim  la  gîndul  că  am 
fost  odată  atît  de  primitivi,  zise  Sufa. 

-  într-adevăr,  o  susţinu  Arak.  în  vremurile  acelea 
încă  nici  nu  aveam  clonele  androide. 

Suzanne  îşi  drese  glasul,  încercînd  să-şi  facă  drum 
prin  hăţişul  de  informaţii  pe  care  le  debita  Arak.  Era 
şi  ea  om  de  ştiinţă,  însă  prelegerea  acestuia  îi  dădea 
peste  cap  tot  ce  ştia  ea  despre  evoluţie,  în  general, 
şi  despre  evoluţia  rasei  umane  în  particular. 

-  Vrei  să  spui  că  imaginile  astea  au  fost  luate  acum 
cinci  sute  cincizeci  de  milioane  de  ani? 

-  Exact,  confirmă  Arak,  abţinîndu-se  să  rîdă  -  ca  şi 
Sufa,  de  altfel  -  la  vederea  unui  om  care  încerca  să 
ridice  un  bloc  de  piatră.  Iertaţi-ne  ilaritatea,  se  scuză 
el;  n-am  mai  văzut  de  mult  aceste  imagini.  Pe 
vremea  aceea  eram  şi  noi  împărţiţi  într-un  fel  de 
naţionalităţi,  care  însă  au  dispărut  după  primii 
cincizeci  de  mii  de  ani  ai  istoriei  noastre.  Tot  atunci 
au  dispărut  şi  războaiele,  după  cum  vă  puteţi  lesne 
imagina.  Vedeţi,  suprafaţa  terestră  era  cu  totul  altfel 
decît  în  zilele  noastre,  iar  noi  pe  aceea  am  încercat 
să  o  reproducem  aici,  în  Interterra.  Pe  atunci  nu 
exista  decît  un  continent  imens  şi  un  ocean  uriaş. 

-  Şi  ce  s-a  întîmplat?  De  ce  s-a  retras  civilizaţia 
voastră  sub  pămînt?  întrebă  Suzanne. 

-  Asta  s-a  întîmplat  în  Era  întunecată,  zise  Arak. 
După  aproape  un  milion  de  ani  de  evoluţie  paşnică, 

am  depistat  semne  de  rău  augur  într-o  galaxie 
apropiată.  La  scurtă  vreme  s-a  declanşat 
cataclismul:  explozii  în  lanţ  de  supernove,  care  au 
trimis  pe  Pămînt  suficiente  radiaţii  cît  să  risipească 
stratul  de  ozon.  Cu  asta  ne-am  fi  putut  descurca  noi, 
însă  investigaţiile  savanţilor  noştri  au  mai  descoperit 
că  aceste  evenimente  galactice  mai  tulburaseră  şi 
echilibrul  delicat  al  populaţiei  de  asteroizi  din 
sistemul  nostru  solar.  Era  limpede  că  planeta 
noastră  urma  să  fie,  literalmente,  bombardată,  cum 
deja  mai  păţise  odată  în  fazele  ei  primordiale. 

-  Ţineţi-mă,  fraţilor,  că  nu  mai  suport!  se  tîngui 
Richard. 

-  Lasă  gălăgia,  Richard,  îl  admonesta  Suzanne,  fără 
să-şi  ia  ochii  de  la  Arak.  Aşadar,  Interterra  a  fost 
forţată  să  se  retragă  dedesubt... 

-  Exact,  reluă  Arak.  Se  ştia  că  suprafaţa  Pămîntului 
nu  va  mai  putea  fi  locuită;  situaţia  era  disperată.  Am 
cercetat  sistemul  solar  pentru  a  găsi  un  loc  de 
retragere  -  fără  succes,  însă.  Cît  despre  explorarea 
altor  galaxii,  nu  ajunseserăm  încă  la  tehnologia 
deplasării  în  timp.  S-a  propus  atunci,  ca  singură 
şansă  de  supravieţuire,  să  ne  mutăm  sub  Pămînt 
sau,  mai  bine  zis,  sub  ocean.  Lucrul  acesta  s-a 
realizat  într-un  timp  miraculos  de  scurt,  pentru  că 
tehnologia  noastră  permitea  realizarea  unui  astfel 
de  proiect.  Şi,  la  scurtă  vreme  după  aceea,  Pămîntul 
a  fost  măturat  de  radiaţii  mortale,  scuturat  de 
bombardamentul  asteroizilor  şi  de  transformări 
geologice  dramatice.  Am  fost  la  un  pas  de  pieire, 
chiar  sub  stratul  protector  al  oceanului,  fiindcă  la  un 
moment  dat  temperaturile  uriaşe  ameninţau  să-l 
evapore,  pur  şi  simplu.  Pe  faţa  Pămîntului  a  dispărut 
orice  formă  de  viaţă,  cu  excepţia  cîtorva  specii  de 

bacterii  primare,  cîţiva  viruşi  şi  nişte  alge 
albastre-verzui. 

Ecranul  se  stinse  brusc  şi  încăperea  fu  inundată  de 
lumină.  Nimeni  nu  scotea  un  cuvînt. 

-  Ei  bine,  rupse  Arak  tăcerea,  acum  aveţi  un 
rezumat  al  istoriei  interterrane  şi  o  bază  de  date 
ştiinţifice.  Sînt  sigur  că  aveţi  întrebări. 

-  Cît  a  durat  Era  întunecata?  începu  Suzanne. 

-  Peste  douăzeci  şi  cinci  de  mii  de  ani,  veni 
răspunsul. 

Copleşită  de-a  binelea,  Suzanne  clătina  din  cap. 
Pur  şi  simplu,  nu-i  venea  să  creadă,  şi  totuşi 
relatarea  era  foarte  logică  din  punct  de  vedere 
ştiinţific.  Unde  mai  pui  că  se  limpezeau  multe  lucruri 
în  legătură  cu  situaţia  în  care  se  găseau  ei  acum. 

-  Dar  de  ce  aţi  rămas  în  subteran?  întrebă  Perry. 
De  ce  n-aţi  revenit  pe  Pămînt,  în  cele  din  urmă? 

-  Din  două  motive,  zise  Arak.  în  primul  rînd,  aveam 
aici  tot  ce  ne  trebuia  şi  ne  adaptaserăm  foarte  bine 
la  mediu.  în  al  doilea  rînd,  în  decursul  următorului 
ciclu  evolutiv  au  apărut  pe  pămînt  bacterii  şi  viruşi 
la  care  noi  nu  fuseserăm  niciodată  expuşi.  Cu  alte 
cuvinte,  în  momentul  cînd  clima  terestră  devenise 
din  nou  accesibila,  biosfera  ne  era  deja  ostilă,  iar  un 
efort  de  readaptare  ar  fi  cerut  sacrificii  serioase,  lată 
de  ce  am  preferat  să  rămînem  aici,  cu  atît  mai 
fericiţi  şi  mulţumiţi  cu  cît  eram  la  adăpost  de 
capriciile  naturii. 

-  Da,  acum  înţeleg  de  ce  a  trebuit  să  fim  trecuţi 
printr-un  filtru  de  decontaminare  atît  de  sever, 
comentă  Suzanne.  Trebuia  să  fim  perfect  sterili,  nu-i 
aşa? 

-  Exact,  confirmă  Arak.  Totodată,  era  necesară 
adaptarea  voastră  la  mediul  microbiologic  de  aici. 

-  Prin  urmare,  reveni  Suzanne,  înţeleg  că,  pe 
Pămînt,  evoluţia  a  trecut  prin  două  cicluri  cu 
rezultate  sensibil  asemănătoare. 

-  Cam  aşa  ceva,  zise  Arak.  S-au  mai  înregistrat 
diferenţe  la  unele  specii.  La  început  ne-am  mirat  şi 
noi,  dar  mai  tîrziu  am  ajuns  la  concluzia  că  era 
firesc,  de  vreme  ce  originea  era  aceeaşi,  la  nivelul 
celulei  ADN.  în  ambele  cazuri  viaţa  multicelulară  a 
evoluat,  în  fond,  pornind  de  la  aceeaşi  algă 
al-băstrui-verzuie,  în  condiţii  climatice 
asemănătoare. 

-  Aşadar,  de  aceea  spuneţi  că  noi  sîntem  a  doua 
generaţie,  iar  voi  prima  generaţie. 

-  lată  că  ai  înţeles  imediat,  doctor  Newell,  aşa  cum 
ne  şi  aşteptam  de  altfel,  o  complimentă  Arak  cu  un 
surîs  de  satisfacţie. 

-  Studiile  ştiinţifice  confirmă  acest  lucru,  într-o 
oarecare  măsură,  zise  ea  întorcîndu-se  spre  Donald 
şi  Perry.  Dovezile  geologice  şi  oceanografice  conduc 
la  concluzia  unui  singur  mare  continent  iniţial, 
căruia  i  s-a  spus  Pangaea. 

-  îmi  cer  scuze  pentru  întrerupere,  interveni  Arak, 
însă  acel  continent  primar  la  care  ne  referim  noi 
este  altul  decît  Pangaea,  care  a  luat  fiinţă  de  novol 
în  decursul  transformărilor  geologice  din  a  doua 
jumătate  a  Erei  întunecate.  Cataclismul  dinainte  a 
scufundat  complet  continentul  nostru,  înghiţit  de 
astenosferă2. 

-  Foarte  interesant,  zise  Suzanne,  îngîndurată. 
Acesta  este,  probabil,  motivul  pentru  care  nu 
dispunem  de  mărturii  fosilizate  din  primul  ciclu 
evolutiv. 

Remarca  Suzannei  îl  făcu  pe  Arak  să  zîmbească  din 
nou  admirativ. 

-  Perspicacitatea  dumitale  este,  într-adevăr, 
impresionantă,  doctor  Newell,  şi  nu  face  decît  să 
confirme  aşteptările  noastre  încă  dinainte  de  a  sosi 
printre  noi. 

-  înainte  de  a  sosi?  Asta  ce  vrea  să  mai  însemne? 

-  A,  nimic,  adăugă  repede  Arak.  Nu,  absolut  nimic. 
Poate  că  ar  trebui  să  le  reamintim  colegilor  dumitale 
că  din  Pangaea  a  rezultat  prin  ruperea  şi  deplasarea 
plăcilor  configuraţia  continentală  de  astăzi. 

-  Aşa  este,  zise  Suzanne  privindu-l  cercetător,  cu 
sentimentul  că  acesta  îi  ascundea  ceva. 

Femeia  îşi  mută  privirea  spre  Donald  şi  Perry, 
întrebîndu-se  cît  de  mult  înţelegeau  ei  din 
expunerea  interterranului  -cît  despre  Richard  şi 
Michael,  care  arătau  ca  nişte  şcolari  plictisiţi,  era 
limpede  că  erau  cu  totul  depăşiţi. 

-  Aşadar,  reluă  Arak,  frecîndu-şi  mîinile  cu  intenţia 
de  a  inspira  auditoriului  o  notă  de  entuziasm:  sînt 
convins  că  toate  aceste  informaţii  v-au  copleşit  pe 
toţi.  Este,  într-adevăr,  o  experienţă  şocantă  să  vezi 
cum  ţi  se  demontează  un  întreg  edificiu  de 
cunoaştere  bazat  pe  concepte  prefabricate  şi 
general  acceptate.  Tocmai  de  aceea  am  ţinut  cu  tot 
dinadinsul  să  nu  ne  pripim  şi  să  vă  facem  să 
înţelegeţi  lumea  noastră  pe  îndelete,  pas  cu  pas. 
Bunăoară,  acum  cred  că  ar  fi  potrivit  să  vă  arătăm  la 
faţa  locului  cîte  ceva  din  felul  cum  trăim  noi. 

-  Vrei  să  spui  că  dăm  o  raită  prin  oraş?  sări  Richard 
de  la  locul  lui. 

-  Dacă  nimeni  nu  are  ceva  împotrivă... 

-  Eu  sînt  gata,  se  repezi  acelaşi  Richard. 

-  Şi  eu,  veni  ecoul  dinspre  Michael. 

-  Bun;  şi  ceilalţi? 

-  Eu  merg,  se  alătură  Suzanne. 

-  Fireşte  că  merg  şi  eu,  confirmă  Perry  cînd  privirea 
lui  Arak  se  opri  asupra  lui. 

1  „Din  nou",  în  limba  latină,  în  text  (n.  tr.). 

2  Strat  geologic  aflat  între  50  şi  200  km  adîncime 
(vezi  şi  notele  din  Glosar). 

Donald  se  mulţumi  să  aprobe  cu  o  mişcare  a 
capului. 

-  Excelent!  se  bucură  Arak,  ridicîndu-se  în  picioare. 
Vă  rog  să  mai  rămîneţi  puţin  la  locurile  voastre,  pînă 
cînd  eu  şi  Sufa  vom  face  pregătirile  necesare. 

Cu  aceasta  îi  întinse  o  mînă  Sufei,  care  se  ridică  la 
rîndul  ei,  şi  ieşiră  amîndoi  din  încăpere.  Perry  fu 
primul  care  sparse  tăcerea,  clătinînd  din  cap: 

-  Eu,  unul,  mă  simt  ca  lovit  de  bombe.  Totul  devine 
din  ce  în  ce  mai  greu  de  crezut. 

-  Mie  nu-mi  vine  să  cred  nimic  din  toate  astea, 
întări  Donald. 

-  Culmea  ironiei,  mie  mi  se  pare  totul  atît  de 
fantastic  încît  mi-e  greu  să  cred  că  nu  e  adevărat, 
zise  Suzanne.  Unde  mai  pui  ca  toate  se  cam  leagă 
pe  linie  ştiinţifică. 

Apoi,  privind  către  Ismael  şi  Mary  Black,  care 
stătuseră  cuminţi  în  tot  acest  răstimp: 

-  Oameni  buni,  spuneţi-ne  povestea  voastră;  e 
adevărat  că  aţi  venit  din  lumea  noastră? 

-  E  adevărat,  confirmă  Ismael. 

-  De  unde  anume?  întrebă  Perry  curios. 

-  Din  Gloucester,  statul  Massachussetts,  îl  lămuri 
Mary. 

-  Pe  bune?  sări  Michael  de  la  locul  lui.  Păi,  şi  eu  sînt 
din  Massachussetts  -  din  Chelsea.  Aţi  fost  pe  acolo? 

-  Am  auzit,  dar  n-am  fost,  zise  Ismael. 

-  Nu-i  om  de  pe  Ţărmul  de  Nord  care  să  nu  fi  fost  în 
Chelsea,  se  răţoi  Michael,  iritat.  Nu  de  alta,  dar 
acolo  e  unul  din  capetele  podului  Tobin. 

-  N-am  auzit  niciodată  de  podul  Tobin,  mărturisi 
Ismael,  spre  consternarea  lui  Michael. 

-  Dar  cum  aţi  ajuns  voi  aici,  în  Interterra?  întrebă 
Richard. 

-  Am  avut  un  mare  noroc,  care  a  dat  şi  peste  voi, 
de  altfel,  spuse  Mary. 

-  Nu  cumva  făceaţi  şi  voi  scufundări?  încercă  Perry. 

-  Nu,  răspunse  Ismael.  Navigam  dinspre  Insulele 
Azore  spre  America  şi  am  fost  surprinşi  de  o  furtună 
teribilă.  Ne-am  fi  putut  îneca,  la  fel  ca  toţi  ceilalţi  de 
pe  vas.  Dar,  cum  a  spus  şi  Mary,  am  avut  norocul  să 
fim  salvaţi.  Am  fost,  literalmente,  supţi  în  adîncul 
aceluiaşi  puţ  de  acces  prin  care  aţi  ajuns  voi  aici  şi 
am  fost  apoi  readuşi  la  viaţă  de  interterrani. 

-  Cum  se  numea  vasul?  întrebă  Donald. 

-  Furtuna,  zise  Ismael.  Un  nume  parcă  predestinat, 
după  cum  s-a  văzut.  Era  o  goeletă  din  portul 
Gloucester. 

-  Goeletă?!  sări  Donald,  încruntat.  Şi  în  ce  an  se 
întîmpla  treaba  asta? 

-  Păi,  ia  să  vedem,  zise  Mary.  Eu  aveam  pe  atunci 
şaisprezece  ani;  asta  înseamnă  o  mie  opt  sute  unu. 

-  Pentru  numele  lui  Dumnezeu!  exclamă  Donald 
tre-cîndu-şi  mîna  peste  craniul  pleşuv,  proaspăt  ras, 
şi  strîngînd  crîncen  din  pleoape.  Şi  tot  vă  mai 
întrebaţi  de  ce  sînt  sceptic,  măi,  fraţilor?! 

-  Mary,  asta  a  fost  acum  două  sute  de  ani  şi  mai 
bine,  îi  atrase  Suzanne  atenţia. 

-  Da,  ştiu,  zise  Mary.  E  greu  de  crezut,  dar  nu-i  aşa 
că  e  minunat?  Uitaţi-vă  ce  tineri  arătăm! 

-  Şi  vrei  să  credem  că  aveţi  peste  două  sute  de 
ani?  interveni  Perry. 

-  Va  mai  dura  o  vreme  pînă  cînd  veţi  înţelege 
lumea  în  care  aţi  intrat,  spuse  Mary.  Tot  ce  pot  să  vă 
spun  este  că  ar  trebui  să  renunţaţi  la  orice  idei 
preconcepute  cît  timp  nu  ştiţi  încă  totul.  îmi 
amintesc  foarte  bine  cum  ne  simţeam  şi  noi  sub 
bombardamentul  acesta  de  informaţii.  Ca  să  nu  mai 
vorbim  că  pentru  noi  a  fost  cu  atît  mai  greu,  cu  cît 
tehnologia  era,  la  vremea  aceea,  cu  mult  în  urma 
nivelului  de  astăzi  pe  Pămînt. 

-  Nu  pot  decît  să  susţin  cele  spuse  de  Mary,  zise  şi 
Ismael.  Amintiţi-vă  ce  v-a  spus  Arak  la  începutul 
instructajului:  timpul  are  cu  totul  alte  valori  în 
Interterra.  De  fapt,  interterranii  nici  nu  mor  aşa  cum 
mor  pămîntenii. 

-  Asta  să  i-o  spui  Iu'  mutu',  strecură  Michael  în 
şoaptă. 

-  Lasă  gura!  îi  şopti  Richard  speriat,  printre  dinţi. 
13. 

Taxiul  aerian  în  care  călătoreau  acum  nu  li  se 
părea  eroilor  noştri  cu  nimic  mai  acătării  decît  acela 
care  îi  transportase  cu  o  zi  înainte,  deşi  Arak  spunea 
că  e  un  model  mai  nou,  cu  mult  superior.  Oricum  ar 
fi  stat  lucrurile  însă,  vehiculul  îşi  duse  pasagerii  la  fel 
de  silenţios  şi  lin  de  pe  domeniul  oaspeţilor  pînă  în 
oraşul  care  fremăta  de  viaţă. 

-  De  obicei,  imigranţii  sînt  instruiţi  o  săptămînă 
întreagă  în  sala  de  conferinţe  înainte  de  a  se 
aventura  în  oraş,  zise  Sufa.  Asta,  pentru  a  se  evita 
pe  cît  posibil  şocul  intelectual  şi  emoţional.  în  cazul 
vostru,  sperăm  să  nu  ajungem  la  concluzia  că  ne-am 
pripit. 

-  Voi  ce  părere  aveţi  în  privinţa  asta?  îi  întrebă 
Arak.  Sau,  dacă  aveţi  oarecare  propuneri,  sîntem 
bucuroşi  să  vă  ascultam. 

Pămîntenii  schimbară  priviri  întrebătoare,  fiecare 
aşteptînd  o  reacţie  sau  un  răspuns  din  partea 
celorlalţi.  Sufa  nu  greşise  spunînd  că  situaţia  era  de 
natură  să  producă  stupefacţie.  Ajungea  să  te 
gîndeşti,  bunăoară,  la  puzderia  de  taxiuri  care  se 
încrucişau  din  toate  direcţiile,  cu  viteze  ameţitoare  - 
era  mare  minune  că  nu  se  întîmpla  nici  un  accident! 

-  Aşadar,  n-are  nimeni  nimic  de  zis?  insistă  Arak. 

-  Totul  este,  într-adevăr,  copleşitor,  recunoscu 
Perry,  aşa  că  e  greu  să  ai  o  părere.  în  ceea  ce  mă 
priveşte,  cu  cît  văd  mai  multe,  cu  atît  mai  bine.  Cele 
spuse  de  voi  devin  mai  credibile  pe  măsură  ce 
trăiesc  tot  felul  de  experienţe  noi  -  cum  ar  fi  aceste 
taxiuri  aeriene,  de  exemplu. 

-  Şi  acum  ce  urmează  să  ne  arătaţi?  interveni 
Suzanne. 

-  Ei,  asta  a  fost,  într-adevăr,  o  chestiune  delicată, 
zise  Arak.  Tocmai  de  aceea  ne-a  luat  atît  de  mult 
timp  să  punem  la  punct  organizarea:  ne-a  fost  greu 
să  ne  hotărîm  de  unde  să  începem. 

Nici  nu  apucă  Arak  să  termine  de  vorbit,  că 
vehiculul  îşi  opri  înaintarea  şi  începu  să  coboare 
vertiginos,  după  care  se  opri.  Apăru  imediat  o 
deschidere  într-un  perete  unde,  cu  o  clipă  înainte, 
nu  existase  nici  măcar  o  fisură  care  să  fi  indicat 
prezenţa  unei  portiere. 

-  Dar  cum  se  deschid  uşile  astea?  întrebă  Perry. 

-  Printr-o  metamorfoză  la  nivel  molecular,  răspunse 
Arak  invitîndu-i  pe  pasageri  să  coboare. 

-  Halal  explicaţie,  îi  şopti  Perry  la  ureche  Suzannei 
în  timp  ce  se  ridica  de  pe  banchetă. 

Taxiul  aerian  se  oprise  în  faţa  unei  clădiri  nu  prea 
înalte,  fără  ferestre,  căptuşită  cu  acelaşi  bazalt 
negru  ca  toate  celelalte  construcţii.  Avea  înfăţişarea 
unui  trunchi  de  piramidă  cu  muchiile  înclinate  la 
şaizeci  de  grade,  laturile  de  circa  treizeci  de  metri  la 
bază  şi  înălţimea  de  aproape  şapte.  Puţinii  oameni 
care  se  aflau  în  jur  se  apropiară  curioşi  la  apariţia 
nou-veniţilor. 

-  Sper  că  nu  vă  deranjează  faima,  spuse  Arak. 
După  cum  v-aţi  dat  seama  probabil  încă  de  aseară, 
toată  lumea  din  Saranta  a  aflat  despre  sosirea 
voastră. 

Oamenii  care  se  îmbulzeau  în  jurul  lor  erau  totuşi 
poli-ticoşi.  Aceia  care  se  aflau  mai  în  faţă  îşi 
întindeau  palmele,  dornici  de  atingerea  care 
pecetluia  prietenia.  Richard  şi  Michael  făceau 
onorurile  cu  multă  generozitate,  mai  ales  cu 
reprezentantele  sexului  frumos.  în  aceste  condiţii, 
Arak  trebui  să-şi  asume  rolul  de  jandarm  pentru  a 
permite  grupului  să  intre  în  clădire.  Ce-i  drept, 
mulţimea  nu  insistă  dincolo  de  uşă,  rămî-nînd  plină 
de  respect  afară. 

-  îmi  place  locul  ăsta  din  ce  în  ce  mai  mult,  zise 
Richard. 

-  Mă  bucur,  zise  Arak. 

-  Toată  lumea  este  deosebit  de  prietenoasă, 
remarcă  Suzanne. 

-  Fireşte,  o  aprobă  Sufa;  este  în  firea  noastră  să  fim 
aşa.  Pe  de  altă  parte,  sînteţi  cu  toţii  foarte 
amuzanţi... 

Suzanne  aruncă  o  privire  scurtă  în  direcţia  lui 
Donald,  să-i  vadă  reacţia.  Acesta  din  urmă  nu  făcu 
decît  să  încline  imperceptibil  din  cap,  ca  şi  cînd 

replica  auzită  nu  făcea  decît  să-i  confirme 
suspiciunile. 

Se  pomeniră  într-o  încăpere  mare,  pătrată,  cu 
pereţii  negri  de  data  aceasta,  şi  nu  albi  cum  se 
obişnuiseră.  Decorul  era  auster,  fără  nici  o  mobilă, 
iar  singura  uşă  era  aceea  prin  care  intraseră  ei.  Mai 
erau  în  încăpere  cîţiva  interterrani  care  se  uitau  la 
pereţii  goi  şi  care  se  însufleţiră  brusc  cînd  dădură  cu 
ochii  de  pămînteni.  Arak  îi  conduse  pe  aceştia  din 
urmă  pînă  în  faţa  unui  perete,  unde  se  opri  şi 
murmură  ceva  în  microfonul-brăţară.  Sub  ochii  lor, 
peretele  dispăru  la  fel  de  misterios  ca  la  taxiuri,  dînd 
la  iveală  un  soi  de  cămăruţă  la  fel  de  goală. 

-  Am  să  te  rog  totuşi,  zise  Perry,  să-mi  explici  mai 
pe  îndelete,  odată,  cum  funcţionează  închiderea  şi 
deschiderea  uşilor  ăstora. 

Pipăind  peretele  micii  încăperi  în  care  Arak  îi 
invitase  să  intre,  Perry  se  gîndi  că,  după  consistenţă 
şi  temperatură,  ar  putea  fi  ceva  asemănător  fibrei 
de  sticlă. 

-  Da,  desigur,  îi  răspunse  Arak,  concentrat  asupra 
aparatului  de  emisie  de  la  mînă.  O  clipă  mai  tîrziu 
deschizătura  dispăru  şi  simţiră  cu  toţii  cum  îşi  pierd 
greutatea  şi  se  prăbuşesc  o  dată  cu  încăperea. 
Instinctiv,  se  agăţară  unii  de  alţii. 

-  Aoleu!  strigă  Michael.  Cade  şandramaua! 

-  Nu-i  decît  un  ascensor,  îi  linişti  Arak  şi  izbucniră 
cu  toţii  în  rîs,  ruşinaţi. 

-  Asta-i  bună,  da'  de  unde  să  ştiu  eu?  se  apără 
Michael,  crezînd  că  el  era  ţinta  hohotului  de  rîs 
colectiv. 

-  Să  revenim  la  subiectul  principal,  zise  Arak.  în 
timp  ce  ne  gîndeam  ce  să  vă  arătăm  mai  întîi,  eu  şi 
Sufa  am  ajuns  la  concluzia  că  ar  fi  mai  bine  să 

facem  altfel  de  cum  aţi  face  voi,  pe  Pămînt.  Adică,  în 
loc  să  vă  facem  o  expunere  a  vieţii  noastre  de  la 
naştere  pînă  la  moarte,  ne-am  hotărît  să  vă  arătăm 
traseul  invers. 
Arak  chicoti  încîntat  de  propria  ghiduşie,  iar  Sufa  i 
se  alătură,  la  fel  de  veselă.  Suzanne,  de  la  care 
probabil  că  aşteptau  o  remarcă,  avea  însă  altă 
preocupare. 

-  Se  pare  că  ne  ducem  mult  în  jos,  remarcă  ea. 
într-adevăr,  deşi  nu  percepeau  nici  un  zgomot  şi 

nici  o  mişcare,  senzaţia  de  relativă  pierdere  a 
greutăţii  trăda  o  cobo-rîre  foarte  rapidă. 

-  Aşa  este,  ne  ducem  mult  în  jos,  confirmă  Arak;  şi, 
prin  urmare,  o  să  ne  fie  ceva  mai  cald  aici. 

Ascensorul  încetini  la  un  moment  dat,  ceea  ce  îi 
făcu  pe  toţi  să  se  crispeze  instinctiv.  Perry  se  sprijini 
din  nou  de  perete  şi  simţi  că  temperatura  acestuia 
crescuse.  în  fine,  liftul  îşi  deschise  „uşa",  iar  gazdele 
ieşiră  în  fruntea  grupului.  De  aici,  trei  coridoare 
luminate  puternic  porneau  în  trei  direcţii  diferite: 
unul,  drept  înainte,  altul,  spre  dreapta  şi  altul  spre 
stînga.  Toate  trei  ofereau  un  studiu  clasic  de 
perspectivă  şi  puteai  vedea  cum  din  fiecare  se 
deschid,  în  unghi  drept,  o  mulţime  de  alte  coridoare, 
în  faţa  ascensorului  aştepta  deja  un  vehicul  mic, 
deschis.  Principiul  de  funcţionare  părea  să  fie 
acelaşi  ca  al  taxiurilor  aeriene,  întrucît  şi  acesta  era 
suspendat  la  aproape  un  metru  deasupra  solului. 

Arak  le  făcu  semn  să  urce.  Perry  şi  Suzanne  urcară 
împreuna  cu  Sufa,  însă  Donald  şovăi  în  prag, 
blocîndu-i,  efectiv,  pe  Richard  şi  pe  Michael. 
Comandantul  privi  de-a  lungul  coridoarelor  ce 
păreau  nesfirşite.  Aerul  era  într-adevăr  cald,  aşa 

cum  îi  anunţase  Arak,  iar  ţeasta  lui  Donald  era  plină 
de  broboane  de  sudoare. 

-  Te  rog,  îl  invită  interterranul,  indicîndu-i  un  scaun 
de  pe  platforma  micului  autobuz  antigravitaţional. 

-  Asta  arată  mai  degrabă  ca  o  închisoare,  observă 
Donald  bănuitor. 

-  Nu  este  o  închisoare,  îl  asigură  Arak.  Nu  există 
închisori  în  Interterra. 

Michael  îi  aruncă  o  privire  lui  Richard  şi  îi  făcu  un 
semn  complice,  de  bucurie. 

-  Dacă  nu  e  închisoare,  atunci  ce  este?  întrebă 
Donald. 

-  E  o  catacombă,  zise  Arak.  Nu-ţi  face  griji:  sîntem 
în  perfectă  siguranţă  şi,  oricum,  nu  am  venit  aici 
decît  pentru  o  scurtă  vizită  de  instruire. 

Parcă  împotriva  voinţei  lui,  Donald  se  urcă  în 
transportor,  urmat  îndeaproape  de  Richard  şi 
Michael.  Mă  rog,  nu  era  la  închisoare,  dar  nici  gîndul 
că  se  află  într-un  cimitir  subteran  nu  era  de  natură 
să-l  consoleze. 

Ultimul  urcă  Arak  şi,  odată  aşezat,  vorbi  în 
microfonul  de  pe  consola  vehiculului.  în  cîteva 
secunde  zburau  de-a  lungul  coridorului  cu  viteza 
unui  tren  expres  -  nu  lipsea  decît  şuierul  vîntului  în 
urechi.  Rostul  unui  astfel  de  vehicul  deveni  curînd 
explicabil,  mai  ales  că  senzaţia  de  viteză  era 
amplificată  de  apropierea  pereţilor.  în  numai  cîteva 
minute,  parcurseseră  o  distanţă  considerabilă  în 
adîncurile  a  ceea  ce  se  dovedea  a  fi  un  uriaş  labirint 
subteran.  După  un  sfert  de  oră  şi  cîteva  viraje 
ameţitoare  în  unghi  drept,  transportorul  îşi  încetini 
goana  şi  se  opri. 

Un  şir  neîntrerupt  de  mici  încăperi  se  deschideau 
pe  laturile  coridoarelor.  Arak  îşi  îndreptă  însoţitorii 


244 


către  una  dintre  acestea.  Donald  nu  se  sfii  să-şi 
arate  rezervele  şi  se  postă  cît  mai  aproape  de 
intrare.  în  pereţii  camerei  se  aliniau  o  mulţime  de 
nişe.  Arak  se  îndreptă  spre  una  din  ele,  aflată  cam  la 
înălţimea  pieptului,  şi  scoase  de  acolo  o  casetă 
neagră,  cam  de  mărimea  unei  cutii  de  pantofi,  şi  o 
carte. 

-  E  multă  vreme  de  cînd  nu  am  mai  fost  pe  aici, 
zise,  ştergînd  praful  de  pe  cele  două  obiecte,  lată, 
continuă  el  ridicînd  caseta,  acesta  este  mormîntul 
meu;  iar  aceasta  carte  conţine  o  listă  cu  toate 
datele  deceselor  mele  anterioare. 

-  Altă  gogoaşă!  bombăni  Richard.  Acum  oi  mai 
vrea  să  te  credem  că  te-ai  sculat  din  morţi,  nu?  Şi 
nu  doar  o  dată,  ci  de  nu  ştiu  cîte  ori!  Hai,  măi  omule, 
vino-ţi  în  fire! 

Suzanne  se  pomeni  dînd  uşor  din  cap,  într-un  gest 
aproape  involuntar  de  susţinere  a  cuvintelor  lui 
Richard.  Ca  să  vezi,  tocmai  cînd  începuse  să  creadă 
că  tot  ce  spusese  Arak  pînă  atunci  era  adevărat, 
vine  acum  cu  o  afirmaţie  care  sfidează  complet 
logica  bunului-simţ.  Se  uită  la  Perry,  cău-tînd  în 
atitudinea  lui  o  confirmare  a  propriei  indignări. 
Acesta  însă  rămăsese  fascinat  de  cartea  pe  care 
interterranul  i-o  pusese  în  mînă. 

Arak  ridică  cu  grijă  capacul  casetei,  privi  înăuntru, 
după  care  o  dădu  celorlalţi  să  o  inspecteze.  Suzanne 
aruncă  o  privire  furişă,  temîndu-se  parcă  de  ceea  ce 
ar  putea  să  vadă  înăuntru.  Spre  uimirea  ei,  nu  erau 
decît  nişte  şuviţe  de  păr.  Arak  şi  Sufa  îşi  zîmbiră 
unul  altuia,  amuzaţi  de  confuzia  pămîntenilor. 

-  Să  vă  explic,  zise  Arak.  în  casetă  se  află  cîte  o 
şuviţă  de  păr  pentru  fiecare  din  trupurile  mele 
anterioare.  Ele,  trupurile,  au  fost  redate  astenosferei 

magmatice,  de  care  acum  sîntem  destul  de 
aproape.  Vedeţi  bine,  aşadar,  că  în  Interterra  totul 
se  reciclează. 

-  Eu  nu  înţeleg  ce  e  cu  cartea  asta,  spuse  Perry 
răsfoind  paginile  ce  conţineau  sute  de  coloane  cu 
cifre  scrise  de  mînă.  Acestea  nu  aveau  însă  nici  o 
noimă  dacă  era  să  te  iei  după  datele  calendarului 
gregorian. 

-  Nici  nu  aveţi  cum  să  înţelegeţi  deocamdată,  îi 
răspunse  Arak  cu  un  zîmbet  şugubăţ.  Veţi  înţelege 
mai  mult  cînd  vom  ajunge  în  sala  de  procesare  - 
adăugă,  luînd  cartea  din  mîinile  lui  Perry  şi  punînd-o 
la  loc  în  nişă,  alături  de  casetă. 

Nelămuriţi  şi  tulburaţi,  pămîntenii  îl  urmară  pe  Arak 
spre  transportorul  antigravitaţional.  Drumul  de 
întoarcere  pînă  la  ascensor  li  se  păru  că  durează 
mai  puţin  decît  la  venire. 

-  Să  ştiţi  că  aceasta  scurta  vizită  n-a  reuşit  să  ne 
lumineze  cu  nimic,  le  spuse  Suzanne,  bosumflată, 
gazdelor. 

-  Aveţi  răbdare  şi  veţi  înţelege,  o  asigură  Arak  în 
timp  ce  intrau  în  lift. 

Nivelul  la  care  coborîră  era  înţesat  de  interterrani 
ai  primei  generaţii  printre  care  se  învîrteau  şi  cîteva 
clone. 

Aglomeraţia  era  atît  de  mare,  încît  nou-veniţilor  le 
venea  greu  să  stea  în  grup  compact,  mai  ales  după 
ce  au  fost  recunoscuţi  de  cîţiva  localnici  care 
participaseră  la  recepţia  din  seara  trecuta.  Şi,  ca  de 
obicei,  favorurile  celor  care  doreau  să-şi  atingă 
palmele  cu  oaspeţii  înclinau  către  Richard  şi 
Michael. 

în  situaţia  dată,  Arak  şi  Sufa  izbutiră  cu  greu  să-şi 
ducă  mica  turmă  pînă  în  dreptul  unui  panou  uriaş, 


246 


pe  care  erau  trecute  numele  a  sute  de  persoane, 
urmat  fiecare  de  numărul  unei  camere  şi  ora 
programării.  Arak  scrută  lista  pînă  cînd  dădu  peste 
un  nume  pe  care  îl  cunoştea. 

-  la  te  uită,  o  făcu  el  atentă  pe  Sufa,  indicîndu-i 
numele  de  pe  panou.  Reesta  s-a  hotărît  să  treacă 
dincolo.  Are  loc  rezervat  la  camera  treizeci  şi  şapte. 
Nici  că  se  putea  mai  bine,  zău  aşa!  Este  unul  dintre 
saloanele  mai  recente,  cu  toată  aparatura  la  vedere. 

-  Era  şi  timpul  să  se  hotărască,  zise  Sufa.  De  ani  de 
zile  se  tot  plîngea  că  trupul  ăsta  i-a  făcut  numai 
necazuri. 

-  Şi  este  exact  ceea  ce  ne  trebuie  noua  acum, 
întări  Arak. 

-  Atunci,  cred  că  ar  trebui  să  dau  o  fugă  pînă  la 
Incubatoare,  propuse  Sufa,  ca  să  pregătesc  lucrurile 
şi  să  le  anunţ  pe  clone  că  venim  în  curînd  cu  grupul. 

-  Excelentă  idee,  fu  de  acord  Arak.  Venim  şi  noi 
cam  într-o  oră;  vezi  dacă  poţi  aranja  să  asistăm  la  o 
naştere  pînă  atunci. 

-  Am  să  încerc,  promise  ea.  Şi  ce-ar  fi  ca,  după 
aceea,  să-i  ducem  să  vadă  locurile  noastre? 

-  Asta  şi  aveam  de  gînd  să  fac;  numai  să  avem 
timp  pentru  toate. 

-  Pe  curînd,  atunci,  mai  zise  Sufa  şi  îşi  atinse  uşor 
palmele  de  ale  lui  Arak,  înainte  să  plece. 

-  Haideţi,  încercaţi  să  nu  vă  împrăştiaţi,  îşi  îndreptă 
Arak  atenţia  asupra  grupului  pe  care  îl  avea  în  grijă. 
Dacă  se  pierde  cineva,  întrebaţi  de  camera  treizeci 
şi  şapte. 

Interterranul  deschise  drumul,  făcîndu-şi  loc  prin 
îmbulzeala  de  oameni  care  căscau  gura  la  panoul 
din  faţa  lor.  Suzanne  se  străduia  din  răsputeri  să 
rămînă  cît  mai  aproape  de  el. 

-  „A  trece  dincolo"  are  aici  aceeaşi  implicaţie 
eufemistică  pe  care  o  are  la  noi?  îl  întreba  ea. 

-  Nu  chiar  aceeaşi,  dar  asemănătoare,  răspunse 
acesta,  atent  la  cei  doi  scafandri  care  căutau  să 
atingă  toate  palmele  feminine  întîlnite  în  cale. 
Richard,  Michael,  ţineţi  aproape,  le  strigă  el.  O  să 
ave'i  timp  berechet  pentru  salutul  palmelor  diseară, 
cînd  aveţi  program  de  voie! 

-  Va  trebui  să  asistăm  la  ceva  asemănător 
eutanasiei?  insistă  Suzanne. 

-  Da  de  unde!  o  linişti  Arak. 

-  Ismael  şi  Mary  spuneau  că  voi  nu  muriţi  la  fel  ca 
noi. 

-  Asta  da,  cu  siguranţă,  zise  Arak,  după  care  se 
văzu  nevoit  să  se  oprească  şi  să  se  întoarcă  după 
Richard  şi  ^  Michael  care  fuseseră  între  timp 
înconjuraţi.  în  timp  ce  se  străduia  să-i  elibereze  pe 
cei  doi  scafandri,  Suzanne  se  întoarse  spre  Perry: 

-  Eu,  una,  nu  sînt  pregătită  să  asist  la  scene 
morbide. 

-  Nici  eu,  o  îngînă  acesta. 

-  Poate  era  mai  bine  dacă  acceptam  noi  un 
instructaj  ceva  mai  lung  înainte  de  excursia  asta, 
mai  zise  ea,  cu  o  nuanţă  de  umor  în  glas. 

Perry  rîse  forţat. 

Arak  îi  recuperă  pe  Richard  şi  pe  Michael  şi  rămase 
lîngă  ei  pentru  a-i  ţine  la  distanţă  de  mulţimea  de 
admiratori.  Suzanne,  Perry  şi  Donald  îi  urmară 
îndeaproape  şi,  în  această  formaţie,  reuşiră  în  cele 
din  urmă  să  ajungă  în  faţa  camerei  treizeci  şi  şapte. 
Pe  uşa  mare  de  bronz  trona  un  basorelief 
întruchipînd  un  cîine  cu  trei  capete.  Surprins,  Perry 
asocie  pe  loc  strania  sculptură  cu  Cerberul,  paznicul 

tărîmului  morţilor  din  mitologia  greacă,  şi  se  grăbi 
să  îi  atragă  atenţia  lui  Arak  asupra  observaţiei  sale. 

-  Ei  bine,  îi  răspunse  acesta  zîmbind,  nu  noi  l-am 
preluat  de  la  grecii  voştri,  ci  invers. 

-  Vrei  să  spui  că  grecii  s-au  inspirat  din  Interterra? 

-  Exact. 

-  în  urma  unui  experiment  ratat,  zise  Arak.  Acum 
cîteva  mii  de  ani,  un  grup  de  atlanţi  entuziaşti  s-au 
supus  procedurilor  de  adaptare  la  viaţa  de  afară, 
animaţi  de  intenţia  grandioasă  de  a  revoluţiona 
mersul  societăţii  pămîntenilor.  Din  păcate,  după 
cîteva  secole  de  strădanii  zadarnice,  am  ajuns  la 
concluzia  că  nu  se  poate  face  nimic  pentru  a-i 
dezbăra  pe  pămînteni  de  năravurile  lor  violente  şi 
experimentul  a  fost  întrerupt.  Au  rămas  totuşi  cîteva 
vestigii  interterrane  după  scufundarea  insulei  pe 
care  o  ridicaseră,  cum  ar  fi  liniile  noastre 
arhitectonice,  conceptul  de  democraţie  şi  cîteva 
detalii  din  propria  mitologie  primitivă,  printre  care 
se  regăseşte  şi  acest  Cerber. 

-  Aşadar,  interveni  Suzanne  cu  sufletul  la  gură, 
legenda  Atlantidei  se  sprijină  pe  realitate! 

-  Absolut,  zise  Arak.  Atlantida  şi-a  ridicat  la 
suprafaţă  una  dintre  porţile  de  acces,  formînd  o 
insulă  nu  departe  de  Strîmtoarea  Gibraltar. 

-  Hei,  iar  întindeţi  pelteaua?  sări  Richard 
nerăbdător.  Uite  care-i  treaba,  ori  intrăm  odată,  ori, 
dacă  nu,  noi  ne  întoarcem  în  sala  aia  mare,  că  acolo 
măcar  e  mişcare! 

-  Bine,  bine,  iertaţi-mă,  se  grăbi  Arak  să  liniştească 
spiritele;  apoi  către  Suzanne,  în  timp  ce  deschidea 
uşa:  o  să  mai  vorbim  despre  atlanţi  altă  dată,  dacă 
vrei. 

-  Neapărat!  zise  ea,  înflăcărată,  după  care  se 
întoarse  spre  Perry:  ştii,  din  dialogurile  lui  Platon 
reiese  că,  într-adevăr,  Atlantida  era  situata  în  largul 
Gibraltarului. 

-  Zău?  făcu  Perry  neatent,  atras  de  larma  şi 
mişcarea  din  spatele  uşii  masive  de  bronz. 

Nu  era  nimic  morbid,  cum  se  temuse  Suzanne. 
Dimpotrivă,  nimeriră  în  toiul  unei  petreceri  de 
proporţii  mai  modeste,  dar  care  le  amintea  de 
recepţia  din  noaptea  trecută,  încăperea,  de 
mărimea  unei  camere  de  zi  spaţioase,  găzduia  cam 
o  suta  de  oameni,  toţi  înveşmîntaţi  în  obişnuita 
mătase  albă.  Excepţie  făcea  un  singur  bărbat,  al 
cărui  costum  roşu  sărea  în  ochi.  într-o  nişă  spaţioasă 
săpată  în  peretele  din  fund  văzură  o  maşinărie 
care-ţi  amintea  întru  cîtva  de  aparatele  Roentgen, 
avînd  forma  unei  gogoşi  uriaşe.  Alături,  o  masă  pe 
care  se  aflau  o  casetă  şi  un  registru  aidoma  celor  cu 
care  Arak  le  făcuse  cunoştinţă  în  cripta  de  dedesubt. 

-  Arak!  Ce  surpriză  frumoasă!  strigă  omul  în  roşu, 
după  care  se  scuză  în  faţa  celor  cu  care  stătea  de 
vorbă  şi  se  grăbi  să-i  întîmpine  pe  nou-veniţi.  l-ai 
adus  şi  pe  oaspeţi,  văd  -  fiţi  bineveniţi,  cu  toţii! 

-  Doamne,  pe  omul  ăsta  l-am  văzut  ieri-seară! 
şopti  Suzanne  în  urechea  lui  Perry.  N-arată  deloc  ca 
unul  care  se  pregăteşte  să-şi  ia  adio  de  la  viaţă... 

într-adevăr,  îşi  aminti  că  era  unul  din  cei  doi 
bărbaţi  care  îi  interpelaseră,  pe  ea  şi  pe  Garona,  la 
recepţie.  Nu  părea  să  aibă  nici  patruzeci  de  ani,  iar 
părul  negru  şi  des,  pielea  întinsă  şi  ochii  scăpărători 
îl  făceau  să  arate  ca  un  model  de  frumuseţe 
masculină. 

-  Păi,  aici  n-ai  zice  că  e  vorba  de  un  priveghi, 
remarcă  Peny. 

-  îţi  mulţumesc,  Reesta,  zise  Arak.  M-am  gîndit  că 
nu  te  va  deranja  să-i  aduc  şi  pe  oaspeţii  noştri  la 
mica  ta  petrecere,  l-ai  cunoscut  pe  toţi  la  recepţia 
de  aseară? 

-  Am  avut  onoarea  să  o  cunosc  pe  domnişoara 
doctor  Newell,  răspunse  Reesta  înclinîndu-se 
zîmbitor  şi  apoi  întinzînd  palma  deschisă  înspre 
Suzanne  care,  sfioasă,  o  atinse  uşor. 

-  Dă-mi  voie  să  ţi-i  prezint  pe  Perry,  Donald, 
Richard  şi  Michael,  făcu  Arak  onorurile,  indicîndu-i 
pe  fiecare  în  parte. 

Richard  şi  Michael  nu  se  sinchiseau  prea  mult  însă, 
căci  erau  mai  mult  interesaţi  de  femei.  Pe  cîteva 
dintre  acestea  le  cunoscuseră  deja  noaptea  trecuta. 

-  Sufa  şi  cu  mine  am  hotărît  să-i  punem  la  curent 
pe  oaspeţii  noştri  cu  unele  aspecte  ale  culturii 
noastre,  continuă  Arak.  Ne-am  zis  că  e  mai  bine  s-o 
facem  de  data  aceasta  pe  viu,  fără  prea  multe 
explicaţii,  ca  să  nu  mai  prelungim  starea  aceea  de 
dezorientare  pe  care  ţi-o  dă  îndoiala. 

-  Foarte  bine  gîndit,  îl  aproba  Reesta,  fără  rezerve. 
Dar  vă  rog,  poftiţi,  îi  invită  el  cu  un  gest  larg. 
Aşadar,  ei  nu  ştiu  ce  sărbătorim  noi  aici?  mai  întrebă 
în  timp  ce  oamenii  din  a  doua  generaţie  intrau  în 
încăpere. 

-  Nu  prea,  zise  Arak. 

-  Ah,  cît  mă  înviorează  atîta  inocenţă,  comentă 
Reesta. 

-  Te  anunţ  că  tocmai  am  făcut  o  vizită  la  nişa  mea 
funerară.  Am  ţinut  să  nu  le  dau  totuşi  explicaţii  prea 
amănunţite. 

-  Ai  procedat  cum  nu  se  poate  mai  bine,  îi  făcu 
Reesta  un  semn  complice  cu  ochiul,  adăugind  un 
ghiont  prietenesc  în  semn  de  compliment.  îşi  plimbă 

apoi  privirea  de  la  unul  la  altul,  înainte  de  a  se  opri 
asupra  Suzannei.  Astăzi  e  o  zi  importantă  pentru 
mine,  rosti  el  solemn.  Astăzi,  acest  trup  al  meu  va 
muri. 

Suzanne  nu-şi  putu  reţine  o  tresărire  la  auzul 
acestor  cuvinte.  Nu  numai  înfăţişarea,  dar  şi 
mişcările  omului  arătau  o  sănătate  perfectă.  Vorbele 
sale  îi  făcură  pînă  şi  pe  cei  doi  scafandri  să  ciulească 
urechile. 

-  A,  dar  nu  trebuie  să  o  luaţi  în  tragic,  se  grăbi 
Reesta  să-i  liniştească,  mai  ales  văzînd  reacţia 
Suzannei.  Aici,  în  Interterra,  întîmpinăm  aceste 
momente  cu  un  soi  de  uşurare;  rareori,  poate,  simţi 
o  umbră  de  iritare.  în  ceea  ce  mă  priveşte,  pot 
spune  că  era  şi  timpul  -  nu  de  alta,  însă  de  la  bun 
început  am  avut  tot  felul  de  necazuri  cu  acest  trup. 
Au  trebuit  înlocuite  mai  multe  organe,  iar  genunchii 
mi-au  fost  înlocuiţi  de  două  ori  pînă  acum.  în  fiecare 
zi  mai  apare  cîte  o  problemă  -  a  fost  un  chin 
neîntrerupt,  ce  mai...  Şi  unde  mai  pui  că 
azi-dimineaţă  am  primit  o  veste  cu  adevărat 
îmbucurătoare:  perioada  de  aşteptare  s-a  redus  la 
patru  ani,  din  lipsă  de  solicitări.  Nu  ştiu  care-i 
motivul,  dar  se  pare  că  nu  prea  se  îmbulzeşte  lumea 
să  moară,  zilele  astea. 

-  Doar  patru  ani!  exclamă  Arak.  Asta-i  chiar 
minunat!  Mă  miram  eu  cum  de  te-ai  hotărît  aşa  de 
repede,  cînd  nu  mai  demult  decît  săptămîna  trecută 
îmi  spuneai  ca  ai  nişte  planuri  pentru  următorii  ani. 

-  Ei,  da,  e  o  hotărîre  pe  care-ţi  tot  vine  s-o  amîni, 
recunosc.  Dar  acum  nu  vreau  cu  nici  un  chip  să  scap 
ocazia  acestei  oferte  neaşteptate. 

-  Scuzaţi-mă  că  vă  întrerup,  zise  Perry.  Ca  să 
înţeleg  şi  eu  mai  bine:  care  este  durata  medie  de 
viaţă  în  Interterra? 

-  Depinde  despre  ce  vorbim,  începu  Reesta,  cu  o 
sclipire  jucăuşă  în  ochi.  E  o  mare  diferenţă  între  trup 
şi  esenţă,  în  ceea  ce  priveşte  durata  vieţii. 

-  în  general,  un  corp  rezista  între  două  şi  trei  sute 
de  ani,  interveni  Arak.  Desigur,  pot  fi  şi  excepţii. 

-  Da,  după  cum  a  trebuit  să  constat  şi  eu,  pe  pielea 
mea,  îl  completă  Reesta.  Eu  îl  am  pe  acesta  de  o 
sută  optzeci  de  ani;  a  fost  cel  mai  rău  corp  din  toate 
cîte  am  avut  pînă  acum. 

-  Vreţi  să  spuneţi  că  în  Interterra  funcţionează 
principiul  dualismului  minte-trup?  întrebă  Suzanne. 

-  într-adevăr,  aşa  este,  surise  Arak,  asemenea  unui 
tătic  mîndru  de  copilul  lui.  Doctor  Newell  are  o  minte 
foarte  pătrunzătoare,  adăugă  el  către  Reesta. 

-  Se  vede,  confirmă  acesta. 

-  Despre  ce  tot  trăncăniţi  voi  acolo?  se  vîrî  Richard 
în  discuţie. 

-  Dacă  ai  sta  să  asculţi,  în  loc  să  te  holbezi 
împrejur,  poate  că  ţi-ai  face  o  idee,  îl  mustră 
Suzanne. 

-  Oh,  pardon!  se  maimuţări  Richard,  imitînd 
accentul  britanic. 

-  Dar  ce  vreţi  să  spuneţi  voi  prin  esenţăl  continuă 
să  se  intereseze  Perry. 

-  Mintea,  personalitatea,  toate  atributele  existenţei 
spirituale  a  omului,  spuse  Arak.  Pe  scurt,  tot  ceea  ce 
îţi  conferă  identitatea.  Iar  aici,  în  Interterra,  esenţa 
trăieşte  la  nesfirşit  şi  este  transferată  dintr-un  corp 
uzat  într-altul  nou,  intacta. 

Perry  şi  Suzanne  se  năpustiră  în  acelaşi  timp  cu  o 
ploaie  de  întrebări,  apoi  Perry  încercă  să  se  abţină  în 

favoarea  ei.  Arak  însă  ridică  mîinile,  oprindu-i  pe 
amîndoi: 

-  Să  nu  uităm  că  am  venit  aici  nechemaţi.  Sînt 
sigur  că  aveţi  multe  întrebări  de  pus  -  de  fapt, 
acesta  a  fost  şi  scopul  vizitei  noastre.  Am  să  vă 
explic  însă  detaliile  mai  tîrziu,  pentru  că  nu  e  frumos 
să  întrerupem  acest  răgaz  de  reculegere.  Apoi, 
întorcîndu-se  spre  Reesta:  îţi  mulţumesc,  prietene. 
Nu  te  mai  deranjăm,  acum.  Felicitări  şi  odihnă 
plăcută. 

-  Nu-i  nevoie  să-mi  mulţumeşti,  zise  Reesta.  Mă 
simt  onorat  că  i-ai  adus  pe  oaspeţi  cu  tine.  Prezenţa 
lor  a  dat  un  plus  de  strălucire  reuniunii  noastre. 

-  Vom  comunica  mai  tîrziu,  spuse  Arak, 
conducîndu-şi  grupul  spre  ieşire.  Cînd  ai  să  mori? 

-  Curînd,  îi  răspunse  Reesta,  pe  un  ton  lipsit  de 
orice  emoţie.  Mai  avem  camera  rezervată  cîteva 
ore...  Dar,  ia  stai! 

Arak  se  opri  şi  se  întoarse  către  prietenul  său. 

-  Mi-a  venit  o  idee,  zise  acesta  cu  însufleţire.  Poate 
că  vizitatorii  noştri  din  generaţia  a  doua  ar  vrea  şi  ei 
să  vadă  cum  mor! 

-  Este  o  propunere  deosebit  de  generoasă,  zise 
Arak.  Ar  fi,  într-adevăr,  foarte  instructiv,  însă  nu 
vrem  să-ţi  impunem  să  te  grăbeşti. 

-  Nu-mi  impuneţi  deloc,  insistă  amfitrionul, 
entuziasmat  de  idee.  M-am  săturat,  oricum,  de 
petrecere,  iar  ei  pot  continua  şi  fără  prezenţa  mea 
fizică. 

-  Ei,  atunci  primim,  consimţi  Arak  întorcîndu-i  din 
drum  cu  un  gest  pe  Richard  şi  Michael  care,  plictisiţi 
de-a  binelea,  ieşiseră  deja  pe  coridor. 

-  Sper  că  nu-i  vorba  de  vreun  spectacol  sinistru,  îi 
şopti  Suzanne  lui  Arak. 

-  în  nici  un  caz,  dacă  stau  să  mă  gîndesc  la  un 
anumit  gen  de  spectacole  cu  care  vă  distraţi  voi  pe 
Pămînt,  îi  replică  Arak. 

Reesta  comunică  ceva  la  microfonul-brăţară,  după 
care  făcu  un  tur  atingînd  palmele  tuturor  celor 
prezenţi,  ceea  ce  avu  darul  de  a  încălzi  atmosfera. 
Apoi,  în  uralele  adunării,  se  apropie  de  masa  pe  care 
aşteptau  caseta  şi  registrul;  îşi  tăie  o  şuviţă  de  păr 
pe  care  o  aşeză  în  casetă  şi  înscrise  data  în  registru. 
Uralele  crescură  în  intensitate. 

Lîngă  aparatul  din  fundul  încăperii  se  deschise  o 
uşă  care,  bineînţeles,  nu  existase  pînă  atunci; 
intrară  două  clone  ţinînd  în  mînă  cîte  o  cupă  de  aur. 
Reesta  luă  cupele  şi,  în  faţa  asistenţei  care  tăcu 
brusc,  le  goli  pe  rînd.  Urmară  aplauze,  la  care 
Reesta  se  înclină  în  faţa  oaspeţilor  interterrani  şi  a 
pămîntenilor. 

Cele  două  clone  îl  ajutară  să  intre,  cu  picioarele 
înainte,  în  pîntecul  misteriosului  aparat  din  spatele 
încăperii.  Cînd  îi  dispăru  şi  capul  în  deschizătura, 
apăru  deasupra  o  oglindă  înclinată  care  îi  permitea 
să-i  vadă  în  continuare  şi  să  fie  văzut  de  cei  din 
cameră.  După  un  ultim  semn  de  rămas-bun,  Reesta 
închise  ochii  şi  se  relaxă  ca  şi  cum  s-ar  fi  pregătit  să 
se  culce. 

Una  din  clone  se  apropie  de  aparat  şi  puse  palma 
pe  un  pătrat  alb,  care  declanşa  pe  dată  un  bîzîit  şi  o 
lumina  roşiatică  inundă  interiorul  aparatului.  Brusc, 
Reesta  holbă  ochii,  iar  trupul  îi  înţepeni  preţ  de 
cîteva  clipe,  după  care  se  muie  ca  o  cîrpă.  îşi  dădu 
ochii  peste  cap,  bărbia  îi  căzu  lăsînd  gura 
întredeschisă  şi  rictusul  morţii  îşi  puse  amprenta  pe 
chipul  său. 

întreaga  asistenţă  se  cufundă  în  tăcere.  Lumina 
roşie  din  interiorul  aparatului  dispăru  o  dată  cu 
bîzîitul.  Un  zgomot  ca  acela  făcut  de  o  aspiraţie 
puternică,  urmat  de  bufnitura  unei  supape  ce  se 
închide  şi  trupul  lui  Reesta  se  făcu  nevăzut  într-o 
clipă. 

Oamenii  rămaseră  într-o  tăcere  încremenită. 
Suzanne  îşi  simţea  sufletul  şi  mintea  tulburate;  sub 
orice  formă  i  s-ar  fi  înfăţişat,  moartea  o  impresiona 
profund.  îndrăzni  o  privire  timidă  în  direcţia  lui  Perry 
care,  la  fel  de  stupefiat,  ridică  din  umeri. 

-  Deci,  asta-i  tot?  sparse  Richard  tăcerea. 

Ara k  îi  făcu  semn  să  tacă  şi  să  aştepte.  Michael  îşi 
mută  greutatea  de  pe  un  picior  pe  celălalt,  lăsînd 
să-i  scape  un  căscat.  Deodată,  toate 
microreceptoarele  prinseră  viaţă,  inclusiv  cele  ale 
pămîntenilor.  Deşi  Ismael  şi  Mary  Black  le  dăduseră 
acestora  instrucţiuni  elementare  despre  cum  să  le 
folosească  vorbind  în  microfon  pe  un  ton  ferm,  nici 
unul  dintre  ei  nu  apucase  să  le  folosească,  de  parcă 
ar  fi  şi  uitat  de  ele.  E  lesne  de  închipuit  aşadar  de  ce 
tresăriră  toţi  cinci  la  auzul  glasului  lui  Reesta  venind 
dinspre  ciudatele  brăţări. 

-  Vă  salut,  prieteni,  zise  glasul.  E  totul  în  ordine, 
decesul  a  decurs  fără  complicaţii.  Ne  revedem  peste 
patru  ani,  dar  între  timp  nu  uitaţi  să  mai  luaţi 
legătura  cu  mine. 

Interterranii  izbucniră  într-un  strigăt  de  bucurie, 
după  care  nu  mai  conteneau  să-şi  atingă  palmele 
unii  celorlalţi,  plini  de  entuziasm. 

-  Văd  că  moartea  nu-i  mare  lucru  pentru  ăştia,  îi 
şopti  Michael  lui  Richard. 

-  Mda,  îi  răspunse  acesta  tot  în  şoaptă,  dar  eu  cred 
că-i  valabil  doar  atunci  cînd  se  petrece  în  felul  ăsta, 
nu  oricum... 

-  Ei,  ar  cam  fi  momentul  să  plecăm,  zise  Arak  şi,  cît 
putu  mai  discret,  îşi  conduse  micul  grup  afară,  pe 
coridor,  şi  de  acolo  înspre  ascensoare. 

Suzanne  şi  Perry  aveau  o  mulţime  de  întrebări,  însă 
Arak  îi  domoli  spunîndu-le  să  mai  aştepte.  Nu  de 
alta,  însă  stru-nirea  lui  Richard  şi  a  lui  Michael  îi 
solicita  toată  atenţia  şi  efortul.  Cît  despre  Donald, 
acesta  era  la  fel  de  impasibil  şi  mohorît.  Cînd  se 
adunară  cu  toţii  într-unui  din  ciudatele  taxiuri 
zburătoare,  Perry  remarcă: 

-  Mă  tem  că  vizita  aceasta  a  stîrnit  mai  multe 
întrebări  decît  răspunsuri. 

-  înseamnă  că  şi-a  atins  scopul,  răspunse  Arak 
încuviin-ţînd  din  cap.  Atinse  apoi  masa  rotundă  şi 
neagră  din  mijloc  şi  ordonă:  La  centrul  de  incubare, 
te  rog! 

Intrarea  dispăru  imediat,  peretele  farfuriei 
zburătoare  redeveni  compact  şi  vehiculul  demară  în 
viteză,  în  plan  orizontal. 

-  De  fapt,  la  ce  am  asistat  noi  acum?  întrebă 
Suzanne. 

-  La  decesul  actualului  trup  al  lui  Reesta,  îi  explică 
Arak,  rezemîndu-se  comod  de  spătarul  banchetei. 
Răsufla  uşurat,  căci  însoţirea  în  public  a  unui  grup 
atît  de  numeros  de  pămînteni  neiniţiaţi  din  a  doua 
generaţie  era  o  experienţă  nouă  pentru  el. 

-  Şi  ce  s-a  întîmplat  cu  trupul?  continuă  Richard  cu 
întrebările. 

-  A  fost  scufundat  în  astenosfera  magmatica. 

-  Dar  ce  se  întîmplă  cu  sufletul  lui?  fu  rîndul  lui 
Perry  să  iscodească. 

-  îmi  vine  destul  de  greu  să  vă  explic  lucrurile 
acestea,  spuse  Arak  după  o  pauză  în  care  îşi  căuta 
cuvintele.  Totuşi,  cred  că  veţi  înţelege  despre  ce 
este  vorba  dacă  vă  spun  că  amprenta  memoriei  şi  a 
personalităţii  sale  a  fost  transferată  în  baza  noastră 
de  date  centralizate. 

-  Sfinte  Sisoe!  exclamă  Michael.  la  uitaţi-vă  numai, 
în  faţa  clădirii  de  colo!  Să  fiu  al  naibii  dacă  ăla  nu  e 
un  afurisit  de  Corvette! 

Invitaţia  spontană  fu  irezistibilă  pentru  toţi, 
smulgîndu-i  din  mrejele  explicaţiilor  captivante  ale 
lui  Arak  şi  îndreptîn-du-le  privirile  în  direcţia 
arătătorului  întins  al  marinarului.  Văzură, 
într-adevăr,  o  limuzină  Chevrolet  Corvette,  prinţesă 
între  automobile  la  vremea  sa,  acum  năpădită  de  o 
crustă  de  scoici.  Maşina  trona  pe  un  soclu  de  bazalt 
în  faţa  unei  construcţii  ce  avea  aspectul  unei 
grămezi  de  cuburi  de  felul  acelora  cu  care  se  joacă 
copiii,  îngrămădite  unele  peste  altele. 

-  Ce  să  caute  o  Corvette  aici?  continuă  Michael  să 
se  mire  în  timp  ce  trecură  în  viteză  pe  lîngă 
neaşteptata  apariţie.  E  un  model  şaij'doi,  am  avut  şi 
eu  una  d-asta,  numai  că  era  pe  verde... 

-  Clădirea  aceea  este  Muzeul  de  Istorie  a 
Pămîntului,  le  explica  Arak,  iar  automobilul  a  fost 
expus  afară  ca  un  simbol  curent  al  culturii  voastre. 

-  Arată  ca  vai  de  mama  lui,  mai  observă  Michael 
aşe-zîndu-se  la  loc. 

-  Fireşte,  zise  Arak;  doar  a  stat  în  apă  vreme 
îndelungată  înainte  de  a-l  lua  noi.  Dar  să  ne 
întoarcem  la  întrebarea  lui  Perry.  Aşadar,  cînd  clona 
de  serviciu  a  iniţiat  secvenţa  de  operaţii  pentru 
deces,  lui  Reesta  i  s-a  extras  întregul  complex 
mental  şi  a  fost  depozitat,  ca  să  zic  aşa,  pentru  o 

reconstituire  integrală.  Este  vorba  de  memoria  lui, 
personalitatea,  sentimentele,  conştiinţa  de  sine  şi 
chiar  modul  său  de  gîndire. 

Pămîntenii  rămăseseră  cu  ochii  aţintiţi  asupra 
inter-terranului,  într-o  tăcere  încărcată  de  uimire. 

-  Prin  urmare,  esenţa  lui  Reesta  nu  numai  că  poate 
fi  reconstituită  integral,  continuă  Arak,  dar  îl  putem 
consulta  şi  putem  sta  chiar  la  taifas  cu  el,  graţie 
microaparatelor  de  emisie-recepţie  pe  care  le 
purtăm  cu  toţii  la  mînă.  Mai  mult  chiar,  centrul 
nostru  media  ne  poate  oferi  şi  imaginea  lui  virtuală 
în  timpul  conversaţiei,  sub  înfăţişarea  ultimului  corp 
pe  care  l-a  purtat  aici,  printre  noi. 

-  Dar  ce  se  întîmplă  dacă  cineva  moare  înainte  de 
a  intra  în  maşinăria  aia  de  transferare?  puse  Richard 
problema. 

-  Asta  nu  se  întîmplă,  pentru  că  în  Interterra 
moartea  este  un  exerciţiu  planificat. 

-  Asta-i  chiar  prea  de  tot,  răbufni  Perry.  îmi  vine 
atît  de  greu  să  cred  ce-mi  aud  urechile,  încît  nici  nu 
ştiu  ce  să  mai  întreb. 

-  Nici  nu  mă  surprinde,  zise  Perry.  Tocmai  de  aceea 
am  hotărît,  împreună  cu  Sufa,  să  vă  lăsăm  să  vedeţi 
cu  ochii  voştri  ce  se  întîmplă,  mai  degrabă  decît  să 
vă  povestim  noi  despre  toate  acestea. 

-  Mie,  uneia,  îmi  vine  greu  să  înţeleg  cum  poate  fi 
transferată  mintea  omului  într-un  computer, 
mărturisi  Suzanne.  După  cîte  ştiu  eu,  inteligenţa, 
memoria,  personalitatea  sînt  funcţii  ale  conexiunilor 
dendritice  de  pe  scoarţa  cerebrală  -  or,  aici 
vorbim. despre  numere  fabuloase,  de  ordinul  a 
miliarde  de  neuroni,  fiecare  putînd  să  aibă  pînă  la  o 
mie  de  conexiuni... 

-  într-adevăr,  sînt  foarte  multe  informaţii,  consimţi 
Arak;  însă,  privind  lucrurile  la  scară  cosmică,  nu-i 
nici  pe  departe  atît  de  covîrşitor  pe  cît  ni  s-ar  părea. 
Cît  despre  legăturile  dendritice,  ai  dreptate,  sînt 
foarte  importante.  La  centrul  nostru  de  preluare  a 
informaţiilor  chiar  asta  se  face:  se  reproduc  reţelele 
dendritice  la  nivel  molecular  cu  ajutorul  atomilor 
izomerici  de  carbon  bivalent.  Rezultatul  este 
asemănător  unei  amprente  -  de  fapt  aşa  îi  şi 
spunem,  amprentă  mentală. 

-  Pe  mine  m-aţi  pierdut  cu  totul,  se  dădu  bătut 
Perry. 

-  Nu  dispera,  îl  încuraja  Arak.  Amintiţi-vă  ce  v-am 
spus,  acesta  e  doar  începutul.  Veţi  avea  tot  timpul 
să  puneţi  totul  cap  la  cap.  De  fapt,  vizita  pe  care  o 
facem  acum  la  Incubatoare  vă  va  lămuri  ce  facem 
cu  amprentele  mentale. 

-  Ce  adăposteşte  acest  Muzeu  de  Istorie  a 
Pămîntului?  se  interesă,  în  sfirşit,  şi  Donald. 

Intervenţia  neaşteptată  a  comandantului 
întrerupse  şirul  gîndurilor  lui  Arak.  Acesta  rămase 
cîteva  clipe  descumpănit. 

-  Mai  precis,  ce  se  află  expus  acolo,  în  afară  de 
epava  acelui  automobil?  reluă  Donald. 

-  Fel  şi  fel  de  obiecte,  răspunse  vag  interterranul. 
Este  o  colecţie  de  exponate  care  reflectă  istoria  şi 
cultura  oamenilor  din  generaţia  a  doua. 

-  Şi  de  unde  provin  toate? 

-  în  majoritatea  lor,  de  pe  fundul  oceanului  -  relicve 
ale  tragediilor  maritime  şi  ale  războaielor  voastre.  în 
afară  de  asta,  sînteţi  într-atît  de  nesăbuiţi,  încît  aţi 
transformat  oceanul  într-o  imensă  ladă  de  gunoi. 
Nici  nu  vă  puteţi  închipui  cît  de  elocvente  sînt 
gunoaiele  şi  resturile  în  reconstituirea  unei  culturi. 

-  Aş  vrea  să  vizitez  muzeul  ăsta,  îşi  exprimă 
Donald  dorinţa. 

-  Cum  doreşti,  zise  Arak  înălţînd  din  umeri.  Eşti 
primul  om  venit  de  deasupra  care  se  arată  interesat 
de  acest  subiect.  Trebuie  să  mărturisesc  că  mă 
surprinde,  dacă  mă  gîndesc  la  cîte  minunăţii  şi 
noutăţi  vă  oferă  Interterra.  Nu  de  alta,  dar  sînt 
convins  că  nimic  din  ce  se  află  în  acest  muzeu  nu  îţi 
este  necunoscut. 

-  Nu  toţi  oamenii  sînt  la  fel,  replică  Donald  laconic. 
Cîteva  minute  mai  tîrziu,  taxiul  aerian  ajunse  la 

centrul  de  incubare  şi  îşi  depuse  pasagerii  în  faţa 
scărilor  de  la  intrarea  principală.  Clădirea  era  o 
versiune  în  negru  a  Parte-nonului  din  Atena.  Cînd 
Perry  menţionă  asemănarea,  Arak  îi  reaminti  că 
lucrurile  stăteau,  de  fapt,  invers,  ca  şi  în  cazul 
Cerberului  preluat  de  greci.  în  fond,  adăugă  el, 
centrul  de  incubare  din  Interterra  avea  o  vîrstă 
respectabilă,  care  însuma  multe  milioane  de  ani. 
Ca  şi  arhiva  necrologică,  aceasta  construcţie  era 
situată  într-o  zonă  mai  puţin  aglomerata  a  oraşului. 
Cu  toate  acestea,  apariţia  pămîntenilor  avu  din  nou 
darul  de  a  atrage  o  mulţime  de  curioşi.  Ca  şi  mai 
înainte,  Arak  se  văzu  nevoit  să  intervină  ferm  între 
năstruşnicii  scufundători  şi  pădurea  de  palme 
întinse  ale  entuziaştilor  interterrani.  Cu  oarecare 
greutate  acesta  reuşi,  în  cele  din  urmă,  să-i  bage  pe 
toţi  înăuntru. 

Aici,  interiorul  oferea  o  privelişte  cu  totul  diferită  de 
ceea  ce  văzuseră  la  arhiva  mortuară.  Era  multă 
lumină  şi  predomina  culoarea  alba,  ca  şi  la  palatul 
oaspeţilor.  Pe  de  alta  parte,  nu  puteai  să  nu  observi 
forfota  clonelor  ce  umblau  de  colo-colo,  fiecare  cu 
treburi  precise. 

Arak  îşi  conduse  grupul  într-o  încăpere  lăturalnică. 
Aici  dădură  cu  ochii  de  o  mulţime  de  rezervoare  mici 
de  oţel  care  îi  treziră  Suzannei  imaginea  unor 
bioreactoare  în  miniatură.  Acestea  erau  legate  între 
ele  printr-o  reţea  complicată  de  ţevi  şi  cordoane  ce 
te  duceau  cu  gîndul  la  o  linie  de  asamblare  de  înaltă 
tehnicitate.  Atmosfera  era  caldă  şi  umedă.  Cîteva 
clone  monitorizau  tot  felul  de  aparate  de  măsură  şi 
control. 

-  Aici  nu  e  partea  cea  mai  interesantă,  zise  Arak; 
dar  e  mai  bine  să  începem  cu  începutul. 
Rezervoarele  acestea  adăpostesc  culturi  de  ţesut 
ovarian  şi  testicular.  Ovulele  şi  spermatozoizii  se 
împerechează  la  întîmplare;  se  scanează 
cromozomii  pentru  a  detecta  eventuale 
imperfecţiuni  moleculare,  după  care  se  combină  la 
nivel  microzomial.  Germenii  rezultaţi  în  urma 
acestui  proces  sînt  apoi  testaţi  înainte  de  a-i  lăsa  să 
fertilizeze.  Dacă  doreşte  cineva  să  arunce  o  privire, 
există  un  hublou  de  vizitare. 

Cu  aceste  cuvinte,  Arak  le  indică  un  vizor  binocular 
undeva,  de-a  lungul  liniei  de  asamblare.  Suzanne  fu 
singura  care  se  arătă  interesata.  Se  aplecă  deasupra 
vizorului  şi  prinse  chiar  momentul  în  care  un  ovocit 
era  fecundat  de  un  spermatozoid  activ.  Totul  se 
petrecu  cît  ai  clipi  din  ochi;  apoi  zigotul  fu  retras  şi 
alţi  doi  gârneţi  fură  injectaţi  în  camera  de  fecundare. 

-  Mai  doreşte  cineva?  întrebă  Arak  după  ce 
Suzanne  se  îndreptă  din  şale,  părăsind  vizorul. 

Nu,  nu  mai  dorea  nimeni. 

-  în  regulă,  zise  Arak.  Haideţi  să  mergem  mai 
departe,  la  hala  de  gestaţie,  unde  vom  urmări  o  fază 
mai  interesanta. 

Cu  aceasta,  o  luă  înainte  de-a  lungul  sălii  gârneţilor 
şi  îi  conduse  într-un  soi  de  hangar  uriaş,  de  mărimea 
mai  multor  terenuri  de  fotbal  puse  cap  la  cap.  Aici 
se  aflau  nenumărate  rînduri  de  rafturi  pe  care  se 
înşirau  nenumărate  sfere  transparente.  Sute  de 
clone  roiau  printre  rînduri  verificînd  atent  fiecare 
balon.  Intuind  despre  ce  era  vorba,  Suzanne  lăsă 
să-i  scape  o  exclamaţie  înăbuşită. 

-  Zigoţii  reproduşi  în  urma  procesului  de  fertilizare 
sînt  încă  o  dată  verificaţi  pentru  detectarea  unor 
eventuale  anomalii  cromozomiale,  reluă  Arak 
explicaţiile.  Cînd  se  confirmă  lipsa  oricărui  defect  şi 
se  ajunge  la  numărul  corect  de  celule,  ei  sînt 
implantaţi  într-unui  din  baloanele  acestea  şi  sînt 
lăsaţi  să  se  dezvolte. 

-  Ne  dai  voie  să  privim  mai  de  aproape?  ceru 
Suzanne. 

-  Fireşte,  răspunse  Arak.  Doar  de-asta  am  şi  venit, 
să  vedeţi  cu  ochii  voştri. 

Merseră  cu  toţii  la  pas,  fără  grabă,  de-a  lungul  unui 
culoar  de  cîteva  sute  de  metri,  pe  marginile  căruia 
se  aliniau  mii  de  baloane  transparente.  Suzanne  era 
fascinată  şi  îngrozită  totodată.  Fiecare  balon 
conţinea  un  embrion  în  suspensie,  de  vîrste  şi 
mărimi  diferite.  La  baza  fiecărei  sfere  puteai  vedea 
o  placentă  amorfă,  de  culoare  vineţie. 

-  E  atît  de  artificial  totul!  comentă  Suzanne, 
oripilată. 

-  într-adevăr,  aşa  este,  confirmă  Arak. 

-  Aici,  în  Interterra,  reproducerea  se  face  numai 
prin  ectogeneză?  întreba  Suzanne. 

-  Absolut,  zise  Arak.  O  chestiune  atît  de  importanta 
cum  e  reproducerea  nu  poate  fi  lăsată  la  voia 
întîmplării. 

Suzanne  se  opri  să  privească  un  embrion  nu  mai 
mare  de  doisprezece  centimetri,  care  dădea  din 
minusculele  braţe  şi  picioruşe  de  parcă  ar  fi  înotat. 
Femeia  clatină  din  cap,  îngîndurată. 

-  Te  tulbura  procesul  de  reproducere?  o  întrebă 
Arak. 

-  Este  vorba,  zise  ea  încuviinţînd  din  cap,  de 
mecanizarea  unui  proces  care,  după  părerea  mea, 
ar  fi  mai  bine  să  fie  lăsat  în  seama  naturii. 

-  Natura  este  nepăsătoare,  argumentă  Arak.  Pe  de 
altă  parte,  noi  putem  face  lucrurile  mult  mai  bine  şi 
nu  sîntem  deloc  nepăsători. 

Femeia  înălţă  din  umeri,  gîndindu-se  că  nu  avea 
nici  un  rost  să  se  lanseze  într-o  polemică.  Porni  din 
nou,  la  pas,  printre  rafturi. 

-  Astea  sînt  la  fel  ca  sferele  în  care  aţi  stat  voi  doi, 
le  spuse  Perry  lui  Richard  şi  lui  Michael. 

-  Hai,  nu  mă-nnebuni!  exclamă  Richard. 

-  la  te  rog!  se  răsti  Suzanne  la  el,  enervată.  M-am 
săturat  de  limbajul  ăsta  pe  care  parcă  vă  simţiţi 
obligaţi  să-l  folosiţi,  amîndoi! 

-  Mă  rog  de  iertăciune,  Maiestatea  voastră,  dacă 
v-am  ofensat,  i-o  întoarse  Richard. 

Conteinerele  acestea  sînt,  într-adevăr, 
asemănătoare  cu  acelea  de  care  vorbeşti,  dar  nu 
sînt  identice,  interveni  repede  Arak  ca  să 
preîntîmpine  o  ceartă  tocmai  acolo,  în  hala  de 
incubare. 

Suzanne  se  opri  brusc  şi  privi  într-unui  din 
baloanele  transparente,  rămînînd  cu  gura  căscată, 
în  interior  era  un  copil  care  arăta  cel  puţin  de  doi 
ani. 

-  Copilul  acesta  de  ce  se  mai  afla  încă  în  incubator? 
întrebă  ea. 

-  Dar  e  perfect  normal  să  fie  acolo,  o  asigura  Arak. 

-  Normal?!  exclama  femeia.  Dar  la  ce  vîrstă  sînt... 
deversaţi?  mai  întrebă,  ezitînd  în  căutarea  unui 
cuvînt  cît  mai  potrivit. 

-  Poţi  spune  „născuţi",  căci  şi  la  noi  se  mai 
foloseşte  termenul,  o  corectă  Arak.  Sau,  dacă  vrei 
un  termen  mai  tehnic,  „eliberaţi". 

-  Mă  rog,  cum  zici,  făcu  Suzanne,  care  simţea  deja 
că-i  vine  rău  la  vederea  copilului  închis  în  balonul 
plin  cu  lichid.  I  se  părea  un  act  de  adevărată 
cruzime.  Aşadar,  la  ce  vîrstă  sînt  eliberaţi  copiii? 
întrebă  ea. 

-  De  obicei  nu  mai  devreme  de  patru  ani,  zise  Arak. 
Aşteptăm  ca  encefalul  să  se  dezvolte  suficient 
pentru  a  primi  amprenta  mentală.  De  asemenea,  nu 
vrem  să  riscăm  contaminarea  creierului  cu 
informaţii  naturale  haotice  în  exces. 

Suzanne  şi  Perry  schimbară  o  privire  cu  subînţeles. 

-  Haideţi,  îi  chemă  Sufa;  o  să  avem  în  curînd  o 
naştere.  Am  făcut  tot  posibilul  să  amîn  lucrurile  ca 
să  puteţi  asista  şi  voi,  aşa  că  trebuie  să  ne  grăbim. 

Cu  aceasta,  Sufa  se  întoarse  pe  călcîie  şi  o  luă  la 
fugă  în  direcţia  din  care  venise,  iar  Arak  îşi  îndemnă 
ciracii  în  urma  ei.  Trebuiau  mai  întîi  să  treacă  prin 
sala  de  implant  cerebral  ca  să  ajungă  apoi  în  sala  de 
naşteri.  Aici  însă,  la  implanturi,  Suzanne  simţi  că  i  se 
înmoaie  genunchii. 

Sala  avea  cam  un  sfert  din  mărimea  halei  de 
gestaţie.  Erau  şi  aici  conteinere  transparente  pline 
cu  lichid  care,  în  loc  de  embrioni,  găzduiau  copii  de 
patru  ani  care  arătau  ca  nişte  adevăraţi  îngeraşi. 
Fiecare  copil  era  suspendat  în  fluid,  într-o  poziţie 
fixă  şi,  în  ciuda  vîrstei  relativ  avansate,  erau  încă 
legaţi  de  cordoane  ombilicale  şi  placente. 

-  Nu  cred  că  vreau  să  văd  aşa  ceva,  se  opuse 
Suzanne  cînd  Arak  o  împinse  uşor  înainte. 

Toţi  ceilalţi  se  adunară  însă,  cu  gura  căscată,  în 
jurul  primului  conteiner.  Capul  copilului  era 
imobilizat  de  parcă  ar  fi  fost  pregătit  pentru  o 
intervenţie  chirurgicală  pe  creier.  Un  retractor  ţinea 
pleoapele  deschise,  iar  ochii  erau  menţinuţi  în 
poziţie  fixă  cu  ajutorul  unor  suturi  foarte  fine. 
Dintr-un  aparat  care  semăna  cu  un  soi  de  tun 
porneau  două  fascicule  luminoase  care  traversau 
conteinerul  transparent  pentru  a  se  împlînta  în  ochii 
serafici  ai  copilului.  Fasciculele  tremurau  în 
impulsuri  de  o  frecvenţă  foarte  mare. 

-  Ce  se  întîmplă  aici,  de  fapt?  îndrăzni  Perry,  căruia 
i  se  părea  ca  asistă  la  o  adevărată  tortură. 

-  Nu  vă  speriaţi,  nu  există  nici  un  risc  şi  nici  o 
durere,  zise  Arak  alăturîndu-se  grupului  şi 
îndemnînd-o  pe  Suzanne  să  facă  la  fel. 

-  Puştiul  arată  de  parc-ar  trage  în  el  cu  tunul, 
observă  Michael. 

-  Numai  o  civilizaţie  violentă  ca  a  voastră  poate  da 
naştere  la  asemenea  asociaţii,  replică  interterranul. 
Nici  vorbă  de  aşa  ceva.  Revin  la  analogia  cu 
transferul  de  informaţii,  pe  care  am  făcut-o  mai 
înainte,  cînd  eram  la  arhiva  mortuară.  Ei  bine, 
acestui  copil  i  se  transferă  amprenta  mentală  a  unei 
persoane  căreia  i  s-a  reţinut  esenţa  în  Banca  de 
Date.  Ceea  ce  vedeţi  aici  nu  este  decît  procedura  de 
implantare  a  memoriei. 

Suzanne  înaintă  şovăielnic,  ţinîndu-şi  mîna  la  gură, 
ca  un  copil  care  urmăreşte  un  film  de  groază: 
speriat  de  ce  vede,  dar  totodată  incapabil  să-şi 
desprindă  ochii  de  pe  ecran.  O  treceau  fiori  privind 

îngeraşul  acela  răstignit.  în  mintea  ei,  imaginea 
întruchipa  biotehnologia  împinsă  pînă  la  nebunie. 

-  Aţi  văzut  la  arhiva  mortuară  că  extragerea 
amprentei  mentale  nu  durează  decît  cîteva  secunde, 
îşi  continuă  Arak  lecţia.  Implantarea  acesteia  este 
însă  cu  totul  altceva.  întrucît  nimeni  nu  a  descoperit 
pînă  acum  o  cale  de  acces  mai  bună  decît  retina, 
trebuie  să  recurgem  la  aceeaşi  tehnică  primitivă 
bazată  pe  impulsuri  laser  de  joasă  intensitate. 
Fireşte,  traseul  via  retină  se  justifică,  pentru  că 
aceasta  este,  încă  din  stadiul  embrionar,  legătura 
creierului  cu  exteriorul.  Metoda  funcţionează, 
într-adevăr,  numai  că  rapiditatea  lasă  de  dorit;  de 
fapt,  tot  procesul  poate  dura  pînă  la  treizeci  de  zile. 

-  Doamne,  iartă-mă!  nu  se  putu  abţine  Richard. 
Vrei  să  spui  că  bietul  copilaş  trebuie  să  stea 
spînzurat  în  halul  ăsta  o  lună  de  zile?!... 

-  Credeţi-mă,  nu  există  nici  cea  mai  mică  urmă  de 
suferinţă,  îi  asigură  din  nou  Arak. 

-  Dar  ce  se  întîmplă  cu  propria  esenţă  a  copilului? 
se  interesa  Suzanne. 

-  Chiar  acum,  în  timp  ce  vorbim,  i  se  induce 
esenţa,  împreună  cu  un  excepţional  fond 
suplimentar  de  cunoştinţe  şi  experienţă,  o  lămuri 
Arak  surîzînd  cu  mîndrie. 

Suzanne  dădu  din  cap,  deloc  aprobator  însă.  Pentru 
ea,  toată  treaba  asta  era  exploatare,  pur  şi  simplu. 
Să  agăţi  un  suflet  bătrîn  de  un  trup  nou-născut  i  se 
părea  un  soi  de  parazitism.  Implantarea  unei 
amprente  mentale  străine  echivala  cu  răpirea  unui 
trup  de  copil. 

-  Arak!  repede,  altfel  pierdem  evenimentul,  strigă 
Sufa  din  pragul  uşii  de  la  celălalt  capăt  al  încăperii. 

-  Haideţi,  îi  îmboldi  Arak;  e  foarte  important,  acum 
veţi  vedea  produsul  finit! 

Bucuroasa  să  scape  de  priveliştea  copilului 
răstignit  în  lichidul  amniotic,  Suzanne  se  grăbi  să-l 
urmeze  pe  Arak,  evitînd  cu  tot  dinadinsul  să  se  mai 
uite  în  vreunul  din  conteinerele  pe  lîngă  care  trecea. 
Donald,  Richard  şi  Michael  rămaseră  mai  în  urmă, 
captivaţi  de  ceea  ce  vedeau.  La  un  moment  dat, 
Michael  întinse  un  deget,  cu  intenţia  de  a  întrerupe 
fascicolul  laser,  însă  Donald  îl  lovi  peste  mînă, 
mîrîind: 

-  Fără  tîmpenii,  marinare! 

-  Ei  da,  ce  să  spun,  să  nu  piardă  copilul  tocmai 
lecţiile  de  pian,  îl  luă  Richard  în  rîs. 

-  Măi,  a  naibii  ciudăţenie!  făcu  Michael  ocolind 
contei-nerul  transparent  şi  încercînd  să  privească  pe 
ţeava  tunului  cu  laser. 

-  Ei,  gîndeşte-te  şi  la  partea  bună  a  lucrurilor,  zise 
Richard.  E  mult  mai  uşor  decît  să  te  chinui  cu 
şcoala.  Dacă-i  fără  nici  o  durere,  cum  zice  Arak,  mie, 
unuia,  mi-arfi  convenit.  Aoleu,  zău  că  n-am  putut  să 
sufăr  şcoala! 

-  Se  vede  de  la  o  poştă,  îl  înţepă  Donald  cu  dispreţ. 

-  Haideţi,  trebuie  să  vedeţi  asta!  îi  chemă  Arak  din 
uşă. 

Se  grăbiră  cîteşitrei  să  se  alăture  celorlalţi,  pe  care 
îi  găsiră  în  sala  următoare.  Erau  adunaţi  cu  toţii  în 
jurul  unei  adîncituri  tapisate  cu  mătase,  ce  se  afla  la 
baza  unui  tobogan  din  oţel  inoxidabil.  Acesta  din 
urmă  ieşea  din  perete,  prin  două  uşi  batante.  în 
mijlocul  adînciturii  tapisate  şedea  un  îngeraş  de 
fetiţă  de  vreo  patru  anişori,  purtînd  deja  tradiţionalul 
veşmînt  interterran.  După  toate  aparenţele,  sosise 


268 


de  curînd  alunecînd  pe  tobogan,  iar  acum  se 
învîrteau  în  jurul  ei  cîteva  clone  de  serviciu. 

-  Bine  aţi  venit,  domnilor,  îi  întîmpină  Arak  pe 
nou-ve-niţi.  Apoi,  arătînd  spre  fetiţă:  V-o  prezint  pe 
Barlot. 

-  Salut,  puştoaico,  îşi  maimuţări  Richard  glasul  şi 
dădu  să  o  ciupească  de  obraz  pe  fetiţă. 

-  Vă  rog,  zise  Barlot  ferindu-se  de  mîna  intrusului. 
Nu  e  bine  să  fiu  atinsă  în  următoarele 
cincisprezece-douăzeci  de  minute,  fiindcă  tocmai 
am  ieşit  de  la  uscător,  iar  terminaţiile  mele  nervoase 
trebuie  să  se  adapteze  mai  întîi  la  mediul  aerian. 

Cuvintele  copilului  îl  făcură  pe  Richard  să  se 
retragă,  uimit. 

-  Aceşti  trei  bărbaţi  sînt  şi  ei  de  curînd  sosiţi  de  pe 
suprafaţa  Pămîntului,  zise  Arak  arătînd  spre  Donald, 
Richard  şi  Michael. 

-  Cinci  vizitatori  deodată!  Ce  şansă  extraordinară, 
exclamă  Barlot.  Sînt  fericită  să  am  o  astfel  de 
onoare  chiar  din  prima  zi. 

-  Ştiţi,  se  simţi  Arak  dator  cu  o  explicaţie,  noi 
tocmai  îi  uram  lui  Barlot  bun  venit  din  nou  în  lumea 
noastră. 

-  Aşa  este,  încuviinţă  ea,  şi  trebuie  să  spun  că  e 
minunat  să  mă  văd  reîntoarsă  în  lumea  formelor 
fizice. 

Fetiţa  îşi  contemplă  mînuţele;  le  întoarse  pe  o 
parte  şi  pe  cealaltă,  apoi  le  întinse  în  faţă.  îşi  privi 
apoi  picioarele,  miş-cîndu-şi  degetele. 

-  Pare  a  fi  un  corp  bun  -  cel  puţin  deocamdată, 
adăugă  ea,  chicotind. 

-  Eu  cred  că  este  un  corp  superb,  întări  Sufa.  Şi  ce 
albastru  frumos  au  ochii!  Data  trecută  ai  avut  tot 
ochi  albaştri? 

-  Nu,  însă  am  mai  avut  înainte.  îmi  place  variaţia  şi 
cîteodată  las  la  voia  întîmplării  selectarea  culorii 
ochilor. 

-  Cum  te  simţi?  se  pomeni  Suzanne  întrebînd.  I  se 
părea  o  întrebare  prostească,  însă  în  împrejurările 
date  nu  se  putea  gîndi  la  nimic  mai  potrivit.  I  se 
părea  de-a  dreptul  şocant  contrastul  dintre  vocea 
puerilă  şi  exprimarea  îngrijită  a  unui  adult  şcolit. 

-  în  primul  rînd,  îmi  este  foame,  mărturisi  copila. 
Apoi,  ard  de  nerăbdare  să  ajung  acasă. 

-  Cît  timp  ai  stat  în  rezervă,  dacă  pot  să  spun  aşa? 
fu  rîndul  lui  Perry  să  întrebe. 

-  Noi  spunem  că  stăm  „în  memorie",  îl  corectă 
Barlot.  Ei  bine,  cred  că  au  fost  vreo  şase  ani  -  acesta 
era  timpul  afişat  atunci  cînd  am  fost  extrasă.  Mie 
însă  mi  se  pare  că  a  fost  ieri.  Cît  timp  ne  aflăm  în 
memorie,  esenţa  noastră  nu  este  programată  să 
înregistreze  timpul. 

-  Nu  te  dor  ochii?  îndrăzni  Suzanne. 

-  Cîtuşi  de  puţin,  răspunse  Barlot.  Presupun  că  te 
referi  la  micile  hemoragii  sclerotice  pe  care,  fără 
îndoială,  le  am. 

-  Aşa  este,  recunoscu  pămînteanca,  privind  ochii 
injectaţi  ai  copilei. 

-  Sînt  urmele  suturilor  de  fixare  a  globului  ocular, 
explica  Barlot. 

-  Ai  vreo  amintire  din  timpul  cît  ai  stat  în  acvariu? 
interveni  şi  Michael,  provocînd  rîsul  cristalin  al  fetei. 

-  E  prima  dată  cînd  aud  pe  cineva  spunîndu-i 
contei-nerului  de  implant  „acvariu",  comentă  ea 
amuzată.  Ei  bine,  nu;  prima  amintire  conştientă  de 
cînd  mă  aflu  în  acest  trup  -ca  de  altfel,  în  toate 
trupurile  de  pînă  acum  -  este  momentul  cînd  m-am 

trezit  pe  banda  rulantă,  în  compartimentul  de 
uscare. 

-  Nu  te  stresează  experienţa  extracţiei,  a 
depozitării  în  memorie,  a  reimplantării  într-un  nou 
trup?  continuă  Suzanne  seria  întrebărilor. 

-  Nu,  zise  Barlot  după  un  moment  de  gîndire. 
Singurul  lucru  care  mă  stresează  este  că  trebuie  să 
aştept  pînă  la  pubertate  ca  să  mă  bucur  din  nou  de 
viaţă  din  plin... 

Cuvintele  fetiţei  stîrniră  hohote  de  rîs  din  partea  lui 
Arak  şi  a  Sufei,  cărora  li  se  alăturară  Richard  şi 
Michael. 

Oprirea  taxiului  zburător  fu  urmată  de  deschiderea 
„portierei",  prin  acelaşi  procedeu  de  dematerializare 
a  unui  dreptunghi  în  peretele  său. 

-  Aici  este  casa  noastră,  zise  Sufa  arătînd  spre  o 
clădire  asemănătoare  acelora  de  la  palatul  de 
oaspeţi. 

Era  una  dintre  alte  cîteva  sute  de  construcţii 
asemănătoare,  apropiate  între  ele,  în  stil  Levittown. 
Lipseau,  ce-i  drept,  peluzele  generoase  din  jur. 

-  Arak  şi  cu  mine  ne-am  gîndit  că  ar  fi  interesant  să 
vedeţi  cum  locuim  noi  şi,  de  ce  nu,  să  luăm  şi  o 
gustare.  Dacă  nu  vă  simţiţi  prea  obosiţi,  noi  vă 
invităm  să-ne  faceţi  o  vizită. 

-  Mi-ar  prinde  bine  o  îmbucătură,  sări  Richard. 

-  M-ar  bucura  mult  să  vă  văd  casa,  spuse  şi 
Suzanne.  Sînteţi  foarte  ospitalieri. 

-  Eu,  unul,  mă  simt  onorat,  i  se  alătură  Perry. 

-  Eu  mor  de  foame,  zise  Michael. 

Donald  se  mulţumi  să  încuviinţeze  din  cap. 

-  Perfect,  zise  Sufa  şi  coborî  din  vehicul  împreună 
cu  Arak,  invitîndu-i  pe  ceilalţi  să-i  urmeze. 

Interiorul  nu  era  cu  mult  deosebit  de  ce  văzuseră  la 
centrul  de  primire  a  oaspeţilor.  Marmura  pereţilor, 
aşternu-turile  şi  cuverturile,  precum  şi  mulţimea 
oglinzilor  erau  şi  aici  de  culoare  albă;  apoi,  exista  şi 
aici  aceeaşi  piscină  care  făcea  legătura  cu 
exteriorul.  Mobilierul  era  foarte  discret,  iar  singurul 
element  decorativ  îl  reprezentau  cele  cîteva  tablouri 
holografice  de  felul  acelora  pe  care  eroii  noştri  le 
întîlniseră  în  secţia  de  decontaminare. 

-  Poftiţi,  vă  rog,  îşi  invită  Sufa  oaspeţii,  care  intrară 
unul  cîte  unul,  contemplînd  decorul. 

-  Parc-ar  fi  apartamentul  meu  din  Ocean  Beach, 
zise  Michael. 

-  Hai,  măi,  lasă  vrăjeala!  îl  luă  Richard  la  rost 
altoindu-i  o  scatoalcă  prietenească  peste  cap. 

-  Toate  casele  din  Interterra  sînt  deschise  spre 
exterior?  întrebă  Perry. 

-  Da,  răspunse  Arak.  Paradoxal,  noi,  care  trăim  în 
interiorul  planetei,  căutăm  o  legătură  permanentă 
cu  exteriorul. 

-  Dar  cum  mai  poţi  încuia  o  aşa  casă?  puse  Richard 
problema. 

-  în  Interterra  nimic  nu  se  încuie,  îl  lămuri  Sufa. 

-  Şi  nu  fură  nimeni  nimic?  întrebă  Michael,  curios. 
Arak  şi  Sufa  chicotiră  amuzaţi,  apoi  îşi  reveniră  şi 

se  scuzară. 

-  Să  ne  iertaţi  că  rîdem,  zise  Arak,  dar  sînteţi  foarte 
nostimi.  Sînteţi  atît  de  imprevizibili  în  ceea  ce 
spuneţi,  şi  acest  lucru  vă  face  tare  simpatici. 

-  Presupun  că  asta  se  datorează  fermecătorului 
nostru  primitivism,  spuse  Donald. 

-  Exact,  încuviinţă  Arak. 

-  Nu  există  hoţie  în  Interterra,  reveni  Sufa  asupra 
subiectului.  Este  inutil,  pentru  că  toată  lumea  are 

din  belşug  tot  ce-şi  doreşte.  în  afară  de  asta,  nimeni 
nu  posedă  nimic.  Proprietatea  privată  a  dispărut 
încă  de  la  începuturile  istoriei  noastre.  Noi, 
interterranii,  folosim  doar  atît  cît  avem  nevoie. 
Se  aşezară.  Sufa  chemă  clonele  de  serviciu,  care 
nu  întîr-ziară  să  apară,  împreună  cu  un  animal  de 
casă  de  felul  celor  pe  care  oaspeţii  îi  zăriseră  mai 
deunăzi  din  taxiul  zburător.  Privit  de  aproape, 
acesta  arăta  şi  mai  bizar:  era  o  combinaţie  stranie 
de  cîine,  pisică  şi  maimuţă.  Din  prima  clipă,  arătarea 
se  repezi  glonţ  spre  musafiri,  ceea  ce-l  făcu  pe  Arak 
să  tune  cu  o  voce  autoritară: 

-  Sark,  fii  cuminte! 

Comanda  stăpînului  îl  încremeni  pe  bietul  animal, 
care  se  mulţumi  să-i  măsoare  plin  de  curiozitate  pe 
oamenii  veniţi  de  aiurea,  amuşinînd  cu  un  năsuc 
neastîmpărat  ce  aducea  cu  al  unui  cîine.  Avea  cam 
un  metru  înălţime  cum  stătea  ridicat  pe  labele 
dinapoi,  terminate  cu  cinci  degete  distincte,  care  îţi 
aminteau  de  picioarele  unei  maimuţe. 

-  A  naibii  ciudăţenie,  zise  Richard. 

-  Este  un  homid,  explică  Sufa;  un  exemplar 
deosebit  -nu-i  aşa  că  e  adorabil? 

-  Vino  aici,  Sark,  şi  nu-i  deranja  pe  musafiri!  îl 
chemă  Arak. 

Sark  trecu  fără  întîrziere  în  spatele  lui  Arak  şi, 
înălţîndu-se  pe  labele  dinapoi,  prinse  a-l  scărpina  în 
cap  pe  acesta. 

-  Aşa,  bravo,  îl  lăudă  stăpînul. 

-  Mîncare  pentru  oaspeţi,  comandă  Sufa  clonelor 
de  serviciu  care  dispărură  fără  întîrziere. 

-  Sark  ăsta  parc-ar  fi  o  amestecătură  de  mai  multe 
animale,  remarcă  Michael. 

-  S-ar  putea  spune  şi  aşa,  zise  Arak.  Sark  este  o 
himeră  creată  din  timpuri  imemoriale  şi  păstrată,  de 
atunci  încoace,  prin  donare.  Este  un  animal  de  casă 
cu  totul  deosebit.  N-aţi  vrea  să-i  vedeţi  cîteva  dintre 
giumbuşlucuri? 

-  Cum  să  nu,  zise  Richard,  căruia  animalul  i  se 
părea  mai  degrabă  un  experiment  biologic  scăpat 
de  sub  control. 

-  Da,  şi  eu,  i  se  alătură  Michael. 

Arak  se  ridică  în  picioare  şi  îi  făcu  semn  lui  Sark  să 
iasă  din  cameră;  apoi  o  luă  pe  urmele  animalului, 
invitîndu-i  pe  cei  doi  scafandri  să-l  însoţească  în 
curte.  Aceştia  se  conformară  şi,  cînd  ieşiră,  îl  văzură 
pe  Arak  scormonind  într-o  tufă  de  ferigă. 

-  Gata,  am  găsit,  zise  gazda,  apoi  se  ridică  ţinînd 
un  băţ  de  cauciuc  în  mînă.  Ei,  acum  n-o  să  vă  vină 
să  credeţi.  E  foarte  amuzant! 

-  la  să  vedem,  făcu  Richard,  neîncrezător. 

Arak  se  aplecă  întinzînd  băţul  către  Sark,  iar  acesta 
îl  luă  voios,  sporovăind  ca  o  maimuţă.  Cu  o 
smucitură,  animalul  azvîrli  băţul  care  zbură  pînă  în 
celălalt  capăt  al  grădinii.  Arak  îl  urmări  cu  privirea 
pînă  cînd  ateriză,  după  care  se  întoarse  către  cei 
doi: 

-  Frumoasă  aruncare,  nu? 

-  Mda,  recunoscu  Michael;  nu-i  rău,  cel  puţin 
pentru  un  homid. 

Un  zîmbet  uşor  ironic  se  desenă  pe  faţa  lui  Richard. 

-  Staţi  un  pic,  să  vedeţi  şi  restul,  zise  Arak  şi  alergă 
să  aducă  înapoi  băţul  de  unde  căzuse.  1-1  dădu  încă 
o  dată  lui  Sark,  iar  acesta  repetă  figura,  aruncînd 
jucăria  cam  în  acelaşi  loc  ca  prima  dată.  Arak  se 
duse  din  nou  după  el.  Obosise  întru  cîtva  căci,  la 
întoarcere,  avea  un  uşorgîfiit. 


274 


-  Ei,  ce  părere  aveţi?  Năzdrăvanul  ăsta  mic  e-n 
stare  s-o  ţină  tot  aşa  cît  e  ziua  de  lungă.  De  cîte  ori  îi 
aduc  băţul,  îl  va  arunca. 

Cei  doi  marinari  se  priviră  cu  subînţeles;  Michael  îşi 
dădu  ochii  peste  cap,  iar  Richard  îşi  înăbuşi  un  hohot 
de  rîs. 

-  A  sosit  mîncarea!  îi  anunţă  Sufa  din  casă. 
Arakîi  întinse  băţul  lui  Richard: 

-  Nu  vrei  să  încerci? 

-  Renunţ  de  data  asta,  răspunse  acesta.  Nu  de  alta, 
dar  mor  de  foame. 

-  Atunci  haideţi  să  mîncăm,  zise  Arak,  plin  de 
amabilitate;  apoi  aruncă  băţul  înapoi  în  tufa  de 
ferigă  şi  o  luă  înainte  spre  intrare,  urmat 
îndeaproape  de  Sark. 

-  Locul  ăsta  mi  se  pare  din  ce  în  ce  mai  ciudat,  îi 
strecură  Richard  lui  Michael  printre  dinţi  în  timp  ce 
ocoleau  piscina. 

-  Mie-mi  spui?!  zise  Michael.  Nici  nu-i  de  mirare  că 
nu  s-au  sinchisit  cînd  am  luat  cupele  de  aur,  ieri 
seară.  Auzi,  nimic  nu  aparţine  nimănui!  Păi,  zău  aşa, 
înseamnă  că  n-ar  deranja  pe  nimeni  dacă  am  pleca 
de  aici  cu  o  avere  întreagă! 

Clonele  de  serviciu  aduseseră,  o  dată  cu  mîncarea, 
şi  o  masă  pliantă  pe  care  o  întinseseră  în  mijlocul 
unui  cerc  de  şapte  scaune.  Arak  şi  scafandrii  se 
alăturară  celorlalţi,  iar  Sark  se  căţără  pe  spătarul 
scaunului  stăpînului  său  şi  începu  să-l  scarpine  pe 
acesta  după  urechi.  Fără  întîrziere,  toată  lumea  îşi 
concentra  atenţia  asupra  mîncării.  în  liniştea 
stînjenitoare  care  urmă,  Arak  se  gîndi  că 
evenimentele  zilei  îi  copleşiseră  pe  oamenii  aceştia 
din  a  doua  generaţie. 

-  Ei  bine,  rupse  el  tăcerea,  aici  ne  petrecem  noi 
cea  mai  mare  parte  a  timpului.  Dacă  vă  interesează 
ceva  în  legătură  cu  noi,  întrebaţi-ne! 

-  Cu  ce  vă  ocupaţi  voi  aici?  încercă  Suzanne,  mai 
mult  de  dragul  conversaţiei.  Era  bucuroasă,  cel 
puţin  deocamdată,  să  mai  renunţe  un  pic  la 
problemele  serioase  care  îi  bîntuiau  mintea. 

-  Ne  delectăm  trupul  şi  mintea,  spuse  Arak.  Citim 
pe  săturate  şi  privim  o  mulţime  de  programe 
holografice  de  divertisment. 

-în  Interterra  nu  se  munceşte?  întrebă  Perry. 

-  Unii  mai  muncesc,  zise  Arak.  însă  munca  nu  este 
o  obligaţie,  iar  cei  care  o  fac,  nu  fac  decît  ce  le 
place.  Treburile  de  rutină  intră  în  sarcina  clonelor  de 
serviciu.  Cît  despre  munca  de  monitorizare  şi 
programare,  aceasta  se  face  de  către  Centrul  de 
Informaţii.  în  felul  acesta,  oamenii  sînt  liberi  să-şi 
urmărească  propriile  preocupări. 

-  Dar  clonele  de  serviciu  nu  se  supără?  interveni 
Donald.  Ei  nu  fac  niciodată  grevă,  nu  se  revoltă? 

-  Da'  de  unde!  făcu  Arak  zîmbind.  Clonele  sînt... 
cum  să  spun...  sînt  ca  nişte  animale  domestice.  Au 
fost  concepute  să  semene  cu  oamenii  numai  din 
considerente  estetice;  altminteri,  creierul  lor  este  cu 
mult  mai  mic.  Funcţiile  lobului  frontal  sînt  limitate, 
prin  urmare  nevoile  şi  interesele  lor  sînt  deosebite 
de  ale  noastre.  Lor  le  place  să  muncească  şi  să  fie 
de  folos. 

-  Asta  miroase  a  exploatare,  remarcă  Perry. 

-  Da,  s-ar  putea,  zise  Arak;  însă  aceasta  este  şi 
destinaţia  maşinilor,  nu?  Eu  nu  cred  că  voi  aveţi 
sentimentul  că  sînteţi  exploatatorii  automobilelor 
voastre.  Comparaţia  ar  fi  poate  şi  mai  relevanta 
dacă  automobilele  din  lumea  voastră  ar  avea  şi  părţi 

biologice,  pe  lîngă  cele  mecanice.  Sînt  convins  că 
maşinile  voastre  se  deteriorează  dacă  nu  le  folosiţi, 
nu?  Ei  bine,  aşa  e  şi  cu  clonele  noastre:  nu  pot 
suporta  stagnarea.  Dacă  nu  muncesc  şi  nu  simt  că 
au  un  rost,  devin  apatice  şi  intră  în  regresie. 

-  înfăţişarea  lor  omenească  ne  stînjeneşte, 
recunoscu  Suzanne. 

-  Nu  trebuie  decît  să-ţi  aduci  aminte  de  fiecare 
dată  că  nu  sînt  oameni,  o  încurajă  Sufa. 

-  Există  mai  multe  tipuri  de  clone?  se  interesă 
Perry. 

-  în  linii  mari,  arată  cam  la  fel,  zise  Arak.  Sînt  însă 
programate  diferit:  ca  servitori,  muncitori  sau 
animatori,  mascul  ori  femelă. 

-  La  capacităţile  voastre  tehnologice,  de  ce  nu 
folosiţi  roboţi?  reveni  Donald  în  discuţie. 

-  Bună  întrebare,  răspunse  Arak.  Cu  mult  timp  în 
urmă,  am  avut  androizi;  însă,  ca  orice  maşinărie,  se 
mai  stricau  şi  trebuiau  reparaţi.  Trebuia  să 
construim  la  infinit  alţi  androizi  care  să  repare 
androizi,  ceea  ce  era  incomod,  dacă  nu  chiar  ridicol. 
Am  rezolvat  problema  abia  cînd  am  învăţat  să 
combinăm  organicul  cu  mecanicul,  ceea  ce  a  dus  la 
proiectarea  clonelor,  o  soluţie  cu  mult  superioară 
oricărui  android.  Clonele  îşi  poartă  singure  de  grijă, 
se  întreţin  şi  se  reproduc  în  limitele  unei  populaţii 
stabile. 

-  Extraordinar! 

Exclamaţia  lui  Perry  fu  întărită  de  încuviinţarea 
tăcută  a  Suzannei.  Se  aşternu  din  nou  liniştea,  iar 
cînd  terminară  de  mîncat,  Sufa  propuse: 

-  Cred  că  ar  fi  bine  să  vă  conducem  la  locuinţele 
voastre  de  la  palatul  de  oaspeţi.  Aveţi  nevoie  de 
ceva  timp  ca  să  meditaţi  la  cele  văzute  şi  auzite 

astăzi.  Şi,  oricum,  nu  vrem  să  vă  suprasolicităm 
chiar  din  prima  zi;  întotdeauna  există  un  mîine, 
încheie  ea  surîzînd  amabil  şi  ridicîndu-se  de  pe 
scaun. 

-  Nici  nu  ştii  cîtă  dreptate  ai  cînd  spui  că  avem 
nevoie  de  timp,  consimţi  Suzanne,  ridicîndu-se  la 
rîndul  ei.  Eu,  una,  mă  simt  deja  împovărată  de  cîte 
am  văzut.  Fără  să  exagerez  cu  nimic,  pot  spune  că  a 
fost  cea  mai  uluitoare,  copleşitoare  şi  fascinantă  zi 
din  viaţa  mea. 

După  ce  Arak  şi  Sufa  îi  lăsară  pe  cei  doi  scafandri  la 
locuinţa  lui  Michael,  acesta  rămase  cîteva  clipe, 
şovăitor,  în  faţa  uşii,  în  timp  ce  Richard  aştepta 
cuminte  înapoia  lui. 

-  Tu  ce  crezi  c-o  să  găsim  înăuntru?  îl  întrebă 
Michael  cu  teamă. 

-  Măi,  să  fie!  izbucni  Richard  nervos.  De  unde  vrei 
să  ştiu  eu  dacă  nu  deschizi  odată  afurisita  aia  de 
uşă?! 

Michael  trase  de  clanţă.  Păşiră  amîndoi  peste  prag 
şi  aruncară  o  privire  de  jur-împrejur. 

-  Crezi  c-o  fi  fost  careva  pe-aici  în  lipsa  noastră? 
îndrăzni  Michael. 

-  Da'  tu  ce  crezi,  cap  sec?  îl  luă  Richard  la  rost, 
dîndu-şi  ochii  peste  cap.  Nu  te  uiţi  că  patul  e  aranjat 
şi  că  s-a  făcut  curăţenie?  Uite,  ţi-au  stivuit  pînă  şi 
cupele  şi  platourile  pe  care  le-ai  cărat  după  tine  de 
la  chef  şi  din  sala  de  mese. 

-  Poate-or  fi  fost  doar  clonele,  zise  Michael. 

-  Poate,  îl  îngînă  amicul  său. 

-  Crezi  că  hoitul  mai  e  acolo  unde  l-am  pus  noi? 

-  Păi,  n-avem  decît  să  ne  uităm,  spuse  Richard. 

-  Bine,  mă  uit  eu. 

-  Stai  aşa!  îl  opri  Richard  apucîndu-l  de  braţ.  Mai 
întîi  vreau  să  văd  dacă  avem  cale  liberă. 

Richard  cercetă  locul  cu  atenţie,  pînă  dincolo  de 
piscina  semiinterioară.  într-un  tîrziu,  constatînd  că 
nu  era  nimeni  prin  preajmă,  se  declară  mulţumit  şi 
se  întoarse  alături  de  prietenul  său. 

-  E-n  regula,  vezi  cum  e  cu  mortul. 

Michael  se  proţăpi  în  faţa  bufetului  şi  comandă: 

-  Băutură,  te  rog! 

Uşa  frigiderului  se  deschise,  dînd  la  iveală  o 
mulţime  de  ambalaje  cu  băutura  şi  mîncare. 

-  Arată  la  fel  cum  l-am  lăsat,  constată  Michael. 

-  Ei,  nu-i  rău,  făcu  Richard. 

Michael  se  aplecă  şi  scoase  cîteva  ambalaje 
dindărătul  cărora  se  ivi  chipul  livid  al  lui  Sart.  Ochii 
lipsiţi  de  viaţă  îl  pironeau  acuzator  pe  Michael,  care 
se  grăbi  să  îndese  la  loc  ambalajele  pentru  a  scăpa 
de  înfiorătoarea  imagine.  Sart  era  primul  cadavru  pe 
care-l  vedea  Michael,  de  la  moartea  bunicului  său. 
Numai  că  pe  bunicul  îl  văzuse  aşezat  frumos  în 
sicriu,  îmbrăcat  în  costum.  Unde  mai  pui  că  bătrînul 
arăta  ca  orice  moşneag  de  nouăzeci  şi  patru  de  ani. 

-  Ei,  hai  că  putem  respira  uşuraţi,  spuse  Richard. 

-  Deocamdată,  îl  temperă  Michael.  Asta  nu 
înseamnă  că  nu  pot  să-l  găsească  în  noaptea  asta 
ori  mîine.  Ar  fi  mai  bine  să-l  scoatem  şi  să-l 
îngropăm  sub  una  din  tufele  alea  de  ferigă. 

-  Şi  cu  ce  săpăm,  cu  linguriţa? 

-  Atunci  hai  să-l  ducem  acasă  la  tine  şi  să-l  băgăm 
în  frigiderul  tău.  Mie  mi  se  face  părul  măciucă  să-l 
ştiu  aici. 

-  Nu  putem  risca  să-l  tot  cărăm  de  colo-colo, 
obiectă  Richard.  O  să  rămînă  acolo  unde  este. 

-  Atunci  să  schimbăm  camerele,  propuse  Michael. 
Adu-ţi  aminte,  în  fond,  că  tu  l-ai  omorît,  nu  eu... 

-  Am  mai  avut  o  dată  discuţia  asta,  şuieră  Richard 
cu  ochi  ameninţători,  tăioşi  ca  o  lamă.  Şi  am  hotărît 
că  am  intrat  împreună  în  rahatul  ăsta.  Acum  fă  bine 
şi  tacă-ţi  fleanca,  nu  vreau  să  mai  aud  nimic  de 
hoitul  ăsta. 

-  Ce-arfi  să-i  spunem  lui  Fuller? 

-  Nuuu...  m-am  răzgîndit  între  timp. 

-  Cum  adică,  de  ce? 

-  Pentru  că  idiotul  ăla  înţepenit  n-o  să  găsească 
nici  el  vreo  soluţie  mai  bună  despre  ce  să  facem  cu 
mortul.  Şi,  de  fapt,  nu  cred  că  avem  motiv  de 
îngrijorare,  pentru  că  nimeni  n-a  întrebat  de 
prăpăditul  ăsta  toată  ziua.  în  plus,  ai  auzit  ce-a  spus 
Arak,  aici  nu  există  închisoare. 

-  Da,  fiindcă  nu-s  hoţi,  sări  Michael.  Arak  n-a  spus 
nimic  despre  crimă;  şi  după  toată  panarama  aia  pe 
care  am  văzut-o,  cu  mintea  scoasă  din  cap,  mie  mi-e 
tare  teamă  că  n-o  să  le  placă  deloc  treaba  asta. 
Ne-am  putea  trezi  şi  noi  reciclaţi,  ca  Reesta... 

-  Hei,  calmează-te!  dădu  Richard  să-l  potolească. 

-  Cum  vrei  să  mă  calmez,  cu  un  cadavru  în 
frigider?!  urlă  Michael  disperat. 

-  Taci  odată!  îl  repezi  Richard,  pe  acelaşi  ton.  Apoi, 
cobo-rînd  glasul:  Măi,  omule,  ne  aude  lumea, 
adună-ţi  minţile!  Cel  mai  important  lucru  pe  care-l 
avem  de  făcut  e  să  ne  cărăbănim  de  aici  cu  primul 
tren,  clar?  între  timp  Sart  poate  sta  frumuşel  în 
frigider,  ca  să  nu  se  împută.  Dacă-şi  vîră  careva 
nasul  şi  întreabă  de  el,  o  să  ne  mai  gîndim  unde  să-l 
mutăm,  bine? 

-  Mă  rog,  consimţi  Michael  fără  prea  mult 
entuziasm. 

14. 

Plafonul  uriaşei  caverne  subpămîntene  se  întuneca 
treptat  simulînd  înserarea,  întocmai  cum  se 
întîmplase  în  ziua  precedenta.  Suzanne  şi  Perry  se 
minunau  cît  de  mult  semăna  generoasa  cupola  cu 
cerul  lor  de  acasă  şi  priveau  cu  ochi  plini  de  uimire 
cum  apăreau,  rînd  pe  rînd,  stele  false  ce  clipeau 
ghiduşe  pe  fundalul  amurgului  violet.  în  contrast  cu 
ei  doi,  veşnic  întunecatul  Donald  ţintuia  cu  privirea 
umbrele  ce-şi  adînceau  conturul  pe  sub  tufele  de 
ferigă.  Şedeau  toţi  trei  pe  iarbă,  la  vreo 
cincisprezece  metri  de  intrarea  în  sufragerie,  unde 
cîteva  clone  de  serviciu  se  îndeletniceau  de  zor  cu 
pregătirea  cinei.  Richard  şi  Michael,  înfometaţi,  se 
postaseră  deja  în  scaune,  la  masă. 

-  Este  absolut  senzaţional,  îşi  rosti  Suzanne  gîndul, 
cu  capul  dat  pe  spate  şi  privirea  aţintită  în  sus. 

-  Te  referi  la  stelele  bioluminiscente?  o  întrebă 
Perry. 

-  La  tot,  nu  numai  la  ele... 

Suzanne  era  ultima  care  se  alăturase  grupului. 
Făcuse  o  baie  în  piscină,  în  camera  ei,  şi  încercase 
chiar  să  tragă  un  pui  de  somn,  dar,  sub  povara  atîtor 
noutăţi,  e  de  înţeles  că  somnul  nu  se  lipise  de  ea. 

-  într-adevăr,  cîteva  aspecte  sînt  chiar  uimitoare, 
recunoscu  şi  Donald. 

-  Eu  nu  văd  nici  un  aspect  care  să  nu  fie  uimitor, 
supralicita  Suzanne,  cu  privirea  îndreptată  asupra 
siluetei  întunecate  a  pavilionului  în  care  avusese  loc 
recepţia  de  gală  din  seara  trecuta.  Gîndiţi-vă  numai 
la  faptul  că  tot  acest  paradis  este,  în  fond,  îngropat 
dedesubtul  oceanului.  Mi  se  pare  acum  de-a  dreptul 
straniu  că  mi-a  venit  să-l  pomenesc  pe  Jules  Verne 
cu  a  sa  Călătorie  spre  centrul  Pămîntului,  atunci  cînd 

am  început  scufundarea.  Şi  uite,  acum  chiar  sîntem 
acolo!... 

-  O  coincidenţă  năstruşnica,  într-adevăr,  comenta 
Perry  chicotind. 

-  O  coincidenţă  care-ţi  face  părul  măciucă,  spuse 
femeia.  Mai  ales  acum,  cînd  se  pare  că  tot  ce  ne-au 
spus  Arak  şi  Sufa  e  adevărat,  indiferent  cît  de 
fantastic  ar  părea. 

-  Ce-i  drept,  n-ai  cum  să  negi  toată  tehnologia  asta 
la  care  sîntem  martori,  aprobă  Perry  cu  însufleţire. 
Eu  de-abia  aştept  să  aflu  mai  multe  amănunte 
despre  biomecanica  acestor  clone  ori  despre 
secretele  taxiurilor  zburătoare.  Dacă  am  pune  mîna 
pe  patentul  oricăreia  din  minunile  astea,  am  deveni 
miliardari!  Ca  să  nu  mai  vorbim  de  turism  -  păi,  vă 
daţi  seama  de  cererea  copleşitoare  a  puzderiei  de 
curioşi  care  ar  vrea  să  coboare  pînă  aici? 
Programările  ar  fi  de  ordinul  anilor,  asculta-ţi-mă  pe 
mine!  într-un  fel  sau  altul,  firma  Benthic  Marine  va  fi 
Microsoft-ul  veacului  următor. 

-  Relatările  lui  Arak  sînt  de-a  dreptul  extraordinare, 
recunoscu  Donald,  cu  o  urmă  de  ciudă  parcă.  Dar 
sînt  cîteva  elemente  care  se  pare  că  vouă  vă  scapă, 
din  cauza  entuziasmului  nemăsurat. 

-  Ce  vrei  să  spui?  sări  Perry,  curios. 

-  încercaţi  să  va  daţi  jos  de  pe  ochi  ochelarii  ăia  cu 
lentile  roz,  zise  Donald.  Eu  am  tot  aşteptat  să  se 
pună  măcar  o  dată  problema  care  ne  arde  pe  noi 
toţi:  ce  căutăm  noi  aici?  Noi  n-am  fost  salvaţi  de  pe 
o  epavă,  cum  au  fost  soţii  Black,  ci  am  fost  atraşi  cu 
tot  dinadinsul  în  aşa-numitul  lor  puţ  de  acces.  Ei 
bine,  aş  vrea  să  ştiu  şi  eu  de  ce! 

-  Are  dreptate  Donald,  zise  Suzanne,  căzînd  subit 
pe  gînduri.  în  furtuna  evenimentelor  am  uitat  că 

sîntem,  de  fapt,  victimele  unui  act  de  răpire.  Or, 
asta  atrage  după  sine  automat  întrebarea:  care  este 
rostul  nostru  aici? 

-  Mă  rog,  nu  putem  spune  că  nu  sîntem  trataţi  cu 
toată  atenţia,  zise  Perry. 

-  Deocamdată,  îl  temperă  Donald.  Dar  v-am  mai 
spus,  asta  se  poate  schimba  cît  ai  clipi  din  ochi.  Măi, 
fraţilor,  am  impresia  că  voi  nu  vă  daţi  seama  cît 
sîntem  de  vulnerabili! 

-  Eu  îmi  dau  seama  cît  sîntem  de  vulnerabili,  se 
repezi  Perry,  iritat.  Păi,  la  cît  sînt  de  avansaţi 
oamenii  ăştia,  ne-ar  putea  spulbera  într-o  clipă! 
Zicea  Arak  ceva  despre  călătorii  interplanetare,  ba 
chiar  intergalactice  şi  despre  călătoria  în  timp...  Pe 
de  altă  parte,  eu  văd  că  le  sîntem  simpatici,  chiar 
dacă  voi  sînteţi  de  altă  părere.  Prin  urmare,  ar  trebui 
să  fim  ceva  mai  recunoscători  şi  să  mai  lăsăm 
deoparte  răbufnirile  paranoice. 

-  Ce  să  spun,  le  sîntem  simpatici!  se  schimonosi 
Donald.  Nu  sîntem  decît  nişte  curiozităţi  amuzante 
pentru  ei  -  ne-au  spus-o  cu  gura  lor,  de  atîtea  ori!  Se 
distrează  pe  seama  unor  primitivi,  de  parc-ar  avea 
de-a  face  cu  nişte  căţeluşi.  Ei  bine,  eu  m-am  săturat 
să  fiu  clovnul  lor! 

-  Dar  nu  s-ar  purta  atît  de  frumos  cu  noi  dacă  nu 
le-am  fi  dragi,  insistă  Perry. 

-  Măi,  dar  naiv  mai  poţi  să  fii!  îl  luă  Donald  din 
scurt.  Pur  şi  simplu,  refuzi  să-ţi  aminteşti  că  nu 
sîntem  decît  nişte  amărîţi  de  prizonieri,  că  am  fost 
răpiţi,  aduşi  cu  forţa  şi  că  am  fost  manipulaţi  după 
bunul  lor  plac  în  secţia  de  decontaminare.  E  clar  că 
am  fost  aduşi  aici  dintr-un  motiv  pe  care  încă  nu 
l-am  aflat! 

Suzanne  dădu  din  cap  aprobator.  Observaţia  lui 
Donald  avu  darul  să-i  amintească  de  nişte  cuvinte 
scăpate  de  Arak  la  un  moment  dat  -  cuvinte  care  o 
făcuseră  atunci  să  înţeleagă  că  sosirea  ei  era, 
oarecum,  aşteptată.  Comentariul  respectiv  o  făcuse 
să  tresară  pe  moment,  dar  îl  uitase  repede,  covîrşită 
de  avalanşa  atîtor  noutăţi. 

-  Poate  că  vor  să  ne  recruteze,  se  trezi  Perry 
dintr-o  dată. 

-  Pentru  ce?  întrebă  Donald,  suspicios. 

-  Poate  că  toate  eforturile  astea  pe  care  le  fac  cu 
noi  sînt  în  vederea  pregătirii  noastre  să-i 
reprezentăm  pe  Pămînt,  continuă  Perry  cu  un 
entuziasm  crescînd.  Poate  că  s-au  hotărît,  în  sfirşit, 
să  ia  legătura  cu  lumea  noastră  şi  vor  ca  noi  să  fim 
ambasadorii  lor!  Zău  aşa,  eu  cred  că  am  putea 
onora  de  minune  o  astfel  de  însărcinare,  mai  ales 
dacă  s-ar  face  totul  prin  intermediul  companiei 
Benthic  Marine!... 

-  Ambasadorii  lor!  îl  îngînă  Suzanne.  Interesantă 
idee!  într-adevăr,  nu  cred  că  le  surîde  ideea 
adaptării  la  atmosfera  noastră,  avînd  în  vedere  lipsa 
lor  de  imunitate  la  bacteriile  şi  viruşii  de  deasupra. 
Pe  de  altă  parte,  nu  cred  că  le-ar  plăcea  nici 
procedura  de  decontaminare  prin  care  ar  trebui  să 
treacă  la  întoarcerea  în  Interterra. 

-  Exact,  zise  Perry.  Deci,  dacă  noi  am  fi 
reprezentanţii  lor,  ei  n-ar  mai  trebui  să  treacă  prin 
nici  una  din  aceste  neplăceri. 

-  Ambasadori?  O,  Doamne!  exclamă  Donald, 
înălţîn-du-şi  braţele  într-un  gest  de  disperare. 

-  Acum  ce  mai  ai?  îl  întrebă  Perry  pe  Donald,  care 
începea  să-l  calce  pe  nervi. 

-  Ştiam  eu  că  voi  doi  sînteţi  nişte  optimişti  naivi, 
bombăni  Donald,  dar  chestia  asta  cu  ambasadorii  le 
pune  capac  la  toate. 

-  Eu  cred  că  e  o  variantă  foarte  rezonabilă,  încercă 
Perry  să-şi  menţină  punctul  de  vedere. 

-  Ascultă-mă  bine,  domnule  preşedinte  al 
companiei  Benthic  Marine!  izbucni  Donald  punînd  un 
accent  peiorativ  pe  pomposul  apelativ.  Aceşti 
interterrani  nu  au  deloc  de  gînd  să  ne  mai  lase  să 
plecăm  de  aici  şi,  dacă  n-ai  fi  un  optimist  incurabil, 
ai  fi  înţeles  pînă  acum  măcar  atîta  lucru. 

Suzanne  şi  Perry  căzură  în  muţenie,  rumegînd 
spusele  comandantului.  în  sinea  lor,  şi  unul,  şi 
celalalt  îşi  dăduseră  toată  silinţa  să  ocolească 
această  ipoteză,  nicidecum  să  se  încumete  s-o  mai 
şi  pună  în  discuţie. 

-  Aşadar,  tu  crezi  că  au  de  gînd  să  ne  fină  aici 
definitiv?  îndrăzni  Suzanne  într-un  tîrziu. 

Ei  da,  trebuia  şi  ea  să  recunoască  un  lucru:  în  toate 
discuţiile  lor,  nici  Arak,  nici  Sufa  nu  pomeniseră 
absolut  nimic  despre  vreo  perspectivă  de  înapoiere 
a  grupului  la  nava  de  la  suprafaţa  oceanului. 

-  Da,  aşa  cred,  dacă  nu  cumva  ne-or  lăsa  să 
plecăm,  replica  Donald  sarcastic. 

-  Bine,  dar  care-i  scopul?  îngăimă  Perry,  din  al 
cărui  glas  dispăruse  orice  urmă  de  furie. 

-  Dar  e  limpede  ca  lumina  zilei,  spuse  Donald. 
Oamenii  ăştia  s-au  ferit  să  fie  descoperiţi  mii  şi  mii 
de  ani,  da?  Atunci,  cum  credeţi  voi  că  le-ar  putea 
trece  prin  cap  să  ne  lase  să  ne  întoarcem  acasă, 
după  ce  ne-au  dezvăluit  atîtea  lucruri  despre  lumea 
lor  şi  după  tot  ce  am  văzut  aici? 

-  O,  Doamne!  şopti  Suzanne  îngrozită. 

-  Crezi  că  Donald  are  dreptate?  o  întrebă  Perry,  cu 
frică. 

-  Mă  tem  că  nu-i  chiar  lipsit  de  sens  ce  spune,  zise 
Suzanne.  Oricum,  interterranii  n-au  nici  un  motiv  să 
se  teamă  de  contaminare  acum  mai  puţin  decît  în 
trecut.  Pe  de  altă  parte,  tehnologia  noastră  care  se 
dezvoltă  pe  zi  ce  trece  le  dă  un  motiv  în  plus  de 
îngrijorare.  Or  fi  ei  amuzaţi  de  comportamentul 
nostru  primitiv,  dar  bănuiesc  că  violenţa  civilizaţiei 
noastre  îi  îngrozeşte. 

-  Bine,  dar  ei  spun  tot  timpul  că  sîntem  oaspeţii  lor, 
interveni  Perry  indignat.  Locului  unde  sîntem  cazaţi 
îi  spun  palat  de  oaspeţi  -  or,  oaspeţii  nu  rămîn 
veşnic  în  vizită,  nu?...  Oricum,  eu  nu  pot  rămîne 
mult  aici,  adăugă  el  cu  gîndul  aiurea;  eu  am  o 
familie  şi  deja  mă  îngrijorează  că  n-am  putut  să  le 
dau  de  veste  pînă  acum  că  sînt  bine,  sănătos. 

-  Asta-i  cu  totul  altceva,  îl  întrerupse  Donald. 
Interterranii  ştiu  foarte  multe  despre  noi  şi  chiar 
despre  familiile  noastre.  Cu  tehnica  lor 
ultrasofisticată,  ne-ar  fi  putut  oferi  ocazia  de  a  le 
transmite  celor  dragi  că  n-am  murit.  Ei  bine,  faptul 
că  n-au  făcut-o  este,  după  părerea  mea,  încă  o 
dovadă  că  au  intenţia  să  ne  ţină  aici  definitiv. 

-  Da,  e  logic  ce  spui,  oftă  Suzanne.  Acum  o 
jumătate  de  oră  eram  la  mine  în  cameră  şi  îmi 
doream  să  am  măcar  un  prăpădit  de  telefon  ca  să-l 
pot  suna  pe  fratele  meu.  E  singura  rudă  care  ştiu 
că-mi  va  duce  dorul. 

-  N-ai  familie?  o  întrebă  Donald. 

-  Mă  tem  că  nu,  răspunse  ea.  Cum-necum,  n-am 
reuşit  să  încheg  acest  capitol  al  vieţii  mele.  Cît 
despre  părinţi,  i-am  pierdut  pe  amîndoi  anul  trecut. 

-  Eu  am  nevastă  şi  trei  copii,  zise  Donald.  Mă  rog, 
pentru  interterrani  asta  nu  înseamnă  mare  lucru,  de 
vreme  ce  ei  au  pierdut  de  multă  vreme  însăşi 
noţiunea  de  părinte. 

-  Demnezeule!  exclamă  Perry.  Bun,  şi  atunci  ce 
facem?  Trebuie  neapărat  să  găsim  o  modalitate  de  a 
scăpa  de  aici. 

-  Hei,  lume!  strigă  Michael  din  pragul  sufrageriei. 
Haideţi  la  supă! 

-  Din  nefericire,  toate  atuurile  sînt  la  ei,  zise 
Donald  ignorîndu-l  pe  Michael,  care  dispăru  înapoi  în 
sufragerie.  Nu  putem  face  nimic  deocamdată,  decît 
să  stăm  cu  ochii-n  patru. 

-  Ceea  ce  înseamnă  să  ne  bucurăm  de  ospitalitatea 
lor,  trase  Suzanne  concluzia. 

-  Pînă  la  un  punct,  îşi  exprimă  Donald  rezerva;  eu, 
unul,  nu  sînt  dintre  aceia  dispuşi  să  fraternizeze  cu 
duşmanul. 

-  Aici  e  încurcătura,  zise  Suzanne.  Ei  nu  se 
comportă  ca  nişte  inamici;  sînt  atît  de  paşnici  şi  de 
amabili,  încît  e  greu  să-ţi  închipui  că  ar  fi  în  stare  să 
se  poarte  vreodată  urît  cu  cineva. 

-  Faptul  că  sînt  ţinut  departe  de  familie  este, 
pentru  mine,  cea  mai  mare  josnicie,  declară  Perry 
sentenţios. 

-  Nu  şi  din  punctul  lor  de  vedere,  îi  aminti  Donald. 
De  vreme  ce  reproducerea  în  Interterra  se  derulează 
artificial,  cu  amprente  mentale  adulte  grefate  pe 
creierul  unor  copii  de  patru  ani,  aici  nu  mai  există  de 
mult  familii.  Este  foarte  probabil  ca  oamenii  aceştia 
să  nu  mai  înţeleagă  nici  noţiunea  de  legătură 
familială. 

-  Ce  naiba  faceţi  voi  acolo  pe  întuneric,  fraţilor? 
răsună  glasul  răstit  al  lui  Michael,  care  ieşise  din  nou 

în  pragul  sufrageriei.  Vă  aşteaptă  clonele;  n-aveţi  de 
gînd  să  mîncaţi  în  seara  asta? 

-  Cred  că  n-ar  fi  rău,  spuse  Suzanne.  Mie  mi-e 
foame. 

-  Discuţia  asta  mi-a  cam  tăiat  pofta,  comenta  Perry 
sumbru. 

Porniră  totuşi  spre  pata  mare  de  lumină  care  se 
revărsa  din  sufragerie,  inundînd  peluza  întunecată. 

-  Trebuie  neapărat  să  existe  o  soluţie,  adăugă 
acejaşi  Perry. 

-  în  primul  rînd,  nu  trebuie  cu  nici  un  chip  să-i 
stîrnim,  zise  Donald.  Asta  ne-ar  putea  pricinui 
necazuri. 

-  Dar  ce-am  putea  face  noi  să-i  stîrnim?  întrebă 
Perry. 

-  Nu  de  noi  mi-e  teamă,  ci  de  imbecilii  ăştia  de 
scafandri. 

-  Dar  ce-ar  fi  să  deschidem  chiar  noi  discuţia? 
propuse  Perry.  Uite,  mîine  eu  zic  să-l  întrebam  pe 
Arak  dacă  vom  mai  putea  pleca,  în  cele  din  urmă. 
Aşa,  măcar,  ne-am  lămuri  şi  noi. 

-  S-ar  putea  să  fie  riscant,  fu  de  părere  Donald. 
Dacă  ne  arătăm  prea  interesaţi  de  plecare,  s-ar 
putea  să  ne  reducă  libertatea  de  mişcare.  Pînă 
una-alta,  avem  posibilitatea  să  chemăm  taxiuri 
zburătoare  şi  să  ne  deplasăm  după  pofta  inimii.  Ăsta 
e  un  privilegiu  pe  care  eu,  unul,  n-aş  vrea  să-l  pierd, 
pentru  că  s-ar  putea  să  avem  nevoie  de  el  atunci 
cînd  ni  s-ar  ivi  ocazia  de  a  o  şterge  de  aici. 

-  Bine  gîndit,  îl  susţinu  Suzanne.  în  schimb,  nu  văd 
de  ce  n-am  putea  să-i  întrebăm  despre  scopul  în 
care  am  fost  aduşi  aici.  Din  răspunsul  lor  ne-am 
putea  da  seama  şi  dacă  au  de  gînd  să  ne  ţină 
definitiv  sau  nu. 

-  Da,  nu-i  rea  ideea,  consimţi  Donald;  cu  condiţia 
să  nu  facem  valuri  prea  mari  nici  cu  chestiunea 
asta.  De  fapt,  cred  c-am  să  deschid  chiar  eu  discuţia 
mîine  dimineaţă,  la  întîl-nirea  de  care  ne-a  pomenit 
Arak. 

-  Cred  că-i  cel  mai  nimerit,  zise  Suzanne.  Perry,  tu 
ce  crezi? 

-  Eu,  deocamdată,  nu  ştiu  ce  să  mai  cred,  mărturisi 
acesta. 

-  Haideţi,  măi,  odată!  îi  întîmpină  Michael, 
neliniştit.  Clonatul  ăsta  nenorocit  nu  ne  lasă  să  ne 
atingem  de  haleală  pînă  nu  ne  adunăm  toţi  şi  are  o 
putere  de  taur!... 

Michael  părea  că  nu  minte:  o  clonă  masculină 
stătea  în  picioare  lîngă  masa  din  mijlocul  încăperii, 
ţinîndu-şi  mîinile  sprijinite  pe  capacele  mult 
rîvnitelor  vase  cu  bucate. 

-  De  unde  ştiţi  că  tocmai  pe  noi  ne  aşteaptă? 
întreba  Suzanne,  ocupînd  unul  dintre  scaunele 
rămase  libere. 

-  Mă  rog,  n-avem  cum  să  fim  siguri,  fiindcă 
maimuţoiul  nu  scoate  o  vorbă,  admise  Michael.  Dar 
sperăm  din  tot  sufletul  că  ăsta  era  motivul  şi  nu  altul 
-  nu  de  alta,  dar  eu  mă  prăbuşesc  de  foame! 

într-adevăr,  imediat  ce  Perry  şi  Donald  se  aşezară 
la  rîndul  lor,  „maimuţoiul"  săltă  capacele  de  pe 
castroane. 

-  Bingo!  exclamă  Richard,  în  culmea  fericirii. 
Mîncarea  fu  servită  de  îndată  şi,  preţ  de  cîteva 

minute,  domni  tăcerea.  Richard  şi  Michael  erau 
absorbiţi  cu  totul  să-şi  astîmpere  foamea,  iar  ceilalţi 
mai  rămaseră  o  vreme  pe  gînduri,  rumegînd  aspecte 
ale  discuţiei  pe  care  tocmai  o  purtaseră. 

-  Dar  despre  ce  tot  vorbeaţi  acolo,  în  întuneric?  îi 
întrebă  Richard  la  un  moment  dat,  după  care  slobozi 
un  rîgîit  copios.  Văd  că  aveţi  toţi  niştre  mutre  de 
înmormîntare...  Ce  să  spun,  voioasă  adunare, 
adăugă  el,  văzînd  că  nu  primeşte  nici  un  răspuns. 

-  Cel  puţin,  noi  avem  maniere  la  masă,  îl 
admonesta  Donald. 

-  Mai  du-te-n  moaş-ta,  îl  complimentă  Richard. 

-  Ştiţi,  mie  mi  se  pare  de-a  dreptul  o  ironie,  zise 
Suzanne,  gînditoare. 

-  Ce,  manierele  lui  Richard?  prinse  Michael  mingea, 
izbucnind  într-un  hohot  de  rîs. 

-  Nu,  reacţia  noastră  la  Interterra,  continuă 
Suzanne  fără  să-l  bage  în  seamă. 

-  Adică,  ce  vrei  să  spui?  ceru  Perry  lămuriri. 

-  Păi,  gîndiţi-vă  la  toate  cîte  sînt  în  jurul  nostru, 
începu  ea.  Parcă  am  fi  ajuns  în  paradis,  cu  toate  că 
nu  eîn  cer,  aşa  cum  ni-l  imaginăm  noi  dintotdeauna. 
Oricum,  găseşti  aici  tot  ce  şi-a  dorit  omul,  conştient 
sau  nu:  tinereţe,  frumuseţe,  belşug  şi  nemurire!  E 
chiar  ca  un  paradis,  nu? 

-  La  chestia  cu  frumuseţea  subscriem  şi  noi,  ce  zici, 
Mikey?  îi  făcu  Richard  cu  ochiul  acestuia. 

-  Şi  unde  vezi  tu  ironia?  o  întrebă  Perry  pe 
Suzanne,  ignorînd  remarca  lui  Richard. 

-  în  spaima  noastră  de  a  rămîne  aici,  zise  ea.  Toată 
lumea  visează  să  ajungă  în  paradis,  iar  noi  ne 
temem  că  n-o  să  putem  pleca! 

-  Cum  adică,  n-o  să  putem  pleca?  tresări  Richard, 
dintr-o  dată  atent. 

-  Eu  nu  văd  nici  o  ironie,  zise  Donald.  Dacă  i-aş 
avea  pe  ai  mei  cu  mine,  poate  aş  rămîne.  Aşa  însă, 
nu  pot.  Pe  de  altă  parte,  mie  nu-mi  place  să  fiu 

forţat.  Poate  că  sună  aiurea,  dar  eu  pun  preţ  pe 
libertatea  mea. 

-  Dar  o  să  plecăm  de  aici,  nu-i  aşa?  insistă  Richard. 

-  După  părerea  lui  Donald,  nu  prea,  îi  răspunse 
Perry. 

-  Dar  trebuie  să  plecăm,  ce  naiba!  sări  Richard 
înfierbîntat. 

-  Şi  de  ce-ar  trebui,  marinare?  îl  interpelă  Donald. 
Ce  te  face  pe  tine  atît  de  nerăbdător  să  părăseşti 
paradisul  ăsta,  cum  zice  Suzanne? 

-  Eu  vorbeam  în  general,  nu  era  chiar  o  părere 
personală!  se  apără  Suzanne,  uşor  iritată.  Nu  de 
alta,  dar  felul  în  care  am  văzut  astăzi  cum  îşi  rezolvă 
ei  nemurirea  aici  m-a  cam  dat  peste  cap,  să  fiu 
sinceră. 

-  Eu  nu  ştiu  despre  ce  tot  vorbiţi  voi,  se  vîrî  Richard 
din  nou;  dar  eu  ştiu  că  vreau  s-o  şterg  de-aici  cu 
primul  tren. 

-  Şi  eu  la  fel,  îi  ţinu  Michael  isonul. 

în  încăpere  răsună  un  sunet  delicat  de  clopoţel, 
cum  nu  mai  auziseră  pînă  atunci.  Se  uitară 
nelămuriţi  de  la  unul  la  altul,  însă  nu  apucară  să 
spună  ceva,  că  uşa  se  deschise  şi,  iată,  îşi  făcură 
apariţia  Mura,  Meeta,  Palenque  şi  Karena.  Alaiul 
frumoaselor  era  teribil  de  bine  dispus.  Mura  se 
îndreptă  fără  şovăire  spre  Michael  cu  palma  întinsă, 
în  tradiţionalul  gest  de  salut  al  interterranilor.  După 
o  scurtă  atingere,  ea  se  aşeză  pe  marginea 
scaunului  lui  Michael.  Meeta,  Palenque  şi  Karena  îl 
înconjurară  pe  Richard,  care  sări  în  picioare. 

-  V-aţi  întors,  puicuţelor!  le  întîmpină  el  cu 
entuziasm,  alingîndu-şi  palma  cu  fiecare  şi  apoi 
îmbrăţişîndu-le  pe  rînd. 

Femeile  îi  salutară  cu  o  mişcare  a  capului  pe 
Suzanne,  Donald  şi  Perry,  după  care  îi  dăruiră  lui 
Richard  întreaga  atenţie.  Acesta  era  de-a  dreptul 
ameţit  de  plăcere.  Dădu  să  se  prăbuşească  înapoi 
pe  scaun,  însă  ele  îl  împiedicară,  spu-nîndu-i  cît  erau 
de  nerăbdătoare  să  meargă  la  el  în  cameră,  să 
înoate  în  bazin  împreună. 

-  Da,  mă  rog,  sigur,  se  bîlbîi  fericitul;  apoi  îl  salută 
mili-tăreşte  pe  Donald  înainte  să  iasă  pe  uşă, 
înconjurat  de  mini-haremul  său. 

-  Haide!  îl  zori  Mura  pe  Michael.  Hai  să  mergem  şi 
noi,  ţi-am  adus  ceva  în  dar! 

-  Ce,  ce?  făcu  Michael  curios,  lăsîndu-se  tras  înspre 
uşă. 

-  Un  vas  de  caldorfină!  Am  auzit  că  ţi-a  plăcut. 

-  Şi  încă  cum!  strigă  Michael  în  culmea  bucuriei, 
apoi  dispărură  pe  uşă  împreună. 

Cei  rămaşi  nu  avură  timp  să  rostească  o  vorbă,  că 
din  nou  răsună  clopoţelul  care  anunţa,  de  data 
aceasta,  intrarea  Lunei  şi  a  lui  Garona.  Aşadar, 
interterranii  se  regrupau  în  jurul  partenerilor  din 
seara  trecută. 

-  O,  Suzanne!  gînguri  Garona,  atingîndu-i  palma 
femeii.  Toată  ziua  am  aşteptat  să  mai  petrec  o 
noapte  cu  tine! 

-  Perry,  iubitule!  exclamă  şi  Luna,  cu  afectare.  Mi 
s-a  părut  o  zi  atît  de  lungă!  Sper  că  nu  te-a  obosit 
prea  tare... 

Suzanne  şi  Perry  erau  deopotrivă  de  încurcaţi:  nu 
ştiau  dacă  să  se  simtă  încîntaţi  ori,  mai  degrabă, 
jenaţi  de  asemenea  dulcegării  amoroase.  Amîndoi 
bîiguiră  nişte  răspunsuri  nelămurite  în  timp  ce  se 
lăsau  traşi  de  pe  scaune  de  către  vizitatori. 

-  Păi,  cred  că  noi  plecăm,  mai  apucă  să  zică 
Suzanne  către  Donald  în  timp  ce  Garona  o  ducea 
tandru  către  peretele  deschis  al  sufrageriei. 

-  Da,  şi  ne  ducem  unde  vor  ei  să  ne  ducă,  îi  mai 
zise  şi  Perry,  luat  la  remorcă  de  Luna. 

Donald  le  făcu  un  semn  cu  mîna,  plictisit,  însă  nu 
spuse  nimic.  Rămase  singur  sau,  mai  bine-zis,  în 
compania  celor  două  clone  necuvîntătoare. 

Michael  era  în  al  nouălea  cer;  nu-şi  amintea  ca 
vreo  femeie  aşa  de  atrăgătoare  să-i  mai  fi  dat  atîta 
atenţie  vreodată.  La  insistenţele  ei,  au  prins  a  face 
piruete  şi  a  se  zbengui  pe  gazonul  înnegurat,  în 
drum  spre  locuinţa  lui.  Imaginea  părului  ei  bogat 
fluturînd  în  vînt  îl  înnebunise  pe  Michael  care,  dacă 
nu  ar  fi  ameţit,  ar  fi  continuat  aşa  la  nesfirşit. 

Aşadar,  el  se  opri  într-un  tîrziu,  însă  decorul  refuza 
să  se  oprească.  Nemaiputîndu-se  ţine  pe  picioare, 
vajnicul  marinar  se  poticni  şi  se  prăvăli  la  pămînt,  cu 
Mura  peste  el.  Rîdeau  amîndoi  necontrolat,  fără  să 
se  mai  oprească.  Se  ridicară  cu  greu,  clătinîndu-se 
pe  picioare,  apoi  porniră  în  fugă  către  căsuţă.  Odată 
ajunşi  acolo,  se  opriră  amîndoi  gîfiind.  Michael  trase 
de  două  ori  aer  în  piept,  dar  nu-i  fu  de  ajuns  să-i 
treacă  ameţeala.  Silueta  Murei,  pusă  în  evidenţă  de 
veşmîntul  mulat  pe  trup,  îi  asmuţea  dorinţele  la 
culme. 

-  Ei,  zise  el,  ce-ai  vrea  să  facem  mai  întîi?  Vrei  să 
înotăm  puţin? 

-  Nu,  răspunse  ea  cu  glasul  uşor  voalat,  privindu-l 
provocator.  Nu,  nu  vreau  să  înot  acum.  Ieri  seară 
erai  prea  obosit  pentru  intimităţi  şi  m-ai  gonit 
înainte  de  a  te  putea  face  fericit. 

-  Dar  nu-i  adevărat!  Am  fost  foarte  fericit!  protestă 
el. 

-  Să  înţeleg  că  Sart  te-a  făcut  fericit? 

-  Ei,  nici  vorbă!  Ce  întrebare  mai  e  şi-asta?  sări 
Michael  în  sus,  ofensat  peste  măsură. 

-  Stai,  nu  te  enerva,  încercă  să-l  calmeze  femeia, 
uimită  de  reacţia  lui.  Nu  vreau  să  insinuez  nimic.  Şi, 
în  fond,  nu-i  nimic  rău  în  a  te  desfăta  şi  cu  parteneri 
de  acelaşi  sex... 

-  Auzi,  la  mine  nu  ţine  treaba  asta!  Nu  ţine  deloc,  e 
clar?  se  răsti  el. 

-  Michael,  te  rog,  linişteşte-te,  îl  rugă  Mura.  De  ce 
eşti  aşa  de  agitat? 

-  Ba  nu  sînt  deloc  agitat!  i-o  întoarse  el,  în  doi  peri. 

-  Te-a  supărat  Sart  cu  ceva? 

-  Nu,  n-am  nimic  cu  el,  făcu  Michael  nervos. 

-  Ceva  te-a  supărat  totuşi,  insistă  ea.  Sart  a  rămas 
peste  noapte?  Ştii,  astăzi  nu  l-am  văzut  toată  ziua. 

-  Nu!...  Nu!  se  bîlbîi  marinarul.  A  plecat  imediat 
după  tine...  imediat  după  ce  Richard  i-a  cerut  scuze 
că  s-a  înfuriat  pe  el...  E  băiat  bun  totuşi. 

-  De  ce  s-a  înfuriat  Richard  pe  el? 

-  Nu  ştiu,  zise  Michael  iritat.  Ascultă,  chiar  trebuie 
să  vorbim  toată  noaptea  despre  Sart?  Eu  credeam 
că  ai  venit  să  mă  vezi  pe  mine. 

-  Aşa  şi  este,  îl  linişti  Mura,  lipindu-se  de  el  şi 
mîngîin-du-l  pe  piept.  Degetele  ei  îi  simţeau  inima 
zbuciumîndu-se.  Cred  că  ai  avut  o  zi  grea,  îi  zise.  Hai 
să  ne  liniştim;  ştiu  eu  exact  ce-ţi  trebuie  pentru 
asta. 

-  Ce-mi  trebuie? 

-  Intinde-te  pe  pat,  îi  spuse  ea,  iar  eu  am  să  te 
mîngîi  pe  corp  şi  am  să-ţi  masez  muşchii. 

-  Ei,  aşa  da,  mai  vii  de-acasă... 

-  Şi  cînd  te  linişteşti,  ne  vom  atinge  palmele  unse 
cu  caldorfină. 

-  Excelent,  puişor,  zise  Michael,  regăsindu-şi 
calmul.  Hai,  să-i  dăm  drumul. 

-  Bun,  vin  imediat,  şi  Mura  îl  împinse  uşor  spre  pat. 
Docil,  acesta  se  întinse  pe  cuvertura  moale. 

Mura  se  duse  să  ia  băuturi  răcoritoare  din  frigider. 
Rosti  comanda  în  şoaptă,  în  receptorul  de  la  mînă, 
ca  să  nu-l  deranjeze  pe  Michael.  Mica  lui  izbucnire  o 
făcea  să  creadă  că  acesta  trecea  prin  momente  de 
încordare  nervoasă  şi  că  avea  nevoie  de  multă 
atenţie  şi  delicateţe.  Propria  experienţa  îi  mai 
arătase  şi  înainte  cît  de  agitaţi  puteau  deveni 
pămîntenii  din-tr-a  doua  generaţie,  din  te  miri  ce. 

Femeia  fu  mirată  să  descopere  că  frigiderul  era  plin 
ochi. 

-  Măi,  să  fie!  exclamă  ea.  Dar  ce  ai  tu  aici? 

în  urma  scurtei  altercaţii  în  privinţa  lui  Sart, 
ardoarea  lui  Michael  se  potolise  considerabil.  Stătea 
tolănit  pe  pat  cu  faţa  în  jos  dar,  în  locul  gîndurilor  de 
caldă  anticipare  a  celor  ce  aveau  să  urmeze,  mintea 
lui  fu  năpădită  de  amintirea  discuţiei  din  timpul 
mesei  de  seară:  aşadar,  exista  posibilitatea  ca 
grupul  lor  să  nu  mai  poată  pleca  din  Interterra!... 
Rumegînd  sumbra  perspectivă,  lui  Michael  îi  scăpă 
observaţia  Murei  despre  frigiderul  supraîncărcat.  îşi 
aminti  despre  cadavrul  lui  Sart  abia  cînd  auzi 
zgomotul  cîtorva  cutii  de  hrană  şi  băutură 
rostogolite  pe  podea,  dar  era  deja  prea  tîrziu... 

-  Fir-ar!  şuieră  Michael  sărind  din  pat,  ca  să  dea  cu 
ochii  de  imaginea  de  care  se  temuse  cel  mai  mult: 
în  faţa  frigiderului  deschis,  Mura  rămăsese 
încremenită,  în  picioare,  cu  o  mînă  dusă  la  gură.  Pe 

chipul  ei  era  desenată  cea  mai  autentică  expresie 
de  groază. 

în  interiorul  frigiderului,  obrazul  îngheţat  şi  livid  al 
lui  Sart  apărea  înrămat  asimetric  de  cîteva  ambalaje 
cu  alimente.  Michael  se  repezi  spre  Mura  şi  o 
cuprinse  cu  braţele.  îi  simţi  dintr-odată  corpul  moale 
şi,  cu  siguranţă,  s-ar  fi  prăbuşit  dacă  n-ar  fi 
sprijinit-o  el. 

-  Ascultă!  Ascultă-mă!  îi  strigă  Michael  într-o 
şoapta  groasă,  răguşită.  Lasă-mă  să-ţi  explic! 

Mura  îşi  reveni  şi  se  smulse  din  îmbrăţişarea  lui 
Michael.  întinse  o  mînă  tremurîndă  şi  pipăi  obrazul 
lui  Sart,  care  era  împietrit  şi  rece  ca  gheaţa. 

-  O,  nu!...  gemu  ea,  acoperindu-şi  faţa  cu  mîinile. 
Era  lividă  şi  începu  să  tremure  ca  şi  cînd  un  vînt 
îngheţat  ar  fi  străbătut  dintr-o  dată  încăperea. 

Michael  dădu  să  o  cuprindă  din  nou  cu  braţele,  însă 
ea  îl  respinse,  neputîndu-şi  lua  ochii  de  la  oribila 
privelişte,  înnebunit,  Michael  se  aplecă  să  culeagă 
obiectele  căzute  şi  le  îndesă  frenetic  la  loc  în 
frigider,  să  acopere  cadavrul. 

-  Trebuie  să  te  calmezi,  îi  spuse  el  nervos. 

-  Ce  s-a  întîmplat  cu  esenţa  lui?  vru  Mura  să  ştie. 
Sîngele  i  se  întorcea  năvalnic  în  obrajii  care  acum 

deveniră  purpurii.  Şocul  şi  groaza  femeii  se 
transformau  în  mînie. 

-  A  fost  un  accident,  zise  Michael.  A  căzut  şi  s-a 
lovit  la  cap. 

întinse  mîna  spre  ea,  dar  Mura  se  dădu  un  pas 
înapoi,  ţinîndu-l  la  distanţă. 

-  Şi  esenţa  lui?  insistă  Mura,  deşi  cruntul  adevăr  îşi 
făcea  deja  loc,  implacabil,  în  mintea  ei. 

-  Ascultă,  e  mort,  ce  Dumnezeu...,  se  răsti  Michael. 

-  Deci,  esenţa  lui  s-a  pierdut!  reuşi  Mura  să  tragă 
concluzia.  Mînia  ei  trecătoare  lăsă  locul  durerii, 
înecînd  în  lacrimi  smaraldul  ochilor. 

-  Ascultă,  fetiţo,  îi  zise  Michael  cu  un  amestec  de 
îngăduinţă  şi  iritare.  Din  păcate,  puştiul  e  mort.  A 
fost  un  accident.  Trebuie  să  te  linişteşti. 

Lacrimile  femeii  lăsară  loc  suspinelor  pe  măsură  ce 
tragedia  îşi  contura  dimensiunile  în  adîncul  propriei 
esenţe. 

-  Trebuie  să  merg  să-i  înştiinţez  pe  bătrîni,  zise  ea 
întor-cîndu-se  pe  călcîie  şi  îndreptîndu-se  spre  uşă. 

-  Nu,  aşteaptă!  se  repezi  Michael,  tăindu-i  calea. 
Ascul-tă-mă,  mai  zise  el  apucînd-o  cu  amîndouă 
mîinile. 

-  Dă-mi  drumul!  ţipă  Mura,  luptîndu-se  să  scape 
din  strînsoare.  Trebuie  să  anunţ  catastrofa! 

-  Nu,  trebuie  să  stăm  de  vorbă,  insistă  el, 
străduindu-se  să  nu-i  dea  drumul. 

-  Lasă-mă-n  pace!  îşi  ridică  ea  glasul  deasupra 
suspinelor,  reuşind  să-şi  elibereze  un  braţ. 

-  Taci!  striga  Michael  şi  o  plesni  peste  faţă,  în 
speranţa  că  îi  va  curma  accesul  de  isterie. 

Contrar  aşteptărilor,  Mura  deschise  gura  slobozind 
un  urlet  asurzitor.  Temîndu-se  că  ar  putea  fi  auziţi, 
Michael  îi  astupă  gura  cu  palma.  Nu  fu  de  ajuns  însă. 
Mura  era  o  femeie  înalta  şi  zdravănă,  aşa  că  reuşi 
să-i  scape  din  menghina  braţelor  şi  mai  dădu  un 
ţipăt,  la  fel  de  pătrunzător.  Cu  oarecare  greutate, 
Michael  reuşi  să-i  pună  din  nou  mîna  la  gură,  dar 
degeaba:  orice  ar  fi  încercat,  nu  putea  cu  nici  un 
chip  s-o  facă  să  tacă.  Atunci,  cu  un  gest  impulsiv,  o 
tîrî  pînă  la  bordura  piscinei  şi  se  aruncă  în  bazin 
împreună  cu  ea.  Cum  nici  răceala  apei  nu  avu  efect, 
Michael  se  văzu  nevoit  să  o  vîre  cu  capul  sub  apă. 

Femeia  continuă  să  se  zbată,  iar  cînd  Michael  o 
scoase  la  suprafaţă  ca  să  respire,  ea  dădu  un  ţipăt 
la  fel  de  puternic  ca  cele  dinainte.  Speriat,  el  o 
împinse  din  nou  dedesubt  şi,  de  data  aceasta,  o  ţinu 
sub  apă  pînă  cînd  zbuciumul  ei  slăbi,  apoi  încetă 
de-a  binelea. 

Michael  slăbi  strînsoarea  treptat,  temîndu-se  ca  nu 
cumva  femeia  să  răbufnească  iar  şi  să  strige.  Nimic 
din  toate  acestea  însă:  corpul  ei  lipsit  de  vlagă  se 
ridică  la  suprafaţa  şi  rămase  nemişcat,  cu  faţa  în  jos. 
Michael  o  trase  pînă  la  margine  şi  o  ridică  pe 
bordura  de  marmură.  Din  nas  şi  din  gura 
întredeschisă  se  prelingea  un  amestec  de  mucus  şi 
salivă.  Privind-o,  Michael  îşi  dădu  seama  că  era 
moartă  şi  se  simţi  cuprins  de  fiori.  încercă,  în  zadar, 
să-şi  controleze  clănţănitul  dinţilor.  Aşadar,  omorîse 
un  om  -  un  om  la  care  ţinea  foarte  mult!... 

Preţ  de  o  clipă  rămase  încremenit,  întrebîndu-se 
dacă  ţipetele  Murei  nu  fuseseră  cumva  auzite.  Din 
fericire  însă,  nimic  nu  tulbura  liniştea  nopţii.  Cuprins 
de  panică,  Michael  tîrî  corpul  neînsufleţit  pînă  la  pat, 
îl  aburcă  şi  trase  cuvertura  deasupra.  Apoi  ocoli  în 
goană  piscina  şi  dispăru  afară,  în  noapte. 

Lui  Michael  nu-i  trebuiră  mai  mult  de  cîteva 
secunde  să  străbată  cei  cincizeci  de  metri  care 
despărţeau  locuinţa  lui  de  cea  a  lui  Richard. 

-  Oricine  ai  fi,  vezi-ţi  de  drum!  strigă  Richard 
dinăuntru,  ca  răspuns  la  bătăile  insistente  în  uşă. 

-  Richard,  eu  sînt!  strigă  Michael. 

-  Nu  mă  interesează  cine  e!  îi  răspunse  Richard  pe 
acelaşi  ton.  Sînt  ocupat! 

-  E  urgent,  Richie,  trebuie  să  vorbim! 
Insistenţele  lui  Michael  fură  întîmpinate  de  o  serie 

de  înjurături  urmate  de  o  scurtă  tăcere.  în  cele  din 

urmă,  uşa  se  deschise  şi  în  cadrul  ei  apăru  Richard, 
gol  puşcă. 

-  Sper  că  nu  mă  deranjezi  pentru  un  fleac,  mîrîi  el. 

-  Avem  o  problemă,  îl  anunţă  Michael. 

-  Vezi  să  nu  mai  ai  tu  încă  una,  acuşi-acuşi,  îl 
ameninţă  Richard.  Dar  ce-ţi  veni  să  faci  baie 
îmbrăcat?  îl  întrebă  apoi,  observînd  că  hainele  lui 
Michael  erau  ude  leoarcă. 

-  Trebuie  să  vii  neapărat  acasă  la  mine,  bîigui 
acesta,  adunîndu-şi  cu  greu  cuvintele. 

Richard  nu  putu  să  nu  observe  agitaţia  neobişnuită 
a  prietenului  său.  Aruncă  o  privire  scurtă  peste 
umăr,  să  se  asigure  că  nici  una  dintre  femei  nu  se 
afla  în  bătaia  cuvintelor  lor. 

-  E  ceva  legat  de  cadavrul  lui  Sart?  întrebă  el  în 
şoaptă. 

-  Da,  din  păcate,  răspunse  Michael. 

-  Unde-i  Mura? 

-  Păi,  tocmai  aici  e  problema.  A  văzut  cadavrul,  îl 
lamuri  Michael. 

-  O,  Doamne!  gemu  Richard.  Şi  e  întoarsă  pe  dos? 

-  A  luat-o  razna  de  tot,  zise  Michael.  Trebuie  să  vii 
cu  mine. 

-  Bine,  bine;  calmează-te.  Şi  zici  c-a  luat-o  razna? 

-  Pe  cuvîntul  meu,  înnebunise  de  tot.  Hai  odată, 
mişcă-ţi  fundul! 

-  Gata,  gata,  nu  urla,  îl  potoli  Richard.  Am  să  vin  în 
cîteva  minute;  trebuie  să-mi  expediez  haremul  întîi. 

Michael  încuviinţă  cu  o  mişcare  a  capului,  iar 
Richard  îi  închise  uşa  în  nas.  Michael  se  întoarse  în 
fugă,  se  asigură  că  Mura  rămăsese  în  poziţia  în  care 
o  lăsase  el,  apoi  îşi  schimba  hainele  cu  altele  uscate 
şi  începu  să  facă  nervos  ture  prin  cameră,  în 
aşteptarea  lui  Richard.  Acesta  se  ţinu  de  cuvînt  şi  nu 

întîrzie  mai  mult  de  cinci  minute.  Din  clipa  în  care 
păşi  peste  prag,  măsură  atent  încăperea  şi  observă 
că  nu  era  nimic  nelalocul  său.  Nu  dădu  însă  cu  ochii 
de  Mura,  pe  care  se  aştepta  s-o  vadă  şezînd  pe  pat, 
scuturată  de  suspine. 

-  Unde  e,  în  baie?  întrebă  el. 

Fără  o  vorbă,  Michael  îi  făcu  semn  lui  Richard  să-l 
urmeze  şi  înconjură  patul.  Cu  o  mînă  tremurîndă 
trase  cuvertura,  lăsînd  la  vedere  cadavrul  femeii. 
Tenul  odată  translucid  al  Murei  căpătase  între  timp 
o  nuanţa  vineţie,  iar  secreţiile  care  i  se  prelingeau 
din  nas  şi  din  gură  erau  amestecate  cu  sînge. 

-  Ceeee?..  făcu  Richard,  cu  răsuflarea  tăiată.  Se 
lăsă  în  genunchi  şi  pipăi  carotida  femeii.  Constatînd 
lipsa  pulsului,  se  ridica  în  picioare.  E  moarta! 
constată  el,  consternat. 

-  A  deschis  frigiderul  şi  a  văzut  cadavrul  lui  Sart,  îi 
explică  Michael. 

-  Bun,  asta  am  înţeles,  zise  Richard,  holbîndu-se  la 
amicul  său;  dar  de  ce  a  trebuit  s-o  omori? 

-  Ţi-am  spus,  o  luase  razna;  înnebunise  de  tot  şi 
ţipa  ca  din  gură  de  şarpe.  Mi-a  fost  frică  să  nu 
trezească  tot  oraşul. 

-  Dar  de  ce  naiba  ai  lăsat-o  să  deschidă  frigiderul? 
se  răsti  Richard,  supărat. 

-  Am  avut  un  moment  de  neatenţie,  se  scuză 
Michael. 

-  Păi,  nu  puteai  să  fii  şi  tu  mai  atent?! 

-  Da,  ţie  ţi-e  uşor  să  vorbeşti,  se  răţoi  Michael. 
Ţi-am  spus  că  nu  vreau  să  stea  hoitul  ăla  aici...  Ar  fi 
trebuit  să  fie  în  frigiderul  tău,  nu  în  al  meu! 

-  Gata,  potoleşte-te,  zise  Richard.  la  să  vedem  ce-i 
de  făcut... 

-  La  mine  nu  mai  e  loc,  îl  anunţă  Michael.  Trebuie 
s-o  ducem  în  frigiderul  tău. 

Lui  Richard  nu-i  surîdea  deloc  ideea  de  a  tîrî 
cadavrul  pînă  la  locuinţa  lui;  nu-i  venea  însă  nici  o 
altă  idee  mai  bună  şi,  pe  de  altă  parte,  ştia  prea 
bine  că  trebuia  să  acţioneze  rapid.  Dacă  ar  da 
cineva  peste  Mura,  atunci  şi  Sart  ar  fi  descoperit 
fără  întîrziere.  într-un  fel  sau  altul,  şi  el  era  implicat 
pînă  peste  cap  în  toată  treaba. 

-  Bine,  bine,  consimţi  el  în  silă.  Hai  să  terminăm 
odată. 

Cu  mişcări  experte,  o  înfăşurară  pe  Mura  în 
cuvertură. 

Apoi  Richard  o  luă  de  cap,  Michael  de  picioare  şi 
cărară  astfel  cadavrul  pînă  la  locuinţa  lui  Richard, 
unde  îl  vîrîră  cu  oarecare  greutate  prin  uşa  care  se 
dovedi  a  fi  cam  îngustă. 

-  Măiculiţă!  se  plînse  Michael.  Să  cari  un  mort  e  ca 
atunci  cînd  cari  o  saltea;  e  mai  greu  decît  ţi-ai  fi 
închipuit. 

-  Da,  mai  ales  dacă  te  apasă  şi  pe  suflet,  glumi 
Richard  sinistru. 

Odată  ajunşi,  trîntiră  cadavrul  fără  menajamente  în 
mijlocul  camerei,  iar  Richard  porni  fără  întîrziere  să 
golească  frigiderul.  Experienţa  anterioară  îl  învăţase 
că,  pentru  a  înghesui  un  trup  acolo,  e  nevoie  să 
scoţi  absolut  tot  şi  apoi  să  modifici  complet 
aranjamentul  ambalajelor  cu  provizii. 

-  Aşa,  zise  el.  Acum,  dă-mi  o  mînă  de  ajutor. 

Mura  era  mai  înalta  şi  mai  grea  decît  Sart,  aşa  că  le 
fu  ceva  mai  greu  s-o  facă  să  încapă.  în  cele  din 
urmă,  se  văzură  nevoiţi  să  renunţe  la  ultimele  cîteva 
doze  cu  băutură,  care  rămaseră  afară.  După  ce  reuşi 

cu  greu  să  închidă  uşa  frigiderului,  Richard  se 
îndreptă  din  şale. 

-  Gata,  trebuie  să  încetăm  cu  treaba  asta,  zise  el. 

-  Care  treabă?  întrebă  Michael,  nedumerit. 

-  Mătrăşirea  interterranilor.  Nu  de  alta,  dar  nu  mai 
avem  alte  frigidere. 

-  Ce  glumă  bună,  mîrîi  Michael.  Oare  de  ce  nu-mi 
vine  să  rîd? 

-  Nu  mă  face  să-ţi  dau  răspunsul  pe  care-l  meriţi, 
cap  sec  ce  eşti,  îl  muştrului  Richard. 

-  Ascultă-mă  pe  mine,  e  musai  să  ne  roim  din 
Interterra  asta,  zise  Michael.  Acum,  cu  două  hoituri 
pe  cap,  s-a  dublat  riscul  să  dea  careva  peste  unul 
din  ele. 

-  La  asta  trebuia  să  te  gîndeşti  înainte  s-o  omori, 
nătărăule! 

-  Dacă-ţi  spun  că  n-am  avut  de  ales!  urlă  Michael 
exasperat.  N-am  avut  de  gînd  s-o  mătrăşesc,  dar  n-o 
mai  puteam  opri  din  ţipat. 

-  Vorbeşte  mai  încet,  îl  domoli  Richard.  Ai  dreptate, 
trebuie  să  ne  roim  de-aici.  Singura  veste  bună  e  că 
şi  Domnia  sa  amiralul  nostru  cel  înţepat  pare  a  fi  de 
aceeaşi  părere. 

Suzanne  uitase  de  cînd  nu  mai  înotase  complet 
goală.  Senzaţia  o  înfiora  plăcut  şi,  cu  toate  că  se 
simţea  oarecum  stînjenită,  mai  ales  văzînd  croiala 
perfect  atletică  a  trupului  lui  Garona,  nu  era  într-atît 
de  jenată  pe  cît  se  temuse  că  va  fi.  în  mare  parte  îi 
datora  recunoştinţă  tocmai  lui  Garona,  care  îi  agrea 
prezenţa  fără  rezerve,  în  ciuda  imperfecţiunilor  ei 
fizice. 

Ajunsă  la  capătul  bazinului,  Suzanne  se  răsuci  în 
apă  şi,  împingînd  cu  picioarele  în  peretele  de 


302 


marmură,  zvîcni  înainte  ca  o  săgeată  în  direcţia  lui 
Garona,  care  lenevea  şezînd  pe  marginea  piscinei, 
cu  picioarele  în  apă.  îl  prinse  de  gleznă  şi  reuşi  să-l 
tragă  în  apă,  unde  se  îmbrăţişară  tandru, 
în  cele  din  urmă,  obosiţi  de  atîta  hîrjoană,  ieşiră  din 
apă.  Briza  răcoroasă  care  se  strecura  dinspre 
capătul  deschis  al  încăperii  o  înfioră  şi  îi  făcu  pielea 
ca  de  găină  pe  braţe  şi  pe  coapse. 

-  Mă  bucur  că  te-ai  întors  în  seara  asta,  mărturisi 
ea  sincer. 

-  Şi  eu  mă  bucur,  zise  Garona.  Toată  ziua  am 
aşteptat  să  te  văd. 

-  Ştii,  nu  eram  sigură  că  vei  mai  veni.  Sinceră  să 
fiu,  chiar  mă  temeam  că  n-o  să  mai  vii.  Cred  că 
m-am  purtat  cam  prosteşte  ieri  noapte. 

-  Cum  adică? 

-  Ar  fi  trebuit  să  fiu  mai  hotărîtă,  se  explică  Suzane. 
Ori  nu  acceptam  din  capul  locului  să  rămîi,  ori,  dacă 
tot  am  acceptat,  să  mă  fi  comportat  în  consecinţa. 
Ceea  ce  am  făcut  eu  a  fost  un  compromis  jalnic. 

-  Eu  m-am  simţit  minunat  tot  timpul,  o  linişti 
Garona.  în  fond,  nu  era  vorba  de  un  scop  anume,  în 
afară  de  a  petrece  un  timp  împreună;  ceea  ce  s-a  şi 
întîmplat,  nu? 

Suzanne  îi  aruncă  lui  Garona  o  privire  încărcată  de 
recunoştinţă.  Se  gîndea  cu  ironie  amară  cum  a 
trebuit  să  ajungă  tocmai  hăt,  pe  un  tărîm  de 
poveste,  ca  să  întîlnească  un  bărbat  cu  adevărat 
sensibil,  tandru  şi  tot  pe  atît  de  chipeş,  îi  înmuguri  în 
suflet  dorinţa  de  a  pleca  împreună  cu  el  în  lumea  ei, 
gînd  care  o  trezi  brusc  la  realitate:  oare  se  va  mai 
putea  întoarce  vreodată  în  lumea  ei?  Pe  loc,  îi  reveni 
în  minte  şi  dădu  glas  unei  alte  întrebări  chinuitoare, 
la  care  nu  primiseră  încă  răspuns: 

-  Garona,  tu  poţi  să-mi  spui  de  ce  am  fost  noi  aduşi 
aici,  în  Interterra? 

-  îmi  pare  rău,  oftă  cel  întrebat,  însă  eu  nu  pot 
interveni  în  programul  lui  Arak.  El  este  cel  care 
răspunde  de  grupul  vostru. 

-  Şi  dacă  mi-ai  spune  de  ce  sîntem  aici  ar  însemna 
că  intervii  peste  el? 

-  Da,  confirmă  Garona  fără  şovăire.  îmi  doresc  din 
tot  sufletul  să  fiu  sincer  şi  cît  se  poate  de  deschis  cu 
tine,  însă  în  această  chestiune  sînt  legat  de  mîini  şi 
de  picioare.  Mă  întristează  nespus  că  trebuie  să  te 
refuz. 

Scrutînd  chipul  prietenului  ei,  Suzanne  îşi  dădu 
seama  că  acesta  era,  într-adevăr,  sincer. 

-  Iartă-mi  întrebarea,  se  retrase  ea  cu  eleganţă, 
ridicîn-du-şi  palma. 

Garona  făcu  acelaşi  lucru  şi  palmele  lor  se  întîlniră 
într-o  atingere  blîndă.  Buzele  Suzannei  se  relaxară 
într-un  surîs  cald;  începea  să-i  placă  ciudatul  sărut 
interterran. 

-  Poate  că  ar  trebui  să  te  întreb  cum  se  descurcă 
Arak  cu  instruirea  voastră?  fu  rîndul  lui  Garona  să  o 
descoase. 

-  Bine,  chiar  foarte  bine,  aş  zice.  Amîndoi,  şi  el  şi 
Sufa,  sînt  nişte  gazde  foarte  amabile. 

-  Cred  şi  eu,  zise  Garona.  Au  avut  norocul  să 
primeacă  un  grup  foarte  interesant.  Am  auzit  că 
v-au  dus  deja  prin  oraş.  Cum  vi  s-a  părut? 

-  A  fost  fascinant;  am  vizitat  sectorul  mortuar  şi 
centrul  de  incubare  şi  naşteri.  Am  fost  invitaţi  şi 
acasă  la  Arak  şi  Sufa. 

-  Aţi  mers  cu  paşi  mari,  comentă  Garona.  Sînt  de-a 
dreptul  impresionat  -  ştii,  sînteţi  primii  oameni 
dintr-a  doua  generaţie  care  progresează  atît  de 

rapid  pe  parcursul  instructajului.  Cum  ai  reacţionat 
la  cele  văzute  şi  auzite?  îmi  închipui  ce  experienţă 
extraordinară  trebuie  să  fi  fost  pentru  tine. 
-Trebuie  să  recunosc  că  expresia  „de  necrezut"  nu 
mi  s-a  părut  niciodată  mai  nimerită. 

-  Ai  văzut  şi  lucruri  care  te-au  indispus? 
Suzanne  ezită  cîteva  clipe,  întrebîndu-se  dacă 

Garona  voia  să  audă  adevărul  ori  s-ar  fi  mulţumit  cu 
platitudini.  în  cele  din  urmă  alese  sinceritatea. 

-  A  fost  ceva  ce  m-a  deranjat,  zise  ea  şi  pomi  să-i 
descrie  reacţia  de  respingere  pe  care  o  avusese  la 
procedura  de  implantare  a  esenţei  individuale. 

-  îţi  înţeleg  punctul  de  vedere,  spuse  Garona  dînd 
din  cap.  Este  urmarea  firească  a  mentalităţii 
iudeo-creştine,  care  pune  mare  preţ  pe 
personalitatea  individului.  Dar  te  asigur  că  nici  noi 
nu  o  neglijăm.  Nu  neglijăm  esenţa  copilului,  ci  o 
adăugăm  esenţei  implantate.  Este  o  simbioză,  un 
proces  reciproc  avantajos. 

-  Dar  cum  se  poate  măsura  esenţa  unui  nou-născut 
cu  aceea  a  unui  adult? 

-  Aici  nu  este  vorba  de  nici  un  fel  de  competiţie, 
zise  Garona.  Amîndoi  au  numai  de  cîştigat  -  deşi, 
fireşte,  copilul  este  cel  care  are  cel  mai  mult  de 
cîştigat.  îţi  pot  spune,  ca  unul  care  a  trecut  prin  asta 
de  nenumărate  ori,  că  am  fost  puternic  influenţat  de 
esenţele  fiecărui  trup  pe  care  l-am  avut.  Este  un 
proces  cumulativ,  fără  nici  o  îndoială. 

-  Sună  mai  degrabă  ca  un  fel  de  raţionalizare, 
comentă  Suzanne.  Am  să  încerc  totuşi  să-mi  elimin 
prejudecăţile. 

-  Aşa  să  faci,  zise  Garona.  Sînt  convins  că  Arak  va 
reveni  asupra  acestui  aspect  în  următoarele  voastre 
şedinţe  de  instruire.  Nu  uita  că  excursia  de  azi  n-a 

avut  scopul  de  a  vă  oferi  explicaţii  complete,  cît  de  a 
vă  ajuta  să  depăşiţi  stadiul  firesc  de  perplexitate 
prin  care  trec,  la  început,  toţi  cei  care  ajung  în 
Interterra. 

-  Mi-am  dat  seama  de  asta;  ce-i  drept,  mai  uit 
uneori.  îţi  mulţumesc  că  mi-ai  adus  aminte. 

-  Cu  plăcere,  zise  el. 

-  Garona,  tu  eşti  un  bărbat  pe  cît  de  sensibil,  pe 
atît  de  frumos,  îl  complimentă  Suzanne  cu  toată 
sinceritatea.  E  o  plăcere  să  stea  omul  alături  de 
tine... 

Se  pomeni  deodată  închipuindu-şi  cum  ar  fi  să  se 
plimbe  amîndoi  pe  plaja  de  la  Malibu  ori  să  meargă 
cu  maşina  pe  Autostrada  1,  la  Big  Sur.  Unul  dintre 
cusururile  Interterrei  era  că  aici  nu  exista  un  ocean  - 
element  esenţial,  de  altminteri,  pentru  universul 
profesional  al  oceanografului  Suzanne  Newell. 

-  Şi  tu  eşti  o  femeie  foarte  frumoasă,  îi  spuse  el,  şi 
o  companie  foarte  distractivă. 

-  Datorită  fermecătorului  meu  primitivism,  nu-i 
aşa? 

Suzanne  îşi  dădu  seama  că  Garona  intenţionase 
să-i  întoarcă  complimentul,  dar  o  deranja  cuvîntul 
„distractiv",  mai  ales  după  comentariul  acru  al  lui 
Donald. 

-  Primitivismul  tău  este  într-adevăr  fermecător, 
întări  Garona  cu  toată  candoarea. 

Suzanne  simţi  impulsul  de  a-i  mărturisi  lui  Garona 
reacţia  ei  la  cuvîntul  „primitiv",  dar  se  abţinu.  în 
stadiul  actual  al  relaţiei  lor,  prefera  să  nu-şi 
manifeste  decît  sentimentele  pozitive. 

-  Garona,  aş  vrea  să-ţi  spun  ceva  despre  mine,  îi 
zise  ea,  făcîndu-l  să  ciulească  urechile.  Vreau  să  ştii 

că  nu  am  nici  un  alt  partener.  Am  avut  odată,  e 
adevărat,  dar  s-a  sfirşit. 

-  Nu  are  nici  o  importanţă,  zise  el.  Singurul  lucru 
important  este  că  eşti  aici,  acum. 

-  Pentru  mine  are,  îl  contrazise  ea,  uşor  deranjată; 
are  chiar  foarte  mare  importanţă. 

15. 

Cea  de-a  doua  dimineaţă  în  Interterra  nu  li  se  păru 
oamenilor  din  a  doua  generaţie  cu  nimic  deosebită 
faţă  de  prima.  Suzanne  şi  Perry  păstrau  o  discreţie 
sfioasă  asupra  experienţelor  din  noaptea 
precedentă;  în  schimb,  aşteptau  cu  nerăbdare  să 
vadă  ce  le  va  mai  aduce  noua  zi  ce  li  se  aşternea 
dinainte.  Donald,  oarecum  morocănos,  nu  le 
împărtăşea  entuziasmul.  Richard  şi  Michael  erau  mai 
mult  tăcuţi  şi  încordaţi,  iar  atunci  cînd  deschideau 
gura,  nu  vorbeau  decît  despre  plecare.  într-un  astfel 
de  moment  îşi  făcu  apariţia  Arak,  ceea  ce-l  făcu  pe 
Donald  să-i  reducă  la  tăcere,  cu  obişnuita  lui 
severitate. 

Arak  şi  Sufa  îşi  conduseră  oaspeţii  în  sala  de 
conferinţe  unde  mai  fuseseră  şi  cu  o  zi  înainte.  Aici 
se  dedicară  unei  noi  şedinţe  de  instruire  care  dură 
ore  în  şir.  în  cea  mai  mare  parte,  discuţiile  se 
concentrară  asupra  unor  probleme  de  interes 
ştiinţific,  cum  ar  fi:  menţinerea  condiţiilor  climatice 
în  Interterra,  inclusiv  mecanismul  de  producere  a 
ploilor  nocturne;  folosirea  bioluminiscenţei  în 
iluminatul  uniform,  atît  în  interior,  cît  şi  în  exterior; 
întrebuinţări  ale  apei,  oxigenului  şi  bioxidului  de 
carbon;  cultivarea  hidroponică  a  plantelor 
alimentare  foto-sintetice  şi  chimiosintetice. 

Cînd  imaginile  create  de  ecranul  orizontal  se 
stinseră  şi  se  făcu  din  nou  lumină  în  sală,  singurele 

persoane  care-şi  păstraseră  atenţia  trează  se  vădiră 
a  fi  Suzanne  şi  Perry. 

Donald  privea  în  gol,  cufundat  în  propriile  gînduri; 
cît  despre  cei  doi  scafandri,  aceştia  dormeau 
buştean.  îi  trezi  lumina  şi,  asemenea  lui  Donald, 
încercară  să  dea  impresia  că  fuseseră  numai  ochi  şi 
urechi  tot  timpul. 

-  în  concluzie,  spuse  Arak,  făcîndu-se  că  nu  bagă 
de  seamă  neatenţia  unora,  sînt  sigur  că  acum 
înţelegeţi  mai  bine  motivele  pentru  care  am  preferat 
să  rămînem  aici,  în  lumea  noastră  subpămînteană. 
Asta,  în  afară  de  pericolul  contaminării  cu  microbi. 
Spre  deosebire  de  toate  cîte  se  întîmplă  la  suprafaţa 
pămîntului,  noi  am  reuşit  să  realizăm  aici  un  mediu 
ambiant  perfect  stabil,  fără  fluctuaţii  de  climă,  ere 
glaciare  sau  tot  felul  de  alte  dezastre  meteorologice, 
în  principiu,  avem  resurse  nelimitate  de  energie, 
fără  riscul  poluării,  şi  o  sursă  de  hrană  perfect 
adecvată,  care  se  regenerează  continuu. 

-  Planctonul  este  unica  voastră  sursă  de  proteine? 
întrebă  Suzanne  care,  ca  şi  Perry,  rămăsese 
fascinată  de  noile  revelaţii. 

-  Principala  sursă,  mai  precis,  zise  Arak.  Mai  rămîn 
proteinele  vegetale.  într-o  vreme  mai  consumam 
unele  specii  de  peşte,  însă  am  renunţat  cînd  am 
constatat  că  acest  lucru  ar  putea  afecta  echilibrul 
vietăţilor  mai  mari  din  oceane.  Din  păcate,  se  pare 
că  aceasta  este  o  lecţie  pe  care  oamenii  dintr-a 
doua  generaţie  refuză  să  o  înveţe. 

-  Mai  ales  în  privinţa  balenelor  şi  a  codului, 
specifică  Suzanne. 

-  Exact,  zise  Arak,  rotindu-şi  ochii  prin  sală.  Mai 
sînt  şi  alte  întrebări? 

-  Arak,  am  şi  eu  o  întrebare,  îndrăzni  Donald. 

-  Sigur,  spuse  Arak  mulţumit,  avînd  în  vedere  că 
Donald  dăduse  dovadă  de  prea  puţin  interes  faţă  de 
discuţiile  de  pînă  atunci. 

-  Aş  vrea  să  ştiu  de  ce  am  fost  aduşi  aici. 

-  Eu  speram  că  vrei  să  întrebi  ceva  în  legătură  cu 
cele  discutate  astăzi,  se  eschivă  Arak. 

-  Mi-e  greu  să  mă  concentrez  asupra  unor 
probleme  de  ordin  tehnic  cîtă  vreme  nu  ştiu  pentru 
ce  mă  aflu  aici. 

-  înţeleg,  zise  Arak  aplecîndu-se  către  Sufa  şi  soţii 
Black,  cu  care  se  sfătui  o  vreme  în  şoaptă.  Revenind 
apoi,  adăugă:  Din  păcate,  nu  vă  pot  da  un  răspuns 
complet,  fiindcă  ni  s-a  specificat  să  nu  vă  dezvăluim 
încă  principalul  motiv  pentru  care  vă  aflaţi  aici.  Vă 
pot  spune  însă  că  unul  dintre  obiective  a  fost 
suspendarea  lucrărilor  de  forare  în  zona  porţii  de 
acces  de  deasupra  oraşului  Saranta  -  şi  sînt  bucuros 
să  vă  anunţ  că  acest  obiectiv  a  fost  îndeplinit.  Vă 
mai  pot  asigura  că  veţi  afla  şi  principalul  motiv, 
chiar  în  cursul  zilei  de  astăzi.  Sper  că  sînteţi 
mulţumiţi,  cel  puţin  deocamdată. 

-  Da,  mă  rog,  acceptă  Donald.  Dar  dacă  tot 
urmează  să  aflăm,  nu  văd  de  ce  nu  ne  puteţi  spune 
acum. 

-  E  o  chestiune  de  protocol,  zise  Arak. 

-  Da...  în  calitate  de  ofiţer  de  marină,  cred  că  pot 
înţelege  un  astfel  de  argument,  consimţi  Donald, 
dînd  din  cap  oarecum  dezamăgit. 

-  Mai  aveţi  întrebări  în  legătură  cu  prezentarea  de 
astăzi? 

-  Eu  mă  simt  cam  năucit  deocamdată,  recunoscu 
Perry;  dar  sînt  convins  că  voi  mai  avea  cîte  ceva  de 
întrebat,  mai  tîrziu. 

-  Foarte  bine,  încheie  Arak.  Atunci,  să  pornim  în 
excursie.  Dintre  toate  locurile  despre  care  aţi  auzit 
azi,  unde  aţi  vrea  să  poposim  mai  întîi? 

-  Ce-ar  fi  să  ne  arătaţi  Muzeul  de  Istorie  a 
Pămîntului?  propuse  Donald  înaintea  tuturor. 

-  Aşa,  da!  sări  şi  Michael,  brusc  înviorat.  Locul  ăla 
unde  e  Corvette-ul. 

-  Vreţi  să  vizitaţi  Muzeul  de  Istorie  a  Pămîntului? 
repetă  Arak  cu  vădită  uimire,  expresie  pe  care  o 
văzu  şi  pe  chipul  Sufei. 

-  Cred  c-arfi  interesant,  zise  Donald. 

-  Şi  eu,  i  se  alătură  Michael. 

-  Bine,  dar  de  ce?  Iertaţi-ne  mirarea,  dar  după  ce 
v-am  dezvăluit  atîtea  lucruri  noi,  sîntem  de-a  dreptul 
surprinşi  să  constatăm  că  preferaţi  să  priviţi  înapoi 
şi  nu  înainte. 

-  Să  zicem  că  e  vorba  de  o  undă  de  nostalgie, 
spuse  Donald  înălţînd  din  umeri. 

Suzanne  ar  fi  preferat  să  vadă  celelalte  locuri 
descrise  de  Arak.  Totuşi,  se  simţi  datoare  să-şi 
susţină  colegul,  mai  mult  din  solidaritate  decît 
dintr-un  real  interes  pentru  respectivul  muzeu. 

-  Dacă  vedem  exponatele  pe  care  le-aţi  ales, 
ne-am  putea  face  o  idee  mai  clară  despre 
sentimentele  voastre  pentru  lumea  noastră, 
argumentă  ea. 

-  Foarte  bine,  consimţi  Arak.  Aşadar,  primul  popas 
al  zilei  îl  vom  face  la  Muzeul  de  Istorie  a  Pămîntului. 

Toată  lumea  se  ridică  în  picioare  şi,  pentru  prima 
dată,  Donald  dădu  semne  de  înviorare.  Cînd  ieşiră 
din  clădire,  el  îi  ceru  lui  Arak  să-i  arate  cum  se 
comandă  un  taxi  zburător,  iar  acesta  îi  îndeplini 
dorinţa  cu  multă  solicitudine.  Mai  mult  chiar,  cînd  se 
aflară  în  vehicul,  Arak  îl  puse  pe  Donald  să-şi  aşeze 

palma  pe  masa  neagră  din  mijloc  şi  să  comande 
destinaţia. 

-  A,  e  simplu  de  tot,  remarcă  Donald  văzînd  cum 
vehiculul  se  înalţă  fără  zgomot  şi  fără  vreun  efort 
aparent  de  a  învinge  inerţia. 

-  Fireşte,  zise  Arak.  Asta  este  şi  intenţia,  să  fie  cît 
mai  simplu. 

Pămîntenii  erau  de  fiecare  dată  fascinaţi  de  aceste 
deplasări  cu  taxiul  aerian  şi  nu  se  mai  săturau 
privind  panorama  oraşului  şi  a  împrejurimilor.  îşi 
lungeau  gîturile  să  vadă  cît  mai  mult,  ceea  ce  era 
foarte  greu  la  viteza  ameţitoare  a  ciudatei  farfurii 
zburătoare.  Cîteva  minute  mai  tîrziu  se  găseau  deja 
în  faţa  intrării  muzeului,  la  vreo  cinci  metri  de  epava 
Chevroletului  Corvette,  incrustată  cu  scoici. 

-  Doamne,  ce  mult  îmi  plăceau  maşinile  astea!  oftă 
Michael  coborînd  din  taxi  şi  oprindu-se  să  contemple 
„monumentul".  O  curtam  pe  Dorothy  Drexler  pe 
vremea  aceea  şi  zău  că  n-aş  putea  spune  care  din 
ele  arăta  mai  bine... 

-  Şi  pe  amîndouă  le  porneai  la  cheie?  îl  luă  Richard 
peste  picior. 

Michael  se  repezi  să-şi  altoiască  amicul  cu  palma. 
Acesta  evită  cu  uşurinţă  atacul  şi  porni  un  joc  de 
picioare  în  maniera  boxerilor,  după  care,  la  rîndul 
său,  simulă  un  croşeu. 

-  Fără  bătaie!  se  repezi  Donald  între  ei. 

-  Ţie  şi  lui  Dorothy  vi  s-o  fi  părînd  frumos 
Corvette-ul  ăsta,  zise  Suzanne,  dar  mie  mi-e  ruşine 
că  interterranii  îl  iau  drept  un  simbol  al  culturii 
noastre. 

-  Ce-i  drept,  ne  arată  cam  superficiali,  o  susţinu 
Perry.  Unde  mai  pui  că  e  atît  de  ruginit  şi  ponosit. 

-  Superficiali  şi  materialişti,  adăugă  Suzanne.  Şi 
nici  nu-i  departe  de  adevăr,  dacă  stai  să  te  gîndeşti. 

-  Vă  cufundaţi  prea  adînc  în  simboluri,  interveni 
Arak.  Motivul  pentru  care  l-am  aşezat  la  intrare,  ca 
un  fel  de  efigie  a  muzeului,  este  mult  mai  simplu. 
Din  cauza  perfecţionării  accelerate  a  tehnologiei 
voastre,  în  ultima  vreme  sîntem  nevoiţi  să  fim 
prudenţi  şi  să  păstrăm  distanţa  cînd  vă  observăm. 
Or,  de  la  distanţă,  ai  putea  avea  impresia  că 
automobilul  este  principala  formă  de  viaţă  pe 
suprafaţa  Pămîntului  şi  că  oamenii  din  generaţia  a 
doua  funcţionează  doar  ca  nişte  roboţi  meniţi  să-l 
întreţină. 

Suzanne  îşi  reţinu  cu  greu  un  hohot  de  rîs  în  faţa 
unei  imagini  atît  de  absurde.  Se  gîndi  mai  bine  însă 
şi  înţelese  că,  privind  de  la  oarecare  distanţă, 
ipoteza  căpăta  oarecare  consistenţă. 

-  Simbolică  este,  mai  degrabă,  construcţia 
muzeului,  le  atrase  Arak  atenţia. 

Ca  la  comandă,  toate  privirile  se  îndreptară  spre 
clădirea  din  faţa  lor,  înaltă  de  cinci  etaje,  pe  alocuri 
doar  patru.  De  aproape,  construcţia  răspîndea  o 
atmosferă  sinistră.  Se  compunea  din  moduli 
paralelipipedici,  aşezaţi  neregulat:  unii  suprapuşi, 
alţii  alăturaţi  în  unghi  drept,  într-o  geometrie 
complicată  şi  agresivă.  Majoritatea  modulilor  erau 
prevăzuţi  cu  ferestre  pătrate. 

-  Construcţia  simbolizează  arhitectura  urbană  a 
oamenilor  din  cea  de-a  doua  generaţie,  le  explică 
Arak. 

-  E  cam  urîtă,  comentă  Suzanne;  seamănă  cu  o 
adunătură  de  cutii. 

-  Da,  nu  e  o  încîntare  pentru  ochi,  o  aprobă  Arak. 
De  fapt,  cam  aşa  sînt  majoritatea  oraşelor  voastre, 

cu  zgîrie-nori  ca  nişte  cutii  ridicate  pe  reţele 
rectangulare  de  străzi. 

-  Există  şi  excepţii,  îl  contrazise  Suzanne. 

-  Cîteva,  admise  Arak.  Din  păcate  însă,  mai  toate 
lecţiile  de  arhitectură  pe  care  le-au  dat  atlanţii 
strămoşilor  voştri  fie  s-au  pierdut,  fie  n-au  fost  luate 
în  seamă. 

-  E  o  clădire  enormă,  observă  Perry. 
într-adevăr,  muzeul  putea  rivaliza  cu  oricare  dintre 

marile  blocuri  ale  oraşelor  moderne. 

-  Aşa  şi  trebuie  să  fie,  spuse  Arak.  Nu  uitaţi, 
colecţia  noastră  de  exponate  aduse  de  pe  pămînt 
acoperă  o  perioadă  de  milioane  şi  milioane  de  ani. 

-  Aşadar,  muzeul  nu  expune  doar  cultura  celei  de-a 
doua  generaţii  de  oameni?  trase  Suzanne  concluzia. 

-  Nicidecum,  zise  Arak.  Aici  este  etalată  întreaga 
panoplie  a  evoluţiei  la  suprafaţa  pămîntului. 
Desigur,  din  motive  lesne  de  înţeles,  ne-am 
concentrat  atenţia  mai  ales  asupra  ultimilor  zece  mii 
de  ani.  O  mare  parte  a  colecţiilor  noastre  reprezită 
acest  interval,  deşi  el  nu  reprezintă  decît  o  clipă  în 
comparaţie  cu  întreaga  perioadă. 

-  Dar  dinozaurii?  întrebă  Perry. 

-  Am  conservat  un  lot  restrîns,  dar  reprezentativ, 
de  specimene,  zise  Arak.  înspăimîntător  de  violente 
creaturi!  mai  adăugă  el  scuturînd  din  cap  de  parcă  i 
s-ar  fi  făcut,  subit,  rău. 

-  Vreau  să-i  văd  şi  eu,  se  avîntă  Perry.  De  cînd 
voiam  să  ştiu  şi  eu  ce  culoare  aveau  dinozaurii! 

-  Majoritatea  erau  de  un  cenuşiu-verzui  nedefinit,  o 
culoare  de-a  dreptul  urîtă. 

-  Haideţi  înăuntru,  propuse  Sufa. 

Pătrunseră  cu  toţii  în  holul  de  la  intrare,  o  încăpere 
enormă  cu  pereţii  din  acelaşi  bazalt  negru  ca  şi 

exteriorul.  Iluminatul  exponatelor  era  un  aranjament 
de  efect:  din  tavanul  înalt  cădeau  fascicule  vii  de 
lumină  care  se  întretăiau  în  penumbra  sălii, 
oprindu-se  pe  diversele  obiecte.  în  pereţii  acestei 
încăperi  centrale  se  deschideau  în  toate  direcţiile 
mai  multe  coridoare. 

-  Dar  de  ce  nu  e  nimeni?  întrebă  Suzanne. 

Ecoul  cuvintelor  ei  se  auzi  de  cîteva  ori  în  liniştea 
mor-mîntală.  într-adevăr,  oriunde  te-ai  fi  uitat,  nu 
vedeai  decît  coridoare  pustii  de  marmură. 

-  Aşa  e  întotdeauna,  explică  Arak.  Muzeul  acesta, 
foarte  important  de  altfel,  nu  prea  se  bucură  de 
popularitate.  Cei  mai  mulţi  preferă  să  nu-şi 
amintească  prea  des  de  ameninţarea  pe  care  o 
reprezintă  lumea  voastră  pentru  noi. 

-  Te  referi  la  pericolul  de  a  fi  detectaţi,  specifică 
Suzanne. 

-  Exact,  zise  Sufa. 

-  Cred  că  e  uşor  să  te  rătăceşti  într-un  astfel  de  loc, 
remarcă  Perry  privind  de-a  lungul  cîtorva  coridoare 
mute,  slab  luminate. 

-  Nu  chiar,  îl  contrazise  Arak,  arătînd  în  stînga  lui. 
începînd  de  aici,  de  la  algele  albastre-verzui, 
exponatele  sînt  puse  în  ordine  cronologică.  Iar  în 
partea  aceasta,  continuă  el  indicînd  spre  dreapta, 
avem  cultura  celei  de-a  doua  generaţii  de  oameni 
începînd  cu  primii  hominizi  africani  şi  continuînd 
pînă  în  prezent.  în  orice  loc  din  muzeu  poţi  afla 
drumul  înapoi  urmînd  direcţia  cronologică  a 
specimenelor. 

-  Eu  aş  vrea  să  văd  exponatele  care  descriu  epoca 
noastră  modernă,  ceru  Donald. 

-  Cum  să  nu,  zise  Arak.  Urmaţi-mă;  vom  tăia 
drumul  peste  primele  cinci-şase  milioane  de  ani. 

Vizitatorii  îi  urmară  pe  Arak  şi  pe  Sufa  ca  un  grup 
de  şcolari  cuminţi  veniţi  la  muzeu.  Ceilalţi  o  luară 
înainte,  dar  Suzannei  şi  lui  Perry  le  venea  să  se 
oprească  în  faţa  fiecărui  exponat,  mai  ales  cînd 
ajunseră  în  sălile  dedicate  culturilor  egiptene, 
greceşti  şi  romane.  Nici  unul,  nici  celălalt  nu  mai 
văzuseră  aşa  ceva  pînă  atunci.  Era  ca  şi  cînd  cineva 
s-ar  fi  cufundat  în  culisele  istoriei,  mandatat  cu 
puteri  depline  să  aducă  de  acolo  obiectele  cele  mai 
de  preţ.  Pe  Suzanne  o  fascinau  îndeosebi  toaletele 
de  epocă,  expuse  cu  mult  gust  pe  manechine  în 
mărime  naturală. 

-  Veţi  observa  că  există  o  diferenţă  apreciabilă  în 
privinţa  volumului  colecţiilor  noastre,  le  atrase 
atenţia  Arak,  care  rămăsese  aproape  de  cei  doi. 
Epoca  modernă  este  relativ  slab  reprezentată  însă, 
pe  măsură  ce  mergem  înapoi  pe  firul  istoriei 
voastre,  materialul  este  tot  mai  bogat.  Cu  foarte 
mult  timp  în  urmă  făceam  adevărate  expediţii, 
îmbrăcaţi  în  costume  de  protecţie,  ca  să  strîngem 
materiale  pentru  muzeu.  Fireşte,  în  cele  din  urmă 
am  fost  nevoiţi  să  renunţăm  la  aceste  practici  de 
teamă  să  nu  fim  descoperiţi.  Asta  s-a  întîmplat  pe 
vremea  cînd  înaintaşii  voştri  au  început  să  dezvolte 
scrisul. 

-  Arak!  strigă  Sufa,  care  se  afla  cu  cîteva  galerii 
mai  departe.  Donald,  Richard  şi  Michael  au  luat-o 
înainte,  aşa  că  voi  merge  eu  cu  ei! 

-  Foarte  bine,  strigă  Arak  la  rîndul  lui.  Ne  întîlnim  în 
sala  principală,  cam  peste  o  oră! 

Sufa  aprobă  cu  o  mişcare  a  capului  şi  le  făcu  semn 
cu  mîna. 

-  Dar  de  ce  vă  temeaţi  să  nu  fiţi  descoperiţi  de 
popoarele  străvechi?  întrebă  Suzanne.  Ei,  oricum,  nu 
aveau  o  tehnologie  care  v-ar  fi  putut  crea  probleme. 

-  E  adevărat,  zise  Arak,  însă  ştiam  că  oamenii  celei 
de-a  doua  generaţii  vor  evolua  din  punct  de  vedere 
tehnic,  şi  nu  doream  să  existe  nici  un  fel  de 
consemnare  a  vizitelor  noastre.  Ne-am  făcut  şi  aşa 
destule  probleme  cînd  a  eşuat  experimentul 
atlanţilor  -  deşi  atunci  nu  erau  prea  multe  motive  de 
îngrijorare,  de  vreme  ce  oamenii  noştri  de  primă 
generaţie  fuseseră  asimilaţi  de  cei  din  generaţia  a 
doua  ca  fiind  de-ai  lor. 

Suzanne  dădu  din  cap  în  semn  că  a  înţeles  şi  îşi 
îndreptă  atenţia  către  o  rochie  din  perioada  minoică, 
cu  o  lucrătura  foarte  elaborată,  care  lăsa  ambii  sîni 
complet  la  vedere. 

-  Am  adunat  o  mulţime  de  exponate  dintr-o 
anumită  perioadă  a  istoriei  voastre  moderne,  zise 
Arak.  N-aţi  dori  să  le  vedeţi? 

Suzanne  îi  aruncă  o  privire  lui  Perry,  care  înălţă  din 
umeri. 

-  Ba  da,  cum  să  nu,  hotărî  ea  în  numele 
amîndurora. 

Arak  îi  conduse  de-a  lungul  unei  galerii  laterale 
unde  tronau  o  mulţime  de  exemplare  splendide  de 
vase  greceşti.  Dădură  un  alt  colţ  şi  urcară  apoi  o 
scară  la  etajul  de  deasupra,  unde  se  pomeniră  într-o 
galerie  uriaşă,  literalmente  căptuşită  cu  obiecte  din 
cel  de-al  doilea  război  mondial:  de  la  plăcuţe  de 
identificare  şi  tot  felul  de  insigne  pînă  la  un  tanc 
Sherman,  un  avion  B-24  Liberator  şi  un  submarin 
absolut  intact.  Se  vedea  că  toate  exponatele  din 
acel  loc  fuseseră,  odată,  înghiţite  de  apele 
oceanului. 

-  Măi,  să  fie!  exclamă  Perry  plimbîndu-se  printre 
obiecte.  Adunătura  asta  arată  mai  degrabă  a 
magazie  de  vechituri  decît  a  muzeu... 

-  E  clar  că  ultimul  nostru  război  mondial  v-a 
alimentat  substanţial  colecţiile,  comentă  şi  Suzanne, 
care  rămăsese  în  capul  scării  împreună  cu  Arak, 
nearătîndu-se  cîtuşi  de  puţin  interesată  de  acest 
sector  al  muzeului. 

-  într-adevăr,  o  aprobă  Arak.  Vreme  de  peste  cinci 
ani  de  zile  fundul  oceanului  a  tot  primit  obiecte  de 
felul  acesta.  Nu  de  alta,  dar  în  ultimele  cîteva  sute 
de  ani  marea  a  fost  singura  noastră  sursă  de 
„suveniruri". 

-  V-a  preocupat  în  mod  special  escaladarea 
tehnologică  şi  operaţională  în  domeniul 
submersibilelor?  întrebă  Suzanne  aruncînd  o  privire 
în  direcţia  submarinului. 

-  Numai  în  privinţa  performanţelor  radar,  spuse 
Arak.  Mai  ales  atunci  cînd  tehnologia  sonarelor  a 
început  să  fie  aplicată  în  alcătuirea  hărţilor 
batipelagice.  De  fapt,  tocmai  aceste  performanţe 
ne-au  determinat  să  blocăm  unele  căi  de  acces,  cum 
este  şi  aceea  prin  care  aţi  sosit  voi. 

în  timp  ce  Suzanne  şi  Arak  îşi  continuară  discuţia 
pe  tema  sonarelor  şi  a  ameninţării  pe  care  o 
reprezentau  ele  pentru  siguranţa  interterranilor, 
Perry  cutreieră  întreaga  expoziţie  a  celui  de-al 
doilea  război  mondial.  Unele  exponate  erau  în  stare 
perfectă,  altele  însă  erau  incrustate  cu  scoici,  la  fel 
ca  automobilul  din  faţa  muzeului.  Ajuns  la  capătul 
galeriei,  Perry  îşi  scoase  capul  printr-o  fereastră  ce 
dădea  spre  răsărit  şi  zări  în  depărtare  imensele 
coloane  care  susţineau  Insulele  Azore.  Privi  apoi  în 
curtea  de  dedesubt  şi  simţi  cum  i  se  taie  răsuflarea: 

pe  o  platformă  ataşată  la  un  taxi  zburător  de 
proporţii  mai  mari  trona  însuşi  Oceanus,  batiscaful 
companiei  Benthic  Marine. 

-  Hei,  Suzanne!  se  pomeni  el  strigînd.  la  vino  să 
vezi  ceva! 

Suzanne  se  grăbi  spre  el,  urmată  de  Arak.  Amîndoi 
se  aplecară  pe  fereastră  şi  urmară  cu  privirea 
arătătorul  lui  Perry. 

-  Hai,  lasă-mă!  făcu  Suzanne.  E  submarinul  nostru! 
Dar  ce  caută  aici? 

-  A,  da,  zise  Arak;  am  uitat  să  vă  spun  cît  interes  a 
stîrnit  submersibilul  vostru  printre  muzeografii 
noştri.  Cred  că  intenţionează,  cu  permisiunea 
voastră,  să-l  includă  printre  exponate. 

-  A  suferit  defecţiuni?  întrebă  Perry. 

-  Neînsemnate,  îl  linişti  Arak.  Cîţiva  specialişti  din 
rîndul  clonelor  noastre  i-au  reparat  luminile 
exterioare  şi  braţul  articulat.  Altminteri  este  intact, 
în  afară  de  faptul  că  a  fost  şi  decontaminat.  Cunoşti 
piesele  navei? 

-  întru  cîtva,  zise  Perry;  dar  nu  atît  cît  să-l  pot 
conduce.  Suzanne  ştie  mai  multe,  eu  n-am  intrat  în 
el  decît  de  două  ori. 

-  Donald  este  expertul,  de  fapt,  se  apără  Suzanne. 
El  cunoaşte  aparatul  ca  pe  propriile  buzunare. 

-  Excelent,  se  bucură  Arak.  Am  avea  cîteva 
întrebări  în  legătură  cu  sonarul,  care  s-a  dovedit  a  fi 
mai  sofisticat  decît  ne  aşteptaserăm  noi. 

-  Pe  el  trebuie  să-l  întrebaţi,  întâii  Suzanne. 

-  Dar  pe  ce  e  aşezat  batiscaful?  vru  Perry  să  ştie. 

-  Acela  e  un  taxi  aerian  pentru  marfă,  îl  lămuri 
Arak. 

Michael  se  străduia  să  ţină  pasul  cu  Donald  care, 
departe  de  a  avea  aerul  unui  vizitator  sîrguincios, 
naviga  prin  muzeu  cu  graba  unuia  care  tocmai  a 
ieşit  din  tură.  La  fiecare  cîţiva  paşi,  Michael  trebuia 
să  o  ia  la  trap  ca  să-l  ajungă  din  urmă  pe 
comandant.  Sufa  şi  Richard  rămăseseră  de  mult  în 
urmă. 

-  De  ce  naiba  te  grăbeşti  aşa,  e  vreo  întrecere  şi  eu 
nu  ştiu?  îl  agăţă  Michael,  gîfiind. 

-  Nu-i  musai  să  te  ţii  de  coada  mea,  îl  repezi 
Donald  în  timp  ce  intra  într-o  altă  galerie  cu 
sculpturi  şi  picturi  renascentiste. 

-  Eu  şi  Richard  sîntem  de  părere  că  trebuie  s-o 
ştergem  din  Interterra  cu  primul  tren,  insistă 
Michael,  la  capătul  puterilor. 

-  Aţi  mai  zis  asta  şi  înainte  de  micul  dejun,  îi 
răspunse  Donald  în  răspăr. 

Intrară  într-o  sală  ai  cărei  pereţi  erau  căptuşiţi  cu 
covoare. 

-  Noi  sîntem  cam  îngrijoraţi,  continuă  Michael, 
muncind  din  greu  să-l  taloneze  pe  fostul  ofiţer  de 
marină. 

-  Şi  ce  vă  îngrijorează,  marinare? 

-  Păi...  cum  să  spun...  avem  o  problemă  cu  doi 
interterrani,  se  bîlbîi  acesta. 

-  Nu  mă  interesează  cîtuşi  de  puţin  problemele 
voastre  personale,  îl  repezi  Donald. 

-  Dar  a  fost  un  accident,  zise  Michael.  Sau,  mai 
bine-zis,  două  accidente. 

Michael  fu  cît  pe-aci  să  se  ciocnească  de  Donald 
care  se  opri  brusc,  întinzînd  spre  el  un  deget 
ameninţător  şi  scrîşnind: 

-  Ascultă,  cap  pătrat!  Voi  doi  aţi  ales  să  fraternizaţi 
cu  interterranii  ăştia;  prin  urmare,  nu  vreau  să  aud 
nimic  despre  încurcăturile  voastre  cu  ei,  ai  înţeles? 

-  Da,  dar... 

-  Nici  un  „dar",  marinare!  Eu  caut  o  cale  să  scăpăm 
de  aici  şi  n-am  să  vă  las,  nici  pe  tine  şi  nici  pe 
zevzecul  celălalt,  să-mi  puneţi  beţe  în  roate! 

-  Bine,  gata,  făcu  Michael  pe  un  ton  defensiv, 
ridicînd  mîna  împăciuitor.  Mă  bucur  că  sîntem  pe 
aceeaşi  felie,  aici.  Nici  pe  mine  nu  mă  interesează 
decît  cum  s-o  ştergem  cît  mai  repede  de  aici,  aşa  că 
ai  tot  sprijinul  meu. 

-  Am  să  ţin  minte,  îi  aruncă  Donald  cu  dispreţ. 

-  Ai  vreo  idee  despre  cum  ne-am  putea  strecura? 

-  O  să  fie  foarte  greu,  recunoscu  fostul  ofiţer.  Va 
trebui  să  găsim  pe  cineva  dispus  să  ne  dea  nişte 
răspunsuri  cumsecade,  nu  cum  face  Arak. 
Informaţiile  sînt  vitale  pentru  noi.  Cel  mai  bine  ar  fi 
să  dăm  peste  cineva  căruia  nu-i  prieşte  locul  ăsta, 
dar  care  a  stat  aici  destulă  vreme  ca  să  ştie  şi  cum 
se  poate  ieşi. 

-  Aici  nimeni  nu  pare  nefericit,  comentă  Michael. 
Toată  lumea  parcă  trăieşte  într-o  veselie  nesfirşită. 

-  Nu  mă  refeream  la  interterrani,  îl  corectă  Donald. 
Arak  ne-a  dat  de  înţeles  că  mai  sînt  şi  alţii  din  lumea 
noastră  care  au  rămas  pe-aici.  Poate  că  unora  le  e 
dor  de  casă  -  doar  n-or  fi  toţi  ca  soţii  Black,  să  se 
ţină  de  mînuţă  cu  ăştia.  Nu  stă  în  firea  omului  să  se 
lase  constrîns  -  mă  refer  la  omul  din  generaţia  a 
doua,  cel  puţin.  Un  astfel  de  om  caut  eu. 

-  Şi  cum  o  să  facem? 

-  Nu  ştiu,  mărturisi  Donald.  Trebuie  să  fim  numai 
ochi  şi  urechi,  să  prindem  ocazia.  Ar  fi  bine  să 
ne-nvîrtim  mai  mult  prin  oraş,  pentru  că  n-o  să 

facem  nici  o  scofală  dacă  ne  tot  pierdem  timpul  în 
sala  aia  de  conferinţe. 

-  Dar  nici  aici  nu-i  nimeni,  observă  Michael 
măturînd  cu  privirea  decorul  pustiu. 

-  N-am  venit  aici  să-mi  fac  cunoştinţe,  îl  lămuri 
căpitanul.  Am  sperat  să  găsesc  nişte  arme  în  muzeul 
ăsta  nenorocit,  dar  n-am  văzut  pînă  acum  nici  urmă 
de  aşa  ceva.  Un  muzeu  de  istorie  a  omenirii  care  nu 
expune  arme  e  de-a  dreptul  ridicol;  pacifismul 
interterranilor  ăstora  mă  scoate  din  sărite. 

-  Care  va  să  zică,  arme!  se  dumiri  Michael.  Mda, 
isteaţa  idee!  Drept  să-ţi  spun,  chiar  mă  întrebam  ce 
te-o  fi  apucat  cu  vizitarea  muzeului  ăstuia. 

-  Ei,  bine,  acum  ştii,  marinare!  Şi  chiar  ai  putea 
să-mi  dai  o  mînă  de  ajutor.  După  cum  vezi,  locul 
ăsta  este  imens  şi,  dacă  stăm  împreună,  n-o  să 
putem  acoperi  mare  lucru. 

Dar  nici  nu  apucă  Donald  să-şi  termine  fraza,  că 
privirile  îi  căzură  pe  o  inscripţie  de  deasupra  unei 
uşi:  ACCESUL  INTERZIS.  Nu  mai  văzuse  aşa  ceva  în 
nici  o  altă  galerie  a  muzeului.  Se  apropie,  urmat 
îndeaproape  de  Michael,  şi  văzu  că  mai  scria  ceva 
dedesubt,  cu  litere  mai  mici:  NUMAI  CU  APROBAREA 
SFATULUI  BĂTRÎNILOR. 

-  Ce-o  mai  fi  şi  Sfatul  ăsta  al  Bătrînilor?  întrebă 
Michael  peste  umărul  lui  Donald. 

-  Un  fel  de  for  superior  de  conducere,  presupun. 
Căpitanul  împinse  uşa  încet  şi  constată  că  nu  era 

încuiată,  ca  de  altfel  nici  o  uşă  din  Interterra. 

-  Evrika!  exclamă  Donald  dînd  cu  ochii  de  cîteva 
din  obiectele  expuse  acolo,  apoi  deschise  uşa  larg  şi 
păşi  înăuntru. 

Michael  îl  urmă  şi,  privind  împrejur,  lăsă  să-i  scape 
un  fluierat. 

-  Nu-i  de  mirare  că  n-am  văzut  nicăieri  arme, 
constată  Donald.  Se  pare  că  au  fost  toate  adunate  în 
galeria  secretă. 

încăperea  nu  era  prea  largă,  în  schimb  era  foarte 
lungă,  iar  exponatele  se  înşirau  pe  rafturi  aliniate 
de-o  parte  şi  de  cealaltă.  Uşa  pe  care  intraseră  cei 
doi  se  afla  cam  la  jumătatea  galeriei.  Chiar  pe  raftul 
din  faţa  intrării  era  o  arbaletă  împreună  cu  un  snop 
de  săgeţi  cu  vîrfurile  ascuţite  ca  nişte  ace.  Michael 
se  aplecă  şi  luă  arbaleta  de  la  locul  ei.  Nu  avusese 
niciodată  ocazia  să  vadă  îndeaproape  o  astfel  de 
armă. 

-  Dumnezeule!  făcu  el,  slobozind  încă  un  fluierat 
de  uimire.  Da'  ştiu  că-ţi  dă  fiori  jucărioara  asta! 

Ciocăni  corpul  de  lemn  al  arbaletei,  care  scoase  un 
sunet  compact,  sănătos;  apoi  ciupi  struna  arcului  şi 
constată  că  nu  era  cîtuşi  de  puţin  slăbită.  Ridică 
arma  în  aer  şi  privi  prin  cătare. 

-  Pun  pariu  că  şmecheria  asta  e  încă  bună,  zise  el. 
între  timp,  Donald  o  luase  în  dreapta,  însă  nu  trecu 

mult  pînă  să-şi  dea  seama  că  alesese  direcţia 
greşită:  pe  măsură  ce  înainta,  armele  expuse  erau 
tot  mai  vechi,  din  punct  de  vedere  istoric.  Văzu  mai 
încolo  o  colecţie  de  săbii  scurte,  greceşti  şi  romane; 
de  asemenea,  arcuri  şi  suliţe.  Reveni  şi  trecu  pe 
lîngă  Michael  care  încerca  de  zor  să  armeze 
arbaleta. 

-  Arcul  ăsta  e  încă  zdravăn,  observă  el  cînd,  în  cele 
din  urmă,  reuşi.  Potrivi  apoi  o  săgeată  în  locaş  şi  îi 
arătă  lui  Donald  arma  astfel  încărcată:  Ei,  ce  zici? 

-  Mda,  nu-i  rău,  zise  acesta  fără  prea  multă 
convingere,  continuîndu-şi  drumul  către  celălalt 
capăt  al  galeriei.  Numai  că  eu  sper  să  găsesc  ceva 

mai  eficient  decît  o  arbaletă,  adăugă  el,  încurajat 
cînd  văzu  cîteva  dintre  cele  mai  vechi  archebuze. 

Michael  atinse  uşor  trăgaciul  şi  arma  se  descărcă 
fără  voia  lui.  Săgeata  ţîşni  din  lăcaşul  ei,  ricoşă  în 
peretele  de  bazalt  cu  un  ţiuit,  trecu  razant  pe  lîngă 
urechea  dreaptă  a  lui  Donald  şi  se  înfipse  adînc 
într-o  poliţă  de  lemn. 

-  Dumnezeule  mare!  răcni  fostul  ofiţer  de  marină. 
Cît  pe  ce  să  mă  găureşti  cu  blestemăţia  aia! 

-  Pardon,  zise  Michael.  Abia  dac-am  atins  trăgaciul. 

-  Pune-o  la  loc,  pînă  nu  păţeşte  ceva  unul  din  noi! 
se  răsti 

Donald  ameninţător. 

-  Măcar  acum  ştim  că  merge,  mai  zise  Michael  pe 
un  ton  vinovat. 

Pipăindu-şi  urechea,  Donald  scutură  din  cap  într-un 
gest  de  dezgust.  Din  fericire,  nu  curgea  sînge; 
simţise  însă  din  plin  curentul  de  aer,  atît  de  aproape 
trecuse  săgeata  pe  lîngă  capul  lui.  Bombănind 
insulte  la  adresa  clovnilor  cu  care  era  silit  să-şi 
împartă  soarta,  îşi  continua  drumul  de-a  lungul 
galeriei.  Nu  după  mult  timp  se  trezi  în  faţa  unei 
colecţii  de  carabine  şi  pistoale  din  al  doilea  război 
mondial.  Spre  disperarea  lui  însă,  toate  erau 
deteriorate  în  urma  contactului  prelungit  cu  apa 
sărată. 

Simţea  cum  îl  cuprinde  descurajarea  cînd,  aproape 
de  capătul  încăperii,  i  se  înfăţişă  un  Luger  nemţesc  - 
un  pistol  care,  la  prima  vedere,  părea  să  fie  în  foarte 
bună  stare.  Cu  răsuflarea  tăiata,  Donald  întinse 
mîna  după  pistol  şi  îl  cîntări  în  palmă.  Spre 
încîntarea  lui,  arma  arăta  impecabil,  chiar  văzută  de 
aproape.  Plin  de  speranţă,  acţionă  butonul  care 

eliberează  încărcătorul  din  toc  şi  constată,  cu  un 
surîs  de  satisfacţie,  că  acesta  era  plin. 

-  Ai  găsit  ceva  bun?  întrebă  Michael  care,  între 
timp,  ajunsese  în  spatele  lui. 

Donald  împinse  încărcătorul  la  locul  lui  şi  ascultă 
clinchetul  metalic  curat,  de  mecanism  bine 
întreţinut. 

-  Aşa  ceva  căutam,  zise,  ridicînd  pistolul  în  faţa 
ochilor. 

-  Marfă!  exclamă  Michael. 

Donald  puse  cu  delicateţe  arma  în  locul  de  unde  o 
luase. 

-  Păi  ce  faci,  n-ai  de  gînd  să-l  iei?  îl  întrebă  Michael, 
nedumerit. 

-  Nu  încă,  spuse  Donald.  Mai  întîi  vreau  să  ştiu  la 
ce-mi  poate  fi  de  folos. 

Richard  încremeni  în  loc,  nevenindu-i  să-şi  creadă 
ochilor.  Se  afla  într-un  adevărat  tezaur,  ticsit  cu 
comori,  majoritatea  din  vremuri  străvechi. 
Nenumărate  cupe  şi  vase  mari  de  aur,  statui  din  ăur 
masiv,  toate  răspîndind  fascicule  concentrate  de 
lumină  asupra  lor.  într-un  colţ,  cîteva  cufere  pline  cu 
dubloni.  Era,  într-adevăr,  un  spectacol  fascinant. 

Ceea  ce-l  uimea  pe  Richard  şi  mai  mult  era  faptul 
că  toate  aceste  valori  nepreţuite  erau  la  îndemînă  şi 
nu  protejate  îndărătul  unor  vitrine  groase,  aşa  cum 
văzuse  el  în  toate  muzeele  prin  care  trecuse.  Mai 
mult  decît  atît,  la  uşa  de  la  intrarea  în  muzeul  acesta 
nu  era  nici  măcar  un  paznic! 

-  Nu  se  poate,  reuşi  el  să  bîiguie.  Doamne,  e 
fantastic!  Ce  n-aş  da  eu  pentru  o  roabă  plină  cu 
d-astea! 

-  îţi  plac  acceste  obiecte?  îl  întrebă  Sufa. 

-  Dacă-mi  plac?  Le  ador,  nu  alta,  îngăimă  el.  N-am 
văzut  în  viaţa  mea  aşa  ceva...  Cred  că  nici  în  Fort 
Knox  n-au  atîta  aur. 

-  Noi  avem  depozite  întregi  cu  astfel  de  lucruri, 
zise  Sufa.  De-a  lungul  anilor  s-au  scufundat  o 
mulţime  de  corăbii  pline  cu  aur.  Dacă  vrei  şi  îţi  face 
plăcere,  pot  vorbi  să-ţi  aducă  la  locuinţa  ta  cîteva 
din  ele. 

-  Adică,  chestii  d-astea,  din  ce  vedem  noi  aici? 

-  Desigur.  Ce  preferi,  statui  mari  sau  obiecte  mai 
mici? 

-  N-am  preferinţe,  zise  Richard.  Dar  bijuterii  n-aveţi 
în  muzeu? 

-  Ba  da,  cum  să  nu.  Dar  cele  mai  multe  provin  din 
vremurile  de  demult.  Vrei  să  le  vezi? 

-  De  ce  nu? 

Mergînd  spre  galeria  bijuteriilor  antice,  Richard 
dădu  cu  ochii  de  ceva  care-l  făcu  să  zîmbească. 
Printre  alte  exponate  de  istorie  contemporană,  pe 
un  piedestal  înalt  de  aproape  un  metru  şi  jumătate, 
luminat  cu  tot  atîta  grijă  ca  toate  celelalte  obiecte 
de  valoare,  trona  un  Frisbee! 

-  Măi,  să  fie!  bombăni  Richard  apropiindu-se  de 
discul  buclucaş,  pe  marginile  căruia  zări  cîteva  urme 
de  colţi  ai  unui  cîine.  Ăsta  de  ce  naiba  e  aici?  strigă 
el  către  Sufa,  care  o  luase  înainte. 

Aceasta  se  înapoie,  să  vadă  la  ce  se  referea 
oaspetele. 

-  Nu  ştim  exact  ce  este,  mărturisi  ea.  însă  unii 
presupun  că  ar  putea  fi  modelul  unuia  din  vehiculele 
noastre  antigravitaţionale,  cum  sînt  taxiurile  aeriene 
ori  navele  noastre  interplanetare.  O  vreme  ne-a  fost 
chiar  teamă  că  am  fost  spionaţi. 

-  Ha,  ha,  bună  glumă!  izbucni  Richard  într-un  hohot 
de  rîs. 

-  Nu,  nu  glumesc,  îl  asigură  Sufa.  Obiectul  acesta 
are  o  formă  foarte  sugestivă  şi,  dacă  îl  învîrteşti, 
adună  dedesubt  o  pernă  de  aer  care  îl  face  să 
funcţioneze  asemănător  unui  vehicul 
antigravitaţional. 

-  Uite  ce-i,  ăsta  nu-i  modelul  nici  unei  nave,  bine? 
Nu-i  decît  un  amărît  de  Frisbee! 

-  Şi  la  ce  foloseşte? 

-  E  o  jucărie,  o  lămuri  el.  îl  arunci  învîrtit,  aşa  cum 
ai  spus,  şi-l  prinde  altcineva.  Hai  să-ţi  arăt... 

Richard  luă  discul  de  pe  piedestal  şi  îl  aruncă  uşor, 
într-un  anumit  unghi.  Jucăria  se  roti  prin  aer  pînă 
într-un  punct,  apoi  făcu  cale  întoarsă  şi  el  o  prinse 
cu  delicateţe  între  degete. 

-  Asta-i  tot,  zise  el.  E  foarte  simplu,  nu  crezi? 

-  Aşa  se  pare,  îl  aprobă-Sufa. 

-  Acum,  hai  să  ţi-l  arunc  ţie  şi  tu  îl  prinzi,  aşa  cum 
ai  văzut  la  mine. 

Richard  se  îndepărtă  la  vreo  cincisprezece  metri  în 
lungul  galeriei,  de  unde  se  întoarse  şi  lansă  discul  în 
direcţia  Sufei.  Aceasta  se  strădui  să-l  prindă,  însă  se 
vede  treaba  că  îi  lipsea  îndemînarea:  jucăria  îi  atinse 
mîna  şi  căzu  la  podea  cu  un  zornăit.  Richard  îşi  dădu 
ochii  peste  cap  în  faţa  unei  asemenea  stîngăcii, 
reveni  lîngă  Sufa  şi  îi  arătă  din  nou  cum  se  face. 
Eforturile  lui  fură  zadarnice  însă  -  la  următoarea 
încercare  femeia  se  dovedi  şi  mai  neîndemînatică 
decît  prima  oară. 

-  Voi  nu  prea  vă  daţi  în  vînt  după  exerciţii  fizice, 
este?  o  taxă  Richard  cu  oarecare  dispreţ.  N-am  mai 
întîlnit  pe  nimeni  pînă  acum  care  să  nu  fie  în  stare 
să  prindă  un  Frisbee. 

-  Dar  care  e  scopul? 

-  Nu-i  nici  un  scop,  se  stropşi  el,  enervat.  E 
distracţie,  pur  şi  simplu;  e  un  sport,  na!  Arunci 
chestia  asta  de  la  unul  la  altul  şi,  uite-aşa,  faci 
mişcare. 

-  Mi  se  pare  lipsit  de  sens,  îşi  dădu  ea  cu  părerea. 

-  Măi,  oameni  buni,  dar  voi  nu  faceţi  deloc  sport 
aici,  în  Interterra? 

-  Ba  da,  cum  să  nu?  Ne  place  mai  ales  să  înotăm, 
dar  ne  place  şi  să  ne  plimbăm  ori  să  ne  jucăm  cu 
homizii.  Mai  este  apoi  şi  sexul  -  sînt  sigură  că  Meeta, 
Palenque  şi  Karena  ţi-au  arătat... 

-  Eu  mă  refeream  la  sporturi,  protestă  Richard. 
Sexul  nu  e  un  sport. 

-  Pentru  noi  este,  îl  contrazise  ea.  Şi  este  o  foarte 
bună  ocazie  să  faci  mişcare. 

-  Dar  n-aveţi  nici  un  sport  în  care  să  încerci  să-ţi 
învingi  adversarul? 

-  Cum  adică  să  învingi?  întrebă  ea,  nelămurită. 

-  Vorbesc  despre  competiţie,  întrecere,  explică 
Richard  iritat.  Voi  nu  aveţi  nici  un  joc  sportiv  de 
competiţie? 

-  O,  Doamne,  nu!  exclamă  Sufa.  Sunt  multe  ere  de 
cînd  am  terminat  cu  astfel  de  prostii  şi  am  pus  capăt 
războaielor  şi  violenţei. 

-  Of,  cerule  mare!  se  văită  Richard.  Auzi,  nici  un 
sport!  Adică,  nu  tu  fotbal,  nu  tu  hochei,  nici  măcar 
golf!  Măi,  să  fie!  Şi  unde  mai  pui  că  Suzanne  crede 
că  aici  e  raiul!... 

-  Te  rog,  linişteşte-te,  încercă  Sufa  să-l  tempereze. 
De  ce  eşti  atît  de  agitat? 

-Aşa  par,  agitat?  o  întrebă  Richard  cu  candoare. 

-  Chiar  foarte  agitat,  repetă  ea. 

-  Ei,  înseamnă  că  am  nevoie  de  mişcare,  speculă 
el. 

Cu  discul  de  plastic  vîrît  sub  braţ,  îşi  trosnea  nervos 
încheieturile  degetelor.  Ştia  că  e  încordat,  ştia  şi  de 
ce:  îl  teroriza  gîndul  că  vreo  clonă  de  serviciu  ar 
putea  da  peste  trupul  Murei,  chircit  în  frigiderul  lui. 

-  De  ce  nu  iei  cu  tine  acest  Frisbee?  îi  sugeră  Sufa. 
Poate  că  Michael  sau  altcineva  ar  fi  bucuros  să-ţi  fie 
partener. 

-  Da,  e  o  idee,  acceptă  Richard,  însă  fără  prea 
mare  entuziasm. 

-  Aşadar,  iată-ne  din  nou  împreună,  se  adresă  Arak 
grupului  reunit  pe  terasa  din  faţa  muzeului,  după 
mai  bine  de  o  oră  petrecută  printre  exponate. 

Sporovăiau  cu  toţii  despre  tot  ce  văzuseră  -  toţi, 
mai  puţin  Richard,  care  se  retrăsese  ceva  mai 
departe,  jucîndu-se  necontenit  cu  discul  de  plastic 
pe  care  îl  lansa  şi  îl  prindea.  La  baza  scării  aşteptau 
trei  taxiuri. 

-  Haideţi  să  discutăm  ce  vom  face  în  restul 
dimineţii,  reluă  Arak.  Sufa  îl  va  însoţi  pe  Perry  la 
atelierele  de  construcţii  şi  reparaţii  ale  taxiurilor 
aeriene.  Perry,  înţeleg  că  asta  ai  vrut  să  vizitezi. 

-  într-adevăr,  confirmă  acesta. 

-  Ismael  şi  Mary  îi  vor  conduce  pe  Donald  şi  pe 
Michael  la  Centrul  de  Informaţii,  continuă  Arak,  la 
care  Donald  încuviinţă  din  cap.  Şi  tu,  Richard?  îl 
întrebă  Arak.  Care  din  cele  două  obiective  îţi  surîde? 

-  Mi-e  indiferent,  răspunse  acesta  într-o  doară,  fără 
să-şi  întrerupă  joaca. 

-  Va  trebui  să  alegi  totuşi,  insistă  Arak. 

-  Bine  atunci,  fabrica  de  taxiuri  aeriene,  aruncă 
Richard  impasibil. 

-  Dar  Suzanne  unde  merge?  se  interesă  Perry. 

-  Doctorul  Newell  mă  va  însoţi  la  o  şedinţă  a 
Sfatului  Bătrînilor,  îl  lămuri  Arak. 

-  Aşa,  de  una  singură?  observă  Perry,  care  se 
simţea  oarecum  răspunzător  şi  îi  aruncă  o  privire 
Suzannei. 

-  E-n  ordine,  îl  asigură  ea.  Cînd  tu  erai  în 
submarinul  din  sala  celui  de-al  doilea  război 
mondial,  Arak  mi-a  transmis  că  Bătrînii  şi-au 
exprimat  dorinţa  să  discute  cu  mine  pe  linie 
profesională,  în  calitate  de  oceanograf. 

-  Dar  de  ce  singură?  insistă  Perry.  Şi  de  ce  nu  cu 
mine?  în  fond,  sînt  directorul  unei  companii 
oceanografice,  nu? 

-  Nu  cred  că-i  interesează  aspectele  comerciale  ale 
domeniului,  îl  temperă  Suzanne.  Stai  liniştit,  nu-ţi 
face  griji  pentru  mine. 

-  Eşti  sigură? 

-  Foarte  sigură,  întări  ea  bătîndu-l  uşor  pe  umăr. 

-  Atunci,  haideţi  să  pornim,  dădu  Arak  semnalul. 
Ne  revedem  ceva  mai  tîrziu,  la  palatul  de  oaspeţi. 

Cu  aceste  cuvinte,  Arak  le  făcu  semn  şi  o  luă 
înainte,  ocolind  soclul  pe  care  era  cocoţată  epava 
bătrînului  Chevrolet  şi  apoi  coborînd  treptele  largi, 
către  cele  trei  taxiuri  suspendate  în  aşteptare. 

Şi  totuşi,  Suzanne  simţea  o  uşoară  stinghereală 
văzîndu-se  dintr-o  dată  singură,  alături  de  Arak,  în 
taxiul  care-şi  luă  zborul  pe  nesimţite.  Era  prima  oară 
cînd  se  despărţea  de  ai  ei,  exceptînd  timpul  cînd 
dormea  în  camera  sa.  Se  uită  înspre  Arak,  iar  acesta 
îi  întoarse  privirea,  zîmbitor.  Constată,  încă  o  dată, 
că  bărbatul  de  lîngă  ea  avea  o  statură  demnă  de 
toată  aprecierea. 

-  îţi  place  cum  decurge  instructajul?  se  interesă 
Arak,  plin  de  solicitudine.  Sau  îl  găseşti  cumva 
frustrant  de  rapid  ori,  poate,  prea  lent? 

-  Copleşitor  este  cuvîntul  cel  mai  potrivit,  răspunse 
Suzanne.  Ritmul  alert  nu  mă  deranjează,  iar 
frustrată  nu  mă  simt  cîtuşi  de  puţin. 

-  Grupul  vostru  a  fost  o  adevărată  piatră  de 
încercare  în  ce  priveşte  configurarea  protocolului  de 
iniţiere  şi  orientare.  Sînteţi  atît  de  deosebiţi  unul  de 
celălalt,  iar  asta  îi  fascinează  pe  interterrani,  dar  îi  şi 
stimulează,  în  acelaşi  timp.  Ştii,  noi  semănăm  foarte 
mult  între  noi,  datorită  demersurilor  de  selectare  şi 
adaptare  -  oricum,  cred  că  ai  observat  acest  lucru. 

-  Sînteţi  foarte  drăguţi  cu  toţii... 

Suzanne  simţi  îndată  cum  i  se  face  ruşine  de 
platitudinea  pe  care  o  rostise.  Totodată,  îşi  dădu 
seama  că  nu  prea  se  gîndise  la  acest  aspect.  Acum 
însă,  că  Arak  aduse  vorba,  descoperi  că  este  foarte 
adevărat.  Nu  doar  frumuseţea  lor  clasică  îi  făcea 
asemănători,  ci  şi  faptul  că  erau  toţi  la  fel  de 
amabili,  inteligenţi  şi  relaxaţi.  Era  foarte  greu  să 
găseşti  la  interterrani  deosebiri  temperamentale. 

-  „Drăguţi"  e  un  cuvînt  cu  oarecare  rezonanţe  de 
igienă  socială,  remarcă  Arak.  Sper  că  nu  te 
plictiseşti  cu  noi... 

Suzanne  rîse,  uşor  ruşinată. 

-  E  greu  să  te  plictiseşti  atunci  cînd  eşti  copleşit, 
spuse  ea  cu  eleganţă.  Nu  sînt  plictisită,  fii  sigur  de 
asta! 

Ochii  ei  alunecară  către  panorama  fabuloasa  a 
oraşului  peste  care  se  întretăiau  roiuri  de  taxiuri 
zburătoare.  Plictisul  era  ultimul  lucru  la  care  s-ar  fi 
gîndit;  şi  totuşi  înţelese  foarte  bine  aluzia  lui  Arak. 
Uniformitatea  vieţii  din  Interterra  putea  deveni,  la 

un  moment  dat,  obositoare.  Paradoxal,  chiar  unele 
aspecte  care  fac  din  acest  tărîm  un  paradis  îl  pot 
transforma,  în  cele  din  urmă,  într-o  lume  inertă, 
anostă. 

Gîndurile  Suzannei  fură  împrăştiate  de  silueta 
impunătoare  a  unei  construcţii  ce  domina  teşitura 
pestriţă  a  oraşului  şi  de  care  tocmai  se  apropiau  cu 
iuţeala.  Acea  piramida  neagră,  enormă,  cu  vîrf 
strălucitor  din  aur,  îi  cuceri  atenţia  pe  de-a-ntregul. 
Dar  ce  o  uimi  mai  tare  era  asemănarea,  inclusiv  în 
privinţa  proporţiilor,  cu  marea  piramidă  egipteană 
din  Gizeh,  pe  care  avusese  ocazia  s-o  viziteze 
cîndva.  Arak  surise  îngăduitor  cînd  ea  îi  pomeni 
despre  strania  coincidenţă. 

-  A  fost  unul  dintre  darurile  făcute  de  noi  acelei 
civilizaţii,  spuse  el.  Ne  puneam  mari  speranţe  în  ei 
pentru  că  erau,  la  început,  o  civilizaţie  destul  de 
paşnică.  Am  trimis  o  delegaţie  să  trăiască  printre  ei, 
în  zorii  istoriei  lor,  în  ideea  de  a-i  ridica  deasupra 
celorlalte  popoare  care  se  formaseră  şi  care  erau 
foarte  războinice.  Nu  a  fost  un  experiment  de 
proporţiile  celui  din  Atlantida,  însă  şi  acesta  a  eşuat, 
oricît  ne-am  străduit  noi. 

-  Le-aţi  dat  proiectul  şi  le-aţi  arătat  şi  cum  să  ridice 
construcţia?  se  interesă  Suzanne,  pentru  care  Marea 
Piramidă  era  una  dintre  cele  mai  fascinante  enigme 
ale  lumii  antice. 

-  Desigur,  confirmă  Arak.  A  trebuit  s-o  facem.  Am 
vrut  să-i  învăţăm  şi  tehnica  arcadei,  însă  au  refuzat 
cu  încăpăţînare  să  creadă  că  va  ţine  şi  n-au  vrut  să 
încerce  nici  măcar  o  dată. 

Taxiul  se  opri,  deschizîndu-şi  „portiera". 

-  După  dumneavoastră,  zise  Arak  politicos. 

Suzanne  observă  că,  imediat  ce  intrai  în  piramidă, 
orice  asemănare  cu  sora  ei  din  Gizeh  înceta. 
Interiorul,  departe  de  a-ţi  trezi  stări  de  claustrofobie, 
era  somptuos,  din  marmură  albă,  strălucitoare. 
Păşind  alături  de  Arak  de-a  lungul  unui  coridor  ce 
ducea  spre  centrul  clădirii,  Suzanne  avu  o  nouă 
surpriză:  dintr-un  culoar  lateral  apăru  Garona,  care  o 
îmbrăţişa  tandru. 

-  Garona!  murmură  ea,  vădit  încîntată,  răspunzînd 
îmbrăţişării  bărbatului  cu  aceeaşi  afecţiune.  Ce 
surpriză  plăcută!  Nu  mă  aşteptam  să  te  văd  pînă 
diseară...  Mai  bine  zis,  speram  să  te  pot  vedea  în 
seara  asta. 

-  Fireşte  că  aş  fi  venit  diseară,  îi  răspunse  el, 
privind-o  în  ochi;  dar  n-am  avut  răbdare  să  mai 
aştept  pînă  atunci.  Ştiam  că  ai  să  vii  la  Sfatul 
Bătrînilor  astăzi,  aşa  că  am  venit  şi  eu,  să  te  aştept. 

-  Mă  bucur  mult,  îi  spuse  femeia. 

-  Haideţi  să  mergem,  îi  întrerupse  Arak.  Consiliul 
ne  aşteaptă. 

-  Desigur,  se  conformă  Garona,  luînd-o  pe  Suzanne 
de  mînă. 

Porniră  toţi  trei  spre  sala  de  consiliu. 

-  Cum  a  fost  lecţia  de  dimineaţă?  se  interesă 
Garona. 

-  O  adevărată  revelaţie,  zise  Suzanne.  Aveţi  o 
tehnologie  extraordinară. 

-  Am  avut  o  sesiune  ştiinţifică,  îi  explică  Arak. 

-  Aţi  făcut  şi  vreo  vizită  pe  teren?  mai  vru  Garona 
să  afle. 

-  Ne-am  dus  la  Muzeul  de  Istorie  a  Pămîntului,  îl 
informă  Suzanne. 

-  Aşa?  făcu  Garona,  pe  un  ton  de  surpriză. 

-  Da,  la  cererea  expresă  a  domnului  Donald  Fuller, 
îl  lămuri  Arak. 

-  A  fost  interesant,  zise  Suzanne.  în  orice  caz,  eu 
aş  fi  optat  pentru  cu  totul  altceva,  mai  ales  în  urma 
celor  aflate  la  seminarul  de  azi-dimineaţă. 

Se  apropiară  de  o  uşă  impresionantă  din  bronz,  cu 
canaturi  duble.  Pe  fiecare  dintre  acestea  se  afla,  în 
basorelief,  o  figură  pe  care  Suzanne  o  recunoscu  a  fi 
un  ank  -  simbol  al  vieţii  la  vechii  egipteni,  „lată, 
gîndi  ea,  încă  o  dovadă  de  implant  cultural  aplicat 
de  interterrani  civilizaţiilor  din  generaţia  a  doua. 
Oare  cîte  altele  mai  datorau  pămîntenii  acestei  lumi 
atît  de  avansate?" 

Uşile  se  deschiseră  singure,  fără  nici  un  zgomot,  în 
clipa  cînd  ajunseră  în  faţa  lor.  Li  se  înfăţişă  o  sală 
circulară  cu  tavanul  în  formă  de  cupolă  susţinută  de 
o  colonadă.  Şi  aici,  totul  era  din  marmură  albă,  în 
afară  de  capitelurile  coloanelor,  care  erau  din  aur. 

La  îndemnul  lui  Arak,  Suzanne  păşi  peste  pragul  de 
marmură,  făcu  cîţiva  paşi  timizi,  apoi  se  opri  să 
contemple  impunătoarea  încăpere.  De  jur-împrejur 
tronau  douăsprezece  fotolii  maiestuoase,  fiecare 
aşezat  între  două  coloane  de  marmură.  Toate  erau 
ocupate  de  persoane  -membrii  consiliului,  bănui 
Suzanne  -  a  căror  vîrstă  varia,  după  înfăţişarea  lor, 
între  cinci  şi  douăzeci  şi  cinci  de  ani.  încă  o  surpriză 
pentru  femeia  venită  de  pe  Terra,  mai  ales  că  unii 
erau  atît  de  tineri,  încît  nici  nu  ajungeau  cu 
picioarele  la  podea. 

-  Poftiţi,  doctor  Suzanne  Newell,  se  auzi  glasul 
preadolescentul  al  unei  fetiţe  căreia  i-ai  fi  putut  da 
cel  mult  zece  ani.  Mă  numesc  Ala,  continuă  ea,  şi 
astăzi  este  rîndul  meu  să  prezidez  consiliul.  Vă  rog, 
nu  vă  temeţi;  ştiu  că  acest  decor  pare  impresionant, 

însă  nu  dorim  decît  să  stăm  de  vorbă  şi,  dacă  veţi 
veni  aici,  în  mijloc,  vă  vom  auzi  cu  toţii  foarte 
limpede. 

-  Sînt  mai  degrabă  surprinsă  decît  speriată,  zise 
Suzanne  înaintînd  pînă  în  centrul  sălii,  dedesubtul 
celui  mai  înalt  punct  al  cupolei.  Mi  s-a  spus  că  sînt 
invitată  la  Sfatul  Bătrînilor... 

-  într-adevăr,  confirmă  Ala.  Eşti  ales  în  consiliu  în 
funcţie  de  numărul  de  întrupări  prin  care  ai  trecut,  şi 
nicidecum  după  vîrsta  avatarului  curent. 

-  înţeleg,  bîigui  Suzanne,  încă  stînjenită  de  ideea 
de  a  se  afla  înaintea  unui  for  de  conducere  alcătuit 
în  parte  din  nişte  copii. 

-  Sfatul  Bătrînilor  vă  urează  bun  venit,  anunţă  Ala, 
pe  un  ton  oficial. 

-  Mulţumesc,  răspunse  Suzanne,  negăsind  altceva 
mai  potrivit  de  spus. 

-  Aţi  fost  adusă  în  Interterra  în  speranţa  că  ne  veţi 
putea  furniza  date  pe  care  noi  nu  le-am  putut 
înregistra,  în  urma  monitorizării  sistemelor  de 
comunicaţii  de  la  suprafaţa  Pămîntului. 

-  Despre  ce  fel  de  date  este  vorba?  se  interesă 
Suzanne,  simţind  cum  devine  dintr-o  dată  prudentă, 
îşi  aminti  cuvintele  lui  Donald  spunînd  că 
interterranii  voiau  de  la  ei  ceva  anume  şi  că,  după 
ce  şi-ar  fi  atins  scopul,  tratamentul  lor  s-ar  fi  putut 
schimba  radical. 

-  Nu  trebuie  să  fiţi  alarmată,  o  linişti  Ala. 

-  Mi-e  greu  să  nu  fiu,  spuse  Suzanne  cu  sinceritate; 
cu  atît  mai  mult,  cu  cîtîmi  confirmaţi  faptul  că  eu  şi 
colegii  mei  am  fost  aduşi  în  lumea  voastră  împotriva 
voinţei  noastre  -  şi  trebuie  să  spun  că  a  fost  o 
experienţă  de-a  dreptul  terifiantă. 

-  Vă  cerem  iertare  pentru  asta,  zise  Ala,  şi  am  vrea 
să  fiţi  convinşi  că  intenţionăm  să  vă  răsplătim 
sacrificiul.  însă  cei  cu  adevărat  alarmaţi  sîntem  noi, 
care  răspundem  de  siguranţa  şi  integritatea 
Interterrei.  Ştim  că,  în  lumea  de  deasupra,  sînteţi 
expertă  în  oceanografie. 

-  Sînteţi  prea  generoşi,  se  apără  Suzanne.  Eu,  una, 
mă  consider  încă  o  începătoare  în  domeniu. 

-  îmi  cer  scuze,  interveni  un  alt  membru  al 
consiliului,  de-abia  aflat  în  primii  ani  ai  adolescenţei. 
Eu  mă  numesc  Ponu  şi  sînt  vicepreşedinte  al 
consiliului  de  astăzi.  Doctor  Newell,  sîntem  la  curent 
cu  respectul  pe  care  vi-l  poartă  colegii  de  breaslă  şi 
considerăm  că  acest  respect  este  o  garanţie  solidă  a 
capacităţilor  unui  om. 

-  Mă  rog,  cum  doriţi;  aşadar,  ce  vreţi  să  aflaţi? 
Suzanne   găsi   cu   cale   să   renunţe   la  bătălia 

modestiei  care,  în  împrejurările  date,  i  se  părea 
oarecum  ridicolă. 

-  Mai  întîi,  zise  Ala,  aş  vrea  să  mă  asigur  că  aţi  fost 
informaţi  de  absenţa  totală,  în  mediul  nostru,  a 
bacteriilor  şi  viruşilor  de  la  suprafaţa  Pămîntului. 

-  Arak  ne-a  vorbit  despre  asta,  îi  confirmă  Suzanne. 

Presupun,  deci,  că  înţelegeţi  proporţiile 
dezastrului  care  s-ar  produce  dacă  civilizaţia  noastră 
ar  fi  descoperită  de  o  civilizaţie  ca  a  voastră. 

-  Vă  înţeleg  îngrijorarea  în  privinţa  contaminării, 
zise  Suzanne,  dar  nu  sînt  convinsă  că  rezultatul  ar  fi 
neapărat  un  dezastru,  mai  ales  dacă  se  legiferează 
măsurile  necesare  de  protecţie. 

-  Doctor  Newell,  nu  ne  aflăm  aici  pentru  o 
dezbatere,  zise  Ala.  Trebuie  să  recunoaşteţi  însă  că 
civilizaţia  voastră  se  află  într-un  stadiu  inferior  de 
dezvoltare  socială,  în  care  cel  mai  puternic  impuls 


335 


motivaţional  este  interesul  personal,  iar  violenţa 
este  un  ingredient  al  cotidianului.  De  fapt,  ţara 
dumneavoastră  este  atît  de  primitivă,  încît  permite 
ca  oricine  să  deţină  o  armă. 

-  Cu  alte  cuvinte,  interveni  Ponu,  distinsa  mea 
colegă  vrea  să  spună  că  lumea  voastră  ar  putea  fi 
atît  de  lacomă  să-şi  însuşească  tehnologia  noastră, 
încît  nu  s-ar  mai  ţine  seamă  de  problemele  noastre 
speciale. 

-  Exact,  întări  Ala.  Este  un  risc  pe  care  nu-l  putem 
accepta  -  cel  puţin  cincizeci  de  mii  de  ani  de-acum 
încolo,  cît  i-ar  trebui  generaţiei  a  doua  să  ajungă  pe 
o  treaptă  superioară  de  civilizaţie.  Asta,  desigur, 
dacă  nu  va  ajunge  să  se  autodistrugă  pe  parcurs. 

-  Bine,  zise  Suzanne.  După  cum  aţi  spus,  nu  facem 
dezbateri  şi,  pe  de  altă  parte,  m-aţi  convins  că 
civilizaţia  mea  reprezintă  un  risc  pentru  a  voastră. 
Plecînd  de  la  această  premisă,  ce  doriţi  de  la  mine? 

Tăcere.  Suzanne  se  uită  spre  Ala,  apoi  spre  Ponu. 
Cum  răspunsul  întîrzia  să  vină,  îşi  mută  privirea 
asupra  celorlalte  chipuri  din  sală.  Toţi  rămaseră  însă 
muţi  şi  neclintiţi.  Suzanne  se  întoarse  spre  Arak  şi 
Garona;  acesta  din  urmă  îi  surîse  încurajator. 

-  Ei,  bine?  întrebă  ea  întorcîndu-se  din  nou  spre 
Ala,  care  scoase  un  oftat. 

-  Aş  vrea  să  vă  pun  o  întrebare  directa,  începu  ea, 
o  întrebare  al  cărei  răspuns  ne-ar  putea  înspăimînta. 
De  cîţiva  ani  încoace,  pămîntenii  au  iniţiat  mai  multe 
operaţiuni  de  forare  la  mare  adîncime  în  ocean, 
după  un  model  aparent  aleatoriu.  Noi  am  urmărit 
aceste  episoade  cu  îngrijorare  crescîndă,  fiindcă  nu 
ştim  exact  care  sînt  scopurile  acestor  activităţi.  Ştim 
doar  că  nu  se  caută  nici  petrol,  nici  gaze  naturale, 
care  lipsesc  cu  desăvîrşire  în  aceste  puncte  de  foraj. 

Nu  am  descoperit  motivele  acestor  forări  nici  prin 
monitorizarea  comunicaţiilor  care  la  noi  este 
permanentă. 

-  Vă  interesează,  aşadar,  să  ştiţi  de  ce  Benthic 
Explorer  a  încercat  să  pătrundă  în  muntele 
submarin?  întrebă  Suzanne. 

-  Ne  interesează  foarte  mult,  zise  Ala.  Aţi  săpat 
chiar  deasupra  uneia  dintre  porţile  noastre  mai 
vechi  de  acces,  iar  probabilitatea  unei  pure 
coincidenţe  este  foarte  mică. 

-  Ei  bine,  n-a  fost  chiar  pură  coincidenţă,  admise 
Suzanne,  declanşînd  un  murmur  general  în  rîndul 
„bătrînilor"  din  sală.  Vă  rog,  lăsaţi-mă  să  termin! 
strigă  ea  ca  să  acopere  rumoarea.  Am  săpat  în 
munte  ca  să  vedem  dacă  putem  pătrunde  direct  în 
astenosferă.  După  datele  sonarului  nostru,  părea  a  fi 
vorba  de  un  vulcan  inactiv  care  conţine  o  pungă 
magmatică  plină  cu  lavă  de  densitate  redusă. 

-  Decizia  de  a  fora  în  acel  loc  s-a  bazat  cumva  şi  pe 
ipoteza  existenţei  Interterrei? 

-  Nu,  absolut  deloc!  răspunse  Suzanne  categoric. 

-  N-a  existat  nici  o  bănuială  cu  privire  la  o 
civilizaţie  suboceanică? 

-  V-am  spus,  motivele  pentru  care  am  forat  au  fost 
exclusiv  de  domeniul  geologiei,  repetă  Suzanne. 

Bătrinii  se  sfătuiră  din  nou  între  ei,  cu  glas  tare. 
Suzanne  se  întoarse  spre  Arak  şi  Garona.  De  data 
aceasta,  amîndoi  surîdeau  încurajator. 

-  Doctor  Newell,  îi  atrase  Ala  atenţia,  din  cîte  aţi 
auzit  şi  citit,  în  contextul  profesiei  dumneavoastră, 
s-a  lansat  vreodată  ipoteza  că  ar  exista  Interterra? 

-  Nu,  în  cercurile  ştiinţifice,  nu.  S-au  scris  însă 
cîteva  romane  pe  tema  unei  lumi  din  adîncul 
Pămîntului. 

-  Cunoaştem  şi  noi  operele  domnului  Verne  şi  ale 
domnului  Doyle,  veni  Ala  în  întîmpinare.  Dar  acestea 
sînt  doar  beletristică. 

-  Aşa  este,  zise  Suzanne.  Pură  ficţiune.  Nimeni  nu 
s-a  gîndit  că  poveştile  lor  s-ar  baza  pe  fapte  reale, 
deşi  tema  ar  fi  putut  fi  preluată  de  la  un  oarecare 
John  Cleves  Symmes,  care  credea,  într-adevăr,  că 
pămîntul  este  gol  pe  dinăuntru. 

Ultimele  cuvinte  le  smulseră  bătrînilor  un  nou  val 
de  comentarii  tulburi,  îngrijorate. 

-  Ipoteza  domnului  Symmes  a  avut  cumva 
rezonanţă  în  lumea  ştiinţifică?  dădu  Ala  glas 
temerilor  tuturor. 

-  Mai  mult  sau  mai  puţin,  răspunse  Suzanne. 
Totuşi,  în  locul  dumneavoastră,  eu  nu  mi-aş  face 
griji,  pentru  că  este  vorba  aici  de  prima  jumătate  a 
secolului  al  nouăsprezecelea.  Pornind  de  la  teoria 
aceasta,  în  1838  Statele  Unite  au  iniţiat  una  din 
primele  expediţii  ştiinţifice,  sub  comanda 
locotenentului  Charles  Wilkes.  Scopul  iniţial  era 
acela  de  a  descoperi  intrarea  către  centrul 
Pămîntului,  despre  care  Symmes  credea  că  s-ar  afla 
în  dreptul  Polului  Sud. 

Murmurul  general  atinse,  de  data  aceasta, 
intensităţi  care  treziră  ecouri  în  pereţii  de  marmură. 

-  Şi  care  a  fost  rezultatul  acestei  expediţii?  întrebă 
mai  departe  Ala. 

-  Nimic  de  natură  să  afecteze  Interterra,  se  grăbi 
Suzanne  să  calmeze  spiritele.  De  fapt,  s-a  renunţat 
repede  la  scopul  iniţial.  Chiar  înainte  de  pornire, 
expediţionarii  au  primit  o  cu  totul  altă  sarcina  -  şi 
anume,  de  a  depista  noi  bazine  de  pescuit  foci  şi 
balene. 

-  Prin  urmare,  teoria  domnului  Symmes  a  fost 
ignorată? 

-  Cu  desăvîrşire,  confirmă  Suzanne.  Şi  nici  n-a  mai 
revenit  în  atenţie  vreodată. 

-  Pentru  noi  este,  într-adevăr,  o  mare  uşurare  să 
aflăm  acest  lucru,  zise  Ala  -  mai  cu  seamă  că 
domnul  Symmes  avea  dreptate  într-o  oarecare 
măsură:  Polul  Sud  a  fost  şi  este  încă  principala 
noastră  ieşire  pentru  călătorii  interplanetare  şi 
intergalactice. 

-  Stranie  coincidenţă,  comentă  Suzanne.  Din 
păcate,  e  cam  tîrziu  pentru  o  reabilitare  a  lui 
Symmes.  în  orice  caz,  înţeleg  că  vreţi  să  ştiţi  dacă 
secretul  vostru  se  păstrează  încă.  Ei  bine,  după 
toate  cunoştinţele  mele,  aşa  este.  Dar,  dacă  tot  am 
ajuns  la  acest  subiect,  poate  că  ar  trebui  să  vă  spun 
că,  deşi  nimeni  nu  crede  astăzi  că  Pămîntul  e  gol  pe 
dinăuntru,  există  discuţii  despre  reprezentanţi  ai 
unor  civilizaţii  avansate  care  ne-au  vizitat  ori  se  află 
chiar  printre  noi.  Nimeni  nu  se  gîndeşte  însă  că 
aceşti  vizitatori  ar  veni  din  interiorul  planetei,  ci 
dimpotrivă,  din  spaţiul  cosmic. 

-  Cunoaştem  şi  noi  aceste  ipoteze  care,  de  altfel, 
ne  sînt  foarte  avantajoase  şi  ne-au  fost  de  mare 
folos  în  cele  cîteva  situaţii  cînd  navele  noastre  au 
fost  observate  de  pe  Pămînt. 

-  Ar  mai  fi  de  menţionat  miturile  despre  Atlantida 
-adăugă  Suzanne  -,  care  ne-au  parvenit  din  Grecia 
antică.  Dar  vă  asigur  că  în  lumea  ştiinţei  acestea 
sînt  privite  ca  mituri  sau,  cel  mult,  ecouri  ale  unei 
civilizaţii  străvechi,  dispărute  în  urma  unei  erupţii 
vulcanice  de  mari  proporţii.  N-a  existat  însă 
niciodată  o  teorie  conturată  despre  o  civilizaţie 
umană  care  trăieşte  sub  oceane. 

Urma  o  nouă  serie  de  deliberări,  timp  în  care 
Suzanne  se  foi  stînjenită  în  fotoliu.  Ala  puse  capăt 
discuţiilor  cu  o  înclinare  a  capului,  după  care  se 
întoarse  spre  Suzanne: 

-  Am  mai  dori  să  aflăm  cîte  ceva  despre  lucrările 
de  forare  ocazionale  care  s-au  desfăşurat  în  ultimii 
ani  în  zona  de  deasupra  Sarantei.  Nici  una  dintre 
acestea  nu  a  vizat  culmea  vreunui  munte  submarin. 

-  Cred  că  vă  referiţi  la  forajele  făcute  în  sprijinul 
ultimelor  teorii  cu  privire  la  deplasările  tectonice 
submarine,  o  ajută  Suzanne.  Acestea  s-au  efectuat 
pentru  colectarea  unor  eşantioane  de  rocă  pentru 
analiză  şi  datare. 

O  nouă  rafală  de  comentarii  aprinse  se  iscă  în 
rîndul  bătrînilor.  în  final,  Ala  întrebă: 

-  A  existat  vreodată  ipoteza  că  presupusa  pungă 
magmatică  la  care  voiaţi  să  ajungeţi  ar  fi  fost  plină 
cu  aer  şi  nu  cu  lavă  de  mică  densitate? 

-  Din  cîte  ştiu  eu,  în  calitate  de  cercetător  principal 
în  cadrul  respectivului  proiect,  nu  s-a  emis  o  astfel 
de  ipoteză,  răspunse  Suzanne. 

-  Trebuia  să  sigilăm  aceste  ieşiri  cu  mult  în  urmă, 
izbucni  unul  dintre  bătrîni  cu  oarecare  vehemenţă. 

-  Nu  e  momentul  pentru  reproşuri,  interveni  Ala  cu 
diplomaţie.  Acum  discutăm  despre  prezent.  Apoi, 
întorcînd  privirea  către  Suzanne:  Aşadar,  în  decursul 
activităţii  dumneavoastră  profesionale  n-aţi  auzit  de 
nici  o  sugestie  cu  privire  la  o  civilizaţie  care  ar  exista 
dedesubtul  oceanelor,  şi  nici  de  vreo  teorie  în  acest 
sens? 

-  Numai  sub  forma  unor  mituri,  aşa  cum  v-am  mai 
spus,  repetă  aceasta. 

-  O  ultimă  întrebare,  zise  Ala.  Sîntem  din  ce  în  ce 
mai     îngrijoraţi     de     neglijenţa     crescîndă  a 

pămîntenilor  faţă  de  mediul  marin.  Am  aflat,  ce-i 
drept,  că  această  problemă  a  fost  ridicata  în 
mass-media,  însă  ritmul  poluării  continuă  să 
crească,  la  fel  şi  pescuitul  în  exces.  întrucît  noi 
depindem  într-o  oarecare  măsură  de  integritatea 
apelor  oceanice,  ne  punem  întrebarea  dacă 
discuţiile  pămîntenilor  în  acest  sens  reflectă  o 
preocupare  reală  ori  sînt  doar  formale? 
Suzanne  lăsă  să-i  scape  un  oftat.  Era  o  problemă 
care  o  durea  şi  pe  ea  şi  ştia  prea  bine  că  adevărul 
era  cel  puţin  descurajant. 

-  Se  fac  unele  eforturi  de  a  schimba  situaţia, 
încercă  ea. 

-  Răspunsul  dumneavoastră  ne  dă  de  înţeles  că 
majoritatea  nu  realizează  gravitatea  problemei, 
trase  Ala  concluzia. 

-  Poate  că  aşa  este,  însă  aceia  cărora  le  pasă  cu 
adevărat  s-au  implicat  cu  toată  seriozitatea. 

-  Dar  poate  că  publicul  larg  nu-şi  dă  seama  de  rolul 
covîrşitor  pe  care-l  joacă  mările  şi  oceanele  în 
angrenajul  general  al  mediului  ambiant;  de 
exemplu,  ştiu  ei  că  planctonul  este  un  factor 
hotărîtor  pentru  echilibrul  oxigenului  şi  al  bioxidului 
de  carbon  la  nivel  planetar? 

Suzanne  simţi  cum  i  se  ridică  sîngele  în  obraji. 
Avea  oarecum  impresia  că  ea  trebuie  să  poarte 
povara  reproşurilor  aduse  întregii  umanităţi  dintr-a 
doua  generaţie.  Zise: 

-  Mă  tem  că  majoritatea  oamenilor  din  mai  toate 
ţările  consideră  oceanele  ca  fiind  o  sursă 
inepuizabilă  de  hrană  şi,  totodată,  cea  mai 
încăpătoare  şi  răbdătoare  groapă  de  gunoi. 

-  Este  un  adevăr  pe  cît  de  trist,  pe  atît  de 
îngrijorător,  constată  Ala. 


341 


-  Oamenii  refuză  să  privească  dincolo  de  interesele 
lor  imediate,  comentă  şi  Ponu. 

-  Din  păcate,  aşa  este,  recunoscu  Suzanne.  E  un 
război  în  care  ne-am  angajat  -  atît  eu,  cît  şi  colegii 
mei. 

-  Ei  bine,  cam  asta  a  fost,  încheie  Ala  ridicîndu-se 
din  fotoliu  şi  îndreptîndu-se  spre  Suzanne,  cu  palma 
întinsă. 

îşi  atinseră  palmele  şi  Suzanne  constată  că  Ala 
abia  dacă  îi  ajungea  pînă  la  bărbie. 

-  Ne-ai  fost  de  mare  ajutor,  îţi  mulţumim,  spuse  Ala 
cu  sinceritate  în  glas.  Cel  puţin  în  ceea  ce  priveşte 
siguranţa  Interterrei,  ne-ai  mai  risipit  temerile.  Drept 
răsplată,  îţi  oferim  toate  roadele  civilizaţiei  noastre. 
Vei  avea  foarte  multe  de  văzut  şi  de  trăit,  iar  nivelul 
de  cunoaştere  la  care  te  afli  îţi  asigură  accesul  la 
mai  multă  informaţie  şi  înţelegere  decît  oricărui  alt 
pămîntean  care  a  ajuns  la  noi.  Mergi  cu  bine  şi 
bucură-te  de  toate  cîte  le  vei  vedea! 

Ropotul  de  aplauze  care  urmă  avu  darul  s-o 
intimideze  pe  Suzanne.  Emoţionată,  ea  înclină  uşor 
din  cap  înainte  să  vorbească,  încercînd  să  acopere 
aplauzele  care  nu  mai  conteneau. 

-  Mă  simt  onorată  că-mi  acordaţi  ocazia  de  a  vizita 
Interterra,  spuse. 

-  Onoarea  este  de  partea  noastră,  îi  răspunse  Ala 
făcînd  un  gest  către  Arak  şi  Garona  şi  invitînd-o  pe 
Suzanne  să-i  urmeze. 

Ceva  mai  tîrziu,  la  ieşirea  din  marea  piramidă, 
Suzanne  se  opri  o  clipă  privind  înapoi  la  clădirea 
impunătoare.  Ar  fi  vrut  să-i  întrebe  pe  cei  din  Sfatul 
Bătrînilor  dacă  şederea  lor  în  Interterra  era  o  vizită 
temporară  sau,  dimpotrivă,  urma  ca  ei  să  fie  reţinuţi 
aici  pentru  totdeauna.  De  fapt,  nu-i  întrebase  pentru 

că  se  temea  de  răspunsul  lor.  Acum  însă,  îi  părea 
rău  că  n-o  făcuse. 

-  Te  simţi  bine?  o  întrebă  Garona,  rupîndu-i  firul 
gîndurilor. 

-  Da,  sigur,  răspunse  ea,  reluîndu-şi  mersul. 
Gîndurile  nu-i  dădeau  pace.  Măcar  acum  aflase 

motivul  pentru  care  fuseseră  aduşi  în  Interterra: 
bătrînii  voiau  să  întrebe  un  oceanograf  dacă 
pămîntenii  bănuiau  existenţa  lumii  lor  subterane. 
Nu,  nu  credea  că  interteiTanii  îi  vor  trata  cu  mai 
puţină  cordialitate  acum,  că  şi-au  îndeplinit  scopul. 
Pe  de  altă  parte,  Suzanne  se  simţea  răspunzătoare 
pentru  necazul  tuturor,  căci  dacă  n-ar  fi  fost  ea,  nici 
ei  n-ar  fi  fost  răpiţi. 

-  Eşti  sigură  că  te  simţi  bine?  repetă  Garona 
întrebarea.  Pari  foarte  în  gîn  du  rată. 

Suzanne  se  strădui  să  zîmbească. 

-  Cum  să  nu  fiu,  zise  ea,  cînd  am  atîtea  noutăţi  de 
digerat. 

-  Ai  adus  un  mare  serviciu  Interterrei,  îi  reaminti 
Arak.  Aşa  cum  a  spus  şi  Ala,  îţi  sîntem  cu  toţii 
recunoscători. 

-  Mă  bucur,  zise  Suzanne  străduindu-se  din  greu 
să-şi  menţină  surîsul. 

Simţea  că  Donald  avusese  dreptate  spunînd  că  nu 
li  se  va  mai  da  drumul  din  Interterra  şi  intuiţia  ei 
presimţea  o  confruntare  iminenta.  Date  fiind 
personalităţile  puternice  ale  unora  dintre  colegii  ei, 
era  foarte  probabil  că  situaţia  se  va  înrăutăţi  în 
curînd  pînă  la  violenţă. 

16. 

-  Locul  ăsta  îmi  dă  fiori,  zise  Michael. 

-  E  suspect  de  pustiu,  remarcă  Donald,  dar  şi  mai 
ciudat  e  că  ne-au  lăsat  să  ne  vînturăm  pe-aici 
singuri,  de  capul  nostru. 

-  Sînt  foarte  încrezători,  trebuie  să  recunoşti. 

-  Eu  aş  zice  mai  degrabă  că  e  vorba  de  prostie,  fu 
de  părere  Donald. 

Cei  doi  reprezentanţi  ai  generaţiei  a  doua  se 
plimbau  nestingheriţi  prin  Centrul  de  Informaţii, 
unde  veniseră  însoţiţi  de  Ismael  şi  Mary  Black. 
Aceştia  din  urmă  înjsă,  preferaseră  să  rămînă  afară 
cîtă  vreme  vizitau  ei  clădirea.  Donald  şi  Michael  se 
pomeniră,  aşadar,  într-un  labirint  uriaş  de  coridoare 
şi  încăperi  înţesate  cu  ceea  ce  păreau  a  fi  hard-urile 
unei  reţele  colosale  de  computere.  Nu  se  vedea  nici 
ţipenie  de  om,  cu  excepţia  a  două  clone  de  serviciu 
întîlnite  într-o  încăpere  din  apropierea  intrării. 

-  Sper  să  nu  ne  rătăcim  pe-aici,  ce  zici?  îndrăzni 
Michael  privind  neliniştit  peste  umăr  la  coridoarele 
care  arătau  toate  la  fel. 

-  Am  memorat  drumul,  îl  asigură  Donald. 

-  Precis?  Nu  de  alta,  dar  am  cotit  de  nu  ştiu  cîte  ori 
pînă  acum. 

-  Ascultă,  cap  sec,  se  înfurie  Donald  oprindu-se 
brusc.  Dacă  ţi-e  frică,  fă  bine  şi  aşteaptă-mă  la 
intrare. 

-  Gata,  lasă,  m-am  liniştit,  zise  Michael  grăbit. 

-  Te-ai  liniştit,  pe  naiba,  bombăni  Donald 
reluîndu-şi  drumul. 

-  în  fond,  de  ce-ai  vrut  să  vii  aici?  îl  întrebă  Michael 
după  cîte  va  minute. 

-  Din  curiozitate,  să  zicem,  replică  Donald. 

-  Parc-am  fi  într-un  coşmar,  zise  Michael, 
cutremurîndu-se,  sau  într-unui  din  filmele  alea  de 
groază  despre  tot  felul  de  maşinării  care  o  iau  razna. 

-  Aici  sînt  de  acord  cu  tine,  marinare!  Totul  arată 
de  parcă  aparatele  ar  fi  preluat  conducerea. 

-  Şi  ce  crezi  că  fac  toate  aparatele  astea? 

-  După  cîte  a  lăsat  Arak  să  se  înţeleagă,  ele  sînt 
cele  care  administrează  şi  monitorizează  totul  în 
Interterra  -  şi  tot  aici  sînt  înmagazinate  esenţele 
personale  ale  interterranilor,  în  aşteptarea  unui  trup 
nou.  Cine  ştie  cîţi  oameni  or  fi  întemniţaţi  în 
conservele  astea  chiar  acum... 

-  Ce  crezi,  ei  or  şti  că  sîntem  aici,  acum?  întrebă 
Michael,  simţind  că  iarîl  trec  fiorii. 

-  La  asta  chiar  că  nu  ştiu  ce  să  spun,  îi  răspunse 
Donald. 

Preţ  de  cîteva  minute,  continuară  în  tăcere  să 
cutreiere  prin  labirintul  de  coridoare. 

-  Nu-ţi  ajunge  cît  ai  văzut?  rupse  Michael  tăcerea  la 
un  moment  dat. 

-  Ba  da,  îi  răspunse  Donald;  parcă  aş  mai  continua 
puţin  totuşi. 

-  Oare  instalaţia  asta  se  şi  repară  singură? 

-  Păi,  dacă  aşa  ar  sta  lucrurile,  e  cazul  să  ne 
întrebăm  cine  e  mai  viu  aici  -  maşinile  sau  oamenii 
aceştia  care  par  să  nu  aibă  mai  nimic  de  făcut... 

Deodată,  Donald  întinse  braţul  oprindu-l  pe 
Michael. 

-  Ce-i,  ce  s-a-ntîmplat?  strigă  acesta  din  urmă, 
alarmat. 

Donald  îşi  duse  degetul  la  buze,  poruncind  tăcere. 

-  Tu  n-auzi?  şopti  el. 

Michael  ciuli  urechile.  într-adevăr,  parcă  se  auzea 
ceva  slab,  îndepărtat  -  un  fel  de  hohote  înfundate 
răzbeau  prin  liniştea  apăsătoare. 

-  Auzi?  repetă  Donald  întrebarea,  la  care  Michael 
dădu  din  cap. 

-  Parc-ar  rîde  cineva,  zise  el. 

-  E  un  rîs  ciudat,  comentă  Donald,  şi  se  repetă  la 
intervale  regulate. 

-  Dacă  n-aş  şti  unde  sîntem,  aş  zice  că  sînt  rîsete 
înregistrate  pe  bandă,  cum  auzi  la  televizor,  în 
serialele  de  comedie. 

-  Asta  e!  făcu  Donald,  pocnind  din  degete.  Nu 
ştiam  de  ce-mi  sună  a  ceva  cunoscut. 

-  Dar  e  total  aiurea!  exclamă  Michael. 

-  Hai  să  vedem  de  unde  vine,  zise  Donald  şi  porniră 
împreună  în  direcţia  din  care  venea  sunetul. 

Se  opreau  la  fiecare  intersecţie  dintre  două 
culoare,  pentru  a-şi  da  seama  încotro  să  apuce.  Pe 
măsură  ce  înaintau,  rîsetele  creşteau  în  intensitate 
şi  direcţia  sursei  lor  devenea  din  ce  în  ce  mai  sigură, 
în  fine,  după  ce  dădură  un  ultim  colţ  auziră  limpede 
hohotul  ce  provenea  dinr-o  încăpere  de  pe  partea 
stîngă  a  culoarului  în  care  se  aflau.  Erau  convinşi 
acum  că  aveau  de-a  face  cu  o  comedie  televizată, 
căci  se  auzeau  şi  replicile  dintre  hohotele  de  rîs. 

-  Parc-ar  fi  o  reluare  din  Seinfeld,  şopti  Michael. 

-  Taci!  îl  admonestă  Donald,  lipindu-se  de  perete  şi 
înaintînd  prudent  în  direcţia  încăperii  cu  pricina. 

Spre  surprinderea  lui,  Donald  dădu  cu  ochii  de 
ceea  ce  semăna  foarte  mult  cu  o  cameră  de 
monitorizare  a  unui  post  de  televiziune.  Peretele  din 
fund  era  acoperit  cu  peste  o  sută  de  monitoare, 
toate  aprinse.  Majoritatea  acestora  erau  reglate  pe 
diverse  canale,  iar  cîteva  expuneau  doar  mira  de 
testare.  Aplecîndu-se  ceva  mai  mult,  Donald 
observă  un  bărbat  aşezat  într-un  fotoliu  alb  în 
mijlocul  încăperii,  privind  către  monitoare. 
Personajul  nu  aducea  cîtuşi  de  puţin  cu  modelul 
interterranului  clasic:  avea  un  început  de  chelie  şi 

cîteva  şuviţe  rebele,  încărunţite.  Pe  ecranul  din  faţa 
ochilor  săi  evoluau,  într-adevăr,  Elaine,  George, 
Kramer  şi  Jerry. 

Revenit  în  poziţia  dinainte,  lipit  de  peretele 
coridorului,  Donald  şopti  către  Michael: 

-  Ai  avut  dreptate,  e  un  episod  mai  vechi  din 
Seinfeld. 

-  Le-aş  recunoaşte  vocile  dintr-o  mie,  se  lăudă 
scafandrul. 

Donald  îşi  duse  din  nou  degetul  la  buze: 

-  E  şi  un  tip  care  se  uită  la  film  şi  nu  pare  deloc  a  fi 
interterran. 

-  Pe  bune?  îşi  şopti  Michael  uimirea. 

-  E  ciudat,  într-adevăr,  zise  Donald  muşcîndu-şi 
buza  de  jos  în  timp  ce  rumega  datele  problemei. 

-  Păi,  cum  să  nu  fie?!  îl  aprobă  Michael.  Şi  acum  ce 
facem? 

-  Intrăm  şi  facem  cunoştinţă  cu  tipul  ăsta.  Poate  că 
ne-am  găsit  norocul,  mai  ştii?  Dar  uite  ce-i:  mă  laşi 
pe  mine  să  vorbesc,  da? 

-  Eşti  invitatul  meu,  încuviinţă  Michael  fără  ezitare. 

-  Bun,  hai  să  mergem,  se  hotărî  Donald 
dezlipindu-se  de  perete  şi  trecînd  primul  pragul 
încăperii,  urmat  îndeaproape  de  Michael. 

Se  străduiau  să  păşească  fără  zgomot,  cu  toate  că 
televizorul  era  dat  tare  şi  omul  nu  i-ar  fi  auzit  oricum 
apropiindu-se.  Donald  voia  să-i  atragă  atenţia  fără 
să-l  sperie,  de  aceea  păşi  în  ceea  ce  presupunea  a  fi 
cîmpul  vizual  periferic  al  bărbatului  aşezat  în  fotoliu. 
Fără  nici  un  efect  însă,  căci  omul  era  absorbit  cu 
totul  de  spectacol;  avea  o  figură  placidă,  lipsită  de 
orice  expresie,  cu  ochii  lipiţi  de  micul  ecran,  pe 
jumătate  acoperiţi  de  pleoape  şi  nu  clipea  deloc. 

-  Mă  scuzaţi,  zise  Donald,  însă  glasul  lui  se  pierdu 
în-tr-unul  dintre  hohotele  de  rîs  înregistrate  pe 
bandă. 

Atunci,  Donald  întinse  mîna  şi  atinse  uşor  braţul 
omului  care  sări  ca  ars  din  scaun.  Se  dădu  speriat 
înapoi  la  vederea  celor  doi  intruşi,  însă  îşi  reveni  la 
fel  de  repede. 

-  la  staţi,  zise  el,  vă  cunosc  -  sînteţi  din  grupul  de 
deasupra,  care  a  venit  la  noi. 

-  Eu  n-aş  spune  că  am  venit,  îl  corectă  Donald;  de 
fapt,  am  fost  răpiţi,  pentru  că  nu  ne-a  cerut  nimeni 
părerea  cînd  am  fost  aduşi  aici. 

Fostul  ofiţer  de  Marină  îl  măsură  cu  privirea  pe 
omul  din  faţa  lui.  Nu  mai  înalt  de  un  metru 
şaptezeci,  slab,  cocîrjat,  cu  ochii  înroşiţi,  înfundaţi  în 
orbite,  trăsături  aspre,  faţa  adînc  ridată  -  era  cel  mai 
bătrîn  chip  şi  trup  din  tot  ce  văzuse  Donald  în 
Interterra. 

-  Cum,  n-aţi  naufragiat?  întrebă  acesta,  nedumerit. 

-  Nicidecum,  îi  răspunse  Donald,  după  care  se 
prezentă  întîi  pe  sine  şi  apoi  pe  Michael. 

-  îmi  pare  bine  să  vă  cunosc,  spuse  bătrînul  cu 
veselie  în  glas  şi  se  grăbi  să  le  strîngă  mîinile. 
Speram  că  voi  avea  ocazia  asta  la  un  moment  dat, 
mai  adăugă  el.  Ei  da,  aşa  ar  trebui  să  se  salute 
oamenii  -  m-am  săturat  pînă  peste  cap  de  prostia 
asta  cu  atingerea  palmelor! 

-  Cum  te  numeşti?  îl  întrebă  Donald. 

-  Harvey  Goldfarb,  dar  poţi  să-mi  spui  Harv. 

-  Eşti  singur  aici? 

-  Cum  mă  vezi  şi  cum  te  văd.  întotdeauna  sînt 
singur  aici. 

-  Şi  cu  ce  te  ocupi? 

-  Cu  mai  nimic,  zise  Harvey  aruncînd  o  privire 
scurtă  în  direcţia  monitoarelor.  Privesc  la  televizor, 
mai  ales  pe  canalele  care  transmit  în  New  York. 

-  Ăsta  e  serviciul  dumitale? 

-  Ai  putea  să-i  spui  şi  aşa,  deşi  i-aş  zice,  mai 
degrabă,  muncă  voluntară,  pentru  că-mi  place  să 
mai  văd  cîte  ceva  legat  de  New  York.  îmi  place 
foarte  mult  în  familie,  dar  nu  se  prea  mai  dau  reluări 
în  zilele  noastre.  Păcat...  E  bun  şi  Seinfeld,  dar  nu 
prea  mă  prind  la  poante. 

-  Dar  toată  aparatura  din  camera  asta  nu  serveşte 
decît  în  scopuri  de  agrement?  întrebă  Donald. 

Harvey  scutură  din  cap  rîzînd: 

-  Aş!  Interterranii  nu  se  dau  în  vînt  după  televizor, 
în  schimb,  Centrala  de  Informaţii  din  Saranta  este 
una  dintre  principalele  staţii  interterrane  care 
recepţionează  comunicaţiile  de  la  suprafaţa 
Pămîntului,  ca  să  verifice  dacă  nu  cumva  se  face 
vreo  referire  la  existenţa  Interterrei.  Tot 
echipamentul  ăsta,  adăugă  Harvey  arătînd  cu  mîna 
spre  puzderia  de  monitoare,  funcţionează  douăzeci 
şi  patru  de  ore  pe  zi,  şapte  zile  pe  săptămînă. 
Apropo,  să  nu  uit:  s-a  vorbit  mult  despre  voi  pe  CNN 
şi  pe  Internet,  cum  c-aţi  fi  dispărut  în  urma  unei 
erupţii  vulcanice  submarine. 

-  Deci,  nimeni  n-a  bănuit  că  s-ar  fi  întîmplat  ceva 
anormal?  întrebă  Donald. 

-  Absolut  deloc,  zise  Harvey;  doar  sporovăieli 
interminabile  pe  teme  geologice.  în  fine,  să  revin  la 
mine:  aşadar,  m-am  oferit  să  vin  aici  ca  să 
monitorizez  emisiunile  televizate  şi  să  cenzurez 
scenele  violente. 

-  Păi,  mare  lucru  nu  mai  rămîne,  rîse  Donald 
sarcastic.  De  ce-ţi  faci  griji? 

-  Ştiu,  nu  prea  are  sens,  confirmă  Harvey.  în  orice 
caz,  dacă  totuşi  vor  să  se  uite,  nu  trebuie  să  existe 
nici  un  strop  de  violenţă.  Nu  ştiu  dacă  voi  ştiţi,  dar 
interterranii  autentici  nu  suportă  violenţa  cîtuşi  de 
puţin  -  li  se  face  rău,  literalmente! 

-  Aşadar,  dumneata  nu  eşti  un  interterran  autentic. 

-  Eu?  izbucni  bătrînelul  în  rîs.  Eu,  Harvey  Goldfarb? 
Am  eu  faţă  de  interterran? 

-  Ce-i  drept,  arăţi  ceva  mai  bătrîn  decît  toţi  ceilalţi. 

-  Mai  bătrîn  şi  mai  urît,  pufni  Harvey  înveselit.  Dar 
ăsta  sînt,  şi  gata!  Au  vrut  să  mă  convingă  să-i  las 
să-mi  facă  tot  felul  de  năzdrăvănii,  chiar  să-mi  facă 
părul  să  crească,  dar  nu  i-am  lăsat.  Totuşi,  trebuie 
să  recunosc  că  m-au  ţinut  sănătos  -  aici  n-am  ce  să 
le  reproşez.  Spitalele  ăstora  sînt  ca  staţiile  service 
de  la  noi:  intri,  ţi  se  înlocuieşte  piesa  defectă  şi  ai 
plecat.  în  orice  caz,  nu  sînt  interterran;  eu  sînt 
new-yorkez  get-beget.  Am  o  casă  splendidă  în  cea 
mai  arătoasă  zonă  din  Harlem. 

-  Harlem  a  suferit  oarecare  schimbări  în  ultima 
vreme,  spuse  Donald.  De  cînd  n-ai  mai  fost  acasă? 

-  Din  o  mie  nouă  sute  doisprezece  sînt  în 
Interterra. 

-  Şi  cum  ai  ajuns  aici? 

-  Cu  puţin  noroc  şi  intervenţia  interterra  ni  lor,  am 
fost  salvat  de  la  înec  împreună  cu  alte  cîteva  sute 
de  oameni  după  ce  vaporul  nostru  s-a  izbit  de  un 
aisberg. 

-Titanic-ul,  cumva?  întrebă  Donald,  uluit. 

-  Păi  dar,  care?  Eram  în  drum  spre  casă,  spre  New 
York. 

-  Deci,  o  mulţime  de  pasageri  de  pe  Titanic  se  află 
acum  în  Interterra? 

-  Cîteva  sute,  pe  puţin,  zise  Harvey.  Dar  nu  sînt  toţi 
în  Saranta;  mulţi  s-au  mutat  în  Atlantida  sau  în  alte 
oraşe  care  duceau  lipsă  de  pămînteni.  Ştii, 
interterranii  ne  găsesc  amuzanţi. 

-  Am  cam  observat,  spuse  Donald. 

-  Atunci,  profită  cît  poţi,  îl  sfătui  Harvey.  O  dată  ce 
te-ai  adaptat  vieţii  de  aici,  nu  vei  mai  fi  considerat 
aşa  de  amuzant,  ascultă  ce-ţi  spun. 

-  Cred  că  ai  avut  o  experienţă  cumplită,  zise 
Donald. 

-  Nu,  n-aş  putea  spune  că  sînt  nefericit  aici,  îl 
contrazise  Harvey.  Sînt  avantaje  şi  dezavantaje. 

-  Mă  refeream  la  noaptea  în  care  s-a  scufundat 
Titanic- ul. 

-  A,  da,  atunci  a  fost  îngrozitor.  îngrozitor! 

-  Ţi-e  dor  de  New  York? 

-  într-un  fel,  zise  Harvey  evaziv,  lăsîndu-şi  dintr-o 
dată  privirea  să  alunece  în  gol.  De  fapt,  cred  c-o  să 
rîdeţi  cînd  am  să  vă  spun  ce-mi  lipseşte  -  ei  bine, 
Bursa  de  valori  îmi  lipseşte.  Ştiu  că  sună  ciudat,  dar 
eu  m-am  ridicat  pe  propriile  speze;  am  fost  agent  de 
bursă  şi  tare-mi  mai  plăceau  jongleriile  financiare!... 
Am  muncit  din  greu,  dar  pot  spune  că  a  meritat  - 
unde  mai  pui  că  emoţiile  inerente  nu  lăsau  niciodată 
loc  de  plictiseală... 

Harvey  trase  adînc  aer  în  piept  şi  îi  dădu  drumul  cu 
un  oftat  greu,  după  care  îşi  îndreptă  din  nou  atenţia 
spre  Donald: 

-  în  fine,  să  lăsăm  viaţa  mea  deoparte,  la  spune,  cu 
voi  ce  s-a  întîmplat?  Chiar  aţi  fost  aduşi  cu  forţa  în 
Interterra?  Dacă-i  aşa,  sînteţi  primul  caz  de  acest 
gen,  din  cîte  ştiu  eu.  Am  crezut  că  aţi  fost  salvaţi  din 
erupţia  vulcanului  submarin  de  care  vorbeau  la 
CNN. 

-  A  existat,  într-adevăr,  o  erupţie  în  momentul 
respectiv,  spuse  Donald,  însă  părerea  mea  este  că 
n-a  fost  decît  o  diversiune  abilă  menită  să  mascheze 
atragerea  noastră  printr-una  din  porţile  de  acces  în 
Interterra.  Oricum,  noi  nu  am  ajuns  aici  în  urma  unui 
accident  al  naturii;  am  fost  răpiţi  cu  un  anumit  scop, 
pe  care  nu  l-am  aflat  încă. 

-  Nu  păreţi  prea  încîntaţi  de  Interterra,  observă 
Harvey  plimbîndu-şi  privirea  de  la  unul  la  celălalt. 

-  Eu,  unul,  răspunse  Donald,  sînt  impresionat  -  n-ai 
cum  să  nu  fii  impresionat  de  tot  ce  vezi  aici  -  dar 
încîntat  nu  pot  spune  că  sînt. 

-  Hmm...  făcu  Harvey,  îngîndurat.  Asta  chiar  că  vă 
situează  într-o  categorie  aparte;  toţi  ceilalţi  care  au 
fost  aduşi  aici  s-au  adaptat  imediat,  fără  nici  cel  mai 
mic  resentiment.  Şi  cu  prietenul  dumitale  cum 
rămîne? 

-  Michael  e  de  aceeaşi  părere  cu  mine,  zise  Donald, 
iar  Michael  confirmă  cu  o  mişcare  a  capului.  Ştii,  noi 
nu  suportăm  să  fim  constrînşi  în  nici  un  fel, 
indiferent  cît  de  bune  şi  frumoase  ar  părea  toate. 
Dar  dumneata  cum  te  simţi,  Harv? 

Harvey  studie  atent  chipul  lui  Donald  şi  mai  aruncă 
o  privire  scurtă  în  direcţia  lui  Michael  care  tocmai  se 
alăturase  unei  alte  cascade  de  rîs  revărsate  din 
micul  ecran. 

-  Chiar  vorbeşti  serios?  zise  el  în  cele  din  urmă. 
Chiar  nu  te  încîntă  locul  ăsta,  cu  atîţia  oameni 
frumoşi  şi  petrecerile  lor  minunate? 

-  Repet,  nu  suportăm  constrîngerea. 

-  Şi  chiar  vrei  să  afli  părerea  mea? 
Donald  încuviinţă  din  cap,  fără  un  cuvînt. 

-  Bine,  zise  Harvey  aplecîndu-se  înainte  şi 
coborîndu-şi  glasul.  Atunci,  hai  să-ţi  spun:  dac-ar  fi 

să  ştiu  că  plec  diseară  la  New  York,  n-aş  mai  putea 
de  nerăbdare  pîn-atunci.  Orice  om  normal  ar 
înnebuni  în  liniştea  şi  perfecţiunea  vieţii  de  aici. 

Pe  chipul  lui  Donald  înflori  un  surîs.  Pişicherul  ăsta 
bătrîn  era  pe  sufletul  lui. 

-  Sincer  îţi  spun,  aici  nu  se  întîmplă  niciodată 
nimic,  continuă  Harvey.  în  fiecare  zi,  acelaşi  lucru, 
fără  greşeală;  nimic  palpitant,  niciodată.  Doamne, 
ce  n-aş  da  pentru  o  zi  măcar  la  Bursa  din  New  York! 
Vreau  să  spun,  eu  am  nevoie  de  puţină  emoţie  care 
să  mă  facă  să  simt  că  trăiesc  -  o  veste  mai  rea  din 
cînd  în  cînd  sau  un  necaz,  acolo,  care  să  mă  facă  să 
apreciez  cît  de  frumoasă  e  viaţa... 

Michael  făcu  un  semn  de  triumf  în  direcţia  lui 
Donald,  cu  pumnul  strîns  şi  degetul  mare  ridicat,  dar 
acesta  nu-l  băgă  în  seamă.  în  schimb,  îl  întrebă  pe 
Harvey  dacă  a  părăsit  cineva  Interterra,  vreodată. 

-  Glumeşti?  Doar  sîntem  tocmai  hăt,  sub  fundul 
oceanului!  Păi,  zău  aşa,  crezi  că  o  poţi  lua  frumuşel 
la  pas,  tro-pa-tropa,  în  drum  spre  casă?  Dac-ar  fi 
aşa,  nu  l-ai  mai  vedea  pe  bătrînul  Harvey  Goldfarb 
cu  ochii  scurşi  în  televizor  după  o  firimitură  de 
viaţă...  Ehei,  aş  fi  fost  de  mult  acolo,  sus,  dînd  din 
coate  în  stînga  şi-n  dreapta... 

-  Dar  interterranii  mai  ies,  zise  Donald. 

-  Sigur  că  ies  -  numai  că  toate  plecările  şi  sosirile 
sînt  controlate  prin  Centrala  de  Informaţii,  iar 
interterranii  sînt  izolaţi  în  navele  lor,  din  care  nu  pot 
ieşi  pînă  la  întoarcere.  Pe  de  altă  parte,  de  cele  mai 
multe  ori  îşi  trimit  doar  clonele  de  serviciu.  Nu  uita 
că  interterranii  sînt  foarte  prudenţi  cînd  vine  vorba 
de  contactul  cu  lumea  de  deasupra:  un  singur 
streptococ  rătăcit  ar  produce  un  adevărat  dezastru 
aici,  dedesubt. 

-  Dar  văd  că  te-ai  gîndit  serios  la  chestiunea  asta. 

-  Ba  bine  că  nu,  recunoscu  Harvey,  de  fiecare  dată 
cînd  visez  cu  ochii  deschişi... 

-  Cel  puţin,  în  sala  asta  te  mai  consolează  legătura 
cu  lumea  noastră,  spuse  Donald  îndreptîndu-şi 
atenţia  către  monitoarele  video. 

-  Ăsta-i  şi  motivul  pentru  care  mă  aflu  aici,  întări 
Harvey  pe  un  ton  în  care  răzbătea  o  uşoară  nuanţă 
posesivă.  E  o  instalaţie  fantastică,  după  cum  vezi. 
Aici  îmi  petrec  mai  toată  vremea,  pentru  că  pot 
urmări  aproape  toate  canalele  de  televiziune  mai 
importante  de  pe  Pămînt. 

-  Şi  instalaţia  asta  poate  să  şi  transmită  sau  doar 
recepţionează?  se  interesă  Donald. 

-  A,  nu,  e  un  sistem  pasiv.  Interterranii  dispun  de 
rezerve  nelimitate  de  energie  şi  aproape  toate 
lanţurile  muntoase  de  pe  glob  sînt  înţesate  de 
antenele  lor,  dar  nu  există  aparate  de  filmat. 
Sistemul  de  telecomunicaţii  din  Interterra  este 
complet  diferit  şi  mult  mai  sofisticat  decît  al  nostru  - 
de  altfel,  cred  că  ţi-ai  dat  singur  seama  de  asta. 

-  Dar  dacă  ţi-am  da  noi  o  cameră  video  standard, 
compatibilă  cu  televizorul,  crezi  că  ai  putea  s-o 
conectezi  la  aparatura  pe  care  o  ai  aici  şi  să  poţi 
transmite,  fără  ştirea  cuiva? 

Harvey  se  încruntă  şi  prinse  a-şi  mîngîia  bărbia, 
gînditor. 

-  Poate  că,  dacă  aş  apela  la  asistenţa  tehnică  a 
unei  clone  specializate  în  electronică,  s-ar  face  şi 
asta.  Dar,  dă-mi  voie  să  te  întreb,  de  unde  faci 
dumneata  rost  de  o  televideocameră? 

-  Eu  ştiu  la  ce  te  gîndeşti,  se  băgă  Michael  în 
discuţie  făcîndu-i  cu  ochiul  lui  Donald.  Te  gîndeşti  la 
videocamera  de  pe  submarinul  nostru,  nu-i  aşa? 

într-adevăr,  cînd  se  adunaseră  cu  toţii  în  faţa 
muzeului,  la  terminarea  vizitei,  Perry  şi  Suzanne  le 
dăduseră  de  ştire  că  l-au  văzut  pe  Oceanus  în  curtea 
clădirii.  Remarca  lui  Michael  îi  atrase  încă  o  privire 
cruntă  din  partea  lui  Donald,  ceea  ce-l  făcu  să-şi 
înghită  limba,  subit. 

-  Dar  nu  înţeleg  de  ce  vrei  să  faci  treaba  asta,  zise 
Harvey,  nedumerit. 

-  Uite  ce-i,  Harv,  se  întoarse  Donald  spre  el, 
regăsindu-şi  calmul.  Colegii  mei  şi  cu  mine  nu 
sîntem  deloc  încîntaţi  la  gîndul  de  a  rămîne  aici,  pe 
post  de  maimuţoi  pentru  interterrani.  Noi  vrem  să 
mergem  acasă. 

-  la  stai  puţin,  se  repezi  Harvey;  e  ceva  ce 
nu-nţeleg:  dumneata  crezi  că  montarea  unei  camere 
de  înregistrare  video  vă  poate  scoate  din  Interterra? 

-  S-ar  putea,  zise  Donald.  Deocamdată,  e  o  simpla 
idee  -o  piesă  dintr-un  puzzle  pe  care  încă  nu  l-am 
conceput  pe  de-a-ntregul.  Oricum  ar  fi,  fără  ajutorul 
dumitale  nu  vom  putea  duce  lucrurile  la  bun  sfirşit. 
Avem  nevoie  de  dumneata,  pentru  că  te  afli  aici  de 
mai  multă  vreme  şi  ştii  cum  se  trag  sforile.  Problema 
este:  vrei  să  ne  ajuţi? 

-  îmi  pare  rău,  se  retrase  Harvey  clătinînd  din  cap. 
Trebuie  să  înţelegeţi  că  interterranii  n-ar  fi  deloc 
încîntaţi  de  o  treabă  ca  asta.  Dacă  v-aş  ajuta,  aş 
ajunge  printre  cei  mai  nepopulari  băieţi  din  cartier  şi 
m-ar  da  pe  mîna  clonelor.  Interterranii  se  feresc  să 
facă  lucruri  urîte,  dar  pe  roboţeii  lor  nu-i  deranjează 
-  ei  fac  tot  ce  li  se  spune. 

-  Dar  de  ce  să  te  intereseze  părerea  interterranilor 
cînd  ai  fi  alături  de  noi,  în  drum  spre  New  York? 

-  Chiar  aşa?  sări  Harvey  de  la  locul  lui,  cu  ochi 
sclipitori.  Vorbeşti  serios?  Mă  duceţi  la  New  York? 

-  Ar  fi  cel  mai  modest  contraserviciu  pe  care  ţi  l-am 
putea  face,  îl  asigură  Donald. 

*  *  * 

Discul  fluorescent  Frisbee  traversa  elegant  peluza. 
Richard  executase  o  aruncare  măiastră,  trimiţînd 
jucăria  chiar  lîngă  mîna  clonei  de  serviciu  căreia 
scafandrul  îi  ordonase  să  se  joace  cu  el.  Acesta  însă, 
în  loc  să-l  prindă,  îl  lăsă  să-i  alunece  pe  lîngă  mîna 
întinsă  şi  să-l  lovească  în  frunte  cu  un  pocnet  sec. 
Disperat,  Richard  se  plesni  la  rîndul  său  cu  palma 
peste  frunte,  înjurînd  ca  un  adevărat  marinar. 

-  Frumoasă  aruncare,  Richard,  îi  strigă  Perry 
stăpînin-du-şi  cu  greu  rîsul. 

Perry  şedea  la  intrarea  în  sala  de  mese,  lîngă 
piscină,  împreună  cu  Luna,  Meeta,  Palenque  şi 
Karena.  Sufa  îi  adusese  pe  cei  doi  înapoi  la  palatul 
de  oaspeţi,  după  vizitarea  atelierelor  de  taxiuri 
aeriene,  înainte  să  se  întoarcă  toţi  ceilalţi  membri  ai 
grupului  din  incursiunile  lor.  Richard  fusese  încîntat, 
la  început,  de  sosirea  aproape  simultană  a  celor  trei 
prietene  ale  sale,  împreună  cu  Luna,  însă  se 
dezumflase  repede  văzînd  că  nici  una  nu  era  în 
stare  să  stăpînească  jocul  cu  discul  zburător. 

-  E  pur  şi  simplu  ridicol,  se  plînse  el  în  timp  ce  se 
îndrepta  să  recupereze  discul  buclucaş  de  la 
picioarele  clonei.  Ăştia  nu  sînt  nici  unul  în  stare  să 
prindă  un  amărît  de  Frisbee,  ca  să  nu  mai  vorbim  de 
aruncări... 

-  Richard  pare  şi  astăzi  foarte  încordat,  remarcă 
Luna. 

-  Aşa  a  fost  toată  ziua,  dacă  stau  bine  să  mă 
gîndesc,  confirmă  Perry. 

-  Şi  ieri  seară  s-a  purtat  ciudat  şi  ne-a  trimis  atfasă 
devreme,  completă  Meeta. 

-  Ei,  asta  chiar  că  nu  i  se  potriveşte,  sări  Perry  de 
la  locul  lui. 

-  Şi  nu  poţi  face  nimic?  îl  rugă  Luna. 

-  Mă  îndoiesc;  poate  doar  dacă  m-aş  duce  să  mai 
arunc  cu  el  prostia  aia  de  plastic  de  cîteva  ori. 

-  Tare  aş  vrea  să  se  calmeze,  insistă  Luna. 

-  Hei,  Richard!  îl  strigă  Perry.  De  ce  nu  vii  încoace 
să  te  odihneşti?  Nu  de  alta,  dar  te  oboseşti  degeaba. 

Răspunsul  lui  Richard  fu  un  anumit  deget  ridicat 
într-un  gest  obscen.  Perry  înălţă  din  umeri. 

-  Se  vede  treaba,  îi  spuse  el  Lunei,  că  nu-i  în  cea 
mai  comunicativa  dispoziţie. 

-  Dar  de  ce  nu  te  duci  acolo  măcar,  să  stai  de 
vorbă  cu  el?  propuse  Luna. 

Perry  se  ridică  în  picioare,  mormăind. 

-  Cînd  reuşim  să-l  aducem  acasă  la  el,  i-am 
pregătit  o  mică  surpriză,  zise  Meeta.  încearcă  tu  să-l 
convingi. 

-  Voi  aţi  încercat?  întrebă  Perry. 

-  Da,  dar  a  spus  că  vrea  să  joace  Frisbee. 

-  Pe  naiba!  exclamă  Perry,  scuturînd  din  cap.  Mă 
rog,  hai  să-ncerc  şi  eu. 

-  Să  nu-i  pomeneşti  de  surpriză,  îl  rugă  Meeta.  N-ar 
mai  fi  la  fel  de  distractiv  dacă  ar  afla  despre  ce  e 
vorba. 

-  Da,  bine,  bombăni  Perry,  deranjat  că  trebuia  să 
plece  de  lîngă  Luna. 

Se  îndreptă  înspre  Richard  care,  înfierbîntat,  îi  tot 
dădea  indicaţii  clonei. 

-  îţi  pierzi  vremea,  îi  spuse  Perry.  Ăştia  nu  pot  juca 
jocurile  noastre  -  pur  şi  simplu,  n-au  cum  să  le 
înţeleagă;  performanţa  fizică  nu  face  parte  din 
preocupările  lor,  nu  vezi? 

Richard  se  îndreptă  din  şale,  oftînd  şi  înjurînd. 

-  Aşa  se  pare,  mama  mă-sii  de  treabă!  Dar  nu-ţi 
vine  să  te  oftici,  cînd  vezi  ce  trupuri  faine  au? 
Problema  e  că  n-au  simţul  competiţiei  nici  cît  negru 
sub  unghie,  şi  eu  de  asta  am  nevoie.  Pînă  şi  femeile 
se  dau  mult  prea  uşor,  nu  trebuie  să  faci  nici  un 
efort  ca  să  le  cucereşti.  Am  impresia  că  am  ajuns 
într-o  lume  moartă,  mă-nţelegi?  Măi,  ce  n-aş  da 
pentru  un  tras  la  ţintă  cu  inele  sau  un  hockey  pe 
role!... 

-  Uite,  se  oferi  Perry,  îţi  propun  să  ne  întrecem  la 
înot  în  bazinul  mare  de  la  pavilion  -  ei,  ce  zici? 

Richard  îşi  aţinti  interlocutorul  cu  privirea  o  clipă, 
apoi  azvîrli  discul  de  plastic  cît  putu  mai  departe  şi 
trimise  dona  după  el.  Acesta,  supus,  o  luă  la  trap  în 
direcţia  indicată.  Richard  rămase  o  vreme 
urmărindu-l  cu  privirea,  după  care  se  întoarse  spre 
PeiTy: 

-  Nu,  mersi.  Nu  vreau  să  te  bat  la  înot,  e  prea  puţin 
ca  să-mi  înveselească  ziua.  De  fapt,  nu  vreau  decît 
să  plec  cît  mai  repede  de-aici.  Sunt  un  pachet  de 
nervi  pe  chestia  asta. 

-  Problema  plecării  ne  chinuie  pe  toţi,  spuse  Perry 
cu  glas  scăzut;  aşadar,  toţi  sîntem  un  pic  nervoşi,  aş 
zice  eu. 

-  Ei  bine,  eu  sînt  mai  mult  decît  un  pic,  supralicita 
Richard.  Ascultă,  ce  crezi  că  ar  păţi,  aici,  cineva  care 
ar  comite  o  infracţiune  gravă? 

-  Habar  n-am,  recunoscu  Perry.  Aici  nu  există 
infracţiuni  grave.  Arak  a  spus  că  nici  închisori  nu 
există.  Dar  de  ce  mă  întrebi? 

Richard  privi  în  depărtare,  jucîndu-se  cu  degetul 
mare  de  la  picior  prin  iarbă.  Dădu  să  vorbească, 
apoi  se  răzgîndi. 

-  Ai  vrea  să  ştii  ce  păţim  dacă  suntem  prinşi 
încercînd  să  evadăm? 

-  îhî,  asta  e,  se  agăţă  Richard  de  explicaţia  oferită 
pe  tavă. 

-  Ei,  asta  e  ceva  la  care  trebuie  să  ne  gîndim  cu 
toţii.  Pe  de  altă  parte  însă,  nu  avem  nimic  de  cîştigat 
dacă  punem  căruţa  înaintea  cailor. 

-  Mda,  cred  că  ai  dreptate,  zise  Richard. 

-  Pînă  una-alta,  de  ce  nu  profiţi  să  te  simţi  bine 
alături  de  cele  trei  Graţii?  îl  îmbie  Perry  arătînd  în 
direcţia  lui  Palenque,  Meeta  şi  Karena.  Du-le  în 
iatacul  tău  şi  mai  descarcă-ţi  surplusul  de  energie. 
Sincer  să  fiu,  eu  nu  prea  le  înţeleg,  dar  se  pare  că  se 
dau  în  vînt  după  tine,  toate  trei. 

-  Nu  prea-mi  vine  să  le  duc  la  mine-n  cameră, 
mărturisi  scafandrul. 

-  De  ce,  măi,  omule?  Care  bărbat  n-ar  visa  la  aşa 
ceva?  Uită-te  şi  tu  la  ele,  nici  top-modelele  nu  arată 
aşa! 

-  E  prea  greu  de  explicat,  se  retrase  Richard  încă  o 
dată. 

-  în  fine,  orice-ar  fi,  nu  cred  că  e  mai  important 
decît  să  faci  fericite  trei  sirene  înfierbîntate... 

-  De,  ştiu  şi  eu?  Poate  că  ai  dreptate,  se  lăsă 
Richard  înduplecat,  fără  prea  mare  entuziasm. 

Smulgînd  discul  de  plastic  din  mîna  clonei  de 
serviciu  care  i-l  adusese  cuminte,  o  luă  agale  înapoi, 
spre  sufragerie,  însoţit  de  Perry.  Cele  trei  sirene  se 
ridicară  în  acelaşi  timp  şi  îl  întîmpinară  cu  palmele 
întinse.  Richard  le  atinse  pe  rînd,  fără  nici  un  chef. 

-  Gata,  mergem  la  tine?  îl  întrebă  Meeta. 

-  Bine,  haidem,  zise  Richard.  Dar  cu  o  condiţie:  nu 
ne  atingem  de  mîncarea  şi  băutura  din  frigiderul 
meu.  De  acord? 

-  Sigur!  Oricum,  mîncarea  e  ultimul  lucru  care  ne 
interesează  acum,  noi  avem  cu  totul  alte  gînduri... 

Cuvintele  Meetei  fură  urmate  de  chicoteli 
conspirative  în  timp  ce  toate  trei  îl  înlănţuiră  pe 
Richard  pe  după  umeri.  Porniră,  cîteşipatru,  de-a 
curmezişul  peluzei. 

-  Vorbesc  serios,  să  ştiţi,  ţinu  el  să  se  asigure. 

-  Şi  noi  la  fel,  îi  răspunse  Meeta. 

Perry  privi  în  urma  lor,  apoi  se  întoarse  spre  Luna, 
care  îl  întrebă: 

-  Agresivitatea  lui  Richard  se  datorează  cumva 
tinereţii  lui? 

-  Nu,  îi  răspunse  acesta,  aşezîndu-se  lîngă  ea.  Aşa 
e  el;  aşa  o  să  fie  şi  după  zece  ani,  ba  chiar  şi  după 
douăzeci. 

-  Şi  asta  este  din  cauza  familiei  dezorganizate  în 
care  presupuneai  că  a  crescut,  nu? 

-  Cred  că  da,  zise  el  sperînd  ca  acesta  să  nu  fie 
începutul  încă  unei  discuţii  pe  teme  sociologice, 
domeniu  în  care  nu  prea  se  simţea  în  largul  său. 

-  Mie  îmi  este  mai  greu  să  înţeleg,  pentru  că  noi  nu 
avem  familii,  continuă  femeia.  Dar  influenţele 
negative  din  familie  nu  pot  fi  compensate  de 
prieteni,  de  cunoştinţe,  de  şcoală? 

Resemnat,  Perry  privi  în  depărtare  încercînd  să-şi 
organizeze  ideile. 

-  Şcoala  şi  prietenii  pot  fi  de  ajutor,  într-adevăr. 
Insă  prietenii  pot  avea  uneori  şi  o  influenţa  nefastă. 
Pe  de  altă  parte,  există  comunităţi  unde  copiii  suferă 
anumite  presiuni  sociale  care  îi  ţin  departe  de 
binefacerile  şcolii  şi,  de  multe  ori,  pe  fondul  lipsei  de 
educaţie  se  însămînţează  comportamentele 
aberante. 

-  Atunci,  înseamnă  că  un  tînăr  cum  este  Richard 
are  toate  şansele  să  se  corecteze... 

-  Ţi-am  mai  spus,  zise  Perry  pe  un  ton  deja  iritat, 
că  Richard  nu  se  va  schimba  niciodată.  Uite  ce-i,  eu 
nu  sînt  sociolog,  n-ai  vrea  să  vorbim  despre  altceva? 
în  plus,  la  aproape  treizeci  de  ani  ai  lui  nu  se  mai 
poate  spune  că  e  chiar  atît  de  tînăr. 

-  Dimpotrivă,  e  foarte  tînăr!  se  împotrivi  Luna. 

-  Tu  vorbeşti?  se  înfoie  Perry. 

-  Perry,  dragule,  rîse  Luna  clipind  cochet,  cîţi  ani 
crezi  că  am  eu? 

-  Spuneai  că  ai  peste  douăzeci,  zise  Perry  nervos. 
Deci,  cîţi  ai?  Douăzeci  şi  unu? 

Luna  surise  clătinînd  din  cap. 

-  Ei  bine,  nu.  Am  nouăzeci  şi  patru  -  vreau  să  spun, 
trupul  acesta  are  nouăzeci  şi  patru. 

Perry  scoase  o  exclamaţie  piţigăiată,  rămînînd  cu 
gura  căscată. 

Richard  se  lăsă  convins  de  cele  trei  femei  să  se 
întindă  pe  pat,  cu  faţa  în  jos  şi  braţele  întinse, 
depărtate  de  trup  -nu  înainte  însă  de  a  le  mai 
reaminti  de  cîteva  ori  interdicţia  de  a  se  apropia  de 
frigider.  Fără  întîrziere,  ele  prinseră  a-l  masa  cu  un 
ulei  special  care  îi  provoca  furnicături.  Simţind  cum  i 
se  relaxează  toţi  muşchii,  Richard  închise  ochii 
gemînd  de  plăcere. 

-  Aaah!  Dar  ştiu  că  vă  pricepeţi,  fetelor!  Mă  simt  ca 
peştele  în  apă,  nu  alta! 

-  Şi  acesta  nu-i  decît  începutul,  gînguri  Meeta. 
Femeile  schimbară  priviri  complice  pe  deasupra 

trupului  tolănit  al  lui  Richard,  abia  ţinîndu-se  să  nu 
pufnească  în  rîs.  Dacă  ar  fi  fost  ceva  mai  atent, 
acesta  şi-ar  fi  dat  seama  că  i  se  pregătea  o  surpriza. 

După  un  sfert  de  oră  de  masaj  intens,  Palenque  se 
retrase  fără  ca  Richard  să-şi  dea  seama  şi  merse 
tiptil,  pe  lîngă  bordura  piscinei,  pînă  la  ieşirea  din 
încăpere,  unde  făcu  un  semn  cu  mîna.  Apărură 
îndată  doi  bărbaţi  care,  ţinîndu-şi  rîsul,  se  strecurară 
neauzit  pînă  în  dreptul  patului  unde  o  înlocuiră  pe 
Karena  la  masaj.  Astfel,  trupul  lui  Richard  era 
frămîntat  acum  de  mîinile  celor  doi  bărbaţi  şi  ale 
Meetei,  în  timp  ce  Karena  şi  Palenque  se 
concentrară  asupra  nou-veniţilor.  Tabloul  amintea 
de  o  orgie  de  pe  vremea  Romei  antice. 

-  Dacă  n-aţi  fi  fost  voi,  fetelor,  mormăi  Richard  cu 
faţa  înfundată  în  perne,  aş  fi  înnebunit  complet  în 
locul  ăsta.  Şi  cînd  stau  să  mă  gîndesc  că  nimeni  nu 
mi-a  făcut  masaj  pînă  acum...  habar  n-aveam  ce 
pierd! 

Interterranii  schimbară  priviri  aprinse,  stră- 
duindu-se  să-şi  provoace  unii  altora  senzaţii  cît  mai 
excitante.  Complet  neştiutor  de  ce  se  întîmplă  în 
jurul  lui,  Richard  îşi  continua  şirul  gîndurilor  cu  glas 
tare: 

-  N-am  ce  să-mi  fac,  eu  sunt  un  om  activ,  am 
nevoie  de  competiţie  -  asta-i  tot... 

Unul  din  nou-veniţi  îşi  lăsă  mîinile  viguroase, 
masculine,  să  alunece  de-a  lungul  antebraţelor  lui 
Richard,  cu  gînd  să-i  maseze  palmele.  Simţind  că 
ceva  nu  e-n  regulă,  acesta  deschise  brusc  ochii, 
constatînd  că  mîinile  care-l  masau  erau  la  fel  de 
mari  ca  ale  sale. 

-  Ce  naiba...?!  izbucni  el  şi,  cu  o  rapiditate  care-i 
surprinse  pe  toţi,  se  răsuci  cu  faţa  în  sus  dînd  cu 
ochii  de  cinci  chipuri  îmbujorate  care-l  priveau,  în 
loc  de  trei  -  ca  să  nu  mai  vorbim  că  două  dintre  ele 
erau  chipuri  bărbăteşti.  Ce  naiba  se-ntîmplă  aici?! 

urlă  el  sărind  din  pat  şi  răstumînd-o,  fără  să  vrea,  pe 
Palenque. 

-  Nu-i  nimic,  Richard,  se  grăbi  Meeta  să-l 
liniştească,  văzînd  cum  furia  îi  năpădeşte  obrajii.  Am 
vrut  să-ţi  facem  o  surpriză  plăcută  şi  am  organizat  o 
orgie  în  cinstea  ta. 

-  Surpriză  plăcută,  zici?!  urlă  Richard  în  culmea 
enervării.  Cine  naiba  sînt  papagalii  ăştia  şi  cum  au 
ajuns  aici? 

-  Sunt  prietenii  noştri,  Cuseh  şi  Uruh,  pe  care  i-am 
invitat  chiar  noi. 

-  Drept  cine  mă  luaţi,  ai?  se  răsti  Richard. 

-  Am  venit  ca  să-ţi  facem  plăcere,  zise  bărbatul 
care  se  afla  cel  mai  aproape  de  el  şi  făcu  un  pas 
înainte,  cu  palma  întinsă. 

Richard  reacţiona  prompt  cu  un  croşeu  teribil  în 
falca  interterran  ului,  care-l  trimise  pe  acesta 
învîrtindu-se,  drept  în  perete.  Violenţa  neaşteptată 
le  smulse  tuturor  exclamaţii  îngrozite. 

-  Ieşiţi  afară!  urlă  Richard  şi,  ca  să  arate  că  nu 
glumeşte,  mătură  de  pe  măsuţa  de  toaletă  toate 
cupele  de  aur,  care  se  împrăştiară  cu  mare  zarvă  pe 
podea. 

în  timp  ce  oaspeţii  săi  nu  ştiau  cum  să  se  facă  mai 
repede  nevăzuţi,  Richard  privea  turbat  în  jurul  lui,  în 
căutarea  vreunui  obiect  pe  care  să-l  facă  zob. 

Surescitată  de  goana  copilărească,  mînă  în  mînă  cu 
Garona,  de-a  lungul  unei  poteci  umbrite  de  frunzele 
palmierilor,  Suzanne  scoase  un  chiot  de  veselie.  Se 
opriră  cînd  ajunseră  la  marginea  unui  lac  cu  apă 
limpede,  iar  Suzanne  rămase  înmărmurită  cu  ochii  la 
priveliştea  sublimă,  tră-gîndu-şi  sufletul. 

-  E  magnific!  reuşi  ea  să  îngaime. 

Garona  întîrzie  cu  răspunsul,  căci  alergarea  îl 
obosise  şi  mai  mult  decît  pe  Suzanne. 

-  E  locul  meu  preferat,  rosti  el  într-un  tîrziu,  gîfiind 
încă.  Vin  de  multe  ori  aici,  pentru  că  mi  se  pare  a  fi 
un  colţişor  foarte  romantic. 

-  într-adevăr,  aşa  este,  recunoscu  ea.  Ce  punct 
cardinal  avem  în  faţa  noastră?  întrebă  apoi,  privind 
pe  deasupra  altor  cîtorva  lacuri  ce  li  se  aşterneau 
dinainte,  spre  lanţul  de  munţi  ascuţiţi  ale  căror 
vîrfuri  se  uneau  cu  bolta  uriaşă  de  deasupra. 

-  Vestul,  zise  Garona  între  două  gîflieli.  Munţii  aceia 
sprijină  ceea  ce  voi  numiţi  Lanţul  Median 
Subatlantic. 

-  E  atît  de  frumos!  zise  Suzanne  clătinînd  uimită 
din  cap.  îţi  mulţumesc  că  m-ai  adus  aici. 

-  Plăcerea  e  de  partea  mea;  mă  bucură  să  te  văd 
mai  relaxată. 

-  Da,  cred  că  sînt,  admise  ea.  Măcar  acum  ştiu  de 
ce  am  fost  aduşi  în  Interterra. 

-  Ne-ai  fost  de  mare  ajutor. 

-  N-am  făcut  mai  nimic... 

-  Ne-ai  liniştit  în  privinţa  forajelor  submarine,  şi  nu-i 
puţin  lucru. 

-  Dar  se  forează  de  ani  de  zile;  ce  v-a  venit  să  vă 
alarmaţi  tocmai  acum?  întrebă  Suzanne, 
nedumerită. 

-  Atunci  era  vorba  de  exploatări  petroliere,  şi 
acestea  nu  ne  deranjau.  Dimpotrivă,  ne  conveneau, 
pentru  că  ţiţeiul  ne  dă  bătăi  de  cap:  infiltraţiile  în 
construcţiile  noastre  de  mare  adîncime  pot  face 
ravagii.  Ceea  ce  ne  îngrijora  erau  însă  forările 
arbitrare,  căci  nu  le  înţelegeam  rostul. 

-  Ei  bine,  atunci  mă  bucur  că  v-am  putut  fi  de 
ajutor. 

-  Trebuie  să  sărbătorim  momentul,  zise  Garona.  Te 
invit  la  mine  acasă,  cîteva  ore.  E  foarte  aproape.  Ne 
delectăm  cu  caldorfină  şi  apoi  luăm  masa. 

-  Aşa,  ziua  în  amiaza  mare?  se  miră  Suzanne. 
Suzanne  fusese  o  studentă  cuminte  şi  silitoare  şi 

nu  prea  avusese  parte  de  distracţii,  de  aceea  ideea 
unei  partide  de  amor  în  mijlocul  zilei  i  se  părea  de-a 
dreptul  decadentă  -  şi  totuşi  oarecum  ispititoare. 

-  De  ce  nu?  zise  Garona  pe  un  ton  seducător. 
Esenţa  ta  va  trăi  senzaţii  de  adevărat  extaz. 

-  Simt  promisiuni  voluptuoase  în  ce  spui,  glumi  ea. 

-  Fii  sigură  că  aşa  va  fi,  întări  Garona.  Hai  să 
mergem! 

Cu  aceasta,  o  luă  de  mînă  pe  Suzanne  şi  făcură 
cale  întoarsă  pe  acelaşi  drum  pe  care  veniseră.  Casa 
lui  Garona  era  la  doar  cinci  minute  de  zbor  cu  taxiul. 
Coborînd  din  vehicul,  Suzanne  observă  că  semăna 
cu  locuinţa  lui  Arak  şi  a  Sufei,  numai  că 
împrejurimile  păreau  ceva  mai  descongestionate. 

-  Construcţia  este  identică,  îi  explică  Garona;  noi 
avem  însă  mai  mult  spaţiu  pentru  că  sîntem  mai 
departe  de  centrul  oraşului. 

O  luă  din  nou  de  mînă  şi  alergară  împreună  de-a 
lungul  aleii  ce  ducea  la  intrarea  în  casă.  Odată 
intraţi,  cei  doi  se  purtară  aidoma  unor  adolescenţi 
nerăbdători:  îşi  dezbrăcară  în  grabă  hainele  de 
mătase  şi  intrară  în  piscină.  Suzanne  se  avîntă  spre 
capătul  opus,  tulburată  la  gîndul  că  este  urmată 
îndeaproape  de  Garona.  Ajunsă  la  peretele 
bazinului,  execută  o  întoarcere  prin  rotaţie,  ca  la 
competiţiile  de  înot,  ieşind  din  apă  chiar  în  faţa  lui. 
Se  îmbrăţişară  acolo,  în  apă,  atingîn-du-şi  palmele  şi 
rîzînd. 

-  Sînt  în  paradis,  nici  în  visurile  cele  mai  frumoase 
nu  mi-aş  fi  închipuit  aşa  ceva,  declară  Suzanne 
cufundîndu-şi  capul  într-un  gest  reflex  pentru  a-şi  da 
pe  spate  părul,  despre  care  uitase  cît  e  de  scurt. 

-  Sînt  foarte  multe  lucruri  pe  care  vreau  să  ţi  le 
arăt,  îi  spuse  Garona.  E  vorba  de  milioane  de  ani  de 
progres  neîntrerupt;  am  să  te  iau  cu  mine  printre 
stele,  spre  alte  galaxii... 

-  M-ai  luat  deja,  i-o  întoarse  Suzanne,  speculînd 
metaforic. 

-  Vino,  zise  el;  hai  să  ne  ungem  cu  caldorfină. 
Traversară  bazinul  înapoi  şi  Garona  o  ajută  să  iasă 

din  apă.  Suzanne  se  miră  încă  o  dată  constatînd  cît 
de  relaxată  se  simţea  în  prezenţa  lui,  în  ciuda 
faptului  că  era  complet  dezbrăcată. 

-  Te  rog,  o  invită  Garona  arătînd  spre  un  divan 
tapisat  cu  mătase. 

-  Dar  sînt  udă  leoarcă,  obiectă  ea. 

-  N-are  importanţă,  zise  el  aplecîndu-se  după  un 
vas  mic  şi  desfăcîndu-i  capacul. 

-  Vorbeşti  serios?  insistă  Suzanne,  cu  ochii  la  patul 
imaculat. 

-  Absolut,  o  asigură  el;  apoi  îi  întinse  vasul  din  care 
ea  luă  puţină  alifie  şi  o  întinse  pe  palmă. 

Garona  făcu  acelaşi  lucru  "şi  se  tolăniră  amîndoi  pe 
divan,  cu  palmele  împreunate.  Suzanne  simţi  o 
plăcere  nemaiîntîlnită  năpădindu-i  tot  trupul.  O 
jumătate  de  oră  făcură  dragoste,  lăsîndu-se  cuprinşi 
de  pasiune  într-un  crescendo  sublim  ce  se  topi  în 
cele  din  urmă  într-o  tandră,  intimă  relaxare. 

Suzanne  nu-şi  amintea  să  se  mai  fi  simţit  vreodată 
atît  de  apropiată  de  un  om.  Niciodată  nu  se  mai 
dăruise  cu  atîta  încredere  şi  nu  simţise  această  lipsă 
totală  a  oricărui  sentiment  de  vinovăţie.  Pe  acest 

tărîm  utopic  de  dincolo  de  adîncuri,  con-strîngerile 
lumii  din  care  venea  ea  pur  şi  simplu  nu  mai 
funcţionau.  Timpul  părea  a  se  fi  oprit  în  loc, 
eternizînd  voluptatea  unor  senzaţii  cum  nu  mai 
trăise  vreodată... 

O  voce  caldă,  feminină,  venind  de  foarte  aproape, 
sparse  beţia  extatică  a  Suzannei  ca  pe  un  balon  de 
săpun: 

-  Aşadar,  porumbeilor,  dacă  v-aţi  încheiat  superba 
partidă  de  amor  pe  care,  trebuie  să  recunosc,  a  fost 
o  adevărată  delectare  s-o  privesc,  vă  invit  la  masă. 

Deschizînd  ochii,  Suzanne  se  trezi  privind  uimită 
chipul  unei  femei  de  o  frumuseţe  răpitoare,  cu  ochi 
de  un  albastru  limpede  şi  păr  auriu-deschis.  Avea  o 
expresie  părintească,  asemenea  unei  mame  care-şi 
contemplă  cu  mîndrie  caldă  odraslele  adorabile. 

Suzanne  ţîşni  în  capul  oaselor,  trăgîndu-şi  în  grabă 
cuvertura  peste  trupul  gol.  Mişcarea  bruscă  îl  trezi 
din  amorţeală  pe  Garona,  care  se  întoarse  pe  o 
parte  şi  deschise,  la  rîndul  lui,  ochii. 

-  Ce  spui  tu,  Alita?  întrebă  el. 

-  Haideţi  la  masă,  repetă  aceasta,  arătînd  spre  o 
masa  de  lîngă  piscină,  pe  care  o  clonă  tocmai 
aşternea  cele  de  trebuinţă. 

-  îţi  mulţumesc,  dragă,  zise  Garona  ridicîndu-se. 
Cred  că  sîntem  la  fel  de  înfometaţi,  amîndoi. 

-  Vine  şi  mîncarea  îndată,  mai  zise  Alita,  apoi  se 
duse  să  ajute  dona  să  aşeze  trei  scaune  în  jurul 
mesei. 

Garona  se  întinse,  căscă  şi  începu  să  se  îmbrace. 
Suzanne  se  repezi  şi  ea  să-şi  ia  veşmintele.  Dacă 
pînă  mai  adineauri  nu  simţise  nici  un  pic  de  ruşine, 
acum  o  simţea  din  plin.  îşi  trase  în  grabă  pantalonii 
şi  tunica. 

-  Cine-i  femeia  aceasta?  întrebă  ea  în  şoaptă. 

-  Alita,  răspunse  simplu  Garona.  Hai,  vino  să 
mîncăm! 

Suzanne  nu  mai  înţelegea  nimic.  Se  lăsă  condusă 
pînă  la  masă,  unde  se  aşeză  cuminte  pe  scaunul 
indicat  de  Garona  şi  aşteptă  să  fie  servită  de  dona 
de  serviciu.  în  vreme  ce  Alita  şi  Garona  îşi  dedicară 
întreaga  atenţie  mîncării,  ea  rămase  pe  gînduri, 
jucîndu-se  cu  furculiţa  în  farfurie.  Se  simţea  complet 
vulnerabilă,  ca  omul  prins  în  flagrant  delict. 

-  Suzanne  a  fost  astăzi  la  Sfatul  Bătrînilor,  o 
informă  Garona  pe  Alita,  între  două  îmbucături.  Ne-a 
dat  veşti  îmbucurătoare  care  ne-au  fost  de  mare 
ajutor. 

-  Minunat,  zise  Alita. 

-  Ne-a  asigurat  că  Interterra  a  rămas  un  secret, 
continuă  el  cuprinzînd-o  pe  Suzanne  afectuos  pe 
după  umeri. 

-  O,  ce  uşurare!  exclamă  Alita  cu  toată 
sinceritatea.  Aveam,  într-adevăr,  mare  nevoie  să 
ştim  acest  lucru. 

Suzanne  nu  putu  decît  să  încuviinţeze  cu  o  mişcare 
a  capului,  în  timp  ce  gazdele  se  lansară  într-o 
discuţie  aprinsă  despre  măsurile  de  siguranţă  pe 
care  ar  trebui  să  le  ia  interterranii  pentru  a  nu  fi 
descoperiţi.  în  loc  să  asculte,  Suzanne  o  urmărea  pe 
Alita,  uimită  să  vadă  cît  putea  să  fie  de  calmă 
această  femeie  după  cele  întîmplate.  Cît  despre  ea 
însăşi,  era  încă  prea  tulburată  ca  să  poată  mînca  ori 
vorbi.  Treptat  se  linişti  şi  începu  să-şi  adune 
gîndurile.  în  cele  din  urmă,  curiozitatea  învinse  şi, 
profitînd  de  o  pauză  în  conversaţia  celor  doi, 
îndrăzni  să  întrebe: 

-  Scuză-mă,  Alita,  vă  cunoaşteţi  de  mult,  tu  şi 
Garona? 

Interterranii  izbucniră  într-un  rîs  sănătos. 

-  lartă-mă,^  rosti  Alita  străduindu-se  să  se 
stăpînească.  întrebarea  ta  e  perfect  firească,  dar 
aici,  în  Interterra,  sună  tare  ciudat.  Cum  să-ţi  spun, 
eu  şi  Garona  ne  cunoaştem  de  foarte,  foarte  mult 
timp. 

-  De  ani  de  zile,  presupun,  încercă  Suzanne  să 
obţină  informaţii  mai  precise.  în  ciuda  scuzelor 
oferite  de  Alita,  se  simţea  jignită  de  rîsul  lor. 

-  Desigur,  de  ani  şi  ani  de  zile,  confirmă  Alita. 

-  Eu  şi  Alita  am  petrecut  împreună  multe  vieţi, 
explică  Garona  ştergîndu-şi  lacrimile. 

-  Aha,  înţeleg,  zise  Suzanne  încercînd  din  răsputeri 
să  rămînă  calmă.  Ce  frumos,  nu-i  aşa? 

-  într-adevăr,  întări  Garona.  Alita  este...  cum  să 
spun...  femeia  mea  permanentă. 

-  Sau  la  fel  de  bine  putem  spune  că  Garona  este 
bărbatul  meu  permanent,  interveni  Alita. 

-  Da,  e  reciproc,  zise  Garona. 

-  Ei,  dacă-i  reciproc,  e  foarte  drăguţ,  comentă 
Suzanne  pe  un  ton  sarcastic.  Acum,  dacă  se  poate, 
spuneţi-mi  şi  mie  ce  înseamnă  „permanent"  în 
Interterra,  ca  termen  social. 

-  E  ceva  asemănător  căsătoriei  din  lumea  voastră, 
o  lămuri  Alita;  numai  că  se  prelungeşte  de  la  o  viaţă 
la  alta. 

Suzanne  îşi  muşcă  buza,  abţinîndu-se  cu  greu  să 
nu  izbucnească  în  lacrimi.  Aşadar,  după  ce  i  se 
dăruise  cu  totul  lui  Garona,  în  urma  insistenţelor  şi 
complimentelor  acestuia,  afla  că  se  încurcase  cu  un 
bărbat  implicat  într-o  relaţie  a  cărei  vechime  nici  nu 
şi-o  putea  închipui!  Avea  sentimentul  că  fusese,  pur 

şi  simplu,  violată.  O  îngrozea  propria  lipsă  de  intuiţie 
-  auzi,  cîtă  prostie  din  partea  ei,  să  nu-l  întrebe 
măcar  dacă  e  căsătorit!... 

-  Interesant,  reuşi  ea  să  îngaime,  punînd  şervetul 
pe  masă  şi  ridicîndu-se  în  picioare.  Vă  mulţumesc 
pentru  masă  şi  pentru  toate  lămuririle  din  această 
după-amiază.  Cred  că  e  timpul  să  mă  întorc  la 
palatul  de  oaspeţi. 

-  Eşti  sigură  că  vrei  să  pleci  aşa  de  repede?  o 
întrebă  Garona  ridicîndu-se,  la  rîndul  său. 

-  Foarte  sigură,  zise  Suzanne.  Apoi,  către  Alita: 
Mi-a  făcut  plăcere  să  te  cunosc. 

-  Şi  mie  la  fel,  îi  răspunse  aceasta.  Garona  mi-a 
vorbit  foarte  frumos  despre  tine. 

-  Chiar  aşa?  Drăguţ  din  partea  lui. 

-  Cred  că  ne  vom  vedea  destul  de  des  de-aici 
încolo,  zise  Alita. 

-  Poate,  răspunse  Suzanne  fără  convingere,  după 
care  îl  salută  pe  Garona  cu  o  înclinare  a  capului  şi  se 
îndreptă  spre  ieşire. 

Din  doi  paşi,  Garona  fu  lîngă  ea. 

-  Te  conduc  pînă  la  taxi,  se  oferi  el.  Asta,  dacă  nu 
vrei  să  te  însoţesc  pînă  la  palatul  de  oaspeţi. 

-  Nu-i  nevoie,  se  eschivă  ea.  Sînt  convinsă  că  aveţi 
multe  de  discutat,  tu  şi  Alita. 

-  Suzanne,  mi  se  pare  că  te  porţi  foarte  ciudat,  zise 
Garona  grăbind  pasul  ca  s-o  ajungă  din  urmă;  apoi 
comandă  la  repezeală  un  taxi  aerian,  folosindu-şi 
emiţătorul-brăţară. 

-  Aşa  ţi  se  pare?  Dar  ştiu  că  eşti  sensibil,  nu  glumă, 
îl  luă  ea  peste  picior. 

-  Ce  s-a  întîmplat,  Suzanne?  insistă  el  apucînd-o  de 
braţ. 

-  A,  nimic,  doar  o  măruntă  neînţelegere  culturală, 
zise  ea  tăios,  smucindu-şi  braţul  fără  să  se  oprească 
din  mers. 

Garona  o  ajunse  iar  din  urmă  şi  o  apucă  de  braţ 
reuşind,  de  data  aceasta,  să  o  determine  să  se 
oprească. 

-  Hai,  te  rog,  zise  el;  fii  sinceră  cu  mine,  nu  mă  lăsa 
să  ghicesc... 

-  Ar  fi  chiar  interesant  să  te  las  să  ghiceşti  -  deşi, 
din  punctul  meu  de  vedere,  n-ar  fi  mare  lucru. 

-  Bănuiesc  că  e  ceva  în  legătură  cu  Alita. 

-  Foarte  isteţ,  îl  ironiza  ea  din  nou.  Acum,  dacă  eşti 
amabil  să-mi  dai  drumul,  aş  vrea  să  mă  întorc  la 
palatul  de  oaspeţi. 

-  Suzanne,  aici  te  afli  în  Interterra;  avem  alte 
obiceiuri  aici,  va  trebui  să  te  adaptezi. 

Suzanne  îşi  împlîntă  privirea  în  ochii  negri  ai  lui 
Garona.  O  parte  a  fiinţei  ei  nu  dorea  decît  să  fie 
lăsată  în  pace.  Pe  de  altă  parte,  o  voce  lăuntrică  îi 
şoptea  că  omul  nu  este  chiar  atît  de  vinovat  pentru 
că,  în  fond,  aici  nu  este  Los  Angeles. 

-  Eu  am  o  educaţie  foarte  diferită,  zise  ea. 

-  Ştiu,  insistă  Garona.  Şi  tocmai  de  aceea  te  rog  să 
nu  judeci  după  legea  lumii  voastre.  încearcă  să  nu 
mai  fii  atît  de  posesivă  -  te  poţi  bucura  de  foarte 
multe  lucruri  fără  să  ai  neapărat  drept  de 
proprietate  asupra  lor.  Noi  împărţim  totul  cu  cei  pe 
care-i  iubim,  iar  iubirea  e  un  izvor  nesecat. 

-  Mă  bucur  pentru  voi  şi  pentru  toată  iubirea  asta 
pe  care  o  aveţi,  îi  replică  Suzanne.  Din  păcate,  eu  nu 
pot  împărtăşi  iubirea  decît  cu  o  singură  persoană. 

-  De  ce  nu  încerci  să  priveşti  lucrurile  din 
perspectiva  noastră? 

-  în  momentul  de  faţă  nu  cred  că  pot,  mărturisi  ea. 

-  Nu  uita  că  preceptele  moralei  voastre  pămîntene 
n-au  reuşit  să  elimine  nici  lăcomia,  nici  egoismul  şi 
nici  impulsurile  distructive. 

-  Poate  că  aşa  vedeţi  voi  problema,  se  apără 
Suzanne.  însă,  morala  noastră  este  foarte  bună  în 
creşterea  copiilor. 

-  Mă  rog,  poate;  aici  nu  este  cazul  însă. 

-  Uite  ce  este,  Garona,  zise  ea  punîndu-i  mîna  pe 
umăr,  tu  eşti,  probabil,  un  interterran  minunat, 
întrucît  ne  aflăm  în  Interterra,  trebuie  să  recunosc 
că  aceasta  este  problema  mea,  nicidecum  a  ta,  prin 
urmare,  voi  încerca  să  mi-o  rezolv  singură. 

Taxiul  zburător  apăru  ca  din  senin;  ca  de  fiecare 
dată,  peretele  metalic  se  dematerializă  pe  o 
porţiune  dreptunghiulară. 

-  Vrei  să  comand  eu  destinaţia?  se  oferi  Garona. 

-  Prefer  s-o  fac  eu  însămi,  spuse  Suzanne. 

-  Atunci,  am  să  trec  pe  la  tine  diseară,  bine? 

-  La  noi,  cei  din  generaţia  a  doua,  circulă  o  vorbă: 
„am  nevoie  de  puţin  loc  de  întors".  Hai  să  lăsăm 
lucrurile  să  se  mai  liniştească,  măcar  vreo  două  zile. 

Cu  aceste  cuvinte,  Suzanne  se  urcă  în  taxi. 

-  Am  să  vin  totuşi,  insistă  Garona. 

-  E  treaba  ta,  îi  răspunse  ea,  prea  tulburată  ca  să 
mai  prelungească  cearta.  Atinse  masa  din  mijloc  cu 
palma,  rosti  comanda,  apoi  îşi  luă  rămas-bun  de  la 
Garona  cu  o  fluturare  a  mîinii,  în  timp  ce  peretele 
vehiculului  se  materializa  la  loc. 

17. 

-  Citesc  pe  feţele  voastre  că  v-au  marcat  întru 
cîtva  evenimentele  zilei,  deschise  Arak  discuţia. 

Spre  seară,  toţi  pămîntenii  fuseseră  din  nou 
convocaţi  în  sala  de  conferinţe  pentru  a  împărtăşi 
impresiile  adunate  pe  parcursul  ultimelor  vizite. 

Interterranii  stăteau  în  picioare,  în  centrul  cercului 
de  scaune,  privindu-şi  învăţăceii.  într-adevăr, 
chipurile  acestora  din  urmă  oglindeau  cele  mai 
diverse  expresii. 

Perry  era  supărat  pentru  că,  exact  atunci  cînd  îi  era 
lumea  mai  dragă  alături  de  Luna,  dăduse  buzna 
Meeta  înconjurată  de  alaiul  ei  pestriţ,  strigînd 
speriaţi  că  Richard  îşi  pierduse  minţile  de-a  binelea. 
îngrijorat  ca  nu  cumva  comportamentul  scafandrului 
să  le  strice  tuturor  socotelile,  Perry  s-a  dus  imediat 
la  locuinţa  acestuia  încercînd,  preţ  de  un  ceas,  să-l 
calmeze.  Fără  succes  însă,  căci  Richard  şedea  şi 
acum  bosumflat  şi  tăcut,  holbîndu-se  la  Arak  şi  Sufa, 
de  parcă  ei  ar  fi  purtat  întreaga  vină  pentru 
problemele  sale. 

Alături  de  Perry  şedea  îngîndurată  Suzanne, 
lingîndu-şi  rănile  sufleteşti.  Mai  mult  decît  atît  o 
apăsa  şi  gîndul  că  ea  singură  purta  întreaga 
răspundere  pentru  situaţia  disperată  în  care  se  aflau 
cu  toţii.  De  altfel,  la  întoarcere,  se  grăbise  să  le 
mărturisească  şi  să-şi  ceară  iertare  pentru  faptul  că 
numai  ea  era  cauza  răpirii  lor.  Cu  toate  că  tovarăşii 
ei  de  suferinţă  o  asiguraseră,  pe  rînd,  că  nu  o 
considerau  cîtuşi  de  puţin  vinovată,  Suzanne  îşi 
făcea  în  continuare  procese  de  conştiinţă. 

Spre  deosebire  de  ceilalţi,  Donald  şi  Michael  erau 
senini.  Arak  interpretă  aceasta  ca  pe  un  indiciu  al 
succesului  vizitei  lor  la  Centrul  de  Informaţii,  de 
aceea,  privind  în  ochii  lui  Donald,  spuse: 

-  înainte  de  a  încheia  şi  ziua  de  astăzi,  aş  vrea  să 
ştiu  dacă  aveţi  întrebări  sau  comentarii  în  legătură 
cu  cele  văzute. 

-  Aş  avea  eu  o  întrebare  care  sînt  convins  că  ne 
interesează  pe  toţi,  zise  fostul  ofiţer  de  Marină. 

-  Atunci  spune  fără  întîrziere  despre  ce  este  vorba, 
îl  invită  Arak. 

-  Sîntem  prizonieri  pe  viaţă  aici? 

Toată  lumea  rămase  cu  gura  căscată,  mai  ales 
Suzanne  şi  Perry,  smulşi  cu  brutalitate  din  propriile 
gînduri.  Uimirea  le  era  cu  atît  mai  mare,  cu  cît 
nimeni  altul  decît  Donald  insistase,  cu  o  seară 
înainte,  că  nu  e  bine  să  atace  un  subiect  care  le-ar 
putea  restrînge  libertăţile.  Cît  despre  Arak,  acesta 
se  arătă  mai  degrabă  dezamăgit  decît  surprins. 
Rămase  tăcut  cîteva  momente,  adunîndu-şi 
gîndurile. 

-  „Prizonieri"  nu  este  deloc  cuvîntul  potrivit,  zise  el 
în  cele  din  urmă.  Am  putea  spune,  mai  degrabă,  că 
nu  veţi  fi  nevoiţi  să  părăsiţi  Interterra  şi  că  sînteţi 
bineveniţi  în  lumea  noastră,  cu  drepturi  depline  de  a 
vă  bucura  de  toate  avantajele  -pe  care,  de 
altminteri,  de-abia  aţi  început  să  le  cunoaşteţi. 

-  Dar  pe  noi  nu  ne-a  întrebat...  începu  Perry. 

-  Aşteaptă!  îl  întrerupse  brusc  Donald.  Lasă-mă  să 
termin,  mai  întîi.  Arak,  vreau  să  fim  bine  înţeleşi  -  tu 
vrei  să  spui,  de  fapt,  că  nu  vom  mai  putea  pleca  din 
Interterra  nici  dacă  vrem,  nu-i  aşa? 

Oarecum  jenat,  Arak  se  codi  cu  răspunsul,  iar  Sufa 
se  grăbi  să-l  ajute: 

-  De  obicei,  noi  evităm  acest  subiect  delicat  în 
primele  etape  de  iniţiere  a  nou-veniţilor.  Am 
constatat,  din  experienţele  anterioare,  că  oaspeţii 
sînt  mai  bine  pregătiţi  să  abordeze  problema 
aceasta  după  ce  au  luat  cunoştinţă  de  toate 
binefacerile  pe  care  le  oferă  viaţa  aici,  la  noi. 

-  Răspundeţi-mi,  vă  rog,  la  întrebare,  o  întrerupse 
Donald  fără  menajamente. 

-  Ajunge  un  simplu  „da"  sau  „nu",  i  se  alătură  şi 
Michael. 

Arak  şi  Sufa  se  sfătuiră  în  şoaptă.  Donald  îşi 
încrucişă  sfidător  braţele  pe  piept  şi  se  lăsă  pe  spate 
în  scaun,  în  vreme  ce  tovarăşii  lui  aşteptau  într-o 
tăcere  încordată  răspunsul  de  care  atîrna  însăşi 
soarta  lor.  într-un  tîrziu,  Arak  dădu  din  cap,  semn  că 
se  ajunsese  la  o  înţelegere,  şi  se  întoarse  către 
Donald. 

-  Bine,  zise  el,  vom  spune  lucrurilor  pe  nume. 
Răspunsul  la  întrebarea  ta  este:  nu,  nu  veţi  mai 
putea  părăsi  Interterra. 

-  Niciodată?  se  repezi  Perry,  speriat. 

-  Dar  nici  nu  putem  lua  legătura  cu  familiile 
noastre?  întrebă  Suzanne.  Vrem  să  le  spunem  că 
sîntem  în  viaţă. 

-  La  ce  bun?  o  contrazise  Arak.  Un  astfel  de  mesaj 
ar  fi  o  cruzime  pentru  nişte  oameni  care  nu  vă  vor 
mai  vedea  niciodată  şi  care  deja  s-au  resemnat  la 
gîndul  că  v-au  pierdut. 

-  Dar  avem  copii,  se  opuse  Perry.  Cum  să  nu  luăm 
legătura  cu  ei? 

-  E  inutil  să  insistaţi,  zise  Arak  pe  un  ton  ferm. 
Regret,  dar  securitatea  Interterrei  trece  deasupra 
oricăror  interese  personale. 

-  Dar  n-am  cerut  noi  să  venim  aici,  strigă  Perry, 
mai-mai  să  izbucnească  în  lacrimi.  Ne-aţi  adus  să  vă 
ajutăm,  ceea  ce  Suzanne  a  şi  făcut.  Eu  am  o  familie! 

-  Nu  putem  să  rămînem  aici,  scrîşni  şi  Richard. 

-  în  nici  un  caz,  îl  susţinu  Michael. 

-  Sîntem  legaţi  sufleteşte  de  lumea  noastră, 
adăugă  Suzanne.  Sînteţi  şi  voi  oameni  dotaţi  cu 
sensibilitate,  cum  credeţi  că  vom  putea  şterge  totul 
cu  buretele? 

-  înţelegem  cît  vă  este  de  greu,  zise  Arak 
împăciuitor.  Sîntem  alături  de  voi,  dar  nu  uitaţi  că 
aveţi,  în  schimb,  infinite  compensaţii.  Sincer  să  fiu, 
mă  miră  că  nici  unul  dintre  voi  nu  este  încă  tentat 
de  cele  văzute  şi  trăite  pînă  acum.  Lucrurile  se  vor 
schimba  însă.  Niciodată  nu  se  întîmplă  altfel  -  şi 
doar  sînt  cîteva  mii  de  ani  de  cînd  am  tot  primit 
vizite  de  deasupra... 

-  Nu  mai  încerca  să  ne  ispiteşti,  îi  curmă  vorba 
Donald,  cu  răceală.  în  sistemul  nostru  de  valori 
morale,  scopul  nu  scuză  mijloacele.  Problema  este 
că  noi  sîntem  constrînşi  să  facem  un  lucru,  ceea  ce 
este  o  cruce  prea  grea  de  purtat  pentru  nişte 
americani,  educaţi  în  spiritul  dreptului  la  opţiune. 

-  O,  te  rog,  termină  cu  gogoşile  astea  patriotice!  se 
răţoi  Perry  la  el.  Aici  e  vorba  de  drepturile  omului, 
nu  de  drepturile  americanilor! 

-  Calmaţi-vă!  interveni  ferm  Arak,  după  care  trase 
adînc  aer  în  piept  şi  continuă:  Este  adevărat  că 
sînteţi,  într-un  fel,  constrînşi,  pe  considerente  de 
securitate  a  Interterrei.  Eu  aş  zice  însă  că  vă  aflaţi, 
mai  degrabă,  într-un  proces  de  reo-rientare  - 
fiindcă,  în  cazul  vostru,  ne  lovim  de  legătura  dintre 
părinţi  şi  copii.  Inocenţa  voastră  primitivă  vă  face  să 
optaţi  pentru  interesele  imediate,  în  defavoarea 
beneficiilor  pe  termen  lung.  Noi,  care  am  trăit  un  şir 
de  vieţi  consecutive,  avem  o  cunoaştere  cu  mult 
superioară  şi  sîntem  în  măsură  să  luăm  o  decizie 
mult  mai  raţională.  Oare  ce  vă  oferim  noi,  dacă  nu 
ţinta  supremă  a  tuturor  religiilor  voastre?  lată,  aici 
aţi  ajuns  în  Paradisul  concret! 

-  Paradis,  neparadis,  noi  nu  rămînem  aici!  se 
stropşi  Richard. 


376 


-  îmi  pare  rău,  zise  Arak  pe  un  ton  sincer,  sînteţi 
aici  şi  aici  veţi  rămîne. 

Suzanne,  Richard,  Perry  şi  Michael  îşi  aruncară 
priviri  în  care  se  amestecau  neliniştea,  groaza  şi 
neîncrederea.  Cît  despre  Donald,  rămăsese  cu 
braţele  încrucişate,  într-o  atitudine  de  superioritate 
demonstrativă. 

-  Mă  rog,  oftă  Arak,  ce-i  drept,  lucrurile  nu  s-au 
desfăşurat  conform  aşteptărilor.  Regret  că  aţi 
insistat  să  discutăm  despre  asta  înainte  de  vreme, 
dar  vă  asigur  că  veţi  ajunge  la  sentimente  mult  mai 
bune  pe  măsură  ce  trece  timpul. 

-  Ce  ne  aşteaptă  de  aici  încolo?  întreba  Suzanne. 

-  De  obicei,  perioada  de  orientare  durează  mai 
mult  sau  mai  puţin  de  o  lună,  în  funcţie  de 
particularităţile  individuale  ale  fiecărui  nou-venit. 
După  aceea,  fiecare  este  repartizat  într-un  oraş  pe 
care  şi-l  alege  singur. 

-  Ne  poţi  spune  unde  se  află  aceste  oraşe?  întrebă 
Donald. 

-  Desigur,  zise  Arak,  bucuros  să  schimbe  subiectul 
şi,  rotindu-se  în  fotoliul  său  prevăzut  cu  un  tablou  de 
comandă,  reduse  luminile  şi  aprinse  ecranul 
orizontal  din  podea. 

O  clipă  mai  tîrziu  apăru  o  hartă  enormă  a 
Interterrei  sub-atlantice,  incluzînd  zonele  oceanice 
de  deasupra  şi  coastele  continentale.  Oraşele  erau 
marcate  în  portocaliu,  albastru  ori  verde.  Sufa  se 
trase  deoparte,  ca  să  vadă  toată  lumea. 

-  Sînt  sigur  că  aţi  văzut  cu  toţii  unde  este  Saranta, 
zise  Arak. 

Atinse  consola  dinaintea  lui  şi  numele  oraşului  în 
care  se  găseau   prinse  a  clipi   portocaliu.  Apoi 

întreaga  imagine  fu  înlocuită  cu  harta  Interterrei  de 
sub  Oceanul  Pacific. 

-  lată,  aici  vedeţi  oraşele  mai  vechi  de  sub  Pacific. 
Veţi  avea  ocazia  să  vizitaţi  multe  dintre  ele.  Fiecare 
oraş  are  trăsături  distincte  şi  sînteţi  liberi  să  alegeţi 
unde  vreţi  să  locuiţi. 

-  Ce  vrea  să  însemne  culoarea  portocalie?  întrebă 
Donald. 

-  Acestea  sînt  oraşele-porturi,  tuneluri  de  ieşire 
pentru  călătorii  interplanetare,  î[  lămuri  Arak,  la  fel 
ca  acela  prin  care  aţi  intrat  voi.  însă  majoritatea  au 
ieşit  din  uz.  Uite,  aici  este  Calistral,  din  sudul 
Oceanului  Indian  -  probabil  singurul  care  este  încă 
activ.  Altminteri,  la  ora  actuală  ne  bazăm  aproape 
exclusiv  pe  cosmodromurile,  cum  le  spuneţi  voi,  de 
sub  Polul  Sud. 

-  Ne  mai  arăţi  o  dată  cealaltă  hartă?  îl  rugă  Donald 
aplecîndu-se  înainte. 

-  Cum  să  nu,  zise  Arak  şi  readuse  deîndată  pe 
ecran  porţiunea  subatlantică  a  Interterrei. 

-  Aşadar,  oraşul  Barsama  de  la  est  de  Boston  are 
port  interplanetar?  se  interesă  Donald. 

-  Are,  confirmă  Arak,  dar  n-a  mai  fost  folosit  de 
cîteva  sute  de  ani.  Aşa  mic  cum  este,  Barsama  e 
totuşi  un  orăşel  foarte  plăcut. 

-  Zici  că  n-a  mai  fost  folosit,  îşi  continuă  Donald 
ideea.  Asta  înseamnă  că  a  fost  închis,  cum  s-a 
întîmplat  cu  portul  de  aici,  din  Saranta? 

-  Nu  încă,  dar  în  curînd  va  fi  închis.  Sînt  porturi 
vechi,  ale  căror  puţuri  ar  fi  trebuit  obturate  de  mult, 
aşa  cum  am  spus  şi  ieri.  Chiar  astăzi,  Consiliul 
Bătrînilor  a  dat  un  decret  pentru  accelerarea 
demersurilor. 

Donald  dădu  din  cap  în  semn  că  a  înţeles,  apoi  se 
lăsă  pe  spate  în  fotoliu  şi  îşi  încrucişa  din  nou 
braţele  pe  piept. 

-  Mai  sînt  întrebări?  zise  Arak. 

-  Cred  că  sîntem  prea  năuciţi  ca  să  mai  punem 
întrebări,  se  simţi  Perry  obligat  să  rupă  tăcerea. 

-  Cred  că  aveţi  nevoie  să  mai  staţi  o  vreme 
împreună,  spuse  Sufa,  ca  să  vă  adaptaţi  mai  uşor. 
Vă  recomandăm  să  staţi  de  vorbă  şi  cu  Ismael  şi 
Mary,  a  căror  experienţă  şi  înţelepciune  vă  pot  fi  de 
mare  folos. 

Din  nou,  nici  un  răspuns. 

-  Bine,  atunci,  încheie  Arak.  Vom  relua  cursul  de 
iniţiere  mîine  dimineaţă,  după  o  binemeritată 
odihnă.  Să  nu  uităm  că  nu  v-aţi  revenit  complet 
după  procedurile  de  decontaminare.  E  o  experienţă 
foarte  stresantă,  care  provoacă  instabilitate 
emoţională. 

Un  sfert  de  oră  mai  tîrziu  Arak  şi  Sufa  se  despărţiră 
de  pămînteni.  Aceştia  o  luară  înapoi  spre  locuinţele 
lor  păşind  tăcuţi  prin  iarba  deasă,  fiecare  cufundat 
în  propriile  gînduri.  Se  însera.  într-un  tîrziu,  tot 
Donald  fu  acela  care  rupse  tăcerea. 

-  Avem  de  vorbit,  zise  el. 

-  Sînt  de  aceeaşi  părere,  îl  susţinu  Perry.  Unde? 

-  Cel  mai  bine  e  afară,  dar  staţi  să  ajungem  mai 
întîi  în  sufragerie,  să  scăpăm  de  brăţările  astea.  Nu 
m-ar  mira  ca  microfoanele  astea  să  servească  şi  ca 
mijloace  de  supraveghere,  printre  altele. 

-  Da,  bine  gîndit,  aprobă  Perry,  care  îşi  mai 
revenise  între  timp,  iar  acum  simţea  cum  începe  să-l 
cuprindă  furia. 

-  Vreau  să  vă  cer  încă  o  dată  iertare  tuturor,  vorbi 
în  cele  din  urmă  şi  Suzanne.  Mă  simt  îngrozitor  de 
vinovată  pentru  că  aţi  fost  atraşi  aici  din  cauza  mea. 

-  Tu  n-ai  nici  o  vină,  zise  Perry  iritat. 

-  Nu  pe  tine  sîntem  noi  supăraţi,  o  consolă  şi 
Michael,  ci  pe  nenorociţii  ăştia  de  interterrani. 

-  Propun  să  vorbim  cît  mai  puţin  pînă  cînd  ne 
debarasăm  de  microcomunicatoare,  interveni 
Donald. 

Restul  drumului  pînă  la  sufragerie  îl  parcurseră  în 
tăcere.  Odată  ajunşi,  îşi  scoaseră  brăţările  de  la 
mîini  şi  ieşiră  unul  cîte  unul.  Se  îndepărtară  la  vreo 
treizeci  de  metri  de  marginea  bazinului  care 
depăşea  intrarea  amplă  a  încăperii.  Din  interior, 
lumina  se  revărsa  pe  peluza  întunecată. 

-  Pînă  unde  mai  mergem?  întrebă  Perry  uitîndu-se 
peste  umăr. 

-  Cred  că  ajunge,  spuse  Donald  oprindu-se.  Deci, 
ne-am  lămurit  cum  stau  lucrurile,  continuă  cînd  se 
strînseră  toţi  în  jurul  său.  Eu  v-am  spus  că  aşa  o  să 
fie,  deşi  aş  fi  preferat  să  nu  am  dreptate.  Mă  rog,  cel 
puţin  ştim  precis  cum  stăm... 

-  Ce  să  spun,  halal  consolare,  bombăni  Perry 
sarcastic. 

-  Am  rămas  surprinsă  cînd  ai  ridicat  problema,  zise 
Suzanne.  Ce  te-a  făcut  să  te  răzgîndeşti,  tocmai  tu, 
care  ne  sfătuiai  să  nu  atacăm  direct? 

-  Mi-am  dat  seama  că  e  mai  bine  să  aflăm  cît  mai 
curînd.  Dacă  vrem  s-o  ştergem  de  aici  -  şi  e  clar  că 
asta  trebuie  să  facem  -,  atunci  trebuie  s-o  facem 
repede. 

-  Crezi  că  avem  vreo  posibilitate?  întrebă  Suzanne. 

-  Cred  că  da,  zise  Donald.  Cea  mai  bună  veste  pînă 
acum  este  că  l-aţi  văzut  pe  Oceanus  şi  că  este 

intact.  Dacă  putem  ajunge  cu  el  pînă  la  portul  acela 
din  Barsama  şi  dacă  reuşim  să  inundăm  grota  şi  să 
deschidem  puţul,  am  avea  destule  resurse  ca  să 
ajungem  la  Boston. 

-  N-o  să  meargă,  obiectă  Suzanne.  La  cît  sînt  de 
obsedaţi,  sînt  sigură  că  interterranii  au  luat  toate 
măsurile  posibile  ca  să-şi  păzească  şi  să-şi 
monitorizeze  porturile.  Chiar  dac-am  şti  ce  trebuie 
să  facem,  tot  n-am  putea  scăpa. 

-  Suzanne  zice  bine,  o  susţinu  Riphard.  Pun  pariu 
că  şi-au  plantat  donaţi  de-ăştia  de-ai  lor  peste  tot. 

-  De  acord,  reveni  Donald.  Dacă  nu  putem  nici  să 
ne  strecurăm,  şi  nici  să  forţăm  ieşirea,  atunci 
trebuie  să  facem  în  aşa  fel  încît  să  ne  dea  ei  drumul. 

-  Astea-s  poveşti!  îl  contrazise  Perry  cu  lehamite. 
N-or  să  ne  dea  drumul  niciodată,  ai  auzit  doar  ce-a 
zis  Arak. 

-  De  bunăvoie  sigur  că  nu,  zise  Donald.  Va  trebui 
să-i  forţăm  cumva. 

-  Şi  cum  propui  tu  să  facem  treaba  asta?  îl  provocă 
Suzanne.  Nu  uita  că  avem  de-a  face  cu  o  civilizaţie 
foarte  avansată,  cu  posibilităţi  şi  tehnologii  la  care 
noi  nici  nu  visăm  încă. 

-  îi  şantajăm,  zise  Donald.  Trebuie  să  facem  în  aşa 
fel  încît  să-i  convingem  că  e  mai  sigur  pentru  ei  să 
ne  dea  drumul  decît  să  ne  ţină  aici. 

-  Continuă,  îl  invită  Perry  cu  un  glas  în  care  plutea 
îndoiala. 

-  Sînt  speriaţi  ca  nu  cumva  să  fie  descoperiţi,  da? 
Ei  bine,  eu  mă  gîndesc  să-i  ameninţăm  că  vom 
transmite  semnale  TV  care  le  vor  deconspira 
existenţa. 

-  Tu  chiar  crezi  că  ai  noştri  o  să  creadă  ce  văd?  se 
opuse  Suzanne. 

-  Contează  ce  cred  interterranii,  zise  Donald. 

-  Păi,  au  aici  mijloace  de  emisie  TV?  puse  Perry 
problema. 

-  Nu,  dar  au  mijloace  de  recepţie.  Michael  şi  cu 
mine  am  găsit  un  om  dispus  să  ne  ajute. 

-  Aşa  e,  întări  Michael.  E  un  babalîc  din  New  York,  îl 
cheamă  Harvey  Goldfarb  şi  e  aici  de  ani  de  zile,  stă 
tot  timpul  la  Centrul  de  Informaţii  şi  nu-şi  scoate 
nasul  din  tot  felul  de  programe  TV  care  se  dau  în 
reluare.  Şi  pe  el  îl  ard  călcîiele  s-o  şteargă... 

-  Şi,  ce-i  mai  important,  omul  ştie  tot  despre  staţia 
de  monitorizare  TV,  adăuga  Donald.  Or,  noi  avem 
două  camere  de  înregistrare-redare  video  la  bordul 
lui  Oceanus,  pe  care  le  putem  introduce  în  reţea  să 
transmită.  Goldfarb  spune  că  nu-s  probleme  cu 
puterea  semnalului,  se  poate  transmite  pînă  sus. 

-  Hm,  făcu  Perry,  sună  promiţător. 

-  Mie  nu-mi  sună  chiar  aşa,  se  vîrî  din  nou 
Suzanne,  clătinînd  din  cap.  Nu  văd  cum  o  să 
meargă.  Am  înţeles  ideea  cu  ameninţarea,  dar  cum 
credeţi  voi  că  i-am  putea  convinge  pe  interterrani  să 
facă  ceva  ce  e  limpede  că  nu  vor  să  facă? 

-  Nici  eu  nu  ştiu  exact,  deocamdată,  recunoscu 
Donald.  Trebuie  să  ne  punem  mintea  la  contribuţie 
şi  să  găsim  împreună  o  soluţie.  Eu  îl  şi  văd  pe 
Goldfarb  cu  degetul  pe  buton,  gata  să  transmită. 

-  Asta-i  tot?  întrebă  Perry,  dezamăgit.  Dacă  asta 
este  tot  ce  ai  de  spus,  atunci  Suzanne  are  dreptate: 
n-o  să  meargă.  Nimic  mai  simplu  decît  să  trimită  o 
clonă  care  să-l  neutralizeze  pe  Goldfarb  sau,  şi  mai 
simplu,  să  taie  curentul.  Dacă  tot  e  să-i  şantajăm, 
trebuie  să  ne  gîndim  la  un  şantaj  suprapus,  ca  să  zic 
aşa. 

-  Mă  rog,  e  un  punct  de  plecare,  se  apără  Donald. 
V-am  spus  doar  că  trebuie  să  ne  stoarcem  mintea 
cu  toţii. 

-  Stai  puţin,  zise  Suzanne  întorcîndu-se  spre  Perry. 
Adică  cum,  „suprapus"? 

-  Ceva  care  să  cuprindă  două  ameninţări 
simultane,  explică  el.  în  felul  acesta,  dacă  ei  reuşesc 
să  neutralizeze  una  din  ele,  rămîne  cealaltă, 
înţelegeţi? 

-  Da,  nu-i  rău,  consimţi  Donald.  Vă  mai  puteţi  gîndi 
la  vreo  altă  ameninţare? 

însă  nu  le  venea  nimic  în  minte. 

-  Aşa,  pe  moment,  nu-mi  vine  nici  o  idee,  zise 
Perry. 

-  Nici  mie,  recunoscu  şi  Suzanne. 

-  Bine,  o  să  pornim  atunci  de  la  înregistrările  video 
şi,  pe  măsură  ce  însăilăm  scenariul,  poate  apărea  şi 
altceva. 

-  Dar  armele  din  muzeu?  sări  Michael  de  la  locul 
lui. 

-  Ce,  aţi  dat  peste  arme  acolo?  întrebă  Perry. 

-  Da,  e  o  sală  plină,  spuse  Donald;  numai  că,  din 
păcate,  mai  toate  sînt  o  adunătură  de  vechituri 
prăpădite  adunate  de  pe  fundul  oceanului,  din 
vremea  grecilor  antici  şi  pînă  la  al  doilea  război 
mondial.  Singura  piesă  mai  de  Doamne-ajută  era  un 
pistol  Luger  nemţesc. 

-  Şi  crezi  că  mai  funcţionează?  insistă  Perry. 

-  S-ar  putea,  zise  Donald.  încărcătorul  era  plin  şi 
mecanismul  părea  curat. 

-  Ei,  tot  ar  fi  ceva,  mai  ales  dacă  ar  merge,  se 
agăţă  Perry  de  idee. 

-  în  orice  caz,  spuse  Donald,  un  lucru  e  sigur:  n-o 
să  mai  fim  în  stare  să  facem  nimic  din  momentul  în 
care  ne-au  împrăştiat  prin  oraşe  diferite. 

-  Asta  aşa-i,  aprobă  Perry.  Ceea  ce  înseamnă  că 
avem  la  dispoziţie  mai  puţin  de  o  lună. 

-  S-ar  putea  să  avem  mult  mai  puţin  de  o  lună, 
interveni  Richard. 

-  De  ce  spui  asta?  se  întoarse  Suzanne  spre  el, 
curioasă. 

-  Michael  şi  cu  mine  am  avut  o  mică  problemă, 
începu  Richard.  Şi  mă  tem  că  în  ziua  cînd  s-o  sparge 
buba,  o  să  fiarbă  cazanele  la  fundul  nostru. 

-  Richard,  taci,  nu  spune!  sări  Michael,  speriat. 

-  Ce-i,  ce-aţi  mai  făcut?  îi  luă  Perry  la  întrebări. 

-  A  fost  un  accident,  bîigui  Richard. 

-  Ce  fel  de  accident?  îl  descusu  Donald. 

-  Poate  ar  fi  mai  bine  să  v-arăt,  zise  Richard,  şi 
poate  găsiţi  voi  o  soluţie. 

-  Unde??  urlă  Donald  înfuriat. 

-  Ori  în  camera  mea,  ori  într-a  lui  Michael  -  totuna 
e. 

-  la-o  înainte,  marinare!  mîrîi  Donald  ameninţător, 
într-o  tăcere  mormîntală,  întregul  grup  îl  urmă  pe 

Richard  spre  locuinţa  acestuia  şi  intrară  în  şir  indian, 
ocolind  piscina.  Richard  se  duse  direct  la  frigider  şi 
rosti  comanda  de  deschidere.  Docilă,  uşa  se  supuse. 
Richard  se  aplecă,  îşi  vîrî  mîinile  înăuntru  şi  trase 
fără  menajamente  cîteva  cutii  şi  bidoane 
presurizate,  care  se  rostogoliră  cu  zgomot  pe 
podeaua  de  marmură.  Ambalajele  rămase  înăuntru 
încadrau  chipul  palid  şi  îngheţat  al  Murei,  cu  o  şuviţă 
de  păr  lipită  de  frunte  şi  urme  de  spumă  însîngerată, 
acum  de  un  maroniu  murdar,  îngheţată  pe  obraz. 
Suzanne  îşi  acoperi  ochii  cu  palmele. 

-  Trebuie  să  înţelegeţi,  a  fost  un  accident,  se 
justifică  Richard.  Michael  n-a  vrut  s-o  omoare;  de 
fapt,  el  încerca  s-o  facă  să  nu  mai  ţipe  şi  de-aia  a 
ţinut-o  cu  capul  sub  apă. 

-  O  luase  razna  de  tot  cînd  a  văzut  corpul  băiatului 
pe  care  l-a  omorît  Richard,  se  smiorcăi  Michael. 

-  Care  băiat?  vru  Perry  să  ştie. 

-  Era  un  maimuţoi  pricăjit  care  se  tot  ţinea  după 
Mura,  l-am  cunoscut  la  chef,  răspunse  Michael 
supus. 

-  Şi  cadavrul  lui  unde  e?  întrebă  Donald. 

-  L-am  vîrîtîn  frigiderul  meu,  zise  Michael. 

-  Idioţilor!  izbucni  Perry.  Cum  a  murit  băiatul? 

-  Nu  mai  are  nici  o  importanţă,  spuse  Donald.  Ce 
s-a  făcut  s-a  făcut,  şi  Richard  are  dreptate:  în 
momentul  în  care  vor  da  peste  cadavre,  am  dat  de 
naiba. 

-  Ba  cum  să  nu  aibă  importanţă!  izbucni  Suzanne 
luîndu-şi  mîinile  de  la  ochi  şi  privindu-i  mînioasă  pe 
cei  doi  scafandri.  Aţi  omorît  doi  oameni  paşnici, 
nevinovaţi  -  pentru  ce,  mă  rog? 

-  S-a  dat  la  mine,  explică  Richard,  şi  i-am  dat  un 
pumn.  A  căzut  şi  s-a  lovit  la  cap;  eu  am  rămas  cu 
gura  căscată,  că  n-am  vrut  să-l  omor... 

-  Sînteţi  amîndoi  nişte  ticăloşi  fără  pic  de  minte, 
asta  sînteţi! 

-  Gata,  gata,  interveni  Perry,  haideţi  s-o  lăsăm 
ceva  mai  moale,  că  oricum  trebuie  să  rămînem 
împreună  dacă  vrem  să  ieşim  cumva  de  aici. 

-  Are  dreptate  Perry,  îl  susţinu  Donald.  Dacă  e  să 
plecăm,  trebuie  s-o  facem  cît  mai  repede  -  chiar  la 
noapte,  de  fapt. 

-  Sînt  de  acord,  icni  Richard  aplecîndu-se  după 
ambalajele  împrăştiate  pe  jos,  pe  care  le  vîrî  înapoi 
în  frigider  ca  să  ascundă  chipul  neînsufleţit  al  Murei. 

-  Ce  putem  face  la  noapte?  întrebă  Perry. 

-  Destul  de  multe,  cred,  zise  Donald. 

-  Mă  rog,  dacă  tot  eşti  militar,  ce-ar  fi  să  preiei 
comanda?  îl  invită  Perry. 

-  E  toată  lumea  de  acord?  vru  să  ştie  fostul  ofiţer 
de  marină. 

-  Eu  n-am  nimic  împotrivă,  zise  Richard  forţînd  cu 
şoldul  uşa  frigiderului,  să  se  închidă.  Cu  cît  o 
ştergem  mai  repede,  cu  atît  mai  bine,  continuă  el. 

-  Şi  eu  vreau  la  fel,  se  grăbi  Michael  să  se  alăture 
tovarăşului  său. 

-  Tu  ce  spui,  Suzanne?  îşi  consultă  Donald  colega. 

-  Nu-mi  vine  să  cred  ce  s-a  întîmplat,  bîigui  ea  cu 
privirea  pierdută  în  gol.  Degeaba  au  muncit  oamenii 
ăştia  o  lună  de  zile  să  ne  decontamineze,  că  noi  tot 
am  reuşit  să  le  infectăm  lumea. 

-  Ce  tot  îndrugi  acolo?  o  luă  Perry  din  scurt. 

-  Parcă  ne-ar  fi  trimis  satana  să  invadăm  paradisul, 
îşi  continuă  ea  firul  gîndului. 

-  Suzanne,  eşti  în  toate  minţile?  o  bruscă  Perry 
zgîlţî-ind-o  de  umeri  şi  privind-o  drept  în  ochii 
mustind  de  lacrimi. 

-  Mă  doare  sufletul,  atîta  tot,  mai  zise  ea. 

-  Trei  din  patru  e  o  majoritate  rezonabilă,  reveni 
Donald  asupra  votului,  ignorînd-o  pe  Suzanne.  Uite 
ce  propun  eu:  Ne  luăm  microdispozitivele  de 
comunicare,  chemăm  un  taxi  şi  mergem  la  Muzeul 
de  Istorie  a  Pămîntului.  Acolo,  Richard  şi  cu  mine  o 
să  inspectăm  submarinul,  să  vedem  dacă  totul  e 
cum  trebuie.  El  o  să  mă  ajute  să  luăm  una  din 
camerele  video-TV.  Perry,  tu  îl  iei  pe  Michael  şi 

intraţi  în  muzeu  după  arme.  Luaţi  de  acolo  tot  ce 
credeţi  că  ne-ar  putea  fi  de  folos,  dar  nu  uitaţi 
Luger-ul,  în  primul  rînd. 

-  Mi  se  pare  un  plan  bun,  aprobă  Perry.  Tu  ce  faci, 
Suzanne,  nu  vii  cu  noi? 

în  loc  de  răspuns,  aceasta  îşi  duse  mîinile  la  faţă 
frecîndu-şi  ochii  înlăcrimaţi.  Pur  şi  simplu,  nu  putea 
trece  peste  faptul  că  ei  erau  răspunzători  de 
moartea  a  doi  interterrani.  Se  întreba,  oare  ce 
reacţie  va  trezi  în  Saranta  o  astfel  de  nelegiuire? 
Două  suflete  care  traversaseră  ere  întregi  erau, 
acum,  pierdute  pentru  totdeauna. 

-  Bine,  tu  rămîi  aici,  spuse  Perry  pe  un  ton  blînd. 
Nu  cred  că  o  să  lipsim  mult. 

Suzanne  dădu  din  cap,  însă  nici  nu  catadicsi  să 
ridice  privirea  în  urma  grupului  care  se  strecură 
afară,  pe  lîngă  piscină,  în  schimb,  ochii  i  se  lipiră  de 
frigiderul  încastrat  în  perete  şi  se  lăsă  din  nou  în 
voia  plînsului.  Confruntarea  violentă  de  care  se 
temuse  atîta  era  pe  cale  de  a  se  dezlănţui. 

18. 

Donald  trata  întreaga  operaţiune  ca  pe  un  exerciţiu 
militar,  ca  de  altfel  şi  cei  doi  scafandri,  a  căror 
experienţă  practică  o  depăşea,  de  fapt,  pe  a  lui. 
Aceştia  din  urmă  intrară  în  rol  cu  totul,  înnegrindu-şi 
feţele  şi  veşmintele  cu  noroi.  Ceva  mai  rezervat, 
Perry  încerca  totuşi  un  sentiment  de  uşurare  la 
gîn-dul  că  îşi  lua,  în  sfirşit,  soarta  în  mîini. 

-  Chiar  e  nevoie  de  tot  circul  ăsta?  îi  întrebă  el  pe 
cei  doi. 

-  Aşa  procedam  la  toate  operaţiunile  pe  timp  de 
noapte  cît  am  fost  în  Marină,  îl  lămuri  Richard. 

Zborul  cu  taxiul  era  parcă  şi  mai  palpitant  acum, 
pe  întuneric,  decît  în  timpul  zilei.  Traficul  se  mai 

rărise,  în  schimb  era  impresionant  să  vezi  cîte  un 
vehicul  tăind  întunericul  ca  o  săgeată  de  lumină. 

-  Parc-am  fi  la  parcul  de  distracţii,  se  veseli  Richard 
după  ce  trecură  foarte  aproape  de  un  alt  taxi. 

-  Tare  aş  vrea  să  ştiu  cum  funcţionează  chestiile 
astea,  zise  Perry.  Cînd  am  fost  azi-dimineaţă  cu 
Richard  la  ateliere,  n-am  văzut  la  lucru  decît  clone 
de  serviciu. 

-  Nu-mi  mai  aminti,  vizita  aia  a  fost  o  pierdere  de 
timp  sinistră,  comentă  Richard. 

-  Ascultă,  tu  ce  crezi  despre  Suzanne?  îl  întrebă 
Donald  pe  Perry,  din  senin. 

-  Ce  vrei  să  spui?  tresări  acesta. 

-  Crezi  că  ar  trebui  să  ne  îngrijoreze?  Ar  putea  da 
peste  cap  toată  operaţiunea? 

-  Adică  să-i  înştiinţeze  pe  interten-ani? 

-  Cam  aşa  ceva,  zise  Donald.  Mi  s-a  părut  foarte 
afectată  de  cele  întîmplate. 

-  Era  afectată,  dar  cei  doi  morţi  nu  erau  singura 
cauză.  Mi-a  mărturisit  că  Garona  a  cam 
dezamăgit-o;  în  afară  de  asta,  continua  să  se 
învinovăţească  pentru  prezenţa  noastră  aici,  cum  de 
altfel  ne-a  şi  spus  tuturor.  în  orice  caz,  nu  cred  că 
trebuie  să  ne  facem  griji  în  privinţa  ei.  O  să-şi 
revină. 

-  Sper,  oftă  Donald. 

Taxiul  încetini,  rămase  o  clipă  suspendat  şi  apoi 
cobori  vertiginos. 

-  Fiţi  pe  fază,  băieţi,  spuse  Donald. 

Se  aflau,  într-adevăr,  în  curtea  muzeului.  Privind 
peste  calota  vehiculului  care  îi  adusese,  puteau 
distinge  conturul  estompat  al  lui  Oceanus,  profilat 
pe  fundalul  negru  al  clădirii  sumbre  de  bazalt. 

-  Uite,  acolo  e  ţinta  noastră,  le  zise  Donald.  Imediat 
ce  se  deschide  taxiul,  vreau  ca  toată  lumea  să  se 
lipească  de  peretele  muzeului,  clar? 

-  Am  înţeles,  făcu  Richard. 

Urmară  întocmai  indicaţiile  lui  Donald  şi,  în  scurt 
timp,  se  aliniară  cu  toţii  de-a  lungul  zidului  de 
bazalt,  scrutînd  împrejurimile  cufundate  în  întuneric. 
Taxiul  îşi  etanşă  fără  zgomot  peretele  şi  dispăru 
fantomatic  în  noapte.  Domnea  o  linişte  deplină,  fără 
nici  cel  mai  mărunt  semn  de  viaţă.  Singurele  surse 
de  lumină  erau  stelele  false,  bioluminiscente  şi 
ferestrele  de  la  parterul  muzeului.  La  vreo 
cincisprezece  metri  mai  încolo  se  distingea  silueta 
neagră  a  submersibilului,  odihnindu-se  pe  platforma 
unui  transportor  antigravitaţional. 

-  Nu  văd  nici  ţipenie  pe-aici,  şopti  Richard. 

-  Bag  seamă  că  muzeul  ăsta  nu  prea  încurajează 
viaţa  de  noapte,  îi  răspunse  Michael,  tot  în  şoaptă. 

-  Reduceţi  discuţiile  la  strictul  necesar,  ordonă 
Donald. 

-  Noroc  că  e  pustiu,  răsuflă  Perry  uşurat.  Asta  ne 
înlesneşte  mult  sarcina. 

-  Să  sperăm  că  va  rămîne  aşa,  zise  Donald;  apoi, 
arătînd  spre  o  fereastră  din  partea  stingă:  Perry,  ia-l 
pe  Michael  şi  intraţi  pe  acolo.  La  întoarcere  ieşiţi 
prin  acelaşi  loc.  Pe  noi  ne  găsiţi  aici,  ori  lucrăm  pe 
Oceanus,  ori  vă  aşteptăm  la  adăpost. 

-  Nu  crezi  că  muzeul  ar  putea  să  aibă  vreun  sistem 
de  alarmă?  întrebă  Perry,  precaut. 

-  Aş!  făcu  Richard.  Nu  există  nici  încuietori,  nici 
alarmă,  nimic  de  felul  ăsta.  Se  pare  că  pe  aici  nu 
fură  nimeni. 

-  Bine,  să-i  dăm  drumul  atunci,  zise  Perry. 

Donald  le  ură  succes  fluturîndu-şi  mîna,  iar  cei  doi 
se  strecurară  pînă  sub  fereastra  cu  pricina.  Icnind 
din  greu,  Perry  îl  ridică  pe  Michael  ajutîndu-l  să  se 
prindă  cu  mîna  de  pervazul  ferestrei.  Odată  ajuns 
înăuntru,  acesta  din  urmă  se  aplecă  şi  îi  întinse  o 
mînă  lui  Perry.  Cîteva  secunde  mai  tîrziu  dispărură 
amîndoi  în  clădire,  iar  Donald  îşi  îndreptă  atenţia 
către  submersibil. 

-  Mergem  sau  nu?  îl  întrebă  Richard,  nerăbdător. 

-  Hai!  răspunse  Donald  scurt  şi  o  luară  la  fugă  spre 
navă.  Donald  mîngîie  drăgăstos  coca  de  oţel  HY- 
140. 

întunericul  ascundea  culoarea  sa  cărămizie  sub 
masca  unui  cenuşiu  posomorit,  însă  literele  albe  de 
pe  turelă  ieşeau  mîndru  în  evidenţă.  Urmat 
îndeaproape  de  Richard,  Donald  făcu  o  inspecţie 
minuţioasă  a  navei  şi  rămase  impresionat  de 
reparaţiile  făcute  de  interterrani:  reflectoarele 
exterioare  şi  braţul  articulat,  care  fuseseră  distruse 
în  timpul  căderii  în  puţul  de  acces,  erau  acum 
intacte,  la  locul  lor. 

-  Arată  perfect,  constată  căpitanul.  Nu  ne  rămîne 
decît  să-l  ducem  pînă  la  ocean  şi  gata,  sîntem 
acasă! 

-  Abia  aştept,  zise  Richard. 

Donald  deschise  un  compartiment  exterior  care 
conţinea  o  trusă  de  scule,  scoase  de  acolo  cîteva 
chei  şi  i  le  dădu  lui  Richard. 

-  începi  cu  videocamera  de  la  tribord,  îl  instrui  el. 
Scoate-o  din  locaş,  numai.  între  timp,  eu  intru  să 
verific  nivelul  bateriei.  Dacă  n-avem  curent,  nici  că 
avem  unde  pleca. 

-  'Nţeles,  făcu  Richard. 

Donald  urcă  agil  treptele  scăriţei  de  metal  care  îi 
era  atît  de  familiară.  Ajuns  la  tambuchi,  avu  plăcuta 
surpriză  să-l  vadă  uşor  întredeschis.  îl  ridică  pe  de-a 
întregul  şi,  înainte  de  a  intra,  mai  dădu  o  roată  cu 
privirea,  să  se  asigure  că  nu  era  nici  un  pericol;  apoi 
dispăru  în  pîntecele  întunecat  al  navei,  unde  nu  se 
vedea  absolut  nimic.  Cunoştea  interiorul  însă  ca  pe 
propriile  buzunare,  deci  se  putea  deplasa  şi  cu  ochii 
închişi  -  cel  puţin  aşa  credea  el,  pînă  cînd  se 
împiedică  de  cele  două  cărţi  pe  care  le  adusese 
Suzanne  ca  să-l  impresioneze  pe  Perry.  Căpitanul 
lăsă  să-i  scape  o  înjurătură,  dar  nu  din  cauza 
cărţilor,  ci  pentru  că,  încercînd  să-şi  recapete 
echilibrul,  se  lovise  cu  mîna  de  spătarul  unuia  din 
scaunele  pasagerilor.  Bine  că  n-a  căzut,  se  gîndi; 
într-un  spaţiu  aşa  de  strîmt  i-ar  fi  putut  fi  fatal.  îşi 
frecă  mîna,  să-i  treacă  durerea  şi-şi  reluă  înaintarea 
încet,  cu  multă  prudenţă.  Pe  măsură  ce  se  apropia 
de  cabina  de  comandă,  o  geană  de  lumină  filtrată 
timid  prin  cele  patru  hublouri  îi  înlesni  înaintarea. 
Atent  să  nu  se  lovească  la  cap  de  vreunul  din 
aparatele  şi  instrumentele  din  jur,  Donald  se  aşeză 
în  scaunul  pilotului.  Auzea  prin  carcasa  de  metal 
zgomotele  făcute  de  Richard,  care  trebăluia  cu 
cheile  asupra  şuruburilor. 

După  ce  puse  în  funcţiune  luminile  de  bord,  Donald 
îşi  îndreptă  privirea,  febril,  spre  indicatorul  de  nivel 
al  bateriei  electrice  şi  răsuflă  uşurat:  slavă 
Domnului,  era  destul  curent!  Vru  apoi  să  verifice 
presiunea  gazului,  dar  încremeni  auzind  înapoia  lui 
un  zgomot  care-i  spunea  că  nu  e  singur  în  cabină. 
Ciuli  urechile,  ţinîndu-şi  respiraţia.  îşi  simţea  fruntea 
năpădită  de  broboane  de  sudoare.  Trecură  cîteva 
secunde  care  i  se  părură  cît  tot  atîtea  veacuri,  dar 

zgomotul  nu  se  mai  repetă.  Se  gîndi  că  poate 
imaginaţia  i-a  jucat  o  festa  şi  că  zgomotul  provenise 
de  afară,  unde  Richard  continua  să-şi  facă  de  lucru 
cu  videocamera.  în  clipa  următoare  un  glas  răsună 
în  întuneric: 

-  Domnul  Fuller? 

-  Da,  cine  eşti?  răspunse  Donald  cu  o  voce  spartă, 
încercînd  în  zadar  să  scruteze  bezna  din  jur. 

-  Harv  Goldfarb,  de  la  Centrul  de  Informaţii. 
Ţi-aduci  aminte  de  mine? 

Donald  se  muie  ca  o  cîrpă  şi  trase  adînc  aer  în 
piept. 

-  Ba  bine  că  nu,  se  răsti  el  nervos.  Ce  naiba  cauţi 
aici? 

Chipul  ridat  al  lui  Harvey  apăru  în  lumina  discretă  a 
aparatelor  de  bord. 

-  M-ai  pus  pe  gînduri  astăzi;  de  cînd  sînt  aici,  voi 
sînteţi  prima  mea  speranţă  de  întoarcere.  Mi-era 
frică  să  nu  uitaţi  de  mine,  aşa  că  m-am  gîndit  să 
dorm  aici. 

-  Domnule  Goldfarb,  n-aveam  cum  să  te  uităm, 
pentru  că  avem  nevoie  de  dumneata.  Ai  verificat 
televizoarele  care  transmit  de  pe  Pămînt? 

-  Da,  nu  cred  că  vor  fi  probleme.  Ce  aveţi  de  gînd 
să  transmiteţi? 

-  Deocamdată  nu  ştim  nici  noi,  zise  Donald.  Despre 
dumneata,  despre  noi,  nu  ştiu.  Important  este  să  se 
ştie  că  putem  transmite,  să  avem  cu  ce-i  ameninţa 
pe  interterrani. 

-  A,  încep  să  pricep.  Şi  ei  o  să  vă  dea  drumul  de 
teamă  că  Interterra  va  fi  divulgată  pe  calea  undelor, 
nu? 

-  Cam  aşa  ceva. 

-  Ei  bine,  n-o  să  meargă,  zise  Harvey,  sec. 

-  De  ce? 

-  Din  două  motive:  în  primul  rînd,  m-ar  deconecta 
înainte  să  apuc  să  dau  drumul  la  semnal;  în  al  doilea 
rînd,  eu  nu  fac  aşa  ceva. 

-  Dar  ai  zis  că  o  să  ne  ajuţi!  sări  Donald  ca  ars. 

-  Da.  Şi  dumneata  ai  zis  că  o  să  mă  duci  la  New 
York. 

-  Aşa  este,  dar  pînă  acum  n-am  stabilit  detaliile, 
recunoscu  Donald. 

-  Detalii,  hai?  îl  zeflemisi  Harvey.  în  fine, 
ascultă-mă:  eu  stau  aici  de  multă  vreme  şi  vă  pot 
spune  cum  se  poate  ieşi.  De  cîte  ori  n-am  visat  să 
scap  odată  de  monotonia  unui  şir  interminabil  de 
zile  lipsite  de  griji! 

-  Sîntem  receptivi  la  propuneri,  îl  asigură  Donald. 

-  Mai  întîi  vreau  să  fiu  sigur  că  mă  luaţi  cu  voi. 

-  Cu  cea  mai  mare  plăcere,  promise  căpitanul. 
Deci,  care  este  planul  dumitale? 

-  Submarinul  ăsta  o  să  meargă? 

-  Asta  verificam  şi  eu  acum.  Avem  suficient  curent; 
deci,  dacă  reuşim  să-l  dăm  la  apă,  o  să  meargă. 

-  Bine,  atunci  ascultă.  în  procesul  vostru  de 
instruire,  aţi  ajuns  la  lecţia  despre  viaţa  veşnică  a 
interterranilor,  trecînd  dintr-un  corp  în  altul? 

-  Da,  zise  Donald.  Deja  am  vizitat  locul  unde  se 
moare  şi  am  asistat  la  o  separare  de  trup. 

-  Jos  pălăria,  v-au  trecut  repede  la  avansaţi,  făcu 
Harvey  admirativ.  Prin  urmare,  aţi  înţeles  că 
transferul  e  valabil  numai  dacă  se  face  înaintea 
decesului  propriu-zis.  Cu  alte  cuvinte,  e  un  proces 
dirijat.  înţelegi  ce  vreau  să  spun? 

-  Nu  sînt  sigur,  mărturisi  Donald. 

-  Cînd  i  se  extrage  memoria,  omul  trebuie  să  fie  în 
viaţă,    sau,    mai    bine-zis,    creierul    trebuie  să 

funcţioneze  normal.  Dacă  intervine  o  moarte 
brutală,  s-a  terminat  povestea.  De-asta  îi  îngrozeşte 
violenţa  şi  de-asta  au  abolit-o  de  milioane  şi 
milioane  de  ani.  Interterranii  sînt  incapabili  de 
violenţă  şi  tocmai  de  aceea  sînt  vulnerabili. 

-  Prin  urmare,  trebuie  să  ameninţăm  cu  violenţa, 
trase  Donald  concluzia.  Ne-am  gîndit  şi  noi  la  asta 
deja. 

-  Mă  refer  la  ceva  mai  precis  decît  violenţa,  zise 
Harvey.  Trebuie  să-i  ameninţaţi,  răspicat,  cu 
moartea,  moartea  definitivă,  înainte  să  mai  apuce  ei 
să-şi  bage  memoria  la  cutie,  dacă  mă-nţelegi  ce 
vreau  să  spun. 

-  Aha,  am  înţeles,  propui  să  luăm  ostatici. 

-  Exact,  spuse  Harvey.  Doi,  patru,  cîţi  puteţi  -  dar 
să  nu  fie  clone,  că  ăştia  nu  contează.  Apropo,  fiţi 
atenţi:  donaţii  n-au  reţineri  la  violenţă,  ei  execută 
tot  ce  li  se  spune. 

-  Da,  isteaţă  idee,  comentă  Donald.  E  vorba  aici  de 
un  şantaj  complex... 

-  Exact,  zise  Harvey,  mîndru.  Şi  nici  nu  mai  e 
nevoie  să  vă  strofocaţi  degeaba  cu  videocamere  ori 
alte  prostii. 

-  îmi  place,  spuse  Donald.  Atunci,  ieşi  dumneata  şi 
spu-ne-i  lui  Richard  să  nu  mai  desprindă  camera  din 
locaş.  Eu  rămîn  să  verific  nivelurile  de  presiune  şi 
vin  imediat. 

-  Promite-mi  că  mă  luaţi  cu  voi,  insistă  Harvey. 

-  Stai  liniştit,  faci  parte  din  echipă. 

*  *  * 

-  Gata,  opreşte-te,  ordonă  Perry.  Ştii  unde  sînt 
armele  ori  nu?  Ne  învîrtim  pe-aici  ca  proştii  de 
douăzeci  de  minute  şi  am  impresia  că  nici  nu  ştii 
unde  mergi. 

-  Scuză-mă,  zise  Michael  scuturînd  din  cap,  dar  eu 
mă  rătăcesc  în  muzee  şi  în  timpul  zilei,  dară-mi-te 
noaptea. 

-  încearcă  să-ţi  aminteşti  ceva  despre  galeria  aia,  îl 
îmboldi  Perry. 

-  Era  lungă  şi  destul  de  strimtă,  atît  mai  ştiu. 

-  Nu-ţi  aduci  aminte  ce  mai  era  primprejur? 

-  Stai  puţin,  se  concentra  Michael.  Da,  mi-aduc 
aminte:  scria  pe  uşă  că  n-ai  voie  să  intri  decît  cu 
permisiunea  Consiliului  Bătrînilor. 

-  N-am  prea  văzut  uşi,  remarcă  Perry  uitîndu-se  de 
jur-împrejur.  în  orice  caz,  pe  aici  nu  e  nici  una,  aşa 
că,  evident,  nu  sîntem  unde  trebuie. 

-  Mai  mi-aduc  aminte  că  ne-am  oprit  şi  într-o 
galerie  cu  multe  covoare  persane,  adăugă  Michael. 
A,  da,  covoarele  astea  erau  chiar  după  sala  cu  tot 
felul  de  şmecherii  din  Renaştere... 

-  Ei,  aşa  mai  vii  de-acasă,  se  însenină  Perry.  Ştiu 
unde  e;  acum  schimbăm  rolurile,  mă  urmezi  tu  pe 
mine. 

Peste  cîteva  minute  dădură,  în  sfirşit,  de  uşa  cu 
pricina,  care  se  dovedi  a  fi  în  apropierea  ferestrei  pe 
unde  intraseră. 

-  Asta  e,  deci?  zise  Perry.  Păi,  dacă-i  aşa,  se 
cheamă  că  am  făcut  un  cerc  complet! 

-  Cred  că  da,  zise  Michael  deschizînd  uşa  şi 
aruncînd  o  privire  înăuntru.  Asta  e!  exclamă  el 
bucuros. 

-  Era  şi  timpul,  bombăni  Perry  păşind  înăuntru.  Ai 
noştri  o  să  creadă  că  ne-au  pierdut,  aşa  că  hai  să-i 
dăm  bătaie! 

Se  opriră  amîndoi  la  intrare,  iar  Perry  măsură  cu 
privirea  sala  luminată  discret.  Lungimea  încăperii 

oferea  un  spaţiu  de  expunere  cu  adevărat 
impresionant. 

-  Ca  să  fiu  sincer,  nu  mă  aşteptam  la  o  selecţie  atît 
de  bogată,  comentă  el. 

-  în  dreapta  e  armament  mai  vechi,  în  stînga  mai 
nou,  îl  înştiinţa  Michael. 

-  Cred  că  n-are  importanţă  ce  luăm,  atîta  vreme  cît 
funcţionează.  Oricum,  să  nu  uit  să  iau  Luger-ul. 

-  Eu  am  pus  deja  ochii  pe  ceva  frumos,  zise 
Michael  întinzîndu-se  după  arbaletă  şi  după  tolba  cu 
săgeţi.  Din  neatenţie,  se  înţepă  la  un  deget.  Măi,  să 
fie,  exclamă  el,  da'  ascuţite  mai  sînt! 

-  îţi  mai  aminteşti  pe  unde  era  Luger-ul?  îl  întrebă 
Perry. 

-  în  stînga,  moşule! 

-  Să  nu-mi  spui  mie  „moşule",  îl  ameninţă  Perry. 

-  Păi,  doar  ce  ţi-am  zis  că  armele  moderne  sînt  în 
stînga! 

Perry  o  luă  în  direcţia  indicata  fără  a  mai  catadicsi 
să  răspundă  la  ultima  replică  a  lui  Michael.  îl  irita 
faptul  că  trebuia  să  aibă  de  a  face  cu  aceşti  doi 
scafandri  şi  se  gîndea  ca  nu  mai  întîlnise  în  viaţa  lui 
idioţi  mai  mari  ca  ei. 

Michael  se  îndreptă  în  partea  cealaltă.  îşi  făcea 
socoteala  că,  de  vreme  ce  toate  armele  erau 
ruginite  şi  încrustate  cu  scoici,  mai  bune  ar  fi  acelea 
mai  vechi  şi  mai  puţin  sofisticate.  Dădu  peste  o 
colecţie  superbă  de  arme  din  Grecia  antică  şi  adună 
un  braţ  de  săbii  scurte,  pumnale  şi  scuturi.  Mai  luă 
cîteva  coifuri  şi  un  pieptar,  a  căror  lucrătură  în  aur  şi 
pietre  scumpe  îl  atrăgeau  ca  un  magnet.  Astfel 
împovărat,  se  îndreptă  zăngănindu-şi  prada  spre  uşa 
prin  care  intraseră. 

-  Ai  găsit  ceva?  strigă  el  către  Perry. 

-  încă  nu,  răspunse  acesta;  doar  o  grămadă  de 
flinte  ruginite. 

-  Eu  mă  duc  să  duc  chestiile  astea  la  fereastră. 

-  Bine,  vin  şi  eu  imediat  ce  găsesc  pistolul. 
Michael  adăugă  arbaleta   peste  toate  celelalte 

obiecte  pe  care  le  căra  şi  se  îndreptă  spre  uşă.  Nici 
nu  apucă  să  iasă  bine  însă,  că  se  ciocni  nas  în  nas 
cu  Richard  şi  scăpă  totul  pe  jos,  cu  o  larmă  de 
nedescris. 

-  Lasă  gălăgia,  tîmpitule!  şuieră  Richard,  pe  care 
zarva  amplificată  de  liniştea  mormîntală  a  muzeului 
întunecat  şi  pustiu  îl  înspăimîntase  mai  tare  decît  îl 
speriase  pe  Michael  întîlnirea  neaşteptată. 

-  Ce-ţi  veni  să  te  furişezi  aici  şi  să  mă  sperii  în  halul 
ăsta?  îl  luă  Michael  la  rost. 

-  Ce  naiba  v-a  luat  atîta  timp?  se  răţoi  Richard. 

-  Nu  mai  găseam  sala,  asta  e! 

între  timp  îşi  făcu  apariţia  şi  Perry  în  cadrul  uşii. 

-  Doamne  Sfinte,  zise  el,  ce  faceţi  aici,  fraţilor,  vreţi 
să  treziţi  tot  oraşul? 

-  Nu-i  vina  mea,  se  spălă  Michael  pe  mîini, 
adunîndu-şi  averea  de  pe  jos. 

-  Aţi  găsit  Luger-ul?  vru  să  ştie  Richard. 

-  încă  nu,  spuse  Peny.  Unde-i  Donald? 

-  S-a  întors  la  palatul  de  oaspeţi.  S-au  schimbat 
planurile  de  evadare;  bătrînul  Harvey  Goldfarb,  care 
stătea  ascuns  în  submarin,  a  venit  cu  altă  idee  mai 
buna. 

-  Zău?  la  spune,  făcu  Perry  curios. 

-  O  să  luăm  niscaiva  ostatici,  explică  Richard. 
Inter-terranilor  le  e  aşa  o  frică  de  moartea  violenta 
că  ar  face  orice,  ne-ar  lăsa  şi  să  ne  întoarcem  cu 
submarinul  dacă  luăm  cu  noi  vreo  doi  dintre  ei  şi 
ameninţăm  că  le  facem  felul. 

-  îmi  place  ideea,  zise  Perry.  Dar  de  ce  s-a  întors 
Donald  fără  noi? 

-  îl  îngrijorează  Suzanne,  mai  ales  acum,  cînd 
lucrurile  par  să  se  aranjeze.  Dar  mi-a  zis  să  vă  spun 
să  vă  grăbiţi.  Imediat  ce-aţi  terminat,  chem  un  taxi 
să  ne  ducă  înapoi. 

-  Bine,  zise  Perry.  Veniţi  amîndoi  cu  mine,  să  găsim 
mai  repede  pistolul  ăla. 

Taxiul  zburător  îi  aduse  pe  toţi  trei  pînă  în  faţa 
sufrageriei  comune  de  la  palatul  de  oaspeţi.  Perry 
nu  luase  decît  Luger-ul,  pe  care  îl  dibuise  în  cele  din 
urmă.  Scufundătorii  coborîră,  în  schimb,  ceva  mai 
greu,  împovăraţi  fiind  de  un  întreg  arsenal  străvechi, 
îşi  puseseră  pe  ei  coifurile  şi  platoşele,  ca  să  nu  mai 
fie  nevoiţi  să  le  care  şi  pe  acestea  pe  lîngă  scuturi, 
săbii,  pumnale  şi  arbaletă,  în  zadar  încercase  Perry 
să-i  convingă  să  renunţe  la  armură  şi  arme  -  n-au 
vrut  în  ruptul  capului;  spuneau  că,  odată  ajunşi 
acasă,  vor  aduna  o  avere  frumuşică  pentru  toate 
astea. 

Spre  surprinderea  lor,  în  sufragerie  nu  era  nimeni. 

-  Asta-i  culmea!  exclamă  Richard.  Mi-a  spus  că  mă 
aşteaptă  aici... 

-  Să  sperăm  că  nu  şi-a  pus  în  gînd  s-o  şteargă  fără 
noi,  spuse  Michael,  dintr-o  dată  suspicios. 

-  Ştiu  şi  eu?  se  scărpină  Richard  în  cap.  La  asta  nu 
m-am  gîndit. 

-  Nu  pleacă  el  fără  noi,  îi  linişti  Perry.  Doar 
văzurăm  că  Oceanus  este  în  acelaşi  loc  şi  fără  el 
n-are  unde  să  se  ducă. 

-  O  fi  la  Suzanne,  cumva?  sugeră  Michael. 

-  Se  prea  poate,  zise  Perry. 

Armurile  marinarilor  clănţăniră  fără  menajamente 
tot  drumul  peste  pajişte,  pînă  la  locuinţa  Suzannei. 

-  Sînteţi  de-a  dreptul  ridicoli,  îi  mustră  Perry. 

-  Nu  ţi-a  cerut  nimeni  părerea,  îi  replică  Richard  în 
doi  peri. 

De  cum  intrară,  dădură  cu  ochii  de  Donald, 
Suzanne  şi  Harvey,  aşezaţi  pe  cîte  un  scaun  la 
marginea  piscinei.  Se  simţea  de  la  o  poştă  că 
atmosfera  era  încordată. 

-  Ce  s-a  întîmplat?  întrebă  Perry. 

-  Avem  o  problemă,  îi  răspunse  Donald.  Suzanne 
nu  crede  că  e  bine  ce  facem. 

-  De  ce,  Suzanne?  se  întoarse  Perry  spre  ea. 

-  Fiindcă  facem  o  crimă,  spuse  ea.  Dacă  îi  ducem 
pe  ostatici  sus,  vor  muri  pur  şi  simplu,  pentru  că  nu 
sînt  adaptaţi  la  mediu.  De  cînd  sîntem  aici  am 
semănat  violenţă  şi  moarte,  şi  tot  prin  violenţă  şi 
moarte  vrem  să  ieşim.  Din  punct  de  vedere  moral,  e 
ceva  oribil. 

-  Da,  dar  n-am  cerut  eu  să  ajung  aici,  se  justifică 
Perry.  N-aş  vrea  să  repet  întruna  aceeaşi  placă,  dar 
nu  uita  că  sîntem  ţinuţi  aici  împotriva  voinţei 
noastre  şi  cred  că  asta  justifică  pînă  şi  violenţa. 

-  Tu  vrei  să  spui  că  scopul  scuză  mijloacele,  or  asta 
este  tocmai  ceea  ce  n-ar  trebui  să  acceptăm. 

-  Eu  nu  ştiu  decît  că  am  o  familie  de  care  îmi  este 
dor,  zise  Perry;  şi  vreau  să-i  revăd,  orice  s-ar 
întîmpla. 

-  Te  înţeleg  foarte  bine  şi  sînt  de  acord  cu  tine  - 
sincer!  Mă  simt  răspunzătoare  pentru  întreaga 
situaţie  şi  este  adevărat  că  am  fost  răpiţi.  însă  nu 
mai  vreau  să  văd  crime  şi  nici  nu  vreau  să  văd  cum 
Interterra  este  distrusă  prosteşte.  Morala  ne  obligă 

să  negociem,  pentru  că  aceşti  oameni  sînt  foarte 
paşnici. 

-  Paşnici?  sări  Richard  de  la  locul  lui.  Poate  vrei  să 
spui  plicticoşi! 

-  Asta  da,  cu  siguranţă,  i  se  alătură  Harvey. 

-  Perry,  ţi-l  prezint  pe  Harvey  Goldfarb,  îşi  aduse 
aminte  Donald  şi  cei  doi  îşi  strînseră  mîinile.  Nu  ştiu 
ce  am  putea  să  negociem,  continuă  căpitanul.  Arak 
a  spus  răspicat  că  vom  rămîne  aici  pentru 
totdeauna,  fără  nici  o  urmă  de  îndoială.  O  astfel  de 
afirmaţie  anulează  orice  posibilitate  de  negociere. 

-  Cred  că  ar  trebui  să  mai  aşteptăm  un  timp, 
propuse  Suzanne.  Ce-i  rău  în  asta?  Poate  ne  mai 
răzgîndim  noi,  poate  reuşim  să-i  convingem  pe  ei. 
Nu  uitaţi  că  personalităţile  şi  psihologia  noastră  sînt 
acordate  la  lumea  de  deasupra  şi  că  sîntem  atît  de 
siguri  că  noi  sîntem  „băieţii  buni",  încît  nici  nu  ne 
mai  dăm  seama  că  devenim  nişte  monştri. 

-  Eu  nu  mă  simt  un  monstru,  se  apără  Perry.  Pur  şi 
simplu,  nu  aparţin  acestui  loc. 

-  Nici  eu,  îl  îngînă  Michael. 

-  Hai  s-o  luăm  altfel,  continuă  Suzanne.  De  dragul 
discuţiei,  să  presupunem  că  reuşim  să  evadăm.  Ei 
bine,  ce  urmează?  Vom  divulga  existenţa 
Interterrei? 

-  E  greu  să  n-o  facem,  zise  Perry.  Unde  le  spunem 
că  am  fost  o  lună  sau  cît  o  fx  trecut? 

-  Da,  şi  eu  care  sînt  aici  de  aproape  nouăzeci  de 
ani,  de  unde-am  apărut?  aduse  Harvey  încă  un 
argument. 

-  Ei,  asta  ar  fi  şi  mai  greu  de  explicat,  întări  Donald. 

-  Ar  mai  trebui  să  le  explicăm  şi  de  unde  provin 
toate  vasele  de  aur,  armura  şi  armele  astea,  adăugă 
Richard,  pentru  că,  să  fie  clar,  eu  le  iau  cu  mine. 

-  Ca  să  nu  mai  vorbim  de  avantajele  pe  care  le-am 
avea  ca  intermediari,  zise  Perry.  Am  putea  fi  de 
ajutor  ambelor  părţi  şi  am  ajunge  multimilionari. 
Gîndiţi-vă  numai  la  brăţările  astea  de  comunicare, 
ce  senzaţie  tehnică  ar  produce! 

-  Vedeţi,  asta  am  vrut  să  spun:  într-un  fel  sau  altul, 
Interterra  ar  fi  deconspirată.  Acum,  gîndiţi-vă  la 
civilizaţia  noastră,  cu  lăcomia  ei  şi  cu  impulsul  ei 
nestăvilit  de  a  exploata  orice.  Âştia  sîntem,  oricît  de 
mult  ne-ar  displăcea  să  credem  aşa  ceva  despre  noi 
înşine.  Sîntem  cumplit  de  egoişti,  atît  ca  indivizi,  cît 
şi  la  nivelul  naţiunilor.  Conflictul  ar  fi  inevitabil  -  or, 
în  aceste  condiţii,  gîndiţi-vă  că  Interterra  dispune  de 
forţe  şi  arme  pe  care  noi  nici  nu  ni  le  putem 
imagina.  Ar  fi  un  adevărat  dezastru,  poate  chiar 
sfirşitul  civilizaţiei  noastre,  a  oamenilor  din 
generaţia  a  doua!... 

Nimeni  nu  scoase  o  vorbă  preţ  de  cîteva  minute. 
Primul  care  izbucni,  rupînd  tăcerea  fu,  bineînţeles, 
Richard: 

-  Puţin  îmi  pasă  mie  de  toate  prostiile  astea!  Eu 
vreau  să  plec  de-aici,  atîta  ştiu. 

-  Clar,  fără  discuţie,  îl  susţinu  Michael,  ca 
întotdeauna. 

-  Şi  eu,  la  fel,  intră  Perry  în  horă. 

-  Şi  eu,  li  se  alătură  Donald.  Odată  ieşiţi  de  aici, 
putem  începe  negocierile  cu  domnii  interterrani.  Nu 
vom  mai  fi  în  situaţia  de  a  ne  dicta  ei  şi,  dacă  ne 
vom  situa  pe  poziţii  egale,  mai  putem  sta  de  vorbă. 

-  Dumneata  ce  zici,  Harvey?  îl  consultă  Perry  pe 
bătrîn. 

-  Eu  de  zeci  de  ani  visez  să  ies  de  aici,  răspunse 
acesta. 

-  Atunci,  ne-am  înţeles  -  mergem,  trase  Donald 
concluzia. 

-  Fără  mine,  zise  Suzanne.  Eu  nu  mai  vreau  să  am 
şi  alte  crime  pe  conştiinţă.  E  adevărat,  pe  mine  nu 
mă  leagă  o  familie;  pe  de  altă  parte  însă,  vreau  să 
dau  Interterrei  o  şansă.  Ştiu  că  nu  sînt  încă  nici  pe 
departe  adaptată  la  viaţa  de  aici,  dar  mie  îmi  place 
paradisul  şi  cred  că  nu  strică  să-ţi  analizezi  sufletul, 
din  cînd  în  cînd. 

-  Suzanne,  îmi  pare  rău,  dar  dacă  mergem  noi, 
trebuie  să  mergi  şi  tu,  îi  spuse  Donald  ferm, 
privind-o  drept  în  ochi.  Nu  putem  lăsa  idealurile  tale 
morale  să  ne  pună  planul  în  pericol. 

-  Şi  ce-o  să  faceţi,  o  să  mă  luaţi  cu  forţa?  întrebă 
femeia,  iritată. 

-  Fără-ndoială,  zise  Donald.  Dă-mi  voie  să-ţi  aduc 
aminte  că  au  fost  cazuri  cînd  un  comandant  de 
trupe  şi-a  împuşcat  propriii  soldaţi  atunci  cînd 
comportamentul  lor  ameninţa  să  compromită 
operaţiunile. 

Fără  nici  un  răspuns,  cu  o  faţă  inexpresivă, 
Suzanne  se  uită  pe  rînd  la  toţi  cei  prezenţi.  Nimeni 
nu  luă  cuvîntul  în  apărarea  ei. 

-  Să  ne  întoarcem  la  ale  noastre,  zise  Donald  în 
cele  din  urmă.  Aţi  găsit  Luger-ul? 

-  Găsit,  raportă  Perry.  Greu,  dar  l-am  găsit. 

-  la  să-l  văd,  ceru  căpitanul. 

în  momentul  cînd  Perry  scotea  pistolul  din 
buzunarul  tunicii,  Suzanne  ţîşni  afară  din  cameră. 
Primul  care  reacţiona  fu  Richard,  care  dădu  drumul 
la  tot  ce  avea  în  mîini  şi  se  repezi  după  ea,  fără  să 
ţină  seamă  de  armura  cu  care  era  încins.  Condiţia 
fizică   excepţională  îl   ajută   să   micşoreze  rapid 

distanţa  şi  s-o  apuce  pe  Suzanne  de  încheietura 
mîinii,  curmîndu-i  goana.  Amîndoi  gîfiiau  din  greu. 

-  Nu  te  juca  cu  Donald,  reuşi  el  să  rostească  între 
două  respiraţii  adînci. 

-  Puţin  îmi  pasă,  replică  ea.  Dă-mi  drumul! 

-  O  să  te-mpuşte,  o  avertiză  Richard.  Nu  vezi  că-i 
place  să  se  joace  de-a  armata? 

Suzanne  se  zbătu  cîteva  clipe,  să  se  elibereze,  dar 
se  lămuri  repede  că  Richard  era  hotărît  să  nu-i  dea 
drumul.  Curînd  se  adunară  cu  toţii  în  jurul  ei  şi  îl 
văzu  pe  Donald  cu  pistolul  în  mînă. 

-  Nu-ţi  dai  seama  că  mă  forţezi  să  trec  la  fapte?  i 
se  adresă  acesta  ameninţător. 

-  Cine  forţează  pe  cine  aici,  mă  rog?  îi  întoarse 
Suzanne  vorba  pe  un  ton  de  dispreţ. 

-  Du-o  înapoi,  porunci  Donald.  Trebuie  să  lămurim 
odată  chestia  asta. 

Se  întoarse  spre  casă  urmat  de  ceilalţi.  Suzanne 
mai  încercă  de  cîteva  ori  să  scape  din  strînsoarea  de 
fier  a  lui  Richard,  însă  renunţă  în  cele  din  urmă, 
lăsîndu-se  tîrîtă  spre  locuinţa  ei. 

-  Adu-o  înăuntru  şi  aşaz-o  pe  un  scaun,  spuse 
Donald  peste  umăr. 

Cînd  ajunseră  la  lumină,  Richard  observă  că  mîna 
femeii  se  învineţise  şi,  îngrijorat,  îşi  slăbi 
strînsoarea.  în  clipa  aceea  Suzanne  se  smulse  şi  îl 
lovi  în  piept  cu  toată  puterea.  Luat  pe  nepregătite, 
Richard  se  dezechilibra  prăvălindu-se  pe  spate  în 
piscină,  iar  Suzanne  dispăru  cît  ai  clipi  în  noapte, 
pentru  a  doua  oară. 

Deşi  era  un  înotător  desăvîrşit,  Richard  prinse  a  se 
zbate  cu  disperare  în  apă,  copleşit  de  greutatea 
armurii.  Fără  a  mai  sta  pe  gînduri,  Donald  azvîrli 
pistolul  pe  un  scaun  şi  plonjă  în  bazin.  Perry  şi 

Michael  dădură  şi  ei  o  mînă  de  ajutor  de  pe  margine, 
pînă  cînd  îşi  dădură  seama  că  Suzanne  le  scăpase 
din  nou  printre  degete. 

-  Du-te  după  ea,  rămîn  eu  aici!  strigă  Perry. 
Michael  ţîşni  ca  un  arc,  dar  efortul  pe  care  constată 

că  trebuia  să-l  facă  îl  umplu  de  respect  pentru 
faimoşii  războinici  de  odinioară.  Se  întrebă:  oare 
cum  s-or  fi  descurcat  flăcăii  aceia  cu  armurile  avînd 
în  vedere  cît  erau  de  grele?  Mai  cu  seamă  platoşa  îl 
împiedica  să  alerge,  deşi  nici  coiful,  nici  gambierele 
armurii  de  pe  picioare  nu-i  uşurau  cu  nimic  treaba. 
De  îndată  ce  ieşi  din  conul  de  lumină  revărsat  din 
încăpere,  rămase  pe  loc,  orbit  de  întunericul  gros. 
Deşi  nu  avea  mai  mult  de  un  minut  avans,  Suzanne 
nu  se  vedea  nicăieri. 

Rămase  pe  loc  o  vreme,  pînă  cînd  ochii  începură  a 
mai  distinge  cîte  o  formă  din  beznă,  dar  nici  urmă 
de  Suzanne.  Deodată  îi  atrase  atenţia,  dinspre 
partea  dreaptă,  o  mişcare  bruscă  şi  o  pată  de 
lumină  vie.  Privi  într-acolo  şi  simţi  că-i  sare  inima  din 
piept:  la  vreo  cincizeci  de  metri  mai  încolo,  în 
apropierea  casei  în  care  luau  masa  de  obicei, 
poposise  un  taxi  zburător  şi  uşa  era  deja  deschisă. 

Michael  o  luă  din  nou  la  fugă,  voiniceşte.  Pe 
măsură  ce  se  apropia  de  vehicul  îşi  dădea  seama  că 
s-ar  putea  să  rateze:  o  văzu  pe  Suzanne  urcînd 
precipitată,  aruncîndu-se  pe  bancheta  şi  punîndu-şi 
palma  dreaptă  pe  consola  din  mijloc. 

-  Nu!  urlă  el  luîndu-şi  un  ultim  elan  disperat  spre 
uşa  taxiului  încă  deschisă. 

Dar  era  prea  tîrziu.  într-o  clipă,  uşa  se  închise  şi 
Michael  se  izbi  cu  platoşa  armurii  de  peretele  de 
metal,  producînd  un  zgomot  puternic.  Şocul  îl  trînti 
la  pămînt,  coiful  se  rostogoli  zăngănind.  în  secunda 

următoare,  taxiul  se  înălţă  cu  un  fişîit,  iar  Michael 
simţi,  preţ  de  o  clipă,  că  nu  mai  are  greutate. 
Asemenea  unui  balon  cu  heliu,  se  ridică  vreo  treizeci 
de  centimetri  de  la  sol,  după  care  se  prăbuşi  înapoi 
ca  un  bolovan.  A  doua  buşitură  îi  stoarse  tot  aerul 
din  plămîni.  Rămase  acolo,  zvîrcolindu-se  de  durere, 
iar  cînd  îşi  recăpăta  suflul  se  ridică  în  picioare  cu 
greutate  şi  făcu  buimac  cale  întoarsă, 
între  timp,  ceilalţi  reuşiseră  să-l  tragă  pe  amicul 
său  afară  din  bazin.  Ud  leoarcă,  prăbuşit  într-un 
scaun,  Richard  tuşea  de  mama  focului.  Donald  îşi 
înălţă  privirea  spre  Michael,  care  dădu  buzna  în 
încăpere,  complet  răvăşit. 

-  Unde  naiba  e?  se  răsti  căpitanul. 

-  A  fugit  cu  un  taxi,  îngăimă  scafandrul. 

-  Ai  lăsat-o  să-ţi  scape?!  urlă  Donald  ridicîndu-se 
de  lîngă  Richard,  în  culmea  furiei. 

-  N-am  putut  s-o  opresc,  se  apără  Michael.  Probabil 
că  a  chemat  afurisitul  ăla  de  taxi  chiar  cînd  a  ieşit 
de  aici. 

O,  Doamne!  exclamă  Donald  exasperat, 
ducîndu-şi  o  mînă  la  frunte  şi  clătinînd  din  cap.  Atîta 
incompetenţă,  nu-mi  vine  să  cred! 

-  Hei,  am  făcut  tot  ce-am  putut!  se  justifică 
Michael. 

-  Hai  să  nu  ne  certăm,  interveni  Perry  împăciuitor. 
Donald  aruncă  o  înjurătură  şi  prinse  a  se  învîrti  în 

cerc,  clocotind  ca  un  cazan  sub  presiune. 

-  Mai  bine-i  trăgeam  una-n  cap,  zise  Richard  între 
două  accese  de  tuse. 

-  Nici  n-am  început  bine  operaţiunea,  că  am  şi 
intrat  în  criză!  zise  Donald  oprindu-se  în  loc.  Nici  nu 
ştim  ce  necazuri  ne-ar  putea  aduce  femeia  asta. 
Trebuie  sa  ne  mişcăm  cît  mai  repede.  Michael, 

mişcă-ţi  fundul  la  Oceanus  şi  ai  grijă  să  nu  se 
apropie  nimeni  de  el! 

-  'Nţeles!  făcu  Michael  înşfăcîndu-şi  arbaleta  şi 
tolba  cu  săgeţi  şi  năpustindu-se  afară  din  cameră. 

-  Avem  nevoie  de  ostatici,  cît  mai  repede,  continuă 
căpitanul. 

-  Ce  zici  de  Arak  şi  Sufa?  propuse  Perry. 

-  Perfect,  aprobă  Donald.  Haideţi  să-i  chemăm  în 
sufragerie;  nu  ne  rămîne  decît  să  sperăm  că 
Suzanne  n-a  apucat  încă  să  vorbească  cu  ei. 

-  Ar  mai  fi  Ismael  şi  Mary  Black,  propuse  Perry  din 
nou. 

-  Cu  cît  mai  mulţi,  cu  atît  mai  bine,  întări  Harvey. 

-  Bun,  îi  vom  chema  şi  pe  ei;  dar  asta-i  tot,  fiindcă 
mai  mulţi  nu  avem  loc  în  Oceanus. 

*  *  * 

Suzanne  simţea  că-i  plesneşte  inima.  Nu  mai  trăise 
niciodată  atîta  spaimă.  îşi  dădea  seama  că  avusese 
mare  noroc  să  scape  din  ghearele  celor  care-i 
fuseseră  tovarăşi  pînă  atunci  şi  se  înfioră 
gîndindu-se  ce  s-ar  fi  putut  întîmpla  dacă  n-ar  fi 
fugit.  Era  incredibil  cum  dorinţa  lor  înverşunată  de  a 
evada  şi  gîndurile  ucigaşe  care-i  cuprinseseră  pe  toţi 
îi  înstrăinaseră  dintr-o  dată  complet  -  ba  mai  mult, 
ajunseseră  să-i  fie  chiar  duşmani! 

Nu  era  chiar  sigură  că  tot  ce  spusese  sub  impulsul 
momentului  acolo,  la  locuinţa  ei,  îi  reflecta  pe  de-a- 
ntregul  sentimentele  -  în  afară  de  refuzul  categoric 
de  a  mai  fi  complice  la  vreo  crimă.  Totuşi,  în  graba 
confuză  de  a  rosti  o  comandă  pentru  a  scăpa  de 
urmărire,  prima  destinaţie  care  îi  venise  în  minte 
fusese  piramida  neagră  şi  Consiliul  Bătrînilor. 

Pe  parcursul  zborului,  Suzanne  se  mai  linişti  şi  avu 
vreme  să-şi  limpezească  întru  cîtva  gîndurile.  Ajunse 

la  concluzia  că,  într-adevăr,  Bătrînii  erau  cei  mai  în 
măsură  să  descurce  iţele  şi  să  găsească  cea  mai 
potrivită  soluţie,  în  aşa  fel  încît  nimeni  să  nu  aibă  de 
suferit. 

Urcînd  pe  aleea  care  ducea  la  piramidă,  Suzanne 
observă  că  locul  era  cu  desăvîrşire  pustiu.  Fiind 
vorba  de  un  centru  guvernamental  interterran,  te-ai 
aştepta  să  fie  cineva  aici  tot  timpul,  gîndi  ea.  Dar 
nici  cînd  pătrunse  în  uriaşa  clădire  nu  fu  întîmpinată 
decît  de  pereţii  impunători  de  marmură.  Păşi  de-a 
lungul  coridorului  de  un  alb  strălucitor  şi, 
apropiindu-se  de  uşile  masive  de  bronz,  se  întreba 
ce  ar  fi  mai  bine  să  facă.  I  se  părea  de-a  dreptul 
ridicol  să  bată  în  vreo  uşă,  avînd  în  vedere 
dimensiunile  acestora,  încurcătura  ei  se  rezolvă 
repede:  uşile  se  deschiseră  singure  de  cum  ajunse 
în  faţa  lor,  aşa  cum  se  întîmplase  şi  de  dimineaţă. 

Suzanne  intră  în  sala  rotundă  cu  coloane,  înaintă 
pînă  în  centru  şi  se  opri  în  acelaşi  loc  unde  stătuse 
în  timpul  şedinţei.  Privi  în  jur  întrebîndu-se  ce  ar 
putea  face  acum. 

-  Alo!  sparse  ea  liniştea.  Neprimind  nici  un 
răspuns,  mai  strigă  o  dată  şi  încă  o  dată,  de  data 
aceasta  cît  putu  de  tare,  îngînată  limpede  de 
ecourile  întoarse  de  cupola  din  marmură. 

-  Cu  ce  pot  să-ţi  fiu  de  ajutor?  rosti  calm  un  glas  de 
fetiţă. 

întorcîndu-se,  Suzanne  dădu  cu  ochii  de  Ala, 
încadrată  de  portalul  uriaş.  Frumosul  ei  păr  blond  îi 
cădea  în  dezordine  pe  umeri,  ca  şi  cînd  tocmai  s-ar 
fi  sculat  din  pat. 

-  îmi  pare  rău  că  te  deranjez,  zise  Suzanne,  dar 
este  ceva  urgent.  Trebuie  să-i  împiedicaţi  pe 
oamenii   din   generaţia   a   doua   care   au  venit 

împreună  cu  mine.  Vor  să  evadeze  şi,  dacă  reuşesc, 
Interterra  nu  va  mai  fi  o  taină. 

-  Este  greu  să  evadezi  din  Interterra,  spuse  Ala 
frecîndu-se  la  ochi  cu  dosul  mîinii.  Era  un  gest  atît 
de  copilăresc,  încît  Suzanne  trebui  să  se  forţeze  să 
nu  uite  că  are  totuşi  de  a  face  cu  o  persoană  de  o 
excepţională  inteligenţă  şi  experienţă. 

-  Au  de  gînd  să  se  folosească  de  submersibilul  în 
care  am  venit  şi  care  se  află  în  faţa  Muzeului  de 
Istorie  a  Pămîntului,  explică  ea. 

-  înţeleg,  zise  Ala.  Şi  aşa  este  greu,  dar  poate  că  ar 
fi  bine  să  trimit  totuşi  cîţiva  operativi  să  neutralizeze 
nava.  Voi  convoca,  de  asemenea,  Consiliul  pentru  o 
şedinţă  extraordinară.  Cred  că  nu  ai  nimic  împotrivă 
să  participi  la  dezbateri. 

-  Desigur,  nu-mi  doresc  decît  să  vă  ajut. 

Se  gîndi  dacă  nu  cumva  era  cazul  să  vorbească  şi 
despre  tragedia  celor  doi  interterrani  ucişi,  dar 
hotărî  că  era  un  subiect  care  mai  putea  să  aştepte. 

-  Este  o  situaţie  pe  cît  de  neaşteptată,  pe  atît  de 
neplăcută,  comentă  Ala.  De  ce  vor  prietenii  dumitale 
să  evadeze? 

-  Pentru  că  au  familii,  spun  ei,  şi  pentru  că  nu  li  s-a 
dat  şansa  de  a  alege.  Dar,  cum  sîntem  un  grup 
foarte  pestriţ,  mai  sînt  şi  alte  motive. 

-  Se  pare  că  ei  nu  şi-au  dat  seama  cît  sînt  de 
norocoşi. 

-  Da,  cred  că  se  poate  spune  şi  aşa,  aprobă 
Suzanne. 

*  *  * 

în  curtea  întunecata  a  Muzeului  de  Istorie  a 
Pămîntului  poposi  un  taxi  aerian  din  care  coborîră 
două  clone  de  serviciu  solide.  Amîndouă  aveau  cîte 
un    baros.    Doar    una    se    îndreptă    însă  spre 

submersibilul  companiei  Benthic  Marine,  iar 
cealalaltă  rămase  lîngă  farfuria  zburătoare,  cu  mîna 
în  cadrul  uşii,  ca  să  nu  plece.  Fără  să  piardă  timpul, 
prima  clonă  se  duse  direct  la  compartimentul 
bateriilor  şi,  cu  gesturi  experte,  desfăcu  panoul  din 
fibră  de  sticlă  care  pro-tejea  cablurile  de  alimentare. 
Făcu  apoi  un  pas  îndărăt  şi  ridică  barosul  deasupra 
capului,  pregătindu-se  să  scoată  aparatul  din  uz. 

Dar  nu  apucă  să  facă  ceva  cu  ciocanul,  căci  acesta 
îi  alunecă  din  mîini  clonei  şi  căzu  pe  pămînt  cu  o 
bufnitură.  Cu  un  horcăit,  dona  se  clătină  în  spate, 
apucînd  cu  amîndouă  mîinile  o  săgeată  de  arbaletă 
care  îi  perforase  gîtul  dintr-o  parte  în  cealaltă.  Din 
ambele  răni  ţîşni  sînge  amestecat  cu  un  alt  fluid 
limpede,  asemănător  uleiurilor  minerale.  După  cîţiva 
paşi  împiedicaţi,  dona  se  prăbuşi  pe  spate,  se  zbătu 
de  cîteva  ori,  apoi  rămase  nemişcată. 

Michael  armă  arbaleta  şi  introduse  altă  săgeată  pe 
şanţ;  se  ridică  din  locul  unde  stătuse  pitit,  în  umbra 
zidului,  şi  se  apropie  precaut  de  silueta  care  zăcea 
la  pămînt.  El  nu  auzise  şi  nici  nu  văzuse  taxiul 
sosind,  căci  aţipise  de  mai  multe  ori,  în  ciuda 
eforturilor  de  a  sta  treaz.  Noroc  că,  între  două 
reprize  de  aţipeală,  aruncase  o  privire  spre 
submarin  şi  văzuse  ce  se  întîmplă. 

Ţinînd  arbaleta  îndreptată  spre  clonă,  Michael  o 
împinse  cu  piciorul.  Nici  o  reacţie,  în  afară  de  un  nou 
şuvoi  de  amestec  vîscos,  care  ieşi  de  o  parte  şi  de 
cealaltă  a  gîtului  străpuns.  Michael  îşi  luă  un  scurt 
elan  şi  îi  dădu  un  picior  zdravăn,  să  se  asigure  că 
intrusul  fusese  scos  din  funcţiune.  Nu  mică  îi  fu 
surpriza  însă,  cînd  simţi  ca  arbaleta  îi  este  smulsă 
din  mînă.  Se  întoarse  uimit  şi  se  trezi  faţă  în  faţă  cu 
o  altă  clonă,  care  azvîrlise  arma  într-o  parte,  iar 

acum  stătea  cu  barosul  deasupra  capului.  Instinctiv, 
Michael  ridică  mîinile,  deşi  ştia  prea  bine  că  nu  se 
putea  apăra  astfel  de  lovitura  care  avea  să  vină.  Se 
retrase,  se  împiedică  de  trupul  care  zăcea  inert  şi  se 
prăbuşi  peste  el,  pierzîndu-şi  coiful  în  cădere. 
Rostogolindu-se  într-o  parte,  evită  în  ultima  clipă 
barosul  care  bufni  surd  strivindu-o  tot  pe  prima 
clonă.  în  timp  ce  al  doilea  atacant  îşi  recăpăta 
echilibrul,  pregătindu-se  pentru  o  nouă  lovitură, 
Michael  se  ridică  într-un  genunchi  şi  scoase  din 
teacă  sabia  scurtă.  Clona  ridicase  deja  barosul 
deasupra  capului,  dar  Michael  se  avîntă  cu  toată 
forţa  şi  împlîntă  pînă  la  mîner  sabia  în  abdomenul 
acesteia,  rămas  descoperit.  Amestecul  de  sînge  şi 
ulei  împroşcă  pieptul  scafandrului. 
Surprinsă,  clona  de  serviciu  lăsă  să-i  scape 
ciocanul  şi  îl  apucă  pe  Michael  cu  amîndouă  mîinile 
de  cap,  ridicîndu-l  de  la  pămînt.  Forţa  formidabilă  a 
clonei  slăbi  însă  curînd  şi  se  prăbuşi,  trăgîndu-l  pe 
Michael  după  el.  îi  trebuiră  aproape  cinci  minute 
scafandrului  pînă  cînd  reuşi  să-şi  elibereze  capul  din 
mîinile  adversarului  răpus.  Se  ridică  buimac  în 
picioare,  îngreţoşat  de  mirosul  ciudatului  fluid  scurs 
din  rănile  celor  două  clone  -  i  se  părea  a  fi  o 
combinaţie  între  un  abator  şi  o  staţie  de  service 
auto. 

Michael  îşi  recupera  arbaleta.  Avea  acum  mai  mult 
respect  pentru  pericolul  pe  care  îl  reprezentau 
clonele.  Rămăsese  mirat  de  atacul  celei  de-a  doua  şi 
se  gîndea  că  fuseseră,  probabil,  programate  să 
ucidă.  Episodul  dovedea,  în  acelaşi  timp,  spusele 
bătrînului  Harvey  -  şi  anume,  că  într-adevăr  clonele 
nu  se  sinchisesc  în  faţa  violenţei. 

19. 

-  Mai  bine  porneam  toată  treaba  după  ce  mîncam, 
că  mi-e  o  foame  cumplită,  spuse  Richard. 

-  Nu-i  momentul  să  facem  glume,  i-o  tăie  Perry. 

-  Dar  nu  glumesc  deloc,  zise  Richard. 

-  Cred  că  ei  sînt,  îi  anunţă  Harvey,  pe  care  Donald 
îl  pusese  să  stea  de  pază  la  uşă. 

Grupul  se  adunase  în  sufrageria  comună  în 
aşteptarea  lui  Arak,  a  Sufei  şi  a  soţilor  Black. 

-  Gata,  băieţi,  pregătiţi-vă,  îşi  îndemnă  Donald 
„subordonaţii". 

Richard  alese  una  dintre  săbiile  greceşti. 
Experienţa  din  piscină  îl  determinase  să  renunţe 
totuşi  la  armură.  Donald  scoase  încărcătorul 
Luger-ului  pentru  a  nu  ştiu  cîta  oară,  îl  verifică,  îl 
introduse  la  loc  şi  se  asigură  că  are  cartuş  pe  ţeavă. 

Arak,  Sufa  şi  soţii  Black  intrară  însoţiţi  de  patru 
clone  masive. 

-  în  regulă,  vorbi  Arak  gîfiind  uşor.  Nu  vi  se  va 
întîmpla  nimic,  aşa  că  staţi  liniştiţi,  vă  rog! 

Arak  nici  nu  luă  în  seamă  zgomotul  uşii  trîntite  de 
Harvey  în  urma  lor,  conform  planului.  Harvey  se 
strecură  apoi  pe  lîngă  pereţii  încăperii  pînă  ajunse  în 
spatele  lui  Donald,  lîngă  Perry  şi  Richard. 

-  Mai  întîi,  trebuie  să  înţelegeţi  că  nu  vă  putem  lăsa 
să  evadaţi. 

-  Repede  mai  circulă  veştile,  zise  Donald  ironic. 
Aşadar,  Suzanne  a  şi  ajuns  la  tine. 

-  Am  fost  informaţi  de  Consiliul  Bătrînilor,  preciză 
Arak,  imediat  după  ce  ne-aţi  chemat  voi  aici.  Acum, 
că  am  venit,  vă  rugăm  să  vă  întoarceţi  fiecare  la 
locuinţa  lui.  Repet,  nu  puteţi  evada. 

-  Rămîne  de  văzut,  zise  Donald.  Deocamdată  însă, 
noi  sîntem  cei  care  vom  da  ordinele. 

-  în  nici  un  caz,  se  opuse  Arak;  apoi,  întorcîndu-se 
către  clone:  Imobilizaţi-i  fără  să  le  faceţi  vreun  rău, 
vă  rog! 

Ascultătoare,  clonele  porniră  la  atac.  Donald  ridică 
arma  şi  se  retrase  cîţiva  paşi,  urmat  de  ai  lui. 

-  Nu  vă  apropiaţi  mai  mult!  porunci  el. 

-  Nu  cred  că  ştiu  ele  ce  înseamnă  un  pistol,  îi 
atrase  Perry  atenţia  nervos. 

-  O  să  afle  în  curînd,  replică  Donald,  continuînd  să 
se  retragă  şi  îndreptînd  arma  spre  faţa  clonei  care 
venea  chiar  spre  el. 

-Arak,  are  pistol!  strigă  Ismael. 

-  Staţi  pe  loc,  vă  rog!  încercă  Donald  -  însă  clonele, 
o  dată  ce  primiseră  un  ordin  de  la  un  interterran,  nu 
mai  puteau  fi  oprite  de  un  pămîntean. 

Căpitanul  apăsă  trăgaciul  şi  Luger-ul  lătră  violent, 
tri-miţînd  proiectilul  în  fruntea  clonei  care  se 
apropiase  cel  mai  mult.  Aceasta  se  împletici,  apoi  se 
prăvăli  pe  spate.  Din  rană  se  prelingea  pe  marmura 
podelei  un  lichid  vîscos  şi  limpede.  Lucru  curios  însă, 
picioarele  i  se  mişcau  întruna,  ca  şi  cînd  ar  fi 
continuat  să  păşească.  Arak  şi  Sufa  ţipară  îngroziţi. 

Celelalte  clone  continuau  să  se  apropie 
netulburate.  Donald  îndreptă  pistolul  spre  cea  care 
era  gata  să-l  înhaţe  pe  Perry  şi  trase  din  nou, 
lovind-o  în  tîmplă.  Clona  se  prăbuşi,  dar,  la  fel  ca 
şi-n  cazul  celei  dintîi,  picioarele  îşi  continuau 
mecanic  mersul. 

-  Staţi,  vă  rog!  le  ordonă  Arak  cu  glas  stins  celor 
două  clone  rămase  în  picioare.  Acestea  se  supuseră 
instantaneu. 

Palid  la  faţă,  Arak  tremura.  între  timp,  forfecarea 
zadarnică  a  picioarelor  celor  două  victime  încetini, 

apoi  încetă  cu  totul.  Donald,  apucînd  pistolul  cu 
amîndouă  mîinile,  îl  îndreptă  spre  Arak. 

-  Aşa  e  mai  bine,  zise  căpitanul.  Ca  să  fim  bine 
înţeleşi,  următorul  eşti  tu. 

-  Vă  rog!  imploră  Sufa.  Ajunge  cu  violenţa,  vă  rog! 

-  Sîntem  şi  noi  de  aceeaşi  părere,  zise  Donald  fără 
să  coboare  arma.  Dacă  faceţi  ce  vă  spunem,  totul  e 
în  regulă.  Arak,  vreau  să  faci  cîteva  apeluri  cu 
emiţătorul  tău  şi  după  aceea  plecăm  de  aici. 

*  *  * 

Suzanne  era  impresionată  de  calmul  afişat  de 
Bătrîni  în  împrejurări  atît  de  grave.  Ea  se  simţea, 
dimpotrivă,  din  ce  în  ce  mai  agitată,  fiindcă  din 
ultimele  mesaje  primite  reieşea  că  foştii  ei  colegi 
erau  stăpîni  pe  situaţie. 

Bătrînii  avuseseră  grijă  de  Suzanne,  trăgînd-o 
deoparte  şi  dîndu-i  să  mănînce  cît  timp  au  ţinut  sfat. 
A  fost  apoi  rechemată  în  sala  de  conferinţe  şi  i  s-a 
dat  acelaşi  loc,  în  mijloc,  doar  că  acum  i-au  adus  şi 
un  scaun,  ceva  mai  mic  însă  decît  cele  pe  care 
şedeau  interterranii.  Acum  şedea  cu  faţa  spre  Ala  şi 
cu  spatele  la  uşile  de  bronz. 

-  Se  pare  că  situaţia  se  înrăutăţeşte,  îi  înştiinţa  Ala 
după  ce  ascultă  cîteva  clipe  la  microreceptorul  de  la 
mînă.  Glăsciorul  ei  fragil  era  însă  limpede,  fără  undă 
de  emoţie  ori  tremur.  Grupul  rebelilor,  continuă  ea 
să  raporteze,  a  luat  patru  ostatici  interterrani  şi  se 
apropie  de  Barsama,  cu  submersibilul  intact.  Arak 
aşteaptă  ordinele  noastre. 

-  N-am  întîlnit  o  astfel  de  situaţie  în  toate  vieţile 
mele,  comenta  Ponu.  Patru  clone  operative  au  fost 
eliminate  prematur.  Este,  într-adevăr,  îngrijorător. 

-  Dar  îi  puteţi  opri,  nu-i  aşa?  izbucni  Suzanne,  pe 
care  calmul  interterranilor  începea  s-o  scoată  din 

sărite.  Vreau  să  spun,  îi  puteţi  opri  fără  să  le  faceţi 
rău,  nu-i  aşa?... 

Ala  se  aplecă  spre  Suzanne  şi,  ignorîndu-i 
întrebarea,  i  se  adresă  cu  un  calm  desăvîrşit: 

-  Există  un  aspect  asupra  căruia  trebuie  să  ne 
lămurim  foarte  clar.  Colegii  tăi  nu  au,  se  pare,  nici  o 
reţinere  să  distrugă  o  clonă.  Ce  s-arîntîmpla  însă  în 
cazul  oamenilor?  Crezi  că  ar  fi  ei  capabili  să  ucidă  un 
om? 

-  La  disperare  da,  mă  tem  că  ar  face-o,  veni 
răspunsul  Suzannei. 

-  Este  greu  de  crezut  că  ar  face  aşa  ceva  după  ce 
au  avut  ocazia  să  afle  atîtea  lucruri  despre  o 
civilizaţie  ca  a  noastră,  comentă  Ponu.  Toţi  ceilalţi 
pămînteni  pe  care  i-am  adus  s-au  adaptat,  fără 
excepţie,  la  viaţa  paşnică  de  aici. 

-  Poate  că  şi  ei  ar  sfirşi  prin  a  se  adapta,  dacă  li 
s-ar  mai  da  o  şansă,  pledă  Suzanne  în  favoarea 
rebelilor.  Numai  că,  în  stadiul  actual,  sînt  periculoşi 
pentru  oricine  ar  încerca  să-i  împiedice. 

-  Parcă  nu-mi  vine  să  cred,  zise  un  altul.  După  cum 
a  spus  Ponu,  aşa  ceva  nu  ni  s-a  mai  întîmplat 
niciodată. 

Simţind  cum  o  apucă  furia,  Suzanne  izbucni 
aproape  răstit: 

-  Eu  vă  pot  dovedi  de  ce  sînt  capabili  -  au  lăsat 
urme  grăitoare  în  două  locuinţe  pînă  acum! 

-  Şi  care  ar  putea  fi  acelea?  se  interesă  Ala  pe  un 
ton  de  conversaţie,  de  parcă  ar  fi  vorbit  despre 
grădinărit. 

-  Au  ucis  deja  doi  oameni  din  prima  generaţie. 
Cuvintele    Suzannei    căzură    ca     un  trăsnet, 

încremenind  adunarea. 


414 


-  Eşti  sigură  de  ceea  ce  afirmi?  întrebă  Ala  şi, 
pentru  prima  dată,  în  glasul  ei  se  putea  distinge  o 
urmă  de  spaimă. 

-  Am  văzut  cadavrele  acum  cîteva  ore,  recunoscu 
Suzanne.  Unul  era  lovit,  cealaltă  a  murit  înecată. 

-  Mă  tem  că  această  veste  tragică  pune  lucrurile 
într-o  cu  totul  altă  lumină,  spuse  Ala. 

„Sper  şi  eu",  îşi  zise  Suzanne  în  sinea  ei. 

-  Recomand  blocarea  imediată  a  portului  Barsama! 
Propunerea  promptă  a  lui  Ponu  fu  întîmpinată  cu 

un  murmur  general  de  aprobare.  Ala  îşi  ridică  mîna 
în  dreptul  gurii  şi  transmise  un  ordin  scurt  prin 
microemiţător. 

-  Aşa  vom  face,  îi  anunţa  ea. 

-  Cît  timp  durează  să  facem  legătura  între  canalul 
de  acces  şi  miezul  Pămîntului?  întrebă  Ponu. 

-  Cîteva  ore,  zise  Ala. 
*  *  * 

Cînd  începură  să  se  deschidă  spre  interior,  fugarii 
constatară  că  uşile  erau  într-adevăr  imense,  cam  cît 
două  etaje,  şi  groase  de  trei  metri.  Sub  ameninţarea 
pistolului,  Arak  conducea  operaţiile  prin 
microemiţător,  în  legătură  directă  cu  Centrul  de 
Informaţii.  Perry,  Richard  şi  Michael  stăteau 
deoparte,  păzindu-i  atent  pe  Sufa,  Ismael  şi  Mary. 
Michael  refuzase  cu  încăpăţînare  să  renunţe  la 
preţioasa  lui  armură,  de  aceea  o  purta  şi  acum.  în 
cabina  transportorului  antigravitaţional  care-l  căra 
pe  Oceanus,  Harvey  aştepta  ordin  să  conducă 
vehiculul  în  camera  de  decontaminare  din  spatele 
uşilor  masive.  Cînd  acestea  lăsară  să  se  vadă 
interiorul  de  oţel  inoxidabil,  Donald  remarcă: 

-  Nu-mi  e  străin  decorul  ăsta;  îmi  aminteşte  de 
camera  în  care  ne-au  făcut  baie  forţat,  la  venire. 

Deodată  se  auzi  un  huruit  şi  pămîntul  prinse  a  se 
scutura,  făcîndu-i  pe  toţi  să-şi  aducă  aminte,  preţ  de 
cîteva  secunde,  că  nu-i  întotdeauna  uşor  să  te  ţii  pe 
picioare. 

-  Ce  naiba  a  fost  asta?  întreba  Perry. 
Harvey  îşi  iţi  capul  din  transportor. 

-  Ar  fi  bine  să  ne  grăbim,  le  strigă  el.  Probabil  că 
sînt  pe  cale  să  deschidă  o  supapă  geotermală. 

-  Şi  asta  ce  înseamnă?  întrebă  Donald  ridicînd 
vocea. 

-  Vor  să  închidă  calea  de  acces,  veni  răspunsul. 

Hai  mai  repede,  Arak,  mîrîi  căpitanul 
ameninţător. 

-  Fac  tot  ce  se  poate  face,  zise  acesta.  Dar  să  ştiţi 
că  Harvey  are  dreptate:  nu  o  să  aveţi  destul  timp; 
intrarea  va  fi  în  curînd  dezafectată. 

-  N-am  ajuns  pînă  aici  ca  să  renunţăm  acum, 
replică  Donald  hotărît.  Dacă  nu  ieşim  în 
cincisprezece  minute,  Sufa  va  primi  un  glonţ  în  cap. 

O  vibraţie  scurtă  îi  anunţă  că  monstruoasele  uşi 
erau  complet  deschise. 

-  Gata,  restul  depinde  de  voi,  îi  anunţă  Arak 
făcîndu-i  semn  lui  Harvey  să  aducă  transportorul. 
Cînd  se  deschid  uşile  interioare,  intraţi  în  camera  de 
ecluzare.  După  ce  se  umple  ecluza  şi  se  deschide 
poarta  de  lansare,  sînteţi  liberi  să  urcaţi  prin  puţul 
de  acces. 

-  Nu  te  grăbi,  Arak,  îl  întrerupse  Donald.  Tu  şi  Sufa 
mergeţi  cu  noi,  pînă  la  capăt. 

-  Nu  se  poate!  strigă  acesta,  disperat.  Vă  rog,  nu 
faceţi  asta!  Am  făcut  tot  ce  mi-aţi  cerut,  dar  noi  nu 
sîntem  adaptaţi  la  atmosfera  terestră  şi  vom  muri! 

-  Nu  e  o  rugăminte,  e  un  ordin,  replică  Donald 
neînduplecat. 

Arak  continuă  să  protesteze,  însă  căpitanul  îl  lovi 
cu  arma  peste  faţă.  Interterranul  scoase  un  ţipăt, 
apucîndu-şi  obrajii  în  mîini.  Printre  degetele  sale  se 
prelingea  sîngele.  Donald  îl  împinse  în  camera  cu 
pereţi  de  oţel. 

Transportorul  se  supuse  docil  comenzilor  lui 
Harvey,  pătrunzînd  cu  uşurinţă  în  sala  de 
decontaminare. 

-  Haideţi,  băieţi,  îi  chemă  Donald  pe  Perry  şi  pe 
Richard.  Aduceţi-o  pe  Sufa  şi  daţi-le  drumul 
celorlalţi. 

De  îndată  ce  intrară  toţi  în  navă,  Donald  îl  smulse 
pe  Arak  de  lîngă  Sufa  care  încerca  să-i  aline 
suferinţa.  Interterranul  avea  o  vînătaie  şi  o 
umflătură  zdravănă  la  ochiul  drept. 

-  Arak,  închide  uşa  exterioară  şi  deschide-o  pe  cea 
interioară,  ordonă  căpitanul. 

Arak  bîigui  ceva  în  microemiţător  şi  imensele 
canaturi  se  urniră  unul  către  celălalt.  în  încăpere 
răsuna  un  huruit  profund,  anunţînd  un  al  doilea 
cutremur.  Acesta,  ce-i  drept,  dură  ceva  mai  mult 
decît  primul. 

-  Hai,  Arak,  grăbeşte  mişcarea!  îl  zori  Donald. 

-  Nu  pot,  ţi-am  mai  spus  doar,  strigă  nefericitul. 

-  Richard,  ia  un  cuţit  din  colecţia  ta  şi  taie-i  Sufei 
un  deget,  forţă  Donald  nota. 

-  Nu,  aşteaptă!  Stai  să  văd  ce  pot  face,  suspină 
Arak,  învins. 

Vorbi  din  nou  în  aparatul  de  la  mînă  şi,  într-adevăr, 
canaturile  greoaie  prinseră  a  se  roti  mai  repede  unul 
către  celălalt. 

-  Ei,  vezi,  aşa  mai  merge,  comentă  Donald 
satisfăcut. 

Uşa  se  închise  în  cele  din  urmă,  făcînd  să  tremure 
pereţii  de  oţel  ai  încăperii.  Aproape  simultan, 
canaturile  uşii  interioare,  la  fel  de  mari,  începură  să 
se  deschidă  dînd  la  iveală  o  grotă  imensă, 
întunecată,  asemănătoare  cu  aceea  în  care 
poposiseră  pămîntenii  în  drumul  lor  spre  Interterra. 
Acelaşi  miros  sărat  îţi  spunea  că  locul  fusese 
inundat,  o  dată  cu  apă  de  mare. 

Cînd  uşile  se  deschiseră  complet,  Harvey  manevră 
transportorul  aducînd  submersibilul  în  grotă.  Restul 
grupului  porni  în  fugă  în  urma  lui,  dar  se  împotmoli 
în  mîl. 

-  Na,  fir-ar  să  fie!  De  asta  chiar  am  uitat,  exclamă 
Perry. 

-  închide  uşile!  urlă  Donald  către  Arak  cînd 
ajunseră  cu  toţii  lîngă  transportor. 

Glasul  căpitanului  trezi  ecouri  sinistre.  îi  trecu 
pistolul  lui  Perry  spunîndu-i  că  el  trebuie  să  intre  în 
submarin  ca  să  aprindă  reflectoarele.  Perry,  care  nu 
pusese  în  viaţa  lui  mîna  pe  o  armă  de  foc,  avu  un 
sentiment  ciudat  cînd  îşi  strecură  arătătorul  în  garda 
trăgaciului. 

Al  treilea  cutremur  îl  surprinse  pe  Donald  în  timp 
ce  urca  scăriţa  de  metal  de  pe  coca  submarinului  şi 
trebui  să  se  ţină  bine  ca  să  nu  fie  azvîrlit  jos.  Se 
auzeau  deja  zgomote  îndepărtate,  asemănătoare 
unui  clocot  vîscos,  anunţînd  o  erupţie  iminentă  de 
lavă. 

-  Sfinte  Sisoe,  sîntem  într-un  vulcan!  urlă  Richard 
înspăi-mîntat. 

în  sfirşit,  pămîntul  încetă  să  se  mai  zbată,  iar 
Donald  se  grăbi  să  ajungă  în  submarin.  Cîteva 
secunde  mai  tîrziu,  reflectoarele  exterioare  se 
aprinseră.  Era  şi  timpul,  căci  imensele  canaturi  de 


418 


oţel  se  apropiaseră  şi,  în  clipa  în  care  se  vor  fi  închis, 
singurele  surse  de  lumină  rămîneau  reflectoarele 
navei  şi  izvorul  de  lavă  care  se  întrezărea  undeva, 
departe,  crescînd  cu  fiecare  clipă. 

-  Hai,  toată  lumea,  îi  chemă  el  iţindu-şi  capul  prin 
tam-buchi.  Avem  curent,  instalaţia  de  aer 
condiţionat  funcţionează,  sîntem  gata  de  plecare. 

Sufa  şi  Arak  fură  împinşi  înainte;  urmau  Harvey, 
Perry  şi  Michael.  Acesta  din  urmă  fu  nevoit  să-şi 
scoată  platoşa,  ca  să  poată  intra  prin  tambuchi. 
Richard  încheie  plutonul  şi,  în  timp  ce  închidea 
trapa,  apucă  să  vadă  o  avalanşă  lichidă  năvălind  în 
văgăună  şi  să  audă  sfirîitul  înfricoşător  al  aburului 
născut  din  războiul  apei  cu  focul.  Cînd  ajunse  în 
cabină  Donald  îl  sfătui  să  se  aşeze,  căci  nu  se  ştia 
cît  de  tare  vor  fi  zgîlţîiţi  în  timp  ce  toată  caverna  va 
fi  complet  inundată.  într-adevăr,  nu  trecu  mult  şi 
Oceanus  fu  azvîrlit  dintr-o  parte  într-alta,  ca  o  plută 
pe  vreme  de  furtună.  Se  prinseră  toţi,  care  de  ce 
apucară,  nedorindu-şi  altceva  decît  să  scape  cu 
viaţă. 

-  Acum  ce  trebuie  să  facem?  urlă  Donald  către 
Arak. 

-  Nimic,  răspunse  acesta.  Apa  va  împinge  nava  pe 
toată  înălţimea  puţului. 

-  Prin  urmare,  am  reuşit?  mai  întrebă  Donald. 

-  Da,  cred  că  aţi  reuşit,  zise  Arak  posomorit  şi  o  luă 
de  mînă  pe  Sufa. 

*  *  * 

Ala,  care  stătuse  tot  timpul  cu  microreceptorul  la 
ureche,  îşi  coborî  încet  braţul.  Cu  toate  că  vestea 
morţii  Murei  şi  a  lui  Sart  o  marcaseră  vizibil, 
expresia  ei  îşi  recăpătase  calmul. 

-  Portul  din  Barsama  nu  a  fost  închis  în  timp  util, 
anunţă  ea  cu  o  voce  egală.  Submersibilul  a  reuşit  să 
iasă  şi  se  află  acum  în  apele  oceanului, 
îndreptîndu-se  spre  vest. 

-  Ce  s-a  întîmplat  cu  ostaticii?  se  interesă  Ponu. 

-  Doar  doi  au  rămas  la  bord,  Arak  şi  Sufa.  Ismael  şi 
Mary  au  fost  eliberaţi  şi  sînt  în  siguranţă. 

Suzanne  credea  că  nu  aude  bine.  Aşadar,  cu  toată 
tehnica  inimaginabilă  de  care  dispuneau 
interterranii,  foştii  ei  colegi  reuşiseră  să  scape?! 

-  Stai  puţin,  încercă  ea  să-i  atragă  atenţia  Alei. 

-  Cred  că  sîntem  nevoiţi  să  tratăm  direct  cu  aceşti 
oameni,  continuă  Ala  fără  s-o  bage  în  seamă  pe 
Suzanne.  Miza  este  prea  mare... 

-  Eu  sînt  de  părere  să-i  trimitem  înapoi  şi  să 
încheiem  problema,  se  auzi  o  voce  din  apropiere. 

Suzanne  se  întoarse  brusc  şi  dădu  cu  ochii  de  o 
femeie  căreia  i-arfi  dat  vreo  douăzeci  şi  cinci  de  ani. 

-  Cum  adică,  „să-i  trimitem  înapoi"?  întrebă 
pămîn-teanca,  nevenindu-i  să-şi  creadă  urechilor. 

Păi,  dacă  asta  era  soluţia  pe  care  o  găsiseră,  nici 
nu  era  de  mirare  că  toţi  bătrînii  erau  atît  de  liniştiţi, 
gîndi  ea. 

-  Eu  sînt  de  acord  să-i  trimitem  înapoi,  se  auzi  o 
altă  voce  din  partea  opusă. 

Vorbitorul  se  vădi  a  fi  un  „bătrîn"  de  vreo  cinci-şase 
anişori. 

-  Avem  consimţămînt  unanim? 

întrebarea  Alei  fu  întîmpinată  de  un  murmur 
general  de  aprobare. 

-  Fie,  atunci!  Vom  trimite  o  navă  intergalactică 
mică,  pilotată  de  o  clonă. 

în  timp  ce  Ala  dădea  dispoziţiile  de  rigoare  la 
microemiţător,  Ponu  interveni: 


420 


-  Să  folosească  minimum  de  impuls,  nu  uita  să 
menţionezi. 

-  Ce  episod  trist,  ce  tragedie!  comentă  un  alt 
membru  al  Consiliului. 

-  Dar  nu  le  veţi  face  rău,  nu-i  aşa?  se  pomeni 
Suzanne  întrebînd  şi,  spre  surprinderea  ei,  Ala  îi 
dădu,  în  sfirşit,  atenţie. 

-  Te  referi  la  prietenii  tăi? 

-  Da!  răspunse  Suzanne  pe  loc,  fără  să  se  supere. 

-  Nu,  nu  vor  păţi  nimic,  zise  Ala.  Vor  fi  foarte  uimiţi, 
atîta  tot. 

-  Eu  cred  că  sacrificiul  lui  Arak  şi  al  Sufei  merită  să 
fie  anunţat  public,  fu  de  părere  Ponu. 

-  Cu  toate  onorurile,  întări  băieţelul  care  vorbise 
mai  înainte. 

Cuvintele  celor  doi  fură  întîmpinate  de  un  alt 
murmur  general  de  aprobare. 

-  Dar  asta  nu  înseamnă  că  şi  Arak  şi  Sufa  vor  fi 
trimişi  înapoi,  împreună  cu  ceilalţi?  întrebă  Suzanne. 

-  întocmai,  confirmă  Ala.  Toţi  vor  fi  trimişi  înapoi, 
într-o    totală     confuzie,     Suzanne    îşi  plimba 

dezarmată  privirile  pe  chipurile  celor  mai  bătrîni 
dintre  interterrani. 
*  *  * 

După  cîteva  ore  de  navigat  în  tăcere,  în  lumina 
palidă  a  tablourilor  de  bord,  toţi  pasagerii 
submarinului  se  simţeau  epuizaţi. 

-  Se  vede  lumină  prin  hubloul  sări  Perry  de  la  locul 
lui. 

-  Da,  şi  eu  văd,  îl  susţinu  Richard. 

-  Ar  cam  fi  cazul,  zise  Donald.  Instrumentele  îmi 
spun  că  ne  aflăm  la  o  adîncime  de  treizeci  de  metri, 
iar  la  suprafaţă  se  crapă  de  ziuă. 

-  Nu-i  rău.  Cît  crezi  că  mai  avem?  întrebă  Perry. 

-  Am  urmărit  tot  timpul  fundul  oceanului,  răspunse 
Donald  cu  ochii  pe  indicatorul  sonarului.  în  vreo 
două  ceasuri,  cel  mult,  ar  trebui  să  fim  aproape  de 
insulele  din  Boston. 

-  Bravo!  strigară  în  acelaşi  timp  Richard  şi  Michael, 
lovindu-şi  palmele  într-un  gest  de  triumf. 

-  Cît  curent  mai  avem  în  baterii?  întrebă  Perry. 

-  Ei,  aici  e  singura  problemă,  răspunse  căpitanul.  S- 
ar  putea  să  fim  nevoiţi  s-o  luăm  înot  pe  ultima  sută 
de  metri. 

-  Pe  mine  nu  mă  deranjează,  vorbi  Harvey.  Eu  aş 
lua-o  înot  pînă  la  New  York  dac-ar  trebui. 

-  Şi  eu  ce  mă  fac,  cu  armura  mea?  sări  Michael  de 
la  locul  lui,  îngrijorat  să  nu-şi  piardă  prada  de  război. 

-  E  treaba  ta,  marinare,  îl  taxă  Donald.  Nu  te-am 
forţat  eu  s-o  cari  după  tine. 

-  Dacă-mparţi  cu  mine,  poate  te  ajut  eu,  se  oferi 
Richard. 

-  Du-te-n...  îl  complimentă  Michael. 

-  Fără  scandal!  intră  Perry  între  ei,  împăciuitor. 

îşi  continuară  drumul  în  linişte  cîteva  minute,  pînă 
cînd  Arak  deschise  discuţia: 

-  Acum,  că  aţi  scăpat  din  Interterra,  spuneţi-mi,  vă 
rog,  de  ce  ne-aţi  luat  cu  voi,  ştiind  foate  bine  ce  ni 
se  va  întîmpla? 

-  Am  vrut  să  ne  asigurăm  că  nu  va  interveni 
Consiliul  Bătrînilor  după  ce  părăsim  portul  Barsama, 
îi  răspunse  Donald. 

-  Unde  mai  pui  că  o  să  ne  fiţi  de  folos  dacă  se 
găseşte  vreun  papagal  care  să  se  îndoiască  de 
povestea  noastră,  adăugă  Richard  făcîndu-l  pe 
Michael  să  se  dezlănţuie  într-un  hohot  de  rîs. 

-  Bine,  dar  vom  muri,  le  aminti  Arak. 

-  O  să  vă  ducem  la  Spitalul  Municipal  din 
Massachus-setts,  îi  promise  Donald.  După  cîte  ştiu 
eu,  continuă  el  zîmbind  ironic,  cei  de  acolo  se  dau  în 
vînt  după  tot  felul  de  cazuri  rare. 

-  Degeaba,  zise  Arak  pe  un  ton  descurajat. 
Medicina  voastră  este  mult  prea  înapoiată  ca  să  ne 
fie  de  folos. 

-  Asta  e  tot  ce  putem  face,  se  apără  Donald.  Vru  să 
mai  zică  ceva,  dar  amuţi  brusc,  iar  zîmbetul  i  se 
şterse  de  pe  figură. 

-  Ce-i,  avem  probleme?  sări  Perry  care,  din  cauza 
încordării,  devenise  foarte  atent  la  reacţiile  lui 
Donald. 

-  Se-ntîmplă  ceva  ciudat,  răspunse  căpitanul 
întinzînd  mîna  să  regleze  sonarul. 

-  Ce  anume?  întrebă  Perry  nerăbdător. 

-  Priveşte  sonarul,  îl  invită  Donald.  Se  pare  că 
sîntem  urmăriţi  de  un  obiect  care  se  apropie  foarte 
repede. 

-  Cît  de  repede? 

-  Nu  se  poate!  exclamă  Donald  cu  îngrijorare 
crescîndă.  Instrumentele  spun  că  se  deplasează  cu 
peste  o  sută  de  noduri  -şi  asta  sub  apă!... 

Se  răsuci  brusc  înspre  Arak: 

-  Spune,  chestia  asta  poate  fi  adevărată?  Şi  dacă-i 
aşa,  ce  naiba  este? 

-  Probabil  o  navă  interplanetară  din  Interterra, 
răspunse  Arak  aplecîndu-se  să  vadă  imaginea. 

-  Dar  cei  de  acolo  ştiu  că  sînteţi  şi  voi  aici,  nu? 

-  Fireşte,  zise  Arak. 

-  Nu-mi  place  chestia  asta;  ieşim  la  suprafaţă,  zise 
Donald  revenind  asupra  comenzilor. 

-  Nu  cred  că  mai  putem,  îi  atrase  atenţia  Perry.  S-a 
întunecat  afară,  deci  nava  lor  probabil  că  e  chiar 
deasupra  noastră. 

Submarinul  începu  să  trepideze  ca  sub  acţiunea 
unor  vibraţii  de  joasă  frecvenţă. 

-  Arak,  ce  naiba  fac  ăştia? 

-  Nu  ştiu,  răspunse  cel  întrebat.  Poate  că  vor  să  ne 
tragă  în  plasa  lor  de  aer. 

-  Harvey,  dumneata  ai  vreo  idee  de  ce  se  întîmplă 
aici? 

-  Habar  n-am,  răspunse  bătrînul  care,  ca  toţi 
ceilalţi,  se  ţinea  strîns  de  braţele  fotoliului  ca  să  nu 
fie  smuls  de  vibraţiile  în  continuă  creştere. 

Donald  puse  mîna  pe  pistol  şi  îl  îndreptă  asupra  lui 
Arak: 

-  la  legătura  imediat  cu  nenorociţii  ăştia  şi  spune-le 
să  întrerupă  toată  porcăria,  că  altfel  îţi  zbor  creierii! 

-  Uite,  făcu  Perry  arătînd  spre  sonarul  lateral;  se 
vede  nava,  arată  ca  o  farfurie  zburătoare  dublă! 

-  O,  nu  se  poate!  exclamă  Arak  cu  ochii  pe 
imaginea  de  pe  ecran.  Nu  este  o  navă 
interplanetară,  ci  una  intergalactică! 

-  Şi  care-i  diferenţa?  urlă  Donald  pe  fondul 
vibraţiilor  care  se  înteţiseră  pînă  într-atît  încît  cu 
greu  te  mai  puteai  ţine  în  scaun,  iar  coca  groasă  de 
oţel  a  submersibilului  gemea  şi  trosnea  sub 
presiune. 

-  Vor  să  ne  întoarcă!  strigă  Arak.  Sufa,  ne  duc 
înapoi! 

-  E  singurul  lucru  pe  care-l  puteau  face,  suspină 
femeia.  Singurul  lucru  pe  care  îl  mai  puteau  face... 

Vibraţiile  se  curmară  dintr-o  dată  şi,  înainte  ca 
vreunul  să  poată  face  ori  spune  ceva,  simţiră 
efectele  unei  acceleraţii  înspăimîntătoare  în  sus. 

Toţi  pasagerii  minisub-marinului  se  înfundară  în 
fotolii  cu  o  greutate  strivitoare  care  le  tăie 
răsuflarea,  aproape  făcîndu-i  să-şi  piardă  cunoştinţa. 
Cumplita  forţă  inerţială  era  însoţită  de  o  lumină 
stranie  care  inundă  interiorul  cabinei.  în  secunda 
următoare  totul  reveni  la  normal,  cu  excepţia  unei 
mişcări  de  balans  pe  care  nu  o  simţiseră  pînă  atunci 
şi  care  semăna  cu  legănarea  valurilor. 

-  O,  Doamne!  gemu  Donald.  Ce  naiba  s-o  fi 
întîmplat? 

Dădu  să-şi  urnească  braţele  şi  picioarele,  dar  le 
simţi  îngreunte  şi  lipsite  de  vlagă,  de  parcă  aerul 
devenise  dintr-o  dată  vîscos.  Efectul  dispăru  însă 
după  cîteva  mişcări  care  îi  dezmorţiră  încheieturile. 
Instinctiv,  ochii  lui  alunecară  pe  cadranele 
instrumentelor  şi  rămase  surprins  văzînd  că  valorile 
se  încadrau  în  parametri  normali.  Nivelul  bateriei  îl 
îngrozi  însă,  căci  se  vădi  că  erau  pe  punctul  de  a 
rămîne  fără  curent.  Mai  văzu  ceva  care-l  făcu  să 
tresară:  se  aflau  la  mai  puţin  de  douăzeci  de  metri 
adîncime!  Nici  nu  era  de  mirare,  atunci,  că  erau 
legănaţi  de  valuri. 

Donald  îşi  mută  privirea  pe  cadranul  sonarului  şi 
constată  că  nava  interterrană  sau  ce-o  fi  fost, 
dispăruse.  în  schimb,  văzu  că  fundul  oceanului  urma 
o  linie  ascendentă.  Asta  însemna  că  se  aflau  la  cel 
mult  cincizeci  de  metri  de  ţărm! 

între  timp,  ceilalţi  pasageri  ai  submarinului  îşi 
reveneau  cu  greu  din  încercarea  la  care  fuseseră 
supuşi. 

-  Mă  întreb  dacă  astronauţii  simt  acelaşi  lucru 
atunci  cînd  sînt  proiectaţi  în  spaţiu,  spuse  Perry 
printre  gemete. 

-  Dac-o  fi  aşa,  pe  mine  să  nu  conteze,  zise  şi 
Richard. 

-  E  ceva  asemănător,  dar  nu  chiar  acelaşi  lucru, 
zise  Arak.  Dar  voi  sînteţi  prea  puţin  sofisticaţi  ca  să 
simţiţi  diferenţa. 

-  la  mai  taci,  Arak,  că  m-am  săturat  de  tine,  îl 
repezi  Donald. 

-Te  cred  şi-ţi  meriţi  soarta,  replică  interterranul. 

-  Pregătiţi-vă  să  ieşim  la  suprafaţă,  că  ni  se 
termină  bateriile,  îşi  anunţă  Donald  însoţitorii. 

-  A,  nu  se  poate!  se  lamentă  Perry. 

-  Nu-i  nici  o  nenorocire,  ţărmul  e  aproape,  îi 
asigură  Donald  în  timp  ce  opera  eliminarea 
balastului  cu  ajutorul  gazului  comprimat. 

Amplitudinea  balansului  creştea  simţitor  o  dată  cu 
înălţarea  aparatului,  atingînd  cota  maximă  în 
momentul  cînd  acesta  ajunse  la  suprafaţă.  Donald 
vru  să  profite  de  ultimele  rezerve  de  curent  şi 
încercă  să  obţină  o  localizare  prin  LORAN,  apoi  prin 
Geosat.  Zadarnic,  însă. 

-  Nu  mai  înţeleg  nimic,  zise  el  scărpinîndu-se  în 
cap.  Să  iasă  cineva  prin  tambuchi  şi  să  arunce  o 
privire,  poate  recunoaşte  unde  ne  aflăm.  Trebuie  să 
fim  pe  undeva  în  apropiere  de  portul  Boston. 

-  Mă  duc  eu,  că  doar  pe-aici  mi-am  făcut  veleatul, 
se  oferi  Michael. 

-  Fii  atent  la  valuri,  îl  preveni  căpitanul. 

-  Ei  da,  e  prima  dată  cînd  mă  plimb  cu  barca,  îl 
ironiza  scafandrul. 

în  timp  ce  Michael  se  strecura  pe  scăriţa 
tambuchiului,  Donald  scoase  din  circuit  toată 
aparatura  electrică  de  care  nu  mai  era  nevoie,  ca  să 
mai  economisească  bruma  de  curent  rămasă.  Se 
dovedi  însă  că  bateriile  secaseră  de  tot,  căci  în  mai 

puţin  de  un  minut  se  stinseră  luminile  şi  nava  îşi  opri 
complet  înaintarea.  Interiorul  se  cufundă  în 
întuneric. 

Se  auzi  zgomotul  trapei  deschise  de  Michael.  Prin 
deschizătură  pătrunse,  palidă,  lumina  zorilor, 
însoţită  de  aer  umed  şi  sărat  şi  de  ţipetele  aspre  ale 
pescăruşilor. 

-  Ah,  ce  muzică  mi-aud  urechile,  se  bucură 
Richard. 

-  Sîntem  în  faţa  uneia  din  insulele  portului,  dar  nu 
ştiu  care,  anunţă  Michael. 

în  clipa  aceea,  submarinul  se  izbi  de  fundul  nisipos 
şi  începu  să  se  aplece  într-o  parte,  împins  de  valuri. 

-  Afară,  urgent,  pînă  nu  năvăleşte  apa  peste  noi! 
strigă  Donald. 

Pămîntenii  îşi  părăsiră  locurile  într-o  grabă  nebună, 
spre  deosebire  de  cei  doi  interterrani,  care  îşi 
împreunară  tandru  palmele. 

-  în  numele  Interterrei,  rosti  Arak  solemn, 
-în  numele  Interterrei,  repetă  Sufa. 

-  Haideţi  odată!  urlă  Donald  către  ei.  Nu  vedeţi  că 
submarinul  ia  apă  şi  se  scufundă? 

Arak  şi  Sufa  îl  ignorară  total  şi  rămaseră  visători,  ca 
în  transă,  cu  palmele  lipite. 

-  Treaba  voastră,  le  spuse  Donald. 

-  Măi,  strigă  Michael  de  la  gura  tambuchiului,  să-mi 
aducă  şi  mie  cineva  armura! 

Pe  scăriţa  îngustă  se  produse  dezordine  din 
momentul  în  care  un  şuvoi  de  apă  năvăli  prin 
tambuchi.  Cei  care  ieşeau  se  aruncau  în  mare  şi 
înotau  spre  ţărm.  La  urmă,  Michael  dădu  să  intre  din 
nou  după  preţioasa-i  pradă,  însă  un  talaz  mai 
puternic  răsturnă  submarinul  cu  totul,  făcîndu-l  pe 


427 


scafandru  să  se  răzgîndească  pe  loc.  Cu  greu,  pînă 
la  urmă  reuşi  să  înoate  spre  libertate. 

Harvey,  ce-i  drept,  mai  avu  nevoie  de  o  mînă  de 
ajutor  ca  să  facă  faţă  brizanţilor  periculoşi; 
altminteri,  toată  lumea  ajunse  cu  bine  pe  ţărmul 
care  ieşea  abrupt  din  mare  şi  se  trîntiră  de-a  valma 
pe  nisipul  călduţ.  Toată  lumea,  cu  excepţia  celor  doi 
interterani.  Michael  se  smulse  ultimul  din  forfota 
valurilor  şi  fu  întîmpinat  de  înţepăturile  răutăcioase 
ale  lui  Richard  în  legătură  cu  pierderea  armurii 
greceşti. 

Vremea  era  splendidă:  o  dimineaţă  blîndă  de  vară 
în  care  razele  soarelui  erau  filtrate  printr-o  pîclă 
subţire  şi  se  răsfrîn-geau  jucăuş  pe  suprafaţa 
oceanului,  promiţînd  o  zi  foarte  caldă.  După  lupta  cu 
valurile,  naufragiaţii  se  mulţumiră  să  se  odihnească, 
fericiţi  să  tragă  adine  în  piept  aer  proaspăt,  să 
privească  zborul  planat  al  pescăruşilor  şi  să  lase 
soarele  să  le  zvînte  hainele  subţiri  de  mătase,  lipite 
de  trupuri. 

-  Acum  îmi  pare  rău  de  Arak  şi  Sufa,  deschise  Perry 
vorba  cu  un  glas  în  care  plutea  o  umbră  de  tristeţe. 

într-adevăr,  Oceanus  era  acum  mai  departe  de 
ţărm  decît  atunci  cînd  îl  părăsiseră.  Valurile  îl 
răsturnaseră  complet,  năvălind  înăuntru  şi  trăgîndu-l 
înapoi,  în  larg. 

-  Ba,  mie  nu,  zise  Richard  cu  indiferenţă.  Dinspre 
partea  mea,  călătorie  sprîncenată! 

-  Păcat  de  submarin  totuşi,  intră  şi  Donald  în 
discuţie.  Nu  va  rămîne  acolo  prea  multă  vreme; 
probabil  că  va  sfirşi  undeva,  pe  fund,  dincolo  de 
platforma  continentală.  Fir-ar  să  fie,  speram  să  pot 
intra  cu  el  pînă  în  portul  Boston! 


428 


Nici  nu-şi  termină  bine  vorba  căpitanul,  că  nişte 
valuri  neobişnuit  de  mari  se  ridicară.  După  ce  se 
sparseră  de  ţărm,  submarinul  dispăru  de  tot. 

-  Gata,  s-a  dus,  spuse  Perry. 

-  După  ce  o  să  afle  toată  tărăşenia,  zise  Michael, 
sînt  sigur  că  se  vor  repezi  să-l  recupereze.  Parcă-I  şi 
văd  piesă  de  muzeu,  la  Smithsonian. 

-  Unde  sîntem  aici?  întrebă  Harvey  ridieîndu-se 
într-un  cot  şi  privind  peste  umăr  insula  teşită,  bătută 
de  vînt  şi  care  nu  părea  să  găzduiască  decît  nisip, 
cochilii  de  scoici  şi  iarbă  de  mare. 

-  Ţi-am  mai  spus,  e  una  din  mulţimea  de  insule  ale 
portului  Boston,  spuse  Donald. 

-  Şi  cum  o  să  facem  să  ajungem  în  oraş?  puse 
Perry  problema. 

-  Peste  cîteva  ore  o  să  mişune  pe  aici  tot  felul  de 
ambarcaţiuni  de  agrement,  zise  Michael.  Cînd  le-om 
spune  despre  ce  este  vorba,  să  vedeţi  cum  o  să 
se-nghesuie  care  mai  de  care  să  ne  ducă  acasă. 

-  Abia  aştept  să  mă  aşez  în  faţa  unui  prînz 
cumsecade,  unde  să  ştiu  şi  eu  ce  bag  în  gură!  dădu 
Perry  glas  unei  dorinţe  comune.  A,  da,  şi  un  telefon, 
să-mi  sun  soţia  şi  fetele,  după  care  vreau  să  dorm 
vreo  două  zile  şi  două  nopţi. 

-  Subscriu,  zise  Donald.  Haideţi  să  mergem  pînă  în 
partea  cealaltă,  de  unde  bate  vîntul.  Mi  s-ar  încălzi 
inima  dac-aş  vedea  albatroşii  din  bătrînul  Beantown, 
fie  şi  de  departe. 

-  De  acord,  făcu  Perry. 

Se  ridicară  în  picioare,  îşi  întinseră  oasele  şi  apoi  o 
luară  la  pas  de-a  lungul  plajei,  pe  nisipul  întărit  de  la 
marginea  apei.  în  ciuda  oboselii  începură  să  cînte  şi 
veselia  îl  cuceri  pînă  şi  pe  posacul  Donald.  Ocolind 
un  promontoriu  care  mărginea  un  golfuleţ,  dădură 

cu  ochii  de  o  privelişte  ce-i  făcu  să  rămînă  pe  loc, 
oprindu-se  din  cîntat.  La  vreo  sută  de  metri  în  faţa 
lor,  un  bătrîn  cărunt  culegea  scoici,  în  apropierea 
unei  bărci  nu  prea  mari,  trase  pe  mal,  cu  vela 
strînsă  legănîndu-se  în  bătaia  vîntului. 

-  Ei,  ce  spuneţi  de  o  aşa  coincidenţă  fericită?  vorbi 
Perry. 

-  Deja  simt  gustul  cafelei  şi  foşnetul  aşternutului 
curat,  se  avîntă  Michael.  Haideţi  să-l  facem  pe  tataia 
erou  -  probabil  că  o  să  apară  şi  la  CNN! 

întregul  grup  o  luă  la  fugă  de-a  curmezişul  plajei, 
chiuind.  La  vederea  lor,  bătrînul  intră  în  panică;  se 
repezi  la  barcă,  aruncă  înăuntru  găleata  şi  plasa  şi  o 
împinse  la  apă  încercînd  să  se  îndepărteze.  Richard 
ajunse  cel  dintîi,  intră  în  apă  pînă  la  brîu  şi  se  apucă 
de  marginea  bărcii,  ca  să-i  oprească  înaintarea. 

-  Stai  puţin,  tataie,  ce  atîta  grabă?  îl  întrebă  pe 
bătrînul  speriat. 

Acesta  din  urmă  însă  se  precipită  să  arboreze  vela 
şi  puse  mîna  pe  o  vîslă,  încercînd  să-l  îndepărteze 
pe  intrus.  Richard  înşfăcă  vîsla,  o  smulse  din  mîna 
pescarului  şi  o  azvîrli  într-o  parte.  între  timp,  restul 
grupului  se  apropiase  şi  se  aruncaseră  toţi  în  apă, 
înotînd  voiniceşte.  Grijuliu,  Harvey  recuperă  vîsla  din 
apă  şi  o  aduse  înapoi. 

-  Cam  neprietenos  amicul  nostru,  comentă  Richard 
la  adresa  sărmanului  bătrîn  care  se  retrăsese 
speriat  în  mijlocul  bărcii,  holbîndu-se  la  ei. 

-  Nici  nu-i  de  mirare,  spuse  Perry  măsurîndu-se  cu 
privirea,  mai  întîi  pe  sine  şi  apoi  pe  fiecare  dintre 
tovarăşii  lui.  Nu  vă  daţi  seama  cum  arătăm?  Voi 
ce-aţi  zice  dacă  aţi  vedea  dintr-o  dată  patru  inşi 
îmbrăcaţi  în  lenjerie  de  mătase  dînd  buzna  din 
ceaţă? 

Izbucniră  cu  toţii  într-o  criză  de  ris,  alimentată  de 
oboseala  şi  de  grijile  acumulate.  Trecură  cîteva 
minute  bune  pînă  să  se  liniştească  şi  să-şi  vină  în 
fire  cît  de  cît. 

-  Ne  cerem  scuze,  bătrîne,  pentru  înfăţişarea  şi 
purtarea  noastră,  zise  Perry  printre  sughiţuri.  Dar  te 
rog  să  ne  crezi  că  am  avut  o  noapte  de  pomină... 

-  V-aţi  cherchelit,  nu-i  aşa?  îndrăzni  pescarul  să 
deschidă  gura,  ceva  mai  uşurat. 

Cuvintele  omului  declanşară  altă  avalanşă  de 
rîsete.  După  ce  îşi  reveniră  suficient,  reuşiră  să-l 
convingă  pe  bătrînul  pescar  că  nu  erau  deloc 
periculoşi  şi  că  va  fi  recompensat  cu  generozitate 
dacă  vrea  să-i  ducă  pînă  în  port.  Odată  încheiat 
tîrgul,  fiii  rătăcitori  se  urcară  în  barcă,  unul  după 
altul. 

Avură,  în  sfirşit,  parte  de  o  croazieră  încîntătoare, 
ţinînd  cont  de  ceasurile  cît  stătuseră  cu  sufletul  la 
gură,  înghesuiţi  în  submarinul  acela  sufocant  de 
strimt.  Soarele  prietenos,  şoapta  blîndă  a  brizei  şi 
legănarea  valurilor  îi  făcură  să  adoarmă  pe  toţi,  în 
afară  de  stăpînul  bărcii,  chiar  înainte  de  a  fi  ieşit  din 
golfuleţ.  Restul  drumului  se  desfăşură  în  condiţii  cît 
se  poate  de  bune;  bătrînul  pescar  purta  roadele  unei 
experienţe  îndelungate  şi  nu  după  multă  vreme 
aduse  barca  în  port,  fără  peripeţii.  întrucît  nu  ştia 
însă  unde  să-şi  lase  pasagerii  cufundaţi  în  somn,  îl 
zgîlţîi  uşor  de  umăr  pe  cel  care-i  fu  la  îndemînă. 

Perry,  căci  el  se  nimerise  a  fi  acela,  se  trezi  năuc  şi 
deschise  ochii  cu  greutate.  Se  frecă  la  ochi,  apoi 
clipi  de  cîteva  ori  şi  privi  în  jurul  său. 

-  Unde  naiba  ne  aflăm?  întrebă  el,  nelămurit.  Era 
vorba  că  mergem  la  Boston,  parcă. 

-  Acilea-i  Boston,  răspunse  pescarul.  Uite,  acolo-i 
Long  Wharf,  mai  adăugă  el  cu  braţul  întins  undeva, 
spre  dreapta. 

Perry  îşi  frecă  din  nou  pleoapele,  întrebîndu-se 
dacă  nu  cumva  are  vedenii.  înaintea  ochilor  săi  se 
aştemea  un  decor  portuar  înţesat  de  ambarcaţiuni 
cu  vele,  goelete  şi  căruţe  trase  de  cai  de-a  lungul 
unui  chei  de  granit.  Clădirile  erau  din  lemn,  cele  mai 
înalte  ajungînd  să  aibă  patru  sau  cinci  niveluri. 

Luptînd  din  greu  cu  valul  de  panică  şi  disperare 
care  simţea  că-l  cuprinde,  Perry  îl  scutură  zdravăn 
pe  Donald,  strigîndu-i  că  se  întîmplă  ceva  îngrozitor. 
Zarva  îi  trezi  şi  pe  ceilalţi  care,  deschizînd  ochii, 
rămaseră  la  fel  de  stupefiaţi. 

Cu  un  sentiment  sumbru  în  suflet,  Perry  se  întoarse 
încet  spre  bătrîn: 

-  în  ce  an  sîntem? 

-  în  anul  de  graţie  una  mie  şapte  sute  nouăzeci  şi 
unu,  rosti  pescarul. 

Perry  rămase  cu  gura  căscată  şi  mai  privi  o  dată 
corăbiile  din  port. 

-  Doamne  Sfinte!  Ne-au  trimis  înapoi  în  timp! ! 

-  Hai,  lasă-te  de  glume,  îl  mustră  Richard  cu  o 
umbră  de  teamă  în  glas. 

-  Cine  ştie,  poate  că  se  face  un  film,  sugeră 
Michael. 

-  Ei  bine,  nu  cred,  apăsă  Donald  cuvintele.  Acum 
îmi  dau  seama:  cînd  Arak  a  spus  că  vor  să  ne 
întoarcă,  se  referea  la  întoarcerea  în  timp,  nu  la 
întoarcerea  în  Interterra! 

-  Deci,  navele  intergalactice  au  la  bază  tehnologia 
regre-siei  temporale,  trase  Perry  concluzia.  Da,  cred 
că  e  singura  posibilitate  de  a  acoperi  distanţele 
dintre  galaxii... 

-  Doamne  Sfinte,  ne-au  înfundat  complet!  Acum 
n-o  să  mai  creadă  nimeni  povestea  cu  Interterra,  şi 
nici  nu  există  încă  nivelul  tehnic  care  să  ne  permită 
să  ne  întoarcem  acolo. 

-  Lumea  ne  va  crede  nebuni,  confirmă  Perry  dînd 
din  cap,  cu  privirea  pierdută  în  gol. 

-  Dar  submarinul?  Hai  după  el,  sări  Richard 
disperat. 

-  Ce  vorbeşti?  îi  curmă  Donald  elanul.  Nici  nu  l-am 
mai  putea  găsi,  dară-mi-te  să-l  mai  şi  recuperăm. 

-  N-o  să-i  mai  văd  niciodată  pe  ai  mei,  se  lamentă 
Perry.  Aşadar,  am  schimbat  Paradisul  cu  America 
colonială?!  Nu-mi  vine  să  cred,  pur  şi  simplu! 

-  He-he,  cred  că  ştiu  acum  de  unde-mi  veniţi,  se 
vîrî  în  vorbă  bătrînul  pescar,  după  ce-şi  pregăti 
vîslele. 

-  l-auzi,  făcu  Perry  indiferent. 

-  Da-da,  n-am  nici  pic  de  îndoială,  continuă 
pescarul.  Pun  rămăşag  că  sînteţi  de  la  colegiul  acela 
de  pe  rîul  Charles.  Voi,  ăştia  de  la  Harvard, 
întotdeauna  aţi  călcat  în  străchini... 

GLOSAR 

astenosferă:  zonă  din  interiorul  Pămîntului,  aflată 
între  50  şi  200  de  kilometri  adîncime;  este  partea 
superioară  a  mantalei,  situată  imediat  dedesubtul 
litosferei.  Se  spune  că  această  zonă  ar  consta  din 
materie  topită  care  formează  un  fluid  vîscos. 

bazalt:  rocă  de  culoare  întunecată,  aproape 
neagră,  formată  prin  răcirea  şi  solidificarea  unor 
silicaţi  topiţi.  O  mare  parte  din  fundul  oceanelor  este 
formată  din  bazalt. 

batipelagic:  (adj.)  referitor  la  adîncimi  oceanice 
moderate,  între  650  şi  4  000  de  metri. 

căldare  („caldera"):  crater  format  prin  prăbuşirea 
vîrfului  unui  vulcan. 

dinoflagelate:  o  specie  de  plancton  care  include  o 
mulţime  de  varietăţi  bioluminiscente. 
Dinoflagelatele  pot  duce  şi  la  apariţia  fluxului  roşu. 

ectogeneză:  dezvoltarea  embrionului  în  afara 
uterului. 

epipelagic:  (adj.)  referitor  la  adîncimea  apei  mărilor 
şi  oceanelor  pînă  unde  pătrunde  suficientă  lumină 
solară  pentru  a  permite  fotosinteza. 

foraminifere:  protozoare  marine  minuscule  ale 
căror  cochilii  formează  depozite  calcaroase  şi  de 
cremene. 

gabro:  o  rocă  de  culoare  închisă,  uneori  verde,  care 
formează  o  mare  parte  din  stratul  inferior  al  fundului 
oceanelor. 

gârneţi:  celulă  germinativă  masculină  ori  feminină. 

globigerina:  strat  vîscos  de  culoare  alburie  care 
acoperă  în  mare  parte  fundul  oceanului  la  mare 
adîncime  şi  se  compune  mai  ales  din  schelete 
minuscule  de  foraminifere. 

graben:  un  bloc  de  rocă  desprins,  care  a  alunecat 
sub  nivelul  corpului  din  care  provine. 

guiot:  munte  submarin  cu  o  culme  teşită. 

litosferă:  crusta  solidă  a  Pămîntului,  care  include 
atît  continentele,  cît  şi  fundul  mărilor. 

manta:  strat  interior  al  Pămîntului,  situat  între 
litosferă  şi  miezul  central  al  Pămîntului. 

discontinuitatea  Mohorocicic:  o  zonă  din  interiorul 
Pămîntului  unde  are  loc  o  schimbare  majoră  în 
transmiterea  undelor  seismice.  Zona  se  află  între  5 
şi  10  kilometri  dedesubtul  fundului  oceanelor  şi  la 
circa  35  de  kilometri  dedesubtul  continentelor. 

Pangaea:  un  continent  unic  care  a  început  să  se 
rupă  în  Mezozoic,  sub  acţiunea  plăcilor  tectonice, 
formînd  continentele  actuale. 

peridotită:  o  rocă  de  culoare  închisă  din  interiorul 
mantalei. 

plancton:  plante  (fitoplancton)  şi  animale 
(zooplancton)  microscopice  existente  în  cantităţi 
enorme  şi  care  formează  baza  lanţului  trofic 
oceanic. 

scara  Richter:  sistem  de  exprimare  a 
magnitudinilor  seismice. 

munte  submarin:  munte  rezultat  în  urma  activităţii 
vulcanice  submarine. 

termoclină:  schimbare  de  temperatură  abruptă  şi 
relativ  stabilă  într-un  volum  de  apă. 

Robin  Cook  ne  propune  în  ultima  sa  carte,  Răpirea, 
o  poveste  îndrăzneaţă.  O  echipă:de  oceanografi 
care  încearcă  să  cerceteze  un  misterios  munte 
submarin  face  o  descoperire  uluitoare,  care 
relansează  disputele  legate  de  controversata 
Atlantida  şi  care  schimbă  tot  ceea  ce  ştim  despre 
viaţa  pe  Terra. 

„în  Răpirea,  maestrul  t/ir/V/er-ului  medical  rezolvă 
una  dintre  cele  mai  incitante  enigme  ale  omenirii." 

The,  New  York  Times  rao  internaţional  publishing 
company 

